
Pentru familia şi prietenii mei 


Prolog 


TIBET 

Soarele încă nu se ridicase deasupra piscurilor 
Himalayei, însă Henry Wilde era deja treaz. In 
aşteptarea clipei în care lumina zorilor avea să treacă 
peste culmi, se trezise de mai bine de două ore. 

„Stau aici de peste două ore, a gândit el. Par să fie 
mai lungi decât anii, decât mai toată viaţa mea.” Ceea 
ce începuse ca o curiozitate în copilărie devenise o... a 
ezitat să invoce cuvântul obsesie, dar aşa stăteau 
lucrurile. O obsesie care îl făcuse să devină ţinta 
batjocurii şi ironiei unor oameni din lumea 
universitară; o obsesie care îi înghiţise mai toţi banii 
câştigaţi de-a lungul carierei. 

Insă îl adusese alături de două dintre cele mai 
remarcabile femei pe care le cunoscuse vreodată. 

— Cât mai e până la răsăritul soarelui? l-a întrebat 
Laura Wilde, soţia lui de aproape douăzeci de ani, 
acum înfofolită într-o pufoaică groasă alături de el. 

Se cunoscuseră la Columbia University din New 
York. Deşi se remarcaseră unul pe celălalt - Henry 
fiind un blond de un metru şi nouăzeci, iar Laura 
având părul atât de intens roşcat, încât părea aproape 
nefiresc, le-ar fi fost greu să nu se observe nu 
schimbaseră nici o vorbă decât după ce el a prezentat 
un eseu pe subiectul care îl obseda, analizat oarecum 

dispreţuitor de profesor în faţa tuturor studenţilor. 
Primele trei cuvinte rostite de Laura l-au făcut pe 
Henry să se îndrăgostească de ea imediat. 

Acestea sunau astfel: „Eu te cred.” 

— Dintr-o clipă în alta, i-a răspuns după ce şi-a 
consultat ceasul, apoi şi-a petrecut braţul pe după 
umerii ei. Îmi pare rău că Nina nu este aici să vadă 
totul alături de noi. 

Nina, fiica lor, era cea de-a doua dintre cele două 
cele mai remarcabile femei pe care Henry le 
cunoscuse vreodată. 

— Păi, la ce te aşteptai dacă ai programat expediţia 
exact în perioada ei de examene? l-a sâcâit Laura. 

— Nu da vina pe mine, ci pe guvernul chinez! Eu am 
ţinut să venim aici luna viitoare, dar ei n-au vrut să 
cedeze, spunând că putem veni acum, sau deloc. 

— Scumpule... 

— Da. 

— Glumeam. Nu te-am învinovăţit în nici un fel. 

Nici eu n-am vrut să ratezi şansa asta. Însă şi mie 
îmi pare rău că Nina nu e cu noi. 

— O carte poştală trimisă de la Xulaodang nu mi se 
pare deloc mulţumitor, nu găseşti? a zis el cu un oftat. 
Am târât-o după noi prin toată lumea şi am avut parte 
de un eşec după altul, iar când, în cele din urmă, am 
găsit indiciul cel mai important, ea nu ne poate însoţi! 

— Credem că e vorba de indiciul cel mai important, 
l-a corectat Laura. 

— Vom afla peste câteva clipe, nu? a răspuns Henry 
şi a făcut semn spre priveliştea din faţa lor. 

Trei piscuri acoperite de zăpadă, având cam aceeaşi 
înălţime, se ridicau dincolo de platoul presărat de 

stânci şi pietre pe care îşi stabiliseră tabăra. În acele 
momente se găseau în umbra lăsată de şirul muntos 
ceva mai înalt dinspre est, însă după ce soarele avea 
să depăşească obstacolul, lucrurile urmau să se 
schimbe. lar dacă poveştile pe care le strânseseră 
erau adevărate, peisajul trebuia să se modifice într-un 
mod cel puţin spectaculos... 

Henry s-a ridicat în picioare şi i-a întins mâna 
Laurei, pentru a o ajuta să vină lângă el. Când s-a 
îndreptat de spate, respirând, ea a scos un norişor de 
aburi; platoul se găsea la cel puţin trei mii de metri 
deasupra nivelului mării, astfel că aerul era rarefiat, 
dar şi rece, într-un mod pe care nici unul dintre ei nu 
îl mai trăise până atunci. Insă avea o puritate şi o 
claritate greu de descris. 

Într-un fel sau altul, Henry ştia că vor găsi ceea ce 
căutau. 

Prima lumină a zorilor a atins cele trei piscuri. 

Mai bine zis, a şters unul dintre ele, iar o lumină 
orbitoare de culoare aurie a explodat din zăpada de un 
alb imaculat de pe vârful central. Aproape ca un 
lichid, lumina soarelui a curs încet. Cei doi munţi aflaţi 
de o parte şi de alta au rămas în umbră, deoarece 
zorile erau încă blocate de lanţul muntos mai mare. 

— E adevărat... a rostit Henry, în a cărui voce s-a 
strecurat un respect temător. 

Laura a părut ceva mai puţin impresionată. 

— Pentru mine, totul pare să sugereze un pisc aurit. 

El i-a adresat un zâmbet, după care a revenit cu 
privirea la spectacolul care le era oferit. În razele 
zorilor, muntele părea să radieze lumină. 

— Au avut dreptate. La naiba, au avut dreptate. 

— Într-un fel, asta îmi dă o stare de deprimare, a 
spus Laura. Faptul că în urmă cu cincizeci de ani nişte 
nazişti au trăit aceeaşi experienţă, că au fost cât pe ce 
să descopere adevărul... 

— Dar nu au reuşit, a precizat Henry, cu o expresie 
serioasă pe faţă. In vreme ce noi vom reuşi. 

Piscul Auriu - până la acea dată doar o legendă, un 
element aparţinând folclorului - reprezenta ultima 
piesă pe care, într-o viaţă de om, se străduise să o 
asambleze într-un adevărat joc de puzzle. Nu ştia 
precis ce va descoperi acolo. Era totuşi sigur că va 
găsi indicii suficiente care să îi permită să-şi atingă 
scopul final. 

Legenda supremă. 

Atlantida. 


Spectacolul orbitor de lumini de pe Piscul Auriu a 
ținut doar o clipă, după care soarele s-a înălţat 
suficient pentru a le atinge pe celelalte două. In acel 
moment, grupul începuse deja să escaladeze versantul 
răsăritean al culmii, iar soarele se găsea deasupra lor. 
Cum celelalte vârfuri ieşiseră acum din umbră, în 
lumina puternică a zilei, muntele era greu de deosebit 
de cei din jurul lui. 

Grupul expediționar era alcătuit din şapte persoane: 
trei americani şi patru tibetani. Aceştia din urmă 
fuseseră angajaţi să asigure transportul bagajelor şi 
ca ghizi; deşi cunoşteau zona, se arătaseră la fel de 
uimiţi ca vizitatorii lor din alte tărâmuri de faptul că 
poveştile se adevereau. Chiar şi potrivit standardelor 
tibetane, ţinutul era pustiu şi izolat, iar Henry îşi 
dăduse seama că erau primii străini care reuşeau să 

asiste la acel spectacol inegalabil. 

Cu excepţia celor care îi conduseseră până în acel 
loc, desigur. 

A cerut grupului să se oprească. Cât ceilalţi, cu un 
aer recunoscător, au îndepărtat zăpada de pe câteva 
stânci pentru a se aşeza, el şi-a dat jos rucsacul din 
spate şi, cu atenţie, a scos un dosar subţire dintr-un 
buzunar al acestuia. Având-o pe Laura alături, a 
frunzărit printre paginile protejate de folii din plastic. 

— Mai verifici o dată? l-a întrebat ea oarecum ironic. 
Credeam că le-ai învăţat deja pe de rost. 

— Germana nu e punctul meu forte, i-a reamintit el, 
oprindu-se la o anumită pagină. 

Hârtia era decolorată, pătată de umezeală şi de 
vreme. Documentele secrete aparţinând Societăţii 
Moştenirii Germanice Ancestrale - Ahnenerbe, o parte 
a SS-ului, sub controlul direct al lui Heinrich Himmler 
- fuseseră găsite ascunse îndărătul unui zid de 
cărămidă dintr-o pivniţă a castelului Wewelsberg din 
nordul Germaniei. Fusese sediul SS-ului şi centrul 
obsesiei naziste pentru mitologie şi ocultism. La 
încheierea războiului, s-a dat ordin de distrugere a 
castelului şi a cunoştinţelor aflate înăuntrul acestuia. 
Insă cineva a hotărât să nesocotească comanda şi a 
ascuns documentele. 

lar acum acestea se aflau în posesia soţilor Wilde. 

Cu un an în urmă, Bernd Rust, un vechi prieten şi 
coleg, îl contactase pe Henry în legătură cu această 
descoperire. Majoritatea documentelor SS regăsite 
fuseseră predate autorităților germane, însă, 
cunoscând preocupările soților Wilde, Rust - cu riscuri 
profesionale considerabile - reținuse câteva pagini, 

cele care făceau menţiuni referitoare la Atlantida. 
Chiar dacă veneau de la un prieten care nu le dăduse 
pe degeaba, Henry ştia că ele valorau fiecare bănuţ 
plătit. 

Cu toate că trăia o stare de profund disconfort 
pentru că se slujea de materiale naziste în sprijinul 
căutărilor lui - în asemenea măsură, încât nu-i spusese 
nici măcar fiicei sale despre acest lucru, destăinuindu- 
se doar faţă de Laura şi de celălalt membru al 
grupului, un american - ştia totuşi că fără astfel de 
informaţii nu va descoperi nicicând Atlantida. Într-un 
fel, cu jumătate de secol înainte, naziştii descoperiseră 
ceva care le permisese să ajungă aproape la capătul 
căutărilor. 

Ahnenerbe organizase expediţii în Tibet în anii '30 şi 
chiar în următorul deceniu, când războiul făcea 
ravagii în Europa. La solicitarea naziştilor de frunte 
care erau membri ai Societăţii Thule, printre care se 
număra şi Himmler, în Asia fuseseră trimise trei 
expediţii. Societatea Thule considera că sub munţii 
Himalaya se găseau oraşe subterane construite de 
urmaşii legendarilor atlanţi, care aveau strămoşi 
comuni cu rasa stăpânilor arieni. Cu toate că au făcut 
multe descoperiri referitoare la istoria tibetană, 
exploratorii nu au găsit nimic despre atlanţi, astfel că 
au revenit în Germania cu mâna goală. 

Însă documentele aflate în posesia lui Henry 
dezvăluiau că existase şi o a patra expediţie, păstrată 
în secret chiar şi faţă de Hitler. 

Fuhrerul nu era la fel de ispitit ca susţinătorii lui să 
creadă în mituri. Pe măsură ce războiul căpăta 
proporţii, a hotărât că era preferabil ca resursele ţării 

să fie cheltuite în folosul maşinii de război, decât 
pentru trimiterea de expediţii de cealaltă parte a 
lumii, pe urmele unor legende. 

Însă Himmler credea cu adevărat în ele. Iar 
descoperirile făcute de Ahnenerbe îl convinseseră că 
se apropia de descifrarea legendei. 

Henry socotea că era uimitor că el şi Laura 
urmaseră aceeaşi cale... însă la jumătate de secol 
distanţă. Punând laolaltă indicii culese din zeci, sute 
de surse istorice, fragmente neînsemnate de probe 
care alcătuiseră treptat o imagine asemănătoare unui 
puzzle, soţii Wilde călătoriseră împreună cu Nina în 
urmă cu zece ani până la un şantier arheologic de pe 
coasta Marocului. Spre satisfacția enormă a lui Henry, 
descoperiseră acolo urmele unei aşezări antice, 
ascunsă sub nisipurile Africii... doar pentru ca 
încântarea să se transforme în disperare când îşi 
dăduseră seama că, înaintea lor, pe acolo trecuse 
altcineva. Cu excepţia câtorva rămăşiţe nefolositoare, 
şantierul fusese golit cu totul de ceea ce merita a fi 
luat. 

Iar acum Henry ştia de către cine. 

Naziştii puseseră laolaltă aceleaşi piese de puzzle şi 
organizaseră o expediție în Maroc. Puținele 
documente Ahnenerbe pe care le deţinea făceau doar 
aluzie la lucrurile descoperite, însă în baza acestora se 
organizase încă o expediţie în America de Sud. 
Documentele nu menţionau clar ce se găsise acolo - 
dar precizau rezultatul final al acelei misiuni. Îi făcuse 
pe nazişti să se îndrepte spre Tibet, spre Piscul Auriu. 

Adică aici. 

— Îmi pare rău că nu avem mai multe informaţii, s-a 

tânguit Henry. Tare mult aş vrea să ştiu ce anume au 
descoperit nemţii în America de Sud. 

Laura a ajuns la o anumită pagină. 

— Avem suficiente informaţii. Doar aşa am ajuns 
atât de departe. 

A citit o frază de pe hârtia pătată şi degradată: 

— „Piscul Auriu, despre care se spune că străluceşte 
în lumina zorilor, între doi munţi care rămân 
întunecaţi...” Aş zice că, a început ea şi a ridicat ochii 
spre muntele impunător, peisajul de aici se potriveşte 
descrierii. 

— Deocamdată. 

Henry a examinat textul. Chiar dacă îl citise deja de 
o sută, ori poate de o mie de ori, l-a verificat încă o 
dată ca să se asigure că nu făcuse nici o greşeală de 
traducere. 

Nu greşise. Acesta era locul. 

— Aşadar, intrarea ar trebui să se afle la capătul 
Potecii Lunii... ce-o fi însemnând şi asta, a continuat 
el, după care a analizat peisajul cu ajutorul binoclului, 
dar nu a văzut nimic altceva decât stânci şi zăpezi. De 
ce au legendele astea întodeauna un nume încifrat? 
Pare să conducă spre lună; urmează mişcările lunii, 
sau ce? 

— Mi se pare că arată ca luna, a spus Laura cu 
subînţeles. Mai curând a lună în creştere. 

— De ce ai impresia asta? 

Deocamdată nu percepea nimic lunar în faţa ochilor 
în timp ce plimba binoclul pe povârnişul muntelui. 

— Pentru că eu văd totul exact în faţa ochilor, a 
răspuns Laura, punând palma peste obiectivul 
binoclului şi apoi trăgându-l din dreptul feţei lui. 

Henry a clipit de nedumerire, întrebându-se despre 
ce vorbea soţia lui... după care a văzut chiar el. 

Avusese dreptate încă de la început, dar fusese 
preocupat atât de mult de descoperirea unui anumit 
amănunt atât de neînsemnat, încât nu băgase în 
seamă imaginea generală. 

In faţa lor se găsea o potecă lungă, întortocheată, 
care ducea spre stânga, urcând versantul muntelui, 
după care cotea spre dreapta, sfârşind pe o cornişă 
lată, aflată destul de departe deasupra capului. Spre 
deosebire de vălmăşagul ciudat de stânci întunecate şi 
de peticele de zăpadă din jurul ei, poteca arăta ca o 
semilună aproape perfectă de alb virgin, ceea ce 
sugera un teren ceva mai plat şi neted. Nici nu-i venea 
să creadă că nu observase acest lucru ceva mai 
înainte. 

— Laura. 

— Da. 

— Trăim unul dintre acele momente când mă bucur 
nespus că m-am căsătorit cu tine. 

— Da. Ştiu. 

Şi-au zâmbit, apoi s-au sărutat. 

— In fine, a zis ea, după ce s-au desprins din 
îmbrăţişare, cât de departe crezi că este? 

— La vreo doi kilometri... fiindcă se află la 
aproximativ o sută cincizeci de metri deasupra 
noastră. Şi e cam abrupt. 

— Dacă atlanţii de altădată puteau ajunge până 
acolo doar în sandale, îmi închipui că şi noi vom fi în 
stare, mai ales că avem bocanci. 

— Aşa cred şi eu. 

Henry a vârât dosarul înapoi în rucsac, după care a 

făcut un gest larg spre ceilalţi membri ai expediției. 
— Gata! Asta este! Pornim la drum! 


Poteca s-a dovedit mai înşelătoare decât se 
aşteptaseră. Zăpada ascundea o suprafaţă presărată 
cu grohotiş provenit din alunecări de teren, ceea ce 
făcea ca fiecare pas să devină o capcană. 

Când au ajuns pe cornişă, soarele trecuse dincolo de 
culmea muntelui, făcând ca întregul versant 
răsăritean să fie umbrit. Henry s-a răsucit şi a 
examinat orizontul, ajutând-o în acest timp pe Laura 
să urce ultimii metri ai potecii. Dinspre nord veneau 
nori negri, ce păreau să se rostogolească spre ei. Cât 
făcuse eforturi să urce panta nu observase, însă 
temperatura scăzuse considerabil. 

— Vine vreme proastă? a întrebat ea, urmărindu-i 
privirea. 

— S-ar părea că vom avea parte de viscol. 

— Grozav. E bine, totuşi, că am ajuns aici înainte să 
izbucnească, a zis şi s-a uitat înapoi spre cornişa care, 
chiar în porţiunea cea mai îngustă, tot măsura cel 
puţin zece metri lăţime. Cred că vom fi feriţi de 
probleme dacă stabilim tabăra chiar aici. 

— Spune-le călăuzelor să ridice corturile înainte ca 
vremea să se schimbe. 

Poteca se încheia acolo; deasupra cornişei, 
suprafaţa stâncoasă era foarte abruptă, astfel că 
urcarea ei impunea folosirea unor echipamente 
specializate. Însă dacă documentele Ahnenerbe erau 
corecte, nu vor avea nevoie de... 

Laura a transmis către tibetani ordinele lui Henry, 
după care a revenit alături de el. 

— Ce ai de gând să faci? 

— O să arunc o privire prin zonă. Dacă există intrări 
care ne-ar putea conduce spre peşteri, înseamnă că nu 
ar fi chiar atât de greu de găsit. 

Laura a ridicat din sprâncene, iar în ochii ei verzi a 
apărut o expresie ironică. 

— Ai fi în stare de orice, numai să nu participi la 
ridicarea corturilor, nu? 

— Păi, la o adică, de aceea îi plătim! a răspuns, apoi 
s-a răsucit spre omul care stătea solitar pe o stâncă. 
Jack, tu ce ai de gând? Vii cu noi? 

Americanul, cel de-al treilea membru al grupului, a 
ridicat privirea spre ei de sub glugă. 

— Henry, lasă-mă puţin, să-mi mai trag sufletul! 
Cred că o să aştept aici şi o să-mi fac o cafea. 

— Nici în Tibet nu reuşeşti să renunţi la obiceiul 
ăsta, aşa e? 

Privindu-se, Henry şi Laura şi-au dat ochii peste cap 
în glumă şi au urcat versantul, lăsându-l singur pe 
Jack. 

— Ani la rând ne zice că suntem nebuni pentru că 
vrem să descoperim Atlantida, după care reuşim în 
cele din urmă să găsim un indiciu clar, moment în 
care practic ne imploră să-l luăm şi pe el... iar când e 
să treacă pragul, hotărăşte să facă o pauză de cafea! 
Mi se pare bizar. 

— Adevărat. Şi noi nu suntem bizari fiindcă ne-am 
petrecut ultimii douăzeci de ani alergând prin toată 
lumea şi vânând legende, a adăugat ea. 

— N-o să mai fim socotiți astfel după ce vom 
descoperi Atlantida. Vom deveni cei mai renumiţi 
arheologi de la... 

— Indiana Jones încoace? 

Henry a surâs. 

— Eu voiam să spun Heinrich Schliemann, dar 
merge şi Indiana Jones. Crezi că mi-ar sta bine cu o 
pălărie ca a lui? 

Laura s-a prefăcut că-l examinează din cap şi până 
în picioare. 

— Cred că arăţi bine cu orice. Sau fără. 

— Fii  cuviincioasă,  uşuratico. Aşteaptă până 
ajungem într-un loc cu încălzire centrală. Ori măcar cu 
foc de buşteni. 

— O să te silesc să-ţi ţii promisiunea. lar focul de 
buşteni sună mult mai romantic. 

Au continuat să meargă pe culme, făcând zăpada să 
scârţâie sub paşii lor. După câteva minute, Henry s-a 
oprit şi a rămas cu privirea aţintită la faţada 
stâncoasă. 

— Ai găsit ceva? l-a întrebat Laura. 

— Straturile astea... a zis el. 

Cu milioane de ani în urmă, forţele imense care 
făcuseră ca Himalaya să se înalțe în locul în care 
plăcile tectonice indiană şi asiatică s-au ciocnit, 
deformaseră până şi rocile, răsucind straturile, care 
acum mergeau vertical, nu orizontal. 

— Ce e cu ele? 

— Dacă am mişca pietrele acestea, cred că am 
descoperi o intrare, a spus Henry, apropiindu-se de un 
morman de rocă sfărâmată. 

Laura s-a uitat peste umărul lui şi a văzut o dungă 
de întuneric în interiorul straturilor pliate. 

— E suficient de largă pentru a pătrunde pe acolo? 

— Hai să vedem! 

Henry a tras de piatra aflată deasupra. Când a 
aruncat-o în lături, de pe ea au căzut pietricele şi 
zăpadă. Gaura întunecată s-a lărgit. 

— Ajută-mă puţin. 

— A, bravo, îi plăteşti pe localnici să înalțe corturile, 
dar când trebuie să muţi ditamai pietrele, îţi pui soţia 
la treabă... 

— Cred că aici a avut loc o alunecare de teren. Asta 
este exact partea de sus a intrării. 

Ajutat de Laura, a dislocat şi alte pietre. 

— Slujeşte-te de lanternă, să vedem cât de adânc 
merge. 

Laura şi-a dat jos rucsacul şi a scos lanterna, 
îndreptând fasciculul de lumină în gaură. 

— Nu-i văd capătul, a spus ea, apoi a strigat: Ecou! 

În interiorul grotei întunecate, glasul ei a stârnit un 
ecou slab. Henry a înălţat o sprânceană. 

— Hei. Îmi pare rău. 

— E mare, sigur. Aproape la fel de mare cât gura ta, 
a zis el, ceea ce a făcut-o pe soţia lui să îl pălmuiască 
în glumă peste ceafă. Mi se pare că dislocând 
bolovanul ăsta de aici vom reuşi să ne strecurăm. 

— Vrei să spui că eu aş putea să pătrund acolo. 

— Păi, bineînţeles. Întâi doamnele. 

— Ridicol mai e şi cavalerismul ăsta, a mimat ea că e 
nemulțumită. 

Au apucat amândoi bolovanul care le stătea în cale, 
apoi s-au aşezat mai bine pe picioare şi au tras. Vreme 
de o clipă nu s-a întâmplat nimic, apoi, cu un uruit 
supărător, s-a desprins. Deschiderea avea acum cam 
un metru înălţime şi treizeci de centimetri în partea 
cea mai largă, îngustându-se cu totul în partea 

superioară. 

— Crezi că încapi? 

Laura a vârât un braţ prin deschizătură şi a pipăit 
peretele. 

— Se lărgeşte. Cred că nu păţesc nimic dacă intru. 
S-a aplecat mai mult şi a plimbat fasciculul de lumină. 
Ai avut dreptate în privinţa alunecării de teren. 
Podeaua e foarte abruptă. 

— Te scot cu ajutorul corzii, a spus Henry, scoţându- 
şi şi el rucsacul. Dacă apar probleme, te ajut să ieşi. 

După ce Laura şi-a prins coarda de hamul de alpinist 
şi-a legat părul într-o coadă de cal şi a pătruns încet 
prin crăpătură, cu picioarele înainte. După ce a ajuns 
înăuntru, s-a ridicat cu precauţie în picioare, simțind 
că suprafaţa podelei, acoperită de pietriş, era 
nesigură. 

— Ce vezi? 

— Deocamdată doar pietre. 

După ce şi-a obişnuit ochii cu semiobscuritatea, 
Laura a aprins din nou lanterna. 

— La fund, podeaua e ceva mai netedă. Arată ca... 

A ridicat din nou lumina. Fasciculul a căzut pe 
pereţii de rocă - apoi nu a mai văzut decât beznă. 

— Există un pasaj în fundul grotei, destul de larg şi 
nu am idee cât de adânc merge. Departe de tot. 

În glas i-a apărut o undă de emoție. 

— Cred că e făcut de om! 

— Poţi cobori? 

— O să încerc. A făcut un pas de încercare, ţinându- 
şi în acelaşi timp braţele ridicate ca să-şi păstreze 
echilibrul. De pe mormanul de pietre au pornit să se 
rostogolească bolovani mici. E cam nesigur aici, s-ar 

putea să... 

Cu un scrâşnet, o piatră mare s-a dislocat sub 
piciorul ei drept. Luată prin surprindere, a căzut pe 
spate şi a alunecat pe pantă, fără putinţă de a se 
opune. Lanterna s-a rostogolit, luând-o la vale mai 
repede decât ea. 

— Laura! Laura! 

— N-am nimic! Doar c-am alunecat. 

S-a ridicat în picioare. Imbrăcămintea groasă o 
ferise de contuzii. 

— Vrei să te trag înapoi? 

— Nu, nu-i nevoie. Dacă tot am ajuns până aici, ar fi 
bine să mă uit în jur. 

S-a aplecat să ridice lanterna rezistentă de metal. 
Şi, în aceeaşi clipă şi-a dat seama că nu era singură. 

Preţ de o clipă, a îngheţat, mai curând de uimire 
decât de spaimă. Apoi curiozitatea a învins şi atunci a 
plimbat cu fereală fasciculul lanternei de jur împrejur. 

— lubitule, a strigat ea spre Henry. 

— Da, ce e? 

— Mai ţii minte expediţia secretă organizată de 
nazişti, care a plecat în Tibet, iar apoi nu a mai ştiut 
nimeni de ea? 

— Vai, am uitat cu totul, i-a răspuns el pe un ton 
destul de sarcastic. De ce? 

In glasul Laurei a răzbătut o notă de triumf. 

— Cred că i-am găsit pe membrii expediției. 


În peşteră erau cinci trupuri. Curând au înţeles că 
aceştia fuseseră ucişi de căderea de bolovani care 
blocase intrarea; după aspectul aproape mumificat al 
cadavrelor, cauza cea mai probabilă a morţii fusese 

îngheţul, iar frigul din Himalaya păstrase şi uscase 
victimele. In timp ce ceilalţi membri ai expediției au 
investigat restul peşterii, soţii Wilde şi-au îndreptat 
atenţia asupra ocupanților săi. 

— Pesemne că vremea s-a schimbat brusc, a gândit 
Henry cu voce tare, ghemuindu-se să examineze 
cadavrele în lumina lanternei, de aceea au căutat 
adăpost aici... şi nu au mai putut ieşi. 

Sonam, unul dintre ghizii tibetani, i-a strigat din 
adâncul pasajului: 

— Profesore Wilde! Am găsit ceva aici! 

Lăsând deoparte cadavrele, Henry şi Laura au 
pătruns mai adânc în peşteră. Aşa cum socotise ea, 
pasajul era artificial, săpat în stâncă. La vreo zece 
metri în faţă, lanternele celorlalţi membri ai expediției 
luminau ceea ce se afla la capăt. 

Era un templu - ori un mormânt. 

Jack analiza deja ceea ce părea a fi un altar plasat în 
centrul camerei de formă rectangulară. 

— Nu-i de origine tibetană, a zis el când soţii Wilde 
au intrat în cameră. Inscripţiile... sunt într-un alfabet 
asemănător celui găsit la Glozel!, ori o variantă a 
acestuia. 

— Glozel? a exclamat Henry, iar uimirea şi 
încântarea s-au amestecat în glasul lui. Mereu l-am 
considerat un candidat serios la a fi limba atlanţilor! 

— Dar e cam departe de casă, a remarcat Laura şi a 
plimbat fasciculul lanternei pe pereţi. 

Coloane sculptate se ridicau de la podea spre tavan, 
având o formă ascuţită, aproape agresivă, în 


1 Localitate din centrul Franţei, unde s-au descoperit o serie de tăblițe cu 
inscripţii cu caractere ce amintesc de cele feniciene (n. tr.). 

funcţionalitatea lor simplă. Naziştii sigur se simţiseră 
ca acasă, a gândit ea. lar acea arhitectură putea fi 
concepută doar de unul ca Albert Speer. 

Între coloane se găseau basoreliefuri, reprezentări 
ale unor siluete umane. Henry s-a apropiat de cea mai 
mare dintre ele. Deşi desenul acestuia era nefamiliar, 
la fel de puternic stilizat ca restul încăperii şi-a dat 
seama instantaneu pe cine voia să reprezinte. 

— Poseidon... a şoptit el. 

Laura s-a apropiat de el. 

— Dumnezeule, chiar este Poseidon. 

Imaginea zeului se deosebea de interpretarea 
greacă tradiţională, însă era imposibil să se facă 
abstracţie de tridentul ţinut în mâna dreaptă. 

— Ei bine, a zis Jack, domnul Frost sigur va fi 
încântat că expediţia a avut succes... 

— La naiba cu Frost, a pufnit Laura, pe un ton 
dispreţuitor, asta este descoperirea noastră. El nu a 
contribuit decât la finanţarea ei. 

— Ei, las-o mai uşurel, a făcut Henry, bătând-o în 
joacă pe umăr. Măcar mulţumeşte-i că nu ne-am văzut 
siliţi să intrăm în fondul de colegiu al fiicei noastre sau 
să ne vindem maşina! a adăugat, apoi a privit în jur. 
Sonam, mai avem ceva de văzut aici? Mai există 
încăperi sau pasaje? 

— Nu. Am ajuns într-o fundătură. 

— Uf, a făcut Laura, dezamăgită. Asta e tot? Cum să 
spun, este o descoperire extraordinară, dar aveam 
convingerea că vom afla mai multe... 

— S-ar putea să fie mai multe, a asigurat-o Henry. E 
posibil să existe şi alte morminte de-a lungul culmii. O 
să continuăm căutarea. 

S-a dus de-a lungul pasajului şi a revenit la cadavre, 
urmat îndeaproape de Laura şi Jack. Cadavrele erau 
ghemuite în îmbrăcămintea călduroasă a altor 
vremuri, iar găvanele goale ale ochilor îl fixau dinspre 
feţele cu pielea întunecată, amintind de pergament. 

— Mă întreb dacă printre ei se găseşte şi Krauss. 

— El este, a zis Laura şi a făcut semn câtre una 
dintre siluete. Acesta e şeful expediției. 

— De unde ştii? 

Ea şi-a îndreptat degetul înmănuşat către cadavru, 
cât pe ce să-i atingă pieptul. Henry a adus mai 
aproape fasciculul lanternei şi a văzut o insignă mică, 
metalică, prinsă de material... 

A simţit un fior de gheaţă, care nu avea legătură cu 
frigul de afară. Văzuse capul de mort stilizat al 
Schutzstaffel - al SS-ului. Trecuse mai bine de 
jumătate de secol de când organizaţia fusese distrusă, 
însă ea încă deţinea puterea de a crea spaimă. 

— Jurgen Krauss, a rostit el, uitându-se mai de 
aproape la bărbatul mort. 

Faptul că şeful expediției naziste semăna cu craniul 
prezent pe insigna lui crea o anumită ironie poetică. 

— Nu aş fi crezut vreodată că te voi întâlni. Dar ce 
te-a adus aici? 

— Ce-ar fi să aflăm? a zis Laura. Rucsacul lui este 
aici, probabil că notițele lui se află înăuntru. Ce-ar fi 
să arunci o privire? 

— Stai puţin, chiar vrei să fac eu asta? 

— Păi, evident! Eu n-am chef să ating un nazist 
mort. Pfui! 

— Jack? 

Acesta a clătinat din cap. 

— Cadavrele astea sunt mai proaspete decât acelea 
pe care m-am obişnuit să le examinez. 

— Uf! a făcut Henry şi a surâs. 

A scotocit prin apropierea cadavrului, străduindu-se 
să îl deranjeze cât mai puţin în timp ce deschidea 
sacul de spate. 

La început, conţinutul acestuia s-a dovedit a fi 
prozaic: o lanternă având semne pronunţate de 
coroziune din cauza lichidului scurs din baterii, care 
mâncase carcasa; bucăţi  mototolite de hârtie 
pergament în care se găseau ultimele resturi de 
mâncare ale membrilor expediției. Insă dedesubtul 
acestor rămăşiţe demne de toată mila, lucrurile au 
început să se dovedească mai interesante. Hărţi 
împăturite, carnete legate în piele, foi de hârtie 
purtând urmele unor caractere scrijelite de scriere 
Glozel, o folie curată din tablă de cupru, pe suprafaţa 
căreia apărea gravată o hartă ori o schemă... şi ceva 
înfăşurat cu grijă într-o țesătură ce s-a dovedit, spre 
surprinderea lor, catifea de culoare închisă. 

Laura a luat bucata de tablă din cupru. 

— E roasă de nisip... crezi că au găsit-o cumva în 
Maroc? 

— Tot ce se poate. 

Henry ar fi trebuit să cerceteze în primul rând 
carnetele, însă era foarte intrigat de obiectul misterios 
- plat, ceva mai scurt de treizeci de centimetri şi 
uimitor de greu - pe care l-a aşezat cu grijă pe podea, 
alături de felinar şi a îndepărtat materialul. 

— Ce e acolo? a întrebat soţia lui. 

— N-am habar. Cred că e ceva metalic. 

Catifeaua, întărită de vreme şi frig, s-a încăpățânat 

să scoată la iveală obiectul până când Henry a derulat 
şi ultima porţiune a lui. 

— Vai, a exclamat Laura. 

Jack a căscat ochii de uimire. 

În catifea fusese înfăşurată o bară metalică de 
aproximativ cinci centimetri lăţime, având un capăt 
rotunjit şi marcată cu o săgeată imprimată pe 
suprafaţa ei. Chiar în lumina rece şi albăstruie a 
felinarului, obiectul avea o strălucire, aruncând un 
licăr roşcat-auriu care se deosebea de orice altceva 
văzut vreodată în natură. 

Transfigurat de emoție, Henry s-a aplecat să-l vadă 
mai bine. Spre deosebire de bucata pe care o ţinea 
Laura în mână, bara nu arăta vreun semn de 
îmbătrânire sau degradare, părând proaspăt lustruită. 
Metalul nu era bronz sau aur, ci... 

Femeia s-a apropiat de bara de metal, iar vreme de 
o clipă i-a aburit suprafaţa cu răsuflarea. 

— E ceea ce cred eu? 

— Aşa s-ar părea. Dumnezeule! Nu-mi vine să cred. 
Naziştii chiar au descoperit un artefact confecţionat 
din oricalc, aşa cum l-a descris Platon. Ceva adevărat, 
cât se poate de autentic, provenit de pe Atlantida. Iar 
ei l-au descoperit acum cincizeci de ani! 

— Când ajungem acasă, îi datorezi scuze Ninei, a 
spus Laura pe un ton autoritar. Mereu a crezut că 
obiectul pe care l-a descoperit în Maroc era din 
oricalc. 

— Cred că da, a răspuns Henry, ridicând bara. 
Imposibil ca asta să fie doar din bronz care şi-a 
pierdut culoarea. 

A observat că partea de jos a barei nu era plată - la 

capătul tăiat rectangular exista o protuberanţă. În 
aceeaşi poziţie, pe latura de sus exista o mică fantă la 
un unghi de patruzeci şi cinci de grade. 

— Am impresia că a făcut parte dintr-un obiect mai 
mare, a remarcat el. Ca şi cum ar fi trebuit să atârne 
de ceva. 

— Ori să se legene, a sugerat Laura. Ca braţul unui 
pendul. 

Henry şi-a plimbat vârful unui deget peste capul de 
săgeată inscripţionat. 

— Să fie un arătător? 

— Dar ce reprezintă semnele acelea? a întrebat 
Jack. 

De-a lungul artefactului era trasată o linie subţire, 
având de o parte şi de alta simboluri la fel de delicate 
înscrise pe metal. O serie de puncte minuscule, 
dispuse în grupuri de până la opt. De asemenea, se 
mai vedeau... 

— Alte caractere Glozel, a spus Henry. Dar nu chiar 
la fel ca acelea de la mormânt - priviţi, câteva dintre 
astea seamănă mai mult cu hierogilifele. 

Le-a comparat cu acelea de pe desenul copiat pe 
hârtie de calc. Aveau acelaşi stil. 

— Din ce în ce mai curios. 

Jack s-a uitat mai de aproape. 

— Seamănă foarte mult cu literele folosite de 
olmeci, sau de vreo civilizaţie înrudită. Bizar 
amestec... 

— Ce semnificaţie să aibă? a intervenit Laura. 

— N-am idee. Nu este o limbă pe care să o pot vorbi 
fluent. Deocamdată, vreau să spun, a încheiat el, 
tuşind cu falsă modestie. 

— Arată ca şi cum ar fi fost adăugate după ce a fost 
confecţionat obiectul. Inscripția este mai puţin 
cizelată decât vârful de săgeată, a observat Henry, 
apoi a înfăşurat obiectul la loc în bucata de catifea. 
Fie şi numai descoperirea asta justifică efortul de a 
veni până aici! 

A sărit în picioare şi a scos un chiot de triumf, după 
care a îmbrăţişat-o pe Laura. 

— Am reuşit! Am descoperit dovada că Atlantida nu 
a fost doar un mit! 

Ea l-a sărutat. 

— Acum mai trebuie doar să găsim Atlantida, nu? 

— Ei, pas cu pas. 

Din adâncul peşterii s-a auzit un strigăt, care le-a 
reţinut atenţia. 

— Profesore, am găsit ceva aici! 

Lăsând obiectul pe podea, Henry şi Laura s-au 
grăbit să ajungă lângă Sonam. 

— Uitaţi-vă la asta, a spus tibetanul, înălţând 
fasciculul de lumină spre peretele mormântului. Am 
crezut că era doar o crăpătură în rocă, dar apoi mi-am 
dat seama de ceva. 

Scoţându-şi mănuşa, a vârât vârful degetului mic în 
crăpătura verticală şi l-a plimbat în susul peretelui. 

— Are exact aceeaşi lăţime până sus. Şi mai există 
una la fel, în partea cealaltă, a adăugat el, arătând 
spre un loc de pe zid aflat la aproape trei metri 
depărtare. 

— Să fie vorba de o uşă? a întrebat Laura. 

Folosindu-se de fasciculul lanternei, Henry a urmat 
crăpătura în sus şi a dat de o linie abia perceptibilă ce 
mergea pe orizontală la o înălţime de doi metri şi 

jumătate. 

— O uşă mare. Ar trebui să vadă şi Jack asta. Jack! 
Jack! a ridicat glasul, dar nu a primit răspuns decât 
ecoul propriei voci. Unde a dispărut? 

Laura a clătinat din cap. 

— Şi-a găsit cel mai potrivit moment ca să meargă la 
pipi. Noi am făcut cea mai importantă descoperire 
arheologică a momentului şi el... 

— Profesore Wilde! a strigat unul dintre tibetani. E 
ceva afară! Ascultaţi! 

Toţi au făcut linişte, abia respirând. Au perceput un 
duduit slab, cu bătăi rapide punctate de un uruit. 

— Un elicopter? a exclamat Laura, incapabilă să 
creadă. Aici? 

— Haideţi, s-a răstit Henry, alergând spre intrare. 

Cerul se întunecase considerabil. S-a slujit de 
coardă să se tragă până pe mormanul de pietre 
sfărâmate, având-o pe soţia lui imediat în urmă. 

— Armata chineză? s-a mirat ea. 

— De unde au aflat unde suntem? Nici măcar noi nu 
am ştiut încotro mergeam decât după ce am ajuns la 
Xulaodang. 

Henry s-a strecurat prin deschizătura de intrare şi a 
ieşit pe cornişă. Vremea se schimba în rău, iar vântul 
se înteţise. 

Dar nu vremea era motivul cel mai mare de 
îngrijorare în acele momente. A căutat din ochi 
elicopterul; zgomotul a sporit în intensitate, dar 
aparatul nu se vedea. 

Pe de altă parte, Jack dispăruse. 

Laura a ieşit şi ea. 

— Unde e? 

A aflat răspuns la întrebare o clipă mai apoi, când 
elicopterul le-a apărut în faţa ochilor. 

Nu era chinezesc, a remarcat Henry imediat. Nu 
avea nici o stea roşie pe fuzelaj. Nici alte însemne, dar 
nici unul, nici măcar număr pe coadă. Doar o 
inscripţie pictată, care l-a făcut imediat să se 
gândească la Forţele Speciale. Dar ale cui? 

Nici nu se pricepea grozav la aparate de zbor, astfel 
că nu a recunoscut tipul, însă era suficient de mare ca 
să transporte câteva persoane în compartimentul 
pentru pasageri. I-a văzut pe piloţi înapoia parbrizului 
cabinei şi a observat că aceştia îşi plimbau capetele 
dintr-o parte în alta, ca şi cum ar fi căutat ceva. 

Sau pe cineva. 

Pe ei. 

— Intră înapoi în peşteră! a strigat el spre Laura. 

Cu o privire îngrijorată, ea a dispărut în întuneric. 
Elicopterul s-a apropiat şi mai mult. La sol s-a stârnit 
un fel de viscol din cauza zăpezii ridicate de suflul 
rotoarelor. Henry s-a retras spre intrarea în peşteră. 

Unul dintre piloţi a făcut semn cu degetul spre 
pământ. Spre el. 

Aparatul s-a rotit ca o insectă uriaşă de pe altă 
planetă, iar geamurile cabinei de comandă, ca nişte 
ochi uriaşi, parcă s-au uitat mai atent la el, după care 
aparatul a făcut o rotaţie. Intr-o latură a lui a glisat o 
uşă. Un moment mai târziu, doi colaci de frânghie au 
căzut spre sol, biciuind zăpada ca nişte şerpi iritaţi. 

Două siluete întunecate au sărit din elicopter, 
coborând în rapel. 

Henry a văzut imediat că oamenii erau înarmaţi, 
având puşti automate prinse în spinare. 

Singura armă pe care o posedau membrii expediției 
era un simplu cuţit de vânătoare, purtat mai degrabă 
pentru a speria animalele sălbatice decât fiindcă ar fi 
fost bun la ceva. Şi nici măcar nu-l luaseră cu ei - 
rămăsese în tabără. 

La nici o secundă după ce prima pereche de oameni 
a atins solul, alţi doi luptători au început să coboare 
pe corzi. Şi aceştia erau înarmaţi. 

Henry a sărit înapoi prin deschizătură şi s-a furişat 
în josul mormanului de pietre, aterizând cu un bufnet 
greu pe podeaua peşterii. 

— Henry! a strigat Laura. Ce se întâmplă? 

— Nu mi se par prietenoşi, a spus el, cu o expresie 
sumbră pe faţă. Sunt cel puţin patru indivizi şi toţi au 
arme. 

— Vai, Dumnezeule! Şi Jack unde e? 

— Nu ştiu, nu l-am văzut. Trebuie să deschidem uşa 
aceea. Vino. 

Când ea a pornit grăbită spre mormânt, cu un gest 
instinctiv, Henry a ridicat artefactul, învelindu-l mai 
bine în catifea în timp ce alerga. 

Cei patru tibetani s-au apucat să pipăie disperaţi 
zidurile mormântului. 

— Nu e nimic aici! 

— Dar trebuie să existe ceva! a răcnit Henry. Un 
resort, o piedică, orice! 

A privit peste umăr. O siluetă se profila în lumina de 
la intrarea în peşteră. Un moment mai apoi a dispărut, 
ca şi cum ar fi fost înghițită de pământ, fiind imediat 
înlocuită de alta. La naiba! Au pătruns în peşteră. 

Laura l-a prins strâns de braţ. 

— Henry! 

Încă o siluetă şi alta şi încă una... 

Cinci oameni. Înarmaţi. 

Erau prinşi fără scăpare. 

Prin întuneric au ţâşnit linii roşii. Vizoare cu laser, 
urmate de fasciculele foarte puternice ale unor 
lanterne cu halogen. Luminile orbitoare au pendulat 
încoace şi încolo, după care s-au fixat asupra micului 
grup de oameni din mormânt. 

Aproape orbit de fascicule, neştiind ce să facă, Henry 
a îngheţat. Nu aveau unde să fugă, iar punctele 
laserelor ce dansau pe trupurile lor le spuneau că nici 
nu puteau lupta... 

— Profesore Wilde! i 

Henry a rămas împietrit. Il cunoşteau pe nume? 

— Profesore Wilde! a repetat vocea, adâncă şi 
profundă, având un anumit accent - oare grecesc? 
Rămâi unde eşti. Şi dumneata, doctore Wilde, a 
adăugat omul către Laura. 

Intruşii au înaintat. 

— Cine sunteţi? a întrebat Henry. Şi ce doriţi? 

Bărbaţii cu lanterne s-au oprit, doar o siluetă 
continuând să înainteze către membrii expediției. 

— Mă numesc Giovanni Qobras, a zis omul, însă 
Henry nu a reuşit să-i distingă trăsăturile feţei, pentru 
că pereţii mormântului nu reflectau suficientă lumină 
spre el. 

O față aspră, alcătuită din unghiuri, cu nas roman 
proeminent, având părul negru pieptănat foarte strâns 
lipit de ţeastă, parcă alcătuind un acoperământ pentru 
cap. 

— Regret s-o spun, dar vă vreau pe voi. 

Uimită, Laura s-a uitat fix la el. 

— Ce vrei să sugerezi? 

— Că nu vă pot permite să vă continuaţi cercetările. 
Riscul pentru lume este mult prea mare. Vă cer scuze. 

Şi-a plecat capul pentru o clipă, după care s-a retras 
un pas. 

— Nu e vorba de ceva personal. 

Liniile laserelor s-au îndreptat spre Henry şi Laura. 
El a deschis gura. 

— Stai puţin... 

În spaţiul închis al cavernei, zgomotul armelor 
automate s-a dovedit asurzitor. 

Qobras a privit lung la cele şase trupuri ciuruite de 
gloanţe şi a aşteptat ca ecoul împuşcăturilor să se 
stingă, după care a dat ordine cu glas precipitat: 

— Strângeţi tot ce este legat de expediţia lor - hărţi, 
notițe, orice. Procedaţi la fel cu cadavrele de acolo, a 
adăugat şi a făcut semn către naziştii morţi. Presupun 
că sunt rămăşiţele expediției Krauss. Încă un mister al 
istoriei soluţionat... a vorbit mai mult către sine, 
pentru că oamenii lui s-au răspândit pentru a examina 
cadavrele. 

— Giovanni! a strigat un bărbat câteva momente mai 
târziu, ghemuit asupra cadavrului lui Henry. 

— Ce s-a întâmplat, Yuri? 

— Trebuie să vezi asta. 

Qobras s-a apropiat. 

— Dumnezeule mare! 

— E oricalc, nu-i aşa? a întrebat Yuri Volgan, 
îndreptând fasciculul de lumină asupra obiectului pe 
care tocmai îl despachetase. 

O strălucire oranj-închis s-a reflectat pe feţele celor 
doi bărbaţi. 

— Da... dar până acum nu am văzut un artefact 
complet lucrat din acest material, ci doar fragmente 
mici. 

— E frumos... şi probabil costă o avere. Milioane de 
dolari, zeci de milioane! 

— Cel puţin. 

Qobras s-a uitat atent la obiect, văzându-şi ochii în 
luciul metalului. Apoi s-a îndreptat brusc de spate. 

— Însă trebuie păstrat ascuns. 

A scos lanterna şi a examinat pereţii mormântului, 
dar nu a văzut decât basoreliefurile zeilor din 
vechime. Întorcându-se către altar, a analizat cu 
rapiditate inscripţiile. 

— Glozel... dar nimic despre Atlantis. 

— Poate c-ar trebui să cercetăm mormântul, s-a 
oferit Volgan, aruncând o privire lungă la artefact, 
după care l-a înfăşurat la loc în catifea. 

Qobras a stat puţin pe gânduri. 

— Nu, a spus el în cele din urmă. Aici nu mai e nimic 
şi cred că totul a fost jefuit. Chiar credeam că soţii 
Wilde ne vor conduce mai departe pe urmele ce duc 
spre Atlantida, dar nu au dat decât de o fundătură. 
Trebuie să ieşim de aici înainte de începerea 
viscolului. 

S-a întors şi a pornit cu paşi apăsaţi spre intrarea în 
peşteră. 

În spatele lui, Volgan a aruncat o privire peste umăr 
ca să se asigure că nu-l vedea nimeni, apoi a furişat 
artefactul într-un buzunar al jachetei călduroase. 


Qobras a rămas la marginea platformei, făcând 
semn cu lanterna pentru a chema elicopterul care 

dădea roată acelui loc, apoi s-a întors spre bărbatul 
care stătea alături de tabăra expediției ai cărei 
membri îşi găsiseră sfârşitul. 

— Ai procedat bine. 

Jack a rămas cu faţa ascunsă sub glugă. 

— Nu sunt mândru. Mi-au fost prieteni - şi ce se va 
întâmpla cu fiica lor? 

— Trebuia mers până la capăt. Frăția nu poate 
permite descoperirea Atlantidei. Mai ales de către 
unul precum Kristian Frost, a rostit încruntat Qobras. 
Să finanţeze intermediari ca soţii Wilde... ştie că 
suntem cu ochii pe el. 

— Ce... ce fac dacă bănuieşte că am lucrat pentru 
tine? a întrebat Jack pe un ton ce-i trăda agitația. 

— Va trebui să-l convingi că a avut loc un accident. 
Te lăsăm la zece kilometri de Xulaodang - acolo există 
foarte puţine riscuri de a fi văzut împreună cu noi. 
Apoi te poţi întoarce în sat, de unde vei lua legătura 
cu Frost, să-i transmiţi vestea proastă: eşti singurul 
supravieţuitor al unei avalanşe, al unei căderi de 
stânci, cum doreşti. 

Qobras a întins mâna. 

— Aparatul de radio. 

Jack a căutat prin rucsac şi a înapoiat emițătorul 
butucănos pe care îl folosise pentru a-i transmite 
echipei lui Qobras poziţia unde se găsea Piscul Auriu. 

— Va trebui să vorbesc şi cu alţii. Cu autorităţile 
chineze, Ambasada Statelor Unite... 

— Trebuie doar să fii consecvent în ceea ce afirmi, 
iar plata te va aştepta când revii în America. lar dacă 
pe viitor descoperi pe altcineva care intenţionează să 
urmeze drumul făcut de soţii Wilde, să mă informezi 

imediat, ai înţeles? 

— Pentru asta mă plăteşti, a spus Jack pe un ton 
sumbru. 

Pe faţa lui Qobras a apărut un surâs glacial, apoi a 
ridicat ochii spre elicopterul care se apropia, ale cărui 
lumini de navigaţie luceau pe fondul cerului care se 
întuneca. 

Cinci minute mai târziu, aparatul s-a îndepărtat, 
lăsând în urmă doar cadavre. 

1 


New York City 
Zece ani mai târziu 


Oprindu-se o clipă la uşă, doctor Nina Wilde a 
inspirat adânc, văzându-şi propria reflexie parcă 
privind-o din suprafaţa întunecată a geamului. Era 
îmbrăcată mai sobru decât de obicei, cu un taior cu 
pantaloni bleumarin, rareori purtat, care înlocuia 
ţinuta ei obişnuită, dezinvoltă, cu tricouri şi pantaloni 
cu multe buzunare, având părul auriu strâns mult mai 
sever decât într-o coadă de cal destul de aproximativă. 
Urma să aibă o întâlnire extrem de importantă şi chiar 
dacă îi ştia pe toţi participanţii, voia totuşi să facă o 
impresie cât se putea de convingătoare şi 
profesională. Mulțumită că arăta cum se cuvine şi că 
nici măcar din greşeală nu îşi mânjise obrazul cu ruj 
şi-a făcut curaj pentru a pătrunde în încăpere, ducând 
aproape inconştient mâna spre gât, pentru a-şi atinge 
pandantivul. Bijuteria care îi aducea noroc. 

Descoperise acel fragment de metal, de formă 
curbată, cu margini ascuţite, lung de cinci centimetri 
şi curăţat de nisipurile aspre din Maroc, în urmă cu 
douăzeci de ani, când participase la o expediţie alături 
de părinţii ei, pe vremea când avea doar opt ani. La 
acea dată, având mintea plină de poveşti despre 
Atlantida, socotise că acea bucăţică era făcută din 
oricalc, metalul descris de Platon ca fiind unul dintre 
trăsăturile definitorii ale civilizaţiei pierdute. Acum, 

privindu-l cu ochi de adult şi ceva mai critic, ajunsese 
să accepte că tatăl ei avusese dreptate, că nu era 
altceva decât bronz care îşi pierduse culoarea, un rest 
fără valoare, ignorat sau azvârlit de cel care ajunsese 
acolo înaintea lor. Insă cu siguranţă era făcut de om - 
semnele de purtare de pe marginea exterioară, 
curbată, stăteau dovadă a acestui lucru - şi cum era 
prima ei descoperire adevărată, după multe eforturi 
de convingere, de gen repetitiv, făcute de un copil de 
opt ani, părinţii ei acceptaseră în cele din urmă ca ea 
să păstreze fragmentul. 

La întoarcerea în Statele Unite, tatăl ei îl 
transformase într-un pandantiv. Fără să stea prea 
mult pe gânduri, ea socotise că îi va aduce noroc. Deşi 
nu a fost dovedit cu certitudine - succesele 
universitare înregistrate de ea se datoraseră în 
întregime inteligenţei şi hărniciei şi cu siguranţă nu 
avusese parte de câştiguri la loterie - şi-a dat seama 
clar de un anumit lucru: părinţii îi muriseră în singura 
zi în care nu purtase amuleta, în perioada examenelor 
de admitere la universitate, când locuia la o prietenă 
şi o uitase acolo din întâmplare. 

__De atunci încoace, multe se schimbaseră pentru ea. 
Insă un lucru a rămas neschimbat, acela că nu trecea 
nici o zi în care să nu poarte pandantivul. 

Mai curând în mod conştient, l-a strâns din nou între 
degete, după care i-a dat drumul. In acea zi avea 
nevoie de noroc cu carul. 

Luându-şi inima în dinţi, a deschis uşa. 

Aşezaţi la pupitrul vechi şi impozant din lemn de 
stejar, cei trei profesori au ridicat privirile când a 
intrat. Profesorul Hogarth era un bătrânel plinuţ şi 

amabil, care se bucura de o poziţie sigură, manifesta 
antipatie faţă de birocraţie şi era recunoscut pentru 
faptul că era dispus să aprobe o cerere de finanţare 
pur şi simplu în baza unei prezentări care suscita un 
interes moderat. Nina spera că expunerea ei va fi mai 
interesantă de-atât. 

Pe de altă parte, nici măcar cea mai fascinantă 
prezentare din lume, încheiată cu dezvelirea unui 
dinozaur viu sau cu un leac sigur pentru cancer, nu ar 
fi fost de ajuns pentru a primi sprijinul profesoarei 
Rothschild. Însă cum bătrâna, care îşi ţinea buzele cât 
se putea de strânse şi avea tendinţe mizantrope, nu o 
suporta - dar nici pe vreo altă femeie sub treizeci de 
ani - Nina nu se bizuia nicidecum pe sprijinul acesteia. 

Prin urmare, se putea aştepta la un „nu” şi la un 
„probabil”. Conta pe votul celui de-al treilea profesor. 

Jonathan Philby era prieten de familie. Pe de altă 
parte, era cel care îi dăduse trista veste că părinţii ei 
muriseră. 

Acum totul depindea de el, deoarece nu numai că 
putea da votul decisiv, însă era şi şeful de 
departament. Dacă îl avea pe acesta de partea ei, 
beneficia de finanţare. 

Dacă nu reușea, atunci... 

Nici nu-şi îngăduia să se gândească la asta. 

— Doctore Wilde, a întâmpinat-o Philby. Bună ziua. 

— Bună ziua, a răspuns ea, zâmbind cu sinceritate. 

A constatat că Hogarth i-a surâs, chiar dacă 
Rothschild abia şi-a reţinut o strâmbătură. 

— Ia loc, te rog. 

Nina s-a aşezat pe scaunul stingher din faţa 
comisiei. 

— Aşa, a spus Philby, am avut cu toţii posibilitatea 
de a analiza prezentarea generală a propunerii tale. 
Este foarte... neobişnuită, trebuie să recunosc. Nu 
reprezintă o sugestie firească pentru acest 
departament. 

— A, mie mi s-a părut extrem de interesantă ca 
propunere, a zis Hogarth. Foarte bine gândită şi, pe 
de altă parte, deosebit de îndrăzneață. Orice 
schimbare, oricât de neînsemnată, faţă de rutina care 
ne caracterizează reprezintă o provocare plăcută. 

— Regret, Roger, dar nu împărtăşesc părerea ta, a 
intervenit doamna Rothschild, cu vocea ei sacadată, 
care părea gata să taie şi geamul. Domnişoară Wilde - 
nu doctore Wilde şi-a dat seama Nina, gândind „ce 
căţea nenorocită” - am avut impresia că v-aţi luat 
doctoratul în arheologie. Nu în mitologie. Iar Atlantida 
rămâne un mit, nimic altceva. 

— Tot astfel au fost şi Troia, Ubar şi cele Şapte 
Pagode din Mahabalipuram până la descoperirea lor, a 
ripostat ea. 

Cum era evident că Rothschild hotărâse deja ce 
verdict să dea, avea de gând să lupte cu îndârjire. 

Philby a dat aprobator din cap. 

— Atunci, eşti bună să ne prezinţi mai pe larg teoria 
ta? 

— Desigur. 

Nina şi-a conectat laptopul Apple, cam obosit de cât 
îl cărase de colo, colo, dar încă demn de încredere, la 
proiectorul din încăpere. Pe ecran a apărut o hartă a 
Mării Mediterane şi, spre vest, o parte a Atlanticului. 

— Atlantida, a început ea, este una dintre cele mai 
vechi şi memorabile legende din istoria lumii, iar 

aceste legende îşi găsesc originea într-un număr 
foarte redus de surse - dialogurile platoniciene sunt 
cele mai cunoscute, bineînţeles, dar se găsesc referiri 
şi în alte culturi antice privind existenţa unei mari 
puteri în regiunea mediteraneană, cele mai notabile 
fiind povestirile referitoare la Oamenii Mării, care au 
atacat şi invadat zonele de coastă unde se află în 
prezent ţări ca Marocul, Algeria, Libia şi Spania. Dar 
mai tot ce ştim despre Atlantida provine din Timaios şi 
Critias de Platon. 

— Amândouă fiind fără îndoială invenţii, a intervenit 
Rothschild. 

— Iar acest lucru mă face să prezint prima parte a 
teoriei mele, a zis Nina, care anticipase acea 
intervenţie critică. Fără îndoială că există elemente de 
tot felul în dialogurile lui Platon - nu doar în Timaios 
şi Critias - care sunt prezentate ca poveste, astfel 
încât filosofului să-i fie mai uşor să-şi reliefeze 
punctele de vedere, în acelaşi fel în care perioadele 
istorice sunt condensate, iar personajele sunt 
combinate în filmele din ziua de azi. Însă Platon nu şi- 
a scris dialogurile ca ficţiune. Celelalte opere ale lui 
sunt acceptate ca documente istorice, atunci de ce nu 
şi cele două dialoguri care vorbesc despre Atlantida? 

— Aşadar, susţii că tot ce a scris Platon despre 
Atlantida este complet adevărat? a întrebat Philby. 

— Nu chiar. Spun că aşa a crezut el. Critias i-a 
vorbit despre existenţa acestui tărâm după ce a citit 
scrierile bunicului său, Critias cel Bătrân, care aflase 
de Atlantida pe vremea când era copil, de la Solon, iar 
acesta din urmă ştia povestea de la preoţii egipteni. 
Prin urmare, avem de a face cu o situaţie ce aminteşte 

de jocul numit „telefonul fără fir” - afirmaţia l-a făcut 
pe Hogarth să chicotească - caz în care este inevitabil 
ca mesajul iniţial să fie distorsionat, aşa cum se 
întâmplă când faci o copie după altă copie. Unul dintre 
domeniile unde este cel mai probabil ca de-a lungul 
vremii să se fi strecurat inexactităţi îl reprezintă 
măsurătorile. Cu alte cuvinte, în Critias, care cuprinde 
aproape toate descrierile Atlantidei făcute de Platon, 
apare o ciudăţenie care este atât de evidentă, încât se 
pare că nimeni nu o observă. 

— Şi care ar fi aceasta? a întrebat Hogarth. 

— Că toate distanţele pe care le oferă Platon din 
Atlantida nu numai că sunt rotunjite frumos, dar se 
prezintă în unităţi de măsură greceşti! De exemplu, el 
spune că zona de câmpie pe care se afla capitala 
Atlantidei avea trei mii de stadii pe două mii. În primul 
rând, avem o câmpie precis proporţionată şi, în al 
doilea rând, este uimitor de convenabil că aceste cifre 
se potrivesc atât de exact cu măsurarea în unităţi 
greceşti - mai ales dacă ţinem seama că datele provin 
dintr-o sursă egipteană! 

Nina şi-a dat seama că începuse să se emoţioneze şi 
s-a străduit să revină la o atitudine mai profesională, 
dar i se părea greu să-şi ţină entuziasmul în frâu. 

— Chiar dacă civilizaţia atlanţilor folosea o unitate 
de măsură numită stadiu, este improbabil ca ea să fi 
avut aceeaşi dimensiune ca aceea egipteană - ori ca 
aceea grecească, mai mare. 

Cu o mutră acră, Rothschild a strâns din buze. 

— Totul e foarte interesant, a zis ea, pe un ton ce 
sugera că părerea ei era cu totul alta, dar cum îţi 
permite acest lucru să descoperi Atlantida? Dacă nu 

cunoşti care erau dimensiunile potrivit unităţii de 
măsură folosite de atlanţi, lucru pe care nu-l ştie 
nimeni, nu văd cum îţi poate fi de folos aşa ceva. 

Inainte de a-i răspunde, Nina a inspirat încet şi 
adânc. Ştia că afirmaţiile pe care avea să le facă 
reprezentau probabil punctul slab al teoriei; dacă cei 
trei universitari care o ţintuiau cu privirile nu-i 
acceptau raţionamentul, atunci totul era terminat... 

— Este de fapt cheia propunerii mele, a spus ea, cu 
toată siguranţa de sine pe care o putea arbora. In 
cuvinte simple, dacă se acceptă dimensiunile 
menţionate de Platon - în care stadiul avea o sută 
optzeci şi cinci de metri atunci Atlantida era o insulă 
foarte mare, de cel puţin şapte sute de kilometri 
lungime şi de patru sute cincizeci de kilometri lăţime. 
Ar fi fost comparabilă cu Anglia! a subliniat, apoi a 
făcut semn spre harta de pe ecran. Nu există multe 
locuri în care să fie ascunsă o asemenea insulă, nici 
măcar sub apă. 

— Dar la Madeira te-ai gândit? a întrebat-o Hogarth, 
indicând harta. Insula portugheză era la o distanţă de 
aproximativ şapte sute patruzeci de kilometri de 
coasta Africii. N-ar fi locul potrivit pentru ceea ce a 
mai rămas din insulă după ce s-a scufundat? 

— La un moment dat, m-am gândit. Dar topografia 
de acolo nu vine în sprijinul teoriei. De fapt, în 
Atlanticul de Est nu există nici un loc unde ar putea fi 
plasată insula descrisă de Platon. 

Rothschild a pufnit cu un aer triumfător. Nina i-a 
aruncat o privire cât de critică a îndrăznit, după care 
s-a întors către hartă. 

— Insă nu acest lucru stă la baza teoriei mele. 

Platon susţine că Atlantida era aşezată în Atlantic, 
dincolo de Coloanele lui Heracle - cunoscute azi sub 
numele de strâmtoarea Gibraltar, la intrarea în 
Mediterana. Tot el a spus că, transformat în unităţi 
moderne de măsură, Atlantida ar fi lungă de peste 
şapte sute de kilometri, întrucât nu există nici o 
dovadă care să împace aceste afirmaţii, ori Atlantida 
nu este unde afirma el... ori măsurătorile sunt greşite. 

Philby a dat din cap fără să scoată nici un cuvânt. 
Nina încă nu reuşea să-şi dea seama de dispoziţia lui - 
dar brusc a avut senzaţia că el hotărâse deja. 

— Prin urmare, a zis el, unde este Atlantida? 

Nina nu se aştepta ca acea întrebare să-i fie 
adresată atât de curând, pentru că se pregătise să dea 
răspunsul la sfârşitul prezentării, apelând la o 
atitudine cât se putea de teatrală. 

— A, se afla în golful Cadiz, a spus ea, puţin 
tulburată şi a arătat un punct din ocean, aflat la nici 
două sute de kilometri la vest de strâmtoarea 
Gibraltar. Aşa cred. 

— Aşa crezi? a făcut Rothschild rânjind. Sper că-ţi 
poţi susţine această afirmaţie cu argumente, nu cu 
simple bănuieli. 

Ticăloasa! 

— Dacă îmi permiţi, profesore Rothschild, voi 
explica raţionamentul făcut, a rostit Nina, silindu-se să 
vorbească politicos şi voi demonstra cum am ajuns la o 
astfel de concluzie. Premisa centrală a teoriei mele 
este că Platon a avut dreptate, iar Atlantida a existat 
cu adevărat. Însă a greşit în privinţa măsurătorilor. 

— Nu în ceea ce priveşte plasarea ei? a întrebat 
Hogarth. Elimini toate teoriile moderne, care susţin că 

Atlantida a fost de fapt insula Santorini, în largul 
coastelor Cretei şi că presupusa civilizaţie a atlanţilor 
a fost de fapt cea minoică? 

— Cu siguranţă. Pe de o parte, grecii antici 
cunoşteau civilizaţia minoică. Pe de altă parte, 
încadrările temporale nu se potrivesc. Erupția 
vulcanului care a distrus insula Santorini s-a produs 
cu aproape nouă sute de ani înainte de Solon, iar 
prăbuşirea Atlantidei a avut loc cu nouă mii de ani 
înainte. 

— Eroarea „la puterea a zecea” făcută de Solon a 
fost larg acceptată ca modalitate de a face legătura 
dintre minoieni şi mitul Atlantidei, a ţinut să arate 
Rothschild. 

— Simbolurile egiptene pentru o sută şi o mie se 
deosebesc foarte mult, a răspuns Nina. Ar trebui să fii 
orb sau complet idiot să le confunzi. 

Rothschild s-a strâmbat, dar nu a replicat. 

— În plus, Platon afirmă în mod explicit în Timaios 
că Atlantida era în Atlantic, nu în Mediterana. Era un 
om foarte inteligent; presupun că făcea clar 
deosebirea dintre est şi vest. Cred că în procesul de 
transmitere a poveştii de la atlanţi la egiptenii antici, 
apoi de la preoţii egipteni, nouă mii de ani mai apoi, la 
Solon, apoi de la el la Platon prin câteva generaţii ale 
familiei lui Critias... dimensiunile s-au încurcat. 

— S-au încurcat? s-a mirat Philby. 

— Da, poate că nu am folosit cuvintele cele mai 
potrivite pentru a exprima asta, dar aşa se explică 
deosebirile. Chiar dacă numele au fost aceleaşi - 
picioare, stadii şi aşa mai departe - civilizațiile, 
diferite fiind, au folosit unităţi de măsură proprii. De 

fiecare dată când povestea a fost transmisă dintr-un 
loc în altul, iar cifrele au fost rotunjite, ba chiar 
exagerate, ca să arate cât de incredibilă fusese 
această civilizație dispărută, eroarea a crescut. 
Presupun că indiferent ce unitate de măsură au folosit 
atlanţii, ea s-a interpretat drept stadiu şi era clar mai 
mică decât cea elenă. 

— Asta zic şi eu presupunere, a constatat 
Rothschild. 

Nina şi-a dat seama că femeia murea de dorinţa de a 
adăuga vechea zicală: Când presupui, ne faci pe 
amândoi să ne simţim proşti. 

— Am un raţionament logic în sprijinul afirmației 
mele.  Critias dă diferite dimensiuni legate de 
Atlantida, însă cele mai importante se referă la 
citadela de pe insulă, aflată în centrul sistemului de 
canale circulare din capitala atlanţilor. 

— Locul templelor închinate lui Poseidon şi Cleito, a 
remarcat Philby, cu un aer gânditor, aranjându-şi 
mustaţa. 

— Da. Platon a afirmat că insula avea un diametru 
de cinci stadii. Dacă am folosi sistemul grecesc, asta 
ar fi puţin peste nouă sute de metri. Dacă un stadin al 
atlanţilor este mai mic, nu are cum să fie cu foarte 
mult, întrucât în Critias se spune că pe acea insulă se 
găseau o sumedenie de clădiri. Templul lui Poseidon 
era cel mai mare, lung de un stadiu, dar existau şi alte 
temple, palate, băi... Asta ar însemna că era o 
aglomeraţie ca în Manhattan. 

— Aşadar, cât de mare - sau, mai curând, cât de mic 
- presupui că ar fi un stadiu al atlanţilor? a întrebat-o 
Hogarth. 

— Nu sub două treimi din cel grecesc. Aproximativ o 
sută douăzeci de metri. Adică citadela ar avea şase 
sute de metri în diametru, astfel că, dacă reducem la 
scară şi templul lui Poseidon, rămâne loc pentru toate 
celelalte clădiri. 

Hogarth a făcut nişte calcule pe o foaie de hârtie. 

— Potrivit acestei măsurători, insula ar fi de, să 
vedem... 

Nina a făcut imediat calculul în minte. 

— Patru sute cincizeci de kilometri lungime şi trei 
sute lăţime. 

Hogarth a continuat să lucreze cu pixul şi a ajuns la 
acelaşi rezultat. 

— Hm. Asta nu ar fi în golful Cadiz... ci tot golful 
Cadiz. 

— Dar trebuie luată în calcul şi probabilitatea 
apariţiei altor erori. Dimensiunea de trei mii pe două 
mii de stadii dată de Platon câmpiei centrale a insulei 
este clar rotunjită. Probabil că a fost exagerată pentru 
a impresiona, dacă nu de către filosoful grec, atunci 
sigur de egipteni, care încercau să-l lase cu gura 
căscată pe Solon. Cred că trebuie presupus un factor 
de eroare de cel puţin cincisprezece la sută. Poate 
chiar douăzeci. 

— Încă o presupunere, domnişoară Wilde? a întrebat 
Rothschild, cu un licăr răutăcios în ochi. 

— Chiar în cazul unei marje de eroare de douăzeci la 
sută, insula tot ar avea mai bine de trei sute de 
kilometri lungime, a adăugat Hogarth. 

— Mai există posibilitatea unor confuzii dacă cifrele 
au fost transformate dintr-o bază numerică diferită... 

Nina a simţit că situaţia îi scapă de sub control. 

— Nu pretind că toate cifrele pe care le-am 
menţionat sunt corecte. De aceea mă aflu aici - am o 
teorie care se potriveşte datelor disponibile şi vreau... 
aş dori, s-a corectat ea, să mi se ofere şansa de a testa 
această teorie. 

— O examinare cu sonarul a întregului golf Cadiz ar 
reprezenta o modalitate foarte scumpă de testare, a 
spus Rothschild cu un aer satisfăcut. 

— Dar, dacă am dreptate, ar însemna că am făcut 
cea mai mare descoperire arheologică de la Troia 
încoace! a protestat tânăra. 

— Iar dacă te înşeli, catedra risipeşte probabil 
milioane de dolari ca să vânezi un mit, un basm. 

— Ca oricare dintre voi, nu vreau să risipesc 
resursele catedrei! Am o documentaţie completă în 
sprijinul teoriei mele, toate menţiunile istorice - am 
petrecut doi ani din viaţă ca să adun toate aceste date. 
Nu v-aş fi prezentat proiectul meu dacă nu aş fi fost 
convinsă că am dreptate. 

— Nina, de ce faci asta? a întrebat-o Philby. 

Tonul personal al întrebării a luat-o prin 
surprindere. 

— Cum adică? 

— Adică, a zis el, cu o expresie de înţelegere tristă 
pe faţă, urmăreşti acest scop pentru tine... sau pentru 
părinţii tăi? 

Ea a încercat să spună ceva, dar glasul i-a îngheţat 
în gâtlej. 

— I-am cunoscut foarte bine pe Henry şi pe Laura, a 
continuat Philby şi ar fi putut avea amândoi cariere 
spectaculoase dacă nu ar fi făcut o fixaţie pentru o 
legendă. Ţi-am urmărit activitatea de când erai 

studentă, iar unele dintre lucrările tale au fost de-a 
dreptul remarcabile. Personal, cred că ai posibilităţi 
chiar mai mari decât tatăl tău. Dar... te paşte 
primejdia de a apuca pe acelaşi drum ales de părinţii 
tăi. 

— Jonathan! a exclamat Nina, aproape fără să vrea, 
într-un amestec de şoc, revoltă - şi durere. 

— Imi pare rău, dar nu te pot lăsa să arunci tot ce ai 
realizat pentru a porni în... vânătoarea asta de himere. 
Un eşec atât de costisitor ar provoca daune enorme 
reputației tale, probabil ireparabile. 

— Nu mă interesează reputaţia! a obiectat ea. 

— Dar nouă ne pasă de reputaţia universităţii, a 
spus Rothschild, cu un zâmbet vag pe buzele subţiri. 

— Maureen, a prevenit-o Philby, după care s-a uitat 
din nou spre Nina. Doctore Wilde... Nina. Părinţii tăi 
au murit pentru asta. Dacă îi urmezi, s-ar putea să ţi 
se întâmple acelaşi lucru. Şi pentru ce? Intreabă-te cu 
toată sinceritatea - merită să mori pentru o legendă? 

A avut senzaţia că cineva a lovit-o cu piciorul în 
stomac, atât de oribil a fost efectul cuvintelor lui. 
Printre dinţii încleştaţi, l-a întrebat: 

— Asta înseamnă că propunerea mea a fost 
respinsă? 

Fără nici un cuvânt, cei trei profesori au schimbat 
priviri între ei, apoi au întors ochii spre ea. Lui Philby 
i-a trebuit un moment ca să se uite direct în ochii ei. 

— Imi pare rău, dar aşa este. 

— Inţeleg. 

S-a răsucit spre laptop şi l-a deconectat de la 
proiector, astfel că ecranul a rămas alb. Cu buzele 
strânse, a rămas cu faţa la comisie. 

— Hm, în acest caz, vă mulţumesc pentru timpul 
acordat. 

— Nina, a zis Philby. Te rog să nu iei asta drept un 
afront personal. Ai posibilitatea să te bucuri de o 
carieră cu adevărat măreaţă. 

— Dacă? 

— Dacă... nu cazi în aceeaşi capcană ca părinţii tăi. 
Profesorul Rothschild are dreptate, să ştii. Istoria şi 
mitologia sunt lucruri diferite. Nu-ţi risipi timpul, 
talentul în mod greşit. 

S-a uitat fix la el preţ de un moment, după care a 
vorbit. 

— Îţi mulţumesc pentru sfat, profesore Philby, a 
rostit ea cu amărăciune, după care s-a întors şi a ieşit, 
închizând uşa cu zgomot. 


I-au trebuit zece minute de şedere într-un separeu 
de la toaleta femeilor şi abia după aceea s-a simţit în 
stare să scoată capul în lume. Starea iniţială de şoc 
fusese înlocuită de o furie amestecată cu uimire. Cum 
de îndrăznise Philby să-i amestece pe părinţii ei în 
această treabă? Trebuia să-i judece propunerea în 
funcţie de calităţile ei, nu în baza sentimentelor 
personale! 

După moartea mamei şi tatei, el fusese... nu un 
înlocuitor de tată, bineînţeles - pentru că nimeni nu i- 
ar fi putut înlocui - ci o prezenţă dispusă să o ajute, un 
mentor cât ea şi-a continuat studiile. 

lar acum o respinsese. Asta i se părea nici mai mult, 
nici mai puţin decât o trădare. 

— Ticălos! a scuipat ea printre dinţi, lovind cu 
pumnul în peretele cabinei. 

— Doctor Wilde? a auzit un glas cunoscut din cabina 
alăturată. Era Rothschild. 

Drace! 

— A, nu, nu, nu m-am exprimat corect! a bâiguit 
Nina şi apoi, agitată, a deschis brusc uşa şi a ieşit din 
toaletă, având laptopul subsuoară. 

Simţind cum furiei îi ia locul un sentiment de jenă, s- 
a trezit curând la intrarea principală a clădirii. Imediat 
ce a ieşit, a întâmpinat-o peisajul cunoscut al centrului 
Manhattanului. 

Da şi acum ce urma să facă? 

Refuzase cu totul să ia în calcul posibilitatea unui 
eşec, darămite o înfrângere atât de umilitoare, astfel 
că nu ştia câtuşi de puţin încotro să o apuce. 

Să ajungă acasă probabil că era cea mai sigură 
alegere. Să se ghiftuiască cu mâncare proastă, să se 
îmbete şi să se gândească la consecinţe abia mâine. 

A coborât treptele până la trotuar şi a căutat un taxi. 
Erau câteva în aşteptare la semaforul de lângă 
intersecţia următoare; sigur va găsi unul liber. 

În timp ce şi-a ridicat poşeta să verifice dacă avea 
bani suficienţi şi-a dat seama că era urmărită. 

S-a uitat în jur. Persoana - un bărbat - a rămas cu 
ochii aţintiţi la ea un moment mai mult decât se 
cuvenea, după care a găsit ceva interesant de văzut pe 
partea cealaltă a străzii. Se rezema de zidul clădirii 
universităţii. Avea o faţă lată, păr scurt, un început de 
chelie, purta blugi şi o haină de piele destul de uzată. 
Nasul plat părea să fi fost rupt de mai multe ori. Deşi 
nu era mult mai înalt decât ea, nedepăşind un metru 
şaptezeci, statura lui musculoasă dovedea o putere 
deloc de neglijat - iar pe faţa pătrăţoasă putea fi 

percepută o expresie amenințătoare, greu de definit, 
sugerând că nu ar fi şovăit să apeleze la brutalitate. 

Locuitoare de când se ştia a New Yorkului, Nina se 
pricepea să depisteze personajele cu aspect 
ameninţător, însă acest om radia ceva ce o făcea să se 
teamă. A privit în lungul străzii, către maşinile ce se 
apropiau, dar s-a străduit să-l păstreze pe bărbat în 
câmpul vizual. 

Şi, evident, acesta o urmărea din nou. Deşi era ora 
de vârf în traficul de pe strada şi aşa aglomerată, Nina 
nu a reuşit să-şi alunge un fior de îngrijorare. 

„Un taxi! Slavă Cerului!” 

A fluturat mâna cu mult mai multă vigoare decât era 
necesar pentru a face semn şoferului. Spre uşurarea 
ei, taxiul a oprit. În timp ce s-a urcat şi a zis 
destinaţia, s-a uitat pe geamul din spate. Bărbatul - pe 
care îl bănuia ca fiind trecut de treizeci şi cinci de ani, 
deşi asprimea trăsăturilor feţei îngreuna orice astfel 
de apreciere - s-a uitat în ochii ei, întorcând capul să o 
urmărească în momentul când maşina s-a pus în 
mişcare... apoi între ea şi el a apărut un autobuz. Abia 
acum a răsuflat uşurată. 

Aşadar, un urmăritor, umilinţă şi un eşec înjositor. 
S-a lăsat moale pe banchetă. 

— Ce zi de rahat. 


Acasă, în apartamentul mic, dar cochet din East 
Village, Nina a decis să-şi urmeze măcar o parte 
dintre instincte şi să se apuce de gătit ceva simplu. 
Mai erau câteva sticle de vin în frigider, dar - după ce 
a analizat situaţia vreme de câteva momente - şi-a 
propus să lase băutura pentru mai târziu. 

Înarmată cu o pungă uriaşă de chipsuri de cartofi şi 
cu un cornet de îngheţată Ben & Jerry, s-a dus în 
camera de zi, aruncând din mers o privire la robotul 
telefonic. Nu avea mesaje. Nici o surpriză. 

Şi-a desfăcut părul, apoi s-a ghemuit pe canapea sub 
o pătură mare, împletită. Pentru a completa portretul 
unei înfrânte singuratice şi triste mai era nevoie de un 
CD cu cântece siropoase şi deprimante. Şi probabil de 
vreo trei sau patru pisici. 

Oarecum amuzată de acest gând şi-a strâns 
picioarele la piept şi a desfăcut punga cu chipsuri. 
Când a făcut asta, mâna ei a atins pandantivul. 

— Tare mult noroc mi-ai mai adus, s-a plâns ea, 
ridicându-l spre ochi. 

Cu toate că acel fragment de metal era foarte uzat, 
îşi păstrase o ciudată strălucire roşiatică, pe care a 
aruncat-o când a scos-o la lumină. Însemnele de pe o 
parte, grupuri asemănătoare unor  apostrofuri 
minuscule, se întindeau, de la unu la opt sub nişte linii 
scurte trasate de-a lungul, văzându-se cu claritate. Nu 
se întreba pentru prima oară ce reprezentau, însă 
răspunsul îi rămăsese la fel de îndepărtat. 

Socotind că nu se putea să aibă un ghinion mai mare 
decât în acea zi, a fost cât pe ce să-şi scoată 
pandantivul - apoi s-a răzgândit şi l-a lăsat să cadă la 
loc pe piept. Nu avea nici un rost să se răzbune pe 
soartă. 

Abia zdrobise primul chips între dinţi, că telefonul a 
sunat. 

— Alo, a mormăit ea în timp ce mesteca. 

— Doctor Nina Wilde? a întrebat un bărbat. 

Grozav. Cineva care voia să-i vândă ceva. 

— Da, despre ce e vorba? 

A mai vârât alte două chipsuri în gură, pregătindu- 
se să închidă. 

— Mă numesc Jason Starkman şi lucrez la Fundaţia 
Frost. 

Nina s-a oprit din mestecat. 

Fundaţia Frost? Care desfăşura acţiuni filantropice 
în întreaga lume, creând medicamente şi vaccinuri, 
finanţând tot felul de activităţi de cercetare ştiinţifică. 

Inclusiv expediţii arheologice. 

A înghiţit cu forţa chipsurile pe jumătate molfăite. 

— Hm, da, alo! 

— Am aflat cu regret că universitatea a refuzat 
propunerea dumneavoastră, a spus Starkman. O 
atitudine foarte mioapă din partea lor. 

Nina s-a încruntat. 

— De unde aţi aflat? 

— Doamnă doctor, fundaţia are prieteni la 
universitate, dar eu aş prefera să trec direct la 
subiect. S-ar putea ca distinşii dumneavoastră colegi 
să nu manifeste interes faţă de locul unde se află 
Atlantida, dar pe noi singur ne interesează. Kristian 
Frost, directorul fundaţiei, mi-a cerut să vă contactez 
şi să aflu dacă doriţi să discutaţi cu el în această 
seară. 

Nina a simţit că inima îi sare din piept. Kristian 
Frost? Nu şi-a amintit ce loc ocupa acesta pe lista 
celor mai bogaţi oameni din lume, dar sigur se număra 
printre primii douăzeci. S-a silit să rămână calmă. 

— Mda, sigur că aş fi dispusă să discut proiectul, 
desigur. Dar în ce scop, vă rog? 

— În scopul de a finanța o expediţie de cercetări 

oceanografice pentru a vedea dacă teoria 
dumneavoastră este corectă. 

— A, bine, în acest caz... da! Da, sigur doresc să 
vorbesc despre asta. 

— Excelent. In acest caz, vă voi trimite o maşină 
pentru a vă aduce la birourile din New York ale 
fundaţiei pentru o discuţie şi cină. Vă convine ora 
şapte? 

A aruncat o privire spre ceasul videocasetofonului. 
Trecuse puţin de cinci şi jumătate. Avea la dispoziţie o 
oră şi jumătate să se pregătească. Era cam în pripă, 
dar... 

— Da, da, e bine... sigur. 

— In acest caz, ne vedem la şapte. A şi să vă aduceţi 
notițele, care ne vor fi de mare folos. Sunt convins că 
domnul Frost va pune o mulţime de întrebări. 

Punând receptorul în furcă, Nina a rămas nemişcată 
un moment, după care, cu o mişcare bruscă din 
picioare, a îndepărtat pătura şi a scos un chiot de 
bucurie. 

Kristian Frost! Nu doar unul dintre cei mai bogaţi 
oameni din lume, dar şi... Ei bine, în mod obişnuit nu 
se lăsa atrasă de bărbaţi mai vârstnici, dar judecând 
după fotografiile pe care le văzuse, Kristian Frost ar fi 
reuşit să o facă să-şi schimbe părerea. 

Şi-a ridicat din nou pandantivul, apoi l-a sărutat. 

— Cred că până la urmă mi-ai adus noroc! 

Nina se plimba agitată de colo, colo şi, de fiecare 
dată când trecea prin dreptul ferestrei, îşi arunca 
privirea spre strada care se întuneca. Imediat după 
apelul lui Starkman, ieşise din casă în goana mare şi 
apoi aproape că-şi golise cartea de credit pentru a 
cumpăra o rochie albastră cu decolteu adânc, potrivită 
pentru a lua masa cu un miliardar. Ea aşa spera. 

Nici nu-i venea să creadă. Kristian Frost dorea să 
stea de vorbă cu ea! Să analizeze teoriile ei referitoare 
la poziţionarea Atlantidei! S-a oprit şi a derulat în 
minte toate punctele pe care trebuia să le prezinte. 
Dacă îl convingea că avea dreptate, concursul la care 
participase pentru a obţine firimituri din partea 
universităţii devenea ceva de domeniul trecutului. Nu 
va mai fi nevoie să angajeze nave de cercetare, care 
erau foarte scumpe. Frost deținea astfel de vase. 

S-a uitat încă o dată pe fereastră. Nici urmă de vreo 
maşină care să oprească, dar... 

Ce se întâmpla? 

Clădirea ei era plasată la colţul unei intersecţii. 
Peste drum, cineva s-a furişat, ascunzându-se după 
blocul de apartamente. 

Un bărbat cu o geacă de piele neagră. 

S-a uitat foarte insistent la trotuar. Lumea a 
continuat să circule, dar bărbatul nu a mai apărut. 

O simplă coincidenţă şi-a zis. New Yorkul e un oraş 
mare şi există mulţi bărbaţi cu jachete negre de piele. 

Apoi atenţia i-a fost reţinută de altceva, un 
automobil argintiu şi lung, care a oprit în faţa clădirii 

ei. S-a uitat la ceas. Puțin înainte de şapte. 

Un bărbat a coborât din maşină şi s-a apropiat de 
uşa blocului. Un moment mai târziu, interfonul a 
bâzâit. 

— Alo! 

— Doctor Wilde? s-a auzit din stradă un glas ce a 
căpătat ecou. Sunt Jason Starkman. 

— Cobor imediat, i-a zis ea, luându-şi dosarul cu file 
printate, pe care şi-l pregătise din vreme. 

S-a oprit o clipă în faţa oglinzii de la uşă, să-şi 
verifice ţinuta - părul îi era pieptănat şi aranjat atent, 
machiajul, elegant şi fără stridenţe - îndepărtase orice 
urmă de chipsuri cu roşii - după care s-a grăbit să 
iasă. 

Starkman o aştepta jos. Nu-şi formase în minte o 
imagine a lui, însă judecând după voce, care nu-i 
dezvăluise decât un uşor accent texan, a rămas 
impresionată de bărbatul care o aştepta. Era înalt, 
bine făcut şi îmbrăcat cu un costum scump de culoare 
bleumarin, cu o cămaşă albă impecabilă. Părea să aibă 
spre patruzeci de ani, iar pielea asprită din jurul 
ochilor i-a dat Ninei senzaţia că omul călătorise mult 
prin lume. Mai văzuse asemenea riduri arse de soare 
şi la alţi bărbaţi, printre care se număra şi tatăl ei. 

Starkman i-a întins mâna mare. 

— Doctor Wilde, mă bucur să te cunosc. 

— Şi eu. 

I-a strâns mâna, care s-a dovedit aspră. 

El a aruncat o privire la pandantivul care rămăsese 
la vedere deasupra decolteul ui rochiei, după care şi-a 
îndreptat atenţia spre dosarul de sub braţul ei. 

— Acelea sunt notițele? 

— Da. Tot ce am nevoie pentru a-l convinge pe 
domnul Frost că am dreptate, aşa sper! a spus ea şia 
râs oarecum neliniştită. 

— Din câte am auzit deja referitor la teorie, mă 
îndoiesc că va fi greu de convins. Eşti gata să 
mergem? 

— Desigur. 

A condus-o la maşină, care, la prima vedere, i s-a 
părut a fi un Rolls-Royce, după care şi-a dat seama că 
era un Bentley. La fel de luxoasă, dar mai sportivă - 
deşi nu ştia acest lucru din propria experienţă. 

— Frumoasă maşină, a comentat ea. 

— Bentley Continental Flying Spur. Domnul Frost 
cumpără întotdeauna numai ce este mai bun, a zis el şi 
i-a deschis portiera din spate. 

Interiorul automobilului era la fel de opulent precum 
şi-l imaginase, scaunele şi tetierele fiind îmbrăcate în 
piele de culoare crem-deschis. La volan stătea un alt 
bărbat, tot în costum. Starkman a închis portiera, apoi 
s-a suit în faţă. A făcut un gest, iar şoferul a pornit, 
îndepărtându-se de trotuar şi apoi oprind la 
intersecţie. Din obişnuinţă, Nina a verificat traficul... 
iar vizavi l-a văzut pe bărbatul care o urmărise când 
plecase din universitate. Omul vorbea la telefonul 
mobil, dar avea ochii aţintiţi asupra ei. 

A tresărit şi a respirat precipitat. 

— S-a întâmplat ceva? a întrebat-o Starkman, 
întorcând capul spre ea. 

— Păi... 

Bentley-ul a pornit şi a dat colţul, iar bărbatul a 
dispărut din câmpul ei vizual. S-a gândit să-i spună lui 
Starkman despre urmăritor, dar a socotit că era mai 

bine să tacă. Dacă acesta devenea o ameninţare 
pentru ea, atunci trebuia să se adreseze poliţiei - şi, 
pe de altă parte, nu-l cunoştea pe Starkman nici cât pe 
bărbatul cu haină de piele. 

— Mi s-a părut că am văzut o cunoştinţă. 

Starkman a dat din cap şi a privit în altă parte. 

Automobilul a cotit din nou, îndreptându-se acum 
spre vest. 

Acest lucru i s-a părut ciudat Ninei. Verificase pe 
Internet pentru a vedea unde se afla sediul din New 
York al Fundaţiei Frost - în Midtown, nu departe de 
clădirea Naţiunilor Unite. Cea mai directă cale pentru 
a ajunge acolo, pornind de la apartamentul ei, ar fi 
fost să se îndrepte spre est, iar apoi pe First Avenue... 

A decis să mai aştepte puţin şi abia după aceea să se 
intereseze. Bentley-ul avea sistem de navigaţie prin 
satelit; era posibil să fi apărut vreo problemă de trafic 
în acea zonă de oraş, ceea ce însemna că se 
recomanda respectivul ocol. 

Insă au continuat să se deplaseze spre vest încă o 
intersecţie, apoi încă una... 

— Unde mergem? a întrebat ea, mimând detaşarea. 

— La Fundaţia Frost, i-a răspuns Starkman. 

— Dar nu e în East Side? 

În oglinda retrovizoare, Nina a surprins ochii 
şoferului. Aceştia s-au trădat printr-un licăr de... 
îngrijorare? 

— Facem un ocol mai întâi. 

— Pe unde? 

— Nu va dura mult. 

— Nu asta am... întrebat. 

Cei doi bărbaţi au schimbat priviri. 

— Ei bine, a spus Starkman, al cărui accent texan a 
devenit mai pronunţat. Speram ca mai întâi să 
ajungem acolo, dar... 

S-a întors pe scaun, a vârât mâna în interiorul hainei 
şi a scos un... 

Un pistol! 

Nina a rămas cu ochii mari la armă, incapabilă să 
creadă ce se petrecea. 

— Ce înseamnă asta? 

— A ce arată? Credeam că doctorii în ştiinţe simt 
oameni deştepţi. 

— Ce se petrece? Ce doreşti de la mine? 

Starkman a întins cealaltă mână. 

— Pentru început, notițele. 

Arma a rămas îndreptată spre pieptul ei. Rămasă 
fără grai, Nina i-a întins dosarul. 

— Mare păcat că nu ai adus şi laptopul. Cred că va 
trebui să-l recuperăm după. 

— După ce? 

Tăcerea lui şi expresia împietrită au făcut-o să 
înţeleagă îngrozită ce se întâmpla. 

— Vai, Dumnezeule! O să mă ucideți? 

— Nu e vorba de ceva personal. 

— Şi asta mă va face să mă simt mai bine? 

Disperată, s-a uitat în jur, căutând o cale de salvare. 

A tras de maneta de deschidere a uşii. Aceasta s-a 
clintit puţin, dar atât. Incuietori pentru protecţia 
copiilor. Chiar dacă ştia că era un gest inutil, s-a 
azvârlit peste scaunul de alături, încercând portiera 
din partea cealaltă. Nici aceea nu a vrut să se 
deschidă. 

Era prinsă într-o capcană. 

S-a simţit cuprinsă de panică, fiindu-i foarte greu să 
mai respire. Cu ochii verzi plini de spaimă, s-a uitat 
din nou la Starkman. 

Expresia acestuia să schimbase într-una de 
surprindere, iar privirea lui s-a îndepărtat de Nina, 
îndreptându-se către geamul din spate. 

Buff! 

Nina a fost azvârlită în faţă, pentru că o maşină 
lovise Bentley-ul din spate. Respirația lui Starkman a 
ieşit şuierată, deoarece s-a trezit propulsat cu forţă în 
bordul maşinii. Furios, s-a ridicat în capul oaselor şi a 
îndreptat arma spre lunetă. Nina a scos un țipăt 
ascuţit şi s-a aruncat spre podeaua maşinii, să nu se 
afle în linia de tragere. 

— E Chase! a strigat Starkman. Ticălosul naibii! 

— Cum dracu' a dat de noi? a întrebat şoferul. 

— Nu ştiu, la naiba! Loveşte-l pe nemernicul acela 
de englez până-l scoţi de pe şosea şi să plecăm de aici! 

Maşina a virat brusc. Nina a alunecat pe pielea 
netedă a scaunului, lovindu-se cu capul de portieră. 
Deasupra ei, Starkman a ridicat arma, încercând să 
țţintească ceva aflat afară. 

Încă o izbitură! 

De această dată, lovitura a venit din lateral, iar 
maşina cântărind două tone s-a zdruncinat violent, iar 
la frecarea metalului de metal s-a auzit un scrâşnet. 
Privind pe geam, Nina a văzut un alt vehicul, unul de 
teren, masiv şi de culoare neagră. 

Starkman a tras. Ea a tipat, punându-şi mâinile 
peste urechi în momentul când geamul lateral s-a 
spart,  azvârlind zeci de cioburi într-o ploaie 
sclipitoare. Scoţând un scrâşnet de pneuri, maşina de 

teren a frânat brusc, rămânând puţin în urmă. 
Pătrunzând pe geamul spart, vântul a biciuit-o pe Nina 
în obraz. 

Au urmat alte două focuri trase de Starkman, iar 
luneta s-a făcut fărâme, iar tânăra a fost împroşcată 
de zeci de fragmente de sticlă securit. S-au auzit 
claxoanele altor maşini de pe drum, iar sunetul s-a 
prelungit, datorită efectului Doppler, rămânând în 
urma lor, pe măsură ce Bentley-ul a accelerat. Şoferul 
a trântit o înjurătură şi a virat brusc pentru a ocoli 
ceva, făcând-o pe Nina să alunece din nou pe scaunul 
de piele. 

— Coteşte la dreapta! a strigat Starkman. 

Nina abia a apucat să se ţină de rezemătoarea de 
cot, după care automobilul a descris un viraj scurt, 
scrâşnind din pneuri. 

— La dracu’! a spus şoferul, după care maşina a 
lovit ceva şi s-a auzit un bufnet înfundat. 

O persoană şi-a dat seama Nina cu groază. De afară 
au răsunat ţipete şi urlete, în timp ce un om s-a 
prăbuşit de pe capotă. Cu toate acestea, şoferul nu a 
oprit, chinuindu-se în schimb să menţină controlul 
asupra volanului când a accelerat din nou. 

Starkman a mai tras două focuri. Ea a auzit motorul 
puternic ambalat al celuilalt vehicul în spatele lor. 
Când el a ţintit din nou, a ţinut arma puţin deasupra 
ei. 

L-a prins de încheietură cu ambele mâini şi i-a tras 
braţul în jos, vârându-şi apoi dinţii în carne cât de tare 
a putut. 

El a scos un răcnet - şi a tras. 

Flacăra de la gura ţevii a fost orbitoare, iar 


59 


zgomotul, declanşat la câţiva centimetri de capul ei, a 
făcut-o să nu mai perceapă nimic altceva, ameţind-o. 
Glonţul s-a înfipt în spătarul scaunului ei. 

Starkman şi-a smuls mâna. Pete mari de culoare 
roşu aprins au apărut dansând în faţa ochilor Ninei, 
imagini remanente provocate de flacăra de la gura 
ţevii. Curând după aceea şi-a recăpătat auzul şi a 
perceput alte focuri de armă. 

Dar nu pornite din pistolul lui. 

Tetiera de la scaunul şoferului a explodat, azvârlind 
în jur piele sfâşiată, umplutura, urmate, la o fracțiune 
de secundă, de fragmente din capul omului. Sânge 
roşu-închis şi bucăţi de creier au ţâşnit spre tavan, 
lipindu-se de el, de parbriz şi de geamuri. 

Bentley-ul a derapat imediat ce cadavrul şoferului a 
alunecat într-o parte. Starkman a scos un răcnet şi a 
prins volanul cu mâna. Vehiculul s-a redresat, 
azvârlind-o pe Nina iarăşi spre scaunul celălalt. 

Apoi, buff! 

Maşina de teren i-a lovit iar din spate. 

Injurând, Starkman s-a aplecat peste şoferul mort şi 
a prins mânerul de deschidere. Portiera s-a deschis. A 
apăsat apoi clapeta de eliberare a centurii de 
siguranţă şi a împins cadavrul până ce acesta a căzut 
pe drum, după care s-a tras peste consola centrală şi 
s-a aruncat în scaunul şoferului exact în clipa când 
maşina de teren i-a izbit din nou, de astă dată mai 
tare. Bentley-ul a mers şerpuit, după care Starkman a 
recăpătat controlul asupra volanului, rotindu-l brusc şi 
făcând maşina să descrie un viraj spre stânga, apoi a 
apăsat puternic pedala de acceleraţie. Cauciucurile au 
scos un scrâşnet, iar automobilul s-a balansat 

puternic. 

Când virajul a aruncat-o spre latura cealaltă a 
maşinii, Nina s-a lovit iarăşi cu capul de portiera din 
dreapta. S-a ridicat apoi în capul oaselor. Dacă 
Starkman era ocupat cu conducerea maşinii, însemna 
că nu mai putea folosi arma. 

Celălalt vehicul, un Range Rover, a ajuns la acelaşi 
nivel cu ei. Tânăra a recunoscut faţa celui de la volan 
- bărbatul cu geacă de piele. 

Acesta avea în mână un pistol uriaş, argintiu, 
îndreptat spre Bentley. 

— Lasă-te jos! i-a strigat el. 

L-a ascultat, lipindu-se de scaun şi a auzit două 
bubuituri ca de tun venind dinspre exterior. Starkman 
s-a aplecat, ferindu-şi faţa, deoarece parbrizul s-a 
spart exploziv, iar vântul a propulsat fragmentele de 
sticlă spre cabină. 

Ţinând volanul cu o mână, el s-a răsucit şi a tras trei 
focuri peste umărul stâng. Nina a auzit pneurile 
Range Rover-ului scârţâind în momentul când celălalt 
şofer a frânat brusc şi a virat, ca să ajungă drept în 
spatele maşinii urmărite. 

S-au auzit alte şi alte claxoane în timp ce Starkman 
a făcut automobilul să şerpuiască printre vehiculele 
participante la traficul de seară şi Nina a auzit un 
scrâşnet de metal pe metal care parcă i-a zgâriat 
nervii, când Bentley-ul s-a frecat de altă maşină. A 
ridicat ochii. Se aflau undeva pe 17th sau 18th Street 
şi se apropiau cu rapiditate de latura vestică a 
Manhattanului, având în faţă doar benzile late ale 
autostrăzii West Side, iar dincolo de acestea, apele 
reci ale fluviului Hudson. 

Starkman şi-a făcut de lucru cu pistolul, abia 
catadicsind să ţină volanul cu mâna. Nina şi-a dat 
seama ce dorea să facă. Manşonul pistolului automat 
rămăsese blocat în spate; reîncărca arma. 

lar asta însemna că nu putea trage în acele 
momente! 

S-a ridicat brusc şi l-a atacat cu unghiile, sperând 
să-l zgârie pe faţă. El a făcut o mişcare largă, 
încercând să folosească arma ca pe o bâtă. Ea s-a 
aplecat într-o parte, continuându-şi însă atacul, 
simțind ceva moale sub buricul degetului mijlociu de 
la mâna dreaptă. 

Ochiul lui. 

A înţepat globul ocular cu unghia. Starkman a 
scăpat un urlet, agitând arma cu violenţă spre ea. 

— Opreşte maşina! a răcnit ea. 

O scurtă privire aruncată la vitezometru a lămurit-o 
că automobilul mergea cu aproape o sută de kilometri 
pe oră, căpătând însă viteză, în vreme ce înainta pe 
stradă, îndreptându-se direct spre maşinile care 
aşteptau la semafor. 

A ţipat din nou, de această dată de spaimă, 
retrăgându-şi mâinile de pe faţa lui Starkman. 
Degetele îi erau însângerate. El a văzut pericolul în 
ultimul moment şi a tras dreapta de volan, ocolind 
ultima maşină din şir la câţiva centimetri, făcând 
automobilul să urce pe trotuar. Intrând într-o pubelă 
de gunoi, aruncând-o în aer, dar aceasta era ultima 
grijă a Ninei, pentru că se îndreptau acum spre 
maşinile care veneau pe celălalt sens de mers pe 
autostrada West Side. 

Spre groaza ei, Starkman a accelerat. 

Bentley-ul a zburat de la capătul trotuarului şi a 
revenit cu un salt pe drum, dar burta maşinii a hârâit 
de asfalt. Nina a văzut luminile farurilor sclipind în 
derută şi a auzit scrâşnetele disperate scoase de roţile 
frânate brusc. Maşinile s-au împrăştiat care încotro 
pentru a evita coliziunea frontală, fiind însă lovite din 
spate de cele care urmau, ale căror şoferi nu 
avuseseră vreme să frâneze. 

Au ţâşnit apoi pe benzile care se îndreptau spre 
nord, ajungând pe banda din mijloc nevătămaţi - doar 
pentru ca Starkman să revină în traficul de pe cealaltă 
parte, luând-o către periferie, mergând în contrasem 
cu vehiculele care se îndreptau spre sud! 

— Of, Dumnezeule! a ţipat Nina strident, când el a 
început să  gonească printre benzile rezervate 
maşinilor şi camioanelor. 

Alte vehicule treceau fulgerător prin dreptul lor, la 
doar câţiva centimetri depărtare, şoferii acestora 
virând disperaţi să se ferească de dementul care se 
repezea spre ei. Atât din faţă, cât şi din spate au 
răsunat claxoane, alcătuind o adevărată orchestră 
furioasă şi înspăimântată. 

— Opreşte maşina, altfel murim amândoi! 

A dat să-l atace din nou la ochi, dar de data asta 
Starkman era pregătit. 

A lovit-o cu pistolul drept în frunte, făcând-o să 
simtă o durere puternică şi intensă în craniu. A căzut 
pe spate, ameţită şi având o senzaţie de greață, în 
vreme ce el a virat brusc spre stânga şi a trecut 
printr-o poartă metalică, îndreptându-se către unul 
dintre cheiurile care pătrundeau în Hudson. 

Vântul şuiera ascuţit prin geamurile sparte în timp 

ce Bentley-ul accelera de-a lungul cheiului. Nina s-a 
chinuit să se ridice şi a văzut depozite defilând cu 
viteză pe o parte, având în cealaltă copastiile dungate 
de rugină ale navelor amarate. 

Şi, direct în faţa lor, nimic altceva decât apa şi 
luminile îndepărtate din New Jersey. 

A scos un icnet îngrozit, fiindcă şi-a dat seama ce se 
pregătea să facă Starkman. 

Acesta a întors capul spre ea şi, vreme de o clipă, i-a 
văzut faţa. Avea ochiul drept strâns închis, pleoapa îi 
era zgâriată, iar sângele îi şiroia pe obraji. 

Apoi a deschis brusc portiera şi s-a rostogolit afară, 
strângându-şi braţele şi ghemuindu-se, să se protejeze 
în cădere. A dispărut într-o fracțiune de secundă, 
lăsând Bentley-ul să gonească spre capătul cheiului pe 
pilot automat cu viteza de aproape optzeci de 
kilometri pe oră. 

Nina abia a apucat să scoată un țipăt când maşina a 
sfâşiat bariera fragilă din plasă de sârmă de la capătul 
cheiului, după care a descris un arc de cerc spre apa 
întunecată de dedesubt. 

Deceleraţia bruscă a strivit-o de spătarul scaunului 
şoferului. Apa rece ca gheaţa a năvălit peste ea ca un 
tsunami ce se revărsa pe geamurile sparte. Bule de 
aer au început să bolborosească în momentul când, 
mai grea, partea din faţă a maşinii s-a înclinat în jos, 
trăgând automobilul şi pe ocupanta lui spre fundul 
fluviului. 

Nina a încercat să iasă pe lunetă, dar tetiera înaltă 
de la scaunul din spate îi bloca ieşirea. Simţind 
înţepături în ochi, a tras cu disperare de cea mai 
apropiată clapetă de deschidere a portierei, dar 

aceasta nu a cedat. 

Geamul lateral... 

Era spart şi suficient de mare să treacă prin el. S-a 
prins de cadrul ferestrei şi s-a tras afară. A trecut cu 
umerii, cu pieptul... 

Apoi s-a blocat. 

Rochia i se prinsese de barele de metal care 
sprijineau tetiera distrusă de la scaunul şoferului. 

A tras cu putere, încercând să se elibereze. Nici o 
şansă. Rochia ei ridicolă rămăsese prinsă foarte 
strâns. A lovit cu picioarele, împingându-se de rama 
geamului cu braţele, în ideea de a avea mai mult 
succes. Materialul cedase întru câtva, dar refuza să se 
rupă. 

Şi-a simţit pieptul gata să explodeze. Nu voia decât 
să respire, dar singurul lucru pe care-l putea aspira în 
plămâni era apa. 

Se va îneca! Profesorul Philby avusese dreptate: 
goana ei după Atlantida o va ucide... 

Nu, în nici un caz nu va admite ca el să fi avut 
dreptate. 

Insă nu putea face nimic pentru a împiedica asta. 
Rămăsese prinsă fără putinţă de scăpare într-o maşină 
care se ducea la fundul fluviului. lar pulsaţia 
necruțătoare din creştet îi va copleşi dintr-o clipă în 
alta raţiunea, forţând-o să deschidă gura pentru 
respiraţia fatală... 

Cineva a înşfăcat-o. 

A rămas surprinsă că buzele i-au rămas îngheţate, 
strânse. Un braţ s-a încolăcit în jurul taliei ei, trăgând- 
o. Rochia s-a sfâşiat, iar salvatorul a târât-o prin 
fereastră, bătând cu putere din picioare, în vreme ce 

Bentley-ul a dispărut în bezna de dedesubt. 

Cu inima bătându-i ca un baros în piept, Nina a rupt 
pânza apei şi a tras aer în piept, simțind în acelaşi 
timp o durere şi nu s-a mai sinchisit de gustul 
îngrozitor al apei pe care a luat-o totuşi în gură. Incă 
ţinând-o strâns de talie, salvatorul a tras-o spre mal. 
Cum starea de panică şi durerea începuseră să se mai 
risipească, s-a uitat în jur să vadă cine o salvase. 

Bărbatul cu haină de piele i-a zâmbit larg, dând la 
iveală o strungăreaţă mare. 

— Ce faci, doctore? 

— Tu erai? 

— Eu! Asta ţi-e recunoştinţa? 

Au ajuns la chei, iar omul a îndrumat-o spre o scară 
metalică, ruginită. A urcat epuizată treptele şi s-a 
târât până la o platformă de beton situată sub nivelul 
cheiului în sine. Bărbatul a urmat-o, iar din haină şi 
restul îmbrăcămintei apa a şiroit. 

— Frumoasă rochie! 

— Poftim? a întrebat Nina, derutată, dându-şi seama 
în clipa următoare că partea de jos a rochiei se 
sfâşiase până între picioare. Vai, Dumnezeule! a 
exclamat ea şi apoi şi-a dus ambele palme să-şi 
ascundă goliciunea. 

— Ei, a făcut bărbatul, trecându-şi degetele prin 
părul scurt, dacă ăsta este singurul lucru care te 
îngrijorează, înseamnă că n-ai păţit mai nimic. 

După accent, era englez, dar nu provenea dintr-o 
zonă pe care ea să o poată identifica. 

— lar asta e foarte bine, pentru că trebuie să o 
ştergem rapid de aici. Imediat. 

I-a întins mâna. Ea s-a uitat debusolată la el, apoi a 

acceptat. Dovedind o forţă impresionantă, a ridicat-o 
în picioare. Abia atunci şi-a dat ea seama că-şi 
pierduse ambii pantofi. 

— Cine eşti? a întrebat, cât el a condus-o cu 
rapiditate spre nişte trepte care urcau spre chei. Şi ce 
se petrece? 

— Sunt Chase. Eddie Chase. Nu te speria, nu sunt 
nebun. 

S-a uitat peste umăr, aruncându-i un zâmbet care 
nu-i întărea vorbele. 

— Dar sunt îndeajuns de nebun ca să plonjez în 
fluviu şi să salvez o femeie pe care am datoria să o 
protejez, de asta am fost angajat. 

— Angajat? 

— Da. Sunt garda ta de corp. 

Au ajuns în capul scării. Cu expresii uimite, acolo îi 
aşteptau câţiva oameni. Câţiva dintre ei i-au aplaudat. 

— Am făcut parte din SAS - asta înseamnă Special 
Air Service, înţelegi? Acum sunt un fel de... 
independent. 

Nina a văzut că Range Rover-ul lui, având partea din 
faţă destul de boţită, era parcat pe chei, având 
portiera deschisă şi motorul mergând la ralanti. 

Gâfâind, un bărbat supraponderal, purtând uniforma 
unei firme de securitate, a venit în goană spre ei. 

— Alo! Ce naiba se petrece aici? 

— Nimic, amice, i-a zis Chase. Totul este sub 
control. 

— Ei, pe naiba! O maşină tocmai a trecut în forţă 
prin poartă şi a căzut în apă la capătul cheiului! Vreau 
să ştiu ce se întâmplă! 

Chase a oftat, apoi a băgat mâna sub haina de piele, 

scoțând pistolul impresionant de mare. Văzându-l de 
aproape, Ninei i s-a părut mai ameninţător decât mai 
devreme; în partea superioară, arma avea ţeava lungă 
întărită de o bară de oţel. 

— Domnul Magnum, aici de faţă, o să-ţi răspundă la 
întrebări, a spus el, fluturând arma înspre agentul de 
pază. Cei câţiva gură-cască s-au tras înapoi. Ai 
vreuna? 

Agentul s-a străduit să nu se arate înspăimântat, dar 
nu a reuşit. 

— Întrebările mai pot aştepta. 

— Foarte bine. Ai face mai bine să-l găseşti pe 
individul care a sărit din maşină înainte ca ea să se 
prăbuşească în apă - el este băiatul rău în toată 
povestea asta. Acum însă trebuie să o duc pe această 
doamnă undeva în siguranţă. Ai înţeles? 

— Sigur! s-a grăbit să încuviinţeze agentul de pază, 
trăgându-se înapoi. 

Încă ţinând arma cu ţeava în sus, Chase a deschis 
portiera din dreapta pentru ca Nina să urce în Range 
Rover, după care s-a grăbit spre portiera lui şi a sărit 
pe scaun. A condus cu viteză de-a lungul cheiului. 
Ajuns la capătul lui, a făcut un viraj strâns, apoi a 
gonit pe trotuarul pustiu cale de câteva sute de metri, 
după care a trecut de ghemul de maşini care staţionau 
la semafor, apoi a cotit, pătrunzând pe autostrada 
West Side. 

— N-ar fi rău să dau drumul la căldură, nu crezi? a 
spus el, aruncând o privire spre Nina, care tremura, 
apoi a accelerat. 

Din depărtare, în aerul nopţii, s-a auzit vaierul 
sirenelor maşinilor de poliţie. Nina a strâns din dinţi. 

— Ce Dumnezeu se petrece? 

— Vrei versiunea prescurtată? Nişte oameni răi au 
vrut să te omoare. Băieţii buni au vrut să-i împiedice. 
Eu sunt unul dintre băieţii buni. 

— De ce vor să mă ucidă? Ce le-am făcut? 

— Nu e vorba de ce ai făcut, doamnă doctor. Se tem 
de ceea ce ai putea face. Îl mai ţii minte pe tipul din 
Bentley, Starkman? Mi-a fost camarad în urmă cu ceva 
vreme - am luptat alături, în cadrul unor operaţiuni 
comune în toată lumea - după care s-a dat cu răii. 

— A spus că lucrează la Fundaţia Frost, pentru 
Kristian Frost. 

Chase a pufnit în râs. 

— Ei, sigur nu e aşa. 

— Cum adică? 

— Pentru că eu lucrez pentru Kristian Frost. Vrei să- 
l întâlneşti? 

3 
Norvegia 


— la priveşte, doctore, a invitat-o Chase. Foarte 
frumos, nu găseşti? 

— Adevărat, l-a aprobat Nina, uitându-se la peisajul 
simplu, dar frumos de dedesubt. 

Casa şi sediul corporației lui Kristian Frost se aflau 
amândouă la Ravnsfjord, la cinci kilometri în interiorul 
coastelor Norvegiei, la sud de Bergen. Fiordul care 
dădea numele acelei zone intersecta proprietatea lui 
destul de întinsă. Spre latura sudică se afla un grup de 
clădiri de birouri care, deşi ultramoderne ca 
proiectare, reuşeau să se armonizeze perfect cu 
mediul şi peisajul. Un drum ducea de la ele spre un 
pod rutier zvelt, frumos arcuit peste fiord. Şi, aflat cu 
faţa spre pod - parcă dominând întreaga zonă şi-a dat 
ea seama - se găsea o altă clădire, foarte elegantă, ale 
cărei culori şi forme curbe deveneau una cu versantul 
pe care se afla. 

— Acolo se află casa lui Frost, i-a zis Chase. 

— Aceea este o casă? a exclamat ea. Dumnezeule, 
dar e uriaşă! Am crezut că este tot o clădire de 
birouri. 

— E ceva mai spațioasă decât apartamentul tău, nu? 

— O idee. 

Avionul - un aparat cu reacţie Gulfstream V pentru 
oameni de afaceri, purtând însemnele corporației lui 
Frost - s-a înclinat pe o aripă ca să traverseze fiordul. 

Nina a zărit alt grup de clădiri extrem de moderne la 
est faţă de casă, situate la baza unei faleze, apoi, spre 
latura nordică a căii de navigaţie, chiar destinaţia lor - 
un aeroport privat. 

— Toate astea îi aparţin domnului Frost? 

— Cam aşa ceva. Îşi desfăşoară întreaga activitate 
de aici şi aproape că nu părăseşte niciodată acest loc. 
Cred că nu-i prea place să călătorească. 

Nina a aruncat o ultimă privire pe geamul avionului, 
apoi s-a rezemat de spătarul fotoliului. Aparatul 
Gulfstream se plasa pe traiectoria de coborâre. 

— E un loc minunat în care să trăieşti, de asta sunt 
convinsă. Ceva cam izolat de lume, totuşi. 

— Păi, când ajungi miliardar, cred că mai curând 
vine lumea la tine. Ceea ce facem şi noi acum. 

Avionul a aterizat şi a rulat către micuța clădire a 
terminalului. Nina s-a înfăşurat mai strâns în palton 
când a coborât pe asfaltul pistei. 

— E cam răcoare, nu? a întrebat-o Chase. 

— Glumeşti. Sunt obişnuită cu iernile din New York. 
Asta nu înseamnă nimic! 

În realitate temperatura era aproape de punctul de 
îngheţ, chiar şi fără vântul glacial care bătea dinspre 
coastă, însă acum, după ce deschisese gura să 
vorbească, trebuia să îndure gerul. 

— Ei, lasă, vom ajunge curând într-un loc mult mai 
călduros. 

Nina s-a uitat spre Chase, aşteptând o explicaţie, 
însă el s-a mulţumit să-i zâmbească. 

— Uite c-a venit şi taxiul. 

Un jeep Grand Cherokee de culoare albă a tras 
alături de avion. Un bărbat cu părul blond, tuns foarte 

scurt, cu gâtul gros şi ai cărui muşchi păreau să rupă 
cusăturile costumului de comandă, de culoare închisă, 
a coborât din maşină pentru a-i saluta. 

— Doctore Wilde, a spus el, vorbind cu accent 
nemtesc, sunt Josef Schenk, şeful serviciului de 
securitate al domnului Frost, aici la Ravnsfjord. 

A întins apoi mâna, iar ea i-a strâns-o. Cu toate că 
strângerea a fost aproape aeriană şi-a dat seama că, 
dacă ar fi vrut, îi putea zdrobi fiecare oscior. 

— Mă bucur să te cunosc. 

— Mulţumesc, a zis Nina. 

Şi-a dat seama că Chase şi Schenk se priveau unul 
pe celălalt ca nişte boxeri înaintea începerii meciului. 
Erau asemănători ca statură; s-a întrebat dacă aveau 
şi un trecut militar asemănător - sau rival. 

— Joe, a spus Chase. 

— Domnule Chase, i-a răspuns Schenk, după care a 
deschis portiera din spate a jeepului. 

— Poftiţi, doamnă doctor Wilde. Vă voi conduce la 
domnul Frost. 

Nina a urcat. Chase a urmat-o, rostind oarecum 
sarcastic „Noroc”, după care a închis portiera. Schenk 
s-a uitat pătrunzător la el, apoi a ocolit maşina de 
teren, ca să urce pe locul şoferului. 

— Ce înseamnă toate astea? a întrebat Nina. 

— El este omul companiei, s-a grăbit Chase să-i 
explice, cât Schenk era prea departe ca să audă. Nu-i 
plac independenţii, pentru că-şi închipuie că am de 
gând să-i intru sub piele şefului. 

— Şi aşa vei proceda? nu s-a abținut ea să întrebe. 

— Eu sunt profesionist, i-a răspuns Chase, devenind, 
măcar pentru o secundă, serios. Întotdeauna îmi duc 

misiunea la bun sfârşit. 

Schenk a urcat la volan şi a pornit. Nina a văzut 
câteva hangare la capătul apusean al pistei. In faţa 
celui mai mare stătea un avion uriaş, purtând 
inscripţia corporației Frost - un trident în interiorul O- 
ului din nume - doar pe jumătate înscris pe flancul lui, 
în timp ce era pictat de mai mulţi oameni aflaţi în 
nacelele unor macarale folosite pentru culegerea 
fructelor. 

— Mamă... Ce avion mare! 

— E un avion de transport Airbus A380, a zis 
Schenk. Ultima achiziţie din flota domnului Frost. 

Nina s-a uitat în spate, de-a lungul pistei. Dincolo de 
capătul ei estic se vedea versantul abrupt al unui 
munte. 

— Sper că are frânele bune! a comentat ea. Muntele 
acela mi se pare cam aproape. 

— Poate decola doar îndreptându-se spre vest. E 
neplăcut, dar, din fericire, imediat ce va intra în 
serviciu îşi va petrece mai mult timp zburând şi stând 
pe alte aeroporturi decât aici. 

Jeepul a ieşit din aeroport şi a trecut podul. Nina se 
aştepta să meargă spre vest, către clădirile 
corporației, însă ei au pornit pe un drum şerpuitor 
spre casa aflată pe faleză. Văzute de aproape, liniile ei 
simple şi elegante păreau şi mai spectaculoase. 

Schenk a parcat în faţa ei, apoi i-a condus pe Nina şi 
pe Chase înăuntru. 

— Pe aici. 

Nina a rămas deosebit de impresionată de încăperea 
în care a pătruns. Peretele îndepărtat era curbat, iar 
pe toată lăţimea lui se desfăşura o fereastră pe care se 

vedea peisajul, începând cu munţii care încadrau 
aeroportul, continuând cu fiordul, clădirile de 
dedesubt şi terminând cu Marea Nordului, aflată în 
depărtare. 

Insă  priveliştea nu era singurul element 
impresionant. Spaţiul era un amestec de hol luxos de 
primire şi de galerie de artă. O sculptură de Henry 
Moore, o pictură de Picasso, adăpostită într-un intrând 
atent protejat de lumina solară directă, un Paul Klee... 
şi alte picturi, pe care nu le-a recunoscut imediat, dar 
sigur la fel de valoroase. 

— Uimitoare casă, a rostit ea, profund impresionată. 

— Mulţumesc, s-a auzit glasul unei femei. 

Nina s-a întors şi a văzut o blondă înaltă, de o 
frumuseţe uimitoare, cu părul strălucitor coborându-i 
mai jos de umeri, care a intrat în încăpere. Părea să 
fie de vârsta ei ori puţin mai tânără, iar ţinuta aproape 
regală pe care o avea contrasta cu îmbrăcămintea la 
modă - o bluză strâmtă, până deasupra stomacului, 
dezvăluind o talie perfectă şi pantaloni de piele, la fel 
de strânşi şi cizme cu tocuri cui. In timp ce s-a 
apropiat, o măsură de sus până jos pe Nina, dând 
impresia că nu ştia cum să o abordeze 

— Doctor Wilde, a spus Schenk, ţi-o prezint pe Kari 
Frost, fiica domnului Frost. 

— Încântată să te cunosc, a zis ea, întinzându-i 
mâna. 

Kari i-a strâns-o cu fermitate. Nina a observat 
amuzată cum Chase se străduia să nu lase să se vadă 
că o examina atent. 

— Şi eu sunt încântată, i-a răspuns Kari. Domnule 
Chase, am auzit că a fost nevoie să intervii la New 

York. Aşa este? 

— Da, aşa s-ar putea spune. Aţi făcut o treabă bună 
angajându-mă! 

Apoi i-a aruncat lui Schenk o privire satisfăcută. 
Acesta s-a încruntat. 

— Mă bucur că-ţi place casa, a continuat Kari, 
întorcându-se către Nina. Eu am  proiectat-o. 
Arhitectura e una dintre... cum să zic, pasiunile mele, 
dar ar fi lipsit de modestie să vorbesc astfel. Am 
diplomă în domeniu. 

Vorbea o engleză perfectă, cu un uşor accent străin. 

— E frumoasă, a rostit Nina. 

— Mulţumesc. 

Numele Kari îi suna cunoscut, dar nu-şi amintea 
unde îl mai auzise. 

— Tăticul tău e prin preajmă? a întrebat Chase, 
vârându-şi doar degetele mari în buzunarele hainei. 

Tânăra a părut uşor deranjată de atitudinea lui 
neprotocolară. 

— Nu, e în laboratorul de biologie. Am venit să vă 
conduc la el. 

Nina a reuşit să-şi aducă aminte. 

— Iartă-mă că întreb, dar... nu ai apărut cumva la 
ştiri anul trecut, într-o acţiune în Africa? Ajutoare 
medicale în Ethiopia? 

— Da, eu eram aceea. Am contribuit la organizarea 
eforturilor de ajutorare. 

— Domnişoara Frost nu se mulţumeşte să ajute, a 
intervenit Schenk. Se ocupă de programele medicale 
desfăşurate de fundaţie în întreaga lume. În ultimii 
cinci ani, cred că nu a rămas vreo ţară pe care să n-o 
fi vizitat. 

— E o modalitate să aduni puncte pentru kilometrii 
parcurşi, a glumit Chase. 

— Chiar lucrezi în domeniul programelor de 
eradicare a bolilor? a întrebat Nina. 

— Da. Fundaţia face toate eforturile pentru a 
schimba lumea în bine. E un ţel ambițios, recunosc - 
dar sunt convinsă că-l putem atinge. 

— Sper că aşa va fi. 

— Mulţumesc, i-a răspuns Kari, apoi a făcut un gest 
spre uşă. Haideţi să vă duc la tata. 


Conduşi de ea, au coborât până la un garaj uriaş 
aflat în subsolul casei. Nina a rămas uimită de ceea ce 
a văzut acolo; spaţiul era înţesat de automobile sport 
şi motociclete scumpe, începând cu modele clasice şi 
terminând cu cele mai recente supermaşini italieneşti. 

— Colecţia mea, a explicat Kari. Tata nu este întru 
totul de acord, dar eu iubesc libertatea şi emoţiile 
vitezei. 

— Frumoasă jucărie, a zis Chase, admirând o Ferrari 
F40 Spider roşie, decapotabilă, apoi o motocicletă 
aflată alături de ea, o maşinărie suplă, vopsită în 
albastru şi argintiu. 

— Asta e o Suzuki GSX-R1000, i-a spus tânăra, în 
glasul căreia a răzbătut o nuanţă de mândrie 
deosebită - primul semn de emoție adevărată pe care 
îl arăta după ce o cunoscuse pe Nina. Cea mai rapidă 
motocicletă de serie. Una dintre preferatele mele. 
Intenţionez să călătoresc prin Europa curând. Asta 
dacă... dacă îmi va permite programul. Dar asta 
depinde de doctor Wilde. 

— Cum să interpretez această afirmaţie? a întrebat 

Nina. 

Însă Kari i-a aruncat o privire enigmatică, după care 
i-a invitat să urce într-o limuzină Mercedes. 

La volan s-a urcat Schenk şi au pornit spre clădirile 
cu aspect futurist, situate la est faţă de casa pe care 
Nina o văzuse din avion. Când au ajuns lângă ele, a 
observat că acel complex era constituit de fapt din 
două secţiuni: structurile de două etaje legate între 
ele, aflate la sol, în apropierea fiordului, iar cealaltă, 
situată deasupra, săpată chiar în stâncă. 

— Laboratoarele noastre de biologie, a explicat Kari. 
Partea subterană găzduieşte zona de protecţie. Acolo 
există mostre care sunt potenţial periculoase, astfel 
că, în caz de urgenţă, toată secţiunea de laboratoare 
poate fi complet izolată. 

A indicat spre structura curbată care ieşea în afara 
fațadei falezei. 

— Tata are biroul acolo sus. 

— Biroul tatălui tău este plasat chiar deasupra zonei 
de protecţie? a întrebat Nina, oarecum îngrijorată. 

Ideea de a intra într-o clădire care conţinea viruşii 
unor boli contagioase a făcut-o să simtă fiori reci pe 
şira spinării. 

— Asta a fost ideea lui, ca să demonstreze 
încrederea faţă de proiect. Pe de altă parte, îi place să 
urmărească atent progresele înregistrate. 

Au coborât cu maşina o rampă care ducea spre un 
garaj situat în subsolul clădirii principale, apoi au ieşit 
şi au luat un lift până la sala de primire de la parter. 
La un pupitru mare, în formă de potcoavă, se aflau 
câţiva agenţi de securitate, care au salutat-o 
respectuos din cap pe Kari. In spatele pupitrului 

existau câteva uşi care dădeau spre coridoare înalte, 
având acoperişul din sticlă, prin care Nina a putut 
vedea biroul de deasupra, aparţinând lui Frost. Peste 
tot a observat activitate. 

— Câţi oameni lucrează aici? a întrebat ea. 

— Depinde, i-a răspuns Kari, dar de obicei în jur de 
cincizeci sau şaizeci de cercetători, la care se adaugă 
personalul de securitate. 

Nina a observat un alt post de pază situat la capătul 
coridorului, alături de uşi mari din oţel şi sticlă. 

— Aveţi o mulţime de agenţi de pază, nu? 

— Este nevoie, a spus tânăra cu un aer firesc. Unele 
dintre mostrele cu care lucrăm ar putea fi folosite ca 
arme de terorism biologic, asta dacă ar cădea în 
mâinile unor criminali. Şi, din nefericire, Fundaţia 
Frost are mulţi duşmani. Pe unii i-ai întâlnit deja. 

— Nu-ţi fie teamă, doctore, a intervenit Chase, te 
apăr eu de ei. 

Văzând pe uşă trifoiul alcătuit din cercuri, semnul 
de pericol biologic, Nina a rărit paşii. 

— Eşti... Suntem în siguranță? 

— Bineînţeles, a zis Kari. Aceste uşi fac parte dintr-o 
ecluză etanşă. Sunt construite din oxinitrit de 
aluminiu ceramic - aluminiu transparent, echivalentul 
unei plăci de blindaj de şaizeci de centimetri. Practic, 
un material indestructibil. Indiferent că este vorba de 
un microb sau o persoană, nimic nu intră sau iese 
decât cu aprobarea noastră. 

— Mă bucur să aud asta. 

Kari le-a spus ceva agenţilor de pază şi uşile grele 
ale ecluzei s-au deschis cu un fâşâit. Grupul a trecut, 
după care a aşteptat desfăşurarea ciclului legat de 

uşile interioare. Secţiunea de izolare aflată dincolo de 
uşi era pur funcţională ca proiectare, aproape severă. 

Pereţii erau placați cu faianţă albă, iar podeaua 
acoperită cu un covor cauciucat aderent, pentru a se 
curăța cu uşurinţă. Lămpile fluorescente orbitoare 
iluminau fiecare colţişor în mod supărător de uniform, 
iar Nina a văzut şi licărul ciudat, violaceu, al surselor 
de lumină ultravioletă, care se adăugau atmosferei 
sterile. 

Ajunşi înăuntru, Kari i-a condus spre un lift care i-a 
dus până la biroul lui Frost. Intrând, Nina a avut 
senzaţia că fusese transportată înapoi în casă, 
deoarece designul interior era similar. Pe fereastră a 
putut vedea şi casa în sine, cocoţată pe o stâncă. 

Însă ceea ce i-a captat atenţia nu a fost priveliştea, 
nici arhitectura, nici piesele de artă, ci bărbatul care îi 
aştepta. 

Kristian Frost era mai atrăgător şi impunător în 
carne şi oase decât în fotografii. Înalt de peste un 
metru optzeci şi încă impresionant de musculos, în 
ciuda faptului că avea şaizeci de ani, îmbrăcat cu un 
tricou bleumarin pe gât, îi amintea mai curând de un 
pescar ars de soare şi vânt decât de un om de afaceri. 
Părul şi barba îi încărunţiseră, dar ochii încă radiau o 
energie tinerească şi o inteligenţă profundă. 

— Doctor Wilde, a spus el, luându-i mâna. 

Nina s-a simţit destul de surprinsă când, în loc să-i 
strângă mâna, el şi-a plecat capul pentru a i-o săruta. 
Acest gest ar fi părut ridicol dacă ar fi venit din partea 
oricărui alt bărbat, dar din partea lui părea perfect 
potrivit. 

— Bun venit la Ravnsfjord. 

— Domnule Frost, a răspuns ea. 

— Te rog să mi te adresezi cu Kristian. 

Engleza lui nu era chiar atât de precisă ca aceea a 
lui Kari, deoarece o vibraţie gravă a vocii îi trăda 
originile scandinave. 

— Mă bucur că te cunosc. Şi mă simt încântat că am 
reuşit să te întâlnesc. Am înţeles că angajarea 
domnului Chase s-a justificat deja. 

— Înseamnă că şi eu trebuie să-ţi mulţumesc pentru 
că mi-ai salvat viaţa! 

Frost a zâmbit cu generozitate. 

— Mă bucur oricând să fiu de folos cuiva. 

— Dar... de ce ar dori cineva să mă ucidă? Despre ce 
este vorba? 

— Te rog să iei loc şi-ţi voi explica, a spus el, 
făcându-i semn spre o canapea. 

Ea s-a aşezat, iar el i s-a alăturat la capătul celălalt 
al canapelei. 

— Îmi pare rău, dar teoriile tale despre Atlantida au 
făcut să devii ţinta unui om pe nume Giovanni Qobras. 

— Şi cine este acest Giovanni Qobras? 

— Un dement, i-a zis Kari. 

— Aha. 

Aşadar, nu doar un ucigaş, ci unul nebun. Grozav. 

— Qobras şi susţinătorii lui, a început Frost, 
alcătuiesc un soi de Frăţie şi cred acelaşi lucru ca 
mine - sau ca tine. Cu toţii avem în comun un singur 
lucru, acela că socotim adevărată legenda referitoare 
la Atlantida. Am crezut în ea toată viaţa şi am cheltuit 
o parte substanţială a averii mele în încercările de a 
dovedi acest lucru. 

S-a apropiat de fereastra lată. În depărtare, marea 

arunca sclipiri ca de diamante. 

— Din păcate, fără prea mare succes. După cum ştii, 
există foarte puţine informaţii de la care să se 
pornească... iar cele existente pot fi interpretate în 
felurite chipuri. 

— Spuneti-mi mai multe. Aşadar, ce vrea acest 
Qobras? 

El s-a întors cu faţa spre ea. 

— Tu şi cu mine vrem să găsim Atlantida ca să 
readucem lumii o minune antică. Pe de altă parte, 
Qobras... s-a oprit şi chipul i s-a înnegurat. El vrea să 
rămână ascunsă, îi protejează secretul în folosul lui. Şi 
este dispus să recurgă la crimă. E posibil ca noua ta 
teorie privind plasarea Atlantidei să nu-i fi convins pe 
membrii comisiei de la universitatea unde predai, dar 
sigur l-a convins pe Qobras. El consideră că te afli pe 
drumul cel bun - ca şi mine, apropo - şi doreşte să te 
împiedice s-o dovedeşti. 

— Numai o clipă. De unde ştii despre teoria mea? 

— Fundaţia Frost are prieteni în rândul cadrelor 
universitare din întreaga lume. Aceştia ştiu că orice 
nouă părere despre situarea Atlantidei mă 
interesează, de aceea mă ţin la curent. lar ideile tale... 
a făcut el cu un surâs. O să trec direct la subiect. Sunt 
dispus să finanţez cheltuielile unei expediţii de 
cercetare pentru a verifica teoria ta. 

Ninei i-a venit greu să-şi controleze emoția. 

— Serios? 

— Evident. Cu o singură condiţie, însă. 

A observat că expresia de entuziasm de pe faţa ei 
dispare şi a chicotit. j 

— Nu e vorba de ceva rău, te asigur. Insă golful 

Cadiz se întinde pe o distanţă foarte mare şi, deşi pot 
oferi resurse substanţiale, ele nu sunt chiar infinite. 
Aş dori să limităm spaţiul de cercetare, reducându-l la 
o anumită suprafaţă. j 

— Dar asta este problema. Întrucât există prea 
puține informaţii de la care să pornim, nu ştiu cum să 
reduc zona de cercetare. 

— Există mai multe posibilităţi decât crezi. 

Intrigată, Nina a ridicat ochii spre el. 

— O să-ţi explic mai târziu. Deocamdată, însă... te 
interesează ideea? 

— Dacă mă interesează? a exclamat ea. Fără nici o 
îndoială! 

Frost s-a apropiat de ea şi i-a întins mâna dreaptă. 
Ea a şovăit, apoi i-a strâns-o. 

— Minunat, a rostit el. Doctor Wilde, împreună vom 
descoperi Atlantida. 


Obiectul lucitor plutea în spaţiu, fără a suferi 
efectele atracției gravitaționale. 

Nina privea totul cu uimire. Nu mai văzuse până 
atunci o hologramă plutind liberă şi nici nu-şi 
imaginase vreodată că aşa ceva era posibil altundeva 
decât în romanele SF sau în filme. 

— Ce este aceasta? a întrebat ea într-un târziu, 
dezlipindu-şi cu greu privirea de la hologramă şi 
îndreptând-o spre ceilalţi oameni aflaţi în încăperea 
cufundată în semiîntuneric. 

— E ceva care te-ar putea ajuta să-ţi reduci aria de 
cercetare, a zis Frost. Ori măcar aşa susţine cel care 
vrea să-mi vândă acest sistem. 

— Să-l vândă? 

Nina a întors ochii spre hologramă. Proiecţia, care 
plutea deasupra unui piedestal cilindric în care lumini 
colorate licăreau mai rapid decât reuşea ochiul să le 
urmărească, avea teoretic dimensiuni reale, ceva mai 
puţin de treizeci de centimetri lungime şi cinci 
centimetri lăţime. O bară plată de metal, având un 
capăt rotunjit, iar celălalt fiind drept, din care ieşea 
un nod circular. Culoarea obiectului era aproape 
aurie, având însă o nuanţă roşiatică neobişnuită... 

Semăna cu pandantivul ei. 

A dus fără să vrea o mână la bucata de metal care 
atârna la gâtul ei şi s-a aplecat mai mult spre 
hologramă, mişcându-se în jurul piedestalului să vadă 
ce exista de cealaltă parte. Spre dezamăgirea ei, acolo 
nu se afla nimic, doar o inversare bizară a feţei 
obiectului, care sfida perspectiva, prin care i-a văzut 
pe Frost, Kari şi pe Chase. 

— Vânzătorul a ţinut să ne ofere doar o idee, a spus 
Kari. Susţine că faţa obiectului prezintă însemne care 
ne-ar fi de folos - dar nu ne permite să le vedem decât 
după ce suntem de acord să-i plătim. 

— Şi cât vrea pe el? a întrebat Chase. 

— Zece milioane de dolari. 

— La naiba. Mi se pare cam mult pentru o riglă ceva 
mai ciudată. 

— Ar putea valora chiar mai mult, a zis Nina. 

Deşi ştia că nu era nimic acolo, n-a reuşit să-şi 
înfrâneze curiozitatea, astfel că a întins un deget. 
Vârful unghiei s-a scufundat în hologramă, iar o parte 
a imaginii a dispărut în locul în care degetul ei a 
obstrucţionat razele laser care generau imaginea. 

— E vorba de oricalc, nu-i aşa? 

— Aşa se pare, a încuviinţat Frost şi i-a arătat o 
farfurioară de sticlă pe care se găsea o bucăţică de 
metal de aceeaşi culoare ca bara. In afară de 
hologramă, ne-a trimis şi o mostră. Susţine că a 
extras-o din partea laterală a obiectului. 

Nina a văzut o ciobitură minusculă într-o latură a 
hologramei. 

— Am efectuat un test metalurgic. E un aliaj de 
cupru şi aur, dar cu niveluri neobişnuite de carbon şi 
sulf, de unde şi culoarea deosebită. 

— Ceea ce s-ar explica prin vulcanism? 

— Da. 

— lar asta s-ar potrivi cu ceea ce a spus Platon 
despre oricalc în dialogul Critias/ 

Dându-şi seama de implicaţii, Nina a devenit tot mai 
entuziasmată. _ 

— Stai, stai o clipă, a intervenit Chase. Imi pare rău, 
dar când cineva vorbeşte în prezenţa mea de 
vulcanism, eu mă gândesc imediat la domnul Spock. 

— Potrivit lui Platon, oricalcul - un metal rar - era 
extras în Atlantida prin minerit, a explicat Nina. Însă 
în tabelul periodic al lui Mendeleev nu există nici un 
loc pentru elemente necunoscute, ceea ce înseamnă 
că este vorba de un aliaj. Însă aliajele nu se extrag 
prin minerit, ci sunt produse - cu excepţia cazului în 
care sunt obţinute printr-un proces natural. S-ar putea 
ca activitatea vulcanică să fi făcut ca aurul şi cuprul să 
se fi combinat, dând naştere unei noi substanţe, iar 
dacă existau cantităţi suficiente, probabil că ea a fost 
extrasă din roci. 

— Atlanţii au folosit oricalcul pentru a acoperi 
zidurile citadelei lor, a continuat Kari. Îl socoteau la 

fel de valoros ca aurul - lucru adevărat, având în 
vedere conţinutul ridicat de aur - însă un asemenea 
obiect ar valora mult mai mult decât greutatea în sine 
a metalelor preţioase. Dacă este autentic, ar fi primul 
artefact aparţinând cu adevărat atlanţilor care a fost 
descoperit vreodată - ceea ce ar constitui o dovadă a 
existenţei Atlantidei. 

Frost a făcut un semn din cap către Schenk, iar 
acesta a aprins lumina. Holograma s-a şters, 
pierzându-şi din aspectul solid. 

— Bine, dar unde se află obiectul? Cine îl deţine? a 
întrebat Nina. 

— Vânzătorul se numeşte Yuri Volgan, a zis Frost. A 
fost unul dintre oamenii lui Qobras. Se pare că vrea să 
părăsească Frăția şi are nevoie de bani pentru a se 
ascunde de Qobras, de acea vinde obiectul. Ne-a 
trimis fragmentul de oricalc şi holograma printr-un 
intermediar, un iranian pe nume Failak Hajjar. 

Nina s-a încruntat. 

— Am auzit acest nume. 

— Nu mă surprinde. Omul comercializează artefacte 
persane - care nu ar trebui să fie puse în vânzare. 

— Un profanator de morminte, a spus ea cu dezgust. 

— Asta a fost cândva, dar de ani de zile cred că nu s- 
a mai mânjit profanând morminte. S-a îmbogăţit 
vânzând comorile propriei ţări către colecționari din 
toată lumea. Şi a ajuns suficient de înstărit ca să-şi 
poată cumpăra o oarecare imunitate de la guvernul 
iranian. 

— Plus că îşi dă în gât rivalii, a adăugat Chase, 
vânzându-i poliţiei, care porneşte pe urmele lor, iar el 
scapă Nu l-am cunoscut personal, dar ştiu oameni 

care au tratat cu el. Nu e un individ prea iubit - dar 
dacă pune în vânzare ceva, înseamnă că obiectul este 
autentic. Chiar dacă este o jigodie, ţine la propria 
reputaţie. 

— Deţine resursele necesare să se ocupe de 
vânzarea acestui artefact şi de a-l proteja pe Volgan 
de Qobras, a zis Frost. Tocmai de aceea mă simt 
înclinat să cred că este autentic. Dar nu am de gând 
să-i dau zece milioane fără a avea o dovadă clară. Şi 
aici vei interveni tu. 

— Eu? a făcut Nina, extrem de mirată. 

— Vreau să examinezi artefactul şi să stabileşti dacă 
este ceea ce susţine Volgan. 

— Adică să merg în Iran? a spus ea şi s-a chinuit să- 
şi înghită nodul din gât. Iranul este parte din Axa 
Răului, care urăşte America, nu? 

Chase a pufnit în râs. 

— O să fiu alături de tine, să te apăr. Dar voi fi 
însoţit şi de câţiva amici. Nu este cazul să te 
îngrijorezi. 

— Ai mai fost în Iran? 

Faţa lui Chase a rămas neutră. 

— Nu oficial... 

— Domnul Chase şi asociaţii lui vor avea grijă de 
siguranţa ta, a zis Frost. Iar Kari te va însoţi acolo ca 
reprezentantă a mea. 

— Dar ce te face să crezi că voi fi în stare să decid 
dacă acel obiect este autentic sau nu? a întrebat Nina, 
făcând un semn către holograma care abia se mai 
zărea. 

— Eşti expertă în limbi antice, nu? a intervenit Kari. 

— N-aş pretinde că sunt expertă, a protestat ea. 

Cum să spun, am studiat domeniul, deosebesc o 
inscripţie feniciană de una numidiană, dar nu mă 
consider o specialistă. 

— Din câte am auzit, eşti chiar mai bună de-atât. 
Poate mai bună decât mama ta. 

Surprinsă, Nina s-a uitat fix la Frost. 

— "i-am cunoscut părinţii - de fapt, am şi finanţat 
expediţia din Tibet, în cursul căreia ei au... 

A făcut o pauză şi a evitat să o privească direct. 

— Mare tragedie. O pierdere enormă. 

— Nu mi-au zis că tu ai finanţat-o. 

— Eu le-am cerut asta. Acum ştii de ce este în stare 
Qobras şi înţelegi de ce acord o asemenea importanţă 
măsurilor de securitate. Qobras ar face orice să 
împiedice oamenii să descopere Atlantida şi are la 
dispoziţie resurse considerabile, dar şi prieteni 
puternici în întreaga lume. 

— Ca de pildă? 

— Probabil că ar fi preferabil să nu ştii. Dar, în ceea 
ce priveşte artefactul, dacă Yuri Volgan are dreptate, 
atunci te vei lămuri dacă obiectul este autentic doar 
citind textul. Imaginează-ţi doar, a continuat Frost, în 
glasul căruia a apărut o undă oarecum teatrală, vei 
ţine în mână un obiect care provine cu siguranţă din 
Atlantida! 

— Dacă este autentic. 

— Iar tu eşti cea mai calificată persoană din lume să 
stabileşti asta. 

Nina a analizat vorbele lui. Nu o prea încânta ideea 
de a merge într-o ţară care era cât se poate de ostilă 
faţă de persoane din Occident şi îndeosebi din 
America, însă participase şi cu alte ocazii la expediţii 

în ţări şi mai puţin prietenoase, iar câştigul posibil în 
cazul de faţă depăşea cu mult valoarea oricărui alt 
lucru descoperit de ea vreodată. 

Pe de altă parte, aşa cum spusese Frost, nu va 
merge singură. 

lar dacă nu ar fi acceptat să plece acolo, ce altceva 
să facă? Să revină la New York, unde tocmai i se 
refuzase o finanţare... şi unde va trebui să se uite 
mereu peste umăr, pentru a se feri de oamenii lui 
Qobras, care ar fi urmărit-o? 

— De acord, a zis ea pe un ton hotărât. M-ai 
fermecat. Aşadar, când pornim? 

Frost a zâmbit. 

— În momentul când vei fi pregătită. 

— Îmi place cum gândeşti, a rostit, întorcându-i 
zâmbetul. Faptul că Atlantida ne aşteaptă de 
unsprezece mii de ani nu înseamnă că noi trebuie să 
mai zăbovim. 

— Atunci, a spus Kari, să trecem la treabă. 

4 


Iran 


Destul de enervată, Nina şi-a frecat braţul. 

— Încă mă doare. 

— Doar nu vrei să te alegi cu vreo boală orientală 
ciudată, nu? a întrebat-o Chase pe un ton amuzat. Mai 
bine să doară acum decât mai târziu. 

— Ştiu zicala. Doar că mă deranjează. 

Vaccinarea constituia partea neplăcută a târgului, 
fiind realizată în mediul antiseptic al laboratorului de 
cercetări biologice. Cu toate că înţepătura se dovedise 
mai puţin dureroasă decât altele de care avusese 
parte în trecut, acum părea să dureze o veşnicie până 
când să se oprească sângerarea. 

— Asta nu a fost nimic! Iisuse, să fi văzut unele 
dintre injecţiile pe care le-am îndurat cât am fost în 
SAS. Cu ace uite atât de mari, a făcut şi a desfăcut 
mâinile, lăsând între ele un spaţiu de peste douăzeci şi 
cinci de centimetri. Şi nu cred c-ai vrea să ştii unde ne 
înţepau. 

— Cu siguranţă nu. 

Avionul Gulfstream tocmai survolase Marea Neagră 
şi Turcia, îndreptându-se către Iran. Nu alesese o rută 
directă din Norvegia spre Iran, ci făcuse un ocol prin 
Praga, pentru a lua încă un pasager. La bord, în afară 
de Nina, Chase şi Kari, care stătea oarecum izolată în 
partea din spate a cabinei pasagerilor, lucrând pe 
laptop, se mai găsea un bărbat, pe care Chase îl 

prezentase ca fiind Hugo Castille. 

Din modul în care se tachinau cei doi, era limpede 
că erau vechi amici. 

— Da, eu şi Edward ne cunoaştem de multă vreme, a 
confirmat bărbatul cu faţă lungă, foarte vorbăreţ - 
franţuz, din câte şi-a dat Nina seama după accent, 
după ce i-a pus câteva întrebări. Am acţionat 
împreună în multe operaţiuni speciale ale NATO. 
Foarte secrete, să ştii, a adăugat el, ducând de câteva 
ori degetul arătător la nas. 

— Să înţeleg că ai făcut parte din armata franceză? 

Castille s-a îndreptat de spate în fotoliu şi, cu un aer 
extrem de ofensat, având o mână strânsă pumn în 
dreptul pieptului, a zis: 

— Eu, francez? Vă rog frumos! Eu sunt belgian, 
madame! 

— Îmi pare rău! Nu mi-am dat seama, s-a grăbit 
Nina să se scuze, după care a observat că Chase 
râdea. 

Faţa lui Castille s-a relaxat într-un zâmbet. 

— Ia stai puţin, mă iei peste picior? 

— Doar încearcă, a precizat Chase. Hugo joacă 
sceneta asta cu „lo, franţuz? Cum de-ndrăzneşti?” de 
ani de zile. Într-adevăr, s-a născut în Belgia şi e 
singurul lui farmec. 

— Englez filistin ce eşti, a pufnit Castille. 

A scos apoi un măr roşu şi lucios dintr-un buzunar al 
hainei şi l-a examinat atent înainte de a muşca din el. 

— Aşadar, la ce mă pot aştepta în Iran, domnule 
Chase? a întrebat Nina. 

— Spune-mi Eddie, a zis el, dar pe faţa lui a apărut o 
expresie serioasă. Din fericire, nu va trebui să ai prea 

mult de a face cu localnicii. Pare o treabă foarte clară: 
ajungem în ţară, îl întâlnim pe Hajjar, stabilim dacă 
obiectul este autentic, apoi şeful şi a făcut semn din 
cap spre Kari, care continua să lucreze la computer, 
transferă banii şi plecăm. Asta dacă totul e legal. 

— Şi dacă nu e? 

A bătut cu palma peste haina de piele, care stătea 
pliată pe braţul scaunului. Dinăuntru se vedea tocul 
pistolului. 

— Atunci vor apărea necazuri. Dar nu-ţi face griji, 
ne descurcăm noi. O să veghez asupra ta, doctore. 

— Noi vom fi în alertă pentru a te proteja, l-a 
corectat Castille, mestecând în continuare din măr. 

— Mulţumesc, a spus Nina, păstrându-şi grijile 
pentru sine. 

Dinspre laptopul lui Kari s-a auzit un sunet ca de 
clopoțel. Tânăra s-a uitat cu surprindere la ecran, apoi 
a întors ochii albaştri spre Nina, care se uita la ea, 
după care şi-a îndreptat atenţia la computer. A tastat 
ceva cu rapiditate, a apăsat tasta enter, după care a 
închis laptopul şi s-a mutat pe scaunul liber din faţa 
Ninei. 

— Probleme? a întrebat-o aceasta. 

— Nu, doar un e-mail de la tata, ceva ce nu 
aşteptam. Însă nu e nici un motiv de îngrijorare - de 
fapt, e vorba de o veste bună. Dar nu este importantă 
acum, aşa că... 

S-a aplecat spre Nina şi a zâmbit, lucru pe care se 
întâmpla pentru prima oară de când făcuseră 
cunoştinţă, dezvelindu-şi dinţii albi, impecabili. 

— Imi dau seama că s-ar cuveni să-mi cer scuze, 
doctor Wilde. 

— Pentru ce? 

— Nu am fost o gazdă prea atentă. M-am lăsat 
antrenată în tot felul de lucruri, activitatea mea din 
cadrul fundaţiei, de această expediţie... îmi pare rău 
dacă ţi-am părut rece şi distantă. 

— Ei, nu e nevoie să-ţi ceri scuze. Eşti foarte 
ocupată şi sunt convinsă că trebuie să vezi de mai 
multe în acelaşi timp. 

— Nu voi mai proceda astfel. De acum înainte îmi 
voi îndrepta atenţia la misiunea aceasta şi la tine. 
Vreau să fie o reuşită - dar să fii şi ferită de pericole. 

— lţi mulțumesc, a spus Nina,  întorcându-i 
zâmbetul. 

Apoi Kari a aruncat o privire spre Chase. 

— Domnule Chase, a zis ea, ţintuindu-l cu o privire 
dezaprobatoare, încerci să te uiţi în decolteul meu? 

Nina abia şi-a reţinut un hohot de râs, în vreme ce 
Castille şi-a ascuns veselia muşcând grăbit din măr. 
Bărbatul fusese prins în flagrant delict, dar nici nu a 
încercat să nege, preferând să se rezeme de spătar, 
ridicând din sprâncene. 

— Dacă pot s-o fac eu, înseamnă că la fel ar proceda 
şi iranienii care te-ar vedea, iar ei au nişte ciudăţenii 
în privinţa femeilor îmbrăcate sexy. Nu dorim să 
atragem prea mult atenţia asupra noastră. Tocmai mă 
gândeam că n-ar fi rău să vă îmbrăcaţi amândouă în 
ceva mai sever înainte de aterizare. 

Kari purta un tricou strâmt de culoare albă, 
semănând cu acela pe care îl avusese la Ravnsfjord. 

— Ai dreptate. Din fericire, am venit pregătită. 

— Doamna doctor are o ţinută care merge. Ar mai 
avea nevoie de un pardesiu lung. 

Nina s-a uitat urât la el. 

— Vrei să spui că arăt demodată, domnule Chase? 

Ar fi dorit să folosească alt cuvânt, „modestă” sau 
„practică”, pentru a-şi descrie propria ţinută, alcătuită 
din blugi, tricou şi ghete rezistente. 

— Arăţi bine, a rostit Kari şi s-a ridicat. Dacă ai 
nevoie de ceva, să-mi ceri. 

Apoi a plecat spre compartimentul din spatele 
avionului. 

Castille şi-a terminat mărul. 

— Of, Anglia asta, a făcut el. O ţară a celor 
fermecători, sofisticaţi, romantici. Şi, între aceştia şi 
Edward Chase. 

— Hai, încetează, Hugo. 

Castille a azvârlit cotorul de măr în el, dar Chase l-a 
prins fără nici un efort, făcând doar o mişcare rapidă, 
ca un şarpe care atacă. 

— Întotdeauna e aşa? l-a întrebat Nina pe Castille. 

— Cu părere de rău o spun, da. 

— lar doamnelor le place, a zis Chase, lăsând 
cotorul să cadă în paharul lui de apă, acum gol. 

Dându-şi ochii peste cap, Castille a ţâţâit de câteva 
ori. Chase şi-a consultat ceasul, apoi s-a întins pe 
bancheta lui. 

— Te faci comod? l-a întrebat Nina. 

— Încerc şi eu cât pot. Peste jumătate de oră vom 
ateriza. Şi te asigur că deplasarea cu maşina nu va fi 
nici pe departe atât de lină ca zborul. 


Chase avusese dreptate în privinţa drumului, a 
gândit Nina. Land Roverul care îi ducea la întâlnirea 
cu Failak Hajjar apucase şi vremuri mai bune, iar 

şoseaua sigur nu fusese fără denivelări nici la 
inaugurare. 

Avionul Gulfstream a aterizat la aeroportul care 
deservea oraşul iranian Esfahan, din munţii Zagros, în 
zona vestică a ţării. Deşi nu au întâmpinat probleme la 
trecerea prin vamă, chiar şi când ea şi-a prezentat 
paşaportul american, membrii grupului au fost priviţi 
cu ochi bănuitori - cu toate că Fundaţia Frost oferise 
ajutoare considerabile ţării după cutremurul 
devastator din 2003, bucurându-se de recunoştinţa 
guvernului. In timp ce au ieşit cu maşina din Esfahan, 
a văzut că toate femeile purtau cel puţin basmale în 
jurul capului, iar multe dintre ele aveau văluri pe feţe. 
Deşi Iranul nu era la fel de strict ca ţările islamice 
învecinate, precum Arabia Saudită, în ceea ce privea 
felul în care erau obligate femeile să se îmbrace, 
straiele care le ascundeau formele erau obligatorii, 
chiar şi pentru turişti. 

Kari fusese prevăzătoare, astfel că avea ceva potrivit 
şi pentru Nina, un fel de pardesiu de culoare cafeniu- 
deschis, care îi venea până la genunchi. Deşi 
respingea în mod instinctiv orice sistem care să-i 
dicteze ce să poarte sau nu în public, s-a bucurat că 
măcar nu trebuia să se ascundă într-o burka. Cu toate 
acestea, nu şi-a putut reprima o împunsătură de 
gelozie când a văzut straiul lung pe care Kari îl 
alesese pentru sine. Fără îndoială că respecta cu 
sfinţenie legea iraniană, însă îmbrăcămintea cu talie 
îngustă, de culoare albă, îi scotea şi mai mult în 
evidenţă silueta. 

Deşi pe aeroport purtase o legătură pe cap, Kari şi-a 
scos-o imediat ce Land Roverul a pornit. Nina a 

procedat la fel când vehiculul a ieşit din oraş. 

Şoferul maşinii era un bărbat pe care Chase l-a 
prezentat ca un asociat de-al lui - ori, după cum se 
exprimase el, „un vechi amic”. Cu mai bine de zece ani 
mai în vârstă decât Chase sau Castille, Hafez 
Marradejan era îndesat, măsliniu, cu o barbă 
încărunţită, care îi atârna cu mai mult de zece 
centimetri sub bărbie. Fuma ţigară de la ţigară, ceea 
ce a îngrozit-o pe Nina, cu atât mai mult când a aflat 
că îi aştepta o călătorie de cel puţin o oră. 

— Aşadar, a spus Hafez - deşi Nina vorbea araba 
destul de bine, el prefera să vorbească în engleză - ai 
venit din nou la noi, Eddie. 

— Da, i-a răspuns Chase. 

Stătea pe scaunul din dreapta şoferului, iar Nina era 
făcută sendviş între Kari şi Castille, pe bancheta din 
spate. 

— Aceeaşi muncă, alţi şefi. 

Şi a înclinat capul în direcţia lui Kari. 

— Aha! V-aş zice bun venit în Iran, domnişoară 
Frost, dar guvernul actual? Pfui! Nu merită respectul 
dumneavoastră. 

Hafez se uita la Kari în momentul în care îi vorbea, 
lucru care a făcut-o pe Nina să se crispeze de fiecare 
dată când îşi dezlipea ochii de la şoseaua aglomerată 
în mod îngrijorător. 

— Ajunsesem să avem un guvern care măcar a 
încercat să fie progresist şi după aceea, ce s-a 
întâmplat? La următoarele alegeri au pierdut! 
Democraţie, asta vreţi? Nu e bună la nimic dacă 
oamenii sunt dobitoci. 

A scos un sunet care era ceva între râs şi o tuse 

sfâşietoare. 

— Cu toate astea, mă bucur că te revăd, Eddie. 

— Înţeleg că ai mai fost în Iran, a spus Nina. 

— Nu, n-am călcat niciodată pe aici, s-a grăbit Chase 
să-i răspundă. 

Castille a adoptat o expresie nevinovată şi s-a uitat 
pe geam. Hafez a râs din nou sincopat. 

— Occidentalii ăştia şi secretele lor! S-a întâmplat 
să... 

— Nu s-a întâmplat nimic, l-a întrerupt Chase. 
Forţele speciale NATO nu au desfăşurat niciodată 
operaţiuni în Iran. Niciodată. 

S-a uitat sever spre Hafez, care a chicotit şi a mai 
tras un fum lung din ţigară. 

— Ehei, înseamnă că am ajutat nişte fantome. 
Fiindcă veni vorba, una dintre cutiile pe care nu le-ai 
mai luat înapoi se află în spate, aşa cum ai cerut. 

Castille a întins mâna peste spătarul canapelei şi a 
ridicat un recipient murdar din metal, de mărimea 
unei cutii de pantofi. 

— Comoara îngropată! a spus el răspicat, 
deschizând-o şi scoțând din ea un pistol automat 
negru, câteva încărcătoare pline şi, spre groaza Ninei, 
o grenadă de mână. Uite, ţine-o. 

Nina a scos un țipăt când, nepăsător, omul a dat 
drumul grenadei în palma ei. Castille a verificat arma 
cu mişcări rapide şi pricepute, a încărcat-o, după care 
a strecurat-o în buzunarul jachetei. 

Chase a aruncat o privire spre Nina care, uitându-se 
la grenadă, rămăsese cu ochii mari, împietriţi. 

— Nu ai motiv de spaimă, a zis el, luând-o din palma 
ei. Nu explodează decât dacă îi scoţi cuiul de 

siguranţă. Uite aşa. 

Şi a tras cuiul, iar Nina a ţipat. 

— Asta explodează după cinci secunde. Dar nu-ți 
face griji, procesul de amorsare nu se iniţiază decât 
dacă eliberezi pârghia de siguranţă. 

A vârât cuiul înapoi şi a ridicat degetul mare de pe 
pârghia curbată din metal, care ieşea într-o parte a 
grenadei. 

— Vezi? 

Apoi Castille şi Hafez au râs pe înfundate. 

— Dar nu e deloc amuzant! a protestat ea. 

— Domnilor, a intervenit Kari, v-aş ruga să nu o 
terorizaţi pe membra cea mai importantă a expediției 
noastre. 

Formularea fusese blândă, însă glasul ei a fost cât 
se putea de autoritar. 

— Scuze, şefa, a făcut Chase, apoi i-a înapoiat 
grenada lui Castille, care a pus-o înapoi în cutie. Mă 
gândisem că asta ar fi o modalitate de a face timpul să 
treacă mai repede 

Nina s-a strâmbat. 

— Data viitoare, adu-ţi un iPod. 


După ce au călătorit preţ de o oră, Nina a regretat 
că nu adusese un iPod cu ea. 

La început, munţii i s-au părut impresionanţi, dar 
după un timp piscurile întunecate au început să 
semene unul cu altul. Autostrada plină de denivelări le 
oferise o deplasare la fel de lină ca o plimbare cu 
covorul zburător în comparaţie cu drumul sinuos, 
presărat de gropi, pe care se aflau acum, devenind în 
unele porţiuni doar un făgaş prăfuit care şerpuia pe 

un versant primejdios de abrupt. O locomotivă masivă, 
cu motoare diesel, de pe calea ferată aflată puţin mai 
jos de drumul urmat de ei, scuipa un fum negru şi 
trăgea după ea un lanţ lung de vagoane-cisternă 
foarte murdare. Urmând cu privirea şinele gemene de 
oţel de-a lungul văii, Nina a văzut în faţă câteva linii 
secundare, la aproape un kilometru şi jumătate, pe 
una dintre ele observând chiar un tren staționând. 

— Hafez, cât mai avem de mers? a întrebat Chase. 

— Nu prea mult, a răspuns acesta, făcând un semn 
cu mâna spre vale. Dincolo de triaj. 

— Slavă Cerului, a spus Nina şi a oftat. 

Bancheta cu  şezutul subţire şi  hurducăieli 
permanente ale bătrânului Land Rover începuseră să 
îi provoace dureri. 

— De ce a ţinut individul acela să ne întâlnească 
atât de departe? Nu ne puteam vedea în hotelul Hilton 
din Teheran? 

— Şi eu aş fi vrut, a zis Chase. Dar nu, omul e foarte 
precaut. Ceea ce înseamnă că şi noi ar trebui să fim la 
fel. 

— Te aştepţi la necazuri? a întrebat Kari. 

— Suntem pregătiţi să dăm zece milioane de dolari 
pentru a cumpăra, într-o zonă izolată a Iranului, un 
artefact antic, furat de la un maniac de un individ 
foarte ciudat. Tu nu ai gândi la fel? 

Kari a ridicat din sprâncene. 

— Ai dreptate, trebuie să recunosc. 

După ce s-au mai hurducat pe drum vreme de zece 
minute, Hafez a oprit Land Roverul în dreptul unei 
ferme abandonate. Triajul dispăruse în urma lor, după 
un cot al văii, asemenea şinelor de tren într-un tunel. 


98 


Deasupra unei pante abrupte şi prăfuite se vedeau 
nişte arbori piperniciţi, în vreme ce, în partea cealaltă 
a clădirii, panta cobora brusc spre valea de dedesubt. 
Cât puteau cuprinde cu privirea, în jur nu se mai zărea 
vreo urmă de aşezare umană. 

— Hugo, verifică spatele casei, a zis Chase, 
redevenit un profesionist alert. Hafez, rămâi cu doctor 
Wilde şi cu doamna Frost. La primul semn că lucrurile 
iau o întorsătură urâtă, le scoţi de aici. 

— Unde vă duceţi? s-a interesat Kari. 

— Să verificăm dacă ferma e părăsită. 

A coborât din maşină şi a scos o lanternă foarte 
puternică din buzunar. 

— Dacă nu ies în două minute, înseamnă că suntem 
în pericol, i s-a adresat el lui Hafez. 

Iranianul a dat aprobator din cap, iar cei doi bărbaţi 
au pornit în fugă spre clădire. 

Chase a apărut din nou după mai puţin de două 
minute, iar Castille a încheiat turul de clădire curând 
după aceea. 

— Nici un pericol, a spus Chase, revenind la Land 
Rover. Clădirea are doar două încăperi şi nu există 
locuri în care să se poată ascunde cineva. 

— Nici în spate nu putea fi cineva, a adăugat 
Castille. 

— Nici nu am crezut, dar am vrut să mă asigur. Clar, 
a continuat Chase, drumul ăsta e singurul care 
asigură accesul aici. Dacă vine cineva, aflăm imediat. 

— Nu cred că va veni pe drum, a zis Castille, iar pe 
faţa lui a apărut o expresie de dezgust. 

— De ce? 

— Cum, nu auzi? 

Chase şi-a înclinat capul într-o parte, apoi a zâmbit. 

— A, da, a făcut el, bătându-l peste umăr pe belgian. 
E zgomotul pe care îl auzi în coşmarurile tale. Mamă, 
uite că vine să te prindă. 

— Dacă-mi permiţi să mă exprim elegant... mai du-te 
la plimbare. 

Nina s-a tras spre portiera deschisă ca să asculte. 

— Ce se întâmplă? 

Acum auzea şi ea zgomotul care căpăta ecou din 
cauza munţilor înconjurători. 

— Hugo a trăit cândva o experienţă nefericită cu un 
elicopter, a explicat Chase. Aşa se face că acum suferă 
o fobie faţă de orice asemenea maşinărie. Aş zice că 
suferă de elicofobie! De fiecare dată când vede imul, 
se gândeşte că se va întâmpla ceva rău şi că va muri. 

— Maşinăriile astea zboară cu ajutorul acelor lamele 
care se rotesc cu o viteză nebunească! a protestat 
Castille. Cum să nu fie primejdioase? 

— Bine, atunci ghemuieşte-te aici în spate, iar eu o 
să mă duc să-l întâmpin, i-a replicat clipind 
şmechereşte, după care a adăugat cu glas mai moale 
şi mai serios: Să fii foarte atent. 

Castille a dat din cap în semn că a înţeles. 

Elicopterul a trecut pe deasupra colinei pe care se 
înălța casa. Aspectul lui îi era cunoscut Ninei din 
sutele de filme şi ştiri TV, ba chiar şi din câteva curse 
pe care le făcuse chiar ea ca pasager: un aparat Bell 
Jet Ranger, folosit de civili în toată lumea. Aparatul a 
dat cu rapiditate ocol fermei, după care a rămas în 
zbor la loc fix şi a aterizat la aproximativ treizeci de 
metri de Land Rover. 

Chase a aşteptat ca rotoarele să se oprească, după 

care s-a apropiat de aparat. Hajjar venise însoţit. În 
afara pilotului, în Jet Ranger mai erau trei bărbaţi. 
Chase şi-a încordat umerii, simțind greutatea 
pistolului Wildey Winchester Magnum, calibrul 11,48 
mm, pe care îl avea prins în hamul de sub jachetă, 
gata de a fi folosit în orice clipă. Asta pentru orice 
eventualitate. 

Uşile din partea din spate a elicopterului s-au 
deschis, iar doi bărbaţi bărboşi, în costume negre şi cu 
ochelari de soare, au sărit la sol şi au verificat din ochi 
zona, după care s-au uitat spre Chase prin ochelarii 
ale căror lentile rotunde păreau nişte găuri negre. El i- 
a privit fără să se simtă intimidat. Din ţinuta lor şi-a 
dat seama că erau foşti militari - dar nu chiar soldaţi 
de rând, ci oameni din forţele speciale. În nici un caz 
nu erau egalii celor care luptaseră în forţele SAS. Prin 
urmare, se putea descurca. 

Unul dintre bărbaţi s-a aplecat spre elicopter şi a 
vorbit în farsi cu cineva dinăuntru. Uşa s-a deschis şi 
în cadrul ei a apărut Failak Hajjar, care a coborât. 

Spre deosebire de gărzile lui de corp, era îmbrăcat 
cu roba tradiţională la arabi. Aidoma lor, avea ochelari 
de soare - doar că ai lui erau mult mai scumpi. 

Din elicopter a mai coborât un bărbat. Era alb, cu 
părul scurt şi răzvrătit, având barba nerasă de câteva 
zile şi un aer foarte precaut, care sărea în ochi. Chase 
a bănuit că era Yuri Volgan. 

— Tu eşti Chase? a strigat Hajjar. 

— Da. 

— Unde e domnişoara Frost? 

— Unde e artefactul? 

Hajjar l-a privit nemulţumit, apoi a revenit la Jet 

Ranger şi a luat o geantă diplomat de dimensiuni mici, 
din piele neagră. Cu un gest din cap, Chase s-a retras, 
îndreptându-se către Land Rover. 

— În casă, a spus iranianul, făcând semn cu capul 
spre geantă. Să nu mai stăm în vânt, bine? 

— Care vânt? a mormăit Chase. 

Acum, după ce rotoarele se opriseră, se simţea 
mângâiat doar de o briză care bătea intermitent. A 
verificat încă o dată zona, căutând semne ale 
prezenţei altor persoane, dar nu a observat nimic 
suspect. 

A ajuns la Land Rover. 

— Ei, bine? a întrebat Kari. 

— Pare în regulă, dar... 

A privit din nou în jur, verificând peisajul. Nu a 
văzut nimic neliniştitor - deşi asta nu însemna că nu 
exista posibilitatea ca altcineva să fie ascuns pe 
undeva. 

— Să fii precaută, bine? 

— Nu ai încredere în el? a întrebat Nina. 

— Dumnezeule, nu. Numai că nu ştiu în ce măsură 
nu merită să mă încred în el. În fine, Hafez, tu aştepţi 
aici. Dacă apar necazuri, claxonezi. 

— Am înţeles. 

Hafez a vârât mâna sub bord şi a scos un revolver 
pe care şi l-a aşezat în poală. 

Chase i-a deschis portiera Ninei, iar Castille a făcut 
la fel pentru Kari. 

— Nu te supăra, dar mă sperie prezenţa atâtor 
arme, i-a spus Nina lui Chase. 

— Cum asta? Credeam că voi, arheologii, sunteţi 
nişte aventurieri care împuşcă oameni, ca Indiana 

Jones. 

Ea l-a privit printre gene. 

— Nu tocmai. Singura mea armă e camera de filmat. 

— Şi sper ca lucrurile să rămână aşa, a zis Kari, 
după care a pornit spre clădirea fermei cu poalele 
îmbrăcămintei fluturând în briză. 

Hajjar şi însoțitorii lui s-au oprit în faţa uşii casei, 
incapabili să-şi desprindă privirile de la ea. 

— După dumneavoastră, li s-a adresat, făcând semn 
cu micuța geantă subţire din oţel. 

Interiorul fermei era cufundat în semiintuneric, 
pentru că singura lumină era cea care pătrundea pe o 
mică fereastră. Cu toate că majoritatea pieselor de 
mobilier fuseseră luate când proprietarii 
abandonaseră casa, în centrul camerei rămăsese 
totuşi o masă lungă, având tăblia din lemn geluit de 
mântuială. 

Castille a scos din haină un baston 
chemoluminiscent şi l-a îndoit puţin pentru a sparge 
partea de sticlă dinăuntru, iar substanţele chimice s- 
au amestecat, scoțând o lumină intensă de culoare 
oranj, amintind de strălucirea unui cămin. Acea 
reacţie puternică se putea întreţine cel mult un sfert 
de ceas, aşa ştia Nina, de aceea era de aşteptat ca 
întreaga tranzacţie să se încheie relativ repede. Asta i- 
a dat un sentiment neplăcut. Însemna că va trebui să 
certifice autenticitatea artefactului în grabă - iar dacă 
se înşela cumva, familia Frost va fi păgubită cu zece 
milioane de dolari. Ar fi preferat să nu lucreze în 
condiţii de presiune. 

Prin urmare, nu avea voie să se înşele. 

Hajjar şi gărzile lui de corp s-au aşezat la un capăt 

al mesei, Chase, Kari şi Castille, la celălalt. Nina s-a 
trezit faţă în faţă cu Volgan. Rusul părea îngrijorat, 
pentru că îşi frământa agitat degetele. 

— Sunteţi pregătiţi pentru efectuarea transferului 
bancar? a întrebat Hajjar. 

— După ce vedem obiectul, i-a zis Kari cu răceală. Şi 
după ce doctor Wilde confirmă autenticitatea lui. 

— Wilde? a făcut Volgan, cutremurându-se. 

Nina a observat că, brusc, omul a evitat să o mai 
privească direct. 

— Rudă cu Henry şi Laura Wilde? 

— Da, au fost părinţii mei. De ce? 

Volgan nu i-a răspuns, iar Hajjar a intervenit în 
discuţie, împiedicând-o să mai pună vreo întrebare, 
aşa cum intenţiona ea. 

— Obiectul este autentic. Poftim. 

Iranianul a pus geanta diplomat pe masă şi a formai 
cifrul de deschidere. Nina a rămas surprinsă văzând 
că omului îi lipsea mâna dreaptă, având în locul ei un 
cârlig de oţel. A simţit că nu-şi poate dezlipi ochii de la 
ea. 

— Crezi cumva că sunt hoţ? a întrebat el cu glas 
glacial. 

— A, nu, doar... 

Bărbatul a clătinat din cap. 

— Occidentalii ăştia, întotdeauna cu clişeele şi 
părerile lor preconcepute, a spus el şi a desfăcut 
închizătorile. Mi-am pierdut mâna într-un accident de 
motocicletă. Nu sunt hoţ. 

— Mai bine zis, nu un hoţ mărunt, a remarcat Chase 
pe un ton amuzat. Cel puţin aşa am auzit eu. 

Hajjar a tăcut o clipă şi l-a fulgerat cu privirea. 

— Domnule Chase, ţii să mă jigneşti? 

— Nu. i-ai da seama dacă te-aş insulta. 

— Putem vedea obiectul, vă rog? a intervenit Kari. 

Hajjar s-a uitat încă o dată urât la Chase, după care 
a eliberat încuietorile şi a deschis geanta. 

Înăuntru, aşezat pe un strat protector de polistiren, 
se vedea artefactul. 

Sigur era din oricalc, a gândit Nina. Nimic altceva 
nu ar fi radiat acea lumină roşiatică inimitabilă. 

Fusese lustruit atent şi răbdător. Pe el nu se vedea 
nici un semn, nici o amprentă sau urmă de murdărie. 
Singurul defect era micuța ciobitură existentă într-o 
latură, de unde Volgan decupase o mostră de metal. 
Fără nici o îndoială că era acelaşi artefact îl văzuse în 
hologramă. 

lar acum vedea obiectul în totalitate. Pe faţa 
acestuia, exact deasupra ieşiturii de sub partea de jos, 
se observa o scobitură făcută la un anumit unghi. Şi 
dedesubtul acesteia existau semne... 

— Pot să-l examinez mai de aproape? l-a întrebat ea 
pe Hajjar, aproape într-o şoaptă temătoare. 

— Desigur. 

Nina şi-a tras pe mâini o pereche de mănuşi 
chirurgicale şi a ridicat cu grijă artefactul din geantă. 
Era mai greu decât lăsa impresia, ceea ce confirma 
conţinutul mare de aur. Pe capătul curbat al obiectului 
era gravat un cap de săgeată, dar şi o linie şerpuită, 
având o serie de semne minuscule de o parte şi de 
alta, mergând de la un capăt la celălalt, însă atenţia i- 
a fost atrasă în mod deosebit de literele înşirate 
paralel cu linia. A întors bara pentru a prinde lumina 
ce venea dinspre fereastră. 

— Ce sunt acelea? a întrebat-o Kari. 

— Caractere Glozel, ori ceva foarte asemănător. 
Majoritatea. 

Nina a arătat cu vârful unui deget înmănuşat către 
anumite simboluri. 

— Însă acestea reprezintă altceva. E vorba de un alt 
alfabet. 

— Al cărei limbi? 

— Mi se par cunoscute, dar nu reuşesc să le 
identific. Reprezintă o versiune, nu un alfabet 
obişnuit. Probabil o variantă regională, ori ceva 
provenit dintr-o epocă istorică diferită. Va trebui să 
apelez la bibliografie. 

— Vei avea tot ce-ţi va trebui. Însă mă interesează 
dacă obiectul este autentic. 

Nina a întors artefactul. Partea cealaltă era la fel 
cum o văzuse în hologramă, nodul metalic ieşind în 
afară din capătul superior. În rest, era lipsit de orice 
semn. 

Şi-a apăsat degetele de capătul curbat şi l-a întors 
din nou. 

Și a avut o senzaţie cunoscută, venind din memorie. 

Forma îi amintea de ceva, curbura metalului fiindu-i 
familiară în mod instinctiv... 

— Doctor Wilde, a zis Kari, atingând-o pe braţ, ceea 
ce a făcut-o pe Nina să tresară şi să-şi dea seama că 
privise artefactul vreme de câteva secunde, cufundată 
în gânduri. E autentic? 

— A, cu siguranţă pare autentic. Dar ar trebui să se 
efectueze o analiză metalurgică pentru a avea 
confirmarea. 

— Îmi pare rău, dar nu am adus cu mine creuzetul şi 

spectrograful, a răspuns Kari, cu un zâmbet discret. 
Acum contează doar opinia ta. 

— Am înţeles... 

Nina a respirat adânc, simţindu-şi gâtlejul uscat. 
Zece milioane de dolari erau o mulțime de bani, mai 
mult decât ar câştiga ea în câteva vieţi, de aceea a 
rostit: 

— Dacă ni se oferă un fals, a costat foarte mult 
pentru a fi realizat. Şi a fost executat extrem de bine - 
nu există mulţi oameni pe lume care să scrie în Glozel. 

— Poţi citi ce scrie? a întrebat-o Chase. 

— În parte, a spus ea şi a atins cu degetul câteva 
cuvinte: „din nord”, „gură”, „fluviu”. Aş zice că linia 


asta - a arătat marcajul ce mergea de-a lungul 
obiectului - este o hartă, ori un fel de îndrumar. Oferă 
indicaţii. 


Kari i-a zâmbit o clipă, după care a redevenit 
serioasă. 

— Asta îmi este de ajuns. Domnule Hajjar, sunt de 
acord să cumpăr. 

— Minunat, a făcut iranianul, zâmbind şi el, dar 
având pe faţă o expresie de rapacitate. Şi transferul 
banilor? 

Kari i-a făcut Ninei semn să pună artefactul la loc în 
locaşul lui din polistiren, apoi să închidă geanta. Nina 
s-a simţit dezamăgită când metalul sclipitor a dispărut 
din faţa ei. Chase a tras geanta înspre el, iar Kari a 
deschis propria ei geantă. 

Nina se aştepta să fie plină cu bancnote, însă în 
locul acestora a văzut un dispozitiv electronic de 
mărimea şi forma unui PDA, având conectat de el un 
mic aparat telefonic. Kari a ridicat receptorul şi a 

desfăcut o antenă groasă, după care a apăsat un buton 
şi a dus receptorul la ureche. 

— Transfer, a rostit ea, după ce i s-a răspuns, apoi, 
după câteva secunde, a continuat: Transfer, cont 
număr 7571-1329 în contul număr 6502-6809. Stabilit 
anterior, cod de autorizare doi-zero-unu-T-F. Zece 
milioane de dolari. 

A făcut o pauză şi a ascultat concentrată, pentru că 
i-au fost repetate cuvintele. 

— Da, confirm. 

Apoi a apăsat buricul degetului de ecranul 
dispozitivului din geantă şi a făcut un semn din cap 
către Hajjar. 

— Va trebui să mă folosesc de degetul mare de la 
mâna stângă, a spus el rânjind, fluturându-şi mâna cu 
cârlig spre Nina. 

Kari a aşteptat confirmarea autenticităţii amprentei 
lui, după care a dat iarăşi din cap către el. Iranianul a 
părut extrem de satisfăcut de sine, apoi s-a întors 
către Volgan. 

— Poftim. Fondul tău de pensie va fi mai bogat cu 
şapte milioane de dolari. 

— Îi iei treizeci la sută la tranzacţia asta? l-a 
întrebat Chase. La naiba! Parcă ziceai că nu eşti hoţ. 

Hajjar s-a strâmbat, dar nu i-a răspuns, în schimb s- 
a întors către Kari. 

— Ar mai fi un lucru de făcut, doamnă Frost... 

— Ştiu, a spus ea, puţin iritată, după care şi-a 
îndreptat atenţia spre telefon. Verificarea finală de 
securitate, a rostit, după care a aruncat o privire plină 
de subînţeles către Nina, continuând: „In templu, 
oamenii au aşezat statui de aur; iar zeul însuşi stătea 

într-un car de luptă, mânând şase cai înaripaţi şi 
având o asemenea măreție, încât atingea acoperişul 
clădirii cu capul.” 

Nina a recunoscut imediat pasajul din Critias, dar 
nu avea idee de ce fusese rostit. O fi fost un fel de 
parolă - dar amprenta şi celelalte coduri nu erau 
suficiente pentru a-i confirma identitatea? Indiferent 
de motiv, procedura a reuşit. 

— Mulţumesc, a zis Kari, după care a strâns antena 
telescopică, surprinzând privirea mirată a Ninei. E un 
sistem de analiză a amprentei vocale şi a stresului. 
Dacă vocea mea ar fi indicat că vorbesc în condiţii de 
stres, că sunt silită, transferul bancar ar fi fost anulat. 

— Însă totul a fost în ordine, a subliniat Hajjar. 
Mulţumesc, doamnă Frost. 

O fracțiune de secundă, ochii lui s-au îndreptat spre 
tavan. 

— Afacerea s-a încheiat cu succes, a adăugat el şi a 
dat să se ridice pentru a pleca. 

Chase a făcut o mişcare fulgerătoare şi a îndreptat 
pistolul spre capul lui. 

— Nu mişca! 

Hajjar a îngheţat, la fel gărzile lui de corp, lucru de 
care a profitat şi Castille, care şi-a scos pistolul, 
îndreptându-l spre ei. 

— Ce înseamnă asta? a întrebat iranianul cu glas 
şuierat. 

— Domnule Chase, ce se întâmplă? a întrebat Kari 
pe un ton care-i trăda îngrijorarea. 

— Unde e microfonul? Ai folosit o expresie-semnal, 
ceea ce înseamnă că am fost ascultați. 

— N-am fo... 

— Spune unde e microfonul, altfel te ucid, a zis 
Chase şi a tras cocoşul armei, care a scos un clic 
metalic, convingător. 

Respirând cu greutate printre dinţii încleştaţi, 
Hajjar a ridicat ochii. 

— Pe grinda aceea. 

Chase i-a făcut semn lui Castille, care a sărit pe 
tăblia mesei şi apoi şi-a plimbat palma de-a lungul 
grinzii de acoperiş. Câteva secunde mai târziu, în 
mâna lui a apărut o cutiuţă neagră. A sărit de pe 
masă. 

— Un emiţător. 

Nedumerită, Nina şi-a mutat privirea de la unul la 
celălalt. 

— Ce se întâmplă? 

— O înscenare. Voia să aştepte până când se 
efectuează transferul, iar după aceea să păstreze 
obiectul pentru sine. Asta dovedeşte măcar că e 
autentic. 

S-a uitat din nou spre Hajjar, ţinând arma îndreptată 
spre faţa lui. 

— Câţi oameni ai afară? 

— Singurul om pe care-l am e pilotul, s-a răstit 
iranianul la el. 

Pe pieptul lui Chase a apărut punctul roşu al unei 
raze laser, urmat de un altul. Fasciculele veneau pe 
fereastră. Dinspre exterior s-au auzit zgomote făcute 
de oameni în alergare. 

Rânjetul temător al lui Hajjar s-a transformat într- 
unul de dispreţ. 

— Dar bunul meu prieten, căpitanul Mahjad din 
armata iraniană a venit cu vreo douăzeci soldaţi. 

În momentul când uşa s-a deschis, Nina a sărit 
înapoi de spaimă. Patru bărbaţi în uniforme au năvălit 
în cameră, ameninţându-i cu puştile. 

— Fir-ar a naibii de treabă, a făcut Chase. 

După ce i-au făcut prizonieri pe membrii grupului şi 
le-au confiscat bunurile, i-au scos din clădire sub 
ameninţarea puştilor, versiuni ale armelor germane 
Heckler şi Koch G3. Cu un zâmbet extrem de 
satisfăcut pe faţa lui umflată, Hajjar i-a urmat ducând 
în mână geanta în care se găsea artefactul. 

Chase l-a văzut pe Hafez stând în genunchi, cu 
mâinile la ceafă, în apropierea Land Roverului cu 
toate portierele deschise. Era păzit de doi soldaţi. Alţii 
înconjuraseră clădirea. Şi-a dat imediat seama ce se 
petrecuse: soldaţii stătuseră ascunşi dincolo de coama 
dealului cu pante abrupte care domina ferma, apoi 
coborâseră folosind corzi de alpinism. 

A observat că doi aveau puşti ruseşti de lunetişti, 
marca Dragunov, echipate cu dispozitive de ochire cu 
laser. Aşa se explica de ce Hafez nu reuşise să îi 
avertizeze de iminenţa atacului. Fiind țintuit de raza 
laser, subţire ca acul, ştiind că un glonţ de mare viteză 
îl putea lovi în orice clipă în punctul marcat cu roşu, 
rămăsese tăcut şi nemişcat. 

— Îmi pare rău, Eddie, a zis Hafez. Erau prea mulţi. 

Unul dintre soldaţii care îl păzeau l-a izbit cu 
piciorul. 

— Cred că am dat-o rău în bară de data asta, i-a 
răspuns Chase. 

Nu-şi închipuise că exista posibilitatea ca Hajjar să 
aibă sprijinitori din rândurile armatei. Gradul de 

corupţie al negustorului de antichităţi era mai mare 
decât îşi închipuise. 

În depărtare a zărit un camion cafeniu care se 
hurduca în susul drumului neamenajat. Probabil că 
fusese parcat în vreun ascunziş, iar acum, după 
încheierea misiunii, venea să recupereze soldaţii. 

Hajjar s-a apropiat de un ofiţer şi, ca să-i strângă 
mâna, a agăţat geanta diplomat de cârligul braţului. 

— Căpitane Mahjad, dă-mi voie să ţi-i prezint pe 
partenerii mei de... afaceri! 

Ofiţerul, un bărbat deşirat, cu barbă, a rânjit spre 
grupul de prizonieri. 

— Cu mare plăcere. Spune, Failak, ce vrei să faci cu 
ei? 

— Îi voi lua cu mine pe blondă şi pe rus. 

Mahjad a măsurat-o pe Kari, care i-a aruncat o 
privire glacială. 

— Nu înţeleg ce-ai cu el, dar sigur ştiu de ce vrei să 
o iei pe femeie. 

— Nu te gândi la cine ştie ce. Cu toate că... 

Hajjar a părut să cadă pe gânduri, apoi a râs. 

— În ce-i priveşte pe ceilalţi, nu mă interesează. 
Numai să nu vină după mine. 

— Nici o problemă. Ministerul Culturii îi pedepseşte 
aspru pe străinii care încearcă să ne fure comorile. 
Dacă apucă să fie judecaţi, sigur vor fi condamnaţi la 
douăzeci de ani de închisoare. 

— Las asta în seama ta, a zis Hajjar, apoi a pocnit 
din degete spre gărzile lui de corp. Puneţi-le cătuşe, a 
spus el, făcând semn către Kari şi Volgan. 

— Unde o duci? a strigat Chase. 

Unul dintre soldaţi l-a izbit cu patul puştii în spate, 

făcându-l să-şi piardă echilibrul. 

— La mine acasă. Nu te îngrijora, fata n-o să 
păţească nimic. Atâta vreme cât tatăl ei va fi dispus să 
coopereze. 

— Ai de gând să ceri bani de răscumpărare? a 
întrebat revoltată Kari. 

Unul dintre oamenii lui Hajjar i-a întors mâinile la 
spate şi i-a prins cătuşe la încheieturi. 

— Mi se pare normal să mai capăt zece milioane de 
dolari, nu crezi? i-a răspuns iranianul lui Chase, 
ignorând-o pe Kari. Dacă aş avea o fiică atât de 
frumoasă, aş socoti că o asemenea sumă e un chilipir. 

Apoi a coborât glasul, care i-a devenit ameninţător: 

— Ca să se asigure că rămâne la fel de frumoasă. 

— Dacă-i faci vreun rău, o să te omor, a mârâit 
Chase spre el. 

— De altă ameninţare, mai convingătoare, nu eşti în 
stare? l-a sfidat celălalt. 

— Mai târziu tu o să mă implori. 

— Bine, bine, făcu Hajjar, ridicând din umeri. O să 
mă îngrijorez... peste douăzeci de ani. 

— Domnule Chase, a spus Kari, în momentul în care 
gărzile de corp i-au tras pe ea şi pe Volgan, pentru a-i 
îndepărta, nu uita pentru ce ai fost angajat. Să o 
protejezi pe doctor Wilde. Asta este sarcina ta 
prioritară. 

— Bine, dar... 

— Ai înţeles? 

Parcă împotriva voinţei lui, Chase a dat din cap. 

— Da. 

— Bine. 

Apoi ea şi-a îndreptat atenţia spre elicopter şi spre 

Hajjar. 

— Aparatul are doar cinci locuri, iar noi suntem 
şase. Ori ai de gând să te agăţi cu cârligul de tălpiga 
aparatului? 

— Ai putea călători pe genunchii lui Yuri, a spus 
Hajjar, cu un rânjet libidinos. Merită şi el o ultimă 
plăcere... asta până îl predau lui Qobras. 

Volgan a albit la faţă. 

— Cum? Nu! Nu, Failak, doar am avut o înţelegere! 

— Iar eu sunt convins că voi încheia una şi mai bună 
cu el. De ce să mă mulţumesc cu trei milioane, când le 
pot păstra pe toate zece şi-l fac pe Qobras să-mi 
plătească şi mai mult ca să pună mâna pe tine şi pe 
artefact? 

— Nu! a strigat Volgan cu glas piţigăiat. 

Cu toate că era încătuşat cu mâinile la spate, s-a 
azvârlit asupra gărzii de corp care îl ţinea, 
dezechilibrând-o. 

Cealaltă gardă de corp s-a rotit brusc, dând drumul 
braţului lui Kari - când rusul l-a lovit cu piciorul în 
stomac, făcându-l să se îndoaie de mijloc. Volgan a 
sărit peste el în timp ce acesta căzut şi a fugit 
clătinându-se către fermă. Soldaţii au reuşit să-şi 
revină după momentele de surpriză şi au pregătit 
armele. 

— Nu trageţi! a strigat Hajjar. 

Mahjad a părut deconcertat, după care a repetat 
rapid cererea cu glas autoritar. 

Trebuind să aleagă între a-şi urma instinctele 
căpătate prin instruire şi ordinul comandantului lor, 
soldaţii au rămas o clipă nemişcaţi. 

Iar Chase a profitat de această clipă. 

A prins ţeava puştii celui mai apropiat dintre soldaţi 
şi, luându-l prin surprindere, i-a smuls-o, apoi şi-a 
răsucit încheietura pentru a întoarce arma, iar cu 
cealaltă mână a apăsat pe trăgaci. 

A simţit în palmă dogoarea glonţului ce trecea prin 
ţeavă. Soldatul a fost împins în spate, glonţul a trecut 
drept prin el, împrăştiind sânge şi fragmente de 
plămâni pe caroseria Land Roverului. 

Până când au reacţionat ceilalţi, Chase a întors 
arma spre ei şi, fixând clapeta de selectare pe foc 
automat, a dezlănţuit rafale spre soldaţii înarmaţi cu 
puşti Dragunov. Aceştia s-au prăbuşit. Dacă ar fi tras 
în el, ceilalţi ar fi riscat să-şi doboare comandantul, iar 
acest lucru i-a făcut să ezite câteva momente. 

— Nina! a strigat Chase. 

Total nepregătită pentru acea acţiune ucigătoare, 
desfăşurată cu atâta repeziciune, ea s-a uitat 
nedumerită la el. A întins mâna ca să o prindă de braţ, 
însă unul dintre soldaţi a reacţionat mai rapid decât 
ceilalţi camarazi ai lui şi a trântit-o la pământ. Chase 
nu putea trage în soldat fără să-i primejduiască viaţa. 
A schimbat imediat tactica. 

— Hugo! a răcnit el, arătând cu capul spre Land 
Rover. 

Castille îi urma deja exemplul, luptându-se cu un 
soldat pentru a-i smulge puşca. Un alt militar l-a izbit 
cu puşca în ceafă. Castille s-a prăbuşit la pământ. 

Auzind un icnet de durere, Chase a întors capul spre 
sursa acelui sunet. Hafez încerca să se ridice în 
picioare, dar una dintre gărzile de corp l-a trântit 
înapoi. Cealaltă a îndreptat arma G3 spre Chase... 

Cu un salt, a ajuns pe bancheta din spate a Land 

Roverului. Abia a avut timp să închidă portiera, după 
care geamul a fost făcut ţăândări sub rafalele de 
gloanţe care au străpuns caroseria din aluminiu a 
maşinii de teren. 

— Eddie! a strigat Nina când soldatul care o 
prinsese a ridicat-o în picioare, trăgând-o cu 
brutalitate mai departe de Land Rover. 

S-a zbătut, a lovit cu picioarele, dar omul era prea 
puternic să o scape din mână. Alţi doi îl ţintuiau pe 
Castille la pământ. 

Soldatul a continuat să tragă pe foc automat, 
golindu-şi încărcătorul în vehicul. 

Vreme de un moment, s-a lăsat o linişte deplină. 
Apoi, soldatul a prins clanţa portierei ciuruite de 
gloanţe şi a deschis-o. 

Land Roverul era gol. Derutat, soldatul a rămas cu 
ochii căscaţi. Apoi a auzit un zgomot slab şi a privit în 
jos. 

În spaţiul pentru picioare din spatele maşinii, 
grenada s-a oprit din rostogolire. 

A deschis gura să urle. 

Nu a mai apucat. Grenada a explodat, azvârlindu-l 
înapoi sub suflul care a răspândit în jur aşchii de 
metal. 

Soldaţii care îl ţineau pe Castille au fost surprinşi de 
suflul exploziei, lucru care s-a întâmplat şi cu garda de 
corp care îl păzea pe Hafez. Insă prizonierii acestora, 
stând întinşi la pământ, au scăpat neatinşi din faţa 
schijelor, acestea trecând pe deasupra lor. 

Stând întins şi lipit de roata din spate de pe partea 
cealaltă a Land Roverului, Chase şi-a pus mâinile 
peste urechi, iar portiera de deasupra lui a fost smulsă 

din ţâţâni. A urmărit-o cum zboară învârtindu-se, 
amintind de o frisbee de formă pătrată, apoi căzând cu 
un zăngănit pe panta de sub micul platou. 

S-a uitat pe sub vehicul. Soldaţii aflaţi în imediata 
apropiere era răniţi ori morţi, dar ceilalţi îşi reveneau 
din starea de şoc provocată de explozie. Şi mai 
rămăseseră zece, toţi înarmaţi. 

Şi toţi furioşi. 

Aflată lângă elicopter, Kari i-a atras imediat atenţia 
datorită straiului alb şi lung. Era ţinută de una dintre 
gărzile de corp ale lui Hajjar, iar căpitanul iranian o 
ameninţa cu pistolul şi, în acelaşi timp, striga ordine 
către oamenii lui. 

Nina... 

Soldatul care o prinsese o ţinea strâns acum cu 
ambele braţe şi o târa mergând cu spatele. 

Nu putea risca să tragă. lar în G3 mai avea doar 
câteva cartuşe. 

Cu febrilitate, a analizat situaţia. 

Pentru moment, Nina era oarecum în siguranţă, 
chiar dacă prizonieră, însă era posibil ca vreunuia 
dintre soldaţi să-i vină ideea de a o folosi drept ostatic, 
silindu-l să se predea. Hajjar şi căpitanul Mahjad 
vorbeau engleză - şi auziseră ordinul lui Kari de a 
avea grijă mai întâi de toate de ea. 

Ceea ce însemna că, pentru a o proteja în acele 
momente, trebuia să o abandoneze. 

Ţinând strâns puşca de asalt, s-a ghemuit în spatele 
vehiculului care fumega şi s-a retras, apoi a sărit în 
picioare şi a tras ultimele cartuşe făcând o mişcare de 
semirotaţie. A tras în mod deliberat în sus, pentru că 
nu dorea să lovească pe nimeni, ci doar să-i silească 

pe ceilalţi să se arunce la pământ, derutându-i şi a 
gonit spre panta abruptă care ducea spre fundul văii. 

A auzit împuşcături, semn că soldaţii deschiseseră 
focul. 

A văzut valea desfăşurându-se dedesubt, apoi curba 
largă descrisă de şinele de tren care dispăreau într-un 
tunel. 

Pe deasupra capului i-a şuierat un glonţ, îndeajuns 
de aproape ca să-i simtă suflul. A sărit, trecând de 
marginea pantei şi a zburat prin aer, aterizând... 

Pe portiera Land Roverului! 

Aceasta a pornit să alunece la vale, stârnind un nor 
de praf şi pietriş, iar el s-a ţinut agăţat de ea ca un 
copil care se dă cu o sanie prinzând viteză. 

Şi-a dat seama că în acest fel nu va ajunge prea 
departe - panta era presărată de stânci. Însă nici nu 
avea nevoie să coboare prea mult. Trebuia doar să se 
îndepărteze suficient de soldaţii care, odată ajunşi pe 
buza povârnişului, aveau să înceapă să tragă. 

În faţa lui a apărut un bolovan uriaş, ieşind din 
versant ca un colţ ameninţător. A făcut un salt, 
aruncându-se în lateral şi aterizând dureros, după 
care portiera s-a izbit de bolovan şi s-a boţit de parcă 
ar fi fost făcută din carton. A încercat să reducă din 
viteza de coborâre cu picioarele, dar se deplasa mult 
prea repede, astfel că s-a rostogolit fără putinţă de 
oprire. A simţit pe faţă firicele de nisip şi piatră. 

Cei de sus deschiseseră focul. 

Pe lângă el a trecut ceva care l-a biciuit. Nu erau 
gloanţe, ci plante, ierburi uscate şi tufişuri ţepoase. 
Asta însemna că se apropia de fundul văii. Dar cât mai 
avea până acolo? 

În ciuda prafului înţepător, s-a silit să deschidă 
ochii... şi a văzut cum terenul se cască sub el. 

Cu un răcnet care s-a auzit până pe buza 
povârnişului, Chase a căzut în gol. 


Unul dintre soldaţi s-a crispat. 

— Au. Dureroasă căzătură. 

Străinul ţâşnise peste partea superioară a gurii de 
tunel feroviar şi se prăbuşise spre şine, dispărând din 
câmpul lor vizual. 

— Aşa-i trebuie, ticălosul! a mârâit un alt soldat, 
aflat alături de primul. 

Oricât de pregătit fizic ar fi cineva, o cădere de la o 
asemenea înălţime pe o suprafaţă neiertătoare de oţel 
şi beton poate produce fracturi, ba chiar moartea. 

Mahjad s-a apropiat de cei doi şi a privit în jos. 
Drumul urmat de englez în josul pantei era uşor de 
urmărit, pentru că dâra de praf care încă nu se 
aşternuse ducea şerpuitor spre gura tunelului. 

— Aduceţi frânghii, a ordonat. Trei oameni să 
coboare şi să-l găsească. Dacă e mort, duceţi-i 
cadavrul până în triaj. Dacă trăieşte - şi faţa i s-a 
schimonosit într-un amestec de furie şi umor sadic - 
duceţi-i cadavrul tot acolo. 

— Am înţeles, domnule! 

Soldaţii au salutat, iar trei dintre ei s-au pregătit să 
coboare panta. 

Mahjad s-a întors în locul unde rămăsese Hajjar. 
Rusul care încercase să fugă fusese prins, iar acum 
era păzit, alături de ceilalţi prizonieri. 

— E numai greşeala ta! s-a răstit, împungând cu 
degetul spre faţa lui Hajjar. Nu m-ai prevenit că vom 

avea de a face cu un asasin bine instruit. 

— Nici eu n-am ştiut, s-a bâlbâit celălalt. Am crezut 
că e vreun fost ofiţer pe care şi l-a luat ca gardă de 
corp, a mai zis şi a făcut un gest către Kari, care l-a 
măsurat cu un dispreţ rece. 

— Am patru oameni morţi şi trei răniţi. Cum voi 
explica asta? Cum? 

Agitat, Hajjar şi-a umezit buzele cu limba şi a 
început să transpire, cu toate că briza era răcoroasă. 

— Poate facem... o donaţie de vreun fel către 
familiile lor? Şi către comandantul lor. 

— Să-ţi spun eu ce donaţie să faci, Failak, a strigat 
Mahjad. 

A tăcut apoi câteva clipe. Starea de agitaţie a 
celuilalt a crescut. 

— O donație foarte mare. 

— O să mă ocup imediat ce ajung acasă, a zis Hajjar 
cu un aer de uşurare. 

Ofiţerul l-a privit cu răceală. 

— Aşa să faci. 

— Ai cuvântul meu. Acum trebuie să plec, a rostit el 
şi s-a uitat spre Kari. Am nişte treburi urgente de 
rezolvat - şi ar fi bine să nu fim văzuţi împreună la 
locul acestui... accident nefericit. 

Mahjad a dat din cap nemulţumit, iar soldaţii lui i-au 
tras deoparte pe Nina, Castille şi Hafez, iar ceilalţi s- 
au îmbarcat în elicopter. Prea înspăimântat să mai 
protesteze, Volgan s-a aşezat pe locul din mijloc al 
banchetei din spate, cu câte o gardă de corp alui 
Hajjar de o parte şi de alta, iar Kari s-a văzut silită să 
îi stea pe genunchi. Având mâinile legate la spate, nu 
s-a putut opune aproape deloc atunci când centura de 

siguranţă i-a fost prinsă în jurul taliei, legând-o practic 
de Volgan. 

Hajjar s-a aşezat pe scaunul copilotului. 

— A, domnişoară Frost, a spus el, întinzând o mână 
în spate şi prinzând-o de bărbie, nu e nevoie să mă 
priveşti aşa. Nu vei fi maltratată - eşti prea valoroasă. 
Atâta vreme cât tatăl tău cooperează. 

Kari s-a smuls din strânsoarea degetelor lui. 

— Hajjar, ai făcut greşeala cea mai mare a vieţii 
tale. 

El i-a zâmbit cu un aer sigur de sine. 

— Ei, asta-i bună. Nu e nevoie să te necăjeşti. Stai 
liniştită şi bucură-te de călătorie. lar dacă vrei să-l 
ajuţi pe Yuri să se mai destindă, a adăugat şi a aruncat 
o privire la Volgan, care avea faţa pământie, atunci 
mişcă-te puţin. Sunt convins că va aprecia. Ultima 
plăcere a unui condamnat la moarte, nu? 

Zâmbetul lui a devenit rece. 

— Numai să nu te foieşti prea mult. N-aş vrea ca 
vreunul dintre oamenii mei să-şi închipuie că ai vrea 
să evadezi, pentru că te-ar împuşca. 

Pentru a fi mai convingător, o gardă de corp a 
împuns-o în coaste cu ţeava pistolului. 

— N-o să uit, a zis ea printre dinţi. 

— Foarte bine, a spus Hajjar şi s-a întors către pilot. 
Să plecăm de aici. 

Şocată şi incapabilă să creadă ce se întâmpla, Nina 
s-a uitat cum elicopterul a decolat şi s-a îndepărtat. 
Saltul făcut de la viaţa universitară din New York şi 
până la prizonieratul din Iran i se părea de 
neconceput - ce Dumnezeu se întâmpla cu viaţa ei? 

Acum Kari era păstrată pentru obţinerea unei 

răscumpărări, iar în ce-l privea pe Chase... 

Nu înţelegea prea mult din discuţiile purtate de 
soldaţi, dar judecând după lipsa lor de precipitare în 
ceea ce făceau, era limpede că omul murise. 

La fermă a sosit un camion militar încăpător. În timp 
ce soldaţii i-au împins pe ea şi pe camarazii ei să urce, 
abia a reuşit să-şi reţină lacrimile. 


Chase a respirat adânc încă o dată şi apoi şi-a 
încordat braţele. 

Reuşise să se răsucească în timp ce se prăbuşea 
peste margine şi se prinsese cu o mână de o ieşitură a 
peretelui stâncos. Atârnând ca o marionetă, i-a trebuit 
apoi aproape un minut să ridice şi cealaltă mână 
pentru a se ţine mai bine. 

Dar nu-i slujea la nimic. Atârna exact deasupra 
şinelor de tren. Vârfurile picioarelor se aflau la cel 
puţin cinci metri şi jumătate deasupra căii ferate, 
înălţime de la care nici măcar un membru SAS nu 
poate sări cu uşurinţă, mai ales că jos nu exista nimic 
să amortizeze impactul. O aterizare mai nefericită ar fi 
putut face doar pe un pat cu cuie. 

Insă nu avea de ales. Strigătele şi câteva pietre care 
au început să se rostogolească ameninţător, tresăltând 
pe pantă, l-au avertizat că urma să aibă tovărăşie în 
curând. 

Aşadar - trebuia să sară. 

Chiar dacă era pregătit pentru un contact dur cu 
solul, îndoindu-şi genunchii şi rostogolindu-se, a simţit 
o durere sfâşietoare prin picioare, de parcă ar fi fost 
lovit peste ele cu o bară de fier. A căzut greu, scoțând 
un icnet de suferinţă când s-a lovit cu pieptul de o 


123 


şină. Făcând eforturi să ignore durerea, s-a silit să se 
târâie de pe linia ferată. 

Evaluarea vătămărilor. Ambele picioare îl dureau 
cumplit, iar glezna stângă preluase mai toată povara, 
însă reuşise să scape fără nici o fractură. Şi-ar fi dat 
seama dacă s-ar fi întâmplat aşa ceva, pentru că trăise 
cândva o astfel de experienţă. 

S-a ridicat în capul oaselor şi s-a strâmbat, pentru 
că a fost săgetat de o durere urâtă în zona coastelor. 
Partea bună era că jacheta de piele, foarte rezistentă, 
îl ajutase să suporte mai bine impactul. După ce a 
respirat adânc de câteva ori, a reuşit să se 
concentreze şi s-a ridicat în picioare. 

Şi a scos un răcnet de furie. 

Această ieşire nu era exprimarea durerii, ci o 
modalitate de a o elibera, de a o ţine sub control. 
Unele dintre tehnicile de gestionare a durerii folosite 
de membrii trupelor SAS erau neobişnuite, dar dădeau 
rezultate. 

— Uf, acum am încurcat-o, a spus el cu glas gutural. 

li atrăsese atenţia un zgomot venind de deasupra 
capului. Nu era făcut de soldaţii care veneau după el, 
ci de elicopterul lui Hajjar, care dispărea peste o 
culme. Ticălosul cu gheară de oţel în loc de mână o 
ducea pe Kari cu el, plănuind probabil să obţină o 
răscumpărare de la tatăl ei. 

Ce putea face? 

Kari Frost era patroana lui - şi se îndoia că tatăl ei 
se va arăta prea înţelegător dacă îngăduia să i se 
întâmple ceva. Un asemenea eşec ar fi pus imediat 
capăt carierei lui. După aceea, nimeni nu-l va mai 
angaja. 

Pe de altă parte, în calitate de patron al lui, ea îi 
dăduse un ordin foarte precis - acela pentru care 
fusese de fapt angajat. 

Să o protejeze pe Nina. 

lar ea era acum prizonieră, alături de Castille şi 
Hafez. Camionul pe care îl văzuse nu va merge pe alt 
drum, astfel că trebuia să coboare şi să treacă prin 
dreptul depoului. 

Depoul... 

Dacă reuşea să ajungă acolo la timp, poate găsea 
vreun vehicul cu care să-i urmărească. 

Şi să-i salveze. 

Scrâşnind din dinţi să facă uitată durerea de gleznă, 
Chase a alergat de-a lungul căii ferate. 


125 


— Nu te speria, i-a zis Castille Ninei, în timp ce 
camionul se hurduca pe drumul întortocheat care 
cobora versantul, o să scăpăm. 

— Cum asta? a întrebat ea, ridicând mâinile 
încătuşate. Noi am fost arestaţi, Kari, răpită, iar Chase 
a murit! 

A rămas uimită când i-a auzit pe Castille şi pe Hafez 
hohotind amuzaţi. 

— Eddie a ieşit întreg şi din situaţii mai grave, i-a 
spus Hafez. 

— Ce poate fi mai rău decât să se tragă în tine şi să 
te duci de-a berbeleacul pe un asemenea versant? 

— Păi, odată când eram în Guyana... a început 
Castille, dar unul dintre soldaţi a strigat la el în farsi şi 
l-a împuns cu ţeava armei în burtă, drept cuvânt final. 
Au. Se pare că dobitocii ăştia ar prefera să ne ţinem 
gura. 

— Şi dobitocii ăştia vorbesc engleza, s-a răstit la el 
un alt soldat. 

— Pariez însă că franceză nu ştiu, a continuat 
Castille netulburat într-una dintre limbile lui materne. 
— Pariez că-i aşa, i-a răspuns Nina tot în franceză. 

Replica ei l-a făcut pe unul dintre soldaţi să strige 
furios la ea, iar Castille s-a ales cu încă o împunsătură 
în stomac. 

Călătoria aceea incomodă a continuat în tăcere. 
Nina a rămas cu ochii la Castille pentru a nu privi 

cadavrele întinse pe platforma vehiculului. 

In cele din urmă, cu un scrâşnet de frâne, camionul 
s-a oprit. Nina a clipit derutată când soldaţii au tras-o 
jos, în lumina orbitoare. 

Se aflau în triajul gării pe care o văzuseră mai 
devreme, cu patru linii care mergeau de-a lungul căii 
duble principale şi reveneau la acestea la fiecare 
capăt. Pe cea mai apropiată linie de garare se afla un 
tren mic, cu trei vagoane de călători trase de o 
locomotivă cu motor diesel. Un tren mult mai lung 
aştepta pe o altă linie. Nina a auzit behăit de animale, 
oi sau capre, venind dinspre vagoane. 

Căpitanul Mahjad a rămas în faţa prizonierilor cu 
mâinile în şolduri. 

— Ce vreţi să faceţi cu noi? l-a întrebat Nina. 

— Vă duc să fiţi judecaţi pentru uciderea oamenilor 
mei. Veţi fi găsiţi vinovaţi şi condamnaţi la moarte. 

— Poftim? a strigat ea cu glas ascuţit. Dar noi n-am 
făcut nimic! 

— Nu mai comenta, i-a zis Castille. E corupt, nu ai 
cum să te înţelegi cu el... 

Un soldat a ridicat arma şi l-a lovit în spate, 
făcându-l să cadă la pământ. 

— Socoteşte-te norocos că nu te împuşc pe loc, 
pentru că aş putea susţine apoi că ai încercat să 
evadezi, a zbierat Mahjad la el. 

Vreme de o clipă, a părut să analizeze chiar acel 
gând, însă apoi a dat câteva ordine. Soldaţii i-au tras 
pe Nina şi pe Hafez spre primul vagon al trenului, iar 
alţii doi l-au luat pe Castille de braţe şi l-au târât după 
ei. 

Interiorul vagoanelor era demodat, având un coridor 

lung care mergea pe o latură şi un şir de opt 
compartimente de câte opt locuri fiecare. Castille şi 
Hafez au fost împinşi în compartimentul cel mai 
îndepărtat, însoţiţi de patru soldaţi. Cel care o păzea 
pe Nina a dat să o împingă în acelaşi compartiment, 
dar Mahjad i-a zis ceva. Omul şi-a reţinut un rânjet 
răutăcios, apoi a condus-o la un compartiment aflat la 
capătul celălalt al coridorului. Acesta părea să fi fost 
cândva de clasa întâi, dar asta se întâmplase de mult, 
iar tapiseria canapelelor era subţiată şi murdară. 

— Stai jos, i-a poruncit Mahjad, intrând după ea. 

Nina s-a gândit să refuze, dar înainte de a apuca să 
deschidă gura, el a obligat-o să stea jos pe locul de la 
geam, după care s-a aşezat vizavi de ea. Soldatul s-a 
postat de pază în faţa uşii, rămânând vizibil prin 
geamul îngust. 

Nina a crezut că Mahjad voia să-i vorbească, însă el 
a rămas locului, plimbându-şi privirea impenetrabilă 
peste corpul ei. Ea şi-a atins părul inconştient, iar 
mişcarea i-a atras imediat atenţia ofițerului, care şi-a 
îndreptat ochii spre faţa ei. 

Îngrozită şi-a dat seama că era singură în 
compartiment cu Mahjad, dar şi că soldatul de afară 
se va preface că nu vede nimic din ceea ce s-ar 
întâmpla în compartiment. 

Ori şi mai rău... să participe. 

S-a cutremurat. Mahjad a surprins mişcarea 
imperceptibilă, un colţ al gurii s-a strâmbat într-o 
expresie răutăcioasă, după care a dat să se mişte. 


Alergările lungi şi forţate nu reprezentau ceva nou 
pentru Chase. Insă era cu totul altceva să fugă 

îndurând dureri atât de mari. 

La fiecare cincizeci de metri întorcea capul după 
urmăritori. Până în momentul în care au ajuns la 
tunel, el câştigase un avans de aproximativ patru sute 
de metri. Însă soldații începuseră să reducă 
handicapul: erau mai tineri, mai proaspeti, 
nevătāmati. 

Încă se afla în afara razei de acţiune a armelor G3 şi 
din ceea ce ştia despre instruirea soldaților iranieni, 
nu prea avea să rişte în momentul în care aceştia ar fi 
tras în el. Însă până la urmă vor ajunge suficient de 
aproape ca să-l doboare. Putea scăpa doar dacă 
ajungea înaintea lor în triaj. 

Încă nu ştia ce va face acolo. 

Va improviza ceva, a decis. 

Pe o linie de garare aşteptau un tren de marfă şi un 
altul mai scurt, de pasageri. Alături de acesta era 
parcat un camion militar. 

A simţit că adrenalina îl face să alerge mai repede, 
înviorându-l. Era acelaşi camion pe care îl văzuse 
îndreptându-se către fermă! Pesemne că în el fuseseră 
aduşi soldaţii - şi, desigur, prizonierii - până în gară... 
iar asta însemna că toţi aveau să se îmbarce în acea 
garnitură. 

S-a uitat iute în urmă. Cei trei soldaţi iranieni erau 
la două sute de metri şi câştigau teren. Asta nu-i 
oferea prea mult timp în momentul în care va ajunge 
în gară ca să... 

Drace! 

Trenul de pasageri se punea în mişcare. 

Hârâitul uscat al motorului diesel a ajuns până la el 
şi a văzut fumul negricios şi urât mirositor cum este 

scuipat în aerul curat al munţilor. 

Ajunsese prea târziu. Ţinând seama de starea 
drumului care trecea peste munte, nu exista nici o 
şansă de a ţine ritmul cu trenul, chiar dacă ar fi furat 
camionul. 

Însă trebuia să găsească o cale de a o salva pe Nina, 
fără a mai vorbi de prietenii săi. 

Garnitura înainta încet pentru a trece peste macazul 
care urma s-o direcţioneze spre linia principală. Unul 
după altul, vagoanele au şerpuit prin curba aceea. 
Ignorând durerea, Chase s-a forţat să alerge mai 
repede. Poate mai avea o şansă de a-l prinde din 
urmă. 

Nu a reuşit. Abia ajunsese la macazurile de la 
capătul apropiat al liniei, când acesta a ieşit prin 
partea cealaltă, iar gâfâitul locomotivei a crescut, 
devenind un soi de geamăt, în vreme ce prindea 
viteză. 

Acum, singura lui şansă era camionul... sau celălalt 
tren. 

În spatele camionului rămăsese un singur soldat, 
care se uita cum se îndepărta garnitura. A auzit 
zgomotul de paşi pe pietrişul dintre şine şi a dat să se 
întoarcă, moment în care a primit o lovitură de picior 
drept în piept. Chase l-a lovit apoi cu pumnul în faţă 
pe omul ce cădea. Nu-şi pierduse cunoştinţa, dar 
vreme de câteva minute avea să fie incapabil să lupte. 

Apucându-i puşca, Chase aruncat o privire de-a 
lungul liniei, spre urmăritori, apoi a fugit spre partea 
din faţă a marfarului. 

A auzit primul glonţ lovind într-unul dintre 
vagoanele de lemn şi abia după aceea a răsunat 

împuşcătura. Animalele din vagonul de marfă au ţipat 
înspăimântate. S-a aruncat la pământ şi s-a rostogolit 
sub cel mai apropiat dintre vagoane, ieşind în partea 
cealaltă a liniei. Avea la dispoziţie câteva momente în 
care soldaţii nu-l vedeau, dar nu va trece multă vreme 
până când vor ajunge la capătul din spate, trecând de 
partea cealaltă. 

Extrem de murdară, locomotiva se găsea în faţă, 
având cabină la fiecare capăt. Însă mai întâi trebuia să 
realizeze o operaţiune... 

S-a ghemuit în spaţiul dintre locomotivă şi primul 
vagon. Dispozitivul de cuplare era de tip articulaţie cu 
nucă; a tras maneta de decuplare şi a auzit un 
puternic zgomot metalic. Acum, după ce pornea, 
locomotiva urma să se decupleze automat, lăsând 
restul pe loc. 

S-a uitat înapoi, de-a lungul trenului. Doi dintre 
soldaţi îl urmăriseră pe partea stângă, ceea ce 
însemna că pe dreapta rămăsese unul singur. A sărit 
pe mecanismul de cuplare şi a făcut un salt spre 
cealaltă latură a vagonului, dând repede colţul şi 
având arma pregătită. Cel de-al treilea soldat alerga 
spre el. 

Cu o singură mişcare controlată, s-a lăsat într-un 
genunchi, a ţintit şi a tras. Din armă au plecat trei 
gloanţe, dar îl nimerise pe soldat cu primul. Omul s-a 
rostogolit la pământ. 

Chase a alergat spre capătul celălalt al locomotivei. 
Prin uşa deschisă a apărut capul mecanicului, care se 
aplecase pentru a vedea ce se petrece. Şi-a dat seama 
aproape imediat. 

— A, bună, a zis Chase gâfâind şi îndreptând arma 

spre mecanic. Va trebui să iau locomotiva cu 
împrumut. 

Şocat, omul a ridicat mâinile. S-a uitat disperat în 
jur, apoi s-a răsucit pe călcâie şi, cu un vaiet, s-a 
aruncat jos, pe uşa deschisă aflată de cealaltă parte a 
cabinei. 

— Măcar am fost politicos şi i-am spus ce vreau, a 
mormăit Chase în timp ce urca scara. 

Cabina foarte îngrămădită era pustie, iar duduitul 
rar al motorului funcţionând la ralanti răsuna din 
spate, dincolo de o uşă îngustă de acces spre camera 
maşinii. Prin parbriz, l-a văzut pe mecanicul care 
fugise îndreptându-se precipitat spre o cabină de 
manevră de la capătul liniilor de garare. 

Maneta cea mai mare de pe tabloul de comandă al 
locomotivei trebuia să fie acceleraţia. Ceea ce 
însemna că următoarea ca mărime era frâna. 

Sau, cel puţin aşa spera. 

Făcând o încercare, a împins maneta de acceleraţie 
înainte. Locomotiva a dat să înainteze, în timp ce 
zgomotul motorului a crescut - însă frâna a tinut-o pe 
loc. 

A eliberat ceea ce socotea că ar fi maneta de 
frânare. S-a auzit un scrâşnet metalic sfredelitor, iar 
locomotiva a înaintat. Imediat după aceea, a împins 
acceleraţia în faţă. Motoarele diesel de mare putere 
au scos un ţiuit, acele cadranelor de control de la bord 
au început să bată spre zonele roşii, însă el le-a 
ignorat şi s-a uitat pe uşa deschisă. 

Locomotiva se decuplase, iar Chase s-a gândit că 
măcar nu trăgea după el cele câteva sute de animale 
aflate în vagoane. Ceilalţi doi soldaţi ajunseseră în 

apropierea primului vagon. 

A luat puşca şi a pus-o pe foc automat, după care a 
dezlănţuit câteva rafale de-a lungul liniei. Unul dintre 
soldaţi s-a prăbuşit imediat, din pieptul lui sângele 
ţâşnind ca o arteziană. Celălalt s-a azvârlit între şine, 
în faţa vagoanelor care stăteau pe loc. Raza de acţiune 
a armei lui Chase a fost curând blocată de corpul 
masiv al locomotivei. 

Iritat, a scos un mormăit, după care şi-a îndreptat 
atenţia asupra comenzilor şi a căii ferate de-a lungul 
căreia se deplasa. Locomotiva se apropia cu 
repeziciune de primul grup de macazuri. 

Încă de copil, când se jucase cu trenuleţele tatălui 
său, ştia că la macazuri locomotiva trebuia să aibă 
viteză redusă. De fapt, i se interzisese accesul după 
ce, împins de curiozitate să vadă ce se întâmplă dacă 
expresul Great Western se va deplasa cu mare viteză 
printr-un macaz, acesta plonjase de pe masă, 
ajungând pe podea. 

Însă nu avea de ales - trebuia să ajungă din urmă 
trenul în care se afla Nina. 

Şi-a încordat muşchii picioarelor. Locomotiva s-a 
cutremurat când a trecut cu viteză prin macaz, 
scoțând scrâşnete metalice. Legănarea violentă s-a 
repetat când cele şase roţi ale boghiului din spate au 
trecut şi ele de macaz. După aceea, locomotiva s-a 
redresat, dar se apropia cu mare viteză de următorul 
macaz. 

În spatele locomotivei, nevăzut de Chase, soldatul 
rămas în viaţă a gonit de-a lungul şinei. Maşinăria 
căpăta viteză, iar scrâşnetele înfiorătoare scoase de 
roţi când treceau pe la macazuri într-o ploaie de 

scântei aproape că l-au asurzit, însă furia şi dorinţa 
arzătoare de a-şi răzbuna camaradul l-au făcut să 
continue să alerge. 

A făcut un salt disperat spre partea din spate a 
locomotivei care se îndepărta, încercând să se agaţe 
de balustradă... 

Şi a reuşit să se prindă de ea. 

Strângând din dinţi, s-a tras pe trepte, după care a 
urcat în cabina spate. 

Următorul urlet metalic venind dinspre roţi l-a făcut 
pe Chase să-şi simtă dinţii strepezindu-se, dar a 
continuat să împingă maneta de acceleraţie înainte, cu 
toate că la următoarea curbă strânsă risca să fie 
azvârlit din scaunul de mecanic. 

Încă un grup de macazuri, apoi va fi pe linia 
principală, pornind în urmărirea celuilalt tren. Dacă 
forţa locomotiva să dea totul, atunci peste scurtă 
vreme va ajunge din urmă celălalt tren - iar dacă se 
gândea bine, o putea face să se deplaseze cu aceeaşi 
viteză şi să o cupleze în mod automat de ultimul 
vagon, după care ar fi ieşit din cabină şi ar fi sărit 
dincolo. 

A văzut o rază de lumină sclipind în faţă: ceva se 
mişcase. 

Ultimul macaz fusese schimbat! 

A răsucit capul şi, uitându-se pe fereastra cabinei de 
manevră prin dreptul căreia a trecut, a observat doi 
oameni cu feţe speriate. Probabil că mecanicul îi 
ceruse acarului să încerce oprirea locomotivei - iar 
acum avea să ajungă pe şinele care mergeau paralel 
cu celălalt tren. 

Asta însemna că dacă o altă garnitură venea pe acea 

cale, se va năpusti direct spre el. 

Însă dacă îşi închipuiseră că îl vor opri, atunci se 
înşelaseră. 

Cu un scrâşnet de metal suprasolicitat, locomotiva 
condusă de el a trecut peste macazuri, pătrunzând pe 
linia principală. A împins maneta de acceleraţie cât a 
putut. Acele indicatoare au înregistrat încă un salt, 
dar pe el nu îl interesa decât vitezometrul. Treizeci de 
kilometri pe oră... patruzeci... 

Calea ferată descria curbe, când stânga, când 
dreapta, şerpuind printre munţi. Nu a reuşit să vadă 
celălalt tren. Dar nu putea fi prea departe. 

Problema cea mai mare nu era aceea de a-l ajunge 
din urmă, ci aceea de a urca în el. 


Castille şi Hafez au schimbat priviri cu subînţeles. 
Amândoi aveau experienţă îndelungată în ceea ce-i 
privea pe soldaţi şi urmăriseră cu atenţie semnele 
care să le trădeze plictiseala sau lipsa de atenţie care 
apăreau de obicei în timpul serviciului de pază. 

Cei care îi însoțeau dădeau semne clare de lipsă de 
concentrare. Îi dominau numeric pe prizonierii 
încătuşaţi în proporţie de doi la unu, erau înarmaţi, 
astfel că trăiau cu sentimentul firesc al puterii şi 
superiorității, care putea foarte lesne să se transforme 
într-unul de mulţumire şi relaxare. Când Castille şi 
Hafez fuseseră împinşi în compartiment, soldaţii 
ţinuseră armele ridicate şi îndreptate spre ei. 

Acum le coborâseră. Le-ar fi trebuit doar o clipă ca 
să le ridice din nou - dar cei doi nu aveau nevoie de 
mai mult ca să atace. 

Trebuiau doar să aştepte momentul potrivit. 

Cu cât se străduia mai mult să-l ignore pe Mahjad, 
cu atât Nina era mai conştientă de privirile lui 
insistente. Nu putea decât să-şi întoarcă faţa de la el 
şi să se aplece spre fereastră, urmărind peisajul 
montan derulându-se prin dreptul geamului murdar. 

Mahjad şi-a schimbat poziţia. Ea a aruncat o privire 
spre el - şi a îngheţat de groază când l-a văzut 
jucându-se cu arma Wildey a lui Chase. 

— Viaţa mea ar fi mai uşoară dacă tu şi amicii tăi aţi 
fi ucişi în cursul unei tentative de evadare, a spus el. 
Aşa aş avea mai puţine rapoarte de întocmit şi ar 
trebui să răspund la mai puţine întrebări ale 
superiorilor mei. Probabil că o să vă ucid pe toţi 
înainte de sosire şi astfel voi scăpa de multe neplăceri. 

Arma s-a rotit încet pe degetul lui, ajungând cu 
ţeava groasă îndreptată spre ea. Nina s-a crispat pe 
canapea. 

— Dar... poate mă convingi să mă răzgândesc. Şi aşa 
îţi salvezi şi prietenii. 

— Cum? a întrebat ea, deşi cunoştea deja răspunsul. 

— Ştii tu cum, a făcut el, rezemându-se de spătarul 
canapelei, iar pe faţă i-a apărut un surâs libidinos. 

— Eşti bolnav. 

Zâmbetul strâmb s-a lăţit pe faţa lui. A 

— Nu sunt absurd, a zis el, consultându-şi ceasul. Iţi 
acord câteva minute de gândire. Dacă nu-mi accepţi 
oferta - şi faţa i s-a strâmbat într-un rânjet 
ameninţător - îţi ucid prietenii. Şi te ofer pe tine 
oamenilor mei. Regret, dar nu se vor purta la fel de 
elegant ca mine. 

Paralizată de spaima care îi stârnea greață, Nina a 


136 


întors capul, să nu-l mai vadă, simțindu-se abandonată 
şi pierdută. 


Acum locomotiva gonea cu şaptezeci de kilometri pe 
oră şi continua să capete viteză. Chase s-a uitat atent 
înainte, căutând din ochi celălalt tren în timp ce 
descria o curbă lungă. 

Şi iată! 

La mai puţin de un kilometru în faţă, dar reducea 
distanţa. 

Aproximativ încă două minute. Poate chiar mai 
puţin. 

_ Distanța dintre căile de rulare era de vreo trei metri. 
Insă distanţa dintre cele două trenuri era mai redusă, 
cam de un metru şi jumătate. Uşor de sărit. 

Uşor, însă trebuia ţinut seama că vehiculele se 
deplasau cu peste şaptezeci de kilometri pe oră. 

A încercat să vadă mai bine ultimul vagon al 
celuilalt tren. Era de modă veche, cu o platformă 
deschisă în spate, de unde, pe o uşă, se pătrundea 
înăuntru. Asta uşura lucrurile. Trebuia doar să-şi 
sincronizeze săritura şi să ajungă de pe locomotivă pe 
platformă. 

Doar atât. Doar să facă un salt de pe un tren pe 
altul, ambele fiind în mişcare. Nici o problemă. 

A reglat acceleraţia, atârnând puşca de manetă, 
astfel încât să apese comutatorul de siguranţă. Dacă 
trăgea uşor de manetă cu puţin timp înainte de a 
ajunge cap la cap, locomotiva şi trenul ar fi avut 
aceeaşi viteză şi i-ar fi uşurat săritura. S-a dus spre 
uşa deschisă şi s-a aplecat în afară pentru a evalua 
forţa curentului... 

Şi, în aceeaşi clipă, a fost lovit din spate, trezindu-se 
cu umărul izbindu-se agonizant de cadrul de metal. 
Soldatul care pătrunsese din coridorul care făcea 
legătura între cabinele din faţă şi spate îl atacase. 

Platforma căii ferate a părut că trece ameţitor prin 
faţa ochilor lui în vreme ce soldatul încerca să-l 
azvârle din cabină. Cu un braţ amorţit de forţa 
loviturii, singurul obiect de care se putea ţine era 
balustrada din exteriorul locomotivei, ceea ce l-a făcut 
să atârne şi mai mult în afară. 

Şi, ajuns în acea poziţie, a văzut farurile altei 
locomotive năpustindu-se direct spre ei! 


138 


Soldatul şi-a împreunat mâinile pe gâtul lui Chase, 
strângându-l cu putere şi încercând să-l împingă în 
gol, dincolo de marginea podelei. Chase s-a zbătut să 
respire, pentru că omul îşi înfipsese degetele mari în 
trahee. A trebuit să-şi încordeze toate puterile ca să se 
poată ţine de balustradă, simțind o durere arzătoare 
în celălalt braţ, care îi atârna ţeapăn de-a lungul 
corpului. 

Şi, în tot acest timp, cu colţul ochiului vedea farurile 
locomotivei din fruntea trenului care se îndrepta spre 
ei. Ilranianul s-a apropiat şi mai mult de el şi, cu un 
rânjet dispreţuitor, i-a strigat: 

— Mori, american ticălos ce eşti! 

— American? a exclamat Chase, gata să se sufoce. 

O energie nebănuită a început să-i invadeze corpul, 
făcând ca mâna rămasă liberă să ţâşnească în sus, 
izbindu-l ca un baros pe celălalt drept în faţă. Din 
nasul sfărâmat al omului a ţâşnit sânge, pentru că din 
cauza forţei loviturii se alesese cu cartilajul spart. 
Presiunea din jurul gâtului a dispărut imediat, pentru 
că soldatul s-a retras brusc înapoi, gemând de durere. 

L-a lovit apoi cu genunchiul în stomac. lranianul a 
scos un icnet de durere şi s-a rostogolit, îndepărtându- 
se de Chase, care s-a ridicat cu greu în picioare. 

— Sunt englez, jigodie! 

S-a auzit o sirenă. 

Prin parbriz, a văzut cealaltă locomotivă 

îndreptându-se cu viteză spre ei, dar şi scânteile care 
ţâşneau din roţi, semn că mecanicul acţionase 
sistemul de frânare. Garnitura era compusă din 
vagoane-cisternă de culoare albă, încărcate cu 
combustibili sau poate cu substanţe chimice. 

Trenul în care se afla Nina ajunsese aproape paralel 
cu locomotiva lui. 

Mecanicul celuilalt tren s-a aruncat din cabină. Cu 
farurile aprinse orbitor, garnitura se năpustea spre 
Chase ca o ghiulea. 

Ultimul vagon de pe linia paralelă nu era încă la 
acelaşi nivel cu el, însă nu mai avea timp. 

Soldatul s-a ridicat în picioare şi a scos un urlet. 

Chase a sărit şi a reuşit să se prindă de balustrada 
aflată în partea din spate a platformei deschise. Nu 
putea face altceva decât să se agaţe cu degetele de 
metalul ruginit în vreme ce... 

Locomotivele s-au ciocnit. 

Cea în care fusese el a spintecat-o pe cealaltă, 
ridicându-se sub forţa loviturii. Corpul locomotivei 
marfarului s-a sfărâmat, azvârlind pretutindeni bucăţi 
de metal. 

Apoi şasiul primei s-a lovit de blocul uriaşului motor 
diesel al celeilalte. Locomotiva părăsită de Chase 
cântărea în jur de o sută de tone, dar faţă de forţa 
inerţială a unui tren de probabil câteva mii de tone, 
care se deplasa cu aproximativ optzeci de kilometri pe 
oră, era ca şi cum s-ar fi izbit de un zid de piatră. 

Locomotiva s-a răsucit, capătul ei zburând de pe 
şine. Vreme de o clipă a plutit, întoarsă cu roţile în sus 
- după care s-a prăbuşit peste cealaltă. Ambele s-au 
dezintegrat sub forţa impactului. Mii de litri de 

motorină s-au împrăştiat, luând apoi foc. 

Primul  vagon-cisternă, încărcat cu combustibil 
extrem de inflamabil, a deraiat şi s-a înfipt în fiarele 
contorsionate. Conţinutul lui s-a revărsat... 


— Ţi-a expirat timpul de gândire, a anunţat-o 
Mahjad. 

S-a aplecat spre Nina, iar zâmbetul lui răutăcios i s- 
a lăţit pe faţă în timp ce a întins mâna să-i atingă un 
picior. Scârbită, ea a încercat să se tragă înapoi, dar 
nu avea unde. 

— Aşadar, care ţi-e...? 

Pe linia cealaltă a trecut în viteză un tren în direcţia 
opusă. Mahjad a aruncat o privire spre el, după care a 
revenit la tânără. A deschis gura să spună ceva... 

O explozie a cutremurat vagonul. 


În cariera lui de luptător în cadrul SAS, Chase se 
aflase primejdios de aproape de ţinta unor lovituri 
aeriene de mare precizie executate de forţele NATO - 
însă explozia extrem de puternică a unei bombe de 
cinci sute de kilograme ghidate prin laser era doar un 
foc de artificii în comparaţie cu deflagraţia produsă de 
primul vagon-cisternă. Trenul de care stătea acum 
agăţat cu disperare îl ducea cu peste optzeci de 
kilometri pe oră, însă detonaţia era încă asurzitoare, 
iar căldura produsă de mingea de foc care se extindea, 
parcă urmărindu-l, a fost suficient de mare ca să-i 
pârlească firele de păr de pe dosul mâinilor. 

Apoi s-a auzit un alt zgomot, un geamăt îngrozitor, 
în momentul în care celelalte vagoane s-au încălecat la 
doar un metru şi ceva în lateral. Acestea deraiau, iar 

efectul ca de burduf al unui acordeon ce se strânge le 
făcea să fie smulse de pe şine. 

A urmat o nouă explozie. Cel de-al doilea vagon al 
marfarului a explodat la fel ca primul, urmat un 
moment mai târziu de al treilea. 

Cumplit! 

Vagoanele-cisternă vor fi cuprinse de o reacţie în 
lanţ, iar exploziile se puteau propaga de-a lungul 
marfarului cu o viteză mai mare decât cea cu care se 
deplasa trenul de călători, prinzându-l din urmă! 

Dacă nu reuşea să ajungă înăuntru în următoarele 
zece secunde, avea să moară - ori să fie vaporizat. 

Încordându-şi braţele, cu tendoanele întinse ca nişte 
cabluri de oţel, s-a tras pe platformă, scoțând un urlet 
acoperit complet de bubuiturile cutremurătoare ale 
altor cisterne care explodau. Ignorând usturimea 
provocată de mâinile pârlite, s-a rostogolit peste 
partea superioară a balustradei şi a aterizat cu un 
bufnet surd pe platforma de lemn. A sărit imediat în 
picioare şi a încercat clanţa uşii. 

Era încuiată. 

Lanţul de explozii gonea spre el, iar un curent de 
aer încins preceda mingile de foc care se extindeau. S- 
a lipit de uşă, făcându-se una cu ea, neavând unde să 
se ducă... 

Brusc, a căzut, aterizând pe spate în interiorul 
vagonului de călători şi l-a privit drept în ochi pe 
soldatul care tocmai deschisese uşa. 

Chase s-a rostogolit din dreptul uşii. Luat prin 
surprindere, iranianul a rămas cu gura căscată - după 
aceea a ridicat ochii şi a văzut un zid de foc lichid 
năpustindu-se spre partea din spate a trenului. 

Nici nu a mai apucat să scoată vreun țipăt, pentru 
că flacăra azvârlită de ultima cisternă a pătruns 
instantaneu pe uşă, un jet rectangular de vâlvătăi, 
desfăcându-se şi răsucindu-se în interior. Complet 
cuprins de foc, soldatul a scos un urlet îngrozitor de 
durere, după care, dând nebuneşte din mâini, s-a 
prăbuşit spre Chase. 

Acesta s-a rostogolit din nou din calea infernului de 
flăcări, exact la vreme ca să se ferească şi de 
combustibilul aprins care cădea cascadă de pe soldat. 
A sărit în picioare, ignorându-l pe iranianul care s-a 
năruit la podea zvârcolindu-se. Acum, când ajunsese 
în tren, avea o misiune de dus la capăt. 


Mahjad a rămas împietrit când a auzit prima 
explozie, apoi groaza lui a crescut pe măsură ce 
detonările s-au apropiat, devenind tot mai asurzitoare. 
A uitat cu totul de Nina şi a sărit în picioare, 
deschizând uşa compartimentului şi răcnind ordine 
către cei aflaţi pe coridor. 

Ea nu avea idee ce se petrecea, dar i se părea că 
trenul era supus unui bombardament. 

Oare Chase venise după ea? Nu-şi imagina cum, dar 
indiferent ce se întâmpla, Mahjad era speriat de 
moarte. 

Poate că această situaţie îi oferea şansa de a evada. 


Castille şi Hafez au mai schimbat o privire în 
momentul în care, speriat, unul dintre paznicii lor a 
deschis uşa, apoi, dinspre capătul celălalt al 
vagonului, au auzit comenzile disperate ale lui 
Mahjad. De această dată, privirea schimbată a 

constituit un semnal, o confirmare că amândoi aveau 
acelaşi gând. 
Fii pregătit! 


Chase a deschis o uşă glisantă grea şi s-a trezit pe 
coridorul unui vagon de modă veche, cu 
compartimente, amintindu-i de Hogwarts Express, din 
filmele cu Harry Potter. Spre  uşurarea lui, 
compartimentele prin dreptul cărora a trecut erau 
pustii. Dacă ar fi fost ocupate de soldaţi, ar fi avut 
probleme mari. 

Apoi a auzit paşi. 

Bocănituri de ghete pe podea, semn că soldaţii 
fugeau spre capătul celălalt al vagonului, iar uşa de 
legătură dintre vagoane s-a deschis cu un zăngănit. 
Aşadar, tot va avea necazuri. 

S-a strecurat fulgerător în cel mai apropiat 
compartiment, închizând uşa  glisantă aproape 
complet. Prin dreptul lui au trecut în fugă cinci 
oameni. S-a uitat pe geam. Un soldat stătea la cel mult 
jumătate de metru de el, cu spatele. 

— Pst! 

Soldatul s-a întors cu o expresie întrebătoare pe față 
- care s-a transformat imediat într-una de şoc în 
fracțiunea de secundă dinaintea loviturii de pumn care 
i-a strivit nasul şi obrajii. Chase l-a tras în 
compartiment, unde i-a mai administrat un pumn ca să 
fie sigur, după care i-a luat arma. Cu o mişcare 
fulgerătoare, a pus puşca pe foc automat şi s-a repezit 
ca săgeata pe coridor, dezlănţuind o rafală lungă spre 
soldaţi. Aceştia au căzut seceraţi. 

A extras încărcătorul golit, a revenit în 

compartiment să recupereze încărcătoarele pline 
aflate asupra soldatului, a vârât unul în puşcă şi a ieşit 
cu arma pregătită. Castille, Hafez şi, cel mai 
important lucru, Nina, erau în acel tren, iar el trebuia 
să-i găsească. 


Unul dintre soldaţi părăsise deja compartimentul, 
fiind trimis de Mahjad să afle ce se întâmpla în restul 
trenului, iar acum paznicii lui Castille şi Hafez au 
privit miraţi în jur când au auzit clănţănitul inimitabil 
de armă automată. 

Castille l-a privit pe prietenul său drept în ochi. 

— Acum! 

A sărit de pe banchetă şi s-a răsucit, mâinile lui 
încătuşate au smuls arma din strânsoarea soldatului 
aflat în dreapta lui, lovind în acelaşi timp cu tocul 
ghetei în faţa celui de vizavi, spărgându-i dinţii. 
Simultan, Hafez s-a azvârlit în faţă şi l-a izbit pe 
soldatul din partea lui Castille, făcând ca arma 
acestuia să zboare rotindu-se prin aer. 

Castille s-a îndreptat, răsucindu-şi din nou torsul, 
ridicând cotul şi lovind în gâtul omului din dreapta. A 
simţit cum ceva s-a sfărâmat cu un trosnet oribil. 

Când s-a întors, Havez l-a lovit pe soldatul rămas cu 
călcâiul în rotulă şi a auzit un pocnet, semn că osul se 
fisurase. Soldatul a urlat de durere. Hafez a făcut un 
salt în faţă şi i-a prins arma, lovindu-l cu ea peste 
ceafă. Omul s-a prăvălit la podea şi a rămas întins, 
fără să mai mişte. 

Ceilalţi doi soldaţi erau cam în aceeaşi stare. 

— Bună treabă ai făcut, a spus Hafez, făcând semn 
cu capul spre oamenii care îşi pierduseră cunoştinţa. 

— Şi tu la fel. 

— Cu siguranţă că l-aş fi dovedit şi pe celălalt dacă 
ar fi rămas în compartiment. 

— Bineînţeles că puteai, bătrâne, a zis Castille, care, 
amuzat şi-a dat ochii peste cap. Acum să sperăm că 
vreunul dintre idioţii ăştia are şi cheile de la cătuşe... 


Chase a intrat fugind în cel de-al doilea vagon, 
trecând de uşa închisă a toaletei şi dând colţul pentru 
a pătrunde pe coridor - însă a descoperit că patru 
soldaţi veneau spre el cu puştile ridicate la ochi. 

S-a aruncat înapoi după colţ, reuşind să tragă şi 
câteva focuri. Un țipăt l-a anunţat că îl nimerise pe 
unul. Placajul care lambrisa peretele coridorului a fost 
sfârtecat de rafale de gloanţe, care au azvârlit în jur 
aşchii şi bucăţi. 

— lisuse! a exclamat el, ducând mâinile la ochi 
pentru a şi-i feri de aşchii. 

Lungimea mare a ţevii armei G3 îl împiedica să 
tragă în orb pe după colţ, în vreme ce adversarii lui se 
puteau adăposti în compartimente, folosindu-şi forţa 
superioară de foc pentru a-l ţine pe loc, în aşteptarea 
întăririlor. 

Ori şi-a dat el seama cu groază, puteau să-l lichideze 
aruncând o grenadă de-a lungul coridorului. 

Unul dintre soldaţi a strigat în farsi ceva ce însemna 
„Arunc-o-n gaură”, apoi s-a auzit clar clănţănitul 
pârghiei de siguranţă îndepărtându-se de corpul 
grenadei, moment în care camarazii omului au încetat 
focul. 

Lui Chase i-ar fi trebuit câteva secunde să-şi 
găsească salvarea trecând dincolo de uşa de legătură 

dintre vagoane, timp în care grenada ar fi explodat... 

Nici măcar nu a încercat. În schimb, a întors puşca, 
prinzând-o de ţeavă, mânuind-o ca pe o crosă şi s-a 
răsucit pentru a vedea ovoidul verde-închis descriind 
un arc de cerc spre el. 

L-a lovit cu patul puştii, trimiţându-l înapoi de-a 
lungul coridorului, de parcă ar fi fost un jucător de 
crichet care marchează şase puncte o dată. 

S-a tras imediat după colţ, moment în care grenada 
a explodat. Toate geamurile de pe coridor s-au făcut 
ţăndări, iar cioburile propulsate de suflu s-au adăugat 
miilor de bile şi fragmente ale învelişului grenadei 
care s-au răspândit în întregul vagon cu o viteză 
ucigătoare. 

Curentul creat de geamurile sparte a risipit fumul 
aproape imediat, astfel că a putut să se uite de-a 
lungul coridorului. A văzut câţiva soldaţi morţi, unii 
sfârtecaţi, dar nici urmă de Mahjad - probabil că 
acesta rămăsese în primul vagon, împreună cu 
prizonierii. 

Întorcând puşca în poziţie normală, s-a grăbit să 
ajungă în vagonul din faţă. 


— Asta a fost o grenadă? a întrebat Hafez. 

— Da. 

— Eddie? 

— Absolut sigur, a zis Castille, descuind cătuşele de 
la mâinile iranianului. Eşti gata? 

— Întotdeauna. 

— Atunci, la atac! 

Cu armele ridicate, cei doi au ieşit ghemuiţi, spate 
în spate, din compartiment. Chase stătea cu faţa spre 

partea din spate a trenului, Havez spre cealaltă. 

Castille nu a văzut decât pereţii lambrisaţi ai 
coridorului. 

— E liber, a zis el, după care, în spatele lui au 
răsunat aproape simultan două împuşcături. 

Una pornise din arma lui Hafez; cealaltă, din capătul 
coridorului. 

Având o rană serioasă în coapsa piciorului stâng, 
Hafez s-a prăbuşit pe spate, lovindu-se de Castille. La 
capătul coridorului, soldatul postat în fața 
compartimentului în care se aflau Mahjad şi Nina s-a 
repezit să-şi găsească adăpost, astfel că glonţul pornit 
nu l-a nimerit, smulgând doar o bucată de lemn din 
cadrul uşii. 

Castille l-a prins pe prietenul său cu mâna liberă şi l- 
a tras după colţ, la capătul coridorului, aşezându-l cu 
grijă pe podea. 

Din rană ţâşnea sânge. Hafez şi-a aşezat palma 
stângă peste ea. 

— Au! Ticălosul acela născut de o târfă sifilitică m-a 
nimerit. 

Din experienţă, Castille ştia că Hafez va supravieţui 
rănii, dar numai dacă primea foarte curând asistenţă 
medicală. Asta presupunea să traverseze toţi cu 
succes această experienţă. 

— Mai poţi trage? 

Hafez a ridicat puşca într-o singură mână. 

— Încă n-am murit - şi refuz să mor până nu-i zbor 
boaşele micuţului ticălos care m-a rănit. Hai, du-te să-l 
ajuţi pe Eddie. 

Castille l-a bătut pe umăr şi a tras în lături uşa 
glisantă care făcea legătura cu vagonul al doilea. 

Chase a auzit zgomot de mişcare. Se apropia cineva 
dinspre partea din faţă a trenului. 

S-a aruncat imediat în cel mai apropiat 
compartiment. Reţinându-şi respiraţia, a aşteptat până 
a auzit paşii în apropiere, apoi a ţâşnit şi a îndreptat 
puşca spre cel care venea pe coridor. 

Castille era la mai puţin de trei metri, ţinând şi el 
puşca aţintită spre el. 

— Edward! 

— Hugo! a exclamat Chase şi a scos un oftat de 
uşurare. Ca de obicei, eu mă chinuiesc să vă salvez, 
iar tu mă faci să cred că am pierdut vremea. 

— Doar mă ştii, m-am plictisit aşteptând să te mişti, 
melcule... 

— Nu mişca, s-a auzit o voce hârâită din spatele lui. 

Chase a schimbat o privire cu Castille. Belgianul i-a 
făcut semn cu ochii spre pământ. Chase a confirmai 
aproape fără să-şi mişte capul. 

— Aruncaţi ar... 

Chase s-a azvârlit la podea, iar Castille a tras un 
singur foc, glonţul trecând puţin peste creştetul lui. 
Dinspre capătul îndepărtat al coridorului s-a auzit un 
strigăt înfundat, urmat de un bufnet făcut de cadavrul 
care se prăbuşise. Uitându-se peste umăr, Chase a 
văzut un soldat căzând moale lângă peretele ciuruit de 
gloanţe şi scăpând arma din braţul lipsit de viaţă. 

— Tu ai venit să mă salvezi şi, când colo, eu te 
salvez pe tine, a spus belgianul cu un surâs şiret. 

— Ei, lasă că mă revanşez eu, a zis Chase şi s-a 
ridicat. Nu mi-aş fi închipuit că va sta ascuns în budă. 
Nina unde e? 


149 


Faţa lui Castille s-a înnegurat. 

— Nu ştiu, n-am văzut-o. Căpitanul acela a dus-o în 
alt compartiment. lar Hafez a fost împuşcat, s-a ales 
cu o rană. 

— Unde? 

— În picior. 

— Nu, unde este acum? 

Castille s-a răsucit pe călcâie şi a făcut semn către 
partea din faţă a trenului. 

— Aici, vino. 

A fugit până în primul vagon. Hafez era tot pe 
podea, acoperind coridorul. 

— Eddie! a exclamat el cu durere în glas. Mă bucur 
să te revăd. Cum de-ai...? 

— Ai auzit exploziile acelea? 

— Da. 

— Uite, aşa. Unde e Nina? 

Hafez a făcut semn cu puşca. 

— Cred că e în compartimentul de la capătul 
celălalt, dar căcăciosul acela care mi-a făcut-o - şi a 
privit spre piciorul rănit - stă de pază acolo. Probabil 
că înăuntru e şi Mahjad. 

Chase a vârât mâna într-un buzunar şi a scos o 
oglindă mică din oţel, pe care a înclinat-o astfel încât 
să vadă spre capătul coridorului. Aşa cum se aştepta, 
mişcarea l-a făcut pe soldat să tragă două focuri, însă 
în momentul dinainte de a trage mâna înapoi a reuşit 
să observe tot ce-l interesa. 

— Un singur individ, ultimul compartiment, 
ghemuit. 

I-a făcut semn din cap lui Castille. 

— Eşti pregătit? 

— Eu merg pe exterior. 

— Ba nu. Tu l-ai doborât pe cel care era să mă 
curețe. Fu merg pe exterior. 

Chase s-a pregătit să facă un salt pentru a ocupa o 
poziţie de tragere lipit de peretele exterior al 
coridorului. Asta îi oferea un unghi mai bun de tragere 
- însă îl făcea să fie mai expus. 

— Principiile psihologiei inverse funcţionează din 
nou, a spus Castille şi a ridicat puşca. Eşti gata? 

Chase i-a imitat gestul. 

— Luptăm până la capăt. 

— Până la capăt, a repetat Castille. 

Chase s-a ridicat şi a tras semnalul de alarmă. 
Trenul s-a cutremurat violent când frânele au intrat în 
funcţiune, făcând roţile să scoată scârţâituri în contact 
cu şina. Proptindu-se mai bine pe picioare, a aşteptat 
ca trenul să se oprească. 

— Şi atac! 

Castille s-a aplecat pe după colţ şi a ţintit. Soldatul, 
care încă nu se redresase după  decelerarea 
neaşteptată, l-a văzut şi a ieşit din adăpost să tragă în 
el. În acelaşi moment, Chase a ţâşnit din 
compartiment şi s-a trântit de peretele opus, 
distrăgându-i astfel atenţia. 

Puştile celor doi luptători au lătrat în acelaşi timp. 
Fără a mai apuca măcar să tragă, omul a fost 
împuşcat mortal şi a căzut înapoi în compartiment ca 
o păpuşă de cârpă. 

Chase a auzit-o pe Nina strigând înspăimântată. 

— Hai! a ordonat el, gonind de-a lungul coridorului, 
iar Castille l-a urmat. 

Uşa compartimentului era deschisă şi blocată de 

cadavrul soldatului. Chase nu s-a oprit din fugă, 
plonjând chiar înainte de a ajunge la uşă şi aterizând 
pe partea cealaltă. O împuşcătură de pistol a făcut o 
gaură prin geam la câţiva centimetri în urma lui. În 
timp ce se rostogolise prin dreptul compartimentului 
reuşise să vadă tot ce era înăuntru şi i-a comunicat 
asta prin semne lui Castille imediat ce s-a ridicat. Un 
ostatic, atacatorul, care stă în picioare. Intrăm peste 
trei secunde. 

Amândoi au apărut fulgerător în dreptul uşii cu 
puştile îndreptate spre ţintă. 

Mahjad o ţinea pe Nina în faţa lui, având braţul 
stâng petrecut pe după talia ei şi în degetele aceleiaşi 
mâini pistolul său de serviciu îndreptat spre uşă. In 
mâna dreaptă ţinea pistolul Wildey, luat de la Chase, a 
cărui ţeavă era apăsată de tâmpla ei. 

Nina tremura. 

— Eddie! 

— Aruncaţi armele! a răcnit Mahjad. Număr până la 
trei. Dacă nu le aruncaţi, atunci... 

Chase şi Castille au schimbat priviri cu rapiditatea 
fulgerului. 

— Trei! a strigat Chase. 

Cele două gloanţe pornite din armele lor l-au lovit 
pe Mahjad în frunte, la distanţă de un centimetru unul 
de altul. Partea din spate a ţestei lui a fost pulverizată, 
iar lumina din compartiment a căpătat o nuanţă 
roşiatică, pentru că geamul dinapoia iranianului era 
stropit de sânge şi ţesuturi. A căzut întâi în genunchi, 
după care trupul neînsufleţit s-a prăvălit pe spate şi a 
lovit peretele cu o bufnitură. 

— Doar amatorii vorbesc, a spus Chase şi a văzut un 

gest de aprobare făcut de Castille, după care şi-a 
îndreptat atenţia asupra Ninei. 

Lucru îngrijorător, ea nu reacţionase în nici un fel la 
cele două împuşcături, rămânând doar în picioare. 

— Doctor Wilde. 

S-a uitat la el cu ochi goi. 

— Nina! 

A clipit nedumerită. 

— Ce este? 

— Nina, a repetat el, rămâi cu ochii îndreptaţi spre 
mine, ai înţeles? Doar te uiţi la mine şi faci un pas 
înainte. 

— Am înţeles, a răspuns ea moale, conformându-se. 

Culoarea a reînceput să-i apară în obraji - dar nici 
vorbă de spaimă sau stare de şoc. Mai curând trăia o 
nedumerire. De ce trebuie să mă uit la tine? 

— Cum adică, de ce să nute uiţi la mine? 

Nina a făcut încă un pas spre el. 

— Păi, hm... 

— Bine, mulţumesc, a făcut el, strâîmbându-se. 

— Nu! N-am nimic cu faţa ta! a spus ea şi a fluturat 
din braţe în semn de scuză. Voiam să ştiu de ce vrei să 
nu-mi dezlipesc privirea de la tine. 

A luat-o de mâini, apoi a scos-o iute din 
compartiment, trecând peste cadavrul soldatului. 

— Nu voiam să-l vezi pe fostul căpitan având 
jumătate de cap lipsă, asta era! 

Ea a aruncat o privire spre soldat, care avea un 
picior întins în coridor. 

— Păi, se compară asta cu omul rănit în piept care a 
fost făcut fărâme de explozie chiar în faţa mea? 

Chase a clătinat din cap. 

— Nu ştiu cum se face, dar unii nu-s de mulţumit... 

— Vai, Dumnezeule mare! a ţipat ea cu glas ascuţit, 
pentru că abia acum i se revelase întreaga situaţie 
prin care trecuse. L-aţi împuşcat cât ţinea arma lipită 
de tâmpla mea! Dacă i-ar fi tresărit degetul pe 
trăgaci? M-ar fi putut ucide! 

Castille a ieşit din compartiment şi i-a întins lui 
Chase propriul pistol, după care a scos cheia să 
descuie cătuşele Ninei. 

— În realitate, asta nu se întâmplă mai niciodată. 

— Mai ales dacă-i nimereşti în cap, a adăugat Chase. 
Când loveşti în corp e altă poveste. Vorbim de şoc 
hidrostatic, de spasme musculare... Dar în cazul unei 
împuşcături clare în cap, aproape niciodată nu ai 
surprize. Nu ar fi... 

Bang! 

Nina a scos un țipăt. 

— Aha, reacţii întârziate, a zis Castille, cu un aer 
spăşit, uitându-se în compartiment şi văzând fum 
ieşind din ţeava pistolului lui Mahjad. Ar fi trebuit să-i 
iau şi cealaltă armă, n est-cepasf 

Nina s-a uitat pătrunzător la Chase. 

— Am spus aproape niciodată, s-a scuzat el, 
verificându-şi arma şi vârând-o apoi în tocul de sub 
jacheta de piele. În orice caz, trăgaciul unui Wildey e 
mai greu de apăsat decât al prăpăditului de pistol 
chinezesc pe care îl avea el... Dar la o adică, de ce 
vorbim despre asemenea lucruri? Trebuie să o 
ştergem cât mai urgent de aici. 

— Cum? a întrebat Nina, frecându-şi încheieturile 
care o dureau. Suntem blocaţi undeva în mijlocul 
Iranului. Şi ce facem în privinţa lui Kari? 

— Se rezolvă şi asta, a zis Chase, aruncând o privire 
spre soldatul mort. El ne-a luat toate documentele? 

Castille a dat din cap şi a extras un săculeţ. 

— Uite. 

Chase i-a examinat repede conţinutul şi a scos un 
telefon mobil. 

— Gata, la treabă. Sper că n-am uitat să-i încarc 
bateria. 

— Ce vrei să faci? l-a întrebat Nina. 

El a zâmbit. 

— Am de gând să-i telefonez unui prieten. 

Kari s-a plimbat agitată prin încăperea minusculă. 
După cum văzuse din elicopter, locuinţa lui Hajjar nu 
era o simplă casă de la ţară. Cocoţată pe un pisc din 
munţii Zagros, era un amestec de palat şi fortăreață, 
accesibilă doar pe calea aerului sau pe un singur drum 
întortocheat. 

Şi, ca orice fortăreață care se respectă, avea 
propriile temnițe. 

Nu era însă vorba de celule mucede, ca în Evul 
Mediu. Arhitectura extrem de laborioasă a clădirii o 
făcea să-şi dea seama că fusese construită cu trei 
decenii în urmă, de cineva cu o mulţime de bani, lipsit 
de gust şi având un caracter dominator. Aceste calităţi 
îl caracterizau pe fostul şah al Iranului. Un soi de 
adăpost, un Camp David cu ziduri înalte şi un stil 
ridicol prin ostentaţie. 

Indiferent care ar fi fost scopul lui iniţial, acum 
devenise domeniul lui Hajjar, iar Kari a avut senzaţia 
că ea şi Yuri Volgan sigur nu erau primii ocupanţi ai 
acelei închisori. 

Aflat în celula alăturată, Volgan nu avea cum să o 
ajute în vreun fel. Trădarea lui Hajjar îl făcuse să intre 
într-o stare de şoc şi simpla menționare a numelui lui 
Qobras îl înspăimânta. 

Şi-a îndreptat gândurile spre Hajjar. Încercând să o 
folosească pe ea pentru a obţine o răscumpărare, 
omul făcea un joc extrem de primejdios, aproape sigur 

nu-şi dădea seama cât de periculos. Tatăl ei va muta şi 
munţii din loc pentru a o recupera în siguranţă... însă 
odată înapoiată, cu nici un chip nu ar fi lăsat lucrurile 
să rămână astfel. 

Şi nici ea nu ar fi acceptat. 

S-a întrebat cât timp va mai trece până când Hajjar 
îi va chema. Probabil că încerca să ia legătura cu 
Qobras şi cu tatăl ei, pentru a le adresa amândurora 
cereri financiare. 

Trebuia să se slujească de acea unică ocazie pentru 
a încerca să evadeze. 

— Scuză-mă, a zis ea, apropiindu-se de uşa celulei şi 
adresându-se paznicului de afară. Am nevoie de 
ajutor. 

Gardianul s-a încruntat. 

— Despre ce este vorba? 

— Simt nevoia să... înţelegi? 

Incă având mâinile legate cu cătuşe la spate şi-a 
unduit şoldurile. 

— Merg afară. 

— Şi? 

— Și speram că mă poţi duce tu. 

Gardianul s-a apropiat de uşă, apoi a măsurat-o din 
cap până în picioare. Ea i-a aruncat o privire 
nevinovată. 

— Te rog. 

Bărbatul mătăhălos şi bărbos a surâs. 

— Dă-mi voie să ghicesc. O să-mi ceri să-ţi desfac 
haina, iar apoi vei dori să te ajut să dai jos pantalonii 
aceia strânşi, de piele, iar eu o să mă încing pentru că 
sunt un iranian lipsit de plăceri, care are în faţă o 
blondă frumoasă, iar după aceea o să mă rogi să-ţi 

scot şi cătuşele, iar eu am s-o fac pentru că în acele 
momente nu voi mai gândi cu capul şi atunci o să 
foloseşti cine ştie ce lovitură de arte marţiale ca să mă 
dobori, după care vei evada. Am dreptate? 

Kari i-a aruncat o privire acră. 

— Puteai să zici nu de la început. 

Gardianul a râs şi a revenit la scaunul lui. 

— Nu sunt plătit bine ca să fiu idiot. E bine totuşi c- 
ai încercat. 

Iritată, i-a întors spatele. Nu-i rămânea altceva de 
făcut decât să se gândească ce să spună când va simţi 
cu adevărat nevoia de a folosi toaleta. 


După ce Chase şi Castille au bandajat cum s-au 
priceput piciorul lui Hafez, s-au grăbit să se 
îndepărteze cât mai repede de tren. 

Nina nu avea idee încotro se îndreptau, ori ce 
plănuise Chase pentru când vor ajunge la destinaţie. 
Discuţia lui telefonică se purtase în arabă, iar în 
dorinţa lui de a lăsa trenul cât mai în urmă înainte de 
sosirea forţelor iraniene, nu se grăbise să le dezvăluie 
informaţii suplimentare. 

Terenul era mai puţin accidentat decât în zona în 
care îl întâlniseră pe Hajjar, însă înaintau încet, mai 
ales că duceau cu ei un rănit. Din fericire, vegetaţia 
era mai bogată, astfel că în momentul în care au auzit 
primul sunet al unui motor de elicopter care se 
apropia, ajunseseră deja la adăpostul unei păduri 
situate la vreun kilometru de calea ferată. 

— Unde mergem? a întrebat ea. Cine e acest prieten 
cu care ai vorbit? Şi cum o să ne găsească? Nici nu 
ştim unde suntem. 

În ciuda durerii, Hafez a reuşit să zâmbească. 

— Eddie are mulţi prieteni, a zis el. În toată lumea. 

Nina s-a uitat spre Chase. 

— Chiar şi în Iran, unde se presupune că nu ai mai 
pus piciorul? 

— Ei, sunt un om cunoscut, a făcut el ridicând din 
umeri. 

— I s-a dus vestea, care ajunge peste tot ca vântul, a 
adăugat Castille. 

— Sunt convinsă. Dar până ajung şi eu în societatea 
asta în care vă admiraţi reciproc, ce-ar fi să-mi spui ce 
planuri ai? 

— Păi, în primul rând trebuie să o ştergem de aici. 
La vreo doi kilometri spre sud e o şosea de unde o să 
ne culeagă cineva. 

Nina a privit atentă peisajul nefamiliar. 

— Dar cum o să ne găsească prietenul tău? Nici nu 
ştiţi unde ne aflăm. 

— l-am dat câteva repere. E destul de uşor să le 
găsească pe hartă. 

— Serios? 

— Nu e greu. Treabă simplă... lar după aceea... 
mergem să o luăm pe doamna Frost. 

— Ştii unde e? a întrebat Castille. 

— Hajjar are o căsuţă la vreo cincizeci de kilometri 
de aici. O să-i facem o vizită să-l salutăm. 

— Am auzit de casa asta, l-a prevenit Hafez. Nu e 
uşor de pătruns acolo. 

— Ne-am confruntat cu situaţii şi mai grele, a 
subliniat Castille. Ca atunci în Congo... 

— Hugo, a rostit Chase, ducând un deget la buze. 

Acesta a scos un „A, ai dreptate” şi a tăcut. 

— Dă-mi voie să ghicesc, a spus Nina. Aceea este 
altă ţară în care nu ai călcat în mod oficial? 

Chase a ridicat din sprâncene, păstrând un aer de 
conspirator. 

— Ceva de genul ăsta. 

Au continuat să meargă prin pădure. Copacii s-au 
rărit în cele din urmă şi au ajuns la un drum 
neamenajat. 

— Aici e locul? a întrebat ea. 

Chase a examinat zona. 

— Aşa cred. Trebuie să căutăm un pârâu care 
coboară din... a început şi a făcut semn spre un deal 
din apropiere. De acolo. Acolo a spus fata că o să ne 
aştepte. 

— Fată, spui? s-a mirat Nina. 

— Ce s-a întâmplat, doctore? i-a răspuns Chase. Eşti 
geloasă, cumva? 

— A, negreşit, i-a răspuns ducând o mână la inimă 
cu un gest teatral. 

Castille şi Hafez au chicotit. Chase a pufnit şi a 
pornit în frunte, conducându.-i. 

După cinci minute, au văzut în faţă un vehicul, o 
furgonetă veche şi prăpădită. Chase i-a rugat pe toţi 
să se adăpostească în pădure. 

— Aşteptaţi aici, le-a zis. 

Nina s-a uitat cum s-a strecurat printre copaci, 
deplasându-se atât de dezinvolt şi agil încât aceste 
calităţi contrastau aproape comic cu statura lui 
greoaie. Cu cât se apropia de furgonetă, cu atât mai 
ghemuit mergea, astfel că practic l-a pierdut din ochi. 
S-a oprit la zece paşi de ţintă, apoi a ţâşnit spre ea, 
dispărând în spate. 

Castille a scos arma, a observat ea, ba chiar şi Hafez 
a pus mâna pe o puşcă luată de la soldaţii din tren. 

— Pentru orice eventualitate, a asigurat-o belgianul. 

Nu au remarcat nici o mişcare. Au aşteptat 
neliniştiţi, în vreme ce secundele s-au scurs... după 
care Chase a reapărut şi le-a făcut semn. 

— Dar dacă îl ameninţă cineva cu arma să ne cheme 
acolo? a întrebat Nina. 

— Ar fi ţinut degetul mare lipit de palmă. 

— Tare vă mai plac micile trucuri şi coduri, nu? a 
spus ea, amuzată. 

— Ne ajută să rămânem în viaţă. 

L-a ridicat pe Hafez, iar Nina l-a ajutat să-l sprijine 
când au pornit spre furgonetă. Când au ajuns lângă 
ea, Chase tocmai vorbea cu persoana din cabină. 

— Hei, voi toţi, a zis el cu glas apăsat, vreau să 
cunoaşteţi o bună prietenă care o să ne ajute să ne 
mişcăm fundul de aici. Ea este Shala Yazid. 

Din furgonetă a coborât o tânără în jur de douăzeci 
şi cinci de ani. Era foarte atrăgătoare, dar şi gravidă 
în ultimele luni. 

— Vai de mine, a făcut Castille, care nu şi-a putut 
reţine un zâmbet. La asta chiar nu mă aşteptam. 
Edward, ai uitat să ne povesteşti ceva despre ultima ta 
vizită aici? 

— Probabil că-l mai ţii minte pe Hugo Castille, a 
spus Chase, oarecum iritat. Belgianul acela ridicol, 
lipsit de maniere. 

Shala a zâmbit. 

— Sigur că-l ţin minte. Deşi aveai o... şi a făcut semn 
cu mâna spre buza superioară. O mustață? 

— Da şi ne bucurăm că a dispărut. 

— Bonjour, a rostit Castille, făcând o jumătate de 
plecăciune. Şi felicitări! Înţeleg că te-ai căsătorit de 
când te-am văzut ultima oară? 

— Cu un bărbat minunat, a răspuns ea numai un 
zâmbet. 

Nina a avut impresia că Eddie Chase a fost uimit 
vreme de o clipă, după care şi-a revenit şi i-a 
prezentat pe ceilalţi. 

— El e Hafez, care s-a ales cu o rană... 

— Doar o zgârietură! a protestat iranianul. 

— ... şi cea mai importantă femeie din viaţa mea în 
momentul de faţă, doctor Nina Wilde. 

Shala i-a aruncat o privire încântată lui Chase. 

— Te-ai căsătorit? 

— Nu! s-a grăbit Nina să nege. 

— La naiba, nu puteai spune asta mai repede? a 
intervenit Chase, prefăcându-se ofensat şi întorcându- 
se din nou către Shala. Nu, sunt garda ei de corp. Şi, 
pe Dumnezeul meu, corpul ei are nevoie să fie păzit. 

— Şi vrei să o duci până la Failak Hajjar? a întrebat 
Shala. Trupul ei va trebui să fie şi mai bine protejat. 

— Nu vreau să o duc la el, abia am scăpat de 
oamenii lui. Însă individul mi-a răpit şefa. Trebuie să o 
salvăm. 

— Va dura o oră să ajungem acolo. Poate mai mult. 
În furgonetă am un scanner radio; am remarcat o 
activitate frenetică pe frecvențele poliţiei şi forţelor 
militare. Ai vreo legătură? 

— Hm, da, a răspuns el şi s-a frecat la gât. Cum să 
zic... am distrus un tren. Ba chiar două. 

— Vai, Eddie! a exclamat ea şi l-a lovit cu pumnul în 
braţul musculos. Eşti un bărbat minunat şi apreciez 

tot ce ai făcut pentru familia mea - dar chiar trebuie 
să produci pagube uriaşe de fiecare dată când vii în 
tara mea? 

— Bine, dar nici un civil nu a avut de suferit! a 
protestat el. Probabil. Sunt destul de sigur că 
mecanicul celuilalt tren a scăpat nevătămat, chiar 
dacă s-a aruncat din mers... 

Iritată, Shala a clătinat din cap, apoi s-a uitat la 
Nina. 

— Distruge tot ce atinge! E cu zece ani mai mare 
decât mine, dar se poartă precum copiii mei cu 
jucăriile. 

— Mm, a făcut Nina, dând aprobator din cap. Dar 
cum l-ai cunoscut? Susţine că n-a călcat niciodată în 
Iran. În mod oficial, adică. 

— Membrii familiei mele nu sunt în relaţii, cum să 
spun, amicale, cu actualul regim. De aceea am 
sprijinit unele operaţiuni secrete desfăşurate de... s-a 
întrerupt şi a zâmbit spre Chase şi Castille, de anumiţi 
domni. 

— Cum ar fi sabotarea uzinei de apă grea de la Arak, 
a intervenit Castille, surâzând. 

Chase a scăpat câteva hohote de râs prefăcut. 

— Strict secret! a zis el printre hohote. 

Zâmbetul lui Castille s-a transformat într-un surâs 
vinovat. 

— In fine, a adăugat Chase, cu un aer preocupat, 
trebuie ca tu, Hugo şi doamna doctor să-l aşezaţi pe 
Hafez în partea din spate a furgonetei. Ai adus o trusă 
medicală? 

Shala a confirmat cu o mişcare din cap. 

— Grozav. Atunci, o să-l peticim din mers. Eşti 

cumva genul de doctor adevărat, doctore? 

— Nu şi te rog să nu-mi mai spui aşa. 

— Cum doreşti, doctor Wilde. 

— Foarte bine. 

— Dacă nu sunteţi căsătoriţi... ar trebui să vă 
gândiţi la asta, a zis Shala zâmbind, năucindu-i prin 
această replică şi făcându-i să amuţească, în vreme ce 
Castille şi Hafez au izbucnit în râs. 


Kari a ridicat privirea spre un alt gardian, înarmai 
cu o puşcă automată MP-5, care tocmai sosise. 

— Hajjar îi vrea pe ambii prizonieri. 

Gardianul bărbos i-a rânjit printre gratii lui Kari. 

— Dacă ai noroc, s-ar putea ca Hajjar să te lase la 
toaletă. Sunt convins că i-ar plăcea să te ajute la 
dezbrăcat. 

Nu s-a deranjat să-i răspundă, mulţumindu-se să 
aştepte răbdătoare cât ei au deschis uşa celulei. 


Shala a oprit furgoneta la marginea drumului de 
munte. 

— Acolo e, a zis ea, arătând cu degetul. 

Chase şi-a sucit gâtul să privească în sus. 

— Mamă. Nu mă aşteptam la aşa ceva. 

Nina i-a urmat privirea. Sus, pe culmea versantului 
stâncos, se găsea o clădire foarte ciudată. 

— Dumnezeule, cine a proiectat aşa ceva? Walt 
Disney? 

— A construit-o şahul, a precizat Shala. A fost unul 
dintre palatele lui de vacanţă, dar l-a vizitat doar de 
câteva ori, pentru că apoi a izbucnit revoluţia. După 
aceea, mollahii l-a folosit ca adăpost, apoi Hajjar l-a 

cumpărat de la guvern. 

— Parcă-i scos din desene animate, a remarcat Nina. 

Clădirea era practic o parodie a unui palat persan, 
având etajele de sus încărcate de minarete şi domuri. 

— Cred că şahul nu prea avea gust. 

— Mă pregăteam să spun că arată grozav, a 
intervenit Chase, dar acum n-o să-mi mai bat gura. 

A examinat fortăreaţa cu binoclul. 

— Şi cum se ajunge sus? 

— Din exterior, pe drumul de acces sau cu 
elicopterul, a zis Shala. 

Auzind acel ultim cuvânt, lui Castille i-a scăpat un 
geamăt înfundat. 

— Cum, nu există teleferic? 

— Nu. 

— Să le fie ruşine. Mereu mi-am dorit să recreez 
acţiuni ca în Unde se avântă vulturii... 

— Presupun că drumul de acces este păzit, da? a 
rostit Castille. 

Shala a dat din cap. 

— Da. În vale există o poartă, de-a lungul drumului 
sunt instalate camere video, iar în vârf mai e o poartă. 
Noi l-am supravegheat o vreme pe Hajjar; de obicei, 
are cel puţin patru oameni de pază. Şi există şi un 
gard electric. 

Chase a îndreptat binoclul către dealurile din jur. 

— N-am putea distruge reţeaua electrică pentru a 
scoate camerele din funcţiune? 

— lar te pui pe distrugeri! Nu, fortăreaţa are 
generatoare. 

— M-am gândit eu. 

A coborât binoclul şi a rămas pe gânduri. 

— Ai spus că din exterior sunt doar acele două căi 
de acces. Există ceva şi înăuntru? 

— Da, există şi altă cale, a zis Shala şi s-a uitat peste 
umăr. Doctor Wilde, vrei să-mi dai rucsacul albastru? 

Nina i l-a întins, extrăgându-l dintre celelalte lucruri 
aflate în spatele maşinii. Shala a scotocit prin el şi a 
scos o serie de planuri de construcţie. 

— Tata a făcut rost de ele înainte de revoluţie. Spera 
să le folosească pentru a pătrunde în fortăreață să-l 
ucidă pe şah, numai că, din nefericire, revoluţia i-a 
luat-o înainte. 

Derutată, Nina s-a încruntat. 

— Păi, revoluţia nu avea rostul de a-l înlătura pe 
şah? 

— Era vorba de alţi revoluționari, a precizat Chase 
cu un aer enigmatic. 

— A hotărât să le păstreze, pentru cazul în care 
ayatollahul ar veni aici, dar nu s-a întâmplat niciodată. 
Poate că totuşi vă vor fi vouă de folos, a spus şi a lovit 
cu degetul într-un colţ al planului. Există un puț care 
duce până în subsolul tehnic al fortăreței. A fost 
conceput pentru a se ajunge la conducta prin care 
apele uzate se scurg în râu. 

Nina a strâmbat din nas. 

— Pfui. Cum, pompează mizeria direct în râu? 

— Adică îşi fac nevoile pe oameni, a spus Chase. 
lar puţul ăsta, putem ajunge la el prin conducta de 
scurgere? 

— Da. Insă ar fi o problemă... 

— Da, sigur că e, a făcut Castille, ducând mâna la 
frunte 

— Conducta este... cam strâmtă. E prea îngustă ca 

să treci, Eddie. Nici tu nu încapi, Hugo, îmi pare rău. 

— Nu-i nevoie de scuze. Cum, să mă târăsc printr-un 
canal plin de merde? Am mai trecut printr-o situaţie 
din asta, înţelegi şi mi-am murdărit tricoul. 

— Cum, e prea îngust pentru mine sau Hugo? Hafez 
nu e în stare şi nu cred că te-am putea trimite pe tine, 
aşa gravidă cum eşti. 

Pe faţă i-a apărut un zâmbet şiret. 

— Doctor Wilde... 

— Da. 

Nina a priceput prea târziu de ce zâmbea el. Toată 
lumea se uita plină de speranţe la ea. 

— Nu! 


Etajele superioare ale casei erau la fel de 
ostentative şi împopoţonate ca exteriorul, a observat 
Kari, în timp ce ea şi Volgan erau conduşi din celule. 
Comerţul ilicit cu comori persane antice se dovedise 
extrem de profitabil şi se părea că Hajjar îşi cheltuise 
o bună parte din profituri pe decoraţiuni şi ornamente 
confecţionate din aur. Spre deosebire de familia ei, în 
cazul lui bogăţia nu îşi dădea mâna cu bunul-gust. 

Biroul iranianului era o încăpere circulară din cel 
mai înalt turn cu dom. Zgomotul făcut de tocurile ei pe 
podeaua din marmură căpăta ecou în spaţiul acela 
deschis. Hajjar stătea dinapoia unui birou uriaş, de 
formă semicirculară, cu tăblia din marmură şi 
ornamentat cu aur. Pe peretele din spatele lui se afla 
un televizor cu plasmă de mari dimensiuni, iar Kari a 
observat ochiul mic şi negru, ca de rechin, al unei 
camere video în partea lui de jos. 

— Doamnă Frost! Yuri! a exclamat Hajjar, cu o 

voioşie cât se poate de falsă. Ce mult mă bucur că aţi 
venit! 

— Nu mă face să pierd vremea, Hajjar, i-a zis Kari, 
cu răceală în glas. Spune-mi ce vrei. 

Uşor jignit, s-a uitat la ea. 

— Prea bine. Încerc să am o videoconferinţă cu tatăl 
tău şi ţineam să fii de faţă, să te asigur de... de 
intenţiile mele. Şi, apropo, e un om greu de prins. 
Începusem să-mi pierd răbdarea. 

— Are o mulţime de lucruri de rezolvat. 

— Mda, sunt convins. A fost la fel de greu de 
contactat ca rivalul vostru, domnul Qobras. 

— Ai vorbit cu Qobras? s-a bâlbâit Volgan. 

— Încă nu, dar o voi face curând. La urma urmelor, 
pentru ceva atât de important ca acest lucru - şi, 
întinzând mâna, a ridicat artefactul din culcuşul lui de 
catifea de pe masă, strălucirea radiată de suprafaţa lui 
luminându-i faţa ca un foc - ştiam că va dori să stea de 
vorbă cu mine. 

— Indiferent cât îţi va plăti Qobras pe el, tatăl meu 
va fi dispus să-ţi dea mai mult, a spus Kari. 

— Sunt sigur, dar cred că obiectul şi Yuri fac o 
pereche inseparabilă. lar Qobras este extrem de 
dornic să-l revadă pe Yuri. 

— Te rog, domnişoară Frost, s-a milogit Volgan, 
Qobras mă va ucide! 

Ochii lui trădând disperarea s-au aţintit asupra 
artefactului din mâinile lui Hajjar. 

— Vă pot dezvălui mai multe despre piesa asta - şi 
multe despre Qobras. Am lucrat pentru el vreme de 
doisprezece ani şi-i cunosc secretele... 

Hajjar a pocnit din degete, iar imul dintre gardieni l- 

a lovit pe Volgan cu patul pistolului în cap. Având 
mâinile legate cu cătuşe la spate, rusul a căzut greu 
pe marmura alunecoasă. 

— De ajuns, a zis Hajjar. 

Un clinchet scurt venit dinspre computerul aflat pe 
birou i-a atras atenţia, făcându-l să zâmbească. 

— Domnişoară Frost, ne cheamă tatăl tău. Vrei să 
stai în dreptul camerei? Gardianul ei a împins-o 
înainte. Mulţumesc. Şi pe el scoateţi-l din cadru. 

Celălalt gardian l-a târât pe Volgan pe podea ca pe 
un sac de cartofi. 

Iranianul a tastat ceva, apoi s-a învârtit cu scaunul 
din piele, ajungând cu faţa la ecranul uriaş. Pe acesta 
a apărut imaginea lui Kristian Frost în biroul lui de la 
Ravnsfjord, cu ochii îndreptaţi într-o parte, privind la 
un ecran. 

— Kari! 

— Domnule Frost, a spus Hajjar, înainte ca ea să 
răspundă, sunt deosebit de încântat că, în sfârşit, ai 
luat legătura cu mine. Îmi închipuiam că viaţa fiicei 
tale este mai importantă decât planul de afaceri. 

A chicotit foarte mulţumit de sine. Frost l-a privit 
dispreţuitor. 

— Kari, eşti bine? Acest... individ te-a maltratat? 

— Deocamdată sunt bine. 

— Ce e cu artefactul? Şi unde e doctor Wilde? 

— Doctor Wilde a fost arestată de armata iraniană şi 
va fi judecată pentru tranzacţionarea ilegală de 
antichităţi, a intervenit Hajjar şi probabil pentru 
complicitate în uciderea câtorva soldaţi. În legătură cu 
artefactul... asta nu te mai priveşte. 

— Cât vrei pe el, Hajjar? 

Iranianul s-a rezemat de spătarul fotoliului. 

— Văd că treci direct la afaceri. Prea bine. Pentru 
înapoierea fiicei tale, vreau zece milioane de dolari. 

— În plus faţă de cele zece pe care ţi le-am plătit 
pentru obiect? a mârâit Frost. 

— Pentru a fi mai eficienţi, poţi transfera banii în 
acelaşi cont, a spus Hajjar, cu un aer relaxat. 

— Şi artefactul? 

— Cum ziceam, nu mai este de vânzare. 

— Nici măcar pentru alte zece milioane? 

A urmat o pauză lungă, iar când Hajjar a răspuns, s- 
a simţit din glasul lui că lăcomia ameninţa să-i 
răstoarne planurile. 

— Nu, nici măcar pentru o asemenea sumă, a vorbit 
el într-un târziu, cu vizibil regret. 

— Cincisprezece milioane. 

Hajjar s-a crispat. S-a răsucit pe jumătate şi s-a uitat 
spre Kari. 

— Evaluezi această... bucată de metal la mai mult 
decât pe fiica ta? 

— Aş fi oferit douăzeci, a intervenit ea. 

Pe ecranul mare, pe faţa lui Frost a apărut o 
expresie de mândrie, după care trăsăturile lui au 
împietrit din nou. 

— Atunci, douăzeci de milioane. 

Hajjar a rămas mut, plimbându-şi privirea cu 
rapiditate de la un Frost la celălalt, apoi s-a răsucit 
precipitat cu faţa spre ecran. 

— Nu! Nu, artefactul nu este de vânzare, indiferent 
de preţ. Zece milioane pentru fiica ta, acesta e 
singurul târg pe care sunt dispus să-l închei. Să mă 
chemi peste o oră ca să confirmi transferul. O oră! 

S-a răsucit din nou spre computer, pe care l-a închis 
înainte ca Frost să-i răspundă. 

— Hajjar, a zis Kari, cu admiraţie în glas, sunt 
impresionată! Nu mulţi oameni ar fi în stare să-i 
reziste în acest fel tatălui meu. Mai ales când e vorba 
să refuze douăzeci de milioane de dolari. 

Iranianul s-a întors cu faţa către ea. 

— Douăzeci de milioane! a spus el cu glas scârţâit, 
apoi şi-a dres glasul. Douăzeci de milioane de dolari! a 
repetat el. Pentru obiectul ăsta? şi a fluturat cu mâna 
cu cârlig spre artefact. Ce reprezintă? De ce este 
piesa asta atât de importantă? 

Preţ de o clipă, ochii ei s-au aprins, radiind un 
respect aproape religios. 

— Este o cheie spre trecut... dar şi spre viitor, a 
glăsuit, apoi şi-a aplecat capul într-o parte, 
aruncându-i bărbatului o privire seducătoare. Ai putea 
să participi şi tu alături de noi, Failak. Vinde-ne 
artefactul şi-ţi promit că tata nu va întreprinde nici o 
acţiune împotriva ta pentru tot ce ne-ai făcut. Iar eu... 

— Tu ce? a întrebat el, luptând cu suspiciunile, dar 
fiind în acelaşi timp intrigat. 

— Eu te voi ierta. Şi poate chiar mai mult decât atât. 
Cum spuneam, puţini oameni au curajul să-l înfrunte 
pe tatăl meu, a continuat ea, după care şi-a schimbat 
poziţia, mişcându-şi şoldurile şi umerii pe sub haine. 
Am rămas foarte impresionată. 

Hajjar s-a lăsat atras de sugestiile ei. 

— Serios? a făcut el, lingându-şi buzele şi 
urmărindu-i mişcările cu fascinaţie. Atunci... 

— Domnule, l-a întrerupt un gardian, cel care îi 
respinsese avansurile. Qobras vă va apela curând. 

Trebuie să vă pregătiţi pentru a-i răspunde. 

Pe faţa lui Hajjar a apărut o expresie de iritare. 

— Ai dreptate. Mă pregătesc. Da, a zis, apoi a 
respirat adânc şi i-a întors spatele lui Kari. Aşteaptă- 
mă cu ea acolo până mă cheamă tatăl ei. Iar tu, a făcut 
şi a pocnit din degete către celălalt gardian, adu-l aici 
pe Yuri. 

— Frumoasă încercare, târfă ce eşti, i-a şoptit 
gardianul la ureche. 

Kari a oftat. Meritase să încerce. 

Dar să refuze douăzeci de milioane de dolari...oare 
cât oferea Qobras? 


— Arăt ridicol, a protestat Nina. 

Lăsându-l în furgonetă pe Hafez, care s-a simţit 
deopotrivă uşurat că nu va mai trebui să se deplaseze, 
dar şi frustrat pentru că nu putea fi de ajutor, Shala i- 
a condus pe ceilalţi până la un mic râu care şerpuia la 
poalele muntelui. Malul celălalt se ridica abrupt, apoi, 
la aproape zece metri înălţime, devenea oarecum plat, 
iar acolo se găsea gardul electric care înconjura 
fortăreaţa de pe culme. 

Deşi curgea tumultuos, râul era puţin adânc, astfel 
că l-au traversat cu piciorul. Shala şi-a scos pantofii, 
apoi şi-a ridicat rochia lungă, iar Chase şi Castille au 
luat-o pe sus, trecând prin apă fără a se mai deranja 
să-şi scoată bocancii. Pe de altă parte, Nina s-a simţit 
incredibil de ridicolă când s-a grăbit să traverseze 
îmbrăcată într-un costum de scafandru. 

— Habar n-am de ce, i-a zis Chase, în timp ce o ajuta 
pe Shala să se aşeze, dar arăţi bine în ăsta. Bine, eu 
am avut mereu o slăbiciune faţă de femeile îmbrăcate 

în ceva cauciucat. 

— la mai taci, l-a repezit Nina. 

Costumul de scufundări dintr-o bucată adus de 
Shala era mai potrivit cuiva care voia să atragă atenţia 
când făcea surfing decât cuiva care voia să se 
infiltreze nevăzut undeva: era negru, cu o inserţie roz, 
ce pornea de la gât spre zona inghinală, apoi continua 
pe spate, având tot soiul de dungi ciudate pe picioare 
şi braţe. Costumul în sine părea destul de nou, dar cu 
pantofii prea strâmţi şi murdari din picioare era altă 
treabă. 

— Eşti absolut sigur că nici unul dintre voi nu încape 
în conducta aceea? 

— O să vezi cu ochii tăi, i-a răspuns Shala, făcând 
semn cu degetul. 

O bucată de conductă metalică ruginită ieşea din 
malul abrupt, la vreo treizeci de centimetri deasupra 
albiei râului, iar din ea picura apă. Speranţa Ninei că 
l-ar convinge pe lunganul Castille să-i ia locul s-a 
năruit când a văzut situaţia la faţa locului. Diametrul 
interior al conductei era de cel mult patruzeci şi cinci 
de centimetri - prea îngust pentru Castille, iar Chase 
nu ar fi reuşit să-şi vâre înăuntru nici capul şi un 
umăr. 

Pe de altă parte, nu era sigură nici că ea se va 
strecura. 

— O să încapi, i-a zis Chase, de parcă i-ar fi citit 
gândurile. E posibil să te strângă puţin la fund, dar... 

— Alo! 

— Glumeam şi eu. 

A zâmbit, apoi a deschis rucsacul pe care îl 
aduseseră din furgonetă. 

— Uite-ţi dotarea. Lanternă, aparat de emisie- 
recepţie şi o cască - nu e chiar bluetooth, dar o să ne 
poţi anunţa când vei reuşi să întrerupi alimentarea cu 
electricitate a gardului. Pistolul... 

— N-am folosit niciodată aşa ceva, a spus Nina, când 
el a scos un mic pistol automat plasat într-un toc de 
pânză prins de o centură. 

— Da? Credeam că voi, yankeii, învăţaţi să trageţi 
chiar înainte de a merge. Întoarce-te. 

— Nu prea ştiu ce rost are să iau aşa ceva cu mine, 
a zis ea, când Chase i-a prins centura sus pe talie, 
întorcând-o astfel încât tocul i-a ajuns la spate, în zona 
de deasupra feselor. 

— Pentru siguranţă. Altfel, sper să nu te întâlneşti 
cu nimeni. 

I-a fixat apoi aparatul de emisie-recepţie la centură, 
a întors-o cu faţa spre el, i-a aşezat casca şi i-a făcut 
cu ochiul şmechereşte. 

— Dar dacă dai de cineva, gândeşte-te că eşti Lara 
Croft. Bum-bum. 

Şi-a coborât privirea spre gâtul ei şi a văzut 
pandantivul. 

— Vrei să-mi laşi mie ăsta, să am grijă de el? 

Nina s-a gândit câteva clipe. 

— Nu, mulţumesc. E un soi de amuletă care îmi 
poartă noroc. 

Chase a ridicat mirat din sprâncene. 

— Ţinând seama prin ce-ai trecut astăzi, ai o idee 
cam ciudată în privinţa norocului. 

— Dar sunt încă vie, nu? 

— Ai dreptate. 

Nina şi-a vârât pandantivul sub costumul de 

scufundător, apoi a tras fermoarul până sus, după care 
pe faţa lui a reapărut zâmbetul care îi scotea în 
evidenţă strungăreaţă. 

— Hai să te băgăm în canal. 

Starea ei de emoție s-a transformat într-un dezgust 
evident când a îngenuncheat să examineze conducta. 

— Vai, Dumnezeule! Pute! 

— Păi, la ce te aşteptai? Doar e canalizare. 

Nina a simţit că i se întoarce stomacul pe dos. 

— Mi-e greață. Doamne, nu cred că voi fi în stare... 

— Ascultă-mă, i-a zis Chase, lăsându-şi mâna pe 
braţul ei, ştiu că poţi. Doar eşti arheolog, adevărat? 
Ştiu sigur că la săpături ai dat peste tot felul de 
lucruri oribile, nu? 

— Da, dar... 

— Conducta asta de scurgere nu este chiar atât de 
lungă. Cel mult cincizeci de metri, după care dă în 
putul de acces. Acolo găseşti o scară şi o să urci fără 
probleme. Poţi să faci asta. 

— Dar dacă sus dau de cineva? Dacă... 

— Nina, a spus el şi a strâns-o de braţ. Treaba mea e 
să-ţi port de grijă. Dacă aş socoti că ai fi în pericol, nu 
te-aş lăsa să pleci. 

— Cu toate astea, mi-ai dat o armă. 

— Mda, cum să zic... nu e chiar sigur, înţelegi? 

Vorbele nu au avut darul de a o linişti. 

— Ascultă, imediat ce opreşti alimentarea gardului, 
eu şi Hugo o să ajungem înăuntru în mai puţin de cinci 
minute. Planul e simplu: intrăm, îi tragem una în bot 
lui Hajjar, o salvăm pe Kari şi plecăm. 

— Asta cu pumnul în bot pare să fie soluţia ta la 
orice, nu? 

— Ei, dacă merge... În orice caz, o să ţin legătura cu 
tine tot timpul prin radio. Şi avem planul clădirii - o 
să-ţi spun exact încotro să mergi. După ce reuşeşti, 
stai ascunsă şi n-o să păţeşti nimic. Ai încredere în 
mine. 

Nina şi-a legat părul la spate, apoi, cu o neplăcere 
extremă şi o expresie de scârbă neascunsă, a intrat cu 
capul înainte în conducta de scurgere. 

— Nu prea am de ales, nu-i aşa? 

— E mai bine decât deloc, a zis Chase, pornind 
aparatul de emisie-recepţie. Uite, o să te ajut să intri. 
Şi să facem un test de comunicare. 

Apoi i-a ridicat picioarele şi a împins-o în conductă. 

Aparatul lui a scos câteva pârâituri, după care s-a 
auzit vocea ei: 

— Să nu îndrăzneşti să mă apuci de fund. 

— Nici prin gând nu mi-a trecut, a spus el, uitându- 
se admirativ la rotunjimile evidenţiate de costumul de 
scufundare în timp ce ea pătrundea şerpuind în canal. 

A mai împins-o o dată de picioare, iar ea a dispărut 
în beznă. 

Cu lanterna ţinută într-o mână şi îndreptată în faţă, 
Nina s-a târât prin conducta înclinată. Era strâmtă, 
însă reuşea să se strecoare la limită. S-a oprit o clipă 
să îndrepte fasciculul de-a lungul ei. Până la capătul 
acesteia nu se vedea nimic, doar beznă. 

— Pariez că Lara Croft nu a trebuit să se caţere prin 
conducta de canalizare a unei case, a mormăit ea, 
după care şi-a început urcuşul anevoios. 


Kari a văzut cum starea de frustrare a lui Hajjar 
creştea în vreme ce aştepta apelul lui Qobras, iar un 

semn era că bătea darabana în tăblia biroului. Se 
părea că nu era obişnuit să aştepte pentru a căpăta 
ceva. 

— Failak, a spus ea, trebuie să merg la toaletă. Te 
rog! 

— Nu începe iar, s-a văicărit gardianul, însă Hajjar a 
făcut un semn cu mâna spre uşă. 

Tânăra s-a ridicat şi a scos un sunet de triumf către 
gardian. 

— N-am de gând să-ţi scot cătuşele, a bolborosit el, 
în timp ce o conducea afară din cameră. 


— Cum te descurci? a întrebat-o Chase, iar vorbele 
au fost însoţite de paraziți. 

— A, superbine, a bombănit ea. Abia aştept să 
prezint aventura asta într-un articol pentru Jurnalul 
Internaţional de Arheologie. 

În cască a auzit un sunet ce părea a fi un hohot 
înfundat de râs. 

— Te mişti grozav. Vezi capătul canalului? 

Ea a îndreptat fasciculul lanternei în faţă. 

— Cred că... da! Da, îl văd! Şi aud ceva. 

A încercat să depisteze locul de unde venea 
zgomotul. Era un soi de susur... ca apa care coboară 
pe o ţeavă. 

— Uf, drace! 

S-a crispat şi abia a reuşit să-şi reprime un țipăt 
când mai bine de zece litri de lichid au năvălit în josul 
canalului, stropind-o. 

— Vai, Dumnezeule! Of! Dezgustător! 

Răspunsul jovial al lui Chase nu a reuşit să o 
binedispună. 

— Bine măcar că nu uită să tragă apa. 


— Acum te simţi mai bine? a întrebat-o batjocoritor 
Hajjar când a fost readusă în încăperea circulară. 

— Manierele însoţitorului au cam lăsat de dorit, a 
spus ea cu un aer înţepat. Sper că nu am scăpat 
discuţia cu Qobras. 

— Nu, dar aştept să mă apeleze dintr-o clipă în alta, 
deci ai revenit la ţanc. 

A făcut un gest, iar gardianul a împins-o pe un 
fotoliu. Volgan s-a uitat rugător la ea, dar nu a zis 
nimic. 

— Nu uita de oferta făcută de tatăl meu. Indiferent 
ce-ţi dă Qobras, el poate... 

Dinspre computer s-a auzit un clopoțel. Hajjar a 
pocnit din degete spre gardianul din spatele lui Kari, 
care şi-a pus mâna grea pe umărul ei. Ea a tăcut, 
urmărindu-l pe iranian întorcându-se cu faţa spre 
ecran. 

Era prima oară că îl vedea pe Qobras „pe viu”, 
pentru că până atunci îl ştiuse doar din fotografii. Dar 
până şi acelea fuseseră vechi de câţiva ani. Părul lui 
negru era acum presărat de fire cărunte începând de 
la tâmple, iar faţa îi era mai ridată - însă ochii îi 
rămăseseră la fel de ageri ca întotdeauna. 

Şi la fel de ucigători. 

— Domnule Hajjar, a spus Qobras. 

Tonul din glasul lui indica limpede că nu simţea nici 
o plăcere că era nevoit să poarte acea conversaţie. 

— Domnule Qobras, i-a răspuns Hajjar, cu o bună 
dispoziţie falsă. Sunt încântat că reuşim, în sfârşit, să 
stăm de vorbă. 

— Am înţeles că ai ceva pentru mine, a rostit celălalt 
grăbit. 

— Două lucruri, de fapt! Primul este această 
jucărioară, a zis iranianul şi a pus în faţa camerei 
video obiectul creat de atlanţi. Am înţeles că v-a fost 
luat din... _ 

— Distruge-l, l-a întrerupt Qobras. Topeşte-l. ţi 
plătesc cincisprezece milioane de dolari când primesc 
filmul video complet cu distrugerea obiectului. 

— Să-l distrug? a făcut Hajjar, complet aiurit. Da, 
pot face asta, am toate instalaţiile necesare pentru 
prelucrarea metalelor preţioase, dar... s-a întrerupt, 
clătinând din cap, incapabil să creadă. Eşti sigur? 

— Topeşte-l. Păstrează aurul, sau orice alte metale 
extragi din el, dar îl vreau distrus. A provocat destule 
necazuri. 

Cutremurat, Hajjar a pus artefactul înapoi pe birou. 

— Îl distrug. Bine. Pentru... cincisprezece milioane, 
da? 

Qobras a dat aprobator din cap. 

Îngrozită, Kari a ridicat privirea. Dacă artefactul era 
distrus, însemna că singura legătură cu Atlantida ar fi 
dispărut pe vecie. 


Cu o enormă senzaţie de uşurare, Nina s-a strecurat 
afară din conductă. 

Încăperea în care se găsea acum era rectangulară, 
cam doi metri pe doi şi jumătate, în care pătrundeau 
de sus o serie de ţevi. Podeaua era scăldată în apă 
puturoasă. 

— Am ajuns, a spus ea în microfon, îndreptând 
lumina spre pereţi. 

O scară murdară ducea în sus. 

— Bine, a zis Chase, având glasul distorsionat din 
cauza interferenţelor. Acum urci scara. Şi, orice ar fi, 
ai grijă să... 

— Să ce? 

— ... să nu aluneci. 

— Mulţumesc de sfat. 

Cu costumul şiroind de apă şi mizerii, a urcat. A 
împins cu precauţie capacul metalic de deasupra şi, 
spre marea ei uşurare, acesta a cedat. L-a dat 
deoparte, apoi a urcat. 

— Am ajuns sus, a anunţat ea. 

— Bine, ar trebui să te afli într-o încăpere cu o uşă. 

A plimbat fasciculul de lumină prin încăpere. 

— Aşa e. 

— Verific-o, să te asiguri că nu e nimeni afară, apoi o 
iei spre stânga. La capătul coridorului găseşti altă 
încăpere. Treci prin ea. 

Cu inima bătându-i puternic, Nina a crăpat uşa şi a 
privit afară. Coridorul cu pereţi placați cu piatră era 
slab iluminat şi, cu excepţia unui bâzâit slab, tăcerea 
predomina. S-a uitat în cealaltă direcţie. Un şir de 
trepte duceau sus. 

— Nu e nimeni. 

— Bine, porneşte. 

Şi-a lepădat încălţămintea umedă, să nu lase urme 
pe podea, apoi a păşit delicat de-a lungul coridorului. 

— Hopa. Apar probleme. 

În ciuda paraziţilor, a simţit îngrijorarea din glasul 
lui Chase. 

— Ce e? 

— Sunt două uşi. Pe care intru? 

— În plan figurează doar una, dar probabil că au mai 
adăugat una. Pe noi ne interesează camera 
generatoarelor. Încearcă-le pe amândouă. 

Pe ambele uşi se vedeau semne de avertizare 
privind reţele sub tensiune, dar asta nu o ajuta în nici 
un fel. A încercat-o întâi pe cea mai apropiată. 

Din fericire, nu era o încăpere plină de tehnicieni 
sau de personal de securitate. Arăta mai curând ca 
departamentul de IT de la universitate. A recunoscut 
un echipament amintind de un server - pesemne că 
Hajjar avea legătura lui proprie şi sigură la Internet. 
La acesta erau conectate câteva casete negre, dar şi 
un computer pe al cărui monitor se tot rotea un 
screensaver. 

Din curiozitate - încăperea era minusculă, iar 
computerul se găsea foarte aproape de ea - a mişcat 
mouse-ul. Ecranul s-a luminat, prezentând mai multe 
ferestre. Majoritatea afişau instrucţiuni de stare, 
imposibil de înţeles pentru ea, însă ochii i s-au 
îndreptat imediat spre una anume. Era divizată în 
două, fiecare parte prezentând ceea ce evident era o 
videoconferinţă. 

Nu a recunoscut bărbatul cu faţă împietrită dintr-o 
fereastră, dar celălalt era... 

Hajjar. 

— Nina, a şuierat Chase la ea, ce se întâmplă acolo? 

— Am nimerit în camera serverului. 

— Atunci ieşi de acolo! Repede, mergi în cealaltă 
încăpere. 

A constatat că la a doua încercare a intrat unde 
trebuia. Mai tot spaţiul era ocupat de două 
generatoare care bâzâiau. Pe peretele de lângă ele se 

găsea un tablou cu siguranţe şi întrerupătoare. 
— Încă o problemă, a rostit ea încet. Toate 
instrucţiunile sunt în arabă. 


— Văd că îl ai acolo şi pe Yuri, a spus Qobras. 

— Giovanni! a zis Volgan cu disperare în glas, 
sculându-se cu greu în picioare. 

Gardianul lui a ridicat pistolul ca pentru a-l lovi din 
nou, dar Hajjar a clătinat din cap. 

— Te rog, îmi cer iertare! Am greşit, ştiu şi-mi pare 
rău! 

Qobras a clătinat din cap. 

— Yuri... Eu am avut încredere în tine. M-am 
încrezut în tine, iar tu m-ai trădat - dar şi întreaga 
Frăţie. Şi pentru ce? Pentru bani? 

A clătinat iarăşi din cap. 

— Frăția se îngrijeşte de membrii săi, ştii doar. Dar 
tu ai vrut mai mult? Aşa gândesc cei pe care noi 
încercăm să-i oprim. 

— Te rog, Giovanni, s-a milogit Volgan. N-o să mai... 

— Yuri. 

Acest singur cuvânt l-a redus instantaneu la tăcere 
pe Volgan. 

— Hajjar, nu am ce face cu un asemenea om şi simt 
convins că nici tu nu ai nevoie de el. Îţi dau cinci 
milioane de dolari ca să-l ucizi chiar acum. 

— Cinci milioane? a făcut Hajjar mirat. 

Qobras a confirmat cu o mişcare din cap. 

— Giovanni! a ţipat Volgan cu glas ascuţit. Nu, te 
rog! 

Hajjar a rămas nemişcat câteva clipe, părând 
cufundat în gânduri; apoi a deschis un sertar îngust 

existent în birou, a scos un revolver argintiu şi a tras. 


Chase a revenit. 

— Uite, am schema de conexiuni. Trebuie să existe 
trei panouri înalte, cu un şir de comutatoare de-a 
lungul lor. 

Nina le-a observat. 

— Da. 

— Panoul din mijloc. Închide comutatoarele trei, 
patru şi şase. 

Fiecare a scos câte un pocnet puternic atunci când 
manetele lor au fost trase în jos. 

— Bine şi acum? 

— Asta-i tot. Al terminat. Găseşte-ţi un ascunziş şi 
ne vedem peste cinci minute. 

Din cască a mai auzit un pocnet, apoi s-a făcut 
linişte. 

— Aşteaptă, Eddie... Eddie! 


Şocată, Kari a rămas cu ochii la cadavrul lui Volgan. 
Până şi gardienii fuseseră surprinşi de bruscheţea 
acelei execuţii. 

— Dumnezeule mare! 

Auzindu-i vocea, Qobras a reacţionat oarecum 
surprins. 

— Hajjar! Cine mai este cu tine? 

Iranianul a întors ochii de la cadavrul însângerat şi 
s-a uitat la ecran. 

— O am pe rivala ta... aş putea spune. Kari Frost. 

Celălalt a rămas înmărmurit. 

— Kari Frost? Vreau s-o văd! 

Chase şi Castille au urcat repede panta pornind de 
la râu. Chase a testat gardul, aruncând în el o foarfecă 
de tăiat sârmă. Nici scântei şi nici semne de vreun 
scurtcircuit. Era nealimentat electric. 

— La treabă, a ordonat el. 

Cu foarfeca, belgianul a făcut o gaură în partea de 
jos a gardului. Tovarăşul lui a ridicat porţiunea liberă 
ca pe o cortină, creând o despicătură suficient de 
mare pentru a trece pe dedesubt. 

Ajunşi de cealaltă parte, au sărit în picioare şi au 
privit către fortăreață. Panta stâncoasă ducea spre 
drumul sinuos de acces şi spre intrarea principală în 
clădire. Nu au văzut nici un agent de pază, dar din 
cele spuse de Shala, aceştia existau pe undeva. 

Pe lângă pistolul lui, Castille mai avea o puşcă G3 
luată de la soldaţii lui Mahjad. Chase, arma lui 
personală şi un Uzi bătrân, pe care i-l dăduse Shala. A 
verificat ambele arme. Erau gata de acţiune. 

— Gata, a zis el, a sosit vremea să devenim eroi. 

Au pornit în goană. 


A socotit că încăperea care găzduia serverul era un 
ascunziş la fel de bun ca oricare altul. lar asta îi 
permitea să mai arunce o privire la ecranul 
monitorului. 

I-a trebuit doar un moment să mărească fereastra cu 
videoconferinţa şi ceva mai mult ca să sporească 
volumul. Hajjar şi celălalt bărbat discutau despre... 

Kari! 

Nu numai atât, dar apoi a apărut şi ea în spatele 
iranianului, adusă în cadru de către unul dintre 
oamenii lui. 

— Ce caută acolo? a întrebat Qobras. 

— Am o anumită afacere cu tatăl ei. Nu e treaba ta. 

— Ba este treaba mea! aproape că a răcnit celălalt. 
Ucide-o. 

Hajjar a rămas cu gura căscată. 

— Poftim? 

— Ucide-o! Imediat! 

Kari a simţit un sloi de gheaţă în stomac. Hajjar 
rămăsese cu arma în mână. Dacă asculta ordinul, 
putea muri peste câteva clipe. 

— Ai înnebunit? a exclamat Hajjar. Pentru mine ea 
valorează zece milioane de dolari! Tatăl ei a convenit 
să-mi plătească răscumpărarea! 

— Ascultă-mă, a spus Qobras, aplecându-se în faţă 
până când mutra lui a ocupat tot ecranul, nici nu ai 
idee cât de primejdioasă este. Ea şi tatăl ei încearcă să 
descopere ceea ce Frăția luptă să păstreze ascuns de 
secole întregi. Dacă reuşesc... 

Iranianul a făcut un semn cu mâna. 

— Nu-mi pasă. Pe mine mă interesează cele zece 
milioane de dolari pe care le încasez înapoind-o tatălui 
ei. 

În glasul lui Qobras s-a strecurat treptat o undă de 
disperare. 

— Hajjar, îţi dau douăsprezece dacă o ucizi. 

— Ţi-ai ieşit din... 

— Cincisprezece milioane, îţi plătesc oricât. Dar 
numai dacă o ucizi imediat pe Kari Frost! 

Zguduită, Nina a rămas cu ochii ţintă la monitor. 
Omul acela, oricine ar fi fost, vorbea serios când cerea 
moartea lui Kari. Şi, atât cât văzuse din 
comportamentul lui Hajjar, lăcomia îl va determina să 
cedeze, acceptând nişte bani pătaţi de sânge. 

lar ea nu putea interveni pentru a împiedica 
deznodământul. 

Decât dacă... 


— La poarta de jos, doi agenţi de pază, a rostit 
Castille, în timp ce el şi Chase urcau în fugă panta 
stâncoasă. 

— li văd. Vor avea nevoie de câteva minute să 
ajungă aici. Dă-i naibii deocamdată. Ce se întâmplă 
sus? 

— Cred că sunt dincolo de poartă. Ce tactică vrei să 
folosim? Apelăm la subtilităţi? 

Chase a ridicat arma Uzi. 

— Cam aşa ceva mi-ar fi pe plac. 


Hajjar se simţea sfâşiat între dorinţe, de aceea s-a 
uitat la ceilalţi oameni din încăpere - chiar şi la Kari - 
ca şi cum ar fi sperat să primească vreun sfat. 

— Cincisprezece milioane? a zis el într-un târziu. De 
ce? De ce e atât de important pentru tine ca ea să 
moară? 

— Douăzeci de milioane! a strigat Qobras. Douăzeci 

de milioane dacă o omori chiar acum. Nu mai pune 
întrebări, ci... 

Ecranul s-a stins. 

La fel s-a întâmplat şi în restul camerei - luminile, 
computerul lui Hajjar, totul s-a stins sau a încremenit. 
Singura lumină venea dinspre ferestrele înguste, cu 
vitralii. 

Iranianul şi gardienii lui fuseseră luaţi pe 
nepregătite, astfel că au rămas împietriţi de uimire. 

Kari a profitat de acea clipă ca să acţioneze. 

Când decuplase alimentarea electrică a gardului, 
Nina observase comutatoarele mari, de culoare roşie, 
aflate în partea de jos a tablourilor de comandă. Nu 
era nevoie să ştie arabă sau să aibă cunoştinţe de 
electrician ca să-şi dea seama de rostul lor. 

Le-a decuplat pe toate. În cameră s-a făcut 
întuneric. 

Aprinzând lanterna, s-a grăbit să iasă. Sigur va veni 
cineva acolo să vadă ce se întâmplase. În timp ce 
alerga pe coridorul cufundat în semiîntuneric şi-a 
răsucit centura pentru a aduce tocul pistolului la 
îndemână. 

Poarta principală era o arcadă uriaşă în zidul gros 
dinspre sud. Chase s-a slujit de oglinjoara lui de oţel 
să vadă după colţ. 

— Doi indivizi în ghereta de pază de la capătul 
îndepărtat, stânga, i-a spus lui Castille, la vreo patru 
metri şi ceva. Mi se par cam surprinşi de situaţie. 

Castille a ridicat arma. 

— Tot la subtilităţi rămânem? 

Chase a dat din cap, conţinând să urmărească în 
oglindă ce se petrecea în gheretă. 

— Hai să... 

Luminile din gheretă s-au stins, la fel monitoarele 
camerelor video. Derutaţi, agenţii de pază au început 
să se agite. 

— Uf, mama naibii! a şuierat Chase. Acum a 
decuplat totul! 

Glasurile paznicilor au răsunat până în pasaj; unul 
dintre ei vorbea la aparatul de emisie-recepţie. 

Castille a făcut o faţă lungă. 

— Adio, subtilităţi. 

— Luptăm până la capăt? 

— Până la capăt. 

S-au înţeles apoi prin gesturi din cap şi au pornit 
înainte în goană, cu armele puse pe foc automat, 
ciuruind ghereta de la poartă şi pe ocupanţii ei. 

Kari s-a răsucit cu graţia lipsită de efort a unei 
balerine, pivotând pe un picior în momentul în care a 
aterizat, ghemuindu-se. În acelaşi timp şi-a azvârlit 
celălalt picior înainte şi, cu o mişcare de cosire, l-a 
lovit din spate în glezne pe gardianul «i, 
dezechilibrându-l. Acesta a căzut pe spate, izbindu-se 
cu capul de marmura podelei. 

A sărit în picioare, ridicându-şi genunchii foarte sus 
şi s-a încovoiat, făcându-se ghem, reuşind să-şi treacă 
încheieturile încătuşate pe sub picioarele strânse. 

A izbit apoi podeaua cu tocurile şi a ridicat mâinile 
în faţă. De undeva de afară a auzit ţăcănit de arme 
automate. 

Acela trebuia să fie Chase. 

În lumina scăzută, l-a văzut pe Hajjar încă stând la 
birou, cu faţa îndreptată spre ecranul mort al 
televizorului. Reuşind întru câtva să-şi revină din 


188 


uluială, celălalt individ a ridicat arma MP-5. 

Omul căzut la picioarele ei avea armă, dar rămăsese 
în tocul de la brâu. Iar uşa era prea departe. 

Rămânea o singură soluţie. 

A făcut un salt pe biroul lui Hajjar şi a alunecat pe 
fund de-a lungul tăbliei de marmură, momente în care 
iranianul s-a răsucit cu fotoliul. Kari l-a izbit cu 
picioarele în faţă, strivindu-l de spătarul tapiţat în 
piele, iar ea şi-a continuat alunecarea pe toată 
lungimea biroului şi a aterizat în poala lui. In 
momentul impactului, fotoliul rotativ s-a învârtit, iar 
vreme de un moment, spătarul înalt i-a făcut pe ea şi 
pe Hajjar invizibili pentru gardianul înarmat. 

Iar în acea clipă, a smuls revolverul din mâna lui. 

Nu a fost nevoie decât de un foc pentru a-l nimeri pe 
gardian drept în frunte. Mort instantaneu, s-a prăbuşit 
la podea. 

Celălalt îşi revenise, astfel că, întorcându-se către 
Kari şi-a scos arma. 

Ea s-a propulsat cu ajutorul picioarelor, folosindu-l 
pe Hajjar drept trambulină pentru a se lansa în aer. 
Fotoliul, cu ocupant cu tot, s-a prăvălit cu zgomot. A 
descris o tumbă perfectă, iar glonţul pornit din arma 
gardianului a izbit în peretele din spatele ei. 

Era încă răsucită în timpul zborului când a apăsat pe 
trăgaci. Glonţul a sfârtecat pieptul bărbatului, iar 
sângele a ţâşnit ca o arteziană, în timp ce el s-a 
prăbuşit la podea. 

Kari a aterizat pe ambele picioare alături de birou, 
iar haina largă şi lungă a fluturat ca o capă. A aruncat 
o privire glacială spre cadavrul fostului ei temnicer. 

— Ai avut dreptate în legătură cu artele marţiale. 

A auzit un zgomot în spatele ei şi s-a răsucit 
fulgerător. Hajjar se târâse din fotoliul răsturnat şi se 
lipise de peretele de sub plasmă. A ridicat mâna cu 
cârlig spre plinta sculptată aflată la baza peretelui şi, 
cu un zâmbet strâmb de triumf pe buzele palide, 
podeaua de sub el s-a căscat, făcându-l să cadă în gol 
şi întuneric. Până să reacționeze Kari, trapa s-a închis 
la loc; doar locul de îmbinare în placa de marmură era 
dovada că acolo era o uşă secretă. 

S-a repezit în acel loc şi a apăsat pe plintă, dar nu s- 
a întâmplat nimic, deşi o parte din ea s-a mişcat sub 
atingerea ei. Probabil că trapa avea un mecanism de 
blocare pe dinăuntru, tocmai pentru a-i împiedica pe 
eventualii atacatori să îl urmeze pe fugar. 

Artefactul! 

A aruncat o privire disperată spre tăblia biroului, 
căutând obiectul din oricalc. 

Dispăruse. 

Probabil că îl antrenase cu sine când alunecase pe 
tăblia biroului, făcându-l să cadă chiar în braţele lui 
Hajjar. lar acum folosise calea de scăpare gândită de 
şah pentru a fugi cu artefactul. 

Scăpând o înjurătură în norvegiană, a dat drumul 
revolverului într-un buzunar, a luat arma MP-5 de la 
gardianul mort şi s-a grăbit să iasă din încăpere. 


Toboganul în spirală l-a dus pe Hajjar până într-o 
încăpere mică, aflată cu două etaje mai jos. Ca şi 
restul fortăreței, aceasta era cufundată în întuneric, 
dar imediat ce a reuşit să se orienteze, nu a mai avut 
probleme. Îşi înzestrase camera cu tot ce ar avea 
nevoie pentru situaţia în care ar fi trebuit să utilizeze 

acea ieşire de urgenţă. 

Numai că, s-a gândit el în timp ce pipăia după 
felinarul cu baterii pe care îl ştia acolo, nu se 
aşteptase să folosească vreodată acea cale de salvare. 
Dar mai ales să fugă de o persoană care cu câteva 
secunde mai devreme îi fusese prizonieră. Qobras 
avusese dreptate - Kari Frost era cu adevărat mai 
primejdioasă decât părea la prima vedere. 

A găsit felinarul şi l-a aprins. Camera arăta exact 
aşa cum o lăsase. Agăţându-şi grăbit un săculeţ pe 
umăr, a dat drumul barei de oricalc în ea, după care 
şi-a ales o armă. 

Infirmitatea îl făcea să se limiteze la arme mici şi 
uşoare - asta nu însemna însă că îl limita şi în privinţa 
puterii acestora. A ales un Ingram MII, ceva mai mare 
decât un pistol oarecare, însă capabil să tragă o mie 
şase sute de gloanţe pe minut. Această armă prezenta 
o modificare specială, comandată personal de 
cumpărător: încărcătorul pornea din partea de jos a 
patului şi avea în capăt un butoiaş, ceea ce îi dubla 
capacitatea. Cu o singură mână, Hajjar voia să evite 
pe cât posibil manevrele de reîncărcare. 

A mai ales şi altă armă. A deşurubat cârligul de oţel 
care continua ciotul mâinii drepte... şi l-a înlocuit cu o 
lamă zimţată amenințătoare, lungă de peste douăzeci 
de centimetri. 

Pilotul lui primise ordine precise pentru cazul în 
care ar fi apărut o asemenea stare de urgenţă - 
trebuia să meargă la aparat şi să-l pornească pentru o 
decolare imediată. Hajjar avea mulţi duşmani şi nu-şi 
făcea iluzii că fortăreaţa era de necucerit. Era de 
preferat să fugă de pericol şi să-şi lase oamenii acolo 

pentru a face faţă situaţiei. 

Însă dacă s-ar fi întâmplat să dea peste vreunul 
dintre duşmani până să ajungă la elicopter, voia să fie 
pregătit. 


Nina a urcat scările şi s-a trezit pe un alt coridor, 
acesta din urmă fiind bogat ornamentat de cineva cu o 
patimă de neînfrânt faţă de catifeaua roşie. Ferestrele 
înalte de la fiecare capăt ofereau suficientă lumină, 
astfel că a stins lanterna. Pe fereastra cea mai 
apropiată a văzut munţii înconjurători; cealaltă dădea 
spre curtea din mijlocul fortăreței. 

Din locul unde se afla a auzit focuri de armă. 
Însemna că Chase şi Castille îşi făcuseră apariţia. 

A auzit venind de după colţ şi paşii cuiva care alerga 
spre ea - probabil cineva care se îndrepta spre camera 
generatoarelor pentru a le reporni. S-a furişat pe uşa 
cea mai apropiată. Privirea pe care a reuşit să o 
arunce înainte de a o închide şi de a face încăperea să 
se scufunde în întuneric a lămurit-o că nimerise în 
bibliotecă, ai cărei pereţi erau înţesaţi de rafturi 
încărcate de cărţi de specialitate şi volume de istorie. 
Era evident că Hajjar ţinea să fie cât mai bine 
informat în privinţa artefactelor pe care le cumpăra şi 
le vindea. 

Cu mâinile tremurătoare, a scos pistolul din toc, 
îndreptându-l spre uşă şi, în acelaşi timp, retrăgându- 
se. Zgomotul de paşi a părut că se apropie. 

Dacă uşa s-ar fi deschis, ar fi avut voinţa necesară 
să apese pe trăgaci? 

Nu a mai fost nevoie să afle. Zgomotele s-au stins, 
semn că persoana cobora spre subsol. 

Cu un oftat de uşurare, a aprins din nou lanterna. 
Biblioteca era locul cel mai potrivit pentru a se 
ascunde. Era puţin probabil ca vreunul dintre oamenii 
lui Hajjar să simtă nevoia de a verifica vreo referinţă 
istorică în acele momente de criză. Trebuia doar să 
aştepte până când Chase avea să ia din nou legătura 
cu ea. Nedumerită, a îngheţat brusc. Încăperea i s-a 
părut mult mai iluminată, ca şi cum lanterna şi-ar fi 
dublat ca prin minune puterea. 

Cuprinsă de groază, s-a întors. 

Abia ieşit dintr-o încăpere ascunsă înapoia unui raft 
cu cărţi, Hajjar se afla la mai puţin de un metru de ea, 
având un felinar agăţat de un ham pus pe umăr. A 
părut la fel de surprins ca ea, dar asta nu l-a 
împiedicat să îndrepte pistolul cu aspect sinistru spre 
ea. 

— Doctor Wilde, a zis el, plimbându-şi privirea pe 
formele evidenţiate de costumul de scufundător, după 
care a ridicat lama prinsă de încheietura mâinii drepte 
spre gâtul ei. Nici nu ştii ce mult mă bucur să te 
revăd. 


Curtea era de formă rectangulară, destul de lungă, 
având poarta principală plasată în mijlocul zidului 
sudic. De o parte şi de alta se găseau nişte piedestale 
mari din marmură, pe care erau aşezate flori 
ornamentale, câte trei ghivece pe fiecare rând. Chase 
şi Castille s-au adăpostit înapoia unuia dintre acestea, 
să se orienteze. 

— Calea de acces către celule trebuie să fie pe uşa 
aceea, a spus Chase, arătând drept înainte. 

— S-ar putea să nici nu o găsim acolo pe Kari, i-a 

răspuns Castille. Ar trebui să ne despărţim, pentru ca 
unul dintre noi să verifice etajele superioare. 

— Dar ce facem cu oamenii lui? 

— E un infractor şi un criminal, nu un lord 
războinic! Imposibil să aibă o întreagă armată. 

Uşa spre care arătase Chase s-a deschis brusc şi pe 
ea s-au năpustit în curte cinci oameni înarmaţi cu 
puşti MP-5. 

— Pe de altă parte... a zis el strâmbându-se şi a 
deschis focul cu Uzi-ul lui. 

Castille a tras şi el cu G3-ul peste vârfurile 
plantelor. Doi dintre oamenii lui Hajjar s-au prăbuşit 
imediat, stropind pereţii dinapoia lor cu sânge. Ceilalţi 
trei s-au dispersat, doi ţâşnind de-a latul curţii, să-şi 
caute adăpost în apropierea plantelor situate în 
diagonală faţă de Chase şi Castille, cel de-al treilea 
aruncându-se după un ghiveci de mari dimensiuni. 

Chase a căutat din ochi o rută de scăpare. În afară 
de poarta principală, cea mai apropiată ieşire din 
curte era printre o serie de ferestre arcuite din zidul 
dinspre vest, dar ca să ajungă până la ele ar fi 
însemnat să alerge cale de vreo doisprezece metri - pe 
teren deschis. 

— La naiba! Dacă rămânem blocaţi aici prea multă 
vreme, indivizii de la poarta de jos or să ne ajungă din 
urmă. 

— Ce-ar fi să... a dat să spună Castille, moment în 
care florile de deasupra lui au fost sfârtecate de 
gloanţe. FExcusez-moi! a răcnit el spre trăgători. Ce 
părere ai de ferestrele acelea? 

Celălalt s-a uitat în direcţia indicată - la trei metri 
depărtare, în zidul sudic existau două ferestre la 

înălţimea pieptului. Însă erau destul de înguste, având 
maximum şaizeci de centimetri. 

— Sunt cam mici, nu crezi? 

Apoi a analizat modul de tragere al oamenilor lui 
Hajjar. Apăreau, trăgeau rafale de câte trei gloanţe, 
apoi se retrăgeau în ascunzătoare, după care procesul 
era repetat de celălalt trăgător. 

S-a oprit o secundă, apoi s-a aplecat într-o parte, 
apărând puţin din ascunzătoare. Ca la un semn, unul 
din oamenii aflaţi de cealaltă parte a curţii a sărit în 
sus să ţintească spre ei - numai că imediat s-a 
prăbuşit pe spate şi a dispărut, pentru că un singur 
glonţ pornit din Uzi-ul lui Chase l-a nimerit exact în 
faţă. 

— Încă unul doborât! Dacă îl găurim şi pe celălalt, 
ne acoperim unul pe celălalt până ajungem la uşi. 

Imediat după aceea, alte flori au fost făcute fărâme. 
Castille a fluturat mâna să se ferească de resturile de 
petale ce-i plouau pe faţă, parfumul lor amestecându- 
se contrastant cu mirosul înţepător de praf de puşcă 
ars. 

— Bine măcar că nu au grenade. 

— Da, dar păcat că nu avem noi vreuna. Am putea... 

Şi Chase a amuţit, pentru că a auzit un strigăt de 
avertizare. 

— La naiba, trebuia să stârneşti soarta, nu? 
Grenadă! 

Amândoi au deschis focul în acelaşi timp spre 
ferestre, după care s-au ridicat şi au ţâşnit spre ele. În 
spatele lor, o grenadă a descris un arc din celălalt 
capăt al curţii şi a aterizat cu un bufnet pe solul moale 
al ghiveciului masiv. 

Geamurile s-au fărâmiţat sub rafalele de armă, după 
care Chase a plonjat cu capul înainte prin 
deschizătura îngustă. Castille l-a urmat la mai puţin 
de o secundă. Au dat drumul la arme cu puţin înainte 
de a atinge ploaia de cioburi, apărându-şi feţele cu 
braţele. Explozia grenadei a smuls o bucată masivă de 
marmură dintr-o latură a ghiveciului, azvârlind plante 
şi pământ până la aproape zece metri înălţime. O 
rafală de fragmente metalice ucigătoare a zburat 
înspre cei doi foşti soldaţi, dar ei trecuseră deja de 
ferestre. Bucăţile de geam care mai rămăseseră prinse 
în ramă au zburat după ei ca nişte confetti ascuţite ca 
briciul imediat ce ei au atins podeaua şi s-au 
rostogolit. 

Chase s-a scuturat de cioburile de sticlă căzute pe 
el. Încăperea era un soi de galerie de artă, pentru că 
înăuntru se aflau şiruri de statui. Îi ţiuiau urechile, dar 
în afara zdruncinăturii resimţite când aterizase pe 
coate şi genunchi şi a unei tăieturi care-l ustura în 
ceafă nu simţea nici o durere deosebită. 

— Eşti teafăr? 

Castille s-a strâmbat. 

— Am trăit şi vremuri mai fericite! 

Şi-a ridicat braţul stâng; mâneca îi fusese sfâşiată 
până la piele, astfel că avea o zgârietură adâncă şi 
sinuoasă de-a lungul antebraţului, din care ieşeau 
câteva cioburi care i se înfipseseră în carne. 

— Mai poţi lupta? 

— Nici o problemă! 

Şi-a ridicat G3-ul de jos. Chase şi-a căutat Uzi-ul. Nu 
era în cameră - pesemne că se lovise de rama 
ferestrei şi aterizase afară. 

Şi-a scos pistolul Wildey şi s-a lipit cu spinarea de 
perete, chiar în apropierea ferestrei distruse. Castille 
a procedat la fel de cealaltă parte. Cei doi agenţi de 
pază alergau spre ferestrele boltite, având intenţia să 
pătrundă în clădire şi să le taie retragerea. 

Un foc tras cu pistolul de Chase a sfărâmat 
maxilarul unuia dintre ei. Omul s-a prăvălit la pământ, 
zvârcolindu-se. Castille a tras de două ori, nimerindu-l 
pe cel de-al doilea în piept. Acesta a căzut peste 
fereastră, trecând cu capul prin geam. 

— Să mergem, a zis Chase, precipitat. 

Trebuiau să o găsească pe Kari - dar şi pe Nina, iar 
asta cât mai repede. 

În momentul în care au părăsit galeria, luminile au 
pâlpâit, apoi s-au aprins. 


Kari era convinsă că Hajjar va încerca să fugă din 
fortăreață. Dacă salvatorii ei atacau din direcţia porţii 
principale, însemna că iranianul avea să se îndrepte 
spre locul unde aterizase elicopterul, o platformă care 
pătrundea puţin în latura nordică a clădirii. 

A refăcut în minte drumul pe care îl parcursese de 
acolo până la celulă, apoi până în biroul lui Hajjar. 
Trebuia să mai coboare un etaj, apoi să cotească la 
dreapta... 

După ce a pornit generatoarele, unul dintre oamenii 
lui Hajjar s-a grăbit spre scară, unde l-a descoperit pe 
şeful lui aşteptându-l, având lângă el un oaspete 
neaşteptat. Se părea că era ziua „femeilor frumoase 
din Occident”. 

Însă imediat a remarcat că, spre deosebire de 
blonda glacială pe care o văzuse mai devreme, această 

roşcată avea mare nevoie de un duş. 


— Escorteaz-o, i-a ordonat Hajjar. 

Omul a prins-o de umăr pe Nina şi a împins-o 
înainte, vârându-i ţeava armei MP-5 în spate. 

— Unde e Kari? a întrebat ea cu glas apăsat. Ce i-ai 
făcut? 

În timp ce alerga, Hajjar a întors capul şi a fulgerat- 
o cu privirea, moment în care i-a văzut urmele de 
sânge din jurul nasului şi al gurii. 

— Ce i-am făcut eu? Ar trebui să întrebi ce mi-a 
făcut ea mie! Dacă ştiam cât de periculoasă este, i-aş 
fi legat picioarele. 

Replica a făcut-o curioasă pe Nina, dar nu a mai 
apucat să întrebe, pentru că au ajuns la un cot al 
coridorului. Pe fereastră se vedeau munţii - dar şi 
elicopterul aflat în aşteptare. Rotoarele lui se 
învârteau lent, căpătând viteză. 

Hajjar i-a dat omului său ordine în farsi, iar acesta s- 
a retras, ascunzându-se după colţ, acolo unde 
coridorul cotea. 

— Tu rămâi aici. Îţi aştepţi prietenii. 

— Cum asta, ca să-i împuşti? Du-te dracului! 

El a împuns-o cu lama ce-i pornea din încheietura 
mâinii, iar vârful a rănit-o. Nina a icnit. 

— Când ai tăi ajung aici, le faci semne cu mâna să 
înainteze, să aibă impresia că totul e în regulă. Dacă 
scoţi vreo vorbă, dacă încerci să îi avertizezi în vreun 
fel, el te va ucide. Ai înţeles? 

— Mi-e cât se poate de clar, a spus ea, aruncând o 
privire spre pistolul-mitralieră al gărzii de corp. 

Hajjar a dat din cap, apoi s-a întors să plece. 

— Hajjar! Unde este artefactul? 

El a lovit cu palma săculeţul de pe umăr. 

— Păcat să distrug un obiect de o asemenea valoare 
istorică... dar cele cincisprezece milioane de dolari pe 
care mi le dă Qobras pentru treaba asta nu sunt de 
lepădat. 

— Plus cele zece pe care ţi le-a plătit Kristian Frost, 
a zis ea dezgustată. 

Bărbatul a ridicat din umeri. 

— Eu ce pot să spun? Azi am avut o zi bună în 
afaceri. 

Auzind zgomot de împuşcături răsunând pe 
coridoarele pardosite cu marmură, s-a încruntat. 

— Dar am avut o zi proastă pentru casa mea. S-ar 
părea că va trebui să cheltuiesc o parte din bani 
pentru renovări. Dar mai bine aşa decât să fie daţi pe 
înmormântarea mea. Adio, doctor Wilde! 

S-a îndepărtat în fugă. 

Garda de corp i-a făcut semn cu arma, cerându-i să 
stea în mijlocul coridorului. Cel care s-ar fi apropiat 
dinspre capătul celălalt ar fi văzut-o pe ea... dar nu şi 
pe omul care o ţinea în vizorul puştii, ascuns vederii. 


— Auzi ceva sau mi se pare mie? a întrebat Castille 
în vreme ce el şi Chase alergau prin fortăreață. 

— Da, un elicopter. 

Şuieratul îndepărtat, dar tot mai puternic al 
motorului cu turbină al aparatului Jet Ranger era 
inconfundabil. 

— Merde! Ştiam eu că o să avem de furcă în orice 
clipă cu elicopterul acela, ştiam eu! 

— Uite, acolo, a spus Chase, arătând cu degetul. 

Apoi au urmat un cot al coridorului. 

Când s-a apropiat de intersecţia în formă de T care 
ducea spre platforma de decolare a elicopterului, Kari 
a auzit zvon de paşi. A ridicat arma şi... 

De după colţ au apărut Chase şi Castille, ambii cu 
armele îndreptate spre ea! 

— Dumnezeule mare, a zis Chase, a cărui faţă s-a 
destins într-un zâmbet, după care şi-a coborât arma, 
ce mă fac eu că oamenii nu mai au nevoie de mine să-i 
salvez din tot felul de situaţii? 

Kari i-a întors zâmbetul. 

— Cred că ar trebui să cer restituirea unor plăţi deja 
făcute. 

— Ei, să nu mergem chiar atât de departe, a 
intervenit Castille. 

— Unde-i Nina? 

— Ascunsă undeva, dacă mi-a ascultat sfatul, i-a 
răspuns Chase. Tu ai păţit ceva? Bun, dar unde-i 
Hajjar? 

— N-am nimic, dar Hajjar a luat artefactul. 

Chase s-a strâmbat, nemulţumit. 

— Dă-mi voie să ghicesc, acum se află în elicopter, 
adevărat? 

— Da! Să mergem! 

Au pornit în goană pe coridor, Chase aflându-se în 
frunte. 

— La următoarea intersecţie faci stânga, apoi mergi 
mai departe! i-a zis Kari. 

— Câţi oameni mai are cu el? 

— Nu ştiu - pe cei doi care mă păzeau i-am 
împuşcat. 

El i-a aruncat o privire nedumerită. 

— Cum adică, i-ai omorât? 

— Aşa, a răspuns ea, întorcându-i privirea. Ce s-a 
întâmplat? 

— Nimic! Doar că nu sunt obişnuit să am clienţi care 
fac treaba în locul meu! 

Au urmat coridorul - apoi, văzând o siluetă 
familiară, s-au oprit. 

— Nina! a strigat Kari. 

— Şi i-am spus să stea ascunsă, a protestat Chase. 
Doctore, ai păţit ceva? 


Lipit de perete, garda de corp i-a făcut semn Ninei 
cu arma: convinge-i să înainteze. Ea a ridicat mâna. 

Kari a dat să pornească în goană pe coridor - însă a 
fost oprită scurt de Chase, care a prins-o de un braţ. 

— Aşteaptă! i-a poruncit el, trăgând-o înapoi. 

Nina le făcea semne cu mâna... numai că ţinea 
degetul mare lipit de podul palmei. 

Acela era semnul de avertisment transmis către 
Chase şi Castille. 

Chase a continuat să înainteze în fugă, îndreptându- 
se către cotul coridorului. Însă, înainte de a ajunge la 
colţ, s-a azvârlit într-un salt răsucit şi a ridicat arma. 

Garda de corp a făcut un pas în faţă, a ţintit cu arma 
lui, un MP-5, ca să constate că ţinta lui era la podea, 
îndreptând un pistol uriaş spre el. 

Chase a tras trei focuri. 

Impactul gloanţelor de tip Magnum l-a propulsat 
înapoi pe individ, iar arma i-a scăpat din mână. A 
străpuns fereastra, după care a căzut de la aproape 
cinci metri, aterizând ca o grămadă de carne pe 
platforma de decolare a elicopterului. Zgomotul făcut 

de motorul aparatului a pătruns şi mai asurzitor în 
fortăreață. 

— Cum te simţi? a întrebat-o Chase pe Nina. 

— Bine, bine! s-a grăbit ea să-i răspundă. 

Kari s-a năpustit spre ea şi, spre uimirea Ninei, a 
strâns-o în braţe. 

— Slavă cerului că n-ai păţit nimic! 

S-a tras puţin înapoi, strâmbând din nas. 

— Ce e cu mirosul ăsta? 

— E din cauza lui, a spus Nina, strâmbându-se către 
Chase, care s-a uitat în altă parte, de parcă nu ar fi 
ştiut despre ce este vorba. 

Curentul de aer stârnit de palele elicopterului a 
trezit-o la realitate. 

— Hajjar! A luat artefactul! 

— Uf, drace! a exclamat Chase şi a fugit spre 
fereastra spartă. 

Aparatul se ridica de pe platformă. 

— Cred că ar trebui să-i distrug motorul, să-l oblig 
să aterizeze... 

— Nu mai avem vreme, a zis Kari. 

Dându-i drumul Ninei şi-a ridicat puşca, s-a apropiat 
de fereastră şi a dezlănţuit o rafală de gloanţe spre 
cabina elicopterului, în regim automat. 

Geamul de la uşa pilotului s-a sfărâmat. Prin 
interior, parbrizul a fost stropit de picături de un roşu 
intens. Pilotul s-a zbătut câteva clipe în fotoliul lui, 
după care Jet Rangerul a intrat în vrie în momentul în 
care omul nu a mai putut să-l controleze. 

Coada elicopterului s-a răsucit spre fereastră, iar 
elicea verticală a părut a se roti ca un uriaş ferăstrău 
circular. 

— La pământ! a răcnit Chase, apucându-le pe Kari 
cu o mână şi pe Nina cu cealaltă, după care s-a 
azvârlit cât a putut de departe de fereastră. 

Castille a rămas aproape transfigurat la vederea 
elicopterului care cobora spre el, dar a reuşit să iasă 
din acea stare de transă, astfel că s-a aruncat înapoi 
spre coridor exact în momentul în care rotorul a tăiat 
cu palele piatra din jurul ferestrei şi s-a dezintegrat. O 
porţiune de cel puţin treizeci de centimetri din rotor s- 
a înfipt în zid, la cel mult două palme deasupra capului 
său. 

După ce a pierdut rotorul, elicopterul a început să 
se rotească violent în jurul propriei axe. Hajjar a scos 
un răcnet şi a apucat comanda dublă aflată în faţa lui, 
dar, chiar dacă partea de coadă ar fi fost intactă, nu 
avea decât o mână cu care să acţioneze manetele. 

Izbindu-se de beton şi piatră, palele rotorului 
principal s-au sfărâmat într-un milion de bucățele. 
Aparatul s-a rostogolit pe o parte şi a plonjat spre sol, 
izbind platforma cu un zgomot asurzitor, tălpigele 
îndoindu-se sub el. 

Chase aterizase peste Nina, străduindu-se să o 
protejeze cu propriul lui corp. 

— Cum e? 

— Am impresia că am murit deja, s-a văicărit ea. 

— Înseamnă că n-ai nimic. Dar, Doamne, neapărat 
să faci un duş! 

Ea l-a plesnit. 

— Doamnă Frost? Ai păţit ceva? 

Kari a sărit în picioare. 

— Artefactul! Trebuie să-l recuperăm, a zis şi a 
pornit în goană spre scara ce ducea spre platformă. 

— Pericolul nu a trecut! a strigat el, dar era deja 
prea târziu. Fir-ar să fie! 

— Mon dieu! a exclamat Castille, holbându-se la 
bucata de rotor care se înfipsese în perete. 
Elicopterele astea! Mereu elicopterele! Ştiam eu! 

— Ai rămas în viaţă, Hugo, aşa că nu te mai văicări, 
încetează! i-a spus Chase şi s-a ridicat în picioare. 

Nina era cât pe ce să îl imite, însă el a clătinat din 
cap. 

— E prea periculos. Aşteaptă aici. 

Apoi a pornit după Kari, iar Castille l-a urmat. 

Spre uşurarea lui, elicopterul nu luase foc, însă a 
simţit un miros puternic de combustibil - motorul încă 
funcţiona, iar palele sfârtecate ale rotorului se roteau 
deasupra  fuzelajului distrus. Corpul aparatul era 
înclinat la un unghi de aproape patruzeci şi cinci de 
grade, având botul strivit ca al unui ou. Kari aproape 
că ajunsese la epavă, ghemuindu-se pe sub palele care 
se roteau, ca să ajungă la uşa de acces. 

— Doamnă Frost, aşteaptă! a strigat din nou Chase, 
coborând treptele în grabă către platforma de 
decolare. Kari! Eşti în primejdie! 

— Trebuie să recuperăm artefactul! i-a răspuns ea, 
trăgând de mânerul portierei. 

L-a văzut înăuntru pe Hajjar prăbuşit în scaun, 
având o dâră de sânge care îi curgea dintr-o tăietură 
de pe frunte. A auzit declicul încuietorii, după care a 
deschis portiera... 

Hajjar s-a înviorat brusc, răsucindu-şi mâna dreaptă 
spre ea şi reuşind să o taie prin mâneca rochiei. 
Văzând sângele ţâşnind pe rochia de un alb pur, 
tânăra a scos un țipăt. Instinctiv, a dus cealaltă mână 

spre rană, pentru a opri sângerarea. 

În acel moment, iranianul a sărit din cabina 
elicopterului şi a trântit-o pe spate, ţintuind-o apoi la 
pământ şi apăsând lama zimţată pe gâtul ei. In tot 
acest timp, a rămas cu pistolul modificat MII în 
cealaltă mână. 

— Aruncaţi armele, altfel ea va muri! a răcnit el. 
Imediat! 

Chase şi-a dat seama că nici măcar o împuşcătură în 
cap nu ar fi fost de folos în acea situaţie - dacă Hajjar 
cădea, avea să apese asupra lamei cu greutatea 
corpului. Neavând de ales, a aruncat la pământ arma. 
Castille a procedat la fel cu puşca. Apoi le-au împins 
cu piciorul mai departe de ei. 

— Bravo, a zis Hajjar. 

Cu lama lipită de gâtul lui Kari, s-a ridicat pe vine şi 
a îndreptat pistolul spre Chase şi Castille. 

— Pe ea o vreau vie. Dar cu voi n-am ce face. Nu 
ştiu... 

Ping! 

Un glonţ a nimerit în fuzelaj, făcând o gaură prin 
foaia subţire de tablă. Toţi au ridicat capetele şi au 
văzut-o pe Nina stând în fereastra distrusă, ţintind cu 
un MP-5, arma recuperată de la garda de corp, spre 
elicopter. 

— Hajjar, dă-i drumul lui Kari! a strigat ea. 

— Nina, nu trage în el, a prevenit-o Chase. Dacă se 
prăbuşeşte, îi taie beregata. 

— Elibereaz-o! 

— N-ai mai tras cu puşca, nu-i aşa? a rostit iranianul 
cu glas dispreţuitor. Imi dau seama după cum o ţii. 
Crezi că mă poţi atinge pe mine înainte de a o ucide 

pe ea? 

— Dar nu am tras în tine. 

Castille a ridicat din sprâncene a mirare. 

— Sper că nu ai ţintit în domnişoara Frost, a 
întrebat sarcastic Hajjar. 

— Atunci în ce ai tras? 

— Am ţintit spre rezervor. Care acum arde. 

Toţi au întors capetele spre aparatul prăbuşit. De 
sub capota motorului ieşea un fum negru şi murdar, 
învârtejit de rotorul care se mai rotea. 

Înspăimântat de acel nou pericol, Hajjar s-a crispat, 
iar presiunea lamei a slăbit... 

Iar acest lucru i-a oferit lui Kari ocazia de a-şi furişa 
mâna stângă în sus şi de a îndepărta arma de la gâtul 
ei. 

A simţit că o porţiune zimţată i-a zgâriat pielea, dar 
era o nimica toată. În clipa în care lama rece s-a 
dezlipit de gâtul ei, a descris cu dreapta o mişcare 
largă de karate, lovindu-l pe bărbat drept în falcă. 
Poziţia ei dificilă nu-i oferea prea mult spaţiu de 
mişcare, însă podul palmei a lovit suficient de puternic 
pentru a face falca să se izbească de maxilarul 
superior cu forţă, făcând dinţii să se spargă. Scuipând 
sânge, Hajjar a scos un urlet gâlgâitor şi a făcut câţiva 
paşi nesiguri în spate. Kari s-a îndepărtat de el printr- 
o rostogolire, iar Chase a făcut un salt şi l-a placat 
trântindu-l la pământ. 

— Ia-i artefactul! a strigat el spre Kari, în timp ce se 
lupta cu iranianul, prinzându-l de încheieturi. 

Hajjar era mai puternic decât părea, pentru că, în 
ciuda faptului că era supraponderal, rămăsese şi 
musculos. Şi avea câte o armă ucigătoare în fiecare 

mână, în vreme ce englezul i se opunea cu mâinile 
goale. 

Kari a sărit în picioare, rămânând totuşi ghemuită, 
pentru a evita palele rotorului. S-a dus apoi spre uşa 
deschisă a cabinei. 

— Nu! a strigat Nina. Îl are în sac. 

Chase a coborât privirea. Hajjar ţinea pe umăr un 
săculeţ. 

Acel moment de neatenţie a fost suficient pentru a-i 
oferi iranianului încă un prilej de a scăpa. Mânat de 
durere şi furie şi-a răsucit încheietura mâinii stângi şi 
a apăsat trăgaciul armei. Din ţeava micii arme 
automate au ţâşnit flăcări, căldura degajată fiind 
suficientă pentru a provoca arsuri pe obrazul şi gâtul 
lui Chase în momentul în care gloanţele au trecut pe 
lângă el. Castille, care alerga să-şi ajute partenerul, a 
schimbat brusc direcţia şi a tras-o de acolo pe Kari, iar 
gloanţele au şters fuzelajul elicopterului. 

Hajjar şi-a pregătit arma pentru a da lovitura finală. 

Mâinile goale şi un cap... 

Chase l-a izbit pe neaşteptate cu capul pe iranian 
drept în faţă, strivindu-i nasul şi făcându-l să 
sângereze abundent. 

— Na, ţine şi asta! 

Fumul se ridica tot mai dens din elicopter, iar 
pocnetele flăcărilor deveniseră mai puternice decât 
zgomotul făcut de motor. 

Încă ţinându-l pe Hajjar de încheieturi, Chase şi-a 
ridicat adversarul ametit în picioare. 

— Mâinile sus! i-a strigat. 

Şi i-a împins braţele în sus... 

Hajjar şi-a dat seama ce urma să se întâmple, dar 

mult prea târziu. Mâna lui teafără şi pistolul Ingram 
pe care îl ţinea între degete s-au dezintegrat într-o 
ploaie de sânge, ţesuturi şi fragmente de oţel când 
Chase le-a împins spre lamele rotorului care se mai 
rotea. Nici mâna în care avea montat cuțitul nu a 
scăpat, pentru că lama de douăzeci de centimetri a 
plesnit ca o acadea, după care următoarea pală a mai 
retezat cinci centimetri din ciot. 

S-a holbat îngrozit la sângele care îi ţâşnea acum 
din cioturile ambelor mâini. După aceea a coborât 
privirea şi Chase l-a rotit cu faţa spre el. 

l-a tras o lovitură de pumn direct în mijlocul 
obrazului şi aşa însângerat şi tumefiat. Hajjar a fost 
împins în spate, împiedicându-se şi căzând în cabina 
elicopterului, dar nu înainte ca englezul să-i înşface 
breteaua săculeţului, smulgându-i-l. 

Lovitura a făcut elicopterul să se clatine, scoțând un 
scrâşnet ameninţător când, mişcându-se brusc şi-a 
schimbat centrul de greutate. 

Chase s-a întors şi a pornit în goană; Castille era 
deja departe, căutând să se adăpostească lângă 
trepte, având-o alături de el pe Kari. 

Primele limbi ale flăcărilor au ocolit fuzelajul 
zdrobit, răsucindu-se în jurul părţii superioare a 
carcasei motorului când elicopterul s-a răsturnat 
complet pe o parte. Resturile de rotor au scrijelit cu 
putere betonul şi s-au sfărâmat, iar forţa de torsiune a 
făcut aparatul să-şi înfigă botul în platformă. 
Combustibilul vărsat din rezervoarele sparte a început 
să curgă peste motorul cuprins de flăcări... 

Elicopterul a explodat, Hajjar a scos un urlet, dar 
sunetul glasului său a rămas aproape neauzit în 

vacarmul general. 

Castille şi Kari s-au aruncat prin intrarea arcuită de 
la baza scărilor. La câţiva metri în urma lor, Chase a 
reuşit să se azvârle la pământ. 

Resturi aprinse au căzut ploaie, dar fuzelajul 
atenuase forţa exploziei. Bucăţile mai mari au căzut la 
mică distanţă de el. Însă n-a scăpat de fragmentele 
metalice mai mărunte, care i-au căzut peste spinare şi 
picioare. A scos un strigăt de durere. 

— Edward! a exclamat Castille, repezindu-se la el. 

— Drace! a spus Chase, ridicându-se cu greutate şi 
ţinându-se de picior. Parcă m-ar fi lovit un cal. 

Nina a coborât scările în goană spre Kari. 

— Eşti teafărăa? 

— Da, n-am nimic, a spus ea şi s-a uitat la ea cu ochi 
recunoscători. 

Amândouă s-au grăbit să ajungă lângă Chase. 

— Ai recuperat artefactul? 

— Eşti întreg? a întrebat Nina în acelaşi timp. 

Au schimbat zâmbete, după care s-a apropiat de 
Chase. 

— Vedeţi? Elicopterele astea! a zis Castille, arătând 
cu mâna spre resturile arzânde. Unul a fost cât pe ce 
să mă omoare de două ori în cinci minute. Vehicule ale 
diavolului! 

— Hugo! Ia mai ţine-ţi gura, i-a cerut Chase cu glas 
obosit, şchiopătând către locul unde aruncase arma 
Wildey. 

— Şi artefactul? a întrebat Kari. 

— Poftim. Sper că a meritat tot deranjul, a făcut el, 
întinzându-i săculeţul. 

— Da, a spus ea, desfăcând sacul şi scoțând cu grijă 

bara de metal. 

Flăcările reflectate pe suprafaţa lui l-au făcut să 
strălucească şi mai intens. 

— Acesta este, a rostit ea, întinzându-i-l cu mare 
respect Ninei. lată calea spre Atlantida. 

Nina l-a luat şi a examinat simbolurile înscrise pe 
metal. Totul i se părea deopotrivă de cunoscut şi 
misterios, diferit. Apoi s-a uitat din nou la Kari. 

— N-aş vrea să vă stric buna dispoziţie, dar înainte 
de a porni în căutarea Atlantidei nu trebuie să uităm 
că suntem blocaţi în Iran. 

— Nu fi aşa de sigură, a răspuns Chase. Am văzut 
ceva care ne-ar putea fi de folos. 

Ceilalţi oameni ai lui Hajjar muriseră ori socotiseră 
că viaţa lor valora mai mult decât credinţa pe care o 
datorau patronului lor şi fugiseră care încotro. 
Conduşi de Chase prin curtea principală, membrii 
grupului nu au mai întâmpinat nici o rezistenţă. 

In colţul nord-vestic au văzut o serie de uşi mari. Le- 
a deschis. 

— Flota de taxiuri a lui Hajjar, a zis apăsat, făcând 
semn către şirurile de vehicule scumpe parcate 
înăuntru. Şefa, nu se ridică la valoarea colecţiei tale, 
dar merg. Aşadar, ce doreşti? 

— Nu cred că am ajunge prea departe într-un 
Ferrari, a spus Castille, care a observat un F355 în 
apropierea uşilor, mai ales pe drumurile de aici. Şi 
probabil că ar fi cam... bătător la ochi. 

— Şi Hummerul ar fi destul de uşor de remarcat, a 
adăugat Kari, examinând cu un aer dispreţuitor un H3 
verde şi sclipitor. 

— Doc, ai vreo preferinţă? a întrebat-o Chase pe 

Nina. 

— Te rog să nu mi te mai adresezi aşa. Vreau doar 
ceva care să ne scoată de aici cât mai repede. 

— Ei, în cazul ăsta, a zis el şi ochii i-au căzut pe un 
anumit vehicul, hai să fie într-un mod elegant. Până la 
urmă, Hajjar nu a avut gusturi chiar atât de proaste... 

Câteva minute mai târziu, un Range Rover argintiu 
gonea la vale pe serpentinele care coborau de la 
fortăreață, apoi, cu un muget gutural scos de motorul 
V8, s-a îndepărtat printre munţi. 

10 


Franţa 


Iranul rămăsese departe. Slavă Cerului, a gândit 
Nina, privind din balconul hotelului panorama 
Parisului. Din apartamentul de la ultimul etaj avea o 
privelişte frumoasă a oraşului. Repere precum Notre- 
Dame şi, ceva mai îndepărtat, Turnul Eiffel se înălţau 
în frumuseţea lui inundată de lumini, profilându-se pe 
cerul senin al nopţii, ca şi cum ar fi fost aşezate acolo 
pentru a-i procura ei o plăcere. 

Însă trebuia să lase contemplarea peisajului pentru 
altă dată. Mai întâi avea ceva de rezolvat. Şi impresia 
era că bate pasul pe loc. 

Cineva a ciocănit la uşă. 

— Intră, a zis ea, întorcându-se din balcon. 

În cameră a intrat Kari. 

— Nina, ai terminat? 

— Nu sunt sigură... a spus şi a aruncat o privire 
îmbufnată către artefact, care, puternic iluminat şi 
înconjurat de notițe, stătea aşezat sub o lupă. Am 
făcut tot ce am putut, dar nu reuşesc să traduc unele 
simboluri. De ce întrebi, tatăl tău aşteaptă răspuns? 

Kari a confirmat cu un gest, apoi a surâs. 

— Nu te îngrijora. Eşti una dintre puţinele persoane 
din lume pe care este dispus să le mai păsuiască. 

— Da, mă simt onorată, dar nu mă ajută să mă 
calmez. 

— Dar nu ai nici un motiv să fii agitată. De la 

atenienii antici încoace, te afli mai aproape decât 
oricine de momentul în care vei descoperi Atlantida. 

— Da şi uite prin ce am trecut - nu doar eu, ci noi 
toţi - ca să ajungem aici. Încă nu cred că am scăpat de 
mirosul acela oribil din păr. 

Târâşul prin conducta de canalizare era de fapt cea 
mai neînsemnată dintre amintirile ei neplăcute, dar 
nici nu voia să se gândească la celelalte. 

Kari i-a mirosit părul. 

— N-are nimic, a asigurat-o ea. Hai să-i spunem 
tatei ce ai găsit. 

Nina a ridicat artefactul, iar Kari a condus-o în 
camera alăturată, un salon aflat între cele două 
camere ale apartamentului. Chase a apărut şi el la 
uşă, fără haină şi etalându-şi pistolul Wildey, prins la 
vedere în toc. Castille lipsea; Nina a bănuit că stătea 
de pază pe coridor. 

— Bună, doc, i-a zis el bine dispus, apoi a făcut semn 
din cap spre laptopul de ultimă generaţie de pe masă. 
Sper că te-ai machiat, pentru că te vom filma. 

— A, avem o videoconferinţă? 

— Tata vrea să stea de vorbă faţă în faţă, chiar dacă 
doar în acest fel virtual, a precizat Kari. Vino să te 
aşezi. Doreşti ceva? 

— Nu, mulţumesc, a răspuns, deşi nu i-ar fi stricat 
un pahar de băutură ca să-şi mai potolească temerile. 

S-a aşezat în faţa computerului, apoi Kari a venit 
alături de ea şi a tastat ceva. Pe ecran a apărut 
imaginea lui Kristian Frost, aflat în biroul lui. 

— Doctor Wilde! Mă bucur să te revăd. 

— Şi eu mă bucur să fiu văzută. A fost ceva mai... 
mai violent decât mă aşteptam. 

— Am auzit. Aţi avut probleme cu plecarea din Iran? 

— Nimic serios, a spus Kari. Legăturile pe care 
domnul Chase le are pe plan local ne-au dus înapoi la 
Esfahan, iar datorită influenţei fundaţiei pe lângă 
guvern, am părăsit ţara fără a mai fi supuşi 
controlului. 

— Iar Hajjar? 

— E mort. 

Frost a dat din cap. 

— Am înţeles. Păcat de cele zece milioane de dolari, 
dar prețul nu mi se pare chiar mare. 

Apoi pe faţă i-a apărut o expresie de curiozitate. 

— Aşadar, domnişoară Wilde, te rog să-mi zici ce-ai 
constatat. 

Nina şi-a dres glasul. 

— Îmi pare rău, din păcate nu am găsit o rută 
directă spre Atlantida. Însă însemnele reprezintă un 
fel de hartă. 

A ridicat bara de metal şi a răsucit-o spre camera 
instalată pe laptop. 

— Linia care merge de-a lungul barei reprezintă un 
fluviu, cuvântul în Glozel este inconfundabil. Mai 
există şi alte semne, pe care am reuşit să le traduc în 
parte. 

Şi-a verificat notițele. 

— „Începe de la nord, de la gura râului... cutare. 
Şapte, sud, vest. Urmează cursul spre oraşul... cutare. 
Acolo vei găsi...” Regret, dar e tot ce am reuşit să 
descifrez până acum. Însemnele de pe fiecare latură... 
cred că ele arată numărul de afluenţi pe care trebuie 
să-i traversezi ca să ajungi la destinaţie. Patru pe 
stânga, şapte pe dreapta şi aşa mai departe. 

Frost a devenit mai curios. 

— Înţeleg că acele cuvinte pe care nu reuşeşti să le 
traduci nu sunt în Glozel. 

— Adevărat. Simt mai curând hieroglife decât litere, 
făcând parte dintr-un sistem lingvistic diferit. Partea 
supărătoare este că mi se par cunoscute, dar nu 
reuşesc să le identific. Ar putea fi o variantă regională 
a... 

— Interesant. Kari, fotografiezi însemnele acelea şi 
mi le trimiți, te rog? Vreau să le văd mai de aproape. 

— Sigur, tată. 

A luat artefactul de la Nina şi a pornit un program 
de fotografiere cu ajutorul camerei laptopului. 

Chase s-a apropiat de masă. 

— Dar ce sunt glozelienii ăştia, doc? Am studiat 
istorie în liceu, dar de aşa ceva nu am auzit. 

— Nici nu aveai cum, a răspuns ea râzând, pentru că 
nici nu există o asemenea populaţie. 

— Poftim? a făcut el, uitându-se mirat la ea. 

— Glozel este - cel puţin deocamdată - cea mai 
veche limbă cunoscută, i-a explicat, un fel de strămoş 
al tuturor celorlalte, inclusiv Vinca-Tordos şi Byblos. 

Expresia de pe faţa lui Chase nu s-a schimbat. 

— Despre care sigur nu ai auzit. 

— Am spus că am învăţat istorie în liceu. Asta nu 
înseamnă că am trecut şi examenul. 

— Numele vine de la localitatea în care s-a 
descoperit limbajul acesta. Aici, în Franţa, mai precis. 

Kari a terminat de făcut fotografii şi a lăsat 
artefactul jos, adresându-se lui Chase în timp ce 
trimitea fişierul către tatăl ei. 

— Tăbliţele Glozel au fost descoperite într-o pivniţă 

de sub clădirea unei ferme în 1924, de un om pe nume 
Emile Fradin. Cum ele sugerau o origine mai 
îndepărtată decât a oricărei limbi cunoscute la acea 
dată, au fost categorisite drept falsuri - dar, cincizeci 
de ani mai târziu, când au fost testate cu ajutorul unor 
noi tehnici, s-a dovedit că datau dinainte de anul 10 
000 î.e.n. 

Chase a scos un fluierat. 

— Mamă... Asta zic şi eu vechime. 

— A existat o civilizaţie care folosea o limbă scrisă 
de mare complexitate, iar asta în Europa, cu câteva 
milenii înainte de apariţia societăţii greceşti, a 
adăugat Nina, iar acea civilizaţie a fost îndeajuns de 
răspândită ca să influenţeze limbile fenicienilor, 
grecilor, iudeilor... chiar şi ale romanilor şi persanilor. 

— Iar civilizaţia asta... a început Chase şi s-a uitat la 
artefact, ale cărui raze îi luminau trăsăturile. Crezi că 
a fost aceea a atlanţilor, da? 

— Da, a spus Kari. Şi eu cred la fel. 

— În acest caz şi eu cred, a zis el şi i-a zâmbit Ninei. 
Şi cum aflăm ce fluviu trebuie să căutăm? 

— Tocmai asta e problema, i-a răspuns ea cam fără 
tragere de inimă. Nu ştiu. Semnul acesta de pe 
inscripţia principală, a continuat ea, arătând spre un 
grup mic de şapte puncte, pare să fie o unitate de 
măsură a distanţei. Cuvintele care îl urmează 
înseamnă sud şi vest. 

Chase a examinat artefactul mai îndeaproape. 

— Deci, ar putea însemna şapte kilometri sud-vest 
faţă de un punct, sau şapte kilometri spre sud, iar apoi 
mergi spre vest... 

— Exact. Din păcate, nu ştim ce unităţi de măsură se 

folosesc şi nici la ce se raportează ele - care este, ca 
să spun aşa, „punctul zero”. 

— Atlantida, aşa cred. 

Nina s-a uitat la el, impresionată. 

— Hei şi eu îmi folosesc din când în când creierul. 

— Doctor Wilde, s-a auzit Frost prin intermediul 
legăturii video, atrăgând atenţia tuturor, am examinat 
şi eu semnele. Nu mă aşteptam să ştiu mai multe 
decât tine şi am avut dreptate. Nici eu nu le-am 
recunoscut. Însă, a continuat el, surprinzându-i 
expresia de nefericire de pe faţă, voi vorbi cu un 
expert în limbi antice pentru a vedea artefactul. 

Nefericirea ei a crescut. 

— Of! Aşadar, nu mai aveţi nevoie de mine, altfel... 

Kari a pufnit în râs. 

— Nina, nu fi caraghioasă. Eşti cea mai importantă 
persoană în această misiune. De fapt, fără tine nici nu 
s-ar mai numi astfel. 

— Kari are perfectă dreptate, doctor Wilde, a rostit 
Frost pe un ton încurajator. Eşti de neînlocuit. 

— Serios? a exclamat ea şi a zâmbit de încântare. 
Vai, nu mi s-a mai spus asta niciodată. 

— Pariez pe cinci lire că voi ghici care au fost 
celelalte lucruri care ţi s-au spus, a zis Chase 
zâmbind. 

Kari şi Nina l-au privit mustrător. 

— Când va ajunge la Paris, expertul nostru va 
descifra restul de caractere, a reluat Frost discuţia. 
lar după aceea, ştiind ce fluviu să căutăm, putem 
organiza o expediţie în toată regula. 

— N-ar fi mai uşor să-i trimitem câteva fotografii? a 
întrebat Nina. 

— După ce vi s-a întâmplat în ultima vreme, vreau 
ca artefactul să fie văzut de alte persoane doar în 
condiţii pe care să le ţinem sub un control perfect. Cu 
cât ştiu mai puţini oameni despre el, cu atât mai bine. 

— Bună remarcă. 

Frost i-a zâmbit generos. 

— Doctor Wilde, nu trebuie să te simţi descurajată. 
Până acum ai făcut o treabă excelentă. Cred că 
niciodată nu a fost cineva mai aproape de 
descoperirea Atlantidei. Felicitări. 

Lauda a făcut-o pe Nina să devină aproape 
entuziastă. 

— Mulţumesc. 

— Cum deocamdată nu mai ai ce face, îţi sugerez să 
faci o pauză şi să te bucuri de şederea la Paris. Kari ți- 
ar putea sluji drept ghid. Mai vorbim. La revedere. 

Ecranul s-a întunecat. 

— Din păcate, e cam târziu să ieşim acum în oraş, a 
spus Kari, privindu-şi ceasul. Cred că ar fi mai bine să 
ne culcăm. 

— Chiar aşa? a făcut Chase, ridicând din sprâncene 
în mod sugestiv. 

Kari l-a privit din nou critic. 

— Îmi cer iertare, şefa, a zis el zâmbind, fără a lăsa 
impresia că s-ar căi câtuşi de puţin. 

— Nina, ai mai fost la Paris? a întrebat-o Kari. 

— Da, dar numai în trecere. Am fost o dată cu 
părinţii mei; mergeau la o conferinţă pe teme de 
arheologie. Şi aveam doar nouă ani, de aceea nu am 
apreciat cum se cuvine acea vizită aici. 

Kari i-a zâmbit. 

— În cazul ăsta, mâine vom vedea unele lucruri pe 

care le vei putea aprecia. 


Acele lucruri s-au dovedit a fi obiecte de artă, 
produse culinare... şi cumpărături. 

Şi-au petrecut dimineaţa la Luvru, Chase fiind pe 
post de escortă pentru Nina şi Kari, în vreme ce 
Castille a rămas la hotel să păzească artefactul. Ceva 
mai târziu şi-au continuat plimbarea prin inima 
consumeristă a Parisului. 

— Nu cred că vreau să păşesc mai departe, a spus 
Nina, oprindu-se la intrarea magazinului Christian 
Lacroix de pe Rue de Faubourg St-Honore. Cartea 
mea de credit se va prăji în mod spontan chiar şi 
numai uitându-mă la preţurile de aici. Eu sunt mai 
curând o cumpărătoare obişnuită cu magazinele T. 
Maxx. 

— Slavă cerului, a exclamat Chase, zâmbind ironic. 
Nimic mai plicticos decât să le urmăreşti pe femei 
probând haine. Decât dacă ar fi vorba de bikini. 

Nina s-a strâmbat la el, ceea ce a făcut doar ca 
zâmbetul de pe faţa lui să se lăbărţeze. 

— Nu-ţi face griji din pricina asta, i-a zis Kari. De azi 
înainte, beneficiezi de credit nelimitat. Fundaţia Frost 
va plăti tot ce-ţi trebuie. Sau orice doreşti, fiindcă veni 
vorba. 

— Serios? a întrebat Nina. 

Kari a dat aprobator din cap. 

— Absolut. Adică în limite rezonabile. Dacă vrei să 
cumperi un Lamborghini, mai întâi va trebui să ceri 
voie. Dar în rest poţi cumpăra tot ce pofteşti. 
Destrăbălează-te. 

— Mulţumesc, a spus Nina, simțindu-se ciudat de 

jenată că i se face o ofertă atât de generoasă. 

Nu era obişnuită cu aşa ceva. A decis că, indiferent 
ce şi-ar cumpăra Kari, ea să se abţină de la cheltuieli 
mari. 

O oră mai târziu, a rămas deconcertată când şi-a dat 
seama că făcuse cumpărături de aproape o mie de 
euro. Evident, preţurile nu se comparau cu cele de la 
T.J. Maxx. Iar asta era mai puţin de un sfert din banii 
cheltuiţi de Kari. 

— Doc, ai face bine să fii prevăzătoare, i-a zis Chase. 
Dacă te înveţi să cheltuieşti atât de mult, o să dai de 
belea când o să te întorci la New York, aşa că o să 
prăpădeşti banii de chirie pe pantofi. 

Omul glumea, dar Nina a înţeles că avea dreptate. 

— Nu cred că se va întâmpla aşa ceva, a intervenit 
Kari. După ce descoperim Atlantida, nu va mai trebui 
să-ţi faci vreo grijă în privinţa banilor. Ne vom îngriji 
de tine. 

— Da? Mulţumesc. 

Kari i-a zâmbit. 

— Noi întotdeauna le purtăm de grijă celor care sunt 
alături de noi. 

Nina a vrut să întrebe ce însemna acest lucru, dar 
Kari făcea deja semn unui taxi să oprească. 

Următoarea lor destinaţie a fost un restaurant numit 
L'Opera. Localul era aglomerat, deoarece parizienii 
înstăriți se bucurau de prânzul care, în mod 
tradiţional pentru francezi, se prelungea mult. 

Nina nu şi-a închipuit că vor găsi vreo masă liberă, 
dar a constatat curând că pentru fiicele miliardarilor 
filantropi se elibera imediat una. 

— Nu-mi place aglomeraţia, a spus Kari oftând, 

adresându-se şefului de sală într-o franceză perfectă, 
după care, drept reacţie, personalul de servire a 
început să se agite pentru a crea locuri. Asta îmi 
aduce mereu aminte că există prea mulţi oameni pe 
planetă. 

Resursele pe care le avem nu pot susţine o populaţie 
care se apropie de şapte miliarde. 

— Da, păcat că nu putem face mare lucru în privinţa 
asta, a aprobat-o Nina. 

— Vom vedea. Fundaţia Frost face tot ce se poate. 

Cât au aşteptat revenirea şefului de sală, Chase a 
examinat meniul şi s-a strâmbat. 

— Eu simt adeptul peştelui cu cartofi prăjiţi, a 
obiectat el. Cred că n-o să comand nimic şi o să 
mănânc un burger ceva mai târziu. 

— Întâi te-ai plâns că tabloul Mona Lisa e „cam 
micuţ şi murdar”, iar acum faci asemenea afirmaţii. 
Eddie, eşti un filistin, a spus Nina, destul de amuzată. 
Doar nu ai de gând să stai la masă doar pentru a te 
îmbăta, nu? 

— Atâta vreme cât sunt de serviciu, nu. Pe de altă 
parte, de la bar pot supraveghea mai uşor uşa. Vreau 
să mă asigur că nu vă va strica nimeni plăcerea cinei. 

— Cum adică... ai impresia că vom avea necazuri? 

Chase i-a aruncat un zâmbet care s-a dovedit 
liniştitor, dar şi ameninţător. 

— Vom avea necazuri doar dacă va încerca cineva să 
ne deranjeze. Voi două bucuraţi-vă de masă, iar eu voi 
veghea. Să fie linişte. 

După ce i-a verificat din ochi pe ocupanţii meselor 
învecinate, s-a îndreptat spre bar, suindu-se pe un 
taburet de unde observa ce se petrecea în tot 


221 


restaurantul. 

După ce li s-a pregătit masa, un chelner le-a condus 
pe Nina şi Kari. Imediat ce s-au aşezat, Nina s-a uitat 
spre Chase. 

— Crezi că am putea fi în primejdie? 

— Există şi posibilitatea asta. Qobras şi oamenii lui 
sigur au aflat că am reuşit să evadăm din Iran. Motiv 
pentru care trebuie să acţionăm cât mai repede - cu 
cât ne ia mai mult timp, cu atât este mai mare riscul 
ca el să ne descopere. 

— Şi va încerca din nou să mă ucidă? 

— Nu vom permite asta, a spus Kari cu fermitate în 
glas, apoi expresia de pe faţa ei s-a mai îndulcit. Nina, 
nici măcar nu ţi-am mulţumit cum se cuvenea. 

— Pentru ce? 

— Păi, mi-ai salvat viaţa. În fortăreaţa lui Hajjar, 
când ai tras în elicopter. Acţiunea ta a fost cât se 
poate de inteligentă şi de un curaj incredibil. 

Nina a roşit. 

— A... de fapt, mi-a fost groază că trăgând în 
elicopter voi provoca explozia lui. 

Kari a râs din nou. 

— Asemenea lucruri se întâmplă doar în filme. Nu, 
ai fost foarte curajoasă şi îţi rămân foarte 
recunoscătoare. 

Cu delicateţe, a strâns-o de mână pe Nina. 

— Dacă vei avea nevoie de ceva vreodată - 
indiferent ce - va fi de ajuns să ceri. 

Copleşită, Nina a rămas mută de uimire. 

— Mulţumesc, a reuşit ea să îngaime într-un târziu. 

Kari i-a mai reţinut mâna o clipă, după care i-a 
eliberat-o. 

— Voi face orice pentru tine. 

— Şi... hm... Eddie şi Hugo se bucură de acelaşi 
tratament? a întrebat ea, roşind de ruşine că este 
centrul unei asemenea atenţii. 

Zâmbetul lui Kari a devenit mai glumet. 

— Nu chiar. La urma urmelor, ei sunt plătiți să ne 
poarte de grijă. 

— Din cele spuse de Eddie, s-ar părea că nu ai 
nevoie de cineva care să-ţi poarte de grijă. Chiar ai 
scăpat de Hajjar singură? 

— Tot tu m-ai ajutat şi cu acea ocazie. Când ai oprit 
alimentarea cu energie electrică, a adăugat, 
observând expresia de nedumerire de pe faţa Ninei. 
Asta a creat o diversiune de câteva clipe, iar eu... am 
profitat. Mda, m-am instruit în metode de 
autoapărare. Şi mă bucur că ai oprit curentul exact la 
tanc, pentru că, după părerea mea, Hajjar era cât pe 
ce să accepte oferta lui Qobras, astfel că m-ar fi 
împuşcat. 

— Acela era Qobras? a întrebat Nina, amintindu-şi 
faţa bărbatului de pe ecranul divizat în timpul 
desfăşurării teleconferinţei. 

— L-ai văzut? 

— Da, în subsol exista o cameră a serverului şi l-am 
zărit pe un monitor. 

Kari a luat o atitudine solemnă. 

— Aşadar, acum ştii cu ce ne confruntăm. Şi cât de 
nemilos e. I-a oferit lui Hajjar cinci milioane de dolari 
ca să-l ucidă pe Yuri, rusul acela, pe loc. E un om 
extrem de primejdios, un psihopat... care e în stare de 
orice numai să ne împiedice să descoperim Atlantida. 
De acum înainte nu-l voi mai subestima. Deocamdată 

însă ne putem socoti în siguranţă. Detinem artefactul 
şi, ceea ce e mai important, te avem pe tine. Vom găsi 
Atlantida, sunt convinsă. Acum eşti gata să dăm 
comanda? 

Târziu în acea după-amiază, când s-au întors la 
hotel, Nina se simţea epuizată. Îi era greu să spună 
cât de mult o obosise plimbarea prin Paris sau dacă nu 
cumva acea stare era o reacţie întârziată la 
experienţele prin care trecuse în Iran. Ştia însă că 
avea nevoie de un pui de somn până la sosirea 
expertului în limbi antice pe care îl trimitea Frost la 
Paris. 

Chiar întinsă pe patul uriaş şi comod, nu a reuşit să 
se odihnească deplin din cauza neliniştilor care o 
frământau. Încă analiza şi retrăia toate evenimentele 
înspăimântătoare şi violente la care fusese martoră 
- Sau la care participase - de când primise telefonul 
lui Starkman. Viaţa ei de cadru universitar din New 
York părea să aparţină unei alte lumi. 

Şi chiar în somnul ei superficial nu reuşea să alunge 
din minte misteriosul artefact, gândurile ei fiind 
concentrate asupra ghicitorii care-i apărea în vis. 
Piesa aceea avea ceva straniu, îi dădea o senzaţie 
aparte şi îi trezea nişte amintiri pe care le trăise când 
o ţinuse în mână la fermă. 

Ceva cunoscut. 

Ceva de aici. 

Cu o tresărire puternică, Nina s-a trezit deplin, 
dându-şi seama ce era şi felul în care îşi dăduse 
seama. Stătea ghemuită, cu genunchii strânşi aproape 
de piept şi cu o mână aşezată la ceafă. 

Strângând pandantivul. 

Aceea era amintirea senzorială pe care o trăise. 

A sărit din pat şi s-a repezit la birou. A ridicat 
artefactul de sub lupă şi cu cealaltă mână a tras 
pandantivul peste cap, ţinând ambele bucăţi alături. 

Aceea era legătura! Existase încă de la început, dar 
nu-şi dăduse seama. 

A sunat telefonul, iar ţârâitul lui a făcut-o să tresară. 
Încă strângând ambele bucăţi de metal în mână, a 
ridicat receptorul cu stângăcie. 

— Da. Alo! 

— Nina? a întrebat Kari. Ai păţit ceva? 

— Nu, nu. Sunt bine. Abia m-am trezit. 

Era cât pe ce să-i spună norvegiencei ce 
descoperise, însă ea a vorbit prima. 

— Voiam să te anunţ că expertul a sosit, de aceea, 
când eşti gata, poţi să vii cu artefactul? 

Nina a surprins o imagine a ei într-o oglindă. Părul îi 
stătea răzvrătit pe partea pe care dormise. 

— Hm, îmi acorzi cinci minute? 

— Au trecut şapte minute, a şoptit Chase când ea a 
ajuns în salon. 

— Ia mai ţine-ţi gura, i-a răspuns ea tot în şoaptă, 
uitându-se în jur. 

Kari stătea pe un fotoliu, având pe chip o expresie 
care îi trăda speranţa, Castille se rezemase de uşa 
care dădea spre coridor şi mânca o portocală, iar pe o 
canapea, sorbind cafea dintr-o ceaşcă, era... 

— Bună, Nina, a zis Philby, ridicându-se. 

— Jonathan, ce faci aici? a întrebat ea brusc, 
gândind - sperând chiar - că era vorba de o glumă. 

Dintre toţi oamenii din lume care ar fi putut 
identifica artefactul, cum se făcuse că Frost îl alesese 

tocmai pe profesorul Jonathan Philby? 

— Cred că acesta e motivul chemării mele, a spus el, 
coborând privirea spre obiectul pe care ea îl adusese 
învelit în pânză. leri-dimineaţă am primit telefon de la 
nimeni altul decât Kristian Frost, care mi-a explicat că 
ai contribuit la descoperirea unui obiect extrem de 
interesant, dar că ai greutăţi în traducerea cuvintelor 
scrise pe el. M-a întrebat dacă aş fi dispus să te ajut. 
Invitaţia a venit cam pe neaşteptate, dar... s-a 
întrerupt şi a aruncat o privire spre Kari. Tatăl tău are 
un talent extraordinar de a face oferte de nerefuzat. 

— Te-a ameninţat cumva? a întrebat Chase. 

Philby s-a uitat nedumerit la el. 

— Nu, a făcut o donaţie foarte generoasă către 
universitate. Şi, bineînţeles, un zbor cu un avion 
particular. Nu am mai avut plăcerea de a mă bucura 
de aşa ceva până acum. 

— Ia spune, Jonathan, a întrebat Nina, de când ai 
devenit cel mai mare expert din lume în privinţa 
limbilor antice? 

— Serios, Nina, nu ţin să-mi fac singur reclamă, dar 
speram că mi-ai citit ultimele lucrări publicate în 
Jurnalul Internaţional de Arheologie. Cred că nu 
greşesc afirmând că sunt una dintre primele cinci 
autorităţi din lume în domeniu şi cu certitudine cel 
mai bun din Occident. Cu toate că am convingerea că 
Ribbsley de la Cambridge ar obiecta! a adăugat, 
chicotind la propria glumă şi oprindu-se când şi-a dat 
seama că, în absenţa studenţilor din cameră, nimeni 
nu a mai râs. În fine, să ne uităm la ceea ce ai găsit. 

Tânăra a aşezat artefactul cu grijă pe masă, iar Kari 
a aranjat o lampă care să-l ilumineze. Philby a făcut 

ochii mari. 

— A, acest obiect este... remarcabil. 

A ridicat ochii spre Kari. 

— Pot să-l iau în mână? 

— Chiar te rog. 

A ridicat artefactul, cântărindu-l în palme. 

— Greu, dar nu din aur pur, nu se potriveşte 
culoarea... un aliaj cu bronz - nu, e mai curând un 
amestec de aur şi cupru, da? 

— Cuvântul pe care îl cauţi, a spus Nina cu 
subînţeles, este oricalc. 

— Să nu tragem concluzii pripite. S-a efectuat o 
analiză metalurgică? 

— Nu a întregii piese, a precizat Kari, dar s-au făcut 
teste pe o mică mostră. 

— Şi? 

— Şi cred că doctor Wilde are dreptate. 

Nina i-a aruncat lui Philby o privire care-i trăda 
satisfacția de sine. 

— Înţeleg. 

Ar fi vrut să rostească mai multe, dar s-a abținut. A 
răsucit artefactul pe partea cealaltă. 

— A, are o mică protuberanţă pe partea de jos, iar 
pe partea superioară, ah! 

I-a aruncat Ninei un surâs satisfăcut. 

— Mă dezamăgeşti! Sigur poţi traduce scrisul de 
aici. 

— Am tradus mai tot,i-a răspuns ea cu glas înţepat. 
Este o hartă, instrucţiuni de deplasare pe un fluviu 
până la un oraş. N-am reuşit să identific celelalte 
caractere, dar sigur nu sunt în Glozel. 

— Păi, sigur că nu. Dar cum de n-ai recunoscut 

inscripţiile în olmecă? 

Ea s-a uitat mai de aproape. 

— Poftim? Astea nu sunt în olmecă. 

— Nu în cea clasică, dar asemănările sunt 
inconfundabile. Nu vezi? a zis el şi a făcut semn către 
câteva caractere. Unele simboluri sunt răsturnate sau 
stilizate, dar sigur... 

— Of, Dumnezeule! a exclamat Nina. Cum de nu am 
observat? 

— Înseamnă că sunt caractere în olmecă? a făcut 
Kari, uitându-se la artefact. 

— Dumnezeule, sigur! După cum a spus profesorul 
Philby, nu e vorba de forma clasică a simbologiei, dar 
sigur o variantă. Mai vechi? a întrebat şi s-a uitat la 
Philby, aşteptând confirmarea. 

— Aproape sigur, a răspuns el, dând din cap. Sunt 
mai puţin rafinate şi e posibil să aibă o oarecare 
influenţă din Glozel în anumite porţiuni. Foarte ciudat, 
a adăugat şi s-a tras un pas în spate. Influențe 
alfabetice din Glozel în protohieroglife olmece? Asta-i 
va deranja destul de mult pe unii... 

— Cine sau ce sunt olmecii ăştia? s-a interesat 
Chase. 

— O civilizaţie timpurie din America de Sud, i-a 
explicat Nina. Au atins dezvoltarea maximă 
aproximativ în 1150 î.e.n., mai ales pe coasta sudică a 
golfului Mexic, însă au exercitat influenţe şi spre 
interiorul continentului. 

Chase a făcut un gest din umeri. 

— A, de olmecii aceia era vorba... 

— Profesore, a spus Kari, cum traduci restul 
inscripţiei? Presupun că poţi traduce simbolurile 

olmece. 

— Voi face o încercare. N-o fi traducerea mea întru 
totul exactă; cum ziceam, caracterele nu sunt chiar la 
fel cu formele tradiţionale, dar... Să vedem, bine? 

Şi-a aranjat ochelarii mai bine pe nas, iar Nina, 
aflată de cealaltă parte a mesei, a procedat la fel. 

Acum, când ştia ce trebuia să caute, se simţea 
sincer ruşinată pentru că nu reuşise să finalizeze 
traducerea. 

— Simbolul acela să reprezinte un aligator? 

— Un aligator sau un crocodil, a spus Philby, 
gânditor. 

Castille s-a trezit la viaţă. 

— Asta ar putea descrie câteva locuri pe care le-am 
vizitat împreună cu Edward. Odată, când ne aflam în 
Sierra Leone... 

— Următorul cuvânt este o combinaţie de simboluri, 
a continuat profesorul, ignorându-l pe belgian. Zeu... 
şi apă? 

— Sau ocean, a sugerat Nina. Hei! Zeul Oceanului! 
Poseidon! 

Ea şi Kari au rostit numele în acelaşi moment. 

— Incepe de la gura nordică a fluviului crocodil, a 
rostit Philby. 

— Şapte, sud, vest. Fluviul este Ja şapte, sud, vest, 
din câte se pare, a spus Nina. Urmează cursul spre 
oraşul lui Poseidon. Ca să găseşti acolo... ce anume? 

A încercat să descifreze restul simbolurilor. 

— La naiba. Nu sunt chiar pricepută la olmecă. 

— Să vedem... a zis Philby, plimbându-şi vârful 
degetului peste artefact. Primul simbol seamănă cu 
acela pentru „casă”, dar având semne suplimentare. 

Seamănă cu „descendent” - ba nu, „succesor”, dar nu 
se prea potriveşte. 

— Ba da şi-a dat Nina seama. Căminul succesorului 
- casă nouă. Ca să găsească noua casă a... acestui 
simbol. 

— Hm, a făcut profesorul, apoi şi-a apropiat faţa atât 
de mult de artefact, încât răsuflarea lui a făcut ca 
suprafaţa acestuia să se aburească. Pe ăsta sigur nu-l 
cunosc. Ar putea fi o reprezentare a unui nume de 
persoană, ori de trib... 

— Atlanţii. 

Toată lumea s-a întors către Kari. 

— Casa cea nouă a atlanţilor. Asta scrie acolo. 

Philby a strâns din buze. 

— Doamnă Frost, asta e mai degrabă o dorinţă. 
Există multe alte posibilităţi, pe care le-ar clarifica un 
studiu amănunţit al scrierilor antice din acea regiune. 

— Nu, a intervenit Nina, ridicând artefactul. Are 
dreptate. Trebuie să fie atlanţii. Altceva nu poate fi. 
După scufundarea insulei lor, atlanţii au construit un 
nou cămin pentru ei undeva în America de Sud - iar 
această piesă reprezintă harta care ne va duce acolo. 
Mai este nevoie să identificăm fluviul. Dacă am 
descifra ce înseamnă numerele... 

— Hai să facem din asta subiect de concurs într-o 
bodegă, a intervenit Chase zâmbind. Serios, doc! 
America de Sud! Fluviu mare cu crocodili! Care e 
primul răspuns care-ţi vine în minte? 

— Amazonul? a încercat ea, nefiind sigură dacă nu 
cumva el încerca din nou marea cu degetul. 

— Bravo! Serios, uite câte semne se îndreaptă în 
stânga şi în dreapta pe harta aceea a ta şi fiecare 

dintre ele are un număr alături. Dacă trebuie să treci 
pe lângă atâţia afluenţi, înseamnă că vorbim de un 
fluviu mare de tot. lar dacă există un oraş pierdut, el 
nu se poate afla decât în jungla braziliană. Dacă s-ar fi 
aflat în altă parte, ar fi fost deja descoperit. 

S-a uitat peste umăr, spre camera Ninei. 

— Ai un atlas acolo, aşa e? Stai puţin. 

A trecut repede pe uşa dintre camere, revenind cu 
un atlas mare, pe care l-a deschis. 

— Uite. Gura nordică e la Bailique, iar dacă urci în 
amonte treci pe lângă patru afluenţi pe stânga şi şapte 
pe dreapta... A urmărit cu degetul cursul spre vest, 
comparându-l cu însemnele trasate pe bara de oricalc. 
Opt pe stânga, iar asta ne aduce la prima despărţire 
majoră, cea de la Santarem. 

Semnul de sub degetul lui era mai adâncit decât 
celelalte. 

— Unde recomandă să o iei la dreapta, a zis Nina. 

— Aşadar, până acum merge. 

Au urmat îndrumările mai sus pe fluviu până când 
cursul s-a desprins chiar de Amazon, spre un afluent 
aflat la mai bine de o mie opt sute de kilometri spre 
interiorul continentului. Linia albastră şi subţire de pe 
pagina atlasului continua spre vest cale de încă două 
sute de kilometri. Pe artefact mai existau o serie de 
semne de direcţie care trebuiau urmate. 

— Avem nevoie de o hartă mai amănunţită, a spus 
Kari. Dar şi de imagini din satelit. 

— Măcar ştim zona, în general, a zis Nina, 
emoţionată. Undeva de-a lungul fluviului Tefe. Chiar în 
mijlocul junglei. 

— O civilizaţie protoolmecă, atât de departe în 

interiorul continentului? s-a mirat Philby. Nu se 
potriveşte cu teoriile actuale privind originile lor şi 
distribuţia populaţiei. 

— Nici cu Atlantida, dar lucrurile par să se susţină 
deocamdată, a subliniat Nina, pe un ton uşor caustic. 

Philby a pufăit. 

— Şi, conform teoriei tale, cum au reuşit atlanţii să 
navigheze tocmai din golful Cadiz până peste Atlantic? 
Chiar dacă am accepta ideea că Poporul Mării din 
legendele antice ar fi fost de fapt atlanţii, o călătorie 
de câteva sute de kilometri într-o _ triremă se 
deosebeşte considerabil de una lungă de câteva mii de 
kilometri. Mai ales că nu aveau instrumente de 
navigaţie! 

— In realitate, aveau instrumente de navigaţie, l-a 
contrazis ea. 

— La ce te referi? a întrebat Kari. 

— Mi-am dat seama de asta chiar înainte de a mă 
chema aici, a spus Nina şi a ridicat artefactul. Am avut 
senzaţia a ceva cunoscut, dar nu am putut face 
legătura decât acum. Priviţi. 

A ţinut piesa de protuberanţa circulară, lăsând-o să 
se legene între degetele ei ca un pendul. 

— E conceput să stea atârnat astfel, cum îl ţin eu. 
lar apoi... a zis şi a aşezat pandantivul dedesubtul 
capătului curbat al artefactului. Se potrivesc perfect. 
Pandantivul meu are câteva numere marcate pe el, iar 
dacă îl prelungeşti de-a lungul aceleiaşi curbe şi se 
continuă secvenţa numerelor... Ei bine, cu un sistem 
de vizualizare, cum ar fi o oglindă care ar încăpea în 
această fantă mică, se obţine o modalitate de a 
măsura unghiul de înclinare al unui obiect faţă de 

orizont. 

— Un obiect precum o stea? a întrebat Kari, 
participând la emoția crescândă a Ninei. Ori soarele? 

— Exact. Avem aici un sextant! Atlanţii au avut acest 
instrument de navigaţie încă din anul 10 000 î.e.n., 
care nu a fost reinventat decât în secolul al 
şaisprezecelea. 

— Imaginaţi-vă avantajele militare pe care le aveau 
faţă de alte popoare ale timpului... a zis Kari cu o 
expresie gânditoare. 

Chase a rămas neîncrezător. 

— Nu-i chiar un GPS. 

— Ei, nici aşa, întrucât pentru a calcula longitudinea 
ai nevoie de un cronometru foarte precis şi ar fi cam 
mult să ne închipuim că civilizaţia atlanţilor era atât 
de avansată, a spus Nina. Dar un sextant îţi permite să 
calculezi latitudinea, să ştii cât de la nord sau la sud 
eşti, cu o acuratețe acceptabilă, folosind ca repere 
soarele sau vreo stea, atâta vreme cât ajustai calculele 
în funcţie de perioada din an. Lucru pe care îl putea 
face orice civilizație cu unele cunoştinţe de 
astronomie. 

A ţinut ridicate ambele piese din oricalc şi s-a 
prefăcut că ia ca reper fruntea lui Chase, legănând 
pandantivul încoace şi încolo ca şi cum ar fi făcut 
parte dintr-un arc de cerc mai mare, având centrul pe 
pivotul barei. 

— Fără un asemenea instrument, singura modalitate 
de a naviga pe mare este de a urma linia coastei, 
căutând repere terestre, ori de a folosi punctul estimai 
- adică deplasarea într-o anumită direcţie, sperând că 
nu te vei abate de la curs. 

— Dar dacă ai cum să calculezi latitudinea, poţi 
întreprinde călătorii mai lungi, a adăugat Kari. 

— Da. De fapt... 

Nina s-a oprit şi i-a arătat din nou lui Chase semnele 
de pe bară. 

— Numărul de aici, şapte, apoi sud şi vest - şapte e 
posibil să reprezinte o latitudine folosind scara în care 
calculau atlanţii, iar direcţiile cardinale... 

Gândul care căpăta formă în mintea ei s-a închegat 
în cele din urmă. 

— Îi comunică utilizatorului cum să ajungă la fluviu 
pe harta atlanţilor. Mergi spre sud spre ceea ce ei 
numeau latitudine şapte, apoi porneşti spre vest. Atâta 
vreme cât te afli la latitudinea corectă, nu trebuie 
decât să mergi în continuare spre vest şi, în cele din 
urmă, vei ajunge la destinaţie. Cum ştim care este 
latitudinea lor şapte, asta înseamnă... 

Kari i-a continuat gândul. 

— Asta înseamnă că dacă reuşim să stabilim câte 
grade există într-o unitate de latitudine a atlanţilor, 
putem reface drumul, stabilind exact locul unde se 
găsea Atlantida! 

— Bine şi atunci, a spus Chase, pentru a descoperi 
Atlantida trebuie să organizăm o expediţie în mijlocul 
junglei amazoniene, să găsim un oraş pierdut şi să 
vedem dacă acolo mai există alte hărţi, da? 

Nina a dat din cap. 

— Cam aşa ceva. 

— Da, sunt gata pentru o asemenea expediţie, a zis 
el, cu un gest nepăsător din umeri. 

Philby s-a ridicat. 

— Doamnă Frost? 

— Da. 

— Probabil că îndrăzneala mea merge mult prea 
departe, dar... dacă cercetările voastre iniţiale 
demonstrează că ar exista vreun oraş pierdut undeva 
de-a lungul fluviului Tefe, s-ar putea să vă însoțesc în 
această expediţie? 

— Aşteaptă, Jonathan, dă-mi voie să lămuresc 
lucrurile, a intervenit Nina, simțind parfumul victoriei. 
Adică acum crezi că am avut dreptate când am 
susţinut că Atlantida a existat cu adevărat? 

— În realitate, a spus Philby pufnind, mă gândeam 
mai mult la importanţa de a descoperi dovezi privind 
existenţa unei civilizaţii preolmece şi de şansa de a 
studia limba acesteia în mod nemijlocit. Ar reprezenta 
o descoperire incredibilă. Orice legătură cu Atlantida 
ar fi... cum să zic, ceva în plus. 

Kari a rămas uşor surprinsă de cererea lui Philby. 

— O să vorbesc cu tata, domnule profesor, dar... Eşti 
convins că ar fi o soluţie practică? Vom pătrunde 
adânc în junglă - dar ce se întâmplă cu îndatoririle 
tale universitare? 

— Cred că pot aranja să-mi iau liber - la o adică, 
sunt şef de catedră! a spus el râzând. Pe de altă parte, 
dacă doctor Wilde pleacă atât de abrupt într-o 
expediţie în jurul lumii... a continuat şi s-a uitat cu 
subînţeles la Nina. Au trecut câţiva ani de când nu am 
mai mers într-o expediţie adevărată, dar am fost şi în 
locuri mai rele decât jungla, credeţi-mă. 

— Atunci, aşa cum am precizat, mă voi consulta cu 
tata. Deocamdată... 

Şi-au strâns mâinile. 

— Bun venit alături de noi, profesore! 

— Mulţumesc! 

Nina şi-a pus pandantivul înapoi la gât şi a aşezat 
artefactul pe harta Braziliei. S-a uitat la porţiunea 
verde care înconjura fluviul Tefe şi a încercat să-şi 
imagineze ce va descoperi acolo. 

— Aşadar, a rostit ea în şoaptă, acolo v-aţi dus... 

11 


Brazilia 


— Bun venit în junglă! a spus Chase, imediat ce a 
coborât din avion. 

Cu toate că dăduse ocol lumii, Nina trăia un şoc 
neplăcut de fiecare dată când ajungea la tropice. Deşi 
arşiţa în sine nu o deranja, îi era mai uşor să se 
adapteze la deşert decât să coboare dintr-un avion cu 
aer condiţionat şi să se trezească în căldura umedă şi 
lipicioasă a unei jungle tropicale. 

Şi era greu să pătrundă mai adânc într-o junglă 
tropicală. Tefe se găsea chiar în inima bazinului 
amazonian, cu temperaturi de peste douăzeci şi şapte 
de grade, iar din cauza umidității hainele i se lipeau 
de piele. 

Însă aveau să intre serios în pădurea tropicală. 
Examinând hărţile, fotografiile din satelit şi explorările 
aeriene ale regiunii, reduseseră localizarea posibilă a 
oraşului pierdut într-o zonă circulară cu diametrul de 
circa cincisprezece kilometri, la aproape două sute de 
kilometri în susul fluviului, departe de Tefe. Aşezarea 
cea mai apropiată se afla la peste cincizeci de 
kilometri depărtare de zona-ţintă şi până şi aceea era 
un sătuc. Nina văzuse fotografiile aeriene; înfăţişau 
doar un zid solid de verde viu, singurul lucru care mai 
întrerupea acea monotonie fiind meandrele 
şerpuitoare ale fluviului. 

Plafonul verde neîntrerupt al junglei dictase şi 

modul de transport pe care urma să-l folosească 
grupul. Pornind de la Tefe, un elicopter ar fi putut 
ajunge în zonă în mai puţin de nouăzeci de minute - şi 
Kristian Frost aranjase ca un asemenea aparat să fie 
pus la dispoziţie pentru vreo situaţie de urgenţă, care 
să impună evacuarea rapidă - dar el nu ar fi avut unde 
să aterizeze. Oamenii şi echipamentele trebuiau 
coborâte sau urcate cu vinciul, iar Chase, care se 
ocupa de logistica operaţiunii, socotise că astfel de 
manevre erau prea riscante - ceea ce îl făcuse pe 
Castille să respire uşurat. 

Aveau să călătorească în amonte cu o ambarcaţiune. 

Dar, a gândit Nina, era o ambarcaţiune ieşită din 
comun. 

De fapt, expediţia urma să folosească două 
ambarcaţiuni, însă Nereida era neîndoielnic cea mai 
importantă.  lahtul cu motor, model Sunseeker 
Predator 108, cu o siluetă foarte elegantă, era vopsit 
în nuanţe de gri-închis şi argintiu, având sigla Frost la 
loc vizibil pe corpul său. Nina a rămas uimită aflând că 
acest iaht fusese transportat pe calea aerului până în 
Brazilia tocmai din Europa, în cursul celor trei zile de 
pregătiri intense pentru expediţie şi dus în oraşul 
Manaus în pântecul unui avion de transport Antonov 
An-225 şi apoi pilotat cale de peste cinci sute de 
kilometri în amonte pentru a-i primi pe pasageri la 
Tefe. Resursele pe care Kristian Frost era pregătit să 
le pună la dispoziţie pentru descoperirea Atlantidei 
erau copleşitoare. 

În ciuda dimensiunilor sale - Nereida măsura de la 
vârful provei ascuţite şi până la pupa mai mult de 
treizeci de metri iahtul trebuia să-i ducă pe membrii 

expediției cu rapiditate şi în confort până la mai puţin 
de douăzeci de kilometri de destinaţia lor, în ciuda 
coturilor şi zonelor mai strâmte ale fluviului. Pescajul 
redus al ambarcaţiunii, cu puţin peste un metru şi un 
grup de propulsoare de manevrare la prova şi pupa, 
care îi permiteau să se întoarcă aproape pe loc, 
însemna că el se putea deplasa cu mare uşurinţă pe 
căile navigabile ceva mai largi. 

Pentru porțiunile de fluviu pe care nu reuşea să le 
abordeze exista cea de-a doua ambarcaţiune. Nereida 
transporta, atârnată de o macara de la pupa, o barcă 
gonflabilă Zodiac, lungă de patru metri şi jumătate. 
Contrasta vădit cu luxoasa navă-mamă, dar, dacă totul 
funcţiona conform planurilor, ea avea să fie folosită 
doar în ultima etapă a călătoriei. 

Fusese nevoie de o ambarcaţiune de dimensiunile 
Nereidei deoarece numărul membrilor expediției 
crescuse. În plus faţă de Philby, echipa iniţială, 
alcătuită din Nina, Kari, Chase şi Castille, se 
îmbogăţise cu alte patru persoane. Două dintre ele 
erau membrii echipajului: rotunjorul şi bărbosul 
căpitan Augustine Perez şi secundul lui - titlul era 
folosit în glumă - Julio Tanega, care zâmbea frecvent 
şi generos, etalându-şi cei doi dinţi de aur. 

Cel de-al treilea membru nou al expediției era 
Agnaldo di Salvo, un brazilian bine făcut şi cu umeri 
laţi, trecut de cincizeci de ani, având aerul unuia care 
nu se lasă surprins de prea multe lucruri şi nu se 
sperie cu una, cu două. Kari îl prezentase drept ghid 
în zona respectivă, dar di Salvo îi spusese Ninei, care 
voise să ştie mai multe despre el, că era mai curând 
„călăuză indiană”. Ea s-a simţit prea intimidată să mai 

pună vreo întrebare pentru a înţelege diferenţa dintre 
cele două titulaturi. Spre mirarea ei, Chase şi Castille 
păreau să-l cunoască foarte bine. 

Di Salvo era însoţit, fără să şi încuviinţeze, de un alt 
american înalt şi slab ca un băț, proaspăt absolvent de 
facultate din San Francisco, pe nume Hamilton 
Pendry. Se ocupa de mediu şi studia efectele 
exploatării comerciale a pădurilor tropicale asupra 
populaţiei indigene - şi, pe deasupra, era nepotul unui 
congresman democrat care convinsese guvernul 
brazilian să îi permită să-l însoţească pe unul dintre 
experţii lor în junglă. Se părea că di Salvo avusese 
ghinion. Întrucât Frost ceruse în mod specific ca di 
Salvo să însoţească expediţia, acum erau obligaţi să-l 
suporte şi pe Hamilton, deşi natura exactă a misiunii 
nu îi fusese dezvăluită. Asta era foarte bine, gândea 
Nina; tânărul cu păr lung părea sincer entuziasmat de 
apărarea cauzei indienilor băştinaşi şi de conservarea 
mediului, dar, Dumnezeule! Tare bine ar fi făcut să-și 
țină gura măcar cinci minute, pentru că doar despre 
asta vorbea! 

Chase sperase că li se va mai alătura o persoană, 
dar motivul pentru care aceasta nu avea să participe 
la expediţie a devenit clar din prima clipă în care Nina 
a văzut-o. Întâmpinându-i la docuri, prietena lui, 
Maria Chascarillo, s-a dovedit la fel de frumoasă ca 
Shala... dar într-o stare de gravidie la fel de avansată. 

— Jur că e doar o coincidenţă! a spus Chase către 
Nina şi Castille, peste umărul Mariei, în timp ce o 
îmbrăţişa. 

— Sigur, te credem, l-a asigurat Nina. Nu-i aşa, 
Hugo? 

— Da, bineînţeles, a răspuns Castille, în timp ce 
mânca o banană. 

Deşi Chase a fost dezamăgit că Maria nu va 
participa la expediţie, tristeţea i-a trecut cu totul după 
ce a deschis una dintre lăzile aduse de ea. Ninanu a 
reuşit să vadă conţinutul, dar a putut bănui. 

— Arme? a întrebat ea, după plecarea Mariei. 

— Şi alte câteva jucării, i-a zis el bine dispus. În Iran 
am fost prinşi nepregătiţi - şi nu vreau să ni se 
întâmple încă o dată. Pe de altă parte, din ceea ce mi- 
a povestit Agnaldo despre localnici, e posibil să avem 
nevoie de câte ceva să-i ţinem departe de noi. 

— Dar ce ţi-a povestit despre ei? 

— Păi, nu i-a întâlnit personal - doar a auzit tot soiul 
de istorii. Pentru că oamenii care îi întâlnesc...nu se 
mai întorc pentru a povesti ce li s-a întâmplat. 

— Poftim? a făcut Nina şi a clătinat din cap. Nu, asta 
sună de parcă ar fi extras din Indiana Jones. Chestia 
cu „triburile pierdute din junglă” e răsuflată. Suntem 
în secolul douăzeci şi unu. 

— S-ar putea să fii tu în acest secol, a spus di Salvo, 
care părea să se fi materializat ca din senin în spatele 
ei, ceea ce a făcut-o să tresară. 

În ciuda masivităţii, avea capacitatea neobişnuită de 
a se mişca fără să fie observat. 

— Însă ei nu au ajuns atât de departe. Crezi că sunt 
doar poveşti, dar în fiecare an, zeci de oameni - 
tăietori de lemne, prospectori, chiar turişti - sunt ucişi 
de triburile de indieni în adâncul junglei. 

A privit printre gene spre oamenii aflaţi pe chei, 
care îi urmăreau cu suspiciune pe cei de pe iaht. 
Lucru deloc surprinzător şi-a dat seama Nina; în 

comparaţie cu bărcuţele prăpădite care stăteau 
amarate la docuri, forma sclipitoare şi avangardistă a 
iahtului Nereida aducea cu o farfurie zburătoare aflată 
în vizită în acele locuri. 

— Oamenii de aici îi urăsc pe indienii băştinaşi, 
deoarece terenurile aparținând triburilor sunt 
protejate de lege - astfel că sursele lor de trai pot 
dispărea peste noapte dacă se descoperă vreun nou 
trib. Şi nu foloseşte la nimic dacă se crede că indienii 
îi ucid pe intruşi fără să se sinchisească. De aceea, ei 
mă detestă şi pe mine, pentru că slujba mea e să 
descopăr indieni. 

— E  revoltător! a intervenit Hamilton cu glas 
piţigăiat. 

Spre deosebire de di Salvo, Nina îl auzise 
apropiindu-se, pentru că sandalele lui plescăiseră pe 
punte. 

— Nici nu ar fi nevoie să se confirme existenţa unui 
trib înainte ca o zonă să devină protejată. Toată 
regiunea asta ar trebui protejată! Exploatarea 
lemnului, mineritul, agricultura, toate distrug pădurea 
tropicală! În fiecare zi se ard mii de acri pentru a se 
face loc fermelor care cresc vite. E ca şi cum ţi-ai tāia 
din plămâni ca să vinzi bucăţile pe câţiva dolari pentru 
a-ţi cumpăra un hamburger! 

Chase a aruncat o privire spre Nina, după care a 
adoptat o expresie absolut neutră. 

— Da, arderea pădurii e ceva îngrozitor, nu? O 
risipă fără rost! 

— Ştiu! a zis Hamilton, vânturându-şi braţele, 
făcând brăţările de prietenie să fluture. E... e de 
necrezut! 

— Eu voiam să spun că dintr-un singur arbore de 
mahon se pot face zeci de colaci de toaletă, a 
continuat Chase. Am şi eu unul din ăsta acasă. Ai 
văzut vreun colac din mahon? E cel mai confortabil loc 
pe care să-ţi aşezi fundul cât citeşti ziarul. Plăcut şi 
cald. 

Hamilton s-a holbat la el cu gura căscată. 

— E... dar e scandalos! a reuşit el să bolborosească 
în cele din urmă. Ăsta e genul de orbire şi nepăsare de 
care suferă o cultură dominatoare care, care... 

A amuţit şi s-a uitat urât la Chase, după care s-a 
răsucit pe călcâie şi a plecat. Nina, care de obicei 
adopta o atitudine promediu, nu şi-a putut reţine un 
zâmbet, în vreme ce di Salvo a râs în hohote. 

— Eddie, a zis el, ai reuşit în cinci minute ceea ce eu 
nu am reuşit vreme de cinci zile - l-ai făcut pe băiatul 
ăsta să tacă. Ai talente nebănuite, domnule. 

— Da, sigur că da, a spus Chase şi s-a tras cu un aer 
modest de reverele hainei. 

— Ai procedat fără milă, a adăugat Nina, încă 
zâmbind. 

— Ei, lasă. Ar putea foarte bine să-şi pună un semn 
de ţintă pe piept şi să scrie pe el: „Trageţi aici.” 

Kari a ieşit din cabina principală aflată pe puntea 
spate. 

— E totul gata? a întrebat ea. Căpitanul Perez vrea 
să ştie când să ridice ancora. 

— Toate bagajele sunt îmbarcate, a zis Chase. Mai 
trebuie să încărcăm cufărul cu haine noi cumpărate de 
Nina la Paris. 

— E doar o valijoară, care se află deja în cabina 
mea, a spus Nina, strâmbându-se în glumă către el. 

Kari a privit de-a lungul docului, să fie sigură că se 
încărcaseră toate echipamentele. 

— Dacă suntem gata, atunci nu mai avem nici un 
motiv să aşteptăm. Cu cât pornim mai repede, cu atât 
mai curând vom ajunge la destinaţie. O să-l pun pe 
Julio să dezlege parâma. 

Apoi s-a întors în cabină. 

— O călătorie în susul Amazonului, a zis Chase, 
trecând în cealaltă latură a iahtului şi privind spre 
celălalt mal al fluviului foarte lat. N-am mai făcut asta 
de multă vreme. 

— Ei, mai curând în susul fluviului Tefe, l-a corectat 
Nina. 

Oraşul Tefe se găsea pe malul fluviului de la care îşi 
luase numele, puţin înaintea locului în care acesta se 
vărsa în Amazon, la capătul estic al unui lac lat şi lung 
de peste cincizeci de kilometri. 

— Cum spui tu, doctore ştie-tot. În orice caz, atâta 
vreme cât nu va trebui să mă iau la trântă cu vreun 
crocodil, eu voi fi fericit. 

A ridicat o ladă şi a urmat-o pe Kari în interiorul 
iahtului. Nina a chicotit. 

— Da, bravo! Lupte cu crocodili? De unde atâţia? 

— Ai dreptate, a intervenit Castille, ridicând o altă 
ladă şi pornind după Chase. Aici e vorba de caimani. 

— Caimani? s-a mirat ea. Dar nu sunt cam acelaşi 
lucru? Hei! a strigat şi a fugit după Castille. 


Nereida a ajuns la capătul sud-vestic al lacului în 
ceva mai mult de o oră, punându-şi motoarele la 
treabă fără a le suprasolicita, după care căpitanul a 
ales o viteză mai potrivită pentru navigația pe fluviul 

care alimenta marea masă de apă a lacului. De acolo, 
Tefe devenea o serie de curbe lungi şi unduitoare, fără 
să curgă în linie dreaptă mai mult de câteva sute de 
metri. În unele locuri, avea şaizeci de metri lăţime, în 
vreme ce în alte porţiuni abia dacă trecea de un sfert. 
Cu o lăţime la travers de şase metri, pe Nereida n-o 
păştea pericolul de a fi blocată, însă coroanele 
copacilor de pe malurile fluviului erau atât de mari şi 
de plecate deasupra apei, încât alcătuiau aproape un 
tunel de frunziş pe deasupra ambarcaţiunii. 

Curând a coborât amurgul, iar Nina a ieşit pe 
puntea prova să urmărească soarele apunând printre 
arbori. La Ecuator, ziua trecea în noapte cu o 
repeziciune uluitoare. A găsit-o pe Kari, care ajunsese 
acolo înaintea ei şi stătea rezemată de balustradă. 

— Bună. 

— Bună, i-a răspuns Kari, încântată să o vadă. Unde 
ai fost? De când am pornit la drum, nu te-am văzut 
aproape deloc. 

— Am analizat încă o dată fotografiile din satelit. 

— Şi ai descoperit ceva? 

Nina a clătinat din cap şi s-a aşezat pe una dintre 
canapelele construite pe punte. 

— Chiar dacă ar exista ceva acolo, este complet 
acoperit de coroanele copacilor. Am avea nevoie de o 
verificare radar a solului ca să străpungem prin 
frunziş. Crezi că tatăl tău ar reuşi să obţină asemenea 
imagini? 

— De fapt, el a sugerat aşa ceva. Dar ar fi durat mai 
mult să se instaleze un satelit pe o orbită potrivită 
decât ne-ar trebui nouă să mergem la faţa locului ca 
să... 

S-a aşezat alături de Nina, făcând un semn larg spre 
junglă. 

— Ai văzut? Vreau să spun, te-ai uitat cu atenţie? 
Este extraordinar. Atâta diversitate, atâtea forme 
unice de viaţă. Şi oamenii nu vor decât să doboare 
totul ca să transforme ceea ce există în ceva de 
consumat. 

— Ştiu. Chiar dacă e cât se poate de supărător, 
Hamilton are dreptate. 

Nina s-a rezemat de spătar şi a privit spre cerul la 
ora crepusculului. 

— Mă gândeam la ceea ce ai zis la Paris, despre 
faptul că există prea mulţi oameni pe lume. Este 
adevărat, nu? Toţi se luptă pentru resursele tot mai 
reduse, toţi îşi închipuie că au drepturi mai mari decât 
alţii de a exista. Păcat că nu putem face mare lucru în 
privinţa asta, a rostit cu un oftat. 

Kari a schiţat un zâmbet. 

— Cine ştie? Poate că în viitor vom reuşi să 
schimbăm lucrurile în bine. 

— Nu ştiu ce să spun. Având în vedere natura 
umană, este greu de găsit o cale. Şi nu cred că fac 
parte dintre cei dornici să schimbe lumea. 

— Vei deveni, a asigurat-o Kari, lăsându-şi o mână 
pe braţul ei. După ce vei descoperi Atlantida, a 
precizat ea, văzându-i privirea derutată. Asta va 
schimba lumea. Nu mulţi oameni ajung să rescrie 
istoria lumii pe neaşteptate. 

— Dar nu e vorba doar de mine. Participi la această 
aventură la fel de mult ca mine. Ba chiar mai intens. 
Fără tine, nici nu m-aş afla aici. Resursele puse la 
dispoziţie de tine şi de tatăl tău au făcut posibilă 

această expediţie. 

Kari a clătinat din cap. 

— Ba nu. Banii nu au nici o valoare dacă nu există 
un ţel pe care să-l urmăreşti. Eu şi tata credem în 
scopurile pe care vrem să le realizăm cu ajutorul 
banilor. La fel şi tu. Şi cred că... 

A făcut o pauză, căutându-şi cuvintele. 

— Consider că avem multe în comun. 

— Ei, cu excepţia miliardelor de dolari... 

— Nu ştiu - cred că descoperirea Atlantidei va avea 
o valoare uriaşă! 

Întrucât motorul fusese lăsat la ralanti, duduitul lui 
înfundat s-a liniştit. Înaintarea constantă a iahtului în 
susul râului a încetinit, iar vâltoarea apei de sub pupa 
s-a redus la un plescăit blând, scos de valurile mici 
care se loveau de copastie. 

— De ce ne oprim? a întrebat Nina. S-a întâmplat 
ceva? 

— Nu, a spus Kari. Navigarea pe un fluviu ca acesta 
pe întuneric, mai ales cu o ambarcaţiune atât de mare, 
poate fi periculoasă. Căpitanul Perez vrea să fie sigur. 

Imediat după aceea s-a auzit un uruit puternic 
venind de sub punte, urmat de un plescăit în 
momentul în care ancora a lovit apa. 

— Cred că e gata cina. Să te aştepţi la o surpriză. 
Julio este un bucătar remarcabil. 


Kari nu glumise, a descoperit Nina curând. Se 
aşteptase ca hrana pe durata călătoriei să nu 
depăşească nivelul  sendvişurilor şi al  fasolei 
conservate, însă Julio reuşise să folosească mica 
bucătărie a navei pentru a realiza o masă compusă din 

supă de legume proaspete, friptură de porc gratinată 
în sos de porto şi chiar un desert făcut din cremă de 
ciocolată, întreaga masă a fost mai bună decât tot ce 
mâncase la restaurantele extrem de scumpe la care o 
dusese Kari în Paris. 

Apoi, simțindu-se sătulă şi puţin ameţită de vin, s-a 
dus până pe puntea spate - pe de o parte, pentru a 
scăpa de discuţia, care căpăta nuanţe tot mai 
politizate, purtată între Hamilton, di Salvo şi Philby, 
dar şi pentru a sta la aer curat. Lămpile vasului 
asigurau suficientă lumină cât să se distingă arborii de 
pe malurile fluviului, însă dincolo de coroane îi venea 
uşor să observe strălucirea cerului nocturn. 

A sorbit din paharul de vin şi a ridicat privirea spre 
stele. În ciuda lipsei de confort care probabil o aştepta 
pe teren, departe de civilizaţie, faptul că putea aprecia 
frumuseţea deplină şi măreţia cerului era... 

— La naiba, m-am ghiftuit, a spus Chase, apărând 
tropăind în spatele ei. Îl urma Castille, care molfăia o 
guavă. 

— Ce pui la cale, doc? Ai venit aici să te izolezi de 
noi? 

— Nu. Voiam să contemplu stelele. 

Chase a privit în sus. 

— A, da. Arată destul de bine. 

— Doar atât ai de zis? l-a ironizat Nina. Te afli în 
mijlocul junglei amazoniene, ai deasupra capului cel 
mai incredibil cer şi nu poţi spune decât că arată 
„destul de bine”? 

— Dar la ce te aşteptai? a replicat Castille. E englez, 
îşi închipuie că poezia şi a pronunţat poieziia - este 
vreun soi de copac, ceva ce trebuie doborât cu 

securea ca să faci colaci de toaletă. 

Nina a pufnit în râs. 

— De fapt, am vorbit aşa pentru că am văzut şi bolți 
cereşti mai frumoase, i-a răspuns Chase, de această 
dată lăsând impresia că se simte puţin jignit. In 
Algeria, în deşert, în Marele Erg. Acolo nu exista nici o 
lumină pe o rază de optzeci de kilometri, iar aerul era 
atât de limpede, încât vedeai fiecare stea de pe cer. 
Eu chiar m-am îndepărtat atunci de tabără şi am stat 
întins pe o stâncă vreme de jumătate de oră, uitându- 
mă doar sus. A fost uimitor. 

— Serios? a întrebat Nina, care nu-l socotea o 
persoană dornică să admire cerul. 

— Dar când ai fost tu în Algeria? l-a iscodit Castille 
cu un aer bănuitor. 

— Acum patru ani. Când am avut disputa aceea cu 
negustorul de arme. Îl chema Fekkesh sau cam aşa 
ceva. 

— Aha! Deci asta i s-a întâmplat. I-au mai găsit...? 

— Prin urmare, doc, sper că-ţi dai seama, s-a grăbit 
Chase să-l întrerupă pe Castille, că mă pricep să 
apreciez un cer frumos la fel ca alţii. Am călătorit în 
întreaga lume şi recunosc frumuseţile naturii când îmi 
apar în faţa ochilor. 

În timp ce vorbea, s-a uitat direct la Nina. Ea s-a 
întors cu faţa spre fluviu, sperând că el nu va observa 
că obrajii i se îmbujoraseră. 

— Îmi pare rău. N-am vrut să dau de înţeles că ai fi 
nu ştiu ce... 

— 'Ţărănoi necioplit şi prost-crescut din Yorkshire? 

— N-am spus ţărănoi. 

Chase a chicotit. 

— Hei, ia uită-te la asta. 

S-a întins prin spatele Ninei până spre o ladă de pe 
punte, atingând-o pe tânără când a scos o lanternă. 

— Hugo, dă-mi fructul acela. 

— Hei! a protestat Castille, când i s-a smuls guava 
din mână. 

Chase a aruncat fructul pe jumătate mâncat în 
fluviu, iar acesta a scos un plescăit slab când a atins 
apa. Din întuneric au răsunat alte plescăituri. 

— Ia te uită, i-a zis Chase Ninei, aplecându-se către 
ea în timp ce a îndreptat fasciculul lanternei spre apa 
întunecată. 

Ca de nicăieri, zeci de perechi de luminiţe gălbui au 
sclipit spre ei ca nişte pietre preţioase răsărite la 
suprafaţa apei. 

— Ce sunt? a întrebat ea, chiar când una dintre 
perechile de luminiţe a clipit. 

A scos un icnet, retrăgându-se instinctiv spre Chase. 

— Crocodili, i-a răspuns el. Ori caimani, niciodată nu 
ştiu să-i deosebesc. 

A ridicat apoi cealaltă mână ca să arate spre ei, 
ţinând-o pe Nina între braţele musculoase. Ea a rămas 
fără respiraţie preţ de o clipă. 

— Vezi cum înoată de-a lungul ambarcaţiunii foarte 
încet, puţin sub luciul apei, prefăcându-se că nici nu 
se clintesc? I-am văzut pe ticăloşii ăştia de aproape. 
Sunt extrem de răbdători. Sunt în stare să aştepte 
oricât de mult până apare ceva în raza lor de acţiune 
şi după aceea... 

La vederea atâtor ochi urmărind-o cu răceală, Nina 
a devenit foarte agitată. 

— Suntem în siguranţă aici? 

— Da, atâta vreme cât nu descoperă metoda prin 
care să urce scara de pe puntea iahtului. Dar probabil 
că şi pe partea cealaltă sunt la fel de mulţi. M-am 
gândit să ţi-i arăt pentru cazul în care ai fi plănuit să 
faci o baie în pielea goală la miezul nopţii. 

— În nici un caz, a spus ea înfiorată, retrăgându-se 
de lângă el. 

Chase a plimbat fasciculul lanternei peste luciul apei 
din spatele ambarcaţiunii, unde alţi ochi ameninţători 
sclipeau spre privitori. 

— Chiar în absenţa caimanilor, nu-ţi recomand să 
înoţi în fluviu. Probabil că există şi piranha - dar şi 
peştişorul acela minuscul şi perfid care îţi pătrunde pe 
canalul urinar în caz că faci pipi în apă. 

— Asta chiar că nu aveam de gând să fac. 

— Nu, tu ai prea multă clasă, presupun. 

Chase a stins lanterna şi a tras un vânt puternic. 

— Ei, parcă-i mai bine acum. Aşteptam să fac asta 
încă de la felul principal. 

— Dumnezeule! a exclamat Nina, dezgustată, dar şi 
amuzată, a trebuit ea să recunoască. 

— Mă duc să mă asigur că n-a ieşit mai mult, a spus 
el, după care i-a întins lanterna Ninei şi a lipăit înapoi 
spre cabina principală. 

Ea şi-a umflat obrajii. 

— Dumnezeule, ce e cu el? 

— Aşa e felul lui, a asigurat-o Castille, rezemându-se 
de balustradă. 

— Ei, aş prefera să fie altfel. De ce vrea să pară atât 
de... grosolan? 

Spre surprinderea ei, Castille aproape că a suspinat. 

— Regret, dar e vorba de un mecanism de apărare, 

încearcă să nu fie prea apropiat de clienţii lui. Mai 
ales când aceştia sunt... cum să zic... 

A făcut semn spre ea. 

— Femei atrăgătoare. Dar nu s-a purtat mereu aşa. 
Când l-am cunoscut, pe vremea când activa în SAS, se 
purta mereu... care e cuvântul? 

— Politicos? 

— Cavalereşte, exact aşa. 

— Şi ce s-a întâmplat? 

Castille a părut îndurerat. 

— Nu eu ar trebui să povestesc asta. 

— Păi, tu ai început discuţia. Ce s-a întâmplat? 

— Of, mai bine-mi tineam gura... Îmi promiţi că n-o 
să mă dai în vileag că eu ţi-am spus? 

Nina a dat din cap. 

— Odată... s-a îndrăgostit de femeia pe care trebuia 
să o protejeze. 

— Ce s-a întâmplat? 

Nina a avut brusc senzaţia că ştie. 

— A... a murit, cumva? 

Castille a pufnit. 

— Bineînţeles că nu! Edward nu e atât de 
incompetent. Nu, s-a căsătorit cu ea. 

— Deci, a fost căsătorit? 

Aceea era o situaţie pe care nu şi-o imaginase. 

— Da. Dar... nu a ţinut mult. Se deosebeau foarte 
mult, iar ea nu s-a purtat bine cu el. lar apoi, ea... 

A aruncat o privire spre uşa cabinei şi a coborât 
glasul. 

— Ea a avut o relaţie. Cu... cu Jason Starkman. 

— Cum? a exclamat Nina. E vorba de acelaşi individ 
care a încercat să... 

Castille a confirmat cu o mişcare din cap. 

— Am colaborat în operaţiuni comune ale NATO. 
Jason era prieten cu... probabil cel mai bun amic al lui 
Edward pe vremea aceea. Apoi Jason a dispărut şi a 
intrat în gaşca lui Qobras, nu ştiu din ce motive 
ciudate şi atunci Edward a aflat adevărul... Nu a fost 
plăcut. A considerat că fusese trădat de toţi cei în care 
avusese încredere. 

— Cu excepţia ta. 

— Păi, dacă nu s-ar încrede în mine, cine l-ar mai 
scoate din belele? 

Momentul dificil trecuse; era evident pentru Nina că 
de acum înainte Castille nu va mai reveni asupra 
acelui subiect. 

S-a uitat din nou spre fluviu, de astă dată fiind 
conştientă că era urmărită. Ideea a făcut-o să se 
înfioare. După ce şi-a terminat vinul, s-a grăbit să 
revină în siguranţa cabinei. 

Nereida a ridicat ancora la scurtă vreme după 
crăpatul zorilor, reluându-şi călătoria sinuoasă în 
susul fluviului. Însă deplasarea navei era atât de lină, 
încât Nina nu s-a trezit. S-a foit abia când mirosurile 
specifice de mic dejun s-au furişat până în cabina 
luxoasă pe care o ocupa. 

După ce s-a spălat şi s-a îmbrăcat, a urcat pe punte. 
Acolo i-a găsit pe Kari, Chase şi Perez, care examinau 
o fotografie pe ecranul laptopului ei. Julio conducea 
ambarcaţiunea cu delicateţe pe apele pline de coturi 
ale fluviului. 

— Bună dimineaţa, soare, i-a zis Chase. 

— Bună. Ce puneţi la cale? 

— Ne-au fost trimise cele mai recente fotografii 
aeriene ale zonei de cercetat, a spus Kari, întorcând 
laptopul cu ecranul spre Nina. 

Coturile şi meandrele fluviului de pe ecran erau şi 
mai pronunţate, amintind de mâzgălelile unui copil. În 
unele locuri, fluviul Tefe descria curbe care mergeau 
chiar paralel cu sine, creând insule circulare 
înconjurate de şanţuri cu apă. 

— Există patru zone care, după cum arată terenul, 
par a fi locuri probabile pentru aşezarea unui oraş. 

Nina a examinat imaginea. Verdele viu al 
coronamentului junglei era mai spart în noua 
fotografie, cu rezoluţie superioară, dezvăluind detalii 
captivante ale lumii pline de umbre de dedesubt. A 

mărit una dintre cele patru secţiuni marcate până 
când imaginea a devenit greu de distins din cauza 
granulaţiei. Într-un spaţiu gol dintre copaci se zărea o 
pată cenuşie. 

— Aceea ar putea fi cumva o... o ruină? j 

— Posibil, a răspuns Chase. Ori vreo stâncă. Intr-o 
asemenea junglă există posibilitatea de a ascunde şi 
un portavion, pe care nu l-ai zări dacă ai privi din aer. 
Singura modalitate de a te convinge e să-ți mânjeşti 
bocancii cu noroi. 

Kari a deschis o hartă pe ecran. 

— Căpitanul Perez crede că va reuşi să ducă iahtul 
până la vreo cinci kilometri de zona de cercetare, 
pentru că mai în amonte fluviul devine prea îngust 
pentru navigatie. 

— E mult mai aproape decât am socotit inițial, a 
spus Nina, uitându-se la hartă. Cât ne va lua ca să 
ajungem acolo? 

Perez s-a uitat la cadrane. 

— În prezent ne deplasăm cu douăzeci de kilometri 
pe oră, dar nu cred că vom putea continua multă 
vreme cu aceeaşi viteză. Peste vreo cincisprezece 
kilometri, vom urca pe un afluent cu coturi mult mai 
strânse şi va trebui să încetinim. Dar ieri am 
economisit mult timp, aşa că... Dacă fluviul ţine cu noi, 
vom fi acolo peste patru ore. 

— Deci cu mult înainte de căderea întunericului, a 
zis Nina. Şi care e planul după ce ajungem acolo? 

— Asta depinde de tine, a rostit Kari. 

— De mine? 

— Este expediţia ta. 

Nina a clătinat din cap. 

— Nu, Kari, este expediţia ta. Eu sunt doar, cum să 
mă exprim, doar un consilier. 

Norvegianca a zâmbit. 

— Atunci oferă-mi sfaturi. Ce trebuie să facem când 
vom ajunge acolo? Aşteptăm pe vas până mâine, ca să 
avem o zi întreagă pentru explorare sau... 

Chase a bătut din palme. 

— Mie mi se pare grozav! Julio o să gătească din 
nou, nu-i aşa? 

— Ori luăm Zodiacul şi pornim în căutarea oraşului 
imediat ce ajungem? 

Toţi ochii s-au îndreptat spre Nina. 

— Hm... luăm Zodiacul, a decis ea în cele din urmă. 

— Ei, la naiba, s-a plâns Chase, deşi nu o făcea la 
modul serios. 

— Bine atunci, a spus Kari. În cazul ăsta, am face 
bine să ne pregătim. Nu vreau să mai pierdem 
vremea. 

A închis laptopul şi a părăsit puntea. 

— Ce hămesită de muncă eşti, a zis Chase către 
Nina, după plecarea lui Kari. Petreceam încă o noapte 
plăcută pe vas dacă nu te grăbeai chiar aşa să 
descoperi nu ştiu ce. Doar eşti cât se poate de 
conştientă că stă acolo de zece mii de ani şi va rămâne 
acolo până mâine. 

— Hai, recunoaşte. Eşti la fel de curios ca mine şi 
doreşti să-l descoperim. 

— Bine, aşa o fi. Dar, a continuat el, iar tonul i-a 
devenit mai serios, trebuie să-mi promiţi ceva. 

— Ce anume? 

— Dacă descoperim oraşul - şi cred că aşa va fi, 
pentru că ştii ce faci... 

— Mulţumesc. 

— Atunci vreau să-mi promiţi că-ţi vei păstra 
cumpătul, bine? 

— La ce te referi? 

— Cu alte cuvinte, nu vreau să te emoţionezi, să 
începi să alergi agitată - iar apoi să cazi în cine ştie ce 
puț sau să pui în mişcare vreun bolovan care să 
pornească rostogol după tine, sau mai ştiu eu ce. 

— Ai văzut prea multe filme de aventuri, l-a dojenit 
Nina. Cum singur ai spus, oraşul stă acolo de zece mii 
de ani. Chiar dacă ar fi plin de capcane, lucru cu totul 
improbabil, mecanismele nu ar mai funcţiona după 
atâta vreme. Orice părţi în mişcare ar fi înţepenit ori 
ar fi putrezit de mult. 

— Sper c-ai înţeles ce sugeram, a zis el, oarecum 
exasperat. Doar că n-aş vrea să păţeşti ceva, bine? 

— Bine, clar. Dacă vedem vreo capcană cu suliță, 
trebuie să mă feresc de lumină”, da? 

— Promiţi? 

— Sigur. 

— Bravo, a spus el şi a surâs. Apropo, asta a fost în 
mod oficial cea mai nefericită impresie pe care a lăsat- 
o Harrison Ford în vreun film. Absolut sigur. 

— A, aş vrea să aflu că tu vei lăsa o impresie mai 
bună. Cu accentul tău cockney. 

— Cockney! a exclamat el şi a făcut o strâmbătură 
prin care voia să-şi exprime revolta exagerată. Eu sunt 
din Yorkshire.” Pentru asta ar trebui să te arunc în 
fluviu. Hm... a făcut şi s-a uitat la ea, parcă analizând 


2 Replică din filmul /ndiana Jones şi căutătorii arcei pierdute (1981) (n.tr.). 


3 Jargonul cockey este vorbit de persoanele născute în cartierul East End 
din Londra, iar Yorkshire este un comitat din nordul Angliei (n.tr.). 


257 


dacă să-şi pună în practică vorbele. 

— Ba n-ai să faci asta, a zis Nina, trăgându-se 
înapoi. 

— A venit vremea pentru o baie, doc! 

Ea a scos un țipăt ascuţit şi a fugit de acolo, iar 
Chase a pornit în urmărirea ei râzând ca un maniac. 


Cu un uruit gutural, motoarele iahtului au tăcut. 

— Mai departe nu putem merge, a spus Perez. 

Potrivit datelor oferite de GPS, se aflau la mai puţin 
de cinci kilometri de zona de cercetare, ceva mai 
aproape decât anticipase Perez, însă instinctul lui 
privind navigabilitatea fluviului se dovedise corect. Nu 
numai că meandrele şerpuitoare ale afluentului erau 
prea înguste pentru a permite iahtului Predator să se 
deplaseze, dar şi apa care curgea foarte lenevos era 
tot mai plină de gunoaie şi resturi de vegetaţie. In 
ciuda eforturilor făcute de el pentru a evita orice 
obstacol, câţiva copaci prăbuşiţi se izbiseră în mod 
alarmant de copastie. 

Nina s-a uitat pe geamul cabinei de comandă, spre 
junglă. Părea să semene foarte mult cu tot ce întâlnise 
în restul călătoriei... însă acum malurile erau atât de 
apropiate, încât acoperişul din frunziş lăsa impresia că 
se găsea mult mai sus. 

— Mai avem cinci ore până la apusul soarelui, a zis 
Chase. Suficient timp ca să ne familiarizăm cu terenul. 
Ce naiba, poate avem noroc şi dăm imediat de locul pe 
care îl căutăm. 

— Frumos ar fi, a spus Nina. 

Işi petrecuse mai toată ziua în cabina cu aer 

condiţionat, pentru că atmosfera de afară i se păruse 
mai umedă şi mai apăsătoare ca niciodată. 

— Domnule Chase, ai pregătit Zodiacul? a întrebat 
Kari. 

— Totul e gata, doar apă să avem. 

Membrii expediției s-au întors în cabine pentru a-şi 
lua rucsacurile şi echipamentele. Nina hotărâse să-şi 
ia cu sine cât mai puţine lucruri, rezumându-se la cele 
esenţiale, precum apă şi spray antiinsecte, mergând 
pe ideea că ceilalţi, Chase, Castille şi di Salvo, vor lua 
tot ce le trebuia pentru supraviețuirea echipei. S-a 
oprit puţin înainte de a-şi pune rucsacul în spate şi a 
rămas cu ochii la braţul de sextant al atlanţilor, care 
era pe birou. A atins pandantivul de la gât şi a căzut 
un moment pe gânduri. 

„Ce naiba” şi-a spus ea, ridicând bara de metal şi 
învelind-o în pânză. 

Kari a bătut uşor în uşa întredeschisă. 

— Pot intra? 

— A, sigur. 

— Iei obiectul cu noi? a întrebat, când a văzut-o pe 
Nina punându-l în rucsac. Credeam că-l lăsăm în seif. 

— Aşa am gândit iniţial, dar... s-a oprit şi a ridicat 
nehotărâtă din umeri. Nu ştiu cum să procedăm, m-am 
gândit că ne-o fi de folos. Dacă suntem norocoşi şi 
descoperim ceva, poate compar alt text cu cel de pe 
artefact, ca să fim convinşi că ne aflăm în locul 
potrivit. 

— Cred că am ajuns unde trebuie. Ştiu sigur. 

Un şuierat ascuţit a străbătut aerul. 

— Hei, doc, eşti gata? a strigat Chase de afară. 
Mişcă-ţi fundul! 

— Vin acum! 

Amuzate amândouă şi dându-şi ochii peste cap, au 
ieşit împreună din cabină după ce Nina şi-a pus sacul 
pe umăr. El le aştepta. 

— Nu te încingi în asta? a întrebat Nina, trăgând de 
mâneca hainei de piele a lui Chase. 

— Păi, dacă e suficient de bună pentru Indiana 
Jones... În orice caz, eu nu transpir decât atunci când 
sunt agasat. 

— Şi cât de des eşti agasat? 

— De când te cunosc, mai des decât înainte. 

După ce au încărcat ambarcaţiunea gonflabilă, 
Perez şi Julio au coborât-o pe fluviu. Apa era plină de 
alge şi frunze moarte, astfel că la atingerea cu luciul 
ei a scos un sunet înfundat, nu un plescăit. Chase a 
împuns cu un băț în apă, împingând deoparte 
vegetaţia moartă, vrând să vadă ce culoare avea. 

— Sfatul zilei, le-a spus el celorlalţi, nu intraţi în 
apă. Şi, evident, nu beţi aşa ceva. 

— Dar apa de aici ar trebui să fie foarte curată, a 
afirmat Hamilton, care îmbrăcase o bluză de un roşu 
aprins, contrastând cu nuanțele pământii alese de 
ceilalţi. Doar e apă de ploaie, fără substanţe poluante 
aruncate de oameni! 

— Ei, atunci vâră un pai în fluviu şi trage câteva 
guri, dacă vrei. Dar după aceea o să ajungi un 
căcăcios. 

Hamilton l-a privit nedumerit. 

— Te rog să nu mă jigneşti! Nu-s fricos deloc. 

Chase a oftat şi a clătinat din cap. 

S-au îmbarcat pe Zodiac. Chase s-a instalat la prova 
rotunjită, iar Castille s-a aşezat lângă motor. Nina şi 

Kari şi-au găsit loc faţă în faţă pe lateral, în spatele lui 
Chase. Di Salvo, Hamilton şi Philby au urcat în barcă 
pe urmă. Nu mai existau locuri, însă au folosit sacii şi 
pachetele cu echipamente drept scaune - Chase 
hotărâse să fie pregătit pentru orice eventualitate. 

Cu toate acestea, exista un pachet pe care nimeni 
nu a dorit să se aşeze. Deşi stătea închis, din 
protuberanţele ce împungeau prin pânză se putea 
trage concluzia că în el se aflau arme. 

— Bravo, a spus Chase, după ce fiecare şi-a găsit 
câte un loc, toată lumea e la bordul rachetei noastre 
Skylark! 

A făcut un semn larg spre Julio, care a dezlegat 
parâmele. Castille a pornit motorul, care a gâlgâit 
puţin, apoi a căpătat viaţă. Apoi a condus barca atent 
pe după flancul navei-mamă şi a accelerat spre susul 
fluviului. 

— Iisuse Hristoase, a mormăit Chase. Parcă ar fi o 
scenă din Apocalipsa acum. 

Se aflau în zona de cercetare şi căutau un loc pentru 
a acosta - dar îi împiedica o negură foarte densă. Cu 
toate că malurile se găseau la mai puţin de şase metri 
unul de celălalt, negura ce venea valuri-valuri devenea 
câteodată atât de deasă, încât copacii nu se mai 
vedeau. 

Temperatura scăzuse considerabil. Nina crezuse că 
o va face să se bucure că scăpase de arşiţa apăsătoare 
şi sufocantă, însă acum se simţea neliniştită. Se 
stinseseră până şi tipetele şi zgomotele făcute de 
păsări şi animale. 

După câte se părea, Di Salvo şi Chase trăiau 
aceleaşi sentimente, pentru că amândoi urmăreau 

malurile încordaţi, iar ceva din atitudinea lor sugera 
că erau pregătiţi să intervină în orice clipă. 

— Ce s-a întâmplat? a întrebat Chase, când barca a 
trecut de încă un cot. 

— Cred că avem însoțitori. 

Nici urmă de nepăsarea lui obişnuită; omul devenise 
acum extrem de alert. 

— Eddie, a rostit di Salvo încet, arătând cu degetul 
spre stânga. 

Nina a urmat privirea lui Chase, dar nu a zărit 
nimic. 

— Da, văd, a răspuns el. 

— Ce anume? a întrebat ea, nedistingând decât 
copaci. 

— Urme de picioare în nămol, i-a zis Chase şi i-a 
arătat spre un loc. 

Nu a reuşit să vadă nici cu ajutorul lui. 

— Excelent, a vorbit foarte tare Hamilton, ca de 
obicei, alegându-se cu priviri mustrătoare din partea 
lui Chase şi di Salvo. Asta speram şi eu! Vom fi primii 
oameni care vor cunoaşte acest trib, nu-i aşa, 
Agnaldo? 

— I-au mai întâlnit şi alţii, a spus di Salvo cu glas 
scăzut şi ameninţător. Numai că nu s-au mai întors să 
le povestească şi altora. 

— Hugo, a şuierat Chase, făcând un semn cu palma 
în dreptul beregatei. 

Castille a oprit imediat motorul bărcii. 

— Ce s-a întâmplat? a iscodit Nina în şoaptă. 

Drept răspuns, el i-a făcut semn să privească în faţă. 

În timp ce Zodiacul înainta, din ceaţă au apărut 
nişte obiecte care păreau să plutească deasupra 

apei... până când negura s-a rărit îndeajuns ca să se 
poată vedea că erau legate de stâlpi din bambus. 

Dar nu erau legate, ci înfipte. 

Nina s-a crispat când şi-a dat seama ce erau acele 
obiecte. Cadavre. Rămăşiţele unor oameni, descărnate 
prin putrefacție sau mâncate de păsări şi animale. 
Doar oase şi resturi de îmbrăcăminte... 

Botul rotunjit al bărcii s-a izbit uşor de primul stâlp 
din bambus. Chase a făcut un gest către di Salvo, care 
i-a aruncat o vâslă, după care a ridicat şi el una. 

— De câtă vreme crezi că se află aici? 

Di Salvo a privit lung la cadavru. 

— De mult. De câţiva ani. Ultima oară când s-a 
anunţat dispariţia cuiva în zona asta a fost acum şapte 
ani. 

— S-ar părea că i-am găsit noi. 

Chase s-a slujit de ramă pentru a împinge barca în 
lateral, apoi a început să vâslească, trecând de primii 
stâlpi. In faţă le-au apărut alte trupuri neînsufleţite. 

— Uimitor, a spus Hamilton, urmărind primul 
cadavru prin dreptul căruia treceau cu o expresie în 
care se amestecau groaza respectuoasă şi dezgustul. 
Un trib pierdut, complet rupt de restul civilizaţiei. 

Nina a simţit doar dezgust. 

— Am senzaţia că oamenii acestui trib vor să 
rămână ce au fost. Ce vedem sigur seamănă a 
avertisment - cărați-vă naibii de aici. 

— Trebuie să le demonstrăm că nu reprezentăm o 
ameninţare pentru ei, a zis Hamilton pe nerăsuflate. 
Gândiţi-vă doar la datele antropologice pe care le-am 
obţine studiindu-i. 

— De aceea prefer eu arheologia, a bombănit Nina. 

Toţi prietenii mei sunt morţi şi nu te pot înfige într-un 
stâlp... Of, Doamne! a rostit şi în acel moment a sărit 
în picioare, făcând barca să se legene şi trăgându-l 
insistent pe Chase de haină. 

— Eddie, Eddie! Opreşte barca! Opreşte! 

Bărbatul şi-a smuls pistolul din toc, dar imediat 
după aceea şi-a dat seama că Nina era emoţionată, nu 
speriată. 

— Dumnezeule, dă-mi un atac de inimă, te rog! s-a 
văicărit el şi a folosit vâsla ca să oprească 
ambarcaţiunea. Ce s-a mai întâmplat? 

— Cadavrul acela... 

— Ce e cu el? 

Ea a făcut semn către unul. Din care rămăsese mai 
puţin decât din primul întâlnit, deoarece îi lipseau 
mandibula şi un braţ, țesuturile conective putrezind 
complet - dar chiar şi prin mizeria şi muşchiul care-l 
acopereau, într-un anume loc încă rămăsese o sticlire 
metalică. 

O insignă. 

Doar vederea acesteia a făcut-o pe Nina să tremure. 
Era extrem de ciudat, pentru că impactul acelei 
imagini se mai ştersese cu trecerea timpului... însă 
încă avea puterea de a da oamenilor fiori. Era un semn 
al răului. 

Insigna cu cap de mort a Schutzstaffel. SS-ul lui 
Hitler. 

— Ce naiba caută aici? s-a mirat Chase cu voce tare. 
Nazişti? Tocmai aici? 

— Probabil a făcut parte din expediţia Ahnenerbe, a 
spus ea. Ahnenerbe a fost ramura SS-ului care se 
ocupa de arheologie, a adăugat, drept răspuns la 

expresia nedumerită a lui Chase. Naziştii au trimis 
echipe în întreaga lume să caute artefacte legate de 
mitologia atlanţilor - ei socoteau că rasa ariană 
descindea din conducătorii lumii antice, asta făcând 
parte din propaganda privind „rasa stăpânitorilor”. 
Insă expedițiile lor au fost îndreptate cu precădere 
spre Asia, nu America de Sud... 

— Ceva i-a determinat să ajungă şi aici, a zis Kari şi 
a făcut un semn câtre sacul Ninei şi la braţul de 
sextant aflat în interiorul lui. Poate căutau acelaşi 
lucru ca noi. 

— Nu, e absurd, a intervenit Philby, încruntându-se 
gânditor. Pe vremea naziştilor, tabletele Glozel erau 
considerate falsuri şi fuseseră discreditate. Nu ar fi 
reuşit să traducă inscripţiile. Cred că a fost vorba de 
altceva, ce noi nu am văzut încă... 

Mai curând curioasă decât dezgustată, Kari a 
examinat cadavrele de aproape. 

— Judecând după starea celorlalţi, se pare că 
aceştia au murit în acelaşi timp. Dar să fi fost doar 
patru? Mi se pare un număr mic pentru o expediţie. 
Ahnenerbe ar fi trimis zeci de oameni într-o asemenea 
misiune. 

— Poate că aceştia nu au reuşit să fugă suficient de 
repede, a spus Chase cu umor negru. Prin urmare, ce 
facem acum? Oricare ar fi băştinaşii, e clar că nu ne 
vor prin zonă. 

— Trebuie să continuăm, a zis Kari cu hotărâre în 
glas. Doar n-am făcut atâta drum să ne speriem de un 
trib de sălbatici şi de... sperietorile puse de ei. 

— Aha, deci vezi? a glăsuit Hamilton, împungând 
acuzator cu degetul spre ea. Vorbind astfel, ţi-ai 

trădat prejudecățile de persoană aparţinând unei 
culturi dominatoare. Oamenii ăştia trăiesc într-o 
armonie perfectă cu mediul lor de mii de ani - ducând 
comparaţia mai departe, nu e posibil ca noi să fim 
adevărații sălbatici? 

Nina n-o mai văzuse atât de iritată pe Kari. 

— Of, prostănac mic, mai tacă-ți fleanca, s-a răstit 
ea, iar di Salvo abia a reuşit să-şi reţină râsul când a 
văzut că Hamilton, simțindu-se jignit, a rămas cu gura 
căscată. Domnule Chase, a continuat Kari, nu găseşti 
un loc unde să coborâm pe uscat? 

El s-a uitat atent, încercând să străpungă negura. 

— Greu de spus... s-ar putea să găsim un loc potrivit 
pe malul drept. 

A reînceput să vâslească, iar di Salvo l-a imitat 
imediat, îndepărtând barca de sumbrele semne de 
avertisment. 

Au găsit o spărtură în vegetaţia foarte densă de pe 
mal şi, câteva minute mai târziu, au amarat barca 
pneumatică. După ce toată lumea a ajuns pe teren 
solid şi au descărcat echipamentele, s-au împărţit 
armele, spre neplăcerea Ninei şi revolta lui Hamilton. 

— Chiar ne sugerezi să intrăm în contact cu aceşti 
oameni ameninţându-i cu armele? a exclamat el cu 
glas piţigăiat, când Chase le-a întins puşti automate 
lui Castille şi di Salvo. 

— Dacă ţinem seama de starea acelor cadavre, eu 
cred că au fost întâmpinați cu sulițe, aşa că vom fi 
înarmaţi. 

Mai exista o puşcă în colet. După ce a stat un 
moment pe gânduri, a scos-o şi i-a oferit-o lui Kari. 

— Ştii să o... 

Ea a luat-o din mâna lui. 

— Ăsta e un Colt Commando M4A1, o puşcă de asalt 
de 5,56 mm, capacitatea încărcătorului de treizeci de 
cartuşe, rază de acţiune trei sute şaizeci de metri. 

Rămânând cu ochii aţintiţi la el, a extras 
încărcătorul, a apăsat cu degetul mare cartuşul rămas 
la vedere, pentru a verifica dacă era încărcat la 
capacitate maximă, l-a fixat înapoi în armă şi a vârât 
cartuş pe ţeavă, fără ca măcar să coboare privirea 
spre puşcă. 

Chase a rămas impresionat. 

— Bine, o să adaug asta la lista calităţilor pe care le- 
aş dori la o femeie... 

— Pe mine nu mă mai curtezi? Mi se frânge inima, i- 
a zis Nina. 

— Hm. Bun, deci avem - şi şi-a consultat ceasul - 
trei ore şi jumătate până la apus, astfel că, orice s-ar 
întâmpla, indiferent ce am descoperi, după trei ore ne 
întâlnim la barcă. Până nu aflăm mai multe despre 
amicii noştri traşi în ţeapă nu vom stabili tabăra în aer 
liber. Eu şi Agnaldo vom porni înainte, iar Hugo ne va 
acoperi din spate. Toţi ceilalţi, vă rog să rămâneţi 
între noi - şi aproape - dar să nu staţi prea grupaţi. 
Nina, tu mergi alături de doamna Frost. Pare ciudat, 
dar am început să cred că ar face o carieră destul de 
reuşită în calitate de gardă de corp. 

Kari a zâmbit şi a adoptat o atitudine voit 
milităroasă, ceea ce a făcut-o pe Nina să chicotească. 

— Gata. Hai să descoperim oraşul pierdut! a 
încheiat el. 

— Ce oraş pierdut? a întrebat Hamilton, când toţi au 
pornit în urma lui Chase şi di Salvo. Staţi puţin, mie 

nu mi s-a povestit despre aşa ceva. 

Le-a trebuit mai puţin de o oră să ajungă la primul 
dintre cele patru locuri posibile în care s-ar fi putut 
afla oraşul şi încă douăzeci de minute de explorare 
pentru a se convinge că acolo nu existase nimic. Ceea 
ce pe fotografiile aeriene păreau rămăşiţele unei foste 
civilizaţii s-au dovedit la faţa locului nişte roci la 
suprafaţă, copaci prăbuşiţi şi iluzii optice create de 
umbre şi lumină. 

— Ei, bine, doar nu ne aşteptam să dăm lovitura 
chiar din prima zi, a liniştit-o Chase pe Nina, care a 
făcut o determinare cu busola şi a verificat poziţia pe 
hartă. 

Dedesubtul copacilor, era destul de dificil să obţină 
o linie de reper spre satelitul GPS. 

— Prin urmare, mai avem de vizitat trei locuri. 

— Cât de departe este următorul? a întrebat ea. 

Chase a arătat pe teren. 

— Cam doi kilometri şi ceva în direcţia aceea. Dacă 
îl sărim pe acesta, am avea timp suficient să verificăm 
al treilea loc înainte de a ne întoarce la barcă. Ori am 
putea pleca imediat spre iaht. Pariez că Julio are ceva 
bun la cuptor pentru noi... 

— Ispititor, dar nu, a răspuns ea cu un zâmbet. 

— Bine. Cum vrei, a zis el, apoi, ridicând glasul, a 
continuat, gata, oameni buni, plecăm mai departe. 

Grupul s-a reaşezat şi a pornit sub conducerea lui di 
Salvo şi Chase. Di Salvo şi-a atârnat puşca pe umăr şi 
a început să le croiască celorlalţi drum cu maceta. 
După aproape zece minute, vegetaţia pitică s-a rărit 
considerabil. Când şi când, a mai lovit cu lama ca să 
reteze câte-o ramură care le bloca drumul, dar calea 

le-a rămas liberă mai tot timpul, astfel că grupul a 
înaintat mult mai repede. 

— Da, mi se pare că lucrurile merg prea bine ca să 
fie firesc, i-a spus Chase. 

— La ce te referi? l-a întrebat Nina. 

Ea şi Kari veneau la trei metri în urma lor, 
respectând cerința de a sta mai răsfirate. 

— Ne aflăm pe un fel de potecă. De aceea nu trebuie 
să tăiem prea multă vegetaţie. 

A făcut semn spre desişurile aflate de o parte şi de 
cealaltă. Nina s-a uitat cu precauţie în jur, încercând 
să depisteze semne de mişcare. 

— Deci am putea da peste indieni care să apară din 
direcţie opusă? 

— Iisuse. Sper să nu se întâmple asta. N-aş vrea să 
pierd cina. 

Au continuat să înainteze prin junglă, aplecându-se 
pe sub crengile mai groase. Negura încă se cernea 
printre copaci, reducând vizibilitatea la cel mult 
cincisprezece metri, chiar când vederea nu le era 
obstrucţionată de vegetaţie. 

Brusc, di Salvo s-a oprit, ridicând mâna în semn de 
avertisment pentru ceilalţi, cerându-le să stea. 

— Urmă de picior, a spus el, ghemuindu-se. 

Chase s-a aşezat lângă el. 

— Cât de veche e? 

— Mai recentă de o zi. Şi sigur e lăsată de un indian. 

— De unde ştii? a întrebat Nina. 

Ea abia reuşea să distingă conturul slab lăsat de un 
picior desculţ în praful şi în covorul de frunze. 

— Degetele sunt desfăcute din cauza mersului 
desculţ tot timpul. 

Di Salvo s-a ridicat şi a privit concentrat prin 
negură. 

— Chiar dacă nu găsim oraşul pierdut, acesta este 
un trib cu care nimeni nu a mai intrat în contact. Încă 
un motiv pentru tăietorii de lemne şi fermieri să mă 
urască de moarte. 

— Ei, e de necrezut! a exclamat Hamilton, trecând 
de Nina şi Kari şi apropiindu-se. Vom fi primii care 
vom intra în legătură cu acest trib. După ce stabilim 
relaţii paşnice, vom afla o sumedenie de lucruri de la 
ei... 
Venind din spate, vârful unei sulițe i-a străpuns 
brusc pieptul, iar cămaşa lui roşu aprins s-a înnegrit 
de sânge. 

Nina a scos un țipăt. Hamilton a făcut ochii mari de 
şoc şi s-a lăsat moale în genunchi. Apoi s-a prăbuşit 
într-o parte, iar atunci toţi au văzut coada suliţei 
ieşindu-i preţ de peste un metru din spinare. 

Chase şi Castille au îndreptat puştile spre direcţia 
din care presupuneau că fusese aruncată sulița. Kari a 
luat-o de mână pe Nina şi a trântit-o la pământ, apoi 
şi-a ridicat puşca. 

O săgeată l-a lovit pe di Salvo în braţul drept, vârful 
din obsidian cioplit făcându-i o tăietură destul de 
adâncă în biceps. A scăpat maceta din mână, urlând 
de durere, apoi s-a împiedicat şi a căzut peste 
cadavrul lui Hamilton. 

În acelaşi moment, ceva a vâjâit prin aer şi s-a izbit 
de capul lui Chase - după care s-a înfăşurat. 

Era o bolas. 

Chase s-a împleticit şi a căzut la pământ, strângând 
între degete corzile de capetele cărora erau prinse 

greutăţi, care i se încolăciseră în jurul gâtului, 
pătrunzându-i în carne. 

Nina l-a auzit pe Castille, aflat în spatele ei, scoțând 
un icnet ca şi cum s-ar fi sufocat. O altă bolas i se 
înfăşurase în jurul gâtului, sugrumându-l. 

Philby s-a aruncat la pământ, alături de Kari şi Nina. 
O altă suliță a zburat la cel mult o palmă peste 
capetele lor. 

Disperată, Kari a căutat din ochi o ţintă - dar nu a 
văzut în jur decât copaci şi negură. 

Nişte forme neclare ţâşneau de la un copac la altul. 
A rotit puşca, urmărind din ochi una dintre acele 
siluete... 

Poc! 

A simţit o lovitură puternică peste ceafă. Nu era o 
bolas şi nici o suliță. Era cea mai simplă dintre arme, o 
piatră - dar fusese azvârlită cu mare precizie şi forță. 
Izbitura nu a fost suficientă pentru a o face să-şi 
piardă cunoştinţa, dar a trântit-o pe pământul 
nămolos, năucită şi dezorientată. 

A scăpat puşca din mâini. Îngheţată de spaimă, Nina 
s-a uitat ţintă la ea vreme de o clipă. Apoi a dus mâna 
după armă. 

Era însă prea târziu. 

Dacă până în acel moment în jur nu existase decât 
jungla, acum se vedeau oameni apărând de 
pretutindeni, de parcă ar fi ţâşnit din pământ. 

Cu părul negru, pielea întunecată, cu feţe fioroase şi 
purtând arme primitive, dar ucigătoare. 

Şi toţi o aţinteau cu ele. 

Nina nici nu a mai îndrăznit să respire. 

Indienii s-au apropiat din toate părţile, călcând fără 
zgomot pe solul umed. Aflat undeva în faţă, Chase a 
scos un geamăt. Iar Castille încă se sufoca. 

Cel mai apropiat indian ajunsese la mai puţin de trei 
metri, având în mână o suliță cu vârf negru care nu se 
clintea deloc, pregătită fiind pentru o lovitură. 

Nina a aruncat o privire spre arma lui Kari... după 
care şi-a mutat ochii de la ea. Cu mişcări foarte încete 
şi-a dat rucsacul jos din spate şi l-a deschis. 

— Ce faci? a şuierat Philby de lângă ea. Ia arma! Ne 
vor ucide pe toţi! 

Nu l-a luat în seamă, rămânând cu ochii aţintiţi la 
cel cu sulița. Era la doi metri şi ceva de ea. Incă doi 
paşi şi o putea străpunge fără să dea drumul suliţei 
din mână. 

Degetele ei au atins stofa moale înfăşurată în jurul 
metalului. Fără să-şi dezlipească ochii de la indian, a 
extras lin braţul sextantului din rucsac şi a lăsat pânza 
să cadă la pământ. Plecându-şi capul într-o expresie 
inconfundabilă de supunere, a înălţat bara de oricalc, 
oferindu-i-o. 

Tăcere. 

A ridicat ochii încet şi a văzut că războinicul 
ajunsese la mai puţin de un metru de ea. Partea 
conştientă a minţii ei a remarcat, fără nici un rost, 
degetele desfăcute. Dacă voia să o ucidă, avea să o 

facă în următoarele câteva secunde... 

Însă el, cuprins de emotie, a strigat ceva într-o limbă 
cu desăvârşire necunoscută Ninei. I-a răspuns un alt 
indian, iar glasul i-a trădat nedumerirea. În ciuda 
diferenţelor lingvistice, inflexiunile vocii rămâneau 
aceleaşi oriunde în lume. 

Omul a smuls bara din mâinile Ninei. Ea s-a crispat 
văzând că vârful suliţei rămăsese totuşi în raza ei 
vizuală, la câţiva centimetri de ea. Indienii s-au 
apropiat şi au ridicat-o cu brutalitate în picioare. 
Acum în jurul ei erau vreo doisprezece, formând un 
cerc. Ceilalţi membri ai grupului au fost ridicaţi de jos 
în acelaşi fel. Kari a gemut de durere, simțind că încă 
nu poate să-şi focalizeze privirea, iar di Salvo a scăpat 
un urlet de suferinţă când indienii l-au prins de braţul 
rănit. 

Nina şi-a dat seama că acei oameni aveau ştiinţă 
despre arme. Era evident că mai intraseră în contact 
cu lumea din afară, astfel că recunoşteau armele 
moderne. Pugştile au fost strânse cu repeziciune, iar 
Chase şi Castille au fost uşuraţi de pistoale, după care 
li s-au desfăcut corzile armelor bolas din jurul capului 
şi al gâtului. 

— Nina! Kari! Sunteţi tefere? a strigat Chase. 

Un indian a ridicat vârful cuţitului de obsidian spre 
beregata lui. Chase s-a uitat cu ură la el, dara tăcut. 

— Kari e rănită, a spus Nina. 

— Ba nu, n-am nimic, a răspuns ea, cu glas pierit. Ce 
s-a întâmplat? 

— Le-am dat artefactul. 

Asta a făcut-o pe Kari să se concentreze şi s-a uitat 
neîncrezătoare la Nina. 

— Poftim? 

— Cred că asta ne-a salvat. Priveşte. 

Kari şi-a îndreptat ochii în direcţia indicată din cap 
şi l-a văzut pe unul dintre indieni ţinând braţul 
sextantului spre lumină şi examinându-l cu venerație. 
Ceilalţi se uitau la fel de uimiţi, aruncând priviri 
bănuitoare spre prizonieri şi schimbând întrebări între 
ei. 

— Agnaldo, a şoptit Nina. Înţelegi ce vorbesc? 

— În parte, a zis el icnit, având chipul chinuit de 
durere. Oamenii ăştia ştiu ce reprezintă, dar... Nu 
cred că vreunul dintre ei l-a mai văzut vreodată. 

— Le poţi vorbi? 

— O să încerc. 

— Spune-le.. Spune-le că le-am adus artefactul 
înapoi. Că vrem să-l înapoiem - în oraşul zeului apei. 

Deşi suferea, pe faţa lui di Salvo a apărut o expresie 
de mirare. 

— O să fie greu de tradus aşa ceva. 

— Încearcă! i-a cerut ea. 

Kari şi Chase au privit-o cu un amestec de 
surprindere şi admiraţie, pentru că di Salvo i-a 
ascultat ordinul şi a început să vorbească şovăitor. 
Încă suspicioşi, indienii l-au ascultat - arătându-se 
derutaţi de fiecare dată când brazilianul nu reuşea să 
se facă înţeles - dar până la urmă au priceput în mare 
spusele lui. Indianul care ţinea artefactul i s-a adresat. 

— Ce a zis? a dorit Nina să ştie. 

— Cred că ne vor duce în satul lor. Ceva despre 
bătrânii tribului... n-am înţeles tot. 

— Deci, nu ne vor ucide? a întrebat Philby. Of, slavă 
lui Dumnezeu! 

— Da, a făcut Nina cu amărăciune. Păcat de 
Hamilton. 

Philby a făcut o faţă lungă. 

— Profesore, eu aş mai amâna sărbătorirea 
evenimentului, a intervenit Chase. Dacă bătrânii 
tribului nu ne plac, o să sfârşim ca noi semne de 
avertisment pe fluviu. 

După ce le-au legat prizonierilor mâinile la spate, 
indienii i-au dus în adâncul junglei. 

— Nu-mi vine să cred că am căzut aşa de uşor în 
ambuscadă, a spus Chase, pe un ton prin care îşi 
cerea iertare Ninei şi lui Kari. Imposibil să mi se fi 
întâmplat dacă aş mai fi fost în SAS. Dumnezeule, 
probabil că m-am înmuiat. 

— N-a fost vina ta, a încercat Nina să-l încurajeze. 
Oamenii ăştia trăiesc aici. Cunosc perfect terenul. Şi 
se pricep grozav să-şi descurajeze vizitatorii. 

— Nu asta e problema! Cei din SAS nu au fost 
niciodată prinşi în ambuscade în cursul misiunilor în 
junglă. 

— Nici unul dintre noi nu i-a văzut, Edward, a zis 
Castille, având vocea încă hârâită după ce fusese 
aproape strangulat. 

— Da, dar... 

— Eddie, suntem încă vii şi ăsta e lucrul cel mai 
important. Dacă ai fi apucat să tragi, probabil că acum 
am fi fost morţi. Poate până la ultimul. 

— Ziua încă nu s-a încheiat, a ţinut el să-i 
reamintească. 

Drumul începea să urce către un deal scund, care se 
înălța sfios deasupra întinderii netede şi uriaşe a 
bazinului amazonian. Nina a observat mai multe 

semne ale prezenţei umane, alte poteci unindu-se cu 
aceea pe care se deplasau ei şi ducând spre un anumit 
loc. 

Dealul a devenit mai abrupt, drumeagul şerpuind în 
zigzag spre culmea lui şi copacii rărindu-se. 

— Dumnezeule, a exclamat Nina când au ajuns pe 
culme. 

Nu foarte înalt, dealul oferea totuşi o privelişte 
spectaculoasă asupra locurilor înconjurătoare. Verdele 
domina peisajul şi se vedea un braţ al fluviului 
şerpuind, iar între spaţiile goale dintre copaci a zărit 
ruinele unor clădiri antice, rămăşiţe prăbuşite a ceea 
ce demult fusese o aşezare foarte mare. 

Exista însă o clădire care nu se ruinase. Şi a 
constatat că nu-şi putea dezlipi ochii de la ea. 

Din aer era în cea mai mare parte acoperită de 
crengile copacilor junglei şi probabil că apărea doar 
ca o umbră neclară. Dar din acel punct Nina o vedea 
clar - o structură amenințătoare, parcă la pândă. Şi 
uriaşă, având în jur de douăzeci de metri înălţime, o 
sută douăzeci lungime şi cam pe jumătate ca lăţime. 

Ba nu, s-a corectat. Este exact pe jumătate în lăţime. 

Şi-a amintit un pasaj din Critias: „Aici era templul 
lui Poseidon, care avea un stadiu lungime şi jumătate 
de stadiu lăţime, cu o înălţime proporţionată, având o 
înfăţişare ciudat de barbară.” Structura întunecată din 
piatră din faţa ei se potrivea evident acelei descrieri; 
grecii antici socoteau „barbar” aproape tot ce nu era 
grecesc. Ninei i se părea a semăna mai curând cu o 
construcţie incaşă sau mayaşă, alcătuită din blocuri 
mari de piatră cioplită, îmbinate cu grijă şi cu o 
precizie aproape nefirească. În colţuri se înălţau 

turnuri ascuţite, în jurul cărora se încolăceau liane şi 
alte plante care îi ascundeau şi mai mult forma. 
Părţile de jos ale zidurilor erau în trepte, ca la un 
zigurat, însă curba acoperişului amintea de o 
structură mai modernă, ceva ca un hangar pentru 
avioane. 

Avea în faţă templul lui Poseidon, zeul mării. 

Ori poate o replică a acestuia, o copie. Potrivit lui 
Platon, clădirea iniţială fusese îmbrăcată în foiţe de 
metale preţioase, în vreme ce aceasta era din piatră 
simplă, acoperită de muşchi şi liane. Pe de altă parte, 
era mai mică, neavând lungimea unui stadiu grecesc, 
adică o sută optzeci şi cinci de metri. 

Dacă nu cumva avusese dreptate încă de la început 
- şi stadiul atlanţilor era mai mic decât cel al grecilor. 
lar asta schimba foarte mult datele privind căutarea 
locului în care se aflase Atlantida. 

Nina nu a mai apucat să-şi continue raţionamentul, 
pentru că indienii i-au pus să coboare panta. Acum a 
văzut că, deşi în ruine, oraşul nu fusese abandonat. La 
capătul apropiat al templului exista un sat alcătuit din 
colibe construite din lemn şi piatră. A numărat 
cincisprezece. Asta îi sugera că tribul era răspândit în 
mai multe locuri ori numărul locuitorilor era foarte 
redus. Din câte îşi dădea seama, probabil că tribul nu 
trecea de o sută de persoane. 

Au fost conduşi până în satul dominat de faţada 
templului. Alţi indieni - tineri şi bătrâni, femei şi copii 
- au apărut din colibe să-i vadă pe prizonieri trecând, 
măsurându-i cu ochi negri şi suspicioşi. În apropiere 
de baza zidului templului se găsea o colibă mai mare 
decât celelalte. 

— Acum îi convoacă pe bătrâni, a spus di Salvo, 
după ce a ascultat sporovăiala agitată a indienilor. 

Pieile de animale care acopereau intrarea în colibă 
au fost trase deoparte şi dinăuntru au ieşit trei 
bărbaţi. Bătrâni, cu feţele smochinite şi având pe 
frunte nişte legături împodobite cu pene, dar arătând 
încă puternici şi plini de vitalitate. 

— Uimitor, a rostit Kari în şoaptă, mai mult către 
sine decât către Nina. Ce înseamnă genetica... În 
cazul unei populaţii atât de reduse şi izolate, 
consangvinitatea ar fi creat anormalităţi genetice 
evidente până acum. Dar nu văd vreun semn la nici 
unul dintre ei. Înseamnă că au un genom superior... 
Tare aş vrea să prelevez câteva mostre ADN pentru ca 
oamenii de la fundaţie să le analizeze. 

— Să-i convingem să nu ne înfigă în pari şi după 
aceea poate le luăm şi mostre de sânge, bine? a zis 
Chase. 

Indienii i-au aşezat pe membrii grupului în linie 
dreaptă în faţa bătrânilor, care i-au privit cu dispreţ 
rece cât au ascultat spusele celui care condusese 
expediţia de vânătoare. Expresia de pe feţele lor s-a 
schimbat când şeful vânătorilor a scos artefactul. 
Respect... amestecat cu mânie. 

Brusc, unul dintre bătrâni a pus o întrebare, iar 
vânătorul a arătat spre Nina. Bătrânul a înaintat spre 
ea şi s-a strâmbat cât i-a examinat atent faţa. Ea a 
încercat să nu-şi trădeze spaima care o cuprinsese. 
După câteva clipe de groază, omul a făcut un gest de 
respingere, apoi şi-a îndreptat atenţia spre Kari. 
Expresia lui severă s-a schimbat, lăsând impresia că 
este fascinat de ochii ei albaştri, după care a întins 

mâna şi a atins părul ei blond. Ea a ridicat mirată din 
sprâncene, dar nu a făcut nici un gest de nesupunere. 

Apoi omul s-a întors către Nina şi a întrebat ceva. Ea 
s-a uitat deznădăjduită spre di Salvo. 

— A întrebat de artefact, i-a explicat acesta. Cred că 
vrea să ştie unde l-am găsit. 

— Crezi? a exclamat ea, iar vocea i-a urcat câteva 
octave. Dacă zici ce nu trebuie, s-ar putea sã mă 
ucidă! 

— Spune-i ce ştii! Eu o să fac tot posibilul să traduc. 
Dialectul e similar cu cel al unor triburi care trăiesc 
mult mai la nord. 

— Similar nu e totuna cu identic, a ţinut ea să 
sublinieze. 

Bătrânul continua să o măsoare cu răceală. 

— Bine, bine! Transmite-i că l-am luat de la un hoţ 
din altă ţară şi că am urmat instrucţiunile de pe obiect 
ca să îl înapoiem oamenilor cărora le aparţine. 

Di Salvo a început să traducă. 

— Eşti sigură că le aparţine? a întrebat Chase 
încetişor. 

— Aşa ar trebui. Oamenii ăştia ştiu ce reprezintă. 

Bătrânul a vorbit din nou, iar di Salvo a ascultat cu 
mare atenţie înainte de a traduce. 

— Zice că le-a fost furat de oameni albi pe vremea 
străbunicului său. l-au pedepsit pe unii dintre acei 
albi, dar ceilalţi au fugit cu obiectul. 

— Se referă la expediţia nazistă, a spus Kari. Sigur 
aşa e. 

— Băţ ascuţit în fund - asta pedeapsă, a făcut 
Chase, strâmbându-se. 

Di Salvo părea derutat. 

— Acum te întreabă de... nu înţeleg. Vrea să ştie 
dacă domnişoara Frost este din... neamul vechi. 

Kari şi Nina au schimbat priviri. 

— Întreabă-l ce înseamnă asta, l-a rugat Nina. 

— Cei vechi, care au construit templul, a tradus el. 
Spune că ei aveau părul ca... aurul alb. 

— Comunică-i că de aceea am venit aici, a zis ea, iar 
în glas i-a revenit tonul autoritar. Ca să aflăm. 

— Sigur e o idee bună? a mormăit Chase. Dacă-şi 
închipuie că minţi, vei fi prima care o să ajungi în 
țeapă. 

Bătrânul a vorbit din nou, iar cei doi însoțitori ai lui 
au intervenit şi ei cu declaraţii proprii. Di Salvo s-a 
străduit să ţină pasul cu traducerea. 

— Spun că artefactul - ei îl numesc „arătător” - 
trebuie dus la locul lui, în templu. Domnişoară Frost, 
vor să faci chiar tu asta. 

— Eu? a repetat Kari, muşcându-şi buzele. 

— Zice că dacă îl duci la locul lui vei dovedi că eşti 
din neamul cel vechi - nu, adică urmaş al acelora. 

— Şi ce se întâmplă dacă nu reuşeşte? a întrebat 
Nina. 

Chase a scos un sunet care îi trăda starea de revoltă 
şi a înclinat capul spre armele ascuţite încă îndreptate 
spre ei. 

— Hai, doc. Fruntea sus. 

— Of... 

Di Salvo a continuat. 

— Vor să intri în templu şi să înfrunţi... cele trei 
încercări. Încercarea Tăriei, încercarea îndemânării şi 
încercarea... Minţii... aşa cred. 

Nina i-a aruncat un zâmbet de gheaţă. 

— Iarăşi! Gândirea nu e totuna cu cunoaşterea! 

— Dacă faci faţă încercărilor, înseamnă că te 
dovedeşti demnă să intri. Dacă pierzi... 

Di Salvo s-a oprit şi şi-a strâns buzele pungă. 

— Exact cum a prevăzut Eddie. Suntem pierduţi cu 
toţii. 

— Nu suntem şi aşa pierduţi? a rostit Chase crispat. 

Kari a inspirat adânc. 

— Transmite-le că accept provocarea. 

— Ce faci? a exclamat Nina, speriată. 

— Serios? a întrebat di Salvo, părând uimit. 

— Da. Dar spune-le că vreau ca prietenii mei să mă 
însoţească. 

A făcut semn câtre Chase şi Nina. 

— Ei, asta-i bună, a zis Chase, în timp ce di Salvo a 
transmis pretenţia ei. 

— Ai înnebunit? a şuierat Nina spre Kari. 

— O să te simţi mai în siguranţă în templu decât 
aici. Măcar avem şansa de a-i vedea interiorul. Şi nu le 
înţeleg limba - voi avea nevoie de cineva care să o 
cunoască şi nu mi se pare că profesorul Philby se va 
ridica la înălţimea încercărilor. 

Vreme de un moment, expresia de spaimă de pe faţa 
lui Philby a dispărut; acum se simţea jignit. 

— Păi, de fapt, cred că... 

Bătrânul l-a întrerupt, iar unul dintre vânători l-a 
împuns în spate drept avertisment. Di Salvo a 
continuat să traducă. _ 

— E de acord, a zis el cu surprindere. Încercările 
sunt pentru doi oameni. Fiindcă eşti femeie, îţi 
îngăduie să ai mai multe ajutoare. 

Kari a dat din cap. 

— Hm. N-am crezut vreodată că voi afirma aşa ceva, 
dar slavă Cerului că există discriminări pe bază de 
sex. 

— Ai răgaz până la căderea nopţii. Dacă până atunci 
nu revii, ceilalţi vor - di Salvo a pălit - vor fi ucişi. La 
fel şi tu, în caz că nu apari în termenul stabilit. 

Chase s-a uitat spre cer. 

— Până la apus mai este o oră. Chiar mai puţin. 

— În cazul ăsta, a spus Kari, uitându-se cu un aer 
imperios spre bătrân, am face bine să pornim, nu? 
Cere-i să ne dezlege ca să plecăm. Şi întreabă-l ce 
putem lua cu noi. 

A examinat din ochi rucsacurile echipei, care 
fuseseră aruncate grămadă în apropierea 
prizonierilor. 

— Explozivi, frânghii, o rangă, două... a sugerat 
Chase cu glas scăzut. 

Vânătorii le-au dezlegat mâinile. 

— Zice că nu puteţi lua decât haine şi torţe, le-a 
tradus di Salvo. E tot ce vă trebuie dacă vă ridicaţi la 
înălţimea încercării. 

— Cred că e o idee proastă, i s-a adresat Nina lui 
Kari, în timp ce-şi freca braţele înţepenite. 

— Atunci ajută-mă să o îndrept. 

— Cum naiba reuşeşti să rămâi atât de calmă? 

— Nu sunt. Mi-e groază de moarte. Dar n-am de 
gând să mă trădez în faţa acestor oameni. La fel ar 
trebui să procedezi şi tu, a spus şi a luat-o pe cealaltă 
de umeri. Știu că poţi trece prin încercările astea. Ai 
încredere în mine. 

În ciuda spaimei crescânde, Nina s-a simţit mult 
încurajată de încrederea ei. 


282 


— Bine. Dar dacă o să murim... 

— Nu vom muri. 

Ninei i-a scăpat un hohot de râs nervos. 

— Îmi promiţi? 

— Promit, a făcut Kari, dând din cap. 

— Soarele apune peste trei sferturi de oră, a 
intervenit Chase, consultându-şi ceasul. Aşadar, ar fi 
mai bine să renunţaţi la chestia asta cu încurajările 
între femei, pentru că ar fi preferabil să gândiţi ca 
nişte jucătoare de Tomb Raider. 

Un membru al tribului a ieşit dintr-o colibă, ducând 
cu sine câteva bețe lungi, fiecare având un capăt 
înmuiat în ceva ce părea a fi smoală. 

— Ia te uită, ni se dau torţe. Cred că ne-am descurca 
şi cu forţe proprii. 

Ridicând mâinile, s-a uitat întrebător spre rucsacuri, 
apropiindu-se foarte încet de ele. În jurul lui s-a auzit 
scârţâitul corzilor de arcuri, semn că vânătorii se 
pregăteau să tragă în el. 

— Hei, uitaţi-vă la mine, sunt inofensiv, vedeţi, vă 
zâmbesc prietenos... 

Asudând şi nu din cauza arşiţei, a ajuns la rucsacuri. 
Conştient de faptul că orice mişcare bruscă sau 
greşită i-ar aduce o moarte rapidă şi extrem de 
dureroasă, a scos uşor o lanternă cu leduri din sacul 
propriu. 

— Vedeţi? Nu e armă. E doar ceva ce luminează. 
Face parte din regulile voastre, nu? Agnaldo, 
aminteşte-le că ne dau voie să luminăm calea, ai 
înţeles? 

A aprins apoi lanterna şi a îndreptat fasciculul întâi 
spre sine, ca să arate rostul acelui obiect, apoi a rotit- 

o spre vânătorii din preajma lui. Unii dintre ei au sărit 
înapoi, surprinşi de lumina puternică - dar, spre 
marea lui uşurare, nici unul nu a slobozit vreo 
săgeată. Unul a înaintat spre el, trecându-şi palma 
prin faţa lentilei, uimit de faptul că nu producea 
căldură. A vorbit apoi către bătrâni, care, după ce au 
stat puţin pe gânduri, i-au dat un răspuns lui di Salvo. 

— Vă lasă să le folosiţi, i-a zis acesta lui Chase. 

— Bine. Şi acum explozivii aceia... 

— Nu mai avem vreme, a intervenit Kari. 

S-a apropiat de bătrâni şi a întins mâna spre ei, 
luându-i prin surprindere. Şeful lor i-a pus bara de 
metal în palmă. 

— Gata, Nina. Domnule Chase, să mergem. 

— Pe curând, a spus Castille către cei trei care erau 
conduşi spre intrarea în templu. E bine aşa? 

Pasajul întunecos avea mai puţin de un metru 
optzeci înălţime. Nina şi Chase se simțeau bine, dar 
Kari ajungea la tavan cu creştetul, ceea ce o silea să 
se aplece mult pentru a nu atinge muşchiul şi plantele 
agăţătoare. Pe măsură ce au înaintat, temperatura şi 
umiditatea au scăzut considerabil. 

Când Chase a plimbat lumina lanternei încoace şi 
încolo, Nina a văzut ceva pe un perete. 

— Eddie, stai puţin. Vreau lumină aici. 

Fasciculul a scos la iveală un şir lung de simboluri 
săpate în piatră. Mai toate erau familiare. 

— E aceeaşi limbă ca pe artefact, a confirmat ea. 
Sună cam aşa... Cred că e o relatare privind 
construcţia templului. N 

S-a aplecat, apropiindu-se. Intre caracterele Glozel 
şi olmece apăruse şi ceva nou: grupuri de linii şi 

semne. 

— Cred că reprezintă numere. Ar putea fi date, ori... 

— Nina, îmi pare rău, dar nu avem vreme, i-a 
reamintit Kari. Vor trebui să aştepte până la 
întoarcere. 

Dezamăgită, i-a urmat prin tunel. 

După ce au parcurs vreo zece metri, au ajuns la un 
cot spre stânga. Lăsând impresia că este bănuitor, 
bărbatul a plimbat fasciculul pe pereţi şi tavan. 

— Domnule Chase, ce s-a întâmplat? l-a întrebat 
Kari. 

— Nu-mi dau seama ce simţi, dar eu am o senzaţie 
ciudată şi neplăcută şi mă gândesc la cele „trei 
încercări”. Vreau să văd dacă nu cumva vom cădea în 
vreo capcană. 

— Eddie, a spus Nina oftând, ţi-am explicat deja că, 
de-ar fi existat vreuna, ar fi încetat să funcţioneze cu 
secole în urmă. 

— Sigur? a făcut el şi a îndreptat fasciculul spre 
intrare. Dacă amicii noştri cu pene le-au menţinut în 
stare de funcţionare? Dacă nu, ar însemna că nu ar 
mai fi vorba de nici o încercare, am dreptate? 

— Aha. 

Apoi, gândindu-se că el ar putea avea dreptate, 
femeia a simţit un nod în stomac şi a propus: 

— Bine, atunci... să fim atenţi. 

Coridorul părea să nu prezinte pericole, astfel că au 
pornit din nou la drum. Curând le-a apărut în cale un 
alt cot. 

— Încercarea Tăriei, vă amintiţi? a spus Chase când 
s-au oprit la intrarea într-o încăpere de dimensiuni 
reduse. 


285 


Era doar o idee mai largă decât culoarul, având cam 
doi metri şi jumătate lăţime. Lipit de peretele din 
dreapta se afla un bloc de piatră care traversa 
încăperea, cam la înălţimea genunchilor, amintind de 
o banchetă. La baza acestuia era un alt pasaj, larg de 
doar un metru şi ceva. Deasupra băncii, dispărând 
printr-o fantă în perete, se găsea o creangă groasă, 
legată strâns cu viţe, având la capăt o ramură mai 
mică, formând astfel un T. In rest, încăperea era 
goală. 

Chase a ridicat mâna, făcându-le semn celor două 
femei să rămână pe loc, iar el a înaintat cu precauţie. 
A îndreptat lumina spre pasajul îngust. 

— Ce vezi? 

— Un soi de cursă cu obstacole. Pasajul are aproape 
şase metri lungime, dar din tavan coboară nişte pari, 
astfel că trebuie să te strecori printre ei. 

S-a strâmbat. 

— Şi stâlpii ăştia au ţepi pe ei. Cred că nu slujesc 
pentru dansat la bară. 

— Dar chestia aceea de lemn? a întrebat Nina, 
arătând spre banchetă. 

— Aceea? La sala mea de gimnastică există ceva 
exact la fel! a spus Chase, după care le-a făcut semn 
să-l urmeze, apoi a încălecat bancheta, întinzându-se 
pe spate sub bară. Cred că trebuie să o ridici, ca şi 
cum ai face exerciţii la bancă, iar dacă eşti suficient 
de puternic, aşa se deschide o intrare. 

Şi-a dat seama că în tavan, exact deasupra lui, se 
găsea o adâncitură de dimensiunile şi forma băncii, 
dar nu şi-a explicat existenţa ei. 

Kari a luat lanterna şi a îndreptat-o spre pasajul 

îngust. Acesta părea să nu ducă nicăieri - dar pe 
peretele îndepărtat exista ceva ca o gaură de formă 
pătrată. 

— Ori o persoană trebuie să ţină greutatea ridicată 
cât cealaltă coboară acolo şi eliberează o piedică. 
Bătrânul a zis că încercările pot fi trecute doar de 
două persoane care conlucrează. 

— Aşadar, ce-ar fi să coborâm spre capătul celălalt, 
după care tu ridici greutatea? a sugerat Nina. 

— Pentru că aşa ar fi prea uşor. 

Chase a întins braţele şi a încercat să ridice bara. 
Aceasta s-a mişcat uşor cale de câţiva centimetri, 
după care a opus rezistenţă. 

— Ei, acum ce facem? Ridicăm asta şi vedem ce se 
întâmplă sau...? 

Kari s-a uitat din nou de-a lungul pasajului. 

— Oricum trebuie să coborâm, aşa că ar fi mai bine 
să ajungem întâi acolo... Tu ce părere ai, Nina? 

— Eu? 

Agitată, s-a uitat la ţepuşele lungi de cinci 
centimetri care ieşeau din labirintul de stâlpi metalici. 
Printre aceştia exista suficient spaţiu să se strecoare 
până şi Chase, dar tuturor le va fi dificil să evite 
ţepuşele. A ridicat privirea şi a văzut că fiecare stâlp 
dispărea într-o gaură din tavan, care avea peste 
doisprezece centimetri diametru. Lucru ciudat, stâlpii 
pătrundeau mai precis în găurile din podea. 

— Habar n-am, a zis în final. 

— Mai avem cincizeci şi trei de minute, doc, a spus 
Chase, uitându-se la ceas. 

Detestând să fie presată, s-a uitat spre capătul 
pasajului. Adâncitura din zid era suficient de mare să 


287 


vâre mâna prin ea; probabil că acolo exista vreun 
mâner care deschidea uşa. 

— Bine, atunci... ne ducem spre capătul celălalt. 
După ce ajungem acolo, tu ridici bara şi vedem ce se 
întâmplă. 

— De acord. Nina, încă ceva. 

— Ce anume? 

— Ai grijă să nu te zgârii. La fel şi tu, ṣefa. Injecţiile 
antitetanos sunt tare dureroase. 

— O să încercăm, a promis Nina, cât pe ce să 
zâmbească. 

Kari a pornit în frunte, mergând în lateral şi 
strecurându-se cu uşurinţă printre stâlpi. Nina a 
urmat-o ceva mai stângace. Fără să schimbe nici o 
vorbă, au conlucrat perfect: Kari lumina drumul şi 
făcea câţiva paşi în faţă, apoi trecea lanterna în 
cealaltă mână, astfel încât Nina să poată vedea şi 
înainta. 

— Vorbiţi între voi, le-a spus Chase. Vreau să ştiu 
cât de departe aţi ajuns. 

— Mai avem de mers patru metri, a rostit Kari cu 
glas apăsat, în timp ce înainta. Încă nu văd ieşirea, dar 
cred că adâncitura aceea... 

Clanc! 

Sub piciorul ei s-a mişcat ceva. 

— Ce-a fost asta? a exclamat Nina. 

Printre spaţiile dintre blocurile de piatră a început 
să curgă praf. 

— Of, drace! 

— Mişcă-te! i-a strigat Kari, apucând-o de 
încheietură şi trăgând-o de-a lungul culoarului printre 
stâlpii cu ţepuşe, în vreme ce tot tavanul a început să 

coboare cu un hârâit înfiorător, blocurile deplasându- 
se în jos în acelaşi timp. 

În ciuda luminii scăzute şi Chase a văzut tavanul 
deplasându-se spre el - ca o uşă care se închidea, 
ascunzând perfect intrarea. În acea clipă şi-a dat 
seama de rostul adânciturii de deasupra banchetei din 
piatră - ea permitea întregului tavan să coboare până 
atingea podeaua, împiedicând pe oricine să-şi 
găsească adăpost... 

Urma să fie strivit, fără şanse de scăpare. 

— Vai, Doamne! a strigat Nina, trasă de Kari printre 
stâlpi. 

O ţepuşă ascuţită i-a străpuns mâneca bluzei. A scos 
un țipăt, îndepărtându-se instinctiv de sursa durerii, 
dar s-a izbit de altă ţepuşă, care i-a pătruns în umărul 
stâng. 

În urma lor, Chase împingea cu disperare bara, 
pentru că nu ştia ce altceva să facă. Era grea, dar nu 
chiar atât de grea încât să nu o poată susţine; îi 
amintea de ridicarea unei greutăţi de aproape o sută 
de kilograme. 

Tavanul şi-a încetinit coborârea, dar nu şi-a oprit 
mişcarea. 

— Grăbiţi-vă, că-l ţin! a răcnit el. Voi mişcaţi-vă mai 
repede! 

Nina a tipat de durere când Kari a încercat să o 
tragă înainte, pentru că ţepuşa s-a răsucit în rană. 
Kari i-a dat imediat drumul şi a încercat să se întoarcă 
să o ajute - însă tavanul coborât a silit-o să stea pe 
jumătate ghemuită, împiedicând-o să se mişte. 

— Mergi înainte! a strigat Nina, făcând semn spre 
capătul pasajului, cu lacrimile curgându-i pe obraji. 

— Nu te las aici! a spus Kari şi a apucat-o de mână. 
Hai! Poţi continua. 

Reţinându-şi un urlet de suferinţă, Nina s-a smuls 
din ţepuşă. Sângele a ţâşnit din rană, stropindu-i 
bluza. 

— Of, Dumnezeule! 

— Hai, hai! 

Kari a îndrumat-o printre stâlpi. Se aflau la 
jumătatea pasajului şi mai aveau de mers trei metri - 
însă trebuiau să ocolească alte obstacole cu ţepuşe. 

Tavanul continua să coboare, iar de pe blocurile de 
piatră se prăvăleau, într-o adevărată cascadă, praf şi 
fragmente de rocă. Nina aproape că atingea tavanul 
acum, iar Kari mergea îndoită de mijloc. 

Chase a menţinut bara ridicată, ţinând braţele 
întinse şi încordate. Probabil că ar fi reuşit să păstreze 
acea poziţie aproape la nesfârşit. 

S-a auzit un alt pocnet, un sunet sugerând ceva 
mare şi greu mişcându-se în spatele fantei din zid. Un 
mecanism... 

Bang! 

Presiunea asupra braţelor lui Chase a sporit brusc. 

— Iisuse! a spus el icnit, luat prin surprindere. 

La greutatea pe care o susţinea se adăugaseră cel 
puţin douăzeci de kilograme. Coatele i s-au îndoit... iar 
tavanul a început să coboare şi mai repede. 

— Uf, drace! 

Incordându-şi muşchii, a reuşit să-şi îndrepte din 
nou braţele. 

Pietrele şi-au încetinit coborârea - însă doar puţin. 
Pasajul se afla acum la un metru şi jumătate deasupra 
şi distanţa se micşora. 

— Mergi înainte! a strigat Kari. 

Mai aveau de înaintat doi metri şi jumătate, apoi 
doi, dar fiecare pas pe care îl făcea era mai scurt, 
pentru că se chinuia să-şi păstreze echilibrul în acea 
poziţie nefirească. 

Chase a auzit mecanismul scoțând un nou sunet. Cu 
dinţii încleştaţi, a icnit: 

— Fiţi atente! 

În acelaşi moment, s-a auzit un nou zgomot şi o altă 
greutate a căzut pe tavan, chiar mai apăsătoare decât 
precedenta. Când şi-a forţat braţele să rămână întinse 
sub greutatea suplimentară, bărbatul a scos un urlet. 
Acum susţinea peste o sută treizeci de kilograme, iar 
simpla cădere a acelei greutăţi a fost cât pe ce să-i 
smulgă bara din strânsoare. 

Încă o asemenea greutate avea să pună capăt 
încercării. 

Tavanul a tresăltat brusc în jos, după care mişcarea 
lui a fost încetinită. A lovit-o pe Kari, făcând-o să se 
împiedice şi să se izbească de unul dintre stâlpi. O 
ţepuşă zimţată i-a străpuns adânc bicepsul braţului 
stâng. Şi-a reţinut cu greu un țipăt şi a încercat să se 
smulgă din ţepuşă, însă tavanul o apăsa necruţător în 
jos, înfigându-i ascuţişul acela tot mai adânc în 
muşchi. 

— Nina! a reuşit ea să spună printre gemete. Am 
rămas blocată! Trebuie să ajungi măcar tu la capăt! 

Nina s-a uitat în lungul pasajului. Mai avea de 
parcurs mai puţin de doi metri - dar Kari îi bloca 
drumul cel mai lesnicios printre stâlpi. 

— Nu pot! 

— Ba da, poţi! Trebuie, hai, du-te! a zis Kari şi i-a 
dat drumul la mână. 

Cu sudoarea curgându-i pe faţă, Chase a auzit din 
nou zgomotul făcut de mecanism. Curând avea să mai 
fie adăugată o greutate. 

— Grăbiţi-vă, că nu mai rezist! 

Nina a înaintat. 

Aplecată, atingând cu capul tavanul care vibra, s-a 
împins cât a putut de mult într-un perete şi s-a 
strecurat prin primul spaţiu liber. O ţepuşă i-a sfâşiat 
bluza, dar a reuşit să treacă. 

Mai era un metru şi ceva. 

Chase şi-a încordat muşchii în aşteptarea impactului 
provocat de următoarea piatră, ştiind că nu va reuşi să 
susţină greutatea tavanului. 

Nina s-a furişat printre următorii doi stâlpi, dar 
tavanul era acum prea jos ca să mai meargă dreaptă. 
S-a lăsat în patru labe şi a început să se târască, 
moment în care o ţepuşă i-a străpuns coapsa. 

Blocurile reci de piatră apăsau asupra feţei şi 
umerilor lui Kari, împingând ţepuşa mai adânc în 
braţul ei. 

Jumătate de metru. 

Trosc! 

— La naiba... a gemut Chase, încordându-şi muşchii 
la maximum. 

Nina a văzut gaura întunecată din peretele 
îndepărtat începând să dispară înapoia ultimului bloc 
de piatră din tavan. 

Durerea din braţ devenise insuportabilă. Kari a scos 
un țipăt. 

A urmat apoi urletul lui Chase, ale cărui braţe cedau 
sub impactul greutăţii adăugate tavanului. 

Acesta a coborât brusc. 

Nina s-a repezit înainte, spre deschizătură, moment 
în care ultimul boc de piatră a căzut ca lama unei 
ghilotine. 

Degetele ei au prins ceva: un mâner de lemn. A tras 

de el. 

Nu s-a întâmplat nimic... 

Apoi, zdronc! 

Cu un scrâşnet produs de frecarea pietrei pe piatră, 
tavanul şi-a oprit coborârea. 

Chase a deschis ochii. În lumina îndepărtată a 
lanternei, a văzut că bara de lemn se afla acum la 
câţiva centimetri de gâtul lui - iar piatra rece care 
fusese cât pe ce să-l strivească se oprise la o palmă 
deasupra lui. 

Kari a rămas perfect nemişcată. Orice mişcare îi 
amplifica durerea din braţ. A încercat să vadă ce se 
întâmplase cu Nina. 

Braţul ei se afla în deschizătura din perete. Prinsă 
înăuntru. Tavanul coborâse atât de jos, încât acum nu- 
şi putea retrage braţul. Încă doi centimetri probabil şi 
piatra i-ar fi strivit osul, după care i-ar fi forfecat 
braţul puţin deasupra cotului. 

Cu un alt scrâşnet monstruos şi cu o ploaie de praf, 
tavanul a început să se înalțe. 

Chase a aruncat o privire în lateral. Uşa care bloca 
intrarea s-a redeschis. 

Nina şi-a smuls braţul din gaură şi a privit în urmă. 
Luminată ciudat de fasciculul lanternei, care bătea de 
jos în sus, a văzut faţa îndurerată a lui Kari, dar 
imediat expresia ei s-a schimbat într-una de uşurare. 
Nina s-a strecurat cu atenţie printre stâlpi, 
apropiindu-se de ea să o ajute. Cu un geamăt, Kari s-a 
ridicat singură, scoţându-şi braţul din ţepuşă. Sângele 
a ţâşnit prin mâneca sfâşiată. 

— Of, Dumnezeule, a spus Nina, apăsând rana cu 
mâna. Eddie, Eddie! Kari e rănită şi are nevoie de 

ajutor! 

— Nu e singura, a răspuns el gâfâind şi strecurându- 
se de sub bara de lemn, rostogolindu-se apoi pe 
bancheta de piatră. 

S-a împins cu braţele ca să se ridice şi a simţit că 
acestea abia îl ajută. 

— Am nevoie de lumină. 

Nina a îndreptat fasciculul lanternei de-a lungul 
pasajului, pentru ca englezul să se poată strecura 
printre stâlpii cu ţepuşe. Când era pe la jumătatea 
drumului, tavanul a revenit în poziţia iniţială, iar 
zgomotul înfiorător încetase. 

S-a auzit alt zăngănit, de această dată dinspre 
capătul blocat al pasajului. 

Nina a rotit fasciculul lanternei spre sursa 
zgomotului şi a văzut apărând o deschizătură, 
deoarece unul dintre blocurile de piatră din zid s-a 
tras înapoi; 
dincolo domnea întunericul. 

— Nina... a zis Kari, uitându-se la sângele ce-i 
curgea din umăr. 

— Lasă-mă pe mine, tu eşti rănită mai grav. Eddie! 

Strecurându-se cu greu printre stâlpi, cu ţepuşele 
împungându-i jacheta de piele, Chase a ajuns la ele. 

— Ce s-a întâmplat? Dă-mi voie să văd. 

Nina a ridicat lanterna pentru a lumina rana. 

— S-a agăţat într-o ţepuşă. 

— lisuse, a mormăit Chase, trăgând deoparte 
materialul îmbibat de sânge pentru a vedea mai bine. 
E adâncă rana - iar trusa de prim ajutor e afară, în 
sat. 

— Lăsaţi asta acum, a spus Kari, ridicându-se destul 

de greu în picioare. Nu avem timp de aşa ceva, trebuie 
să ne continuăm cursa. Cât ne-a mai rămas? 

Chase a ridicat braţul să se uite la ceas şi a scos un 
geamăt înfundat. 

— Te simţi bine? l-a întrebat Nina. 

— Da, doar că mă simt de parcă m-ar fi călcat o 
maşină. Mai avem... patruzeci şi nouă de minute. 

— Şi două încercări de înfruntat, a zis Nina, cu jale 
în glas. 

— Trecem noi şi prin asta, a rostit Kari, din vocea 
căreia răzbătea încrederea în sine. Haideţi, să 
mergem. 

După ce au trecut prin deschizătură, Chase a 
insistat să se oprească pentru a trata rănile fetelor. 
Sfâşiind mâneca ruptă a bluzei lui Kari, a reuşit să 
facă o legătură în jurul braţului pentru a opri 
sângerarea. Rana de la umărul Ninei era mai puţin 
adâncă, astfel că, folosindu-se de mâneca ei, a 
improvizat un bandaj. 

— Acum nu pot face mai mult, a spus el cu regret în 
glas. Când o să ne întoarcem la ai noştri, veţi avea 
nevoie de copci. Şi de injecții. N-aş vrea ca vreo 
nesuferită de insectă să vă infecteze cumva. 

Nina s-a cutremurat. 

— Dumnezeule. Nici nu-mi vine să cred cât de 
aproape am fost de moarte. 

— Da, dar mai avem două încercări, i-a reamintit 
Chase. 

— Da, mulţumesc pentru încurajare. Văd că ai 
transpirat. 

— Cred că asta se poate interpreta în mod oficial 
drept hărţuire. 

— Am trecut de Încercarea Tăriei, a zis Kari cu 
precauţie, mişcându-şi braţul rănit şi crispându-se de 
durere. Deci, mai avem încercarea îndemânării şi pe 
cea a Minţii. 

— Tocmai mă pregăteam să vă spun că sper să fie 
mai uşoare decât cea prin care am trecut, a rostit el, 
dar... nu prea cred că va fi aşa. 

— Nici eu, a fost de acord Kari. Ştiu însă că vom 
reuşi. Cât timp mai avem? 

— Patruzeci şi şase de minute. 

— Bine. Atunci să vedem ce înseamnă încercarea 
asta a îndemânării. 

Au mers prevăzători pe noul pasaj, care a cotit de 
câteva ori, după care la sunetul paşilor s-a adăugat 
încă ceva. Chase a îndreptat fasciculul lanternei 
înainte. Coridorul dădea într-o încăpere mai spațioasă. 

— Apă, a zis el. 

— În interiorul templului? s-a mirat Nina. 

— Păi chiar tu ai spus că e templul zeului mării. 

Au iuţit paşii. 

— E clar o apă curgătoare. Probabil că râul acela pe 
care l-am văzut curgând pe lângă sat trece şi prin 
templu. 

Părerea lui s-a confirmat câteva momente mai 
târziu, când, după ce au mai înaintat puţin, pasajul s-a 
lărgit. Cei trei s-au trezit pe o platformă de-a lungul 
marginii unui bazin uriaş, de formă rectangulară, plin 
cu apă verde şi stătută. Plafonul de deasupra 
platformei era la aceeaşi înălţime ca pasajul, generând 
o senzaţie de claustrofobie, însă cel de deasupra 
bazinului era mult mai înalt. 

Chase a îndreptat fasciculul lanternei spre apă, ale 


297 


cărei vălurele au reflectat lumina spre pereţii 
încăperii. Bazinul, de cel puţin treizeci de metri 
lungime, era lat de aproximativ opt metri. De-a lungul 
lui se întindea ceva ce Nina a luat la început drept o 
frânghie, dar apoi şi-a dat seama că era o grindă 
îngustă de lemn, ceva mai lată de trei centimetri, 
sprijinită pe lungimea ei de câţiva stâlpi care ieşeau 
din bazin. Acea grindă era la şaizeci de centimetri sub 
nivelul platformei - şi la doar cincisprezece centimetri 
deasupra luciului apei ce curgea leneş. 

— Bun, acum ce facem? a întrebat Chase. 

Kari a făcut semn către ceva aflat dincolo de bazin. 

— Ce-o fi aia? 

În lumina lanternei, au văzut un pumnal auriu 
sclipitor, care stătea aşezat cu vârful în jos într-o mică 
adâncitură exact deasupra capătului celălalt al grinzii. 
La aproximativ trei metri deasupra exista o margine 
care ţinea cât peretele, dar care nu părea să prezinte 
vreun obiect care să ajute urcarea pe ea. 

— Ei, asta e încercarea îndemânării, a spus Nina, 
apropiindu-se de marginea platformei şi aplecându-se 
pentru a examina mai atent grinda de lemn. 

— Trebuie să mergi în echilibru pe chestia asta şi să 
iei pumnalul. 

La un capăt al bazinului, rezemat de zidul de piatră, 
Chase a găsit altceva care i-a stârnit interesul. 

— lar apoi partea aceea coboară pentru ca şi ceilalţi 
să traverseze bazinul. 

Pe latura îndepărtată se afla un pod mobil îngust, 
susţinut de frânghii. A trasat cu degetul un arc 
pornind de la capătul de sus până la marginea 
platformei pe care stăteau. 

Nina s-a uitat mai îndeaproape la bazin. La fiecare 
capăt al camerei a desluşit partea superioară arcuită a 
ceea ce se putea presupune că era un apeduct, 
prevăzut cu canale pentru scurgerea apei. 

— Ce-ar fi să îl traversăm înot? a gândit cu voce 
tare. Nu ştiu cât de adânc e, dar... 

Brusc, luciul verzui şi mai a fost spart de o vietate. 
Din adânc au apărut două fălci pline de dinţi, care s-au 
repezit spre ea. 

Kari a prins-o de guler şi a tras-o înapoi, iar fălcile 
caimanului s-au închis cu un pocnet în locul unde ea 
se aflase cu un moment mai înainte. Animalul, de 
peste trei metri, s-a aruncat în sus şi, în încercarea de 
a-şi prinde prada, a zgrepţănat cu ghearele marginea 
bazinului, dar nu a reuşit să urce deoarece zidul era 
prea înalt. Nereuşind, a căzut înapoi în apă şi a scos 
un sâsâit ameninţător. 

Nina era prea şocată ca să mai scoată vreo vorbă. 

— Eşti teafără? a întrebat-o Kari. 

Chase a scăpat doar un strigăt, invocându-l pe lisus. 

Nina şi-a recăpătat vocea. 

— Vai, Dumnezeule! 

— Asta-ți arată că nu se poate traversa înot, a spus 
bărbatul. Nu m-ar surprinde să existe şi piranha în 
apa asta. 

— Dar cum de-a ajuns dihania aceea până aici? a 
strigat Nina, tremurând din tot trupul. Doar suntem 
într-un templu vechi de cinci mii de ani. 

Chase a examinat atent apa bazinului, urmărind 
vălurelele formate. 

— Aşa cum încă funcţionează capcanele astea - de 
ele se ocupă ticăloşii ăia de afară. 

— Nina, nu-i nimic, bine? a zis Kari, încercând să o 
liniştească. Domnule Chase, mai vezi ceva? 

Rămânând cu picioarele la o distanţă respectabilă 
de margine, el s-a aplecat spre bazin şi a îndreptat 
fasciculul lanternei spre tavan. 

— Văd ceva acolo, deasupra grinzii, dar nu-mi dau 
seama ce este. Aduce cu o adâncitură în zid. 

— Ajungi la ea? 

— Nu, e prea sus... Aha, pricep acum. Ca să te uiţi 
mai bine la ce e acolo, trebuie să traversezi bazinul, 
până la pumnal. 

— Bine, a făcut Kari, oftând lung. Atunci cred că o 
să mă duc să-l iau de acolo. 

— Tu? a exclamat Nina. Dar eşti rănită. 

— Eşti sigură? a întrebat Chase. Cum să spun, e cam 
îngustă bârna aceea, dar poate reuşesc... 

Drept răspuns, Kari a făcut roata şi a rămas în mâna 
teafără, ridicându-se dreaptă ca lumânarea, după care 
a efectuat un salt şi a revenit cu eleganţă în picioare. 

— Gata, clar, a încuviinţat el, dând din cap. Aşadar, 
te duci şi iei pumnalul... 

Nina s-a uitat spre bazin cu o expresie de îngrijorare 
pe faţă. 

— Kari, eşti sigură? Dacă te vede vreo fiară... 

— Nu avem de ales, a zis ea, apropiindu-se de 
capătul grinzii. Cât timp mai avem? 

— Patruzeci şi unu de minute, a rostit Chase. 

— Atunci să mă grăbesc. 

A coborât cu atenţie de pe platformă, ajungând pe 
bârna de lemn. Aceasta a scos un scârţâit, îndoindu-se 
puţin. Chase a ţinut lanterna ridicată, să-i lumineze 
calea. Concentrându-se, tânăra a întins braţele pentru 

a-şi menţine echilibrul, reţinându-şi un geamăt slab 
când durerea a săgetat-o prin braţul rănit. 

— Gata. Hai că pornesc. 

A făcut un prim pas. Grinda a scârţâit din nou, ceva 
mai tare. Spre îngrijorarea tuturor, ea s-a şi clătinat în 
lateral, deoarece stâlpii de susţinere s-au legănat, 
dând naştere unor vălurele. 

In apa din bazin au apărut şi alte încreţituri, în 
apropierea apeductului, în partea de ieşire a apei din 
cameră. Ochii fioroşi ai unui caiman au apărut la 
suprafaţă, restul corpului rămânându-i abia vizibil sub 
stratul de alge care umpleau bazinul. 

— Kari... a avertizat-o Nina. 

— Am văzut, a răspuns ea, îndreptându-şi toată 
atenţia spre bârnă şi avansând pas cu pas, foarte 
atentă. 

Ajunsese într-un punct situat la jumătatea porțiunii 
dintre doi stâlpi, iar bârna s-a îndoit în mod alarmant, 
ajungând la doar câţiva centimetri deasupra apei. 

Caimanul s-a mişcat, iar coada i s-a unduit dintr-o 
parte în alta când s-a îndreptat spre Kari. 

Ea l-a ignorat, concentrându-se doar pentru a-şi 
păstra echilibrul. Următorul stâlp era foarte aproape. 
Acesta împiedica bârna să facă burtă - dar structura 
aceea era tot nesigură. A trebuit să facă eforturi 
deosebite ca să rămână în picioare. 

Un plescăit a făcut-o pe Nina să se întoarcă; a văzut 
un al doilea caiman ieşind la suprafaţă în capătul 
celălalt al încăperii. Era mai mare decât primul şi nu a 
făcut nici un efort să rămână nevăzut, astfel că a plutit 
la suprafaţă ca un buştean. 

Un buştean cu colți. A deschis lenevos gura, scoțând 

un şuierat ameninţător. 

Kari a mărit ritmul deplasării. Ajunsese deja la 
jumătatea drumului, iar bârna se îndoia sub greutatea 
ei. lar la fiecare pas, bârna se clătina şi mai mult. 

Acum putea vedea clar pumnalul. Vârful lui stătea 
într-un cupă mică din metal, care părea să fie legată 
de ceva aflat în interiorul găurii nu foarte adânci. O 
altă capcană? 

Mai exista şi o margine foarte îngustă, puţin 
deasupra capătului bârnei, însă era atât de subţire, 
încât nu reuşise să o distingă până în acel moment. 
Avea sub un metru lăţime şi adâncimea de cel mult un 
centimetru, cât să permită deplasarea pe vârfuri. Se 
vedea că fusese plasată acolo în mod deliberat de 
constructorii templului, dar acum motivul existenţei ei 
era neclar, iar Kari a avut senzaţia că nu-i va plăcea 
deloc explicaţia când ea i se va dezvălui. 

Bârna s-a clătinat în lateral. 

Atenţia îi fusese distrasă de marginea misterioasă 
doar o clipă - însă acea clipă i-a fost de ajuns ca să se 
dezechilibreze. A încercat cu disperare să se 
redreseze, dar corpul se aplecase deja prea mult într-o 
parte. Peste o secundă va cădea în bazin, între fălcile 
caimanilor care stăteau la pândă. 

S-a azvârlit în faţă, prinzând bârna cu ambele mâini, 
aterizând pe burtă. Grinda îngustă de lemn a izbit-o ca 
o bâtă. A strâns între genunchi bârna care vibra, 
străduindu-se să evite rostogolirea în bazin. 

— Kari! a strigat Nina. 

Chase şi-a scos jacheta de piele, pregătindu-se să se 
arunce în apă pentru a ajunge la ea. 

— La naiba, s-ar putea să nu poată să treacă! a zis 

el. 

Atraşi de zgomot, caimanii s-au apropiat de ea. 

— Stai acolo! a tipat Kari. 

Genunchii ei erau încă în apă, dar a reuşit să-şi 
prindă ambele ghete în jurul bârnei şi să se 
propulseze înainte. 

Caimanul aflat cel mai aproape a scos capul din apă, 
arătându-şi colții zimţaţi. 

— Hei! a răcnit Chase, aterizând pe capătul bârnei 
şi bătând cu piciorul puternic în apă, făcând un 
plescăit foarte sonor. Aici! Hei! 

Cu o bătaie din coadă, caimanul mai mare şi-a 
schimbat direcţia de deplasare, îndreptându-se spre 
el. Primul caiman, care încă aluneca rapid spre Kari, a 
întors capul spre direcţia din care venea zgomotul şi a 
primit o lovitură de călcâi în ţeastă; s-a auzit un 
pocnet care a căpătat ecou în întreaga încăpere. 

Caimanul a ieşit şi mai mult cu capul din apă, 
scoțând un soi de lătrat când a pufnit, apoi a bătut 
puternic din coadă şi a căzut înapoi. Disperată, Kari s- 
a tras de-a lungul grinzii, uitându-se peste umăr către 
reptila înspăimântătoare. Aceasta descria un arc de 
cerc, trasând o linie sinistră, îndreptându-se din nou 
către ea. 

Chase a mai lovit o dată cu piciorul în apă, făcând 
un plescăit puternic, după care a sărit înapoi pe 
margine, clipă în care dihania a ţâşnit cu fălcile larg 
desfăcute. Ghearele mari au zgâriat peretele de piatră 
când corpul lui greu s-a izbit de bârnă. 

Kari a fost cât pe ce să se trezească azvârlită în apă 
de acea lovitură. S-a agăţat de bârnă cu toate puterile, 
în timp ce caimanul s-a izbit în mod repetat de ea, în 

încercarea de a-l urmări pe Chase, după care, în cele 
din urmă, s-a dat bătut şi s-a lăsat să alunece înapoi în 
bazin. 

Celălalt caiman a continuat să se îndrepte spre ea, 
iar apa plină de alge i s-a scurs din gură când a ieşit la 
suprafaţă. De această dată părea să se ferească, 
pentru că a încercat să atace partea de sus a corpului 
ei, evitând să se apropie de picioare. Încordându-şi 
puterile, Kari s-a târât înainte pe bârnă. 

A atins cu degetele piatra rece şi a încercat să se 
prindă cu vârfurile de marginea îngustă, reuşind să se 
apuce atât cât să se ridice de pe bârnă şi să pună un 
picior pe piatră, împingându-se cu putere în sus. 

Caimanul s-a azvârlit... 

Cu un țipăt, Kari a reuşit să înhaţe pumnalul din 
locul său şi l-a înfipt între ochii galbeni şi răi ai fiarei, 
făcând vârful armei albe să pătrundă până la creier. 

Reptila s-a lovit de bârnă, apoi a alunecat, fără viaţă, 
înapoi în bazin, iar Kari a smuls pumnalul făcând 
sângele să ţâşnească. 

Iar în locul unde sângele s-a întins în apa întunecată 
s-a creat brusc o agitaţie şi spumă, o fierbere produsă 
de zeci de aripioare. 

Chase avusese dreptate. 

Peşti piranha! 

Kari s-a lipit de perete, făcându-se una cu el. Avea 
un picior rămas pe bârna care a tresărit când corpul 
caimanului s-a lovit de ea. Capătul celuilalt călcâi era 
pe marginea foarte îngustă. A aşteptat până când 
bârna a încetat să vibreze, apoi s-a uitat în jur să vadă 
ce se întâmplase după ce extrăsese pumnalul. Când îl 
luase din locul lui, auzise un declic. 

Două lucruri se petreceau în acelaşi timp. 

De undeva de deasupra lui Chase şi a Ninei s-a auzit 
un zăngănit metalic puternic. A surprins o idee de 
mişcare în deschizătura pe care o depistase Chase, 
dar era prea întuneric pentru a stabili cauza. 

Însă nu a mai avut vreme să stea pe gânduri, pentru 
că bârna începuse să se deplaseze, retrăgându-se în 
zidul din spatele ei. Stâlpii de susţinere s-au deplasat 
odată cu ea, producând valuri în formă de V în apă - 
întregul eşafodaj era montat pe un cadru de pe fundul 
bazinului, iar acum dispărea cu o viteză alarmantă în 
zidul de piatră din spatele ei. 

— Eddie, fă ceva ca să-l opreşti! s-a văicărit Nina, 
deznădăjduită la vederea bârnei care se îndepărta de 
platformă. 

— Cum? a întrebat el, căutând ceva, vreun obiect cu 
care să împiedice retragerea netulburată a bârnei, dar 
nu a văzut nimic de folos. 

În pragul panicii, Kari a pus piciorul pe bârnă, însă 
acesta i-a fost împins după numai câteva momente 
spre perete. Având în vedere repeziciunea cu care se 
deplasa bârna, avea la dispoziţie un minut - ba chiar 
mai puţin - până când aceasta urma să dispară cu 
totul, iar ea va cădea în bazin, unde mai era un caiman 
în viaţă... apoi şi-a amintit şi de peştii piranha, care 
smulgeau bucăţi din carnea fiarei moarte. 

Rămăsese cu pumnalul în mână, dar acum, din câte 
se părea, acesta nu-i mai slujea la nimic. 

Pumnalul... 

Trebuia să mai existe ceva, a gândit ea. Trebuia să 
facă un lucru anume cu acea armă, nu doar să o ia. 

— Aruncaţi-mi lanterna! a strigat ea. 

— O să cadă! a protestat Nina, când Chase şi-a 
pregătit braţul pentru aruncare, ducându-l peste 
umăr. 

— Oricum va cădea de acolo peste un minut! Kari, 
eşti gata? 

— Da. 

I-a aruncat lanterna. Fasciculul de lumină a descris 
un arc de-a lungul camerei, semănând cu dâra lăsată 
de un meteorit. Tânăra a întins mâna rănită în sus, iar 
lanterna a aterizat în palma ei cu un plesnet. 
Legănându-se puţin ca să-şi recapete echilibrul, a 
îndreptat lanterna spre tavan, ţintind cu fasciculul 
spre adâncitura situată sus, pe cealaltă parte a 
bazinului. Aceasta arăta ca un alcov, un cub cu latura 
de aproape un metru. În interior sclipea ceva metalic, 
părând a fi din cupru sau aur, un obiect circular cu 
raza de treizeci de centimetri, semănând cu un scut. 

Nu era scut, ci țintă. 

Din bârnă mai rămăsese la vedere doar un metru, 
iar asta însemna că peste câteva secunde va dispărea 
complet. 

Kari s-a răsucit şi a păşit pe ea cu ambele picioare, 
trăgându-şi braţul drept în spate ca să arunce 
pumnalul. Lama a sclipit în momentul în care a trecut 
prin fasciculul de lumină. 

Cu un zăngănit, a lovit ţinta drept în centru. Discul 
de metal s-a rostogolit în spate, dispărând. 

Bârna nu s-a mai mişcat. Cu un scârţâit de lemn 
frecându-se de lemn, frânghiile s-au întins, iar podul 
mobil de la capătul îndepărtat al încăperii a coborât 
brusc, lovind platforma cu un bufnet. 

Kari s-a uitat în jos. Din bârna care încă ieşea din 

perete mai rămăsese o lungime cât să-şi ţină ambele 
picioare pe ea, dacă se întorcea cu tălpile de-a 
curmezişul ei. 

Şi-a dus mâna liberă spre perete, căutând un punct 
de sprijin, simțindu-se foarte vulnerabilă. 

— Şi acum ce ar trebui să fac? a întrebat ea cu voce 
tare. 

Drept răspuns, de deasupra ei s-a auzit un zgomot. 

O bucată de frânghie cu noduri, de capătul căreia 
atârna o bucată de lemn, ca să o stabilizeze, a căzut 
de pe bârna ce mergea de-a lungul zidului. 

Chase şi Nina păşeau deja pe podul mobil. 

— Ne întâlnim pe partea cealaltă! a strigat Chase 
către ea, care s-a prins de frânghie şi a tras, să se 
asigure că nu se va rupe cumva sub greutatea ei - dar 
şi pentru a vedea dacă nu cumva era o capcană. 

Părea fermă. Ferindu-şi braţul drept, a urcat pe 
margine. Avea doar treizeci de centimetri lăţime, dar 
în comparaţie cu bârna pe care stătuse până atunci, i 
se părea lată cât o autostradă. 

Când şi-a dat drumul jos, Nina şi Chase o aşteptau 
la capătul podului mobil. 

— Grozavă aruncare, a lăudat-o el, în clipa în care, 
la capătul puterilor, ea s-a rezemat de perete. Cât de 
mare a fost ţinta aceea? 

Kari a ţinut mâinile depărtate la vreo treizeci de 
centimetri, timp în care Nina i-a verificat bandajul 
improvizat. 

— La naiba, nu cred că aş fi reuşit. N-au glumit când 
au spus că e o încercare a îndemânării. 

— Mai avem de trecut încă una, a zis Nina. 

— Încercarea Minţii? Asta mi se pare uşoară ca 


307 


bună ziua pentru tine, doc. Eşti pregătită? 

— Păi, am de ales? a răspuns ea, surâzând nesigură. 

— Cât mai avem? l-a întrebat Kari pe Chase cu glas 
ce-i trăda oboseala. 

— Mai sunt... treizeci şi şase de minute. 

S-au uitat cu toţii spre pasajul care ducea spre 
adâncul templului. Cu toate că nu se deosebea de cele 
pe care le parcurseseră deja, părea ceva mai 
ameninţător. 

— Bine, atunci, a spus Nina, ridicându-se şi stând 
dreaptă, adoptând o postură sfidătoare pe care sigur o 
simţea forţată. Sper că mintea mea va face faţă 
acestei încercări. 

Cu ochii în patru să descopere eventualele capcane, 
au înaintat precauţi de-a lungul pasajului. 

Ceva o frământa pe Nina, dar nu a reuşit să-şi dea 
seama precis ce. Nu era vorba doar de starea de după 
emoţiile trăite mai devreme, când scăpaseră de 
moarte ca prin urechile acului. Era altceva, o senzaţie, 
o certitudine că trecuse cu vederea un amănunt 
esenţial. 

Însă în acele clipe nu avea timp să se gândească la 
asta. În faţa lor s-a deschis o altă încăpere. 

— Staţi puţin, a spus Chase, oprindu-se în pragul ei, 
după care a plimbat fasciculul lanternei prin spaţiul 
dinăuntru şi a anunţat: E mai mică decât precedenta. 

În comparaţie cu spaţioasa încăpere a bazinului, 
aceasta era minusculă, având latura de doar cinci 
metri. Nina a observat că pereţii erau acoperiţi de 
semne - în aceeaşi limbă ca acelea de pe braţul de 
sextant sau de la intrarea în templu. 

— Nu pare să prezinte pericole, a zis el, dar să nu 
luaţi de bune vorbele mele. 

A pătruns în cameră, oprindu-se de parcă ar fi 
aşteptat declanşarea unei capcane, după care le-a 
făcut semn Ninei şi lui Kari să-l urmeze. 

— În regulă. Aşadar, Încercarea  Minţii. Ai 
întâietatea, doc. 

— Bine... a făcut ea, luând lanterna pentru a 
examina inscripţiile de pe pereţi. Uf, Dumnezeule! 

Dacă ar fi să traduc tot ce e aici mi-ar trebui zile 
întregi! 

— Da, dar noi mai avem treizeci şi trei de minute 
până la asfinţit. Gândeşte mai repede. 

— Nina, uite aici. 

Kari se apropiase de peretele opus intrării. Un bloc 
de piatră, pe care nu era înscris nici un text, părea să 
slujească drept uşă, iar alături de el se găsea ceva ce 
arăta ca... 

— Asta e un cântar, a spus Nina. _ 

A îndreptat fasciculul de lumină dedesubtul lui. In 
piatră era săpat un căuş, iar în acesta se aflau în jur 
de o sută de bile din plumb, fiecare de mărimea unei 
cireşe. 

— Cred că trebuie să punem numărul corect de bile 
în cântar. Dar cum aflăm câte să folosim? 

Alături de talerul de cupru al cântarului se vedea o 
manetă; a dat să întindă mâna spre ea, dar Kari a 
oprit-o. 

— Presimt că avem dreptul la o singură încercare, a 
zis ea, făcând semn către tavan. 

Deasupra lor era suspendat un grilaj mare din 
metal, cu ţepuşe lungi de treizeci de centimetri, gata 
să-i străpungă pe toţi cei care se aflau în cameră dacă 
ar fi căzut. Nina s-a grăbit să-şi retragă mâna. 

A plimbat lumina pe pereţi până când a depistat 
simbolurile mari de deasupra uşii închise. Acestea 
erau aranjate în trei şiruri, unul peste altul, cu grupuri 
de câte şase simboluri în primul de sus şi câte cinci în 
următoarele. Nina a recunoscut imediat primul 
simbol. Grupuri de semne mici, semănând cu 
apostroful. 

— Sunt numere. Avem în faţă un soi de ghicitoare 
matematică. Dacă aflăm răspunsul, vom şti câte bile 
să punem în taler. 

— Asta e tot? a spus Chase, părând dezamăgit. 
lisuse, până şi eu aş putea reuşi. Să vedem... la cel de 
sus, avem trei punctuleţe din alea, cinci V-uri 
răsturnate, şapte L.-uri strâmbe, două săgeți laterale 
cu câte o linie sub ele, patru N-uri pe dos şi un N, tot 
pe dos, dar cu o liniuţă alături. Asta înseamnă 357 
241. La mintea cocoşului. 

— Nu-i deloc aşa, a zis Nina, reuşind să zâmbească. 
Ordinea numerelor este inversă faţă de a noastră - 
primul simbol, punctuleţul, este de fapt numărul cel 
mai mic; fiecare dintre ele reprezintă o unitate. Prin 
urmare, primul număr este în realitate 142 753. E 
acelaşi simbol de pe harta fluviului aflată pe braţul de 
sextant şi ştiu sigur că este unu, altfel nu 
descopeream locul ăsta. 

— Bine, isteaţo, a făcut el, zâmbind. Şi atunci, 
celelalte numere sunt... 87 527 şi 34 164; dar ce 
facem, le scădem? Asta înseamnă... 

— 21 062, au răspuns imediat Nina şi Kari, aproape 
într-un glas. 

Impresionat, Chase a scos un fluierat. 

— Bun, deci nu avem nevoie de calculator. Dar în 
adâncitura aia nu sunt douăzeci şi una de mii de bile. 

— Dar dacă e o combinaţie de operaţiuni? a sugerat 
Kari. Scădem numărul al doilea din primul, apoi îl 
împărţim la cel de-al treilea? 

— Ar fi prea complicat, a spus Nina, rămasă cu ochii 
la numere. Nu există nici un simbol care să sugereze 
efectuarea unor operaţiuni diferite. Pe de altă parte... 

s-a oprit, încruntându-se în timp ce socotea în minte. 
Rezultatul nu ar fi întreg şi nu cred că soluţia corectă 
ar fi să punem 1,62 bile în taler. 

Chase s-a crispat. 

— Uf, la naiba. Simt că mă iau durerile de cap doar 
gândindu-mă să fac asemenea calcule în gând. 

— Primul număr plus al treilea, împărţit la cel de-al 
doilea dă 2,02, a sugerat Kari. Mă îndoiesc că acei 
oameni ar fi calculat rezultate cu o asemenea precizie. 
Probabil că ar fi rotunjit rezultatul la doi. 

— Tot complicat rămâne! a zis Nina cu glas apăsat. 
Şi prea arbitrar! Primul plus al treilea, împărţit la al 
doilea? E ca şi cum ai concepe un rebus pe orizontală, 
fără a ţine seama de înţelesul cuvintelor pe verticală. 

A îndreptat lanterna către ceilalţi pereţi. 

— Indiciul trebuie să se afle altundeva, în celălalt 
text. Doar că trebuie să-l descopăr. 

— Tic-tac, tic-tac, a spus Chase, făcând semn spre 
ceasul de la mână. Mai avem douăzeci şi nouă de 
minute. 

Nina a îngenuncheat lângă un perete, plimbând 
lumina peste simboluri. După un minut a pufnit de 
frustrare. 

— Toate astea se referă la construcţia oraşului şi la 
istoria ulterioară a poporului. Nu găsesc nimic legat 
de ghicitoare. 

— Nu există nimic despre popor înainte ca el să 
ajungă aici venind din Atlantida? a întrebat Kari. 

— Nu am observat. 

Nina a traversat grăbită încăperea ca să se uite la 
textul de pe peretele opus. 

— Aici e cam acelaşi lucru. Seamăână cu un o 

registru, un soi de istorie a tribului, an de an. Câţi 
copii s-au născut, câte animale au avut... Cred că aici 
există date ce acoperă câteva secole. Dar nimic din 
toate astea nu are vreo legătură cu încercarea 
noastră! a zis ea şi, iritată, a împuns cu degetul spre 
simbolurile de deasupra uşii. 

— M-am gândit la ceva, a intervenit Chase. Treaba 
asta e o încercare a minții, nu? Şi atunci, dacă e 
cumva o ghicitoare legată de ceva secundar? 

— La ce te referi? a întrebat Kari. 

— Păi, asta este o uşă, nu? a zis el şi s-a apropiat de 
ea. Nici măcar nu ne-am gândit să o deschidem. 

— Păi, încearcă, l-a sfătuit Nina. 

Chase a împins uşa. A rămas neclintită. A trecut 
într-o latură, apoi în cealaltă. Nu s-a întâmplat nimic. 
Ca să verifice toate posibilităţile, a vrut să o ridice, 
apoi să o tragă în afara peretelui. Tot degeaba. 

— Ei, la naiba! a exclamat el, făcând un pas înapoi. 
Credeam că ar merge. 

— Aşa au crezut şi alţii, a spus Nina, apropiindu-se 
de el. Uite, acum am observat că uşa nu are aceeaşi 
culoare cu restul camerei. A fost cioplită din altfel de 
rocă. Şi văd că există urme pe blocurile de piatră de 
lângă - urme de daltă şi de rangă. Dar nici un semn pe 
uşa în sine. Asta e o uşă nouă; indienii au înlocuit-o! 
Au existat unii care nu au vrut să rezolve ghicitoare, 
de aceea au distrus uşa. 

— Naziştii? a întrebat Kari. 

— După modul de abordare, doar ei puteau proceda 
aşa, a zis Chase. Probabil că au reuşit să-i convingă pe 
indieni să-i lase să intre cu mai mult de o lanternă. 

Kari a dat din cap. 

— Probabil sub ameninţarea armelor. 

— Cu siguranţă. Necazul e că nu avem răngi. Aşa că 
va trebui să rezolvăm problema cu chinurile minţii. 

Nina s-a grăbit să revină la crestăturile de pe un 
perete lateral. 

— Cred că totuşi vom reuşi. E ceva ciudat cu 
numerele astea. Şi-a plimbat degetele de-a lungul 
şirului de simboluri. Vedeţi? Sunt aranjate în grupuri 
de cel mult opt. Niciodată nouă sau zece. Opt aici, opt 
dincoace, opt peste tot... 

— Crezi că operau în baza opt? a întrebat Kari. 

— Posibil. Nu ar fi fost singura civilizaţie care să 
procedeze astfel în antichitate. 

— Şi care e treaba cu baza asta opt? a spus Chase. 

— Cred că nu facem decât să le atribuim 
prejudecățile noastre oamenilor care au construit 
acest templu, a zis Nina şi, de emoție, ochii i-au 
sclipit. Am presupus că în matematică foloseau baza 
zece, ca noi. 

A surprins expresia întrebătoare de pe faţa 
bărbatului. 

— Sistemul nostru numeric se bazează pe multipli 
de zece. Zeci, sute, mii... 

— Pentru că avem zece degete, adevărat. Să ştiţi că 
am trecut la examenul de matematică în generală. Ei, 
cam greu, dar l-am luat. 

— E un sistem foarte obişnuit, a continuat Nina. L- 
au folosit grecii antici, romanii, egiptenii... e comun, 
pentru că e la îndemână şi foarte simplu. 

A ridicat degetele pentru a demonstra acest lucru. 

— Dar nu este singurul sistem. Sumerienii foloseau 
baza şaizeci. 

— Şaizeci? a exclamat Chase. Cine naiba ar folosi o 
asemenea bază? 

Kari a zâmbit. 

— Chiar şi tu. De fiecare dată când te uiţi la ceas. E 
baza întregului sistem folosit de noi pentru măsurarea 
timpului. 

— A, ai dreptate, a făcut el ruşinat şi a dat din cap. 

— Civilizaţiile antice au folosit multe alte baze de 
calcul, a vorbit mai departe Nina. Mayaşii s-au slujit 
de baza douăzeci, europenii din Epoca Bronzului, de 
baza opt... 

A rotit capul brusc pentru a examina din nou 
simbolurile. 

— Baza opt. Asta trebuie să fie. 

— Dar de ce ar folosi cineva baza opt? a întrebat 
Chase. 

Drept răspuns, Kari a ridicat mâinile cu degetele 
desfăcute, dar cu cele mari lipite de palme. 

— Aha, pricep. Îşi folosesc degetele mari să numere 
pe celelalte degete, dar pe ele nu le pun la socoteală. 

— Asta e teoria, a spus Nina, căutând ceva printre 
inscripţii. Aşadar, în loc de unu, zece, o sută avem 
unu, opt, şaizeci şi patru... 

S-a grăbit să ajungă la uşă. 

— Deci, prima coloană reprezintă unităţi simple, a 
doua, multipli de opt, apoi şaizeci şi patru, cinci sute 
doisprezece, patru mii nouăzeci şi şase şi... 

— Treizeci şi două de mii şapte sute şaizeci şi opt, a 
încheiat Kari. 

— Exact. Aşadar, numărul va fi, să vedem... trei 
unităţi simple, plus cinci unităţi de opt, adică 
patruzeci, plus şaizeci şi patru înmulţit cu şapte... 

Chase a scos un geamăt care-i trăda plictiseala. 

— Vă las pe voi să socotiți. 

Kari a fost prima care a dat răspunsul. 

— Cincizeci de mii şase sute şaizeci şi şapte. 

— Bine, a zis Nina. Tu calculează al doilea număr, 
iar eu, pe al treilea. 

După încă un efort de calcul mintal, au ajuns la 
rezultate: 36 695 şi 14 452. 

— Bun. Deci, primul minus al doilea minus al 
treilea... 

Amândouă s-au concentrat intens, iar Chase le-a 
privit atent - numai că a văzut cum amândouă se 
întristează aproape în acelaşi timp. 

— Ce s-a întâmplat? Care e răspunsul? 

— E minus patru sute optzeci, i-a spus Nina cu un 
aer deznădăjduit. Înseamnă că nu au folosit baza opt. 

— N-ar putea fi în baza nouă? a întrebat Kari. Dacă 
în baza zece rezultatul e prea mare, iar în opt e prea 
mic... 

— Rezultatul va fi de ordinul miilor. Fir-ar să fie! a 
exclamat ea şi i-a aruncat lui Chase o privire 
întrebătoare. 

— Douăzeci şi patru de minute. 

— La naiba! Intrăm în criză de timp! 

Furioasă, a dat cu piciorul în uşă. 

— Ce Dumnezeu ne scapă? 

Chase s-a aplecat şi a căutat printre bilele de plumb, 
sperând că va găsi vreun indiciu. Nimic. 

— Dar dacă facem o apreciere din ochi şi punem în 
taler bile la întâmplare? a întrebat el. Există şansa de 
a nimeri. 

Nina a dus mâna la pandantiv. 

— Ar însemna să fim cei mai norocoşi oameni din 
lume. 

— Doar pe asta ne mai putem bizui. Nu trebuie să 
renunţăm - chiar dacă ne-am întoarce, trecând din 
nou prin cele două încercări, indienii ne-ar ucide 
imediat ce ne-ar vedea. lar Hugo, Agnaldo şi 
profesorul ar avea aceeaşi soartă. 

— Dacă greşim, vom muri oricum, i-a reamintit Kari, 
făcând semn către ţepuşele ce atârnau de tavan. 

— Poate există vreo modalitate de a trage maneta 
aceea din exteriorul camerei... 

Dar Nina deja nu mai asculta. Ceva din cele spuse 
de el nu-i dădea pace. 

Trecând din nou prin cele două încercări... 

Acest lucru o chinuise, refuzând să fie alungat din 
minte. lar acum îşi dăduse seama ce era... 

— Există o altă cale, a exclamat ea. Trebuie să fie! 
Oamenii tribului întreţin templul, dar şi capcanele - 
acestea sunt repuse la loc. Şi reparate, a adăugat, 
făcând semn către uşa de piatră. Imposibil ca ziditorii 
templului să-i silească pe oamenii care urmau a-l 
proteja şi întreţine să treacă prin acele încercări de 
fiecare dată când aveau treabă înăuntru - o simplă 
greşeală şi mureau! Deci trebuie să existe o cale 
sigură de acces, fără să-ţi rişti viaţa de fiecare dată. 

— O uşă secretă? a întrebat Chase. 

— Da, o uşă de serviciu, ori măcar o modalitate de a 
permite ieşirea din fiecare încercare fără a fi nevoie să 
se îndeplinească toate procedurile. 

Nina a întors fasciculul lanternei către pereţii 
camerei. 

Posibil să existe vreun comutator, sau vreun bloc de 

piatră ce se mişcă, ceva, o modalitate de a deschide 
uşa. 

Au cercetat în grabă pereţii camerei, trecându-şi 
vârfurile degetelor peste piatra rece pentru a depista 
ceva ce ar fi părut nefiresc. După un minut, Chase a 
strigat: 

— Aici! 

Nina şi Kari s-au dus lângă el, într-un colţ al 
camerei. La nivelul podelei, exact unde se uneau 
pereţii, exista o mică fantă verticală. Deschizătura nu 
era largă - însă, în comparaţie cu îmbinările precise 
ale celorlalte blocuri de piatră, era evident ceva 
gândit, nu o eroare făcută de vreun lucrător. 

— Ce e înăuntru? a întrebat Kari. 

— N-am idee - e prea mică pentru degetele mele. 
Nina, tu ai degete delicate şi finuţe - ia vezi tu ce-i 
acolo. 

— Aş vrea să rămână aşa, a spus ea pe un ton 
plângăreţ, dar a îngenuncheat lângă fantă. Vai, 
Dumnezeule. Sper să nu existe acolo ceva care 
retează degete sau vreun scorpion. 

Cu teamă şi-a strecurat degetele printre blocuri, 
încă puţin... încă... 

Vârful unui deget a atins ceva. S-a crispat, temându- 
se că ar fi vreun declanşator care să facă ţepuşele şi 
grătarul să cadă peste ei. Însă au rămas netraşi în 
ţeapă. 

Pentru moment. 

— Ce s-a întâmplat? a întrebat Kari. 

— Înăuntru e ceva metalic. 

— Un comutator? 

— Nu ştiu... Stai puţin. 

A încercat să-şi strecoare degetele în jurul 
obiectului care îi obstrucţiona accesul. 

— Posibil. 

Chase s-a aplecat mai mult. 

— Poţi trage de el? 

— Lasă-mă pe mine, a zis Kari. Nina, ar trebui să 
aştepţi în pasaj. Pentru cazul că se întâmplă ceva rău. 

— Dacă nu funcţionează, înseamnă că oricum vom 
muri curând. Mai bine ieşiţi voi doi din cameră. 
Haideţi! a adăugat ea, înainte ca ei să apuce a obiecta. 

A respirat adânc, timp în care ceilalţi s-au retras din 
cameră. 

— Bun. Gata, uite... 

Şi-a înfăşurat degetele pe după bucata de metal, a 
rămas nemişcată o clipă, întrebându-se dacă era bine 
ce făcea, apoi a tras. 

Clic! 

Cadrul suspendat înţesat cu ţepuşe a rămas 
neclintit. 

Dinspre uşa de piatră s-a auzit un clinchet ceva mai 
puternic. Nina a respirat uşurată. 

— Cred că a mers... 

— leşi din încăpere, i-a ordonat Chase, făcându-i 
semn lui Kari să rămână locului, iar el s-a apropiat de 
uşă. 

Nina s-a supus cu un aer recunoscător. El şi-a făcut 
curaj, apoi a împins. Uşa s-a deschis fără probleme, cu 
un scârţâit când piatra s-a frecat de piatră. Dincolo se 
găsea un alt pasaj. 

— Ai reuşit, bravo! a strigat Kari. 

— Bună treabă, a rostit Chase. Dar trebuie să ne 
grăbim - mai avem doar douăzeci şi unu de minute. 

— Atunci s-o luăm din loc. 

Nina l-a bătut amical pe Chase pe braţ, apoi i-a luat- 
o înainte. 

— Ai avut dreptate privind gândirea derivată. 

— Alcătuim o echipă foarte tare, nu? Tu cu mintea, 
eu cu muşchii şi Kari cu... 

— Frumuseţea? a sugerat Nina, iar Kari a zâmbit. 

— Voiam să spun agilitatea, dar e bună şi 
caracterizarea ta, a zis Chase, apoi a luat lanterna din 
mâna ei. Gata. Aşadar, am trecut cele trei încercări. 
Acum ce facem? 

— Acum lăsăm artefactul unde-i este locul şi ieşim 
naibii de aici, a glăsuit Nina înaintând prin pasaj. 


Castille s-a uitat cu un aer îngrijorat spre vest. 
Soarele coborâse de mult dincolo de coroanele 
copacilor, dar câte o rază orbitoare mai străpungea 
când şi când frunzişul foarte des. 

Soarele era foarte aproape de orizont. lar, pe 
măsură ce ora crepusculului se apropia, cerul căpăta o 
nuanţă tot mai închisă de albastru. i 

A întors capul spre intrarea în templu. In pătratul de 
întuneric nu se vedea nici o mişcare, iar situația 
rămăsese neschimbată de când lumina lanternei lui 
Chase dispăruse acolo în urmă cu patruzeci de 
minute. 

— Grăbeşte-te, Edward, a rostit el, mai mult către 
sine. 

— Dacă... dacă au murit? a întrebat Philby, a cărui 
față era năpădită de sudoare. 

Inconjuraţi de câţiva vânători, cei trei prizonieri 
stăteau în genunchi în faţa colibei bătrânilor. 

— Eu cred că vor reuşi, a zis el, dorindu-şi să fie la 
fel de încrezător precum se exprimase. 

Flecăreala indienilor şi ciripitul păsărilor au fost 
acoperite la un moment dat de nişte pârâituri. Sunetul 
venea dinspre rucsacurile lor abandonate. 

„Echipa de explorare, mă auzi? Sunt Perez. Mă 
auziti? Terminat. “ 

Indienii au reacţionat sărind ca arşi, aşa cum era de 
aşteptat şi au luat poziţii de apărare, îndreptându-şi 
armele dincolo de perimetrul satului, ca şi cum ar fi 
anticipat un atac. 

„Echipa de explorare, răspunde, răspunde, terminat. 

— Dacă i-am putea răspunde, ar trimite un elicopter, 
a spus di Salvo în şoaptă. Cu nişte întăriri. 

— Şi arme! a adăugat Philby, plin de speranţă. 

— Dacă-i convingem să ne dea aparatul de emisie- 
recepţie, a zis Castille. 

Acum indienii îşi dăduseră seama de unde veneau 
sunetele şi verificau precauţi rucsacurile, 
împungându-le cu suliţele. 

„Echipa de explorare, nu ştiu dacă mă auziți... “Unul 
dintre indieni a izbit cu vârful suliţei în sacul lui 
Castille, făcând transmisia să se întrerupă câteva 
momente, „... avem companie. Aud cel puţin un 
elicopter apropiindu-se, posibil Chiar două, vin spre 
poziția mea. Nu sunt oamenii noştri, repet, nu sunt 
elicopterele noastre. Vă rog să răspundeți. 

— Să fie armata? a întrebat Castille, destul de 
îngrijorat. 

— Aş fi fost înştiinţat dacă planificau operaţiuni în 
junglă, i-a spus di Salvo. 

— Merde, a făcut Castille, dându-şi seama cu groază 
cine ar fi putut sosi cu elicoptere tocmai acolo. 
Agnaldo, încearcă, convinge-i să ne dea aparatul. 
Trebuie să... 

Unul dintre indieni a scos aparatul din rucsac. Acum 
vocea lui Perez se auzea şi mai clar. 

„Echipa de explorare, văd unul dintre elicoptere! 
E... Iisuse! 

Din difuzor s-a revărsat un ţiuit provocat de paraziți 
şi indianul, speriat, a aruncat aparatul la pământ. 
Derutat, Philby s-a uitat la Castille, apoi la di Salvo. 

— Ce s-a întâmplat? Ce-a fost zgomotul acela? 

Castille s-a uitat sumbru la el, apoi s-a răsucit să 
privească spre fluviu. Câteva secunde mai târziu, un 
sunet ca un tunet îndepărtat a ajuns până la ei. 

— Acela a fost zgomotul produs de explozia iahtului. 

— Ce? 

— E Qobras. Ne-a găsit. 


Chase şi-a consultat ceasul. 

— Ne-au mai rămas optsprezece minute. 

— Înseamnă că trebuie să ne mişcăm mai repede, a 
spus Kari, după care a arătat brațul de sextant pe 
care-l ţinea în mână. Să găsim locul potrivit pentru 
artefact. 

— Probabil că ar fi bine să-l lăsăm aici şi să susţinem 
că l-am pus la locul lui, a zis Nina, nu chiar în glumă. 

— S-ar putea să verifice, i-a răspuns Chase cu 
sarcasm în glas. 

— Ei, mi-a trecut doar prin minte... Vai! 

Ajunseseră la capătul coridorului. 

Chase a ridicat lanterna. Fasciculul ei, deşi 

strălucitor, s-a pierdut cu totul în încăperea uriaşă 
aflată dincolo de prag. 

— Templul lui Poseidon, a rostit Nina în şoaptă. 

Impresionat, Chase a făcut ochii mari. 

— Dumnezeule mare. 

După părerea Ninei, încăperea se întindea pe 
aproape şaizeci de metri, ocupând jumătate din 
lungimea întregii clădiri şi fiind aproape la fel de lată. 
Tavanul boltit din piatră, împodobit cu aur şi argint, se 
înălța ca acoperişul unei catedrale, sprijinit pe toată 
lungimea de contraforți plasați pe laturile încăperii 
vaste. În spaţiile semănând cu nişte alcovuri, aflate 
între contraforți, se găseau statui, sclipind în culoarea 
inconfundabilă a aurului. Erau zeci, aşezate în şiruri şi 
împodobite cu bogății inimaginabile. 

Însă acestea nici nu se comparau cu ceea ce le-a 
reţinut atenţia celor trei exploratori. La capătul 
îndepărtat al sălii, întinzându-se până la cel mai înalt 
punct al tavanului, situat la optsprezece metri, exista 
o altă statuie. 

Poseidon. 

— Dumnezeule, a zis Nina şi s-a apropiat de ea, 
alungând complet din minte orice gând că ar putea 
cădea în vreo capcană. Este exact cum a descris-o 
Platon... 

— „lar zeul însuşi stătea într-un car de luptă, 
mânând şase cai înaripaţi şi având o asemenea 
măreție, încât atingea acoperişul clădirii cu capul”, a 
recitat din memorie Kari. 

— Ai scoate ceva bănuţi pe ăsta dacă l-ai pune la 
vânzare pe ebay, a remarcat Chase. 

— Acelea trebuie să fie cele o sută de nereide, a 

spus Kari, fără să-l bage în seamă şi făcând semn 
către un cerc alcătuit din statui mult mai mărunte, 
aşezate în jurul carului în care stătea Poseidon. 

— Mie nu mi se par a fi chiar o sută, a zis Chase, 
când s-au îndreptat spre statuia uriaşă. 

— Pun rămăşag că sunt şaizeci şi patru, a rostit 
Nina. În baza opt, acesta ar fi un număr la fel de 
important ca o sută în baza zece. Platon a folosit un 
cuvânt tradus din alt sistem numeric, însă numărul 
real pe care îl reprezenta era diferit... 

— Am numărat şaptezeci şi trei, a întrerupt-o Kari. 

— Poftim? Şaptezeci şi trei? a exclamat Nina, 
neîncrezătoare. Ce fel de sistem ar avea șaptezeci şi 
trei drept număr important? 

— Vorbeşti serios? Ne doare-n cot, a spus Chase. 
Suntem aici - iar acum să facem ce trebuie, altfel vom 
fi ucişi, bine? 

— Bine, a încuviinţat ea, strâmbându-se. Dar tot mi 
se pare oarecum absurd... 

Inapoia statuii uriaşe era o deschizătură care dădea 
spre un şir de trepte. Le-au urcat şi au pătruns în altă 
încăpere, mai mică decât cea a templului principal, 
dar mai decorată - ba chiar extravagantă. Deşi mai 
scundă, tavanul acesteia era boltit ca să păstreze 
aspectul exterior al templului. Dar dacă restul fusese 
construit din piatră, acesta era din altceva. 

— Fildeş, a zis Kari, când Chase a îndreptat 
fasciculul de lumină spre tavan. După Platon, 
acoperişul întregului templu trebuia să fie căptușit cu 
fildeş, a continuat ea, încruntându-se. 

— Dar acesta nu e adevăratul templu al lui 
Poseidon, a precizat Nina. E o replică, o copie. Atlanţii 

au încercat să reproducă citadela Atlantidei în acest 
nou cămin al lor. Cred că le venea mai greu să 
găsească fildeş aici, astfel că s-au descurcat cu ceea 
ce au găsit... Hopa, a făcut ea şi s-a oprit brusc. Eddie, 
dă-mi lanterna, a cerut şi i-a înşfăcat-o din mână. Am 
găsit ceea ce căutam. 

A îndreptat lumina spre partea din spate a camerei. 
O strălucire caldă ilumina discret. Oricalc. 

Întregul perete era acoperit cu metal, foiţe pe care 
erau înscrise texte antice. Nina a văzut imediat că era 
o altă variantă a limbii, ceva mai veche, dar destul de 
avansată. 

Însă nu asta i-a reţinut atenţia până la fascinaţie. A 
plimbat raza lanternei peste ilustraţia mare care 
domina peretele, urmând nişte linii distorsionate, dar 
foarte familiare... 

— Aceea e o hartă? a întrebat Chase, nedumerit. 

— Atlanticul, i-a şoptit Nina. Şi dincolo de el. 

Cu toate că aveau detalii inexacte, formele 
continentelor erau imposibil de confundat. Coasta de 
est a Americilor de Nord şi de Sud în stânga, Europa 
şi Africa în dreapta. Dincolo de Africa, harta continua 
cu Oceanul Indian, urmând forma Indiei şi chiar unele 
părţi ale Asiei. O serie de linii mai slab conturate 
legau diferite puncte, trasând, din câte se părea, rute 
între porturi şi marcând drumuri spre aşezări din 
interiorul continentelor. 

Mai toate liniile convergeau spre un anumit loc din 
Atlanticul de Est, spre o insulă de o formă care nu se 
mai regăsea pe nici o hartă modernă. 

— lisuse. 

Vreme de o clipă, Nina a simţit că i se opreşte inima 

în piept. 

— Am găsit-o. Atlantida. Exact unde am spus că 
este. 

— Doamne! a exclamat Kari, făcând un pas în faţă 
pentru a vedea mai bine. Nina, ai găsit-o, ai găsit-o! 

— Ba nu, am găsit-o împreună, i-a răspuns ea, 
împărtăşindu-i entuziasmul. Am reuşit, am descoperit 
Atlantida. 

Un moment, a fost gata să strige de bucurie - dar şi- 
a adus brusc aminte de situaţia în care se găseau. 

— Eddie, cât mai avem până când va trebui să 
ajungem afară? 

— Paisprezece minute. Singura parte dificilă va fi să 
ne întoarcem printre stâlpii cu ţepuşe - poate reuşim 
în opt minute, dacă o întindem de aici. 

Chase s-a îndepărtat de hartă şi a zărit ceva în 
partea din spate a camerei. 

— Aşadar mai avem şase minute ca să explorăm? 
Păcat! Mare păcat! a zis ea şi s-a lovit cu pumnul 
peste coapsă de nemulţumire. Am nevoie de mai mult 
timp! 

Kari a ridicat piesa din oricalc. 

— Să vedem unde e locul braţului de sextant. Dacă 
ajungem la timp în sat, poate reuşim să-i convingem 
să ne permită întoarcerea în templu, promiţându-le că 
nu vom lua nimic. Nu avem nevoie decât de fotografii. 

— Nu e suficient, a gemut Nina, simțind că toate 
eforturile făcute de ea nu duceau nicăieri. Ştia că 
indienii nu le vor îngădui să mai intre o dată în templu 
- asta presupunând că nu-i vor ucide pentru a păstra 
secretă până şi existenţa acestuia. 

— Hei. 

La început, Chase a avut impresia că descoperise o 
altă ieşire, un soi de tobogan care cobora din cameră. 
Însă o simplă privire în jos l-a lămurit că acea cale era 
blocată de bucăţi de rocă. Nu i-a scăpat faptul că 
resturile făceau notă discordantă cu standardele 
riguroase cu care se obişnuiseră deja în templu, însă a 
văzut în apropiere ceva şi mai interesant. 

— Hei, ia uitaţi-vă aici. 

Nina şi Kari s-au grăbit să răspundă chemării lui şi 
au văzut un altar, o lespede înaltă din piatră lustruită 
de culoare neagră. Pe ea se aflau câteva obiecte, toate 
confecţionate din oricalc. 

— Asta trebuie să fie cealaltă parte a sextantului, a 
spus Kari, arătând spre o piesă plată, de forma unei 
felii de plăcintă, pe care erau înscrise numere în limba 
atlanţilor. 

Nina şi-a scos pandantivul şi l-a lipit de partea de jos 
a sextantului. Curburile celor două piese se potriveau 
perfect. 

— Dumnezeule, am avut o parte din acest sextant 
încă de la început, a zis, punându-şi pandantivul 
înapoi la gât. Dă-mi braţul. 

— Cum se face că naziştii au plecat doar cu piesa 
aceea şi nu au luat şi restul? a întrebat Chase. 

— Poate că oamenii care au luat restul au fost 
prinşi, ajungând să fie traşi în ţeapă pe fluviu. 

Nina a plasat rapid protuberanţa de pe partea 
inferioară a braţului în gaura corespunzătoare din 
porţiunea de sus a triunghiului, răsucindu-l astfel 
încât săgeata înscrisă pe suprafaţa lui s-a aliniat cu 
semnul de deasupra fiecărui număr. 

— Funcţionează, a spus ea, simțindu-se într-un fel 

răzbunată, dar şi tristă că nu va arăta nimănui ce 
descoperise. Oglinzile, indiferent din ce ar fi fost 
făcute, au dispărut, dar se văd încă fantele unde se 
introduceau. Extraordinar, chiar erau în stare să 
calculeze latitudinea şi asta acum zece mii de ani... 

— Bine, dacă braţul s-a întors la locul lui, haideţi să 
mergem, a propus Chase. 

Nina a făcut un gest cu mâinile. 

— Stai, aşteaptă. 

— Nina, îi vor ucide pe Hugo şi pe ceilalţi, dar şi pe 
noi, dacă nu ne mişcăm fundurile de aici. 

— Incă un minut, doar unul. Te rog! 

— Las-o, a zis Kari cu glas hotărât. 

Nemulțumit, Chase a acceptat, dar a făcut un semn 
clar către ceasul de la mână. 

— Harta, a rostit Nina, aproape înecându-se cu 
cuvintele în graba ei de a se exprima. Uitaţi, 
destinațiile de la capetele rutelor comerciale, sau 
orice ar fi ele, sunt numerotate, iar indicaţiile privind 
punctele cardinale sunt marcate alături. Gura 
Amazonului este aici - şi a arătat spre ea - spune 
şapte, sud şi vest, la fel cum scrie şi pe braţul 
sextantului. 

S-a apropiat de hartă, privind atentă la 
reprezentarea Africii şi a făcut semn către punctul cel 
mai sudic al continentului. 

— Dar uitaţi-vă aici! Capul Bunei Speranţe este şi el 
marcat. Arată latitudinea relativ la poziţia Atlantidei! 

Chase a scuturat încheietura mâinii stângi, 
arătându-i ceasul. 

— Punem punct aici, Nina! Hai să plecăm! 

— Păi, nu vezi? Ştim deja cât de departe spre sud 

este gura Amazonului faţă de Atlantida, la şapte 
unităţi de latitudine, iar acum ştim cât de departe spre 
sud susțineau ei că se află Capul - deci, dacă ştim 
poziţiile acestora, una faţă de cealaltă, în determinări 
moderne, putem folosi diferenţa ca să aflăm cu 
exactitate cât de mare este o unitate de latitudine 
folosită de atlanţi, iar apoi plecăm înapoi de la Amazon 
ca să găsim locul precis al Atlantidei. Vom reuși! 
Acum, după ce le-am înţeles sistemul, nici măcar nu 
mai avem nevoie de artefact - ne trebuie doar timp să 
facem calcule. 

— Nina, nu mai avem timp, a spus Chase, iar tonul 
lui a lămurit-o fără nici un dram de îndoială că nu mai 
era cazul să continue acea discuţie. Trebuie să ieşim 
de aici. Imediat! a insistat el şi i-a luat lanterna din 
mână. Hai, Kari. Să mergem! 

Au ieşit în fugă din încăpere, trecând pe lângă 
statuia colosală a lui Poseidon. Nina a avut senzaţia că 
mai percepe un zgomot ce stârnea ecouri în sala mare, 
altul decât cel făcut de paşii lor. 

— Ce e cu zgomotul acela? Se aude ceva! a zis. 

Şi Chase a auzit acelaşi lucru, un uruit de joasă 
frecvenţă, crescând în intensitate clipă de clipă. 

— Drace, pare a fi un elico... 

Intregul templu s-a cutremurat în momentul când o 
explozie a făcut o gaură în acoperiş. 

— La pământ! a urlat Chase, azvârlindu-se peste 
Nina, în timp ce bucăţi sfărâmate de piatră cădeau 
ploaie în jurul lor. 

Blocuri mult mai mari se prăbuşeau pe podea în 
zona de sub gaura care se căscase în tavan, 
spărgându-se cu un zgomot asurzitor. 

Prin bortă pătrundea un curent de aer cumplit de 
puternic, stârnind nori de praf care alcătuiau vârtejuri 
ameţitoare. Chase s-a rostogolit de pe Nina şi a privit 
cu ochii întredeschişi spre cerul în pragul apusului - 
întunecat aproape imediat de ceva masiv. 

Ceva uriaş. 

Urletul motoarelor elicopterului şi duduitul ca de 
mitralieră scos de lamele rotorului erau atât de 
puternice, încât se simțeau cu tot trupul. Chase a 
văzut un elicopter de construcţie rusească, Mi-26 
Halo, cel mai mare din lume, proiectat să transporte 
sarcini impresionante la distanţe considerabile. 

Sarcini impresionante - sau un număr mare de 
soldaţi. 

Elicopterul a ajuns în poziţie staţionară exact 
deasupra găurii. Uşile din fuzelaj s-au deschis, urmând 
ca dintr-un moment în altul să fie aruncate frânghii pe 
care soldaţii să coboare în rapel până în templu... 

— Haideţi! a strigat Chase, vocea lui auzindu-se cu 
greu din cauza zgomotului tunător scos de elicopter. 

Le-a ajutat pe femei să se ridice. 


330 


— Intraţi în tunel! Imediat! 

— Ce se petrece? a ţipat Nina cu glas ascuţit. 

— Ne-a descoperit Frăția! Intraţi în tunel! Fugiţi! 

A prins-o de braţ pe Nina, care încă nu-şi revenise 
din uluială şi a tras-o după el, iar Kari a pornit în 
goană alături de el. 

Din Halo au coborât şerpuitor şase linii întunecate. 
Au fluturat în curentul descendent câtva timp, apoi s- 
au îndreptat când pe ele au început să coboare, cu 
mişcări pricepute, oameni îmbrăcaţi în salopete negre 
de luptă, purtând armură de protecţie şi având prinse 
de piept lanterne ale căror fascicule de lumină erau 
orbitoare. Doar aruncând o privire peste umăr, Chase 
a văzut suficient ca să-şi dea seama că erau 
profesionişti, probabil foşti militari. 

Fiecare era înarmat cu o puşcă automată Heckler 
and Koch UMP-40, dar şi cu altele, probabil. 

Avându-l în frunte pe Chase, care lumina drumul cu 
lanterna, au ajuns la pasaj. Zgomotul elicopterului 
însă se auzea, cu toate că fugarii pătrunseseră deja 
adânc în labirintul întortocheat şi trecuseră de uşa ce 
dădea în încăperea unde trecuseră Încercarea Minţii. 

— Cum de ne-au descoperit? a întrebat Kari. 

— Nu ştiu, a spus Chase, în timp ce au intrat în 
următorul tunel. Probabil că au plasat vreun detector 
pe iaht. 

Neobişnuită cu un ritm atât de alert, Nina rămăsese 
fără suflu. 

— Dar ce vor? 

— Acelaşi lucru ca noi, i-a răspuns Kari. Numai că ei 
vor să distrugă totul, să se asigure că nimeni nu va 
folosi informaţiile pentru a descoperi Atlantida. 

— Dar ţin să ne distrugă şi pe noi, a adăugat Chase. 

— Of, Doamne! a exclamat Nina. Unde sunt 
Jonathan şi Hugo? 

— Sper că duşmanii noştri au venit direct la templu, 
ocolind satul, a zis el cu glas sumbru. 

Au ajuns la ultima porţiune a pasajului care ducea 
spre podul mobil de peste bazin. In spatele lor se 
auzea zgomotul făcut de paşii celor care se apropiau 
în goană. 

— Duceţi-vă spre ieşire, a spus Chase, întinzându-i 
Ninei lanterna în momentul în care traversau în fugă 
podul ce se îndoia sub greutatea lor. Să mă aşteptaţi. 

— Ce vrei să faci? 

— Încerc să le încetinesc înaintarea, să nu pe prindă 
din urmă. Voi fugiţi! 

S-a oprit la capătul podului, lăsându-le să treacă pe 
lângă el. Apoi a prins scândura de la capăt şi a ridicat- 
o de pe bârnă, după care a împins-o în lateral cu toată 
puterea. Podul s-a curbat pe toată lungimea, scoțând 
scârţâituri şi gemete. 

Cu un icnet ce-i trăda efortul dureros, l-a împins în 
bazin. Când i-a dat drumul, fixând podul lipit de 
peretele vertical, lemnul a dat să se îndoaie pentru a 
reveni la forma iniţială. L-a lovit cu piciorul, 
împingând capătul în apă un plescăit puternic. Părând 
brusc interesat, caimanul rămas în bazin a apărut la 
suprafaţă. 

— Gata, duceţi-vă! a strigat şi a alergat spre ieşire. 

Kari a pornit prima, dar Nina, aşteptându-l să le 
ajungă, ezita să pornească. 

— Greutatea lor va face capătul podului să intre în 
apă, a spus el, luând-o la fugă de-a lungul pasajului. Şi 


332 


atunci o să vedem dacă crocodilului îi mai este foame 
sau nu. 

— Eu credeam că e caiman, a zis ea printre gâfâieli. 

— Mai contează ce e? Hei, am ajuns la stâlpi. Kari, 
mergi tu în faţă, apoi Nina. 

Chiar şi fără să se mai teamă că tavanul va cobori 
peste ei, au mers printre stâlpi mai repede decât i-ar fi 
plăcut Ninei, astfel că hainele li s-au agăţat de câteva 
ori în ţepuşe. În cele din urmă, au scăpat din acea 
cameră, ajungând în cea unde trecuseră încercarea 
Puterii. Chase a trecut în frunte. 

— Imediat ce ieşim de aici, a spus el din alergare, 
fugiţi cât de repede în junglă. Vă îndepărtați de 
templu, găsiţi un ascunziş şi rămâneţi acolo. 

— Dar tu ce vrei să faci? a întrebat Nina. Şi ce se 
întâmplă cu ceilalţi? 

— Îi recuperez eu. Sper însă că indienii s-au supărat 
rău pe Qobras, care le distruge templul şi acum atacă 
elicopterul. Dacă avem noroc, probabil că oamenii 
noştri au rămas nepăziţi. 

— Dar dacă nu avem norocul ăsta? a zis Kari. 

— Atunci am încurcat-o. 

Au dat un ultim colţ şi au văzut în faţă ieşirea din 
templu şi lumina ce dădea să se stingă afară. 

— Sunteţi gata? 

— Nu, a gemut Nina. 

— Vei reuşi. Kari, te rog să ai grijă de ea. Vă ajung 
din urmă imediat ce pot. 

— Bine. 

Ajunseseră aproape de ieşire. 

— Gata, pregătiţi-vă... fugiţi! 

Au ieşit în goană... 

Şi au încremenit. Nu aveau unde să fugă. 

În faţa intrării în templu, aşezaţi în semicerc, îi 
aşteptau zece luptători în combinezoane negre de 
luptă, cu armele gata de tragere. Printre colibe se 
vedeau patru cadavre de indieni; ceilalţi membri ai 
tribului parcă intraseră în pământ. Castille, di Salvo şi 
Philby rămăseseră prizonieri, stând aşezaţi în 
genunchi şi formând un şir în faţa... 

— Salut, Eddie, a zis Jason Starkman. 

Nu semăna cu omul pe care îl văzuse Nina prima 
dată la New York. Costumul fusese înlocuit de 
combinezonul militar - vestă antiglonţ, de care stăteau 
prinse muniţia, un cuţit în teacă şi un cârlig pentru 
căţărări, atârnat pe spate. Peste ochiul drept avea un 
petic negru. Nina a retrăit momentul dezgustător când 
degetul i se afundase în ceva umed şi a început să 
tremure. 

— A, prietene, a spus Chase, zâmbind dispreţuitor, 
apoi a ridicat braţele. Ai adoptat ţinuta de pirat, nu? 

Celălalt l-a privit cu răceală. 

— Văd că faci glume la fel de jalnice ca întotdeauna. 

— Eu cred că vezi doar pe jumătate. 

Vreme de un moment, pe faţa lui Starkman a apărut 
o expresie de crispare, după care şi-a îndreptat atenţia 
asupra Ninei. 

— A, doctor Wilde! Ce plăcere să te revăd. 

Chase şi Kari s-au aşezat imediat în faţa ei, să o 
apere. 

— Las-o în pace, a strigat Kari la individ. 

Acesta a ridicat o sprânceană. 

— Kari Frost. Nici nu mi-am închipuit că o să te 
întâlnesc vreodată. Hajjar ar fi trebuit să accepte 

oferta lui Giovanni, pentru că aşa ne-ar fi scutit de o 
mulţime de necazuri. 

A făcut un gest cu arma, iar oamenii lui au înaintat. 
Deasupra lor, elicopterul a descris tui arc de cerc - 
urmat de un al doilea Halo; curentul descendent 
stârnit de cele două aparate de zbor a făcut copacii să 
se legene de parcă ar fi fost loviți de un uragan. 

— Ce s-a întâmplat cu indienii? a întrebat Nina. 

— Au fugit cu toţii, a spus Starkman, apoi s-a uitat 
spre cadavre. Cei deştepţi aşa au procedat. Unii dintre 
ei şi-au închipuit că se pot pune cu noi. 

Ceilalţi luptători au început să-i percheziţioneze pe 
Chase, Kari şi Nina. 

— Starkman, ce vrei să faci cu noi? a întrebat Kari. 
Ne ucizi? 

— Da. 

Modul nepăsător în care a răspuns a făcut-o pe Nina 
să simtă că-i îngheaţă sângele în vene. 

— Dar mai întâi vreau să aflu ce se află în templu. 

S-a întors cu spatele, a scos aparatul de emisie- 
recepţie de la centură, ceea ce i-a permis Ninei să 
vadă mai bine ce avea pe spate. Era o ancoră de 
prindere, aşa cum i se păruse iniţial, dar se lansa cu 
ajutorul unui dispozitiv ce arăta ca un pistol cu ţeavă 
foarte groasă. Mai toţi membrii echipei de luptători 
erau echipați în mod similar. 

— Comandantul Vulturul către echipa de cercetare, 
recepţie. 

— Ce-i cu mania asta a voastră, a yankeilor, de a 
numi totul atât de pompos? l-auzi, vulturul, a zis 
Chase pe un ton ironic. Eu te-aş socoti mai curând un 

Starkman a pocnit din degete. Unul dintre oamenii 
lui, mare cât un munte, cu un cap mai înalt decât 
Chase, l-a lovit cu pumnul la baza gâtului. Chase a 
căzut în genunchi. 

— Eddie! a strigat Nina. 

Starkman a mimat surprinderea. 

— Cum, Eddie, eşti la per tu cu clienţii? Ori... o fi 
vorba de ceva mai mult? Ar trebui să fii mai precaut, 
doar ştii ce păţeşti din cauza asta. 

— Ţine-ţi gura aia spurcată, a mârâit Chase. 

Celălalt a rânjit şi a lăsat impresia că voia să mai 
adauge ceva, când din aparatul de emisie-recepţie s-a 
auzit un hârâit. 

— Echipa de cercetare către comandantul Vulturul, 
s-a auzit din difuzorul aparatului. Am ajuns în templu 
şi am descoperit artefactul furat. E într-o cămăruţă 
din spatele unei statui. Jason, locul ăsta e incredibil! 

— Sunt convins, a spus el, voind să încheie discuţia 
cât mai repede. Gunter, ce altceva ai mai descoperit? 

— N-o să-ţi vină a crede, dar aici e şi o hartă, chiar 
aşa. E desenată pe o foaie uriaşă de oricalc plasată pe 
un perete. Indică poziţia Atlantidei. 

Starkman a renunţat la atitudinea nepăsătoare. 

— Şi cât de precisă e? 

— Continentele apar cam deformate, dar pot fi 
recunoscute. Şi mai e ceva, Jason. Harta... arată 
poziţia unor repere faţă de Atlantida. Le putem folosi 
pentru a-i stabili poziţia exactă, a zis, vocea trădându-i 
emoția crescândă. Gura nordică a Amazonului este 
marcată ca fiind la latitudinea şapte sud, aşa cum 
apare şi pe artefactul furat de Yuri, iar capul Bunei 
Speranţe este la... şase puncte şi un V răsturnat. Din 

arhivele noastre, ştim că acest simbol apare prima 
oară după opt unităţi singulare, deci înseamnă nouă. 
Nouă plus şase ne dă latitudinea cincisprezece. 

— Capul Bunei Speranţe este la treizeci şi patru de 
grade sud, l-a anunţat Starkman. Capătul deltei 
Amazonului este la aproximativ un grad spre nord. 

— Atunci, o diferenţă de treizeci şi cinci de grade, 
cu cincisprezece minus şapte, cu opt unităţi de 
longitudine între ele, potrivit unităţilor folosite de 
atlanti. Prin urmare, o unitate este treizeci şi cinci 
împărţit la opt... 

Omul a tăcut câteva secunde, cât a făcut calculul. 

— 4,375 grade. 

— Şi atunci la ce latitudine este Atlantida? 

— Să verific pe laptop... 4, 375 înmulţit cu şapte fac 
30,625 grade şi se adaugă un grad pentru a ţine 
seama de poziţia deltei... Atlantida este situată undeva 
între treizeci şi unu şi treizeci şi două de grade nord. 

Starkman i-a aruncat o privire batjocoritoare Ninei. 

— Asta e cam departe la sud de golful Cadiz. Cred 
că până la urmă nu va mai trebui să ne facem griji în 
privinţa teoriei tale. 

Nina nu a spus nimic. Harta din templu plasase în 
mod evident Atlantida în interiorul golfului Cadiz. 
Forma continentelor era imprecisă, dar atlanţii nu 
puteau fi chiar atât de departe. 

Glasul lui Gunter s-a auzit din nou. 

— Chiar dacă admitem că există erori - sistemul 
atlanţilor nefiind la fel de precis ca al nostru - o 
verificare cu sonarul a zonei respective ne-ar lua doar 
câteva zile. 

— lar apoi vom fi siguri că nimeni nu va mai găsi 

Atlantida, a zis Starkman, tot mai emoţionat. Bună 
treabă, Gunter. Plasează încărcăturile de termit şi 
pregăteşte-te pentru evacuare. Să topim templul cu 
totul. 

— Cum, vrei să-l distrugi? a strigat Kari, îngrozită. 

Starkman a ţintuit-o cu o privire glacială. 

— Vom face tot ce trebuie ca să-i împiedicăm pe 
oameni ca tine şi ca tatăl tău să descopere Atlantida. 

— E cea mai mare descoperire arheologică din 
istorie, iar pe tine te interesează doar să o distrugi 
pentru ca şeful tău dement să poată păstra 
cunoştinţele doar pentru sine? a spus Nina, simțind 
că, de dezgust, a reuşit să-şi depăşească sentimentul 
de teamă. Îmi faci greață. 

Starkman a pufnit neîncrezător. 

— Iisuse. Chiar nu pricepi ce se întâmplă? 

— Ce-ar fi să mă luminezi? a făcut ea cu dispreţ. 

— Crezi că prietena ta Kari şi tăticul ei caută 
Atlantida din pasiune? Ai măcar idee câţi bani au 
cheltuit până acum? Zeci de milioane de dolari, dacă 
nu chiar sute! Chiar şi pentru un miliardar, ăsta e un 
hobby cam ciudat. 

— Noi facem asta din motive întemeiate, a zis Kari. 
Spre deosebire de Qobras. 

— Ştiu care vă sunt motivele. Tocmai de aceea m-am 
alăturat lui Giovanni. 

S-a uitat întrebător spre Nina, apoi din nou la Kari. 

— Dar ea ştie? Te-ai ostenit să-i spui de ce cauţi 
Atlantida cu atâta disperare? 

— Atâta vreme cât nu vor să o distrugă, motivele lor 
nu mă deranjează, a intervenit Nina. 

Kari i-a aruncat o privire admirativă. 

— S-ar putea să-ţi schimbi părerea dacă ai şti, i-a 
răspuns, moment în care aparatul de emisie-recepţie a 
scos din nou pârâituri. Dar acum nu vei mai apuca să 
afli. 

— Comandant Vulturul, am pregătit tot ce trebuia. 
Acum plasăm explozivii, s-a auzit Gunter. 

— Am recepționat. 

Starkman a ridicat privirea. Cele două elicoptere 
continuau să se rotească pe deasupra lor, la 
aproximativ şaizeci de metri înălţime. A schimbat 
canalul aparatului. 

— Elicopter doi, sunt comandant Vulturul. 
Pregăteşte-te de recuperare. 

— Recepţionat, i-a confirmat pilotul. 

Unul dintre aparate s-a rotit uşor, pregătit să se 
îndrepte spre templu. Din el au fost coborâte câteva 
frânghii. 

— Ei, cred că ăsta e sfârşitul, a spus el, privind 
peste umăr spre prizonieri. Îmi pare rău de toate, 
Eddie, dar trebuie să respect ordinele. 

— Du-te dracului cu mila şi înţelegerea ta prefăcută, 
jigodie făţarnică, a zis cu silă Chase. Trebuia să-i las 
pe nenorociţii ăia de terorişti din Al-Qaeda să te 
omoare atunci, în Afghanistan. 

— Lumea ţi-e recunoscătoare că nu i-ai lăsat. La 
revedere, Eddie! 

Starkman a făcut semn către oamenii lui, care le-au 
silit pe Nina şi Kari să îngenuncheze alături de Chase. 

Nina a simţit ţeava rece a unei arme lipindu-i-se de 
ceafă. A închis ochii şi... 

Şi a auzit un şuierat scurt. 

Buf! 

Luptătorul din spatele ei a scos un bolborosit şi un 
icnet, după care s-a prăbuşit. A deschis ochii şi a văzut 
sulițe şi săgeți zburându-i pe deasupra capului. Unul 
dintre oamenii din spatele lui Philby a primit o săgeată 
în picior. S-a strâmbat, a dat să şi-o scoată... dar ochii 
i s-au bulbucat să-i sară din orbite. Cu degetele 
mişcându-se spasmodic, zbătându-se să respire, a 
căzut. 

Otrăvit! 

Starkman s-a răsucit - şi a fost izbit în piept de o 
săgeată. Insă aceasta a lovit doar în armura din 
kevlar, fără a pătrunde în carne. 

— Deschideţi focul! a strigat el şi s-a adăpostit în 
apropierea celei mai apropiate colibe, apoi a ridicat 
arma şi a tras rafale lungi în copacii din jur. 

Cei care le ţineau prizoniere pe tinere au făcut un 
salt înapoi, urmându-i exemplul şi au tras spre copaci. 

— Să fugim! i-a strigat Kari Ninei şi a prins-o de 
braţ, trăgând-o după ea. 

Un membru al comandoului s-a întors cu gând să 
tragă în ele, dar o boia plecată din pădure, având două 
greutăţi prinse de capete, i-a prins arma, astfel că 
omul a tras spre cer. Apoi o piatră de mărimea unui 
pumn, prinsă de cel de-al treilea fir al bolei, l-a lovit în 
faţă, spărgându-i câţiva dinţi. 


Chase a întrevăzut şansa de evadare în clipa în care 
luptătorul masiv din spatele lui s-a mişcat. L-a lovit 
fulgerător cu cotul în spate, intenţionând să-l 
nimerească în vintre. 

Nu a reuşit însă. Omul a scos un geamăt de durere, 
dar primise lovitura în muşchiul coapsei. Chase a 

ridicat ochii şi a văzut că individul, cu faţa 
schimonosită de furie, îl privea fix. Mercenarul a 
întors arma... 

Chase s-a azvârlit înapoi, spre genunchii individului, 
încercând să-l dezechilibreze. Celălalt s-a împleticit, 
apoi a căzut, nimerind peste el şi strivindu-i pieptul cu 
genunchii. Respirând şuierat, a prins între mâini 
puşca automată a omului. 

S-a trezit însă izbit drept în faţă. A auzit un plesnet 
brusc, moment în care i-a fost spart nasul. A rămas 
aproape surprins de faptul că nu a simţit practic nici o 
durere, dar ştia din experienţă că aceasta va apărea 
cât de curând. 

Omul a tras braţul înapoi ca să-l mai izbească o 
dată. Chase a dat drumul puştii şi şi-a pus mâinile în 
faţa feţei ca să blocheze lovitura. A strâns puternic, 
încercând să strivească degetele duşmanului... 


Kari şi Nina au gonit spre Castille şi ceilalţi 
prizonieri. 

— Intraţi în colibă! a strigat Kari, în timp ce o suliță 
a despicat aerul exact în urma ei. 

— Ba nu, trebuie să-i ajutăm! a spus Nina. 

Unul dintre indieni zăcea pe pământ, în drumul ei. 
S-a aplecat şi i-a smuls cuțitul. 

— Haideţi! a zis ea. 


Starkman a mai tras câteva rafale spre copaci, după 
care a răcnit în microfonul aparatului de emisie- 
recepție: 

— Elicopter unu! Am nevoie de foc dezlănţuit asupra 
liniei de copaci. Acum! 

Unul dintre oamenii aflaţi în apropierea prizonierilor 
a fost lovit din spate de o suliță, iar vârful ascuţit ca 
briciul, confecţionat din obsidian, i-a pătruns adânc în 
craniu. Continuând să tragă foc automat, omul s-a 
prăbuşit peste peretele colibei, sfărâmând lemnul. 


Scoţând un răcnet, luptătorul masiv şi-a smuls mâna 
din strânsoarea degetelor lui Chase, apoi l-a lovit cu 
genunchiul în coaste cât a putut de tare. Chase a dat 
să scoată un țipăt, dar, rămas fără aer în plămâni, a 
rămas mut. 


Cum atenţia paznicilor a fost atrasă de schimbul de 
focuri din jurul lor, Castille şi di Salvo au reuşit să se 
ridice în picioare chiar când Nina şi Kari au ajuns 
lângă ei. Nina l-a tras pe Philby şi a tăiat liana cu care 
acesta avea mâinile legate, iar Kari a desfăcut 
nodurile legăturilor lui Castille. 

— Armele noastre! a strigat Castille, făcând semn 
către lucrurile lor, puse grămadă în apropiere. 

Încă un om de-al lui Starkman a căzut, otrăvit de o 
săgeată primită în gât. 

Prin sat s-a stârnit un vânt distrugător când 
elicopterul Halo a ajuns deasupra. Curând au început 
să cadă ploaie tuburile gloanţelor trase de mitraliera 
rotativă cu şase ţevi montată în cabină, care 
deschisese focul, împroşcând moarte spre copacii care 
se legănau nebuneşte. 

Philby era în sfârşit liber. 

— Kari! a strigat Nina şi i-a aruncat cuțitul. 

Aceasta l-a prins din zbor şi a retezat legăturile lui 
di Salvo, moment în care Castille s-a aruncat să-şi ia 

puşca. 

— Treci în colibă, la pământ! 

Nina aproape că l-a azvârlit pe Philby în coliba 
firavă, în care, sub ochii ei, s-a înfipt o săgeată. 

Ca să evite o săgeată, unul dintre oamenii Frăției s-a 
adăpostit după o colibă, dar imediat a descoperit că 
prizonierii lui se eliberaseră. 

Elicopterul s-a rotit pe loc, secerând copacii cu 
proiectile trase de mitraliera de la bord. Curentul 
descendent stârnit de rotorul principal era atât de 
puternic, încât colibele au fost distruse, iar fragmente 
din ele au început să zboare în toate părţile. 


Soldatul cel uriaş s-a aplecat şi i-a cuprins gâtul lui 
Chase cu ambele mâini, apăsând cu degetele mari pe 
carotidă. 

Duduitul sângelui din urechi a acoperit până şi 
urletul motorului de elicopter. A văzut aparatul stând 
la punct fix exact deasupra lui, cu rotoarele rotindu-se 
nebuneşte în fundal; în faţa ochilor avea rânjetul sadic 
al individului care încerca să-l stranguleze. A ridicat 
braţele să-l lovească drept în faţă, dar celălalt era 
prea masiv, cu braţe prea lungi, astfel că degetele lui 
s-au încleştat în gol. 

Având în ţeastă acelaşi bubuit asurzitor, a simţit un 
val de întuneric cuprinzându-i vederea periferică. 

Nu reuşea să ajungă la mutra individului care îi 
zdrobea pieptul, dar putea să-l lovească într-o parte a 
corpului... 


Barajul dezlănţuit de armele primitive, dar destul de 
eficiente, ale indienilor ascunşi în junglă s-a oprit 

brusc în momentul în care furtuna de gloanţe 
declanşată din elicopter a lovit în copaci. Dinspre 
aceştia s-au auzit urlete înspăimântătoare. 

Castille a pus mâna pe una dintre puştile Colt şi s-a 
răsucit, dar a descoperit că unul dintre oamenii lui 
Starkman ţintea deja spre el cu o armă UMP. 

Omul a apăsat pe trăgaci - dar în aceeaşi fracțiune 
de secundă di Salvo s-a aruncat cu tot trupul în faţa 
lui Castille. Cele trei gloanţe pornite din armă l-au 
lovit pe di Salvo în coapsă şi şold; sângele a ţâşnit din 
răni, iar el s-a prăbuşit la pământ ţipând de durere. 

Castille a ripostat. Cum duşmanul purta vesta 
antiglonţ, a ţintit în cap. Toate cele trei gloanţe trase 
şi-au nimerit tinta. Teasta omului a  crăpat, 
fragmentele fiind azvârlite care încotro. 

Un alt om de-al lui Starkman a auzit împuşcăturile şi 
s-a răsucit să-şi înfrunte noul adversar. 

S-a trezit izbit în faţă cu călcâiul unei ghete. 

În timp ce îşi pierdea echilibrul, Kari a descris o 
piruetă şi a dat încă o lovitură cumplită în vintrele 
omului, care s-a prăvălit, trecând prin peretele unei 
colibe. 

Ea i-a cules arma de pe jos, a rămas o clipă pe 
gânduri, cât să ia o decizie - apoi l-a împuşcat în cap. 


Chase a simţit că-şi pierde cunoştinţa, semn că în 
curând avea să-şi piardă viața. Soldatul stătea 
deasupra lui apăsându-l cu forţa unui demon, în vreme 
ce, în spatele lui, palele rotorului păreau să 
alcătuiască un soi de halo în spatele capului său. 

Cu ultimele puteri, a reuşit să atingă cu degetele 
lucrul după care se întinsese atât de mult: pistolul 

care declanşa ancora de escaladare, fixată pe spinarea 
omului. 

A apăsat pe trăgaci. 

Cu un pufnet sonor, produs de gazul comprimat 
eliberat brusc, ancora a zburat aproape vertical, 
trăgând după sine cablul de oţel îmbrăcat în nailon şi 
zburând drept spre rotoarele elicopterului. 

Ancora din fibre de carbon s-a izbit de pale şi s-a 
făcut ţăndări - însă cablul a fost aspirat aproape 
instantaneu de capul rotorul ce se rotea, încurcându- 
se în jurul axului. 

Dar, în acelaşi timp, înfăşurându-se. 

Luptătorul a făcut ochii cât cepele când a 
descoperit, şocat, ce avea să se întâmple - apoi a fost 
smuls de la pământ atât de brusc şi violent, încât i-au 
plesnit câteva coaste. Zburând spre cer de parcă ar fi 
pornit dintr-o catapultă, tras în mod inexorabil de 
cablu către rotoare, care i-au dezintegrat corpul, 
fragmente de carne şi sânge începând să cadă peste 
sat. 

Elicopterul s-a cutremurat, devenind imposibil de 
controlat. Cablul înfăşurat în jurul axului rotorului a 
blocat orice posibilitate de comandă, iar acum până şi 
palele erau deteriorate. 

— Retrageți-vă! a strigat Chase. 

Kari a privit în jur. Starkman ţâşnise spre o latură a 
templului. Deasupra lui, uriaşul elicopter a început să 
se răsucească, iar geamătul motoarelor lui a început 
să fie acompaniat de  scrâşnetul strident al 
mecanismelor distruse. Acum mai rămăsese doar un 
om de-al lui Starkman în picioare, iar acesta se afla în 
apropierea lui Chase. 


345 


El şi Castille au tras în acelaşi timp, doborându-l pe 
individ. 

Elicopterul a continuat să se rotească, imposibil de 
controlat. Pe uşa cabinei a căzut un om care a zburat 
spre pământ cu capul în jos, izbindu-se de coliba 
bătrânilor satului, frângându-şi gâtul. 

Pilotul celuilalt aparat şi-a dat seama că o ciocnire 
era aproape inevitabilă, astfel încât, ca o măsură 
disperată, a accelerat motoarele la maximum, mărind 
pasul general al rotoarelor pentru a câştiga altitudine. 
Oamenii care erau ridicaţi cu vinciurile prin gaura din 
tavanul templului au fost striviţi de marginile 
neregulate şi au căzut pe podeaua de piatră de 
dedesubt. 

Cu motoarele cuprinse de flăcări şi scoțând fum, 
Haloul care se rotea s-a izbit de acoperişul templului. 
Structura curbată din piatră, deja slăbită din cauza 
găurii căscate în ea, s-a năruit sub impact. Aparatul de 
zbor a căzut prin tavan, ajungând în interiorul 
construcţiei. Rotoarele s-au făcut bucăţi când au lovit 
piatra dură, aşchiile fiind azvârlite la zeci de metri în 
aer, după care s-au îndreptat spre pământ. 

Rămas fără putere, masivul elicopter a plonjat 
aproape vertical şi s-a zdrobit la baza statuii lui 
Poseidon, unde a explodat. 

Mingea de foc formată s-a dilatat în interiorul 
templului, iar flăcările i-au înghiţit pe cei surprinşi 
acolo. Statuia uriaşă a zeului s-a legănat, apoi a căzut 
în faţă, strivind epava incendiată, iar pojghiţa de aur 
ce o acoperea s-a topit în căldura intensă. 

Căldura a ajuns şi la încărcăturile de termit din 
camera altarului. 

Acestea au fost detonate, temperatura dinăuntrul 
încăperii crescând instantaneu la peste două mii de 
grade. Artefactele din aur şi oricalc nu numai că s-au 
topit, s-au vaporizat, dispărând complet în valurile 
cumplite de flăcări. 

Auzind zgomotul exploziei, Castille s-a întors şi, din 
reflex, s-a aruncat înapoi, în timp ce o bucată zimţată 
dintr-o pală de rotor, de peste un metru lungime, s-a 
înfipt în pământ, între picioarele lui, de parcă ar fi fost 
o suliță. 

— Merde! a strigat el. Elicopterele astea! 


Restul de tavan al templului a cedat, iar mii de tone 
de piatră au început ca o cascadă să se rostogolească, 
îngropând tot ce exista înăuntru. O undă de şoc a 
pornit nebuneşte prin celelalte tuneluri şi încăperi, iar 
un nor uriaş de praf şi moloz a ţâşnit pe intrarea 
templului exploziv, ca un tren expres. 

Chase abia a apucat să se arunce într-o parte ca să 
se ferească din calea acelui torent. 

Replica antică a templului lui Poseidon din 
Atlantida, care rămăsese ascunsă în junglă vreme de 
mii de ani, era distrusă pentru totdeauna, împreună cu 
toate secretele pe care le conţinea. 


Nina s-a uitat din adăpostul ferit de colibă, ferindu- 
şi ochii când norul de praf a trecut prin faţa ei. 
— Iisuse! a exclamat. 


Chase s-a slujit de peretele templului ca să se ridice 
în picioare. Şi-a şters sângele de pe faţă cu dosul 
mâinii. Nasul spart începea să-l doară. Prin praf, i-a 

văzut pe Kari şi pe Castille alergând spre el. 

— Unde e Starkman? a întrebat el pe nerăsuflate. 

— Pe acolo! i-a răspuns Castille. 

În acele momente, individul nu se mai vedea, pentru 
că dăduse colţul clădirii în ruine. 

— Dar Nina? 

— Într-o colibă, i-a zis Kari. 

— Dă-mi arma ta. 

Tânăra i-a întins Coltul. 

— Ce vrei să faci? l-a chestionat Castille. 

— N-am de gând să-l las pe ticălosul acela să scape 
de aici! Kari, ai grijă de Nina. Agnaldo unde e? 

— A fost rănit. 

— Atunci ajutaţi-l! Duceţi-vă, amândoi! 

Apoi, în ciuda durerilor, Chase a pornit să alerge 
după Starkman. 


Starkman a sărit pe baza cu trepte a templului şi a 
gonit de-a lungul acesteia, strigând în aparatul de 
emisie-receptie. 

— Elicopter doi! Sunt comandant Vulturul, vreau o 
recuperare, imediat! 

Elicopterul care supraviețuise zbura cu precauţie pe 
deasupra junglei, la câteva zeci de metri depărtare. 


Pornit în căutarea lui Starkman, Chase a dat colțul 
pe după templu. 

Si l-a văzut! 

— Nu, n-o să-mi scapi, a mârâit el şi a urcat prima 
treaptă. 

Kari a revenit în goană la rămăşiţele colibei în care 

o văzuse pe Nina ascunzându-se împreună cu Philby. 
A dat brusc deoparte pielea de animal care slujea 
drept uşă. 

— Sunteţi întregi? 

— Da, suntem bine, i-a răspuns Nina. 

— Ai face bine să vorbeşti în nume propriu, a 
bombănit Philby. 

Nina nu l-a băgat în seamă. 

— Unde sunt ceilalţi? Eddie ce face? 

— Di Salvo a fost rănit. Hugo îi acordă primul ajutor. 
Iar Chase s-a dus după Starkman. 

— Cum? Hai cu mine, trebuie să-l ajutăm! 

leşind în fugă din colibă, l-a văzut pe Chase urcând 
pe o latură a templului şi s-a îndreptat spre el. 

— E prea periculos! a protestat Kari, dar în zadar. 
Nina! La naiba! 

S-a repezit la echipamentele expediției, a ridicat o 
altă puşcă şi pistolul Wildey, apoi a pornit în fugă 
după Nina. 


Elicopterul rămas s-a apropiat, manevrând cu 
precauţie prin pala de fum gros şi negru care se ridica 
din capătul prăbuşit al templului. În timp ce cobora, 
frânghiile care atârnau din el s-au târât prin frunzişul 
copacilor. 

Starkman a încetinit ritmul alergării, răcnind în 
aparat: 

— Coboară mai repede! Scoate-mă de aici! 

A fluturat braţele furios, chemând aparatul mai 
aproape. 

Pietrele întunecate din jurul lui s-au spart sub 
izbiturile gloanţelor. 

— Jason! a urlat Chase, continuând să tragă. 

Starkman a plonjat pe următoarea treaptă şi a 
ripostat cu foc de puşcă automată. Chase s-a lăsat 
brusc pe vine, iar gloanţele au lovit în peretele de 
deasupra capului, în piatra care, fărâmiţată, a slobozit 
o ploaie de praf peste el. S-a târât vreun metru, după 
care a ridicat din nou capul şi a declanşat un nou atac. 


Nina a auzit schimbul de focuri şi, ajunsă pe treapta 
cea mai de jos a templului, s-a ghemuit şi a privit 
temătoare în faţă. Chase se confrunta cu Starkman pe 
o treaptă mai sus, aproape de capătul devastat al 
clădirii. Elicopterul se apropia de el cu frânghiile 
atârnând. 

Chase a mai tras o rafală - după care s-a auzit un 
declic alarmant, semn că nu mai avea gloanţe. 

Incărcătorul se golise! 

Şi Starkman era în stare să numere împuşcăturile la 
fel de bine ca el. Acum sigur îşi dăduse seama de 
situaţie. Inaintând cu paşi mărunți, Chase a ridicat 
capul brusc, apoi s-a lăsat din nou pe vine. Aşa cum se 
aşteptase, scurta lui apariţie atrăsese focul celuilalt şi 
s-a trezit împroşcat cu fragmente şi aşchii de piatră în 
faţă. Starkman nu avea motive să se teamă că va 
rămâne fără gloanţe. 

Curentul provocat de elicopterul în coborâre era cât 
pe ce să smulgă hainele de pe el. Ajuns la un anumit 
nivel, un elicopter Halo putea dărâma cu uşurinţă un 
om. 

Iar asta făcea ca luarea țintei să fie foarte dificilă. 

Chase s-a  azvârlit pe următoarea treaptă, 
rostogolindu-se imediat până s-a lipit de perete, 

ferindu-se astfel de gloanţele care au măturat pietrele. 
Abia l-a auzit pe Starkman care a strigat în aparatul 
de emisie-recepţie. 

— Apleacă-te în afară şi împuşcă.-l. 

Drace! 

Chase s-a uitat la elicopter. Un om a scos capul pe 
uşa deschisă a cabinei şi s-a uitat fix la el. Apoi s-a 
retras brusc - apărând însă în clipa următoare cu o 
puşcă în mâini. 

De data aceasta nu era o puşcă automată, ci una de 
lunetist, M82, care putea găuri scăfârlia cuiva la o 
distanţă de opt sute de metri depărtare - iar Chase se 
găsea la numai cincisprezece metri. 


— Nina! a strigat Kari, ajungând-o din urmă şi având 
o puşcă în mâini. 

— Trage în elicopter, că vor să-l împuşte pe Chase! a 
răcnit ea, arătând cu degetul spre trăgător. 

Kari a înţeles imediat. Elicopterul uriaş se 
poziţionase deasupra lui Starkman, pentru ca acesta 
să se prindă de una dintre frânghiile care atârnau, 
pentru a fi ridicat cu vinciul până la bord - iar un 
bărbat stătea aplecat din cabină, luneta puştii fiind 
aţintită direct spre Chase. 

A ridicat puşca şi a golit tot încărcătorul în fuzelajul 
elicopterului. 

Ţintaşul s-a dezechilibrat, apoi a căzut din elicopter, 
iar puşca a pornit mai iute decât el. Ţeava armei s-a 
lovit de piatra dură a templului - iar omul a aterizat cu 
capul peste puşcă, al cărui pat i-a trecut prin 
claviculă, după care întreaga armă a pătruns cu totul 
în pieptul lui. Cadavrul s-a rostogolit cu mişcări 

groteşti pe latura templului, încă înfipt în puşcă. 

Starkman a ales una dintre frânghii, prinzându-se de 
ea cu dreapta şi slujindu-se de stânga ca să-şi aşeze 
arma pe umăr, după care a strigat spre pilot să îl 
ridice. 

— Eddie! a urlat Kari, ca să răzbată prin vacarmul 
stârnit de motoarele turate ale elicopterului. 

El a reuşit să o audă şi s-a întors spre ea. 

— Poftim! a strigat ea şi i-a aruncat pistolul Wildey. 

Chase a prins arma cu o singură mână, dovedind o 
precizie deosebită, apoi a sărit în picioare, s-a rotit şi 
a îndreptat-o spre elicopter, în vreme ce Starkman se 
legăna deasupra capului. Haloul se înălța deja cu 
repeziciune, lăsându-şi botul puţin în jos, pentru că se 
pregătea să plece în mare viteză peste pădurea 
tropicală. 

Chase a ţintit spre pilot şi a tras două focuri. Ambele 
gloanţe au găurit fuzelajul sub botul aparatului, dar 
curentul descendent l-a făcut să nu nimerească unde 
ar fi voit. Aparatul a rămas nevătămat. 

Starkman a urcat folosindu-se de ambele mâini, 
ridicându-se rapid, pentru că şi frânghia era trasă cu 
vinciul. 

O altă frânghie, ca un şarpe negru din nailon, 
rotindu-se şi legănându-se în vânt, a trecut prin faţa 
lui Chase, care a făcut un salt şi s-a prins de ea. 

— Of, Dumnezeule! Nu, nebunule, ce faci, nu! a tipat 
Nina cu glas strident şi disperat, în timp ce el era 
smuls de pe latura templului. 

Ţinându-se de frânghie cu stânga, Chase a ridicat 
pistolul Wildey în dreapta şi l-a îndreptat spre silueta 
lui Starkman. Acesta mai avea puţin până să ajungă în 

siguranţa relativă a cabinei. 

— O să te-mpuşc drept în fund, ticălos nenorocit... 

A tras două focuri. Învârtindu-se la capătul 
frânghiei,Chase nu şi-a dat seama unde a plecat 
primul glonţ, însă al doilea a străpuns fuzelajul 
deasupra lui Starkman, care a fost împroşcat cu 
fragmente de vopsea. 

Acesta s-a uitat în jos şi l-a văzut legănându-se la 
capătul frânghiei. Vreme de un moment, Chase a 
crezut că duşmanul lui voia să-şi scoată arma de pe 
umăr ca să tragă în el... 

Curând însă şi-a dat seama că îşi căuta cuțitul de 
luptă. 

Chase a înţeles instantaneu că se găsea într-o 
situaţie gravă. Atârna de o frânghie sub un elicopter 
care se înălţase deja la peste douăzeci de metri în aer, 
continuând să ia altitudine deasupra junglei. 

S-a uitat drept în ochiul teafăr al lui Starkman. 
Acesta a rânjit şi, cu o mişcare brutală, a retezat 
frânghia de care stătea Chase atârnat. 

— Uf, la dracu”, a mai apucat să exclame, după care 
a planat spre coronamentul nesfârşit al junglei. 

Încă ţinea frânghia cu mâna stângă. În fracțiunea de 
scundă dinainte de a atinge crengile cele mai de sus 
ale copacilor, Chase a dat drumul armei şi a apucat 
frânghia neagră din nailon cu mâna dreaptă. 

Ramurile îl loveau în timp ce trecea printre ele, 
devenind tot mai groase şi mai greu de îndoit. Una l-a 
izbit în umăr, iar el a aruncat frânghia spre ea. 

Brusc, nu a reuşit să-şi mai frâneze coborârea şi a 
căzut din nou, fără să mai aibă nimic între el şi sol... 

Agăţându-se de o creangă, frânghia s-a întins. 

Şi-a prins mâinile strâns de ea, scoțând un urlet 
când frecarea i-a încins pielea palmelor, frigându-l. Îşi 
încetinise totuşi prăbuşirea... 

Capătul frânghiei a scăpat din strânsoarea lui, iar el 
şi-a continuat coborârea. Acum se prăvălea liber, 
traversând frunzişul des, care trecea cu viteză 
ameţitoare prin faţa ochilor lui. 

Apoi o lovitură. 

Beznă. 


Un glas îndepărtat, răsunând ca printr-o ţeavă, care 
rostea ceva cunoscut... 

Numele lui. 

— Eddie? o voce de femeie, care se apropia. Eddie! 

Chase a deschis ochii imediat. Prin frunziş, a distins 
petice dispersate ale cerului aflat la apus, dar şi unul 
mai mare, exact deasupra lui. 

I-au trebuit câteva secunde de gândire ca ideea să 
capete consistenţă. 

— Am făcut borta aceea căzând prin frunziş, a zis el 
şi a icnit când a încercat să se ridice în capul oaselor. 

Imediat a şi regretat gestul. Îl durea fiecare muşchi 
din corp de parcă ar fi fost bătut. Cu un geamăt 
îndurerat, s-a lăsat să cadă la loc pe pământ. 

— Eddie! 

— Nina? 

Şi-a mijit ochii şi a văzut că deasupra lui a apărut 
faţa cuiva care îl privea cu un aer îngrijorat. 

— Doamne, ce frumoasă eşti... 

— Ei, bine că măcar vede, a spus altcineva. 

Kari a apărut în câmpul lui vizual în spatele Ninei, 
uitându-se la el, după care a întors capul spre 
coroanele copacilor. Frunzele ningeau apăsat peste ei, 
de parcă ar fi fost fulgi verzi de zăpadă. 

— Cred că a căzut de la douăzeci de metri. 

— Dumnezeule, a făcut Nina, aplecându-se şi mai 
mult. Nici nu-mi vine să cred că a supravieţuit. 

— Nu mor eu chiar aşa, cu una, cu două, doc, a zis 
el, silindu-se ca, în ciuda durerilor, să zâmbească. 

Nina s-a uitat fix la el vreme de un moment, iar pe 
faţă i-a apărut o expresie care reflecta emoţiile trăite 
de ea, după care s-a repezit să-l lovească cu pumnii în 
piept. 

— Nebunule! Eşti un idiot fără pereche! Ce naiba a 
fost în capul tău? De ce ai făcut asta? Ce ţi-a venit? 

— Au, au! Lista e lungă... 

Chase şi-a ridicat capul cu multă precauţie. A simţit 
dureri în tot corpul, dar nici una dintre ele nu părea să 
semene cu împunsătura cumplită - ori cu starea de 

amorţeală - care reprezenta semnul că avea vreo 
fractură. 

Ei, cu excepţia nasului. 

Spre uimirea Ninei, a început să râdă, scoțând un 
hârâit de uşurare pură că rămăsese în viaţă. 

— Of, Iisuse. Ce mă doare tot corpul... Şi nici măcar 
nu l-am căptușit pe ticălos! 

S-a strâmbat în momentul în care s-a ridicat cu 
ajutorul ei. 

— Ce s-a întâmplat? Cât timp am fost inconştient? 

— Nu mult, i-a răspuns Kari. Elicopterul a plecat, a 
zburat spre nord-est. 

— S-ar putea să fi suferit vreo comoţie, l-a prevenit 
Nina. Stai liniştit. 

Chase a văzut apoi ceva ce i-a alungat orice durere 
din minte. 

— Cred că asta este ultima dintre grijile noastre, a 
rostit el foarte rar. 

Nina i-a urmat direcţia privirii. Şi a încremenit. 

Erau înconjurați de indieni. 

Sprijinindu-l amândouă pe Chase, Nina şi Kari au 
fost escortate înapoi în sat. 

Deşi nu se manifestau cu agresivitate - deocamdată 
- Nina şi-a dat seama că indienii erau furioşi. Lucru 
deloc surprinzător, având în vedere câţi dintre ei 
muriseră, distrugerea căminelor, dar şi a templului pe 
care ei şi strămoşii lor îl protejaseră mii de ani şi care 
acum ajunsese o ruină fumegândă. Se mira chiar că ea 
şi restul exploratorilor rămăseseră în viaţă până în 
acel moment. 

Surpriza ei a fost şi mai mare când au ajuns în sat. 
Indienii făcuseră focul, iar di Salvo stătea întins în 

apropierea lui, încă viu şi conştient. Hainele pline de 
sânge îi fuseseră tăiate, iar peste răni i se aplicaseră 
bandaje. Alături de el, cu ajutorul lui Philby, Castille îi 
oferea primul ajutor unui indian. 

— Edward! a exclamat el când grupul s-a apropiat 
de el. Mon dieu! Deci eşti viu! 

— Cam pe-acolo, a spus Chase gemând. Ce faci, ai 
deschis spital de campanie? 

— Avem noi prieteni. Ei, poate că termenul nu se 
potriveşte perfect. Nu mai sunt duşmani, a zis el şi a 
făcut semn din cap spre indieni. 

— Ce s-a întâmplat? a întrebat Nina, când ea şi Kari 
l-au ajutat pe Chase să se aşeze. 

Indienii care Îi  escortaseră s-au retras, 
supraveghindu-i cu atenţie. 

— După ce au văzut că luptăm împotriva lui Jason şi 
a oamenilor lui, se pare că şi-au schimbat părerea 
despre noi. Doar ştiţi expresia aceea: „Duşmanul 
duşmanului meu mi-e prieten.” Sună naiv, probabil, 
dar uite că asta ne-a salvat viaţa. 

Nina s-a uitat la indieni. Unii dintre ei cercetau 
lucrurile recuperate de pe cadavrele oamenilor lui 
Starkman, aranjându-le în grămăjoare şi, din câte se 
părea, făcând o numărătoare, trasând nişte semne pe 
bucăţi de coajă de copac semănând cu pergamentul. 
Cartuşele exercitau o fascinaţie aparte asupra lor; 
două femei le scoteau din încărcătoarele de rezervă, 
împingându-le cu degetele mari, ţinând tuburile în 
lumina focului. 

— Oare e bine să le lăsăm să se joace cu gloanţele? 

— E mai bine decât dacă s-ar apuca să se joace cu 
armele încărcate, a mormăit Chase. Agnaldo cum se 

simte? 

Castille a privit spre pacientul său. 

— A trebuit să-i fac o injecție calmantă, dar o să 
poată traduce. Edward, trebuie să cerem ajutor. 
Aproape sigur că iahtul a fost distrus, iar căpitanul 
Perez şi Julio au murit. 

Kari a părut distrusă. 

— A, îngrozitor, a zis Nina încet. Stai puţin, dacă 
Nereida a fost distrusă, cum vom mai cere ajutor? 

Chase a reuşit o umbră de zâmbet. i 

— La fel cum am comanda o pizza. Sunăm şi gata. In 
bagajele noastre avem un telefon prin satelit. 

— Toate bune şi frumoase, a spus Philby, din glasul 
căruia a răzbătut frustrarea, dar oare simt singurul 
care suferă pentru că o descoperire arheologică 
nepreţuită a fost distrusa? E mai rău decât ce au făcut 
talibanii. 

— Şi nici măcar n-ai văzut interiorul, Jonathan, a 
rostit Nina cu tristețe. Era incredibil. O replică a 
templului lui Poseidon, exact cum l-a descris Platon. 
Exista până şi o hartă indicând poziţia Atlantidei. 

A tăcut. Harta. Acea imagine nu-i dădea pace. 

— Din păcate, prietenii voştri sunt deja în drum spre 
ea, a zis Philby. 

Ea l-a ignorat, gândindu-se intens la ceea ce văzuse 
în interiorul templului. 

— Nina. Ce-i cu tine? a întrebat-o Kari. 

— Harta... Atlantida era situată clar în golful Cadiz. 
Omul lui Starkman s-a înșelat, mai mult ca sigur. 
Atlanţii erau capabili să navigheze pe ocean - 
imposibil ca harta lor să fie greşită cu câteva sute de 
kilometri în ceea ce privea poziţia insulei lor. Ne-a 

scăpat ceva, vreun amănunt referitor la sistemul... 

S-a uitat din nou la femeile care numărau cartuşe. 
Felul în care acestea făceau numărătoarea îi atrăsese 
atenţia şi mai devreme, iar acest lucru o pusese pe 
gânduri. 

S-a apropiat de di Salvo şi s-a ghemuit lângă el. 

— Agnaldo. Mă auzi? 

Faţa lui era plină de broboane, dar, în ciuda 
tranchilizantului administrat, i-a răspuns: 

— Da, te aud. Ce e? 

— Am nevoie de o traducere. 

— O să încerc... Ce vrei să le spui? 

— Întâi, vreau să ştiu dacă pot să mă duc în 
apropierea acelor femei, să văd ce scriu ele acolo. 

Cu greutate, di Salvo li s-a adresat celor doi bătrâni 
care supravieţuiseră, iar după ce a primit răspuns, i-a 
făcut semn Ninei că era în regulă. Cu mâinile sus, s-a 
apropiat precaută de femei. Acestea au rămas 
oarecum surprinse şi temătoare, dar nu i-a trebuit 
multă vreme până să o convingă pe una dintre ele să o 
lase să cerceteze coaja subţire pe care se făcuseră 
însemnările. 

Bănuielile i s-au confirmat: notaţiile reprezentau 
evidențe. A ridicat o foaie spre lumina focului, 
încercând să vadă mai bine simbolurile scrijelite, apoi 
între obiectele capturate a observat un baston 
chemoluminiscent. L-a îndoit, iar reacţia chimică a dat 
naştere unei lumini albăstrui foarte intense. Femeile 
indiene au sărit speriate, după care s-au întors, atrase 
de lumină. Curând, în jur s-au strâns şi alţi membri ai 
tribului, fermecaţi de privelişte. Nina le-a zâmbit 
încurajator, după care şi-a îndreptat atenţia asupra 

numerelor. 

Kari s-a apropiat de ea. 

— Ce faci? 

— 'Ţii minte că eu am socotit că sistemul numeric al 
atlanţilor folosea baza opt? a început Nina, plimbându- 
şi un deget de-a lungul uneia dintre coloane, având 
însă grijă să nu şteargă marcajele făcute cu cărbune. 
Dar asta nu ne-a ajutat la încercarea Minţii, adevărat? 
Iar statuile nereidelor din templu - potrivit lui Platon, 
trebuiau să fie o sută, dar tu ai numărat doar 
şaptezeci şi trei. 

Kari a încuviinţat din cap. 

— Şi, ai descoperit de ce? 

— Nu sunt sigură, a zis Nina şi a privit la gloanţele 
de pe pământ. 

Alături de ele se afla un morman de încărcătoare 
goale. A ridicat unul. 

— Eddie! Câte gloanţe intră într-unul dintr-astea? 

— Într-un încărcător de UMP? Treizeci. 

— Deci, aici sunt peste o sută de gloanţe, bun... a 
spus şi a ridicat unul dintre ele. Hai să vedem. 

Îngenunchind, s-a aşezat mai aproape de una dintre 
femei, uitându-se la ea cu un aer despre care a sperat 
că era prietenos. Femeia a reacţionat cu suspiciune, 
dar nu s-a retras când Nina a ridicat o bucată de 
cărbune şi o coajă de copac neatinsă. Apoi a ridicat 
glonţul, arătând spre semn şi ridicând din sprâncene 
întrebător. 

— Unu, da? Unu? 

Femeia s-a uitat ciudat la ea, după care a zâmbit 
brusc şi a rostit ceva. 

— A zis da, a lămurit-o di Salvo. 

— Grozav. În regulă... 

Nina a luat o mână de gloanţe, lăsându-le apoi să 
cadă lângă genunchi, după care a aşezat două dintre 
ele sub coaja de copac şi a făcut un al doilea semn 
alături de primul. 

— Doi? 

Femeia a confirmat cu un gest din cap. Nina a mai 
adăugat şase gloanţe, după care a făcut şi alte semne. 
Opt liniute în şir... 

Încă o confirmare. Nina a zâmbit, după care a luat 
un al nouălea glonţ, l-a aşezat lângă celelalte, apoi a 
adăugat o liniuţă. 

— Nouă? a întrebat ea. 

Femeia a scuturat din cap. Nina a şters cele nouă 
semne, apoi a desenat un V răsturnat şi a arătat din 
nou spre gloanţe. 

— Nouă? 

Din nou o clătinare din cap, de data aceasta însoţită 
de o expresie de exasperare şi un comentariu făcut 
către ceilalţi indieni, pe un ton ce părea batjocoritor. 
Câţiva dintre ei au chicotit, iar di Salvo i-a imitat. 

— Ce a spus? a vrut Nina să ştie. 

— Că nu-i vine a cred că nu ştii nici măcar să 
numeri, i-a răspuns el amuzat, în ciuda stării de 
slăbiciune. 

Femeia i-a luat cărbunele din mână şi a adăugat un 
singur semn în stânga simbolului, apoi a arătat spre 
cele nouă gloanţe. 

— Aşadar, acela e nouă? a făcut ea gânditoare. 

— Ce-ai descoperit? s-a interesat Kari. 

— Omul lui Starkman a socotit că simbolul V 
răsturnat reprezintă nouă, a zis Nina, gândind cu 

febrilitate. Dar nu e aşa - am început să înţeleg asta 
când am observat cum numără indienii. Ia priveşte! 

A îndepărtat unul dintre cartuşe de celelalte, apoi a 
bătut cu un deget între degetul mare şi arătătorul de 
la cealaltă mână. 

— Unu, a spus ea. 

Indianca s-a uitat fix la ea, neînţelegând prea bine 
ce făcea. Tânăra a pus un al doilea cartuş alături de 
primul şi a lovit din nou uşor în pielea dintre degetul 
mare şi arătător, apoi a lovit între arătător şi degetul 
mijlociu. 

— Unu, doi? 

Femeia a confirmat şi i-a zâmbit din nou. A ridicat 
ambele mâini, folosind cu rapiditate degetele mici ale 
fiecăreia pentru a număra spaţiile goale dintre 
degetele celeilalte, până a ajuns la opt. 

Nina a înţeles semnificaţia formei pe care o 
alcătuiau mâinile ei, vârfurile degetelor mici 
atingându-se după ce s-a oprit din numărat. 

— V-ul întors reprezintă opt „goluri” complete. Deci 
nouă e reprezentat de un V întors plus unu, ceea ce 
înseamnă că... 

A făcut semn către socoteala de pe coaja de copac, 
unde un singur punct era urmat de o pereche de V-uri. 

— Asta înseamnă şaptesprezece - unu plus opt plus 
opt. Dar, fii atentă, ei nu reprezintă numărul 
şaisprezece cu două V-uri întoarse, ci cu opt unităţi 
plus un V întors. E ca şi cum ar completa golurile 
dintre degete şi de fiecare dată când ajung la capăt, 
următorul număr este reprezentat de câte mâini de 
opt există plus unu. 

— Deci nu e vorba de o progresie liniară, a spus 

Kari, înțelegând procesul. 

— Nici nu e de mirare că nu am reuşit să dăm un 
răspuns la ghicitoarea pe care trebuia să o rezolvăm 
în templu - foloseam un sistem greşit de calcul. E ca 
un amestec bizar între sisteme de notație şi de 
poziţionare. 

— Vorbeşte pe înţelesul tuturor, doc, a zis Chase cu 
un geamăt. 

— Bine, bine... În sistemul nostru, adaugi o coloană 
de fiecare dată când înmulţeşti cu zece, corect? Zeci, 
sute, mii - e o progresie regulată. Însă în sistemul lor, 
care pare să fi fost moştenit de la atlanţi, noile 
simboluri pe care le-am văzut în camera unde trebuia 
să rezolvăm ghicitoarea nu sunt introduse în baza 
aceleiaşi progresii. În loc de asta, indienii umplu 
golurile - a ridicat mâna cu degetele răsfirate ca să 
mă exprim aşa. Dacă ar folosi baza opt standard, 
următorul simbol, ca un accent circumflex, adică 
pălăriuţa aceea... 

— Ştiu ce e acela circumflex, doc, a făcut el, iritat. 

— Scuze. Ea ar reprezenta opt într-un sistem normal 
în baza opt. Dar nu e aşa - reprezintă opt, dar nu 
apare decât după ce obţii opt plus unu. lar simbolul de 
după, acel L înclinat, ar fi şaizeci şi patru în baza opt. 
Dar pentru că aici avem de a face cu o progresie 
cumulativă, nu cu una liniară, în care nu înaintezi 
decât după ce ai umplut spaţiile goale dintre degete... 

— Vine după opt grupuri de opt plus opt, a continuat 
Kari, arătând cu emoție spre grupul relevant de 
simboluri de pe răboj. 

— Exact! Şi se foloseşte prima oară la opt grupuri 
de câte opt plus opt... şi apoi plus unu... Asta face... 

— Şaptezeci şi trei! au exclamat amândouă, în 
acelaşi timp. 

— La fel ca numărul statuilor? a întrebat Chase, cu 
aerul că-l lovise şi o durere de cap pe lângă celelalte 
pe care le simţea. 

— Da! Desigur! De aceea a zis Platon că erau o sută. 
El a interpretat greşit sistemul numeric al atlanţilor şi 
aşa s-a perpetuat de-a lungul secolelor. In sistemul lor 
este echivalentul a o sută atunci când apare a treia 
cifră - dar nu e vorba de o zecimală sau de baza opt. E 
un sistem unic. 

— Însă Qobras nu are cum să ştie asta, a precizat 
Kari. Ceea ce înseamnă că dacă va transforma 
numerele care reprezintă latitudinea luată de pe hartă 
în cele pe care le folosim azi, vor obţine un rezultat 
eronat. 

Nina a făcut un efort să vizualizeze harta în minte. 

— Da, se vor înşela mult! Ei au socotit că semnul 
circumflex, de sine stătător, reprezintă nouă şi că un 
circumflex plus o liniuţă ar fi zece. Dar înseamnă 
nouă. Numerele obţinute de ei vor fi anapoda. După 
ei, capul Bunei Speranţe se află la latitudinea 
cincisprezece sud - şi, de fapt, e la paisprezece! Deci, 
ar fi trebuit să împartă diferenţa de treizeci şi cinci de 
grade la şapte unităţi ale atlanţilor, nu la opt, ceea ce 
înseamnă că o unitate a atlanţilor are cinci grade. 
Atlantida este la şapte unităţi nord de Amazon şi şapte 
ori cinci fac... 

— Chiar şi eu pot face un asemenea calcul, a zis 
Chase râzând. La treizeci şi cinci de grade nord. 

— Plus un grad pentru a ţine seama de latitudinea la 
care se află delta Amazonului faţă de Ecuator, a spus 

Kari. Prin urmare, Atlantida e la treizeci şi şase de 
grade nord - ceea ce înseamnă că se află în golful 
Cadiz. Ai avut dreptate! 

— S-au înşelat cu sute de kilometri! a exclamat 
Nina, care nu mai reuşea să-şi ascundă satisfacția. E 
posibil s-o găsim noi primii; aşadar, le-o putem lua 
înainte. 

Castille a terminat cu îngrijirile acordate indianului. 

— Toate bune şi frumoase, dar eu aş avea de făcut o 
sugestie: înainte de a începe să ne felicităm singuri, 
nu plecăm din jungla asta? 

— Hugo, telefonul prin satelit e în rucsacul meu, i-a 
zis Chase, care părea obosit. Adu-mi-l şi voi chema 
ajutoare. 

— Ah, merveilleux, s-a plâns Castille, după ce a găsit 
rucsacul. Iar elicopter... 

Nina a ridicat ochii spre indienii care stăteau în cerc 
şi o urmăreau. 

— Dar ce facem cu membrii tribului? Chiar dacă nu 
ţinem seama de ceea ce s-a întâmplat cu templul, 
căminele lor au fost distruse din cauza noastră. Vor 
avea nevoie de ajutor. 

— O să mă ocup eu de asta, a intervenit di Salvo. Ca 
reprezentant al guvernului brazilian, pot declara că 
tribul a fost localizat şi contactat în mod oficial, nu? 
Asta înseamnă că sunt acum protejaţi. 

— Nu a fost contactul pe care îl speram, a remarcat 
Nina. Doar l-au ucis pe Hamilton, sau ai uitat? 

— Bine că nu ne-au ucis şi pe noi, i-a reamintit 
Chase, apoi Castille i-a întins telefonul prin satelit. 

— Mă voi îngriji ca oamenii aceştia să primească tot 
ce au nevoie, a spus Kari. Fundaţia Frost are legături 

în cadrul guvernului brazilian; am mai acordat 
ajutoare şi cu alte ocazii. Trebuie sprijiniți să 
supravieţuiască. La urma urmelor, probabil sunt 
descendenţii direcţi ai atlanţilor. O analiză ADN ar 
oferi rezultate fascinante... a mai adăugat ea, privind 
prin întuneric spre templu. 

Di Salvo le-a explicat indienilor situaţia cât a putut 
de bine. Unii dintre ei, îndeosebi bătrânii, păreau 
extrem de nefericiţi. 

— Se tem că dacă aici vor veni şi alţi străini, aceştia 
vor încerca să jefuiască templul, i-a zis el lui Kari. 

— Ce să jefuiască? a întrebat Chase pe un ton 
sarcastic, uitând pentru câteva clipe că voia să 
telefoneze. Rămăşiţe de elicopter? Nu a mai rămas 
nimic de furat. 

— Ba nu, au dreptate, a zis Nina. Chiar dacă 
distrugerile au fost atât de mari, în templu există mult 
aur. 

— Mă ocup eu să fie apăraţi, a spus Kari. Fundaţia 
are oameni de încredere, care nu sunt mânaţi de 
dorinţa vreunui câştig financiar - aceştia îi pot proteja 
pe membrii tribului cât li se acordă ajutor. Şi cred că e 
mai bine dacă am păstra doar pentru noi cunoştinţele 
privind interiorul templului, nu? 

— Eu nu am văzut aur, a intervenit Chase cu o 
nevinovăție exagerată, în timp ce termina convorbirea 
telefonică. Eu nu am văzut decât lucruri care voiau să 
ne strivească şi crocodili colţoşi şi o ghicitoare pe care 
nu am reuşit s-o dezlegăm. 

— A, apropo de asta, numărul era patruzeci, i-a zis 
Nina cu un aer detaşat, lăsându-l cu gura căscată. 
Patruzeci de bile de plumb. Acum, după ce le-am 

înţeles sistemul numeric, e simplu. 

— Glumeşti, nu-i aşa? a făcut el. 

Drept răspuns, Nina i-a aruncat un zâmbet 
cunoscător. 

— Bine... În fine, ne vor trimite un elicopter. Va dura 
câteva ore, totuşi - chiar cu poziţia exactă prin GPS, 
tot le va fi greu să ne găsească pe întuneric. 

— Dar Agnaldo va rezista până la sosirea 
ajutoarelor? l-a întrebat Nina pe Castille. Nu ar trebui 
dus la spital? 

— Nu vă faceţi griji din pricina mea, le-a spus el pe 
un ton somnoros. Nu e prima oară când am fost 
împuşcat. 

— Starea lui e stabilă, a precizat Castille. Şi cât va 
mai trebui să aşteptăm o să-i ajut şi pe ceilalţi indieni. 

Kari s-a apropiat de Chase şi i-a luat telefonul din 
mână. 

— Vreau să-i telefonez tatei, să-i povestesc ce s-a 
întâmplat, ca să ia legătura cu brazilienii. Iar apoi... a 
zis ea, întorcându-se lângă Nina şi ghemuindu-se 
alături de ea, va trebui să te punem în faţa unei hărţi. 
Chiar dacă am pierdut informaţiile aflate în templu, 
poate descoperim Atlantida înaintea lui Qobras. Cursa 
continuă. 

Gibraltar 


Chase a examinat harta desfăşurată pe masa din 
apartamentul de hotel, apoi şi-a plimbat un deget de-a 
lungul liniei care marca longitudinea de treizeci şi 
şase de grade nord. 

— Trebuie explorată o suprafaţă întinsă a oceanului. 

— Din fericire, nu va trebui să ne ocupăm chiar noi 
de asta, a spus Kari. Unul dintre avioanele de 
explorare pe care le are tata efectuează deja o 
cercetare radar cu apertură sintetică de înaltă 
rezoluţie în zona care ne interesează a golfului Cadiz. 
Dacă există structuri îngropate sub sedimente, ele vor 
apărea pe radar 

— Chiar dacă se găsesc la douăzeci de metri 
adâncime. 

Chase a ridicat o sprânceană de mirare. 

— Şi dacă sunt la mai mult de douăzeci de metri? 

— Atunci, cum îţi place ţie să zici, am ars-o. 

Nina a zâmbit; era prima oară când o auzea pe Kari 
vorbind mai puţin elegant şi i se părea neobişnuit. 

— Au mai apărut noutăţi în privinţa lui Qobras? 

— A, da, a răspuns el. Am o prietenă în Maroc; este 
foarte atentă la tot ce se petrece acolo. 

— Şi ea e însărcinată? nu s-a putut abţine Nina să 
întrebe. 

— Ciudat să vorbeşti aşa... Ea mi-a spus că oamenii 
lui Qobras au ieşit ieri în larg, pornind din Casablanca. 

Omul deţine o navă de cercetare - nu la fel de bună ca 
a voastră, Kari, dar are la bord un submersibil. Nina, 
ai avut dreptate - oamenii lui caută unde nu trebuie. 
Dacă va menţine cursul pe care a pornit, vasul lor va 
ajunge la peste trei sute de kilometri sud-vest faţă de 
noi. 

— Să sperăm că va rămâne acolo, a zis Kari. Pe mine 
încă mă frământă faptul că au reuşit să ne descopere 
atât de repede tocmai în Brazilia. 

— Probabil că Nereida a atras atenţia, a gândit 
Chase cu voce tare, dar, bineînţeles, nu mi-a plăcut 
nici mie că Starkman a venit direct la noi. S-ar putea 
să fi instalat un detector pe iaht, dar acum, că a fost 
distrus, nu mai avem cum să aflăm. 

Epava carbonizată a iahtului Nereida fusese găsită 
răsturnată pe fluviu; o lovise unul dintre elicoptere cu 
un proiectil antitanc. 

— De aceea va trebui ca informaţiile referitoare la 
destinaţia pe care ne-am propus-o să fie cunoscute de 
cât mai puţini membri ai expediției noastre. Câţi 
oameni sunt în echipajul vasului vostru? 

— Douăzeci şi patru, dar toţi îi sunt credincioşi 
tatălui meu. 

— Eşti sigură sută la sută? 

Şovăiala ei l-a făcut să afle răspunsul. 

— Dacă aş fi în locul tău, aş cere ca până ajungem la 
destinaţie doar căpitanul şi ofiţerul navigator să ştie 
încotro ne îndreptăm. Şi chiar aşa... 

— Va trebui să vedem ce ne oferă explorarea radar, 
a rostit Kari, rămasă pe gânduri. lţi mulţumesc, 
domnule Chase. 

— Dacă ai nevoie de mine, mă găseşti în camera 

alăturată, a zis el şi s-a îndepărtat. 

— Pe curând, a spus Nina, revenind cu privirea la 
hartă. 

În partea cea mai largă, coastele de nord şi sud ale 
golfului Cadiz erau situate la aproximativ trei sute de 
kilometri depărtare una de cealaltă. Era mai puţin 
decât în descrierea făcută de Platon Atlantidei - dar 
deja se lămuriseră că filosoful antic se înşelase în 
privinţa dimensiunilor şi distanțelor din pricina 
transformării eronate a cifrelor din sistemul numeric 
folosit de atlanţi în sistemul zecimal. Mărimea reală 
trebuia să fie cel mult de două treimi faţă cea dată de 
Platon - şi asta dacă se presupunea că stadiul 
atlanţilor avea aceeaşi lungime cu cel grec, lucru care 
acum părea improbabil. Dacă templul din junglă era o 
replică fidelă a originalului, însemna că stadiul 
atlanţilor - adică lungimea templului lui Poseidon - 
era echivalent cu o sută douăzeci de metri, deci mult 
mai puţin decât cel elen. 

Combinate, reducerile la scară făceau ca Atlantida 
să aibă aproximativ două sute de kilometri lungime şi 
o sută cincizeci lăţime. Dimensiuni care se potriveau 
golfului Cadiz - şi, mult mai important, probabil că se 
aflase în zonele de adâncime relativ mică ale platoului 
continental, după care se prăbuşise spre adâncimile 
abisale ale Atlanticului. Aşadar, oamenii Frăției vor 
căuta departe de adevărata ţintă. 

Frăția... Nina s-a uitat tăcută la hartă. 

— La ce te gândeşti? a întrebat-o Kari. 

— La Frăția asta. Şi la Qobras. Cine e acest individ? 
De ce doreşte cu atâta disperare să ne împiedice să 
găsim Atlantida? 

O amintire a făcut-o să se încrunte; era vorba de o 
afirmaţie a lui Starkman. 

— Ori, mai bine zis, de ce ţine atât de mult să vă 
împiedice pe tine şi pe tatăl tău să o descoperiţi? 

— Păi... a început ea, apoi pe faţa i-a apărut o 
expresie care îi trăda zbaterea lăuntrică. 

— Ce e? Kari, ce s-a întâmplat? 

Aceasta a făcut un semn către o canapea. 

— Nina, ar trebui să-ţi spun ceva. 

Deconcertată, s-a aşezat, iar Kari şi-a găsit loc 
alături de ea. 

— Care e necazul? 

— Nu e nici un necaz, doar că... Eu şi tata mai 
căutăm ceva, nu doar Atlantida. 

— Altceva? s-a mirat Nina. Despre ce e vorba? 

— S-ar putea să ţi se pară ciudat, dar... descoperirea 
Atlantidei reprezintă doar un început al activităţilor 
noastre. Ştii că Fundaţia Frost participă la programe 
de ajutorare medicală desfăşurate în întreaga lume. 
Prelevăm şi mostre genetice de la cât mai mulţi 
oameni. Facem analize ale sângelui. 

Nina a dus mâna la micul semn rămas pe braţ, unde 
fusese vaccinată înainte de plecarea în Iran, care i se 
părea că se petrecuse cu ani în urmă. 

— Da şi ţie ţi s-a făcut analiza. Te rog să nu judeci 
decât după ce-ţi voi expune totul. Am procedat astfel 
dintr-un motiv întemeiat. 

— Mi-aţi testat ADN-ul? a întrebat Nina, şocată. 
Fără să-mi spuneţi? 

— Trebuia să păstrăm secretul. Te rog, lasă-mă să-ţi 
explic. Pot? 

— Continuă, i-a răspuns ea printre buzele strânse. 

— Eu şi tata am descoperit - de fapt, mai curând el; 
a găsit primele dovezi când eram mică - existenţa unui 
marker genetic special care este prezent la 
aproximativ o persoană dintr-o sută. Este rar - dar şi 
destul de răspândit. L-am aflat în întreaga lume. Şi 
credem că... 

In acea clipă, Kari a făcut o pauză, ca şi cum nu ar fi 
dorit să dezvăluie un secret păstrat multă vreme. 

— Noi credem că acest marker genetic şi-ar avea 
originea la atlanţi. Cu alte cuvinte, oamenii care au 
această secvenţă deosebită de gene în ADN-ul lor... 

— Sunt descendenţi ai atlanţilor? 

Kari a dat aprobator din cap. 

— Exact. Chiar dacă Atlantida s-a scufundat, 
poporul său a întemeiat un imperiu care nu a avut 
egal vreme de nouă mii de ani. Atlanţii au devenit o 
diaspora, răspândindu-se în fostele teritorii ale 
imperiului - şi dincolo de acestea. Am găsit grupuri cu 
astfel de gene şi în Namibia, Tibet, Peru... şi Norvegia. 

— În Norvegia? 

— Da. 

Kari a prins-o pe Nina de mâini. 

— Nina, atlanţii nu au dispărut. Ei s-au aflat tot 
timpul printre noi. Noi suntem atlanţi. Eu şi tata 
posedăm acel marker în ADN-ul nostru. 

S-a uitat apoi drept în ochii Ninei. 

— La fel şi tu. 

— Eu? Dar... 

— Eşti de-a noastră, Nina. Descendentă a atlanţilor. 
Asta încercăm să descoperim. Nu doar nişte ruine - ci 
oameni care trăiesc astăzi. 

Nina a simţit că ameţeşte. A vrut să-şi tragă mâinile 

din ale lui Kari, dar nu a reuşit. Aşa derutată şi 
copleşită cum se simţea, spiritul ei analitic şi ştiinţific 
o obliga să ştie mai multe. 

— Cum asta? 

— Credem că dacă vom reuşi să descoperim 
Atlantida, vom afla cât de mult s-a extins diaspora. Am 
văzut deja cum atlanţii au încercat să-şi reproducă 
civilizaţia în Brazilia - credem că există şi alte locuri 
unde au procedat la fel. Harta din templu arăta cât de 
departe ajunseseră cu explorările, tocmai până în 
Asia. Vrem să găsim acele locuri, să mergem pe 
urmele lor. Poate chiar... 

— Să le găsiţi descendenţii? 

— Indienii de aici au vrut să ştie dacă eu eram 
dintre cei „vechi”. Este evident că există o memorie 
rasială, poveşti transmise de la o generaţie la alta. 

— Prin urmare, ştim că femeile atlanţilor erau mai 
mult blonde, a zis Nina, reuşind să zâmbească vag. 

Kari i-a întors zâmbetul. 

— Şi ce vrea Qobras? 

Pe faţa lui Kari a apărut o expresie sumbră. 

— Din ceea ce am reuşit să aflăm, el socoteşte că 
urmaşii atlanţilor reprezintă o ameninţare. 

— Şi e cumva adevărat? 

— Păi, poate-mi spui tu. Doar eşti şi tu urmaşa lor. 

Nina nu avea ce răspuns să-i dea. 

— Deci asta vrea Qobras în ce ne priveşte? Ştie de 
markerul ADN? 

— Aproape sigur. În urmă cu vreun an, am 
descoperit o „cârtiţă” de-a lui, lucra în institutul 
nostru de cercetări genetice, deşi tata crede că 
suntem spionaţi de mai multă vreme. Acum este 

evident că acest Qobras va face toate eforturile să ne 
împiedice să găsim Atlantida - de aceea, cu cât ne 
apropiem mai mult de ţintă, cu atât este mai disperat. 

Nina şi-a supt obrajii şi a zis destul de temătoare: 

— Mai bine mă ocupam de OZN-uri sau de Yeti, 
decât de Atlantida. 

— Mă bucur că nu-i cazul, a spus Kari şi a strâns-o 
de mâini încurajator. Fără tine nu am fi ajuns atât de 
departe. Iar acum, când ştim care este miza, vom face 
tot posibilul să te protejam. 

Nina şi-a îndreptat din nou atenţia la hartă. 

— Mă bucur să aflu. Deşi asta ar presupune că vom 
reuşi să descoperim Atlantida. 

— Dacă există ceva în adâncuri, explorarea radar va 
scoate în evidenţă. 

— Dar cum o să ajungem la ruine? Doar Dumnezeu 
ştie cât de gros este stratul de sedimente. Şi nu se 
pune doar problema de a face săpături. Este greu să 
faci excavații şi în apă mică, darămite la o adâncime 
de zeci de metri. 

Kari a zâmbit atotştiutoare. 

— Încă nu ai văzut submarinele noastre. Sunt de-a 
dreptul impresionante. 

— Submarine? Există mai multe? 

— Starkman a avut dreptate când a spus că pentru 
tata căutarea Atlantidei e mai mult decât un hobby. Ea 
reprezintă mai mult decât afacerile, chiar şi decât 
activităţile fundaţiei; este cel mai important lucru din 
viaţa lui. 

— Mai important decât tine? 

— Şi pentru mine este important. 

Nina tocmai se pregătea să precizeze că nu asta 

întrebase, însă înainte de a apuca să deschidă gura 
Kari i-a eliberat mâinile. 

— Va mai dura până vom primi primele rezultatele 
ale explorării radar, de aceea... 

A făcut un semn către ferestre. Din hotel se vedea 
panorama portului Gibraltar, dincolo de care se înălța 
Stânca. 

— Facem o plimbare? 

— Nu... nu ştiu ce să zic, a răspuns Nina, clătinând 
din cap. Mă simt oarecum copleşită. 

— Aha. Bine, atunci... a făcut Kari, cu dezamăgire în 
glas. Dacă te răzgândeşti cumva... 

— Iţi mulţumesc oricum. 

Cu regret, Kari a părăsit camera. Nina a rămas şi a 
examinat harta. 

Şi-a pus întrebarea şi nu o făcea pentru prima oară: 
în ce Dumnezeu m-am vârât? 


A mai durat o zi până când explorarea aeriană să 
dea ceva rezultate, iar Nina începuse deja să se simtă 
claustrată. Chase îi ceruse limpede să nu părăsească 
hotelul neînsoţită; deşi nu-i displăcea compania lui şi a 
lui Castille, chiar şi ironiile lui, simpla lor prezenţă îi 
aducea mereu aminte de ameninţarea care o pândea. 
Kari a încercat să o determine să iasă la plimbare, dar 
continua să o frământe cele aflate. Deşi Kari se simţea 
probabil jignită că invitaţia îi fusese refuzată, Nina 
socotea că avea nevoie de timp de gândire şi de 
solitudine. 

Cu toate că beneficiase şi de una şi de alta, nu 
reuşise să-şi clarifice sentimentele şi ideile. Insă acum 
era preocupată de cu totul altceva. 

— În locul acela, a zis Kristian Frost, vorbind prin 
intermediul unei legături video. 

Pe un monitor LED conectat la un laptop se vedea o 
copie a rezultatelor obţinute în urma explorării; un 
exemplar imprimat al acesteia era examinat în acele 
momente de membrii expediției. Pe ecran, un cursor a 
trasat un cerculeţ roşu în jurul unei zone. 

De emoție, Nina a simţit că rămâne fără suflare, 
când s-a uitat mai atent la suprafaţa evidenţiată. 
Imaginea printată era în tonuri de gri, diferenţele 
corespunzând  reflexiilor semnalului radar care 
pătrundea în apă - şi dincolo de fundul golfului. 

Se observau o serie de cercuri concentrice. Iar în 
centrul acestora... 

— La ce scară avem imaginea asta? a întrebat ea. 
Cât de mare e? 

— Un milimetru reprezintă cinci metri, a spus Kari, 
întinzându-i o riglă. 

Nina a plasat-o pe hârtie ca să măsoare zona 
circulară din centru. 

— Are diametrul de aproximativ o sută douăzeci şi 
cinci de milimetri... asta înseamnă şase sute douăzeci 
şi cinci de metri. lar proporţiile cercurilor pe măsură 
ce ne depărtăm de centru... 

S-a uitat la Kari, reţinerile fiindu-i spulberate cu 
totul de emoţii. 

— Se potrivesc descrieri făcute de Platon. Singura 
diferenţă se referă de mărime, dar... 

A deplasat rigla spre obiectul din centrul cercului 
cel mai mic, ceva de formă rectangulară, alcătuit 
aproape exclusiv din alb şi negru, spre deosebire de 
restul imaginii, unde predominau nuanţe de cenuşiu. 

— O sută douăzeci de metri lungime şi şaizeci de 
metri lăţime, a anunţat ea. Exact aceleaşi dimensiuni 
ca la templul din Brazilia. 

— Nu există posibilitatea ca respectivele cercuri să 
fie vreo formaţiune naturală? a întrebat Philby. Vreun 
vulcan prăbuşit, ori un crater de meteorit? 

— Are o formă prea regulată, a spus Nina. E 
realizare umană, sigur. La ce adâncime se află? 

I-a răspuns Frost. 

— Fundul golfului e la două sute patruzeci de metri, 
având sedimente... s-a uitat într-o parte, verificând 
ceva pe un alt ecran - cu grosimea de cinci metri. 

— Adică opt sute de picioare, i-a „tradus” ea lui 
Chase, care, după expresia chinuită de pe faţa lui, se 
străduia să facă singur socoteala în unităţi de măsură 
tipic britanice. 

— Cam adânc, a zis el, după care s-a întors către 
Kari. Bine că aveţi submarine, pentru că adâncimea 
asta e limita maximă la care rezistă cineva în costum 
de scufundător. Chiar şi aşa, mai nimeni nu poate sta 
mai mult de câteva minute acolo. 

— De fapt, avem nişte costume noi de scufundare, 
care rezolvă problema. O să ţi le arăt când vom ajunge 
la bordul navei. 

— Şi cum rezolvăm problema sedimentelor? a 
întrebat Nina. 

Kari i-a zâmbit. 

— Ţi-am spus, aşteaptă până vezi submersibilele. 
Am construit ceva ieşit din comun. Asta va fi prima 
şansă de a le folosi într-o situaţie reală. 

Philby s-a aplecat mai mult pentru a examina 
diagrama imprimată. 

— Am dreptate că în locul unde reflectarea undelor 
radar e mai puternică imaginea este ceva mai 
deschisă la culoare? 

— Nu tocmai - porțiunile albicioase sunt mai curând 
umbre, zone în care undele radar au fost blocate. 
Obiectele întunecate reprezintă reflexii deosebit de 
puternice, i-a explicat Kari. 

— Asta înseamnă că pe fund sunt o mulţime de 
structuri, a zis el, arătând spre est faţă de centrul 
imaginii. Uitaţi-vă aici, de exemplu. După mine, asta 
seamănă cu o fotografie aeriană a unor ruine. Totul e 
învălmăşit, ca şi cum zidurile s-ar fi năruit, însă 
conturul a rămas foarte regulat. 

— E Atlantida, a rostit Nina. Sigur. Se potriveşte 
prea bine cu descrierea pe care a făcut-o Platon ca să 
fie vorba de altceva. Cele trei cercuri de apă din jurul 
citadelei, canalul care merge spre sud... lar acesta, a 
adăugat ea, bătând uşor cu degetul într-o formă 
rectangulară de culoare închisă, este templul lui 
Poseidon, cel adevărat. N-are cum fi altceva. 

— Dar cum de a ajuns la o asemenea adâncime? s-a 
mirat Chase. Opt sute de picioare mi se pare foarte 
mult. 

— O alunecare tectonică majoră sau prăbuşirea unei 
căldări vulcanice submarine ar fi putut provoca o 
scufundare a platoului continental în timp foarte 
scurt. Asta a cauzat probabil şi un tsunami, ceea ce ar 
explica scufundarea insulei descrise de Platon - iar în 
timp procesul a continuat, insula lăsându-se tot mai 
adânc. Pe de altă parte, nivelul a mai crescut faţă de 
sfârşitul ultimei ere glaciare, care a fost în urmă cu 
aproape zece mii de ani - după scufundarea Atlantidei. 

Prin combinarea celor două evenimente avem ceva ce 
nimeni nu ar fi reuşit să descopere decât dacă ar fi 
ştiut cu precizie unde să caute. 

— Lucru pe care l-ai reuşit tu, a spus Kari, zâmbind 
către ea. Dumnezeule, ai reuşit! Ai descoperit ceva ce 
lumea socotea a fi doar o legendă. 

— Da, aşa se credea, a zis Nina, aruncând o privire 
cu subînţeles către Philby. 

— Da, da, a făcut el, aproape bâlbâindu-se, dar m- 
am înşelat, evident. Felicitări, doctor Wilde, a adăugat 
şi i-a întins mâna. 

— Mulţumesc, profesore, i-a răspuns ea, 
strângându-i-o. 

După un moment, el s-a aplecat în faţă şi a cuprins-o 
cu braţul. 

— Bravo, Nina. Ai realizat ceva remarcabil. 

Ea i-a zâmbit cu mândrie. 

— Ei, n-aş vrea să întrerup această orgie 
arheologică, a intervenit Chase, dar mai rămâne să 
ajungem în locul acela. Opt sute de picioare, da? 

— De asta mă ocup eu, a spus Frost. Îi voi cere 
căpitanului de pe Evenor să pornească la drum 
imediat. A făcut deja pregătirile necesare - veţi ajunge 
pe navă mâine, cu un elicopter. Încă o dată, felicitări, 
doctor Wilde, a adăugat zâmbind. Ai făcut o altă 
descoperire incredibilă. Tare mult aş vrea să fiu acolo, 
să văd cu ochii mei. 

— Şi eu, tată, a zis Kari. 

— Data viitoare când vom vorbi... a continuat Frost, 
zâmbind ceva mai generos de astă dată, veţi fi 
descoperit Atlantida. Sunt convins. La revedere şi... 
noroc. 

Ecranul s-a stins. 

— Şi eu cred la fel, a spus Kari. Felicitări, Nina! 

S-a dus la minibar şi a scos o sticlă de şampanie 
Bollinger. 

— Se cuvine să sărbătorim. 

— Din minibar? a exclamat Chase râzând. Iisuse, 
asta o să te coste mai mult decât întreaga expediţie. 

— Eu cred că merită. Poftim, Nina, a zis ea şi i-a 
întins sticla. Meriţi să faci onorurile. 

— Şi nu uita că n-ai cucerit Marele Premiu, aşa că 
nu o agita! a adăugat Chase. N-aş vrea să se 
risipească vreo picătură. 

A rupt folia de protecţie şi a desfăcut capacul de 
sârmă, iar Castille a împărţit pahare. A răsucit apoi 
dopul. 

— Vai, întotdeauna mă tem de momentul ăsta. Mi-e 
frică să nu scap dopul în ochii cuiva. 

— Aşa cum ai făcut cu Jason Starkman? a spus 
Chase cu un zâmbet răutăcios. 

— Ei, nu-i deloc amuzant - au! 

Dopul a sărit cu un pocnet, iar Chase s-a grăbit să 
prindă în pahar revărsarea şampaniei care făcea 
spumă. 

— Mulţumesc! 

— Nu ai pentru ce. Hai, umple-ţi paharul. 

— Vrei să mă îmbeţi? 

— Da, pun rămăşag că devii periculoasă când bei 
ceva. Poftim. 

A luat sticla de la Nina şi i-a întins în schimb paharul 
plin, după care a început să le toarne celorlalţi. 

— Pentru Nina, a zis Kari, ridicând paharul. 

Toţi i-au adresat urări. Ea a rămas tăcută câteva 

clipe. 

— Vă mulţumesc... dar cred că s-ar cuveni să nu-i 
uităm pe cei care au suferit... sau nu mai sunt printre 
noi. Hafez, Agnaldo, Julio, Hamilton, căpitanul Perez... 

Ceilalţi au repetat numele cu un aer solemn, după 
care au sorbit din pahare. 

— Foarte frumos ai gândit, a spus Philby. 

— Mi s-a părut că aşa se cuvenea. Sper ca 
sacrificiile făcute de ei să nu fi fost inutile. 

— Nu au fost, a asigurat-o Kari. În nici un caz. 

Golful Cadiz 


— Uite-o acolo, a zis Kari, arătând în faţă, prin 
parbrizul elicopterului. 

Reflectând razele de soare, apele de un albastru- 
închis ale golfului Cadiz se întindeau dinaintea lor. Se 
aflau la o sută patruzeci de kilometri depărtare de 
coastele Portugaliei, la o sută şaizeci de Gibraltar, iar 
destinaţia lor era în mişcare, navigând cu douăzeci de 
kilometri pe oră spre Atlantic. Vasul de cercetări 
Evenor, lung de optzeci de metri, reprezentând 
culmea tehnologiei în domeniul oceanografiei şi al 
explorării submarine, se profila pe albastrul nesfârşit 
ca o săgeată de un alb sclipitor. Ca în toate domeniile 
de interes pentru el, Kristian Frost nu precupeţise nici 
un efort financiar pentru a deţine tot ce era mai bun. 

— A, în sfârşit! a exclamat Castille. 

Spre amuzamentul celorlalţi pasageri, belgianul 
fusese extrem de agitat pe durata zborului. 

— Abia aştept să pun piciorul pe pământ solid. 

Apoi a rămas pe gânduri. i 

— Pe o punte solidă. Chiar dacă se leagănă. In orice 
caz, atâta vreme cât nu este elicopter, nici nu mai 
contează! 

— Ai idee cât de greu este să aterizezi cu un 
elicopter pe un vas care se deplasează? l-a întrebat 
Chase pe un ton ironic şi răutăcios. 

Castille i-a aruncat o privire acră, după care a scos 

un măr din buzunar şi a luat o muşcătură zdravănă. 

— Acest lucru nu va constitui o problemă, domnule, 
l-a asigurat pilotul, în timp ce aparatul, un Bell 407, a 
început să coboare. Am făcut asta de o sută de ori. 

— Eu mă tem de aterizarea cu numărul o sută unu, a 
mormăit Castille, mestecând. 

Până şi Philby a participat la ironizarea amicală care 
a urmat. 

Nina s-a uitat peste umărul lui Kari spre Evenor, de 
care se apropiau. Nava avea un aspect ultramodern şi, 
chiar şi pentru ea, care îşi recunoştea deschis 
nepriceperea, ciudat. Coca arăta normal, însă 
suprastructura părea extrem de grea, cu un bloc înalt, 
ceva mai îngust în partea superioară, îngrămădit în 
secţiunea mediană a vasului, deasupra căreia se înălța 
un catarg radar. 

Explicaţia formei neobişnuite a devenit evidentă 
când au ajuns mai aproape. La pupa, deasupra 
elicelor, se afla o platformă de aterizare pentru 
elicoptere, iar mai toată suprafaţa punţii de la prova 
era rezervată macaralelor de mare tonaj şi vinciurilor 
care manevrau cele două submersibile de la bord. 
Oamenii trebuiau să se îngrămădească în spaţiul 
dintre maşinării. 

— Nu are decât un an de la lansare, a spus Kari, 
arătând spre navă. Trei mii două sute de tone 
deplasament, cinci ofiţeri, un echipaj compus din 
nouăsprezece persoane, capabilă să găzduiască până 
la treizeci de oameni de ştiinţă vreme de două luni. 
Mândria şi bucuria tatei. 

— Dar nu înaintea ta, sper. 

— Mm... câteodată am impresia că ţine mai mult la 

navă, a glumit ea. 

Aşa cum le promisese pilotul, au aterizat rapid şi în 
siguranţă. Castille practic a sărit din cabină chiar în 
timp ce oamenii din echipaj legau elicopterul de 
punte. 

— În sfârşit, mă simt în siguranţă! a trâmbiţat el. 

— Te rog să nu ridici braţele de bucurie, l-a 
avertizat Nina, făcând semn către palele rotorului 
care încă se rotea deasupra lui. Nu uita ce a păţit 
Hajjar. 

— Măcar acolo o să scapi de elicoptere, a spus 
Chase, privind peste bord. 

Oceanul era calm, valurile blânde fiind deghizarea 
perfectă pentru ceea ce se afla în adâncuri. 

Kari a condus grupul în interiorul suprastructurii şi 
până în timoneria de la nivelul patru, unde au fost 
primiţi de căpitanul Leo Matthews, un canadian înalt, 
purtând o uniformă albă, imaculată. După ce s-au 
făcut prezentările, comandantul vasului le-a prezentat 
situaţia generală. 

— Vom ajunge în zona de cercetare peste 
aproximativ trei ore. Doamnă, sigur vreţi să trimiteţi 
ambele submarine încă de la prima scufundare? Ar fi 
preferabil să-l trimitem doar pe Atragon, pentru a 
examina fundul golfului. 

Kari a scuturat din cap. 

— Îmi pare rău, dar trebuie să acţionăm repede. 
Qobras are deja un vas în larg - căutările lui se 
desfăşoară în locul nepotrivit, dar cred că deja ştie că 
şi noi am ieşit. Mai devreme sau mai târziu va dori să 
investigheze situaţia şi cred că se va întâmpla foarte 
curând. 

— Vă temeţi de un atac? 

— Nu ar fi prima oară, a spus Chase apăsat. 

Matthews a zâmbit. 

— Hm, Evenor nu e vas de război, dar... să zicem că 
ne putem purta de grijă, a precizat el şi s-a întors spre 
Kari. Tatăl dumneavoastră ne-a trimis nişte 
echipamente speciale. Vom fi pregătiți pentru orice fel 
de necazuri, doamnă. 

— Iţi mulţumesc, domnule căpitan. 

Matthews a ordonat unui om din echipaj să-i 
conducă pe membrii echipei în camerele pregătite 
pentru ei. Kari a ajuns să fie cazată în cabina 
rezervată cercetătorului-şef, aflată chiar dedesubtul 
timoneriei, deşi a susţinut că Nina merita acea cinste. 
Ea a ales o cameră alături de cea ocupată de Chase, 
un nivel mai jos. 

— Excelent, a spus Chase râzând şi vârând capul pe 
uşa deschisă de la cabina Ninei. Am camera doar 
pentru mine. Nu mai trebuie s-o împart cu Hugo. 

— De ce, sforăie? 

— Da, dar face altele, mult mai rele. 

Spre uşurarea ei, s-a mulţumit să nu dezvolte 
subiectul. 

— Vasul ăsta nu e atât de elegant ca Nereida, dar 
sigur va fi mai greu de distrus. 

— Te rog să nu aminteşti asta nici măcar în glumă. 

— Dar eu nu glumeam, a subliniat el şi a intrat în 
cameră. Aşa cum a zis şi Kari, Qobras ştie sigur că ne 
aflăm aici. Da, ea crede că membrii echipajului sunt 
loiali, dar dacă ai îndeajuns de mulţi bani, oricine 
poate fi cumpărat. 

— Qobras are un spion la bord, aşa crezi? a întrebat 

Nina şi s-a aşezat pe pat cu un aer îngrijorat. 

— Sunt gata să pariez pe oricât. Fiindcă veni 
vorba... a spus el şi a tăcut brusc. 

— Ce e? 

S-a aşezat alături de ea şi a coborât vocea. 

— Când eram în Brazilia, Starkman ne-a găsit mult 
prea repede. Imposibil ca elicopterele acelea să ne fi 
urmărit cât am navigat în amonte, pentru că ne 
deplasam prea încet. Ar fi rămas fără combustibil. 
Ceea ce înseamnă că la decolare ştiau precis unde ne 
găseam. Ori ne-au plasat un dispozitiv de urmărire pe 
barcă, lucru posibil... ori cineva de la bord le-a 
comunicat poziţia noastră. 

În ciuda căldurii din cabină, Nina a simţit un fior de 
gheaţă. 

— Cine? 

— Imposibil să fi fost dobitocul acela iubitor de 
verdeață; nimeni nu i-a zis de ce ne duceam acolo. N- 
aş vrea să vorbesc de rău morţii, dar şi căpitanul 
Perez şi Julio sunt pe lista mea. 

— Dar au murit amândoi în explozia de la bordul 
iahtului Nereida. Doar ai văzut cadavrele. 

— Da, dar s-ar putea ca Starkman să-i fi ucis ca să 
evite orice deconspirare. Deci e posibil ca ei să fi fost 
trădătorii. Pe de altă parte, Kari sigur nu încearcă să- 
şi tragă tatăl pe sfoară... a afirmat zâmbind. În ceea ce 
te priveşte... Purtarea ta a fost dincolo de orice 
reproş. 

— Mă bucură părerea pe care o ai despre mine, a 
răspuns ea cu un surâs. 

— Problema este că în acest fel nu prea mai există 
suspecți. Ar mai fi Agnaldo, proful... apoi eu şi Hugo. 

— Imposibil să fie Jonathan, a spus Nina imediat. Îl 
cunosc de mulţi ani. Nu-l cred în stare să-mi facă 
vreun rău. 

— Bine, a zis Chase, ridicând o sprânceană, iar eu 
am încredere în Agnaldo şi, la naiba, pentru Hugo 
garantez cu viața. Nu mai rămâne decât... hop, mama 
dracilor şi-a drăcuşorilor. Eu am fost trădătorul încă 
de la început, nu? Ei, fir-ar să fie de treabă... 

Nina a chicotit. 

— Cred că pe tine te putem scoate de pe lista 
suspecţilor. 

— Aşa sper. Nu aş vrea deloc să mă bat singur măr. 

A zâmbit din nou, apoi a clătinat din cap. 

— Habar n-am. Oricine de pe Nereida putea avea un 
telefon prin satelit ascuns prin bagaje - eu am 
verificat doar echipamentul pe care l-am îmbarcat în 
Tefe. Însă în ce priveşte această navă... s-a întrerupt 
cu un oftat. Nu ne rămâne decât să stăm cu ochii în 
patru şi să depistăm orice lucru ciudat. 

— Şi ce vei face dacă descoperi persoana care ne 
vinde? 

Chase s-a ridicat în picioare. 

— Persoana aceea, oricine ar fi, va zbura peste bord. 

Şi-a dat seama că nu glumea defel. 


Ninei i-a trebuit ceva vreme ca să se familiarizeze cu 
structura vasului, iar în cele din urmă a ajuns şi pe 
puntea de la prova, unde a examinat cele două 
submersibile. Kari era deja acolo, discutând cu doi 
tineri ale căror şorturi jalnice şi cămăşi hawaiene în 
culori stridente şi neîncheiate la nasturi depăşeau 
încadrarea în categoria de „ţinută de plajă”, intrând în 

aceea de „vagabond al plajei”. 

— Nina, a spus Kari, ei sunt piloţii submersibilelor 
noastre. Şi proiectanţii lor, de fapt. 

— Jim Baillard, s-a prezentat cel mai înalt dintre ei, 
canadian ca Matthews, însă având vorbirea ceva mai 
domoală. 

Nina a dat mâna cu el, ceea ce a făcut ca şiragul de 
scoici de la încheietura lui să scoată un clinchet. 

— Aşadar, crezi că ai descoperit Atlantida? Grozav. 

— Vreti să dezgropaţi ruinele? O vom face noi, a zis 
bărbatul mai scund, un australian foarte bine bronzat, 
cu părul vopsit deschis şi dat cu gel. Matt Trulli e 
numele meu. Dacă totul e sub apă, facem noi uscat 
acolo. 

— Mă bucur să vă cunosc, a spus Nina şi s-a uitat 
apoi la submersibile. Deci astea sunt? Nu mă aşteptam 
să arate aşa. 

Păreau mai curând buldozere sau alte utilaje folosite 
în construcţii decât submarine. 

— Ţi-ai închipuit că vor avea o cabină mare chiar în 
faţă, nu-i aşa? a zis Trulli, cu un aer entuziasmat. 
lisuse, dar cine are nevoie de aşa ceva? O singură 
crăpătură a geamului şi gata înecul. Ei, ar fi bun un 
asemenea submarin dacă te duci să fotografiezi câţiva 
peşti ciudaţi, sau dacă vrei să te plimbi prin jurul 
Titanicului, dar noi am construit frumuseţile astea ca 
să lucreze. Tari ca piatra. 

— Nimeni nu vrea ca din pricina presiunii să apară 
vreo gaură în corpul submarinului, a adăugat Baillard, 
continuând şirul gândurilor partenerului său de parcă 
ar fi fost vorba de una şi aceeaşi persoană. 

A făcut apoi semn către sfera de metal de culoare 

alb şi oranj aflată în partea din faţă a submarinului 
mai mic, având numele Atragon inscripţionat pe el cu 
litere elegante. 

— Dacă aparatul rămâne întreg, este cu mult mai 
puternic - şi poţi ajunge la adâncimi mai mari cu el. 

— Dar cum vezi în exterior? a întrebat Nina, care a 
observat un hublou într-o latură a sferei, însă acesta 
avea diametrul de cel mult zece centimetri. 

— Noi folosim un sistem imagistic virtual de tip LED 
AR, nu o cabină de vizionare - ceva care seamănă cu 
radarul, dar foloseşte lumină laser de culoare verde- 
albăstruie. Sistemul a fost conceput de marina 
americană pentru comunicații, la contactarea 
submarinelor înzestrate cu proiectile nucleare. 
Acestea funcționează pe o lungime de undă care nu 
este blocată de apa oceanului. 

— Sunt câte două lasere pentru fiecare asemenea 
ochi, a preluat Trulli. O adevărată stereoscopie! 
Razele baleiază în faţa submarinului de douăzeci de 
ori pe secundă şi orice lumină reflectată apare în trei 
dimensiuni pe un ecran din interiorul capsulei. Nu mai 
este nevoie să goleşti bateriile de acumulatoare 
pentru a alimenta o sumedenie de reflectoare care 
oferă doar nişte imagini neclare la distanţe mai mari 
de cinci ori şase metri. Aşa vedem până la doi 
kilometri. 

— Iar pentru că avem un câmp vizual mult mai larg 
decât în mod obişnuit, putem acţiona mult mai rapid 
cu braţele mobile, a continuat Baillard, ridicând mâna 
şi bătând uşor în impresionantele manipulatoare din 
bare de oţel. E vorba de un proiect revoluţionar. 

— Chiar aşa! l-a susţinut Trulli pe partenerul lui, 

bătând palma. Prea revoluţionar. Nimeni nu a vrut să 
rişte oferind bani pentru dezvoltare. Mai puţin tatăl lui 
Kari. El a văzut avantajele. Imediat ce şi-a dat seama 
ce aveam în cap, am şi pornit la treabă. 

— lar acum nu numai că veţi dovedi capacităţile 
proiectului, a spus Kari, dar veţi participa la cea mai 
importantă descoperire arheologică a tuturor 
timpurilor. 

— Chiar aşa, e grozav, a aprobat-o Baillard. 

— Prea adevărat, a întărit Trulli. 

Nina a zâmbit din nou când cei doi au bătut din nou 
palma. 

— Bun, în concluzie, ce ştiu să facă? Adică Atragon 
seamănă cu un submarin obişnuit, dar celălalt? 

A făcut semn către submersibilul mai mare, un uriaş 
vopsit în galben strident, care avea sub sfera care 
adăpostea echipajul ceva aducând cu gura unui 
aspirator uriaş. O ţeavă groasă ducea de la acea duză 
de aspirație până spre corpul principal al vasului. În 
spate, o ţeavă flexibilă amintind de o armonică dădea 
spre un alt compartiment, despre care Nina şi-a dat 
seama că putea fi desprins de pe partea superioară a 
submarinului. O altă porţiune de ţeavă atârna în jos 
din pupa modulului, amintind de o coadă. Pe partea 
laterală a sferei stăteau desenate cu spray, în stil 
grafitti, cuvintele TREBURI MĂREŢE! 

— Acela? a zis Trulli cu mândrie în glas. Acela se 
numeşte Rechinodozer. De la buldozer, însă cum nu 
face nici o bulă, i-am dat un nume de peşte. 

— Am prins ideea, a încuviinţat ea surâzând. 

— Este un excavator submarin, i-a explicat Baillard, 
arătând spre cele două braţe foarte rezistente. 


390 


În loc să aibă gheare de prindere, ca submarinul 
celălalt, braţele acestuia se terminau cu cupe care 
semănau cu acelea ale unui excavator. 

— Braţele îndepărtează depunerile masive de rocă, 
iar pompa de aspirație, a continuat el şi a arătat spre 
ţeava căscată sub sferă, îndepărtează sedimentele şi 
mâlul. 

— Şi cum modulul pompei principale este detaşabil, 
a intervenit Trulli, arătând spre secţiunea „mobilă” a 
vasului, putem opri departe de şantierul arheologic, 
astfel ca toată mizeria pe care o curăţăm să nu 
rămână în suspensie şi să ne afecteze vizibilitatea. 

Nina a rămas impresionată. 

— Şi cât de repede va curăța mâlul de pe şantierul 
arheologic? 

— Cei cinci metri de depuneri? a zis Baillard. 
Imediat. Cât să-i permită observatorului să vadă dacă 
există ceva dedesubt. 

— De fapt, se draghează atât cât să se vadă ce se 
află dedesubt... a preluat Trulli, ridicând din umeri. 
Depinde de mărimea gropii pe care vrem să o săpăm. 

Să spunem că are şaizeci de metri lăţime. Dacă 
suprafaţa e acoperită doar cu mâl, aspirăm cam în 
două ore. 

— Apoi, dacă mai există ceva acolo, putem folosi 
braţele de manipulare ale lui Atragon pentru ridicare, 
ori îl trimitem pe Migbty Jack. 

— Pe cine? s-a mirat Nina. 

Baillard a arătat spre o cuşcă prinsă de Atragon, în 
interiorul căreia se găsea un obiect albastru sclipitor 
de formă pătrată, care s-a dovedit a fi un vas minuscul 
de sine stătător. 

— Mighty Jack e vehicul telecomandat. Practic, este 
un robot Cameron Systems Barrera-101. Este conectat 
de Atragon cu un cablu cu fibră optică, iar noi l-am 
înzestrat cu o cameră stereoscopică, astfel că îl 
acţionăm chiar din nacelă. Are şi el un mic braţ. 

Nina a zâmbit amuzată de felul în care Baillard îi 
atribuia robotului caracteristici umane. 

— Şi acum veţi folosi toate astea pentru prima oară? 

— Le-am testat, dar acum este prima oară că le vom 
pune la treabă într-o operaţiune serioasă şi reală, i-a 
răspuns Trulli. Abia aştept să văd ce vom descoperi. 

— Şi eu la fel, a zis ea, privind spre orizont. Peste 
aproximativ două ore vom ajunge la locul dorit. În cât 
timp veţi fi gata cu lansarea? 

— Putem face toate pregătirile preliminare în timp 
ce navigăm. lar restul... peste vreo oră, a spus 
Baillard. 

— Am instalat deja monitoarele de supraveghere în 
laboratorul principal, a continuat Trulli. Veţi urmări 
de acolo ce vedem şi noi - tot în imagini 
tridimensionale. Isteaţă treabă, nu? 

— Mi se pare grozav. 

Nina a simţit un fior de speranţă, senzaţia că în ziua 
aceea va asista la o descoperire nemaipomenită - dar 
şi încordare şi stres. Dacă nu aveau să găsească nimic 
în adâncuri... 

Kari şi-a dat seama că trecea printr-o stare de 
nesiguranţă. 

— Ai păţit ceva? a întrebat-o. 

— Încă nu m-am învăţat cu viaţa pe mare, a minţit 
Nina. Cred că o să cobor să stau întinsă câteva 
minute. Mă anunţi când ajungem la ţintă? 

Kari a adoptat o expresie impenetrabilă. 

— Nu, chiar mă gândeam să te las să pierzi 
momentul când noi vom descoperi Atlantida. À 

— Nu începe şi tu, a spus ea, iar Kari a surâs. Imi 
vine foarte greu să fac față la doi prieteni atât de 
sarcastici. 


Nina s-a întors în cabină şi a stat întinsă în pat o 
vreme, străduindu-se să nu se gândească la sumele 
enorme de bani şi la forţa umană investite de familia 
Frost pornind de la deducţiile ei. Când, în cele din 
urmă şi-a dat seama că nu va reuşi să se odihnească, 
amintindu-şi de prietenii  „sarcastici”, s-a simţit 
îndemnată să se ridice şi să bată la uşa lui Chase. 
După ce el a invitat-o să intre, a rămas uşor surprinsă 
văzându-l stând în pat şi citind o carte - dar uimirea ei 
a fost şi mai mare când a văzut coperta acesteia. 

— Dialogurile lui Platon? a întrebat ea. 

— Da, i-a răspuns Chase, ridicându-se în capul 
oaselor. Nu te mai mira atât! Citesc şi eu. Mai mult 
cărţi de aventuri, dar... În orice caz, dacă tot v-am 
auzit vorbind despre el atât de mult, m-am gândit să 
văd şi eu despre ce este vorba. Însă am observat că 
omul nu vorbește chiar atât de mult despre Atlantida. 

Nina s-a aşezat alături de el. 

— Da, adevărat. 

— Cum să spun, în Timaios sunt cam vreo trei 
paragrafe despre Atlantida, corect? În rest, apare nu 
ştiu ce învățăcel care îndrugă verzi şi uscate despre 
sensul universului. 

Nina a izbucnit în râs. 

— Nu asta e descrierea cea mai elegantă... dar, într- 

un fel, ai dreptate. 

— Iar în celălalt dialog, Critias, cale de cinci pagini 
nu face nici o referire la Atlantida. Dar când se apucă, 
lucrurile devin interesante. 

Cuvintele au fost rostite cu un aer gânditor, lucru 
care a reţinut atenţia Ninei. 

— În ce fel? 

— Nu e vorba doar de modul în care descrie acel loc 
şi cât de fascinat era el de acel templu. Mă refer la 
oameni, la conducători. Nu se prea potriveşte. 

— Cum adică? 

— Păi, uite, în notele de subsol nişte savanţi 
consideră că dialogul Critias descrie societatea 
perfectă, adevărat? Citeşti ce spune el, dar atlanţii 
apar ca un popor pus pe rele. Erau cuceritori, invadau 
alte ţări şi transformau popoarele lor în sclavi, erau o 
societate complet militarizată, regii deţineau puteri 
depline asupra vieţii şi morţii supuşilor şi nu exista 
deloc democraţie... 

Chase a răsfoit cartea. 

— Iar apoi ajungi la sfârşit, la partea pe care nu a 
apucat să o termine. „Natura umană a devenit 
predominantă. lar mai apoi, incapabili să-şi suporte 
soarta, au început să se poarte nefiresc, iar cei care 
aveau ochi să vadă au observat că societatea lor a 
decăzut.” Şi atunci Zeus le-a cerut tuturor zeilor să-i 
pedepsească. Şi gata. Mie nu mi s-au părut a fi atât de 
nemaipomeniţi. De fapt, am impresia că lumea a 
devenit mai bună fără ei. 

— Sunt impresionată. Ai făcut o analiză foarte bună. 

— Am fost zero barat la matematică şi istorie, dar m- 
am descurcat bine la engleză, a zis el, apoi a lăsat 

cartea jos şi s-a apropiat de Nina. N-aş vrea să crezi 
nu ştiu ce despre mine, dar după ce am citit dialogul 
ăsta m-am întrebat de ce ţineţi voi atât de mult să 
descoperiţi civilizaţia acestor oameni. 

Nina s-a simţit ciudat de jenată, de parcă ar fi fost 
acuzată de ceva. Oare Kari îi vorbise lui Chase despre 
markerii ADN? i s-a părut puţin probabil. A făcut un 
efort să alunge acel sentiment şi i-a răspuns: 

— E ceva ce m-a fascinat toată viaţa. Şi părinţii mei 
au făcut o pasiune pentru Atlantida. Am călătorit în 
întreaga lume împreună cu ei, în încercarea de a 
descoperi ceva care să ne ofere indicii privind 
localizarea insulei. 

Şi-a scos pandantivul de sub tricou şi l-a ţinut spre 
lumina ce venea pe hublou. 

— Ironia este că am avut tot timpul ceva de la 
atlanţi asupra mea şi nu mi-am dat decât de curând 
seama de asta. 

— Dar părinţii tăi au descoperit şi altceva? 

Nina a lăsat pandantivul să cadă înapoi pe piept. 

— Asta... nu ştiu, serios că nu. Ei aşa credeau, dar 
eu n-am văzut ce anume descoperiseră. În anul în care 
au murit... A rostit ea cu glas slab, simțind că o îneacă 
plânsul. 

— Îmi pare rău, dar n-am vrut să... a început Chase. 

Ea a clătinat din cap. 

— Nu-i nimic. Nu vorbesc prea des despre asta. 
Erau într-o expediţie în Tibet, iar eu susţineam 
examenul de admitere la facultate... 

— În Tibet? Dar e al naibii de departe de Atlantic. 

— Tibetul are legătură cu legenda despre Atlantida. 
Naziştii au trimis câteva expediţii acolo chiar în timpul 

războiului. 

— lar apar naziştii ăştia? a mormăit el. Deci tot ei au 
descoperit templul din Brazilia şi au şterpelit bucata 
aceea din sextant de acolo - dar probabil că au mai 
găsit ceva, ceva care i-a determinat să meargă şi în 
Tibet. 

— E posibil să fi văzut ceva pe harta aceea, ori în 
inscripţii - existau indicii evidente că atlanţii 
vizitaseră Asia. Nu am avut timp suficient să verific. 

— De ce s-au dus părinţii tăi tocmai acolo? 

— Îţi repet, nu ştiu. Au descoperit ceva, dar mie nu 
mi-au spus despre ce era vorba. 

Nina s-a încruntat. 

— Lucru ciudat în sine, pentru că în mod obişnuit 
nu-mi ascundeau absolut nimic. 

— Poate nu au vrut să te tulbure în perioada 
examenelor. 

— Poate, a zis ea, dar încruntarea nu i-a dispărut de 
pe faţă. Fie că mă crezi, fie că nu, am aflat de moartea 
lor printr-o carte poştală. Venită din Tibet, încă o 
păstrez. 

— Şi ce scria în cartea poştală? 

— Nu prea multe, doar că se pregăteau să plece 
dintr-un sat din Himalaya, pe nume Xulaodang. 
Anticipau că vor lipsi o săptămână, dar... 

Chase şi-a lăsat un braţ pe umărul ei să o consoleze. 

— Hei. Nu e nevoie să discutăm despre asta dacă nu 
vrei. 

— Nu, lasă. E totuşi ciudat. Nici nu m-am gândit 
până acum la filiera nazistă. lar tatăl meu vizitase 
Germania cu un an înainte... Poate că obţinuseră ceva, 
ceva rămas de la expedițiile Ahnenerbe. Ceva care i-a 

determinat să plece în Tibet. Dar de ce nu mi-au spus 
nimic? 

— Pentru că nu au vrut să ştii că foloseau ceva 
obţinut de nazişti? i-a sugerat Chase. 

— Presupun că da, a zis ea, după care s-a îndreptat 
de spate şi a suspinat. Deşi nu mai are importanţă. Au 
fost surprinşi de o avalanşă undeva la sud de 
Xulaodang şi aproape toţi membrii expediției au murit. 
Cadavrele nu au mai fost găsite, astfel că tot ce aveau 
asupra lor s-a pierdut. 

Mirat, Chase a ridicat din sprâncene. 

— Aproape toţi? Dar cine a supravieţuit? 

— Jonathan. 

— Jonathan? Cum adică, te referi la Philby? La 
prof.? 

— Da, bineînţeles. Credeam că ştii. A fost cu ei în 
expediţia aceea. De aceea suntem atât de apropiaţi - 
chiar dacă nu ar fi avut cum să intervină atunci, a spus 
că se simte răspunzător pentru că nu a reuşit să-i 
salveze. De atunci încoace s-a ocupat de mine. 

Chase s-a lăsat înapoi pe pernă. 

— Aşadar, Philby? 

— Ce s-a întâmplat? 

Chase s-a uitat într-o parte. 

— Nimic. N-am ştiut că aşa v-aţi cunoscut. 

— A colaborat cu părinţii mei ani de zile, erau 
prieteni. 

— Hm, a făcut el, preocupat de ceva. 

Insă înainte de a-i cere lămuriri, Nina a auzit 
ciocănituri. Nu la uşa lui, ci la a ei. 

— Sunt aici, a zis ea. 

Kari a vârât capul pe uşă. 

— Sper că nu vă deranjez. 

Chase a pufnit puţin batjocoritor. 

— Aş vrea eu. 

— Voiam să vă anunţ că suntem foarte aproape de 
locul care ne interesează. Căpitanul Matthews va 
folosi motoarele de propulsie pentru a păstra fixă 
poziţia navei, în loc să arunce ancora - ar fi păcat să 
distrugem ceva în adânc - iar apoi vom cobori 
submarinele. Mă gândeam că aţi dori să asistați la 
toate astea. 

— Nici nu mă gândesc să pierd aşa ceva, a spus 
Nina, ridicându-se. Eddie, vii şi tu? 

— Peste câteva minute. Vă găsesc pe puntea 
submarinelor, da? 

— Da. 

— Bine, ne vedem acolo. 

Kari şi Nina au ieşit. Chase s-a uitat după ele cu o 
expresie impenetrabilă pe faţă. 

— Philby... a rostit el încet. 


Aşa cum fusese proiectată, nava Evenor oferea 
puţine locuri unde cineva să poată sta afară din 
suprastructură fără a fi văzut de pe punţile pupa sau 
prova. După ce a verificat îndelung, Jonathan Philby a 
găsit o pasarelă scurtă de la etajul al doilea, cu 
deschidere spre ocean. 

Agitat, s-a uitat în jur. La prova a văzut braţul 
macaralei ridicând submarinul mai mare pentru a-l 
cobori în apă. Pentru funcţionarea receptorului său 
GPS era nevoie ca antena să nu fie obstrucţionată de 
nimic, să „vadă” măcar jumătate din cer - dar dacă s- 
ar fi aplecat peste balustrada vasului ca să aibă o 

acoperire mai bună ar fi riscat să fie văzut. 

Nu avea de ales. Trebuia să dea acel telefon. 

Telefonul prin satelit îi fusese un tovarăş de 
nedespărţit de când îl informase pe Qobras că 
miliardarul Frost şi fiica lui luaseră legătura cu el. 
Până şi scoaterea lui din bagajele unde îl ţinea ascuns 
îl făcea să devină temător; dacă l-ar fi văzut cu el, 
oricare dintre membrii expediției, chiar şi Nina, ar fi 
devenit bănuitor, iar atunci jocul s-ar fi încheiat tragic 
pentru el. Cât staţionaseră în Gibraltar, reuşise să-i 
transmită lui Qobras destinaţia aproximativă a navei 
fără să se simtă chiar atât de încordat ca acum, dar în 
Brazilia, când comunicase poziţia iahtului Nereida, 
trăise momente de panică extremă la gândul că putea 
fi prins asupra faptului. 

De data aceasta situaţia era ceva mai favorabilă. 
Uşile de la fiecare capăt al pasarelei nu aveau 
geamuri. Era posibil însă ca de dincolo de ele să apară 
cineva. A aşteptat înfrigurat să se stabilească 
legătura. 

— Da, i-a răspuns cineva. Era Starkman. 

— Sunt Philby. Nu am prea mult timp la dispoziţie. 
Am ajuns aproape de destinaţie - iată coordonatele, a 
zis el şi a comunicat cifrele citite pe ecranul 
aparatului GPS. Poziţia finală a navei va fi cu câţiva 
kilometri mai spre vest faţă de cea de acum. 

— Poziţia finală a navei va fi la două sute cincizeci 
de metri sub apă, a spus Starkman. Am pornit deja la 
drum. Ai făcut treabă bună, Jack. Vei fi răsplătit. 

— Singura răsplată e să scap din situaţia asta, a 
glăsuit Philby, ştergându-şi sudoarea de pe frunte. Cu 
asta am încheiat socotelile, da? 

— Da, sigur, i-a răspuns Starkman cu glas ferm. 
Căutarea Atlantidei se încheie aici. 


Cele două submersibile au fost coborâte în ocean, 
câte unul de fiecare parte a navei. Piloții acestora erau 
deja la bord; „cowboy-i”, cum erau denumiți membrii 
echipajului îmbrăcaţi în costume de scufundare 
aşezaţi pe submarine, au verificat funcţionarea 
sistemelor şi conectarea corespunzătoare a cablurilor 
de comunicaţie. Imediat ce au fost eliberate din 
cârligele macaralelor, submersibilele s-au scufundat 
sub valuri. Cowboy-i au fost recuperaţi de o barcă 
gonflabilă tip Zodiac şi aduşi la puntea pupa. 

Având de coborât doar două sute patruzeci de metri, 
imersiunea a ţinut mai puţin de zece minute. În 
laboratorul navei, Nina a primit locul de onoare în faţa 
câtorva monitoare, având-o pe Kari aşezată alături. 
Philby, Chase şi Castille se uitat peste umerii lor, la fel 
şi câţiva membri ai echipajului. 

Pentru Nina, experienţa fost ameţitoare. Fiecare 
dintre cele două ecrane mari din faţa ei expunea 
imaginile pe care le vedeau piloţii aflaţi în interiorul 
sferelor rezistente la presiune, folosind un sistem de 
afişare LED autostereoscopic ce oferea imagini 
tridimensionale fără să impună folosirea de ochelari 
speciali. Pe aproape toată durata coborârii, iluzia de 
adâncime nu a fost prea evidentă, dar, din când în 
când, în faţa laserelor de scanare ale submersibilelor 
apărea câte un peşte care sărea din ecran într-o 
fracțiune de secundă, ca o fantomă verzuie, efect 
creat de sistemul de vedere nocturnă. 

— Două sute treizeci de metri, a spus Trulli prin 

sistemul de comunicaţii. Suntem în legătură, audiţia e 
cât se poate de clară. Coborâm încet. 

— Evenor, te rog să-mi confirmi dacă mă îndrept 
spre ţintă, a cerut Baillard. 

— Atragon, întoarce-te două grade, i-a zis Kari prin 
microfonul căştii. Eşti la mai puţin de trei sute de 
metri depărtare de obiectiv. Rechinodozer, menţine 
poziţia până confirmăm contactul. 

— Ar trebui să vedem obiectivul, s-a plâns Trulli. 

In momentul în care a rotit submersibilul, lăsându-l 
cu botul în jos, pentru a îndrepta razele laser spre 
adânc, fundul golfului a apărut în faţa Ninei extrem de 
clar, evidențiind relieful. Rezoluţia era suficient de 
bună ca să distingă limpede crabii care se deplasau pe 
stratul vălurit de sedimente. 

Şi-a îndreptat atenţia asupra imaginilor obţinute de 
submersibilul dirijat de Baillard, care înainta acum la 
pas domol, rămânând la înălţimea de aproximativ şase 
metri deasupra fundului. Pe un ecran mai mic apărea 
vederea iluminată captată de o cameră video 
standard, însă imaginea de tip LED AR avea o 
adâncime mult mai mare. 

În depărtare, terenul se înălța. 

— Evenor, am ceva în faţă, a anunţat Baillard. 
Recepţionez un semnal foarte puternic... şi nu este 
vorba de sedimente. Cred că am dat de ceva solid, 
ceva mare. Ar putea fi o epavă... 

— Nu este o epavă, a zis Nina în şoaptă, în 
momentul în care obiectul a apărut pe ecranul 
tridimensional. 

A recunoscut imediat forma. Era la fel ca replica 
templului lui Poseidon din jungla braziliană. 

Şi, spre deosebire de structura ruinată, aceasta 
rămăsese intactă. 

— Dumnezeule mare, a murmurat Chase, care s-a 
aplecat peste umărul ei pentru a vedea imaginea mai 
bine. 

— lisuse. Fvenor, aţi văzut? a întrebat Baillard. 

— Da, vedem, a confirmat Kari, întinzându-i Ninei o 
cască şi cerându-i să treacă la comandă. 

— Eu? Dar nu mă pricep deloc la submarine! 

— Nici nu este nevoie. Doar spune-le comandanților 
ce vrei să vezi, iar ei îţi vor asculta ordinele. 

— Bine, a încuviinţat Nina, pe un ton agitat, 
îngrozită brusc de ideea că din cauza ei s-ar ajunge la 
avarierea unui submersibil. Jim, sunt Nina. Mă auzi? 

— Cât se poate de limpede, i-a răspuns canadianul. 
Simt la aproximativ o sută cincizeci de metri 
depărtare. Vezi clar? 

— Da, sigur. 

Partea de jos a templului era îngropată sub un strat 
gros şi înclinat de sedimente, însă acoperişul lui 
curbat se ridica la peste nouă metri deasupra fundului 
oceanului. Lumina laser reflectată strălucea puternic 
în locurile unde pelicula de metale preţioase rămăsese 
intactă chiar după acel potop. 

— Nu-mi vine să cred că a rămas în picioare, a zis ea 
întâmpinând dificultăţi evidente de adaptare a vederii 
la efectul stereoscopic şi rezolvând problema prin 
închiderea unui ochi, Philby s-a aplecat mai mult ca să 
vadă mai bine. 

— Proiectarea a fost incredibil de precisă, astfel 
încât toate blocurile îşi suportă propria greutate. Când 
insula s-a scufundat, templul a rămas întreg, deşi mai 

toate clădirile s-au prăbuşit. Uimitor! 

— Cum este curentul în zona asta? a întrebat Kari. 

Trulli a verificat măsurătorile. 

— Are o viteză în jur de un kilometru pe oră, spre 
nord-est. 

— Nici nu e de mirare că templul nu a fost îngropat 
cu totul, a spus Baillard. Dacă acesta este curentul 
predominant, înseamnă că el duce o mulţime de 
sedimente spre coasta Spaniei. 

— Mai apare ceva peste suprafaţa aluviunilor? s-a 
interesat Nina. 

Imaginea tridimensională a  tresăltat în mod 
deconcertant; Atragon nu-şi schimbase cursul, însă 
detectoarele laser fuseseră redirecţionate pentru a 
cerceta în lateral. 

— Văd câteva proeminențe sub care s-ar putea afla 
ceva, dar nimic în picioare. Cât de înaltă este 
construcţia asta? 

— Dacă are dimensiunile pe care le bănuim noi, ar 
trebui să fie de şaizeci de picioare. Adică optsprezece 
metri. 

— Dacă aşa stau lucrurile, înseamnă că probabil 
este pe jumătate expusă. În jurul ei s-a acumulat mult 
mâl. 

Pe ecran imaginea a revenit la templu. 

— Rechinodozer, apropie-te mai mult, a cerut Kari. 
Îndreaptă-te spre capătul nordic şi stai departe de 
Atragon. 

— Am înţeles, a rostit Trulli. Cea de-a doua imagine 
tridimensională a arătat cum înaintează. 

— Jim, poţi da ocol clădirii, te rog? Aş vrea să văd 
cum arată din partea cealaltă, a zis Nina. 

Baillard i-a dat ascultare. Manevra a durat câteva 
minute, evidențiind imagini ale templului care 
semănau cu cele văzute mai devreme. Spinarea lui 
curbată, în parte îngropată sub sedimente, i-a amintit 
Ninei de carapacea unei țestoase. 

— Alo, Evenor, a spus Trulli cu emoție în glas, aici, 
la capătul nordic, stratul de sedimente este mai redus. 
Probabil că a fost îndepărtat de curent. Văd o porţiune 
mai mare din zid. 

Nina şi-a îndreptat imediat atenţia asupra ecranului 
cu imaginile captate de Rechinodozer. La capătul de 
nord al templului exista o depresiune domoală, 
amintind de un bol, ca şi cum cineva ar fi folosit o 
lingură uriaşă pentru a îndepărta depunerile de mâl. 

— Poţi merge mai aproape? 

— Fără probleme. Stai o clipă. 

A trecut ceva mai mult decât clipa promisă, dar 
după câteva minute Trulli a făcut submersibilul robust 
să rămână nemişcat la mică depărtare de zidul 
templului. 

— Vreau să fac o măsurătoare cu ajutorul sonarului, 
a anunţat el. Aşteptaţi puţin. 

Pe unul dintre monitoare a apărut brusc o diagramă 
destul de complicată. Nina nu a reuşit să o 
interpreteze, dar pentru pilotul submersibilului ea era 
clară ca o fotografie. 

— Sub sedimente se găseşte ceva - ori, mai curând, 
sub sedimente nu există nimic. Ar putea fi o gaură în 
zid. 

— Este loc suficient pentru ca Mighty Jack să se 
strecoare? a întrebat Baillard. 

— Probabil. FEvenor, cer permisiunea de a curăța 

sedimentele. 

Kari s-a uitat la Nina, care, emoţionată, a dat 
aprobator din cap. Aşadar exista o cale de acces în 
templu. 

— Dă-i drumul, Rechinodozer. 

Operaţiunea care a urmat s-a desfăşurat supărător 
de lent. Nina a făcut eforturi mari de voinţă ca să nu 
bată darabana în tăblia biroului în timp ce Trulli a 
îndepărtat submarinul de lângă templu. A coborât cu 
atenţie modulul pompei spre suprafaţă la aproximativ 
o sută de metri spre nord-est, prelungind „coada” 
acestuia în direcţia curentului, apoi a revenit spre 
templu. Sistemul de afişare LIDAR de pe Atragon a 
prezentat tubul de conectare întinzându-se între 
modulul pompei şi  nava-mamă, în vreme ce 
Rechinodozer a revenit pe poziţie, ocupând un loc 
deasupra bazei zidului de nord. Intregul proces a 
durat mai bine de douăzeci de minute. 

— Gata de pornire, Evenor, a spus Trulli în cele din 
urmă. Aştept ordinul. 

— Dă-i drumul, a exclamat Nina, făcându-i pe cei din 
jurul ei să se amuze. 

Pompa a început să funcţioneze. 

Părând cel mai mare aspirator din lume, 
Rechinodozer a început să tragă depunerile de mâl în 
gura lui căscată. Diferenţa de presiune creată de 
pompă nu era foarte mare, însă era suficientă pentru a 
atrage straturile de sedimente în ţeavă şi, prin 
modulul detaşat, să scuipe totul din conducta de 
reziduuri, la o sută de metri depărtare. Curentul 
dominant a dus cu sine norul destul de mare de 
particule în suspensie, îndepărtând totul de templu. 

Valoarea unei tehnici pe care Nina o socotise iniţial 
drept extrem de complicată devenea acum foarte 
evidentă; executarea de săpături în sedimente ar fi 
anulat vizibilitatea în doar câteva momente. 

Cu o încetineală agonizantă, au trecut zece minute, 
iar Atragon a oferit o vedere de pe margine în timp ce 
Rechinodozer luneca dintr-o parte în alta la baza 
zidului, curăţând câte un strat de sedimente la fiecare 
trecere. Apoi... 

— Cred că am descoperit ceva! a exclamat 
australianul. 

A îndreptat camera video spre un anumit loc. 
Sedimentele în suspensie înnegurau imaginea, dar nu 
suficient de mult ca să o împiedice pe Nina să simtă 
cum inima începe să-i bată mai tare la vederea 
imaginii. 

— Se pare că e o cale de intrare în templu. 

Pe ecran, un pasaj dispărea în întuneric. Era greu de 
apreciat dimensiunile, dar dacă templul fusese 
construit în acelaşi fel cu corespondentul său din 
Brazilia, deschiderea avea cel puţin un metru şi 
douăzeci lăţime. 

— O să folosesc aspiratorul secundar să curăâţ, a 
spus Trulli. Am nevoie de câteva minute. 

Unul dintre braţele de pe Rechinodozer s-a 
prelungit, însă, în loc să folosească cupa mare de la 
capătul lui, de sub ea a apărut o ţeavă îngustă de 
metal care a părut să pipăie deschizătura şi apoi a 
aspirat sedimentele acumulate înăuntru. 

Chase s-a aplecat peste umărul Ninei ca să 
examineze imaginea tridimensională, iar obrazul lui a 
fost cât pe ce să se atingă de alei. 

— Ştii ceva? Dacă templul de aici a fost construit 
după acelaşi plan cu cel din Brazilia, pasajul acela ar 
putea duce drept în camera altarului. În partea din 
spate am văzut un puț, dar era plin cu pietre. 

Nina i-a aruncat o privire acuzatoare. 

— Serios? Şi de ce nu mi-ai zis atunci? 

— Nu am mai apucat! Ce, ai uitat de primejdiile de 
moarte prin care am trecut? 

— O cale pentru preoţi, a spus Kari, cu un aer 
gânditor. O ieşire secretă. 

Trulli a mai lăsat maşina să lucreze câteva minute, 
după care a retras braţul. 

— Am curăţat cât s-a putut. Jim, încălzeşte-l pe 
Mighty Jack! 

Cât Trulli a retras Rechinodozerul, Baillard a adus 
propriul submersibil mai aproape, oprindu-l la 
marginea depresiunii întinse din jurul zidului de nord. 
Ajuns în acea poziţie, a anunţat: 

— Evenor, pornesc vehiculul telecomandat... chiar 
acum. 

Toţi şi-au îndreptat atenția spre imaginile 
tridimensionale transmise de Atragon, care a trecut de 
la cele monocrome şi neclare, realizate de sistemul 
LIDAR, la cele color şi au văzut cum Mighty Jack a 
părăsit cuşca în care era găzduit şi s-a îndreptat spre 
templu. Micuţul robot nu era înzestrat cu acelaşi 
sistem de detecție cu laser ca nava-mamă, dar avea 
camere  stereoscopice. Când a pătruns prin 
deschizătură, pereţii apropiaţi ai pasajului au dat 
naştere unei senzaţii ameţitoare de viteză. 

— Dumnezeule, parcă am ataca Steaua Morţii, a 
remarcat Chase. 

Mighty Jack a continuat să înainteze pe coridor. Pe 
podeaua acestuia se vedeau mormane de sedimente, 
dar Trulli curăţase suficient pentru a fi posibilă 
trecerea. Incordarea din camera de comandă a 
crescut pe măsură ce robotul înainta, dând peste... 

Un zid. 

— Nu se poate! a exclamat Nina, dezamăgită. Am 
nimerit într-o fundătură! 

Robotul s-a întors spre stânga, apoi spre dreapta, 
dar în lumina reflectoarelor nu s-au văzut decât pereţii 
din piatră. 

— Ce vreţi să fac în continuare? a întrebat Baillard. 

Nina se pregătea să-i spună să retragă robotul, când 
Chase a intervenit pe neaşteptate, aplecându-se chiar 
să vorbească în microfonul căştii ei. 

— Jim, sunt Eddie. Robotul acela poate urca 
vertical? 

— Da, sigur. Dar... 

— Fă aşa. 

După o ezitare de un moment, robotul s-a ridicat cu 
precauţie către tavan... 

Şi a continuat să urce. 

— Mamă! a exclamat Baillard, făcându-l Mighty Jack 
să se rotească pentru a examina pereţii laterali în 
vreme ce urca. De unde ai ştiut de existenţa puţului? 

— M-a ajutat intuiţia, a zis el, zâmbind către Nina. 
Fiţi totuşi atenţi. S-ar putea ca până sus să existe 
capcane. 

Nina l-a împins din apropierea căştii ei. 

— Eddie, nu prea cred că în ultimii unsprezece mii 
de ani s-a ocupat cineva de întreţinerea acestui 
templu. 

— De unde să ştiu eu, dar sirenele acelea sunt cam 
ciudate... 

Nina a surâs, apoi şi-a îndreptat din nou atenţia spre 
ecran. Baillard a trimis camera în sus pe cât posibil, 
astfel că puţul a căpătat perspectivă. 

— Văd ceva, a anunţat el. 

Brusc, pe perete a apărut o dungă întunecată, 
urmată de o distorsiune sclipitoare. 

Imaginea s-a rostogolit pe neaşteptate, înclinându- 
se pe orizontală. Una dintre pietrele zidului a acoperit 
tot ecranul. 

— Jim! a strigat Nina. Ce s-a întâmplat? Ai lovit 
ceva? 

— O clipă numai... 

Robotul s-a răsucit încet, însă imaginea a continuat 
să se legene, dându-le o senzaţie de greață 
privitorilor. În afară de pereţi nu se vedea nimic. 

— Bine. Cred că Mighty Jack nu va putea merge mai 
departe. 

— Cum adică? a întrebat Kari. S-a blocat acolo? Ai 
pierdut robotul telecomandat? 

Baillard a dat să râdă. 

— Nicidecum. Doar... cum să spun, el e proiectat să 
fie folosit în apă. De aici înainte o să fie nevoie de 
altceva pentru continuarea explorării. 

— De ce? a zis Nina. 

— Pentru că nu mai este apă. Mighty Jack pluteşte 
la suprafaţă. În templul acesta există aer. 

Submersibilul a revenit la suprafaţă. Rechinodozer a 
fost recuperat şi ridicat cu vinciul pe puntea navei 
Evenor, însă Atragon a rămas în apă, ataşându-i-se un 
cablu pentru reîncărcarea bateriilor de acumulatori. 

S-au început pregătirile pentru o a doua scufundare. 
Dar de această dată, explorarea templului nu avea să 
mai fie lăsată în seama roboților. 

— Ce mult aş vrea să cobor şi eu, a spus Nina. 

Kari, Chase şi Castille erau deja în etapa finală de 
echipare pentru coborâre în adânc. 

— Pariez că-ţi pare rău că nu ţi-ai adus certificatul 
de înotătoare, nu? a glumit Chase, în timp ce era 
ajutat de un membru al echipajului să-şi pună casca. 

Cei trei scufundători purtau „costume de adâncime” 
de un model recent - un fel de hibrid între sistemele 
tradiţionale de scufundare individuală şi costumele 
robotice dure, amintind de armuri, folosite pentru 
coborâri de durată la adâncimi mari. Membrele 
scufundătorilor erau prinse în acelaşi neopren folosit 
şi la costumele etanşe obişnuite, însă capul şi trupul 
se aflau într-o unitate rigidă, fixată de inele de 
etanşare în jurul coapselor şi braţelor. 

La adâncimea de două sute patruzeci de metri, 
undeva la limita posibilităţilor de scufundare în 
costum obişnuit, presiunea exercitată asupra corpului 
era de peste douăzeci şi cinci de atmosfere, ceea ce 
impunea alimentarea cu aer la o presiune egală, 
pentru a permite plămânilor să se umfle, învingând 
astfel forţa strivitoare a mediului înconjurător. Însă 

cel care respiră aer la o presiune atât de mare trebuie 
să plătească un anumit preţ: gazul comprimat care 
pătrunde în fluxul sanguin se dilată pe măsură ce 
scufundătorul urcă, iar presiunea apei scade. Bulele 
de azot se umflă în vasele lui sanguine, provocându-i 
dureri insuportabile, vătămări ale ţesuturilor şi chiar 
moartea... 

Aceasta este boala de decompresiune. Sau de 
cheson. 

Costumele de scufundare la mare adâncime 
reprezentau soluţia pentru a evita această suferinţă. 
Prin introducerea corpului într-o cochilie capabilă să 
reziste la presiunea exterioară, scufundătorii respirau 
aer la doar o atmosferă presiune, având braţele şi 
picioarele libere pentru a le mişca cu mai multă 
lejeritate decât dacă ar fi purtat costume rigide şi 
greoaie. Constituiau un compromis - scufundătorilor 
le era imposibil să se îndoaie sau să se răsucească din 
talie, iar faptul că membrele le erau expuse la 
presiunea adâncurilor impunea unele limite privind 
durata petrecută în submersie - însă în acest fel se 
reducea imens posibilitatea apariției crizelor 
provocate de prezența azotului în cantităţi mari în 
sânge. 

— O să ne poţi urmări pe transmisia video, a promis 
Kari. 

— Nu e acelaşi lucru. Acest tip de descoperire ar 
trebui să fie făcut cu participarea în direct. 

— Nu-ţi face griji, a spus Castille. O să-ţi aducem o 
nereidă de aur. 

— Dumnezeule, nu cumva să faci aşa ceva! Să lăsaţi 
totul aşa cum este, vă rog! Şi, fiindcă s-a deschis acest 

subiect... a continuat ea şi s-a întors spre Chase. Chiar 
trebuie să iei cu tine explozivi? 

— Dacă pasajul este blocat undeva mai sus, va fi 
probabil nevoie să-l eliberăm. Dar nu te îngrijora, nu 
voi arunca tot templul în aer. Doar ştiu ce fac. 

— Aşa sper şi eu, a zis ea şi l-a bătut cu palma peste 
cască. Cum e costumul ăsta? 

— Cam strâmt. Norocul meu că nu sufăr de 
claustrofobie. 

— Norocosule, a făcut Castille cu un oftat, uitându- 
se la cochilia gălbuie în care îşi vârâse corpul. Eu mă 
simt ca şi cum aş fi închis într-o bucată uriaşă de 
săpun. 

— Sau într-un corset, a adăugat Kari, ducând mâna 
la talia costumului ei. 

In vreme ce costumele lui Chase şi Castille erau de 
serie mare, reglajele de măsură fiind făcute prin 
deplasarea cercurilor de îndoire pe braţele lor, 
costumul ei era confecţionat la comandă şi i se 
potrivea perfect, evidenţiindu-i şi formele feminine pe 
sub straturile de oţel şi policarbonat. 

— Cam aşa trebuie că se simțeau femeile din epoca 
victoriană. 

— Da, aşa cum se prăbuşeau de pe Titanic, a glumit 
Chase. 

— Aceea era epoca edwardiană, nu victoriană, l-a 
corectat Nina. 

— Istoricii ăştia îmi strică toate glumele... s-a plâns 
el. 

S-a uitat la camarazii lui, în vreme ce oamenii din 
echipaj încheiau ultimele catarame şi cleme de la 
costumele lor. 

— În fine... Suntem gata? 

— Evident, a spus Kari, plină de entuziasm. 

— Gata să ne primejduim din nou viaţa? a adăugat 
Castille nu tocmai entuziasmat. Ei, dacă trebuie... 

— Hai, Hugo, lasă, doar amândurora ne place 
pericolul, a zis el zâmbind. Măcar acum nu va mai 
trebui să te temi de elicoptere. 

— Da, dar ce e submersibilul dacă nu un elicopter 
subacvatic? 

Chase a lovit cu palma în casca lui Castille. 

— Da, aşa e. Şi acum nu te mai văicări şi vâră-ţi în 
apă fundul tău de belgian. 


Cu cei trei scafandri ţinându-se de cuşca de oţel din 
faţă, Atragon a dispărut în ocean. 

Nina l-a urmărit afundându-se, după care s-a repezit 
în camera de comandă. Chase avea o cameră video 
fixată pe umărul drept, iar aceasta transmitea imagini 
către Atragon printr-o legătură cu fibră optică, iar 
submersibilul transmitea la rândul lui semnalul prin 
cordonul de legătură. 

— Hei, Kari, te văd, a spus ea, punându-şi casca pe 
cap. 

Silueta de pe ecran i-a făcut semn cu mâna. 

— Scufundători, puteți verifica legăturile de 
comunicaţie? i-a întrebat Trulli, aflat la staţia de lucru 
de alături. Eddie? 

— Te aud clar, a zis Chase. 

Vocea i se auzea cu distorsiuni, dar nu mai mult 
decât se întâmplă uneori în cursul convorbirilor 
telefonice. 

— Kari? 

Răspunsul ei a fost mai afectat, fiind pe jumătate 
acoperit de paraziți. 

— Te aud, dar puţin bruiat. 

— Şi la mine la fel, s-a auzit vocea lui Castille 
printre pârâituri. 

— Ce rază de acţiune au emiţătoarele acelea? a 
întrebat Philby. 

Sistemele de comunicaţii ale lui Chase erau cablate 
la submersibil, dar pentru a evita riscul încurcării 
cablurilor, Kari şi Castille foloseau o legătură radio 
subacvatică, transformându-l pe Chase într-un post 
uman de retransmisie. 

— Cel mult cincisprezece metri, i-a spus Trulli. 
Depinde de salinitatea apei. Dacă e foarte sărată, 
atenuarea ar putea fi atât de mare, încât semnalul ar 
ajunge doar la doi sau trei metri. La o asemenea 
distanţă, e preferabil să răcneşti. 

— Hei, vă rog să staţi aproape unul de celălalt, bine? 
le-a transmis Nina. 

Kari i-a făcut semn că totul era în regulă. 

Coborârea s-a făcut mai lent decât prima dată, dar 
căpitanul Matthews adusese nava Evenor chiar 
deasupra locului unde se găsea templul, ca să reducă 
timpul de deplasare până pe fund. Curând, structura a 
apărut pe ecranul sistemului LIDAR. 

— Sunteţi pregătiţi? i-a întrebat Baillard. O să aşez 
submersibilul în acelaşi loc, la marginea excavaţiei. 

Nina a urmărit imaginile transmise de camera de pe 
umărul lui Chase. Atragon avea mai puţine reflectoare 
decât un submersibil obişnuit, astfel că templul se 
vedea doar ca o umbră impunătoare profilată pe 
fundalul întunecat. Când vehiculul s-a aşezat, de sub 

el s-au ridicat învârtindu-se câteva fire de nisip când 
propulsoarele s-au oprit. 

— Evenor, a anunţat Baillard, am ajuns în siguranţă 
la fund. Scufundători, vă doresc noroc. 


Chase a dat drumul barei tubulare de protecţie şi a 
sărit pe fundul golfului. L-au urmat Kari şi Castille. 

— Bravo, am ajuns. Să verificăm cum funcţionează 
radioul. 

— Te aud, i-a zis Kari. 

— Radioul funcţionează, a confirmat Castille. Simt o 
mâncărime chiar în mijlocul spinării, a adăugat, ceva 
mai relaxat. Cred că o să mă întorc pe vas ca să mă 
scarpin. 

— Cum adică, vrei să pierzi distracţia de a te 
strecura printr-un pasaj îngust fără să ştii ce se află la 
capătul lui? a spus Chase, care a făcut câţiva paşi de 
încercare, iar picioarele încălţate cu labe au stârnit 
mâlul de pe fund. 

Cu toată flotabilitatea neutră pe care o asigura 
costumul de scufundare la adâncime, corpul lui 
inflexibil nu permitea decât o înaintare legănată, ca de 
rață, ceea ce îl făcea să arate ridicol. Pieptul lat şi plat 
l-a făcut să întâmpine o rezistenţă uimitor de mare a 
apei la înaintare atunci când a încercat să se 
deplaseze. 

— La naiba, parcă stau pe loc. Să încercăm 
propulsoarele. 

S-a împins cu picioarele de pe fund, înclinându-se şi 
ajungând în poziţie orizontală. Castille şi Kari i-au 
urmat imediat exemplul. După ce au ajuns alături de 
el, Chase a dus mâna stângă spre un mâner de 

comandă care ieşea în afară din pieptul costumului, la 
capătul unei tije flexibile. 

— Gata, staţi aproape, a ordonat el. Dacă apar 
necazuri, ori dacă cineva întâmpină probleme de 
comunicaţie, vă întoarceţi la submarin şi aşteptaţi 
acolo. Să pornim. 

A apăsat cu degetul mare în jos pe rotita cu arc 
fixată în capătul  manetei. Comenzile pentru 
propulsoare încastrate în carcasa costumului erau 
simple: trei reglaje de viteză pentru deplasarea înainte 
şi unul pentru mers cu spatele; eliberarea rotiței făcea 
motoarele să se oprească în mod automat. A pornit cu 
viteza cea mai redusă, folosindu-se de picioare ca să-şi 
echilibreze înaintarea. După ce s-a convins că deţinea 
controlul deplin asupra deplasării, a sporit viteza 
trecând la a doua. Cablul de fibră optică ce asigura 
legătura lui cu submersibilul s-a desfăşurat în spate ca 
un fir de mătase secretat de un păianjen. 

Castille a reglat şi el viteza. 

— E foarte uşor! a exclamat, având glasul 
distorsionat chiar şi la acea distanţă mică. Şi câţi ani 
am pierdut folosindu-mă de picioare ca să înot... 

— Ai grijă să nu dai cu capul drept în zid, l-a 
avertizat Chase în glumă. Kari, te descurci? 

Ea a trecut pe lângă el, rostogolindu-se fără nici un 
efort şi executând un şurub lenevos. 

— Dar cine crezi că a contribuit la proiectarea 
acestor costume? Mai am şi alte pasiuni în afară de 
arheologie şi arhitectură! 

— Îmi plac şefii care au pasiuni, a glumit el. 

Se apropiau cu rapiditate de templu, care căpăta 
culoare în lumina emisă de costumele lor. 

— Gata, încetiniţi. 

— Eddie, nu văd nimic altceva decât fundul golfului, 
s-a plâns Nina prin intermediul aparatului radio. Cât 
de aproape eşti de templu? 

Chase a dat drumul comenzii şi s-a înclinat, 
ajungând în picioare, apoi îndreptând camera de pe 
umăr spre clădirea din faţă. 

— Foarte aproape. Vezi tot? 

— A, bineînţeles, i-a răspuns ea, vădit impresionată. 

Cei trei au atins fundul la mai puţin de trei metri de 
locul unde peretele înclinat se înălța din sedimentele 
acumulate. Sub fasciculele de lumină sclipeau foiţele 
de oricalc. Câţiva peşti ţâşneau încoace şi încolo pe 
suprafaţa templului, ignorând puterea antică pe care o 
reprezenta acesta. 

— Pe unde este intrarea? a întrebat Chase. 

— Cam la şase metri spre stânga ta, i-a răspuns 
Baillard. 

Grupul s-a îndreptat spre intrare, iar Chase şi Kari 
au folosit şi lanterne puternice, pe lângă luminile 
asigurate de costume. El a aruncat o privire în urmă, 
spre  Atragon. Deşi îi vedea limpede luminile 
reflectoarelor, dar şi pulsarea nepământească a 
laserelor de detecție, submarinul în sine rămânea 
aproape invizibil în semiîntunericul de la fund. 

— Ia uitaţi-vă! a spus Kari, iar lanterna ei a luminat 
deschizătura. 

Chase s-a ghemuit cât a putut de mult, îndreptând 
fasciculul lanternei înăuntru. Nu era chiar atât de 
departe pe cât se aşteptase faţă de puţul vertical; 
efectul de ochi de peşte al camerei robotului 
subacvatic făcuse ca distanţa să pară mai mare. 

— Gata, o să intru eu primul. Hugo, leagă-mă. 

Castille a prins un cablu dintr-un mosor aflat pe 
centura lui de un inel de pe partea din spate jos a 
costumului purtat de Chase. 

— Dacă nu există loc suficient să mă strecor pe după 
colţul din puț, să mă trageţi afară. 

Castille a tras de cablu, să se asigure că era bine 
fixat, după care s-a deplasat spre latura îndepărtată a 
intrării, astfel ca acesta să nu se încurce cu firul de 
comunicare. 

— Dacă ai mânca mai multe fructe şi mai puţină 
friptură, nu ţi-ai mai face griji că rămâi înţepenit 
acolo. 

— Poţi să-ţi vâri fructele alea undeva... Uite că am 
intrat. 

Kari şi Castille l-au ajutat să ia o poziţie orizontală, 
îndrumându-l spre intrare. Ţinând lanterna în mâna 
dreaptă întinsă, a preluat comanda cu stânga şi a 
pornit propulsoarele la viteză mică. Pereţii de piatră 
au defilat încet pe lângă el. In condiţii normale, 
pasajul lat de un metru douăzeci ar fi fost uşor de 
parcurs chiar sub apă, dar masivitatea inflexibilă a 
costumului l-a făcut să înainteze cu mare precauţie. 

Nu a durat mult şi a ajuns la capătul pasajului. S-a 
rostogolit pe spate ca să se uite în susul puţului. 
Acesta înainta spre întuneric. 

— Am ajuns la puț. Puț!/ a strigat el. Mă înţelegeţi? 

A auzit un geamăt al Ninei. 

— Încerc să merg în sus. 

Cotul era strâmt, de aceea casca i s-a frecat de zid, 
dar s-a ridicat vertical fără mare greutate. 

— Am trecut! a anunţat el, cu un glas care îi trăda 

senzaţia de uşurare. Să vedem ce găsim aici sus. 

A activat din nou propulsoarele, iar elicele ascunse 
în ţevi au scos un bâzâit discret în timp ce el se înălța. 
Puţul avea înălţimea de cel puţin nouă metri, iar 
pereţii erau netezi şi perfect verticali. Privind în sus, a 
văzut pătratul întunecat unde Mighty Jack se oprise - 
unde rămăsese aer atunci când clădirea se 
scufundase. Se găsea la doar un metru deasupra lui, la 
jumătate, apoi... 

A spart luciul apei, care s-a scurs pe vizieră. 
Plimbând fasciculul lanternei, a văzut că se găsea la 
aproape doi metri de capătul superior al puţului, 
având deasupra lui un gol întunecat. 

Porțiunea de deasupra nu constituia o problemă. A 
prins lanterna la centură şi a desprins un alt 
instrument de la brâu - un pistol cu gaze care lansa o 
ancoră de prindere. Legănându-se caraghios, amintind 
de un dop uriaş prins în spaţiul strâmt din puț, a ţintit 
spre coama peretelui dinspre sud, apoi a tras. 

Bufnetul produs de gazul eliberat a răsunat prin puț, 
iar ancora a ţâşnit în sus. După câteva secunde, a 
auzit-o scoțând un zăngănit când s-a izbit de piatră. A 
acţionat comenzile pentru a rula cablul. După o 
aşteptare destul de încordată, ancora s-a agăţat de 
ceva. A tras de cablu de câteva ori pentru a verifica 
dacă acesta rezista, după care a prins cureaua 
pistolului de costum şi s-a tras în sus, iar motorul de 
ridicare a început să scoată un scârţâit de protest faţă 
de greutatea lui. 

Coama se găsea la ceva mai mult de un metru 
deasupra lui, dând spre... 

— Ia te uită! a zis Nina, simțind că încremeneşte. 

Se uita foarte concentrată la imaginile video 
transmise şi nici măcar nu îndrăznea să clipească. 
Aparatul video al lui Chase îi prezenta camera 
altarului, care avea aceleaşi dimensiuni ca aceea din 
templul descoperit în Brazilia. 

Ca splendoare, totuşi, cel de aici arăta cu totul 
altfel. 

Chiar în imaginile neclare, cu rezoluţie joasă, a 
reuşit să distingă strălucirea roşiatică a oricalcului, 
sclipiri de auriu şi argintiu, dar şi scânteieri 
trecătoare aruncate de unele pietre preţioase 
încastrate în ziduri. 

— Dumnezeule, a glăsuit Philby pe nerăsuflate, mi 
se pare de necrezut. Toată încăperea aceea este 
decorată cu pietre preţioase! 

— Şi nu au doar un rol decorativ, a precizat Nina, 
apoi şi-a făcut de lucru cu butoanele de pe cască. 
Eddie! Spune-mi ceva. Ce vezi acum? 

— Văd că... dacă aş avea vreun săculeţ şi o rangă m- 
aş pensiona cu ceea ce aş lua de aici. 

— Foarte amuzant. N-ai putea ajunge ceva mai 
aproape de un perete? 

— Iisuse, lasă-mă întâi să stau pe picioarele mele... 

Imaginea video a tresărit când Chase s-a tras afară 
din puț, scoţându-şi pistolul cu cablu, iar respiraţia lui 
greoaie a răsunat în microfon. 

— În regulă. Am avut dreptate în legătură cu puţul, 
se află în aceeaşi poziţie ca şi cel pe care l-am văzut 
blocat în templul din Brazilia. Pereţii sunt... 
Dumnezeule, au folosit materialul ăsta de parcă ar fi 
fost tapet. Văd foaie după foaie de oricalc şi toate au 

inscripţii pe ele. 

— Vreau să văd, vreau să văd şi eu! a strigat Nina, 
sărind pe scaun de emoție. 

Chase s-a apropiat, iar fasciculul lanternei lui a 
alunecat pe o secţiune a peretelui. Nina a recunoscut 
imediat scrisul: era în Glozel, deşi fără să aibă 
semnele hieroglifice găsite în templul din Brazilia. 

În timp ce se uita la ecran, Philby şi-a mângâiat 


mustaţa. 
— Interesant. Probabil că au asimilat limba 
indienilor... Construcția templului din Brazilia 


probabil a durat ani de zile, dacă nu chiar vreme de 
câteva generații. O asemenea perioadă de timp ar fi 
suficientă pentru a permite amestecul celor două 
sisteme... 

— Eddie, oferă-mi o privire panoramică a întregii 
încăperi, te rog. Dar încet. 

Chase s-a îndepărtat de perete şi, încet, s-a rotit pe 
loc, lăsând camera de luat vederi să surprindă 
imagini. 

— Stai, opreşte-te! a strigat Nina, văzând ceva 
interesant. O idee înapoi spre dreapta... acolo! Mergi 
în direcția aceea. 

— Acum Îmi dau seama cum se simte Mighty Jack, s- 
a plâns el pe un ton prietenos când a pornit să 
traverseze camera. Ce ai văzut? Nu e nimic în direcția 
asta. 

— Exact! 

Secțiunea de perete din faţa lui Chase era acoperită 
cu foiţă de oricalc, ca şi restul încăperii, dar fără 
inscripţii, textul terminându-se brusc la jumătatea 
înălţimii peretelui. 

— Toată încăperea reprezintă o istorie a Atlantidei - 
dar aici se încheie. lar asta înseamnă că acolo stau 
scrise ultimele lucruri despre atlanţi. Du-te mai 
aproape, vreau să citesc, a spus ea şi a verificat 
înfrigurată dacă transmisia video se înregistra. 

— N-ar fi mai bine să-mi desprind frânghia asta de 
fund şi să o fixez de ceva, să poată urca aici şi Hugo şi 
Kari? O mai ţii minte pe Kari? O blondă atrăgătoare, 
înaltă, care are cu ea o cameră de filmat. 

— Mda, merge şi aşa, i-a răspuns ea, parcă puţin 
dezumflată, însă la fel de dornică să fie prima care să 
vadă ce stătea scris pe perete. 

Prima lectură. Vreme de mai bine de unsprezece mii 
de ani, nimeni nu văzuse acel text. 

A aşteptat nerăbdătoare cât Chase a organizat 
lucrurile. În cele din urmă, a anunţat-o că acum Kari 
începuse ascensiunea. 

— Bine, cât aşteptăm, te poţi întoarce, te rog, la 
ultimele rânduri ale textului? 

— Ce dominatoare ai devenit... Câteodată, îmi place 
asta la o femeie, a glumit el, îndreptând camera spre 
text. 

Nina s-a uitat la Trulli. 

— Matt, există posibilitatea de stabilizare a imaginii, 
de înghețare a ei? 

— Sigur. Aparatul este digital şi are capacitatea de 
stocare de un terabyte - va continua să înregistreze. 
Pe care ecran vrei să-ţi proiectez imaginea? 

— Pe cel mare. 

— Dar nu va fi o imagine tridimensională. 

— N-o să mor din atâta lucru. 

După câteva secunde, ecranul a căpătat viaţă, 

prezentând o imagine nemişcată a ultimei secţiuni de 
text. Era înceţoşată, cu culorile şterse, însă suficient 
de clară să-i îngăduie să distingă literele. Cufundată în 
gânduri, s-a uitat cu atenţie la text. 

Unul dintre membrii echipajului a pătruns precipitat 
în camera de comandă. 

— Căpitane Matthews! Se apropie o navă de noi. 

— Poftim? a întrebat el brusc. Cât de departe este? 

— La vreo zece kilometri. Când am depistat-o prima 
oară pe radar, se îndrepta spre Lisabona, dar de 
câteva minute a pornit spre noi. 

— Ce viteză are? 

— Cel puţin douăzeci de kilometri pe oră, domnule. 

— Să fie nava lui Qobras? 

Numele i-a atras atenţia Ninei. Îngrijorată, a întors 
capul spre el. 

— Tot ce se poate. Aceasta corespunde descrierii 
făcute navei care a plecat din Casablanca. 

— La naiba! a făcut Matthews, scărpinându-se 
gânditor în barbă. În regulă. Anunţă-i pe toţi cei de la 
bord că vom avea companie curând, să fie pregătiţi. 
Când va ajunge la depărtare de patru kilometri, ori 
dacă vor lansa bărci la apă, să pregătească armele. Eu 
voi fi pe puntea de comandă. 

— Am înţeles, domnule. 

Marinarul a ieşit, fiind urmat de Matthews. 

— Eddie, ai auzit ceva din discuţia asta? l-a întrebat 
Nina. Se bănuieşte că suntem urmăriţi de oamenii lui 
Qobras. 

— Cum? Fir-ar să fie! 

Pe unul dintre monitoare, Nina l-a văzut ajutând-o 
pe Kari să iasă din put. 

— Ce vrei să facem? 

— Înregistraţi cat de mult posibil, dar repede. 
Imediat ce mai aflu ceva, o să vă anunţ. Nava 
urmăritoare e la zece kilometri. Căpitanul Matthews o 
să ne ţină la curent. 

— Numai la zece kilometri? Nu vom reuşi să 
revenim la suprafaţă şi să recuperăm submarinul până 
la apariţia navei. 

— Submersibilul poate fi sacrificat, îl abandonăm 
dacă va fi nevoie, a spus Kari, fără să ia în seamă 
exclamaţia de nemulţumire a lui Baillard. 

După ce ieşise din apă, legătura de comunicaţie era 
mult mai clară. 

— Construim alt submarin, dar informaţiile de aici 
sunt nepreţuite. Filmează cât de mult - vom prelucra 
imaginile mai târziu dacă va trebui să îmbunătăţim 
calitatea. Eu o să fac fotografii. 

— Hugo, ai auzit? a întrebat Chase. 

Acoperit de paraziți, răspunsul abia s-a auzit. 

— În mare parte. Eu ce trebuie să fac? 

— Nu are rost să vii aici. Stai la intrare pentru cazul 
în care vom avea nevoie de ajutor. 

— Am înţeles, mon ami. Dar să nu staţi prea mult 
acolo. 

Chase a revenit la pereţii acoperiţi cu inscripţii, iar 
Nina le-a urmărit, după care şi-a îndreptat din nou 
ochii spre imaginea încremenită de pe ecranul 
monitorului principal, străduindu-se să descifreze 
secretele pe care le ascundea textul. 


Nevăzut de nimeni de la bordul lui FEvenor, sub 
dunetă a apărut din apă capul unui scufundător. Apoi 

încă unul şi încă unul... 

La zece metri sub valurile molcome, alţi 
scufundători au eliberat planşele de tractare 
subacvatică de tip Manta, care puteau duce trei 
oameni. Minisubmarinele abandonate s-au scufundat 
încet în adâncul întunecat al oceanului, iar pasagerii 
lor s-au îndreptat în tăcere spre puntea bărcilor. Vasul 
se folosea de propulsoare pentru a-şi menţine poziţia; 
elicele stăteau nemişcate. 

Primul om ajuns pe scară a urcat cu precauţie, 
uitându-se cu fereală peste marginea punţii. La 
aproximativ şase metri, pe platforma de aterizare a 
elicopterelor, era un membru al echipajului, stând cu 
spatele. Nu se mai vedea nimeni altcineva în preajmă. 

Scufundătorul s-a ascuns sub linia punţii şi-a scos 
arma Heckler and Koch MP-7 de pe umăr şi, cu o 
singură mişcare dezinvoltă a degetului mare, a scos 
capacul roşu din cauciuc de pe capătul amortizorului 
gros. După aceea s-a strecurat discret înapoi până la 
scară şi a ţintit. 

In afara declicului metalic scos de percutor, nu s-a 
auzit aproape nici un sunet când a tras; tubul gol al 
cartuşului de calibrul 4,6 mm a fost reţinut de o pungă 
mică din plasă, legată de armă, astfel încât nici acesta 
să nu cadă pe punte. În momentele cât omul din 
echipaj cădea, scufundătorul a şi ajuns pe punte. A 
fugit să se ascundă lângă un perete de 
compartimentare şi a tras cu urechea să surprindă 
vreun semnal de alarmă. Nu a auzit decât plescăitul 
valurilor care se loveau uşor de corpul navei şi 
tipetele plângăreţe ale pescăruşilor care se roteau pe 
deasupra. 


425 


La bordul navei FEvenor au urcat şi ceilalţi 
scufundători, care s-au dispersat imediat. Primul 
dintre ei şi-a scos masca de pe faţă, iar atunci s-a 
văzut că avea un petic negru peste un ochi. 

Jason Starkman. 

— Ocupaţi vasul, le-a ordonat el celorlalţi. 


Chase a continuat să se deplaseze prin camera 
altarului, scanând textele de pe pereţi. Camera de pe 
umăr era prinsă într-o poziţie fixă, iar incapacitatea lui 
de a se îndoi în interiorul costumului rigid îngreuna 
procesul de captare a imaginilor video. 

A ajuns la trepte. Dacă structura de aici era ca în 
Brazilia, acestea trebuiau să ducă spre camera 
principală, aceea de mari dimensiuni. A îndreptat 
fasciculul lanternei în jos. Apa a reflectat lumina, iar 
pe pereţi şi tavan au apărut sclipiri. 

— Bine am făcut că nu ne-am scos căştile, a zis el, 
trecând peste partea superioară a scării, pentru a 
verifica peretele de pe partea cealaltă. Dacă presiunea 
apei din exterior are douăzeci şi cinci de atmosfere, 
înseamnă că şi aerul din templu are aceeaşi presiune. 

— Vrei să spui că templul în sine nu este inundat? a 
întrebat Kari. 

— Doar parţial. Aici fundul oceanului este mai sus 
decât templul, dar tavanul are aproape aceeaşi 
înălţime. Cred că şi acolo a rămas aer captiv. 

În glasul ei a apărut un ton iritat de frustrare. 

— Păcat că nu avem timp să cercetăm mai mult! 
Este uimitor că templul a supravieţuit potopului. 

— Asta înseamnă că pe vremea aceea se construiau 
lucruri durabile. În ce stadiu aţi ajuns? 

Camera ei a emis încă o lumină. 
— Aproape am terminat. 


Castille stătea în apropierea intrării, urmărind 
legănarea uşoară a cablului de fibră optică, semn că 
Eddie se deplasa înăuntru. Ciudat moment îşi găsise 
Qobras să acţioneze împotriva lor. Fără îndoială că 
Eddie avea dreptate. Cineva îi transmisese poziţia în 
care se afla Evenor. Dar cum de reuşise? 

La doar un metru de zidul din piatră, luminile 
costumului de scufundare se dovedeau mai puternice 
decât reflectoarele de pe Atragon. De aceea nici nu a 
observat că lumina a căpătat ceva mai multă 
strălucire, pentru că la luminile submersibilului 
comandat de Baillard se adăugaseră altele... 


În timonerie, Matthews a examinat printr-un binoclu 
de putere vasul care se apropia. Acum ajunsese la 
cinci kilometri depărtare şi continua să se îndrepte 
spre ei. 

În mod evident, o navă de cercetări submarine, 
pentru că avea pe punte o macara pentru coborârea 
submersibilelor, ceea ce însemna că ea fusese cea 
închiriată de Qobras. Lucru greu de explicat, acel 
individ reuşise să afle poziţia exactă a descoperirii 
făcute de Nina Wilde şi îndreptase cu toată viteza 
nava înspre acel loc. lar peste câteva minute va 
ajunge la patru kilometri, situaţie în care nu va mai 
avea de ales şi va trebui să o considere drept o 
ameninţare. 

Nu a văzut totuşi nici o barcă lansată la apă, deşi pe 
o barcă gonflabilă de tip Zodiac un grup de oameni ar 

fi putut ajunge la Fvenor, aflat la punct fix, mult mai 
repede decât nava în sine. Se părea că vasul celălalt 
intenţiona să se apropie cât mai mult. 

Ceea ce însemna că pe oamenii de pe ea îi aştepta o 
surpriză. Armele puse la dispoziţie de Kristian Frost - 
câte o puşcă automată P-90 pentru fiecare membru al 
echipajului, plus două mitraliere grele şi câteva 
lansatoare de rachete - ar fi fost mai mult decât 
suficiente pentru a alunga pe oricine ar fi încercat să îi 
ocupe nava. 

Nu se vedea nici o barcă... 

Nu se lansase nici una de pe vasul care devenea o 
ameninţare - dar nu se vedea nici măcar vreuna 
pregătită pentru a fi pusă pe apă. 

lar dacă aceea era macaraua folosită pentru 
coborârea submersibilului... unde naiba era acesta? 

Cu un şoc, Matthews şi-a dat seama de toate 
acestea, dar era deja prea târziu pentru a mai acţiona, 
pentru că uşa timoneriei s-a deschis brusc. 


În sfera de comandă a lui Atragon, Baillard a bătut 
cu degetele pe tabloul de control în ritmul unei 
melodii pe care o fredona în gând. Pe ecranul 
tridimensional l-a văzut pe Castille stând cu spatele la 
el, urmărind intrarea în templul scufundat. 

Sistemul LIDAR prezenta un anumit dezavantaj, a 
gândit el. Lipsa de culoare făcea imaginile foarte 
plictisitoare, mai ales când nu se petrecea nimic 
deosebit. A aruncat o privire spre monitorul pe care 
apărea transmisia de la camera video principală a 
submersibilului. Aceasta nu erau cu nimic mai bună în 
privinţa culorii, clădirea fiind adumbrită de apa care 

absorbea prea multă lumină, astfel că detaliile nu se 
vedeau prea bine... 

Ce naiba era aceea? 

Spre periferia câmpului vizual, undeva în dreptul 
hubloului mic, se mişcase ceva. 

Un peşte? Nu, priveliştea avea o calitate aparte... 

Realitatea l-a izbit ca un baros. 

Lumina se modificase. 

Nu schimbase orientarea reflectoarelor, iar 
submarinul stătea... 

— Evenor! a strigat el în microfonul aparatului de 
radiorecepţie. Evenor, a mai apărut un sub... 

A auzit o serie de paraziți în cască, după care s-a 
lăsat tăcere. Toate ledurile de pe consola de 
comunicaţii şi-au schimbat culoarea din verde în roşu. 

— Evenor! Mă auzi? Ce se întâmplă? 

O clipă mai târziu a primit răspunsul. Cu un 
zăngănit surd, ceva a lovit partea superioară a 
corpului submersibilului. Apoi, un obiect lung a 
coborât şerpuind spre partea din faţă a turelei 
sistemului LIDAR. 

Cablul de legătură cu suprafaţa. Retezat. 

Apoi, când atacatorul nevăzut s-a apropiat pentru a 
lovi, prin hublou a pătruns mai multă lumină. 

— Ei, drace! a strigat Baillard şi a acţionat 
comenzile, pornind motoarele şi ridicând brusc 
submarinul de pe fund, stârnind un nor învârtejit de 
sedimente. Hugo! Am fost atacat! leşi de acolo! 

Submersibilul a primit o lovitură care l-a azvârlit pe 
canadian în lateral, izbindu-l de peretele de oţel. 

Bâzâitul strident recepționat prin cască l-a făcut pe 
Chase să se crispeze. Releul din costumul lui a 

transmis sunetul şi către Kari, care a scos o 
exclamaţie de uimire. 
— Ce-a fost asta? 


Toate transmisiile subacvatice recepționate de 
Evenor s-au întrerupt simultan, iar pe ecranele acum 
negre sau de un albastru sclipitor a apărut mesajul 
FĂRĂ SEMNAL. 

— Ce înseamnă asta? a întrebat Nina. 

— Asta înseamnă încheierea expediției voastre, 
doctor Wilde, a spus cineva din spatele ei. 

Nina s-a răsucit. 

— Tu! 

Încadrat de doi dintre oamenii lui îmbrăcaţi în 
costume de scufundător, Starkman a măsurat-o cu 
răceală. Toţi trei aveau armele îndreptate spre cei 
aflaţi în cabina de comandă. 

— Vă rog să vă alăturaţi celorlalţi membri ai 
echipajului, care se află deja pe punte. 


Imediat ce a auzit strigătul neclar în difuzorul căştii, 
Castille s-a răsucit şi a văzut un al doilea submarin 
atacând nava Atragon! 

Baillard tocmai începuse să se ridice de pe fund 
când intrusul, un submersibil mai mic, având o cuşcă 
din oţel în jurul cabinei de formă globulară, l-a izbit 
din lateral. Atragon a fost împins în jos, aproape 
dispărând în interiorul unui nor dens de sedimente. 

— Merde! a exclamat el, revenindu-şi din şoc. 
Edward! Edward, mă auzi? Kari! 

Nu a primit răspuns. Releul radio aflat pe 
submersibil nu mai exista, ceea ce îl făcea să rămână 

izolat de ceilalţi doi scufundători. 

Atacatorul s-a ridicat din norul de mâl şi a executat 
o întoarcere bruscă, iar propulsoarele au început să se 
rotească rapid, scoțând dâre de bule de aer. Lumina 
reflectoarelor a căzut pe ceva metalic de culoare alb şi 
oranj, aflat în interiorul norului încă învolburat. 

Castille a crezut că submarinul străin va lovi din 
nou, însă acesta şi-a prelungit braţul de manipulare, 
între ghearele de la capăt se afla un pachet destul de 
masiv, care, cu o mişcare aproape delicată, a fost 
plasat pe o latură a sferei de comandă... 


În momentul în care a văzut umbra braţului de 
manipulare al celuilalt submarin mişcându-se prin 
dreptul hubloului, Baillard şi-a dat seama că situaţia 
era gravă. După o secundă, a auzit un hârâit pe 
suprafaţa sferei în care se afla. 

Sistemul LIDAR nu mai funcţiona şi, cu excepţia 
luminii slabe care pătrundea prin  hublourile 
minuscule, se simţea ca şi cum ar fi fost orb. 
Apăsându-se cu palma la tâmplă, unde se alesese cu o 
tăietură adâncă după ciocnire şi străduindu-se să nu 
intre în panică, 

Baillard a acţionat comenzile propulsoarelor. 

Nu s-a întâmplat nimic. Deşi el şi Trulli proiectaseră 
submarinele pentru a fi foarte rezistente, nu 
anticipaseră că vor suferi atacuri de acest fel, astfel că 
pe panoul comenzilor electrice zărea acum doar 
lumini de avertizare. 

A analizat cu înfrigurare şansele şi opţiunile. Putea 
să reseteze circuitele afectate, încercând astfel să 
repornească  propulsoarele - ori să  decupleze 

electromagneţii care ţineau plăcile grele de oţel care 
slujeau drept balast, situaţie în care avea posibilitatea 
de a ajunge la suprafaţă în mai puţin de trei minute. 

Insă procedând astfel însemna să-i abandoneze pe 
cei trei scufundători. Cu toate acestea, dacă nu-i 
vedea, nu avea cum să-i ajute, iar celălalt submarin se 
afla tot acolo, iar reflectoarele acestuia îl săgetau 
ameninţător. 

A luat decizia: a tras mânerul de culoare roşie plasat 
alături de scaun. 


Castille s-a uitat îngrozit cum Atragon a eliberat 
plăcile de balast, care au căzut ca nişte bombe pe 
fund, stârnind un nou nor de sedimente şi mâl. 
Bufnetul surd produs de căderea lor a fost atât de 
puternic, încât Castille l-a simţit transmis de apă. 

Eliberat de balast, submersibilul a ţâşnit spre 
suprafaţă, trasând o linie de lumină cu reflectoarele. 
Tras de submarin, cablul din fibră optică a săgetat în 
sus, descriind şerpuiri ca de bici. 

— Nu se poate! a răcnit el, deznădăjduit. 

Ca şi cum i-ar fi auzit strigătul, submarinul duşman 
s-a răsucit, ajungând cu faţa spre el, iar şirul de 
reflectoare au părut că-l privesc cu ochi strălucitori. 
Braţul de manipulare s-a deplasat spre spate, a cules 
cu mare precizie ceva prins de un coş fixat pe cadrul 
de oţel, după care s-a extins din nou. 

Un alt pachet, ceva mai mare decât primul. 

Castille şi-a dat seama imediat ce era. 

O bombă! 


Cât se ridica la suprafaţă, Baillard s-a chinuit să 

repornească motoarele, însă orice încercare s-a 
dovedit zadarnică. _ 

A auzit un sunet care l-a făcut să îngheţe. În urcare, 
submarinul scârţâia şi gemea, dar acele zgomote îi 
erau atât de cunoscute, încât nici nu la mai lua în 
seamă. Acum era vorba de altceva. 

Un sunet mecanic, ritmic, venind dinspre peretele 
sferei. Din locul unde fusese atins de braţul celuilalt 
submarin. 

Un ticăit... 

Baillard nici măcar nu a mai apucat să trăiască 
groaza cumplită a acelei situaţii, pentru că bomba a 
explodat, făcând o gaură mare în învelişul de oţel al 
sferei. O suliță de apă l-a izbit cu forţa unui tren în 
viteză, ucigându-l instantaneu. 


Chase a auzit uruitul baritonal trecând chiar şi prin 
zidurile de piatră ale templului şi prin casca groasă. 

— Drace! 

— Ce a fost zgomotul acela? a întrebat Kari. 

— O explozie. 

— Sigur? 

— Da, bineînțeles. Ori a aruncat cineva o bombă de 
cinci sute de kilograme asupra lui Evenor, ori a 
explodat submarinul. 

S-a uitat la costum. 

— Asta înseamnă... of, fir-ar să fie! Taie-mi legătura 
de comunicație, repede! 

— Dar vom pierde contactul! 

— L-am pierdut deja! Fă ce ţi-am spus! 

Kari a lăsat jos camera şi s-a apropiat greoi de el, 
apoi şi-a scos cuțitul de scufundător de la centură. 

Cablul de fibră optică prins de partea din spate a 
costumului era învelit într-o teacă de protecţie din 
plastic. A început să o taie cu partea zimţată a 
cuţitului. 

— Mai repede, mai repede! a strigat Chase. 

— Mă străduiesc! 

L-a retezat în cele din urmă, iar din bucata încă 
prinsă de costumul lui Chase a licărit o luminiţă 
albăstruie. Un moment mai apoi, restul de cablu a fost 
smuls dintre degetele înmănuşate ale lui Kari, 
traversând fulgerător încăperea, după care a dispărut 
dincolo de marginea puţului. 

— Ce naiba s-a întâmplat? 

— Dacă submarinul a explodat, balastul s-a desprins 
în mod automat în momentul în care nu a mai existat 
alimentare cu energie electrică. Asta înseamnă că 
submersibilul urcă acum spre suprafaţă cu viteza unei 
rachete - şi m-ar fi smuls şi pe mine după el, i-a 
explicat, apoi s-a întors spre ea. lţi mulţumesc. Şi 
iartă-mă că am ţipat. 

— Având în vedere situaţia, nu e nevoie să-ţi ceri 
scuze, a zis ea şi s-a uitat apoi spre puț. Dacă 
submarinul a fost distrus, ce facem? 

— În primul rând, vom ieşi de aici, i-a răspuns Chase 
şi s-a retras spre puț. Hugo! Mă auzi? Hugo! Pe naiba! 

— Dar eu te aud prin radio. 

— Da, dar eşti în aer, iar el trebuie să recepţioneze 
semnalul prin Dumnezeu ştie ce strat gros din piatră 
şi prin apă. Hugo! 


Castille a dus mâna la maneta de comandă şi a 
comutat propulsoarele costumului la puterea maximă, 

ţâşnind în sus şi scoțând un vârtej de bule de aer, 
moment în care submersibilul s-a repezit în jos, să-l 
atace. Aparatul era aproape de el, astfel că a reuşit să 
vadă numele Zeus scris pe cabina de comandă, dar şi 
pilotul stând întins înăuntru, a cărui faţă era mărită şi 
deformată într-un rânjet de sticla groasă şi curbată. 

Braţul de manipulare a pornit brusc spre el, dar, 
folosindu-se de labele din picioare, Castille a reuşit să 
se rostogolească, pentru ca apoi să-şi schimbe direcţia 
şi să treacă pe dedesubtul submersibilului. S-a uitat 
peste umăr şi a văzut că pilotul ţinea pachetul cu 
exploziv, vrând să îl plaseze întâi pe acesta, pentru ca 
abia după aceea să se ocupe de Castille. 

Nu exista decât o destinaţie. 

Intrarea în templu. 

— Edward! a strigat el, cu toate că ştia că nu putea 
fi auzit. leşi de acolo! leşi! 

Propulsoarele au scuipat bule de aer când elicele au 
fost puse în revers pentru a face submarinul să se 
oprească la baza zidului. Braţul s-a întins şi a pătruns 
fără probleme în pasajul îngust, după care s-a retras. 

Acum ghearele strălucitoare din oţel nu mai 
strângeau nimic. 

Castille a apăsat cu degetul mare pe comanda de 
propulsie. Dacă reuşea să ajungă înăuntru suficient de 
repede, putea scoate explozibilul de acolo. 

Însă pilotul submersibilului nu voia să-i dea o astfel 
de şansă. Cu braţul de manipulare ridicat precum o 
coadă de scorpion, vasul s-a rotit din nou, pornind 
spre el. 

Lumina puternică a farurilor l-a orbit. A urmat încă 
o explozie de bule de aer, produsă de elicele 

submarinului. 

Vasul venea drept spre el. 

— Bine, atunci... a spus el în şoaptă. 

A dat drumul manetei de comandă şi a dus mâinile 
spre echipamentele de la centură. 

Submersibilul a accelerat, coborând şi întinzând 
braţul în faţă ca pe o lance. 

Rămas neclintit, Castille a aşteptat. 

Apoi a scos brusc pistolul lansator de ancoră şi a 
tras drept spre cabină. 

Vârful ascuţit al ancorei din oţel a lovit geamul - şi 
s-a oprit, pătrunzând doar un centimetru, după care 
forţa apei care se scurgea pe submarin a făcut-o să se 
desprindă. Zăngănind, a ajuns sub vas, trăgând şi 
cablul după sine. 

Castille dăduse deja drumul pistolului, după care a 
acţionat din nou propulsoarele costumului, răsucindu- 
se în urcare şi îndepărtându-se de submersibilul care 
venea cu viteză spre el. Uimit de acea lovitură, pilotul 
nu a putut reacţiona suficient de repede ca să-l prindă 
pe Castille cu braţul de manipulare. 

A fost însă destul de iute pentru a conduce vasul 
într-un arc de cerc, pregătit de urmărire. 

Castille şi-a dat seama că propulsoarele costumului 
nu aveau forţa necesară pentru a-l ajuta să se 
deplaseze mai repede. Spera însă că nu va mai fi 
nevoie. 

În cabina de comandă, pilotul a rânjit satisfăcut 
văzând cochilia galbenă a costumului parcă ţintuită de 
fasciculele proiectoarelor. A accelerat, pregătindu-se 
să-l izbească pe Castille, ca într-un accident rutier, dar 
subacvatic. 


436 


Micuţul semn lăsat de ancoră a început brusc să se 
mărească. Şi a continuat să se extindă, crăpăturile ca 
nişte fire subţiri plecând spre marginile geamului şi 
scoțând un scrâşnet înnebunitor de sticlă care crapă. 
Presiunea imensă a apei apăsa ucigător asupra 
măruntului defect de pe suprafaţă, făcându-l să se 
lăbărţeze. 

Cu un bubuit ca o salvă de artilerie, nacela 
submersibilului a făcut implozie. Cioburile uriaşe din 
sticla groasă de aproape opt centimetri l-au lovit pe 
pilot cu viteza sunetului, transformându-l într-o ceaţă 
roşie care a înflorit printre bulele de aer ca o floare 
mare şi însângerată. Vasul s-a dus învârtindu-se către 
fund, unde a ridicat un val de nisip. 

Castille s-a răsucit. Poate mai avea vreme să ajungi 
la explozivi. 

Nu a mai apucat. 

O undă de şoc a izbucnit dinspre capătul pasajului. 
Castille a fost azvârlit înapoi de explozia asurzitoare, 
ca şi cum ar fi fost izbit de o maşină şi s-a rostogolit 
incapabil să se oprească. Nu a mai văzut nimic din 
cauza norului enorm de mâl dislocat. 

Insă nu a fost nevoie să vadă ca să-şi dea seama că, 
după explozie, vibraţiile tunătoare care răzbăteau prin 
apă erau provocate de blocurile masive de piatră care 
se prăbuşeau în tunel, blocându-l pe vecie. 


În camera altarului, Chase se pregătea să o coboare 
pe Kari în puț, când un val de apă a erupt de sub ei, 
aruncându-i pe amândoi pe spate când a pătruns în 
cameră cu forţa unui gheizer. Bucăţi de piatră au curs 
ploaie peste ei, izbind ca nişte baroase în costumele 

lor. 

— Vai, Dumnezeule! a strigat ea. 

Era prima oară când o vedea intrând în panică. 

— Ce-a fost asta, ce s-a întâmplat? 

— Kari! Kari! a zis şi a ţinut-o de braţe, încercând să 
o calmeze. Am scăpat, suntem bine! Stai să-ţi verific 
costumul. 

S-au ajutat unul pe celălalt să se ridice în picioare şi 
au examinat costumele. Ambele suferiseră câteva 
lovituri şi deformări minore, dar nici o vătămare care 
să le compromită integritatea. Deşi nu avea prea mare 
importanţă, a gândit el. 

— Ce s-a întâmplat? a întrebat ea din nou. 

Chase s-a uitat la put. 

— Au distrus trecerea. Am rămas prizonieri aici. 


Oamenii lui Starkman au silit pasagerii şi membrii 
echipajului să se strângă pe platforma de aterizare a 
elicopterului. O numărătoare sumară a lămurit-o pe 
Nina că opt sau nouă oameni din echipaj fuseseră 
ucişi. 

Cealaltă navă s-a aşezat de-a lungul lui Fvenor, iar 
membrii echipajului au azvârlit parâme pentru legarea 
unui vas de celălalt. Baloanele de acostare care 
atârnau de-a lungul bordurilor scârţâiau şi scrâşneau 
când se frecau unele de altele la mişcarea copastiilor. 

Insoţit de două gărzi înarmate, la bordul lui Evenor 
a urcat un bărbat înalt. A traversat puntea pupa şi le-a 
făcut semn oamenilor lui să o aducă pe Nina la el. 
Căpitanul Matthews a protestat, dar armele ce i-au 
fost fluturate pe sub nas l-a făcut să amuţească. 

Nina ştia deja pe cine avea în faţă. Mai văzuse 

chipul acela uscăţiv cu trăsături dure. 
— Doctor Wilde, a spus el. Iată că, până la urmă, ne- 
am întâlnit. Numele meu este Giovanni Qobras. 

— Ştiu cine eşti, a zis Nina, străduindu-se să nu-şi 
trădeze teama. Ce doreşti? 

— Ce doresc? 

Intrebarea a adus pe faţa rigidă a lui Qobras o 
expresie care sugera amuzamentul. 

— Ceea ce vrea fiecare, doctor Wilde. Pacea şi 
securitatea lumii. Şi, mulţumită ţie, acum îmi pot 
îndeplini dorinţa. 

Apoi privirea lui hotărâtă s-a oprit asupra lui Philby. 

— Şi datorită ţie, Jack. A trecut ceva timp de când 
nu ne-am văzut. Zece ani, nu-i aşa? 

— Speram că nu va trebui să te mai întâlnesc 
vreodată, a rostit Philby, cu glas tremurat. 

Nina s-a întors spre el. 

— Cum, Jonathan, îl cunoşti? 

— Jack - sau Jonathan - m-a ajutat şi cu altă ocazie 
să împiedic pe cineva să descopere Atlantida. 

A făcut un gest către unul dintre oamenii lui, care l- 
a condus pe Philby departe de grupul prizonierilor. 

— Iar acum... În fine, a spus şi a fluturat mâna spre 
oceanul pustiu. Atlantida se va pierde pentru 
totdeauna, pentru că va fi distrusă. 

— De ce? a făcut Nina, intrigată. Ce secret poate 
justifica distrugerea celei mai importante descoperiri 
arheologice din toate timpurile? Şi care să justifice 
moartea atâtor oameni? 

— Dacă ai şti, nu ar mai fi nevoie să întrebi. Şi 

atunci, m-ai ajuta. Dar constat că mintea ţi-a fost 
otrăvită de familia Frost, aşa cum s-a întâmplat şi cu 
părinţii tăi. Mare păcat. Dacă nu ai fi ales o cale 
greşită, ai fi avut nişte succese deosebite. 

— la stai puţin, ce e cu părinţii mei? 

Insă Qobras s-a întors spre Starkman, care tocmai 
ieşise din suprastructura navei. 

— Giovanni, am distrus hard diskul pe care se 
găseau înregistrările scufundării. Acum nu mai trebuie 
decât să distrugem templul în sine şi astfel nu va mai 
rămâne nimic. 

— Excelent. 

S-a pregătit să mai spună ceva, dar a fost strigat de 
cineva. Unul dintre oamenii lui a sărit de pe nava 
cealaltă şi a venit în fugă spre platformă. 

— Domnule! a zis omul pe nerăsuflate, părând 
îngrijorat. S-a întâmplat ceva grav în adânc. 

— Ce anume? 

— Zeus a distrus submersibilul lui Frost - Trulli a 
ţâşnit înspre Qobras, strigând şi blestemându-l, dar 
două gărzi l-a împins înapoi sub ameninţarea armelor 
- şi a detonat una dintre încărcăturile explozive. 
Numai că... hidrofoanele noastre au înregistrat o 
implozie. 

— A fost submarinul lui Frost? 

— Nu, domnule. Acela se îndrepta deja spre 
suprafaţă, iar al nostru era pe fund. Cred că l-a distrus 
unul dintre scufundători. 

Qobras s-a întors spre Philby, cerând o explicaţie. 

— Kari, adică doamna Frost şi Chase se aflau în 
interiorul templului, a spus profesorul, bâlbâindu-se 
de emoție. Cred că a fost Castille. 

— Bravo, Hugo! a exclamat Nina, fără să se bucure 
prea mult. 

Starkman a ţintuit-o cu o privire ucigătoare din 
ochiul nevătămat. 

Pe fruntea lui Qobras au apărut cute de iritare. 

— Aveam nevoie de Zeus pentru plasarea 
explozivilor. Cât timp ne trebuie să aducem un alt 
submarin? 

— Cel puţin cinci zile, domnule. 

— Prea mult. Până atunci, Frost poate aduce aici şi 
oameni şi echipamente. Iar de data asta ar fi mai bine 
pregătit să ne înfrunte. 

— Nu-i posibil să folosim celălalt submarin al lor? a 
întrebat Starkman, făcând un gest spre prova lui 
Evenor, unde se afla Rechinodozer. 

— Doar eu ştiu să-l pilotez, a zis Trulli pe un ton 
sfidător. Şi dacă vă închipuiţi că o să vă ajut după ce 
mi-aţi ucis camaradul, vă înşelaţi amarnic, ticăloşilor. 

Iritat, Starkman a ridicat arma, dar Qobras a 
clătinat din cap. 

— Aduceţi restul de încărcături explozive de pe nava 
noastră pe acest vas, a spus el, după câteva clipe de 
gândire. Plasaţi două treimi sub linia de plutire în 
partea din faţă, restul la pupa. 

— Dar ce vrei să faci? l-a întrebat Nina. 

— Pentru că nu pot distruge templul cu explozivi, va 
trebui să folosesc altă metodă, a zis el, întorcându-se 
către ea. Alternativa ar fi să arunc trei mii de tone de 
oţel peste el. 

Fără să îi bage în seamă pe oamenii înarmaţi care îl 
înconjurau, căpitanul Matthews a făcut un pas în faţă. 

— Qobras! Ce ai de gând cu echipajul meu? Ce vrei 

să faci cu noi? 

Qobras l-a privit cu superioritate. 

— Cred că tradiţia maritimă trebuie respectată: 
căpitanul se scufundă cu navă cu tot. In cazul acesta, 
o să aplicăm regula şi la echipaj. 

A aruncat o privire şi spre Nina. 

— Şi la pasageri. 

— 'Ticălos nenorocit, a spus Matthews cu dispreţ. 

— Ai de gând să ne îneci? a întrebat Nina îngrozită. 

Qobras a clătinat din cap. 

— Nu, nu. Indiferent ce ţi-au zis prietenii tăi din 
familia Frost, nu sunt un om crud şi nici sadic. Când 
nava se va scufunda, voi veţi fi deja morţi. 


Chase şi-a verificat rezerva de aer. Costumele 
pentru scufundări la mari adâncimi erau proiectate să 
asigure perioade lungi de imersiune, dar şi acestea 
erau totuşi limitate. Mai avea aer pentru o oră. 

O oră. După aceea, el şi Kari vor rămâne rezidenţi 
permanenţi ai templului antic. 

Tânăra se gândea la acelaşi lucru. 

— Trebuie să existe o cale de ieşire, a spus ea, 
arătând către trepte. Imposibil ca apa să fi umplut 
camera principală doar pătrunzând prin pasajul 
secret, pentru că în acest caz camera asta ar fi fost 
complet inundată. 

— Asta nu înseamnă că vom putea să trecem prin 
ea, i-a amintit Chase în timp ce a început să coboare 
treptele. 

— Trebuie totuşi să încercăm. 

— Ştiu, dar mă pregăteam pentru ce e mai rău. E o 
chestiune tipică pentru britanici. Câte bastoane 

luminiscente mai ai? Vom avea nevoie de cât mai 
multe. 

Kari a verificat în geanta atârnată la centură. 

— Şase. 

Au pătruns în apa rece ca gheaţa. 

Castille a revenit la locul unde fusese intrarea. 
Norul de sedimente ridicat de explozie încă nu se 
aşezase şi din experienţă şi-a dat seama că apa se va 
limpezi abia după ore bune. 

Fără să se sinchisească, a pătruns în acel nor. Era 
ca o ceaţă extrem de deasă şi cafenie, în care până şi 
fasciculul lanternei era întunecat aproape complet de 
sedimentele în suspensie. 

Ştia şi fără să vadă că pasajul fusese blocat. Pe fund, 
sub picioarele lui, stăteau împrăştiate bucăţi mari şi 
mici de piatră. Descoperind cablul pe care Chase îl 
întinsese în urma lui după intrarea în tunel, a tras de 
el. Acesta nu a cedat câtuşi de puţin. 

Slujindu-se de propulsoarele costumului ca să revină 
în apă mai limpede şi-a verificat rezerva de aer şi a 
analizat situaţia. Mai avea aer pentru o oră. Se putea 
întoarce la suprafaţă. 

Insă simplul fapt că fuseseră atacați însemna că pe 
navă situaţia era tragică. Pesemne că nava lui Qobras 
ajunsese deja alături de Evenor. In afară de cuţit, nu 
mai deţinea altă armă, iar la suprafaţă, prizonier al 
costumului voluminos şi rigid, nu avea cum să lupte. 

Ceea ce însemna că acum nu-i rămânea decât să 
găsească o cale de a-i ajuta pe Chase şi pe Kari să 
scape din templu. 

Asta în cazul în care supravieţuiseră exploziei. 

Atmosfera de pe platforma de aterizare era 
încordată. Câţiva membri ai echipajului erau în pragul 
lacrimilor sau al panicii. Alţii murmurau rugăciuni. 
Oamenii lui Qobras i-au înconjurat, ţinând puştile MP- 
7 ridicate... 

— Aşteaptă, a spus Nina, ascunzându-şi spaima sub 
masca unei hotărâri pe care nu şi-o explica nici ea. 

— De ce? a întrebat Qobras. 

— Îţi propun un târg. Lasă echipajul să se îmbarce 
pe bărcile de salvare înainte de a scufunda nava şi... s- 
a oprit şi a respirat adânc. Şi vei putea să mă ai. 

Starkman a pufnit dispreţuitor, iar Qobras a râs, 
deloc amuzat. 

— Dar deja te am, doctor Wilde. Nu ai ce să-mi oferi 
- am tot ce-mi doresc. Ştiu locul unde se află 
Atlantida, iar acum o voi distruge. 

— Există, totuşi, ceva ce nu ştii, a zis ea, cu un surâs 
abia schiţat. Locul unde se află cel de-al treilea templu 
al lui Poseidon. 

Expresia de pe faţa lui Qobras a devenit una de 
uimire amestecată cu precauţie. 

— Doctor Wilde, nu există al treilea templu. Mai era 
cel din Brazilia, pe care l-am năruit şi cel de sub noi, 
care îi va împărtăşi soarta foarte curând. Orice urme 
ale atlanţilor vor sfârşi aici. 

— S-o crezi tu, a spus Nina, clătinând din cap. Există 
şi un al treilea. Şi, mai curând ori mai târziu, cineva 
tot îl va găsi. Crezi că doar distrugând templul vei 
elimina toate indiciile? Oamenii știu unde se află 
Atlantida acum. Vestea se va răspândi, iar lumea va 
veni să caute. Acolo, pe fundul golfului, se află un 
întreg oraş, nu doar templul. Până la urmă, cineva va 

pune laolaltă toate indiciile şi va urma traseul. 
Secretul pe care încerci atât de mult să-l înăbuşi va fi 
descoperit şi nu vei putea împiedica asta. Decât 
dacă... 

— Decât dacă ce? a întrebat Qobras pe un ton ce era 
deja ameninţător, dar îi trăda şi curiozitatea. 

— Decât dacă-ţi destăinui unde se găseşte. Ca să-l 
distrugi chiar tu. 

— Asta e o minciună, a intervenit Starkman. Nu ştie 
nimic, vrea doar să câştige timp şi să-şi scape pielea. 

— Domnule Qobras, spune-i orbetelui să-şi ţină 
gura, a zis ea, sfidătoare, în ciuda spaimei pe care o 
simţea. 

Starkman s-a înfuriat, dar a tăcut. 

— Există un al treilea templu, o a treia citadelă, 
înainte de potop, atlanţii erau pregătiţi să întemeieze 
două colonii. O expediţie a plecat spre vest, ajungând 
în Brazilia, iar cealaltă... In fine, eu ştiu unde a ajuns. 
Şi-ţi voi arăta. Dar numai dacă laşi echipajul în viaţă. 

Starkman a lipit ţeava puştii de capul lui Matthews. 

— Ori îi executăm unul câte unul, până aflăm totul. 

— Dacă tot vrei să ne ucizi, eu nu văd cum am 
încheia acest târg, i-a răspuns Nina pe un ton apăsat. 

Qobras s-a adresat lui Philby. 

— Fata asta spune adevărul? 

— E posibil, a zis el, fâstâcindu-se. Inscripţiile finale 
din interiorul templului păreau să sugereze că atlanţii 
aveau intenţia de a se stabili în mai multe locuri - dar 
eu nu am avut timp să traduc suficient de mult din 
text ca să fiu convins. 

S-a uitat apoi bănuitor la Nina. 

— Şi nu cred că ea a reuşit. 

— Învăţ foarte repede, Jack, a făcut cu dispreţ către 
el. 

— Ai putea traduce restul? l-a întrebat Qobras. 

Philby a clătinat din cap şi a oftat. 

— Acum nu. 

— Ha-ha! a exclamat Nina şi s-a strâmbat la 
Starkman. Pariez că îţi muşti mâinile că ai distrus 
hard diskul, nu? 

S-a întors apoi spre Qobras. 

— În concluzie, ce hotărâre luăm? i-am făcut o 
ofertă, care încă stă în picioare. Lasă echipajul în viaţă 
şi te duc la ultima aşezare a atlanţilor. 

— Ne duci până acolo? a spus Starkman. Cum adică, 
vrei să transformi aventura asta într-o vacanţă de 
lucru? 

Nina şi-a încrucişat braţele la piept, ţintuindu-l pe 
Qobras cu o privire hotărâtă. 

— Toată viaţa am căutat Atlantida. Dacă va fi să mor 
din cauza asta, măcar să ştiu precis motivul. Vreau să 
văd toată povestea desfăşurându-se. Cred că nu cer 
prea mult. 

— Doctor Wilde, este prea periculos, a zis Matthews. 
Judecând după aparenţe, oricum ne va ucide pe toţi. 

— Eu îi propun un târg cinstit. Sper că va accepta cu 
bună-credinţă. Ce spui de asta, domnule Qobras? Ai 
afirmat că nu eşti un om crud. Dar onoare ai? 

Starkman a continuat să se uite urât la ea, dar faţa 
lui Qobras a rămas impenetrabilă. S-a apropiat de ea 
şi a privit-o cu ochi tăioşi ca de cremene drept în faţă. 

— Sper că-ţi dai seama că şi după ce vom distruge 
ultimul dintre temple nu-ţi vom putea îngădui să rămâi 
în viaţă. Mai eşti dispusă să respecţi partea ta de 

înţelegere ca să salvezi viaţa acestor oameni? 

Simţindu-şi gura uscată, a înghiţit în sec. 

— Da. 

Vreme de o clipă, Qobras a părut să fie aproape 
impresionat. 

— Eşti o femeie foarte curajoasă, doctor Wilde. Şi 
nobilă. Ţinând seama de strămoşii tăi... nu m-aş fi 
aşteptat. 

— Ce să înţeleg din vorbele acestea? 

El s-a tras înapoi. 

— Vom mai avea prilejul să vorbim. Dar îi voi cruța 
pe oamenii din echipaj dacă eşti de acord să-mi spui 
cum ajungem la ultimul templu. Ne-am înţeles? 

— Da. 

Qobras a dat din cap. 

— Foarte bine. Jason, pregăteşte bărcile de salvare 
şi îmbarcă echipajul pe ele. 

— Eşti sigur că e cel mai bun lucru pe care-l poţi 
face? a întrebat Starkman. 

— Vom vedea. Întâi să fie percheziţionaţi - verificaţi 
să nu aibă asupra lor radioemiţătoare ori rachete de 
semnalizare. Vreau să mă asigur că voi avea timp 
suficient să părăsesc zona înainte ca ei să fie salvaţi. 
Căpitane, coasta portugheză se află la o sută patruzeci 
de kilometri în direcţia aceea, a zis Qobras şi a arătat 
spre nord. Sper că oamenii tăi vor putea vâsli ca să 
ajungeţi până acolo. 

Matthews i-a aruncat o privire plină de ură, după 
care Starkman şi alţi oameni de-ai lui i-au escortat pe 
membrii echipajului. 

— Ce se va întâmpla cu cei care se află acum în 
Atlantida? a întrebat Nina. Prietenii mei sunt încă 

acolo. 

— Şi acolo vor rămâne, i-a răspuns el. 

— Cum adică? Stai puţin, ne-am înţeles că... 

Qobras a prins-o brusc şi a tras-o aproape, după 
care i-a spus pe un ton şuierător: 

— Ne-am înţeles să-i cruţ pe membrii echipajului, 
doctor Wilde. Cei trei nu fac parte din echipajul 
acestui vas. Dacă ridici obiecţiuni în privinţa asta, voi 
ordona ca echipajul să fie împuşcat. Ai priceput? 

— Da, a zis ea, simțindu-se înfrântă. 

— Doctor Wilde, a strigat Matthews, în timp ce unul 
dintre oamenii lui Qobras îi făcea semn cu arma să Îi 
urmeze pe ceilalţi membri ai echipajului, ai familie pe 
care să o contactez? 

— Nu, îmi pare rău, a răspuns ea oftând. Dar dacă... 
dacă îl mai vezi pe Eddie, spune-i că o să-i trimit o 
ilustrată. 

Matthews a părut nedumerit, dar nu a mai apucat să 
vorbească pentru că a fost îndepărtat. Qobras a făcut 
un semn către propriul vas. 

— Acum, doctor Wilde, te rog să treci la bordul 
navei mele... ca să discutăm despre locul în care se 
află ultimul dintre templele atlanţilor. 


Chiar plin pe trei sferturi cu apă rece şi întunecată, 
adevăratul templu al lui Poseidon era mai 
impresionant decât replica lui din America de Sud. 

— Este incredibil, a zis Kari, uitând pentru moment 
de pericolul prin care trecea, pentru că măreţia 
lucrurilor din jurul ei era copleşitoare. 

Deasupra ei, şiruri de nervuri subţiri, împodobite cu 
aur, argint şi oricalc, se înălţau spre punctul central al 

tavanului boltit. 

— Uită-te la acoperiş! Totul este tivit cu fildeş, exact 
cum a descris Platon. 

— Eu nu aş folosi cuvântul incredibil, a spus Chase, 
înotând spre ea. Văzând atâtea nervuri ce seamănă cu 
coastele, eu mă simt ca şi cum m-aş afla înăuntrul 
cutiei toracice a vreunui animal ciudat. Cel care a 
regizat filmul Alien ar fi foarte fericit aici. 

A mai rupt un baston luminiscent şi l-a aruncat de 
cealaltă parte a camerei, unde a căzut pe apă şi a 
rămas plutind. Dincolo de fasciculele lanternelor, 
încăperea era iluminată acum într-un oranj plăcut. 
Capul lui Poseidon se înălța deasupra apei, scrutându- 
i plin de ură cu ochii aurii şi goi. 

— Ai observat vreo cale de ieşire? 

— Nu. Dar tu? 

Chase a făcut semn spre capătul sudic al camerei. 

— E întocmai ca templul celălalt, identic şi îmi 
place. Pun rămăşag că dacă am merge tot drumul pe 
pasaj, am da de aceleaşi încercări. 

— Oare putem ieşi pe acolo? 

— E la nivelul solului, mai ţii minte? a răspuns el, 
clătinând din cap. lar peste ieşire mormanul de 
sedimente are nouă metri grosime. 

— N-ar fi rău să încercăm. Cum acoperişul a rămas 
intact, probabil că pe acolo a pătruns apa. Ar fi o 
posibilitate să ieşim prin acel loc. 

— Există o cale de ieşire mai rapidă, a spus Chase, 
arătându-i una dintre încărcăturile explozive. 

— Nu, e prea periculos, a protestat ea. Dacă faci o 
gaură în tavan, s-ar putea să se prăbuşească în 
întregime. 

— Nu mi-am propus să dărâm totul. Priveşte, a zis el 
şi a înotat către o secţiune de perete unde 
decoraţiunile din fildeş se desprinseseră, lăsând la 
vedere piatra. Trebuie doar să facem o gaură suficient 
de mare ca să trecem - ar fi destul şi dacă am 
îndepărta unul dintre blocurile de piatră. 

— Presupunând că bomba ta nu ne trânteşte tavanul 
în cap. 

Chase a ridicat din umeri, deşi acest lucru era inutil 
şi destul de greu de realizat în interiorul costumului 
strâmt. 

— Asta-i bună, ce-nseamnă viaţa fără o idee de risc? 

A îndreptat fasciculul lanternei spre pietrele expuse, 
examinând îmbinările dintre ele. Ca în templul din 
Brazilia, acestea fuseseră fasonate cu atâta precizie, 
încât nu se folosise mortar pentru alcătuirea zidului, 
greutatea blocurilor susţinând întreaga structură. 
Pipăind una dintre îmbinări cu cuțitul, a constatat că 
vârful acestuia pătrunde câţiva milimetri. 

— Trebuie să descoperim punctul cel mai slab ca să 
plasăm explozibilul. 

S-a împins, îndepărtându-se de perete şi s-a întors 
să privească spre statuia lui Poseidon. 

— Având o asemenea măreție, încât atingea 
acoperişul clădirii cu capul. 

Kari s-a uitat la el impresionată. 

— Ai citit Platon? 

— M-am gândit să fac o încercare. Dar vezi ceva? 
Dacă ne suim pe căpăţânosul ăsta, putem aşeza 
încărcăturile explozive exact sub tavan. Blocurile de 
piatră din partea de jos a peretelui stau pe loc sub 
greutatea tuturor celorlalte, dar sus nu le susţine 

nimic în afară de forţa gravitaţională. 

— Şi douăzeci şi cinci de atmosfere, a ţinut Kari să-i 
reamintească. Dacă faci o gaură chiar în vârf, se 
inundă tot templul. Il vei distruge - probabil că şi noi 
vom muri. 

— Dacă nu ieşim de aici într-o oră, oricum nu va mai 
conta. Nu avem vreme să degajăm tunelul. Hai, la 
treabă. 

S-a aplecat în faţă şi s-a folosit de propulsoare ca să 
ajungă la statuie. Cu mari rezerve în suflet, Kari l-a 
urmat. 


Castille a continuat să facă înconjurul templului, 
dând colţul capătului sudic. Până în acel moment nu 
descoperise vreo deschidere, iar porţiunea curbată a 
acoperişului era continuă şi solidă precum carapacea 
unei țestoase. 

Dintr-un impuls, a coborât pe clădire. Or fi blocurile 
de piatră groase, dar poate undele radio vor trece prin 
ele dacă se apropia mai mult. 

— Edward? Kari! Mă auziţi vreunul? 

A rămas tăcut, fără ca măcar să respire, pentru ca 
fâsâitul şi bolboroselile regulatorului să nu acopere 
vreun răspuns, indiferent cât de slab ar fi fost. Însă nu 
a auzit nimic. 

— Merde. 

Bătând din picioare, s-a îndreptat spre latura vestică 
a templului. 


Bărcile de salvare de pe FEvenor se legănau pe apă în 
timp ce ocupanţii lor vâsleau ca să se desprindă de 
vasul care îi supraveghea. Stând pe puntea navei lui 

Qobras, încadrată de două gărzi înarmate, Nina a 
urmărit scena cu o resemnare încărcată de temeri. 
După revenirea la bordul vasului agresor a ultimului 
om, ceilalţi au desfăcut parâmele care legau laolaltă 
cele două nave. Starkman a apărut pe punte. 

— Giovanni, explozivii au fost plasați, a zis el şi i-a 
întins două comenzi radio pentru detonare. Acesta 
este pentru încărcăturile de la prova, iar acesta, de la 
camera motoarelor. 

— Tambuchiurile sunt deschise? 

— Da, toate, până la peretele etanş transversal. 
După distrugerea pupei, două treimi din vas se vor 
umple cu apă. După ce se scufundă pupa, se 
detonează celelalte încărcături şi gata! Vasul de trei 
mii de tone se duce drept până la fund. 

Qobras a examinat detonatoarele. 

— E o sabie a lui Damocles... 

— Foarte inteligent procedat, a spus Nina cu 
amărăciune. Păcat că nu depui aceleaşi eforturi 
imaginative şi pentru a realiza ceva constructiv. 

— Nici nu ai habar cât timp şi efort mi-am dedicat 
pentru a fi constructiv, doctor Wilde. 

— Mda, ce-ar fi să mă luminezi în privinţa asta? 

— Poate o voi face. Cine ştie, există posibilitatea să 
îmbrăţişezi punctul meu de vedere. 

— Mă îndoiesc, a pufnit ea. 

— Din păcate, aşa cred şi eu, a zis el oftând, apoi s-a 
adresat căpitanului. Să duci nava la o distanţă sigură, 
după care o întorci cu faţa la Evenor. Vreau să văd 
cum se scufundă. 


Constructorii statuii nu anticipaseră că se va găsi 
453 


cineva care să i se urce pe cap, a gândit Chase. Iar 
Platon nu prezentase lucrurile cu toată acurateţea; 
Poseidon nu atingea cu adevărat tavanul, deşi, de la 
nivelul solului, aceasta era impresia. În realitate, 
rămânea un mic spaţiu gol, în care bărbatul se vârâse 
cu greu şi rămăsese pe spate. Sculptura placată cu 
aur era lucrată în aşa fel încât să sugereze şi părul şi o 
coroană din ceva ce păreau alge; în orice caz, nici una 
nu reprezenta o platformă stabilă pentru carcasa 
inflexibilă a costumului său de scufundare. 

— Cum te descurci? a întrebat Kari. 

— Sunt pe-aproape. 

Legase ambele încărcături, astfel încât să explodeze 
simultan. Detonatorul era un ceas mecanic simplu, 
gândit să reziste fără probleme şi la mari adâncimi. 
Odată activat, Chase avea la dispoziţie un minut să se 
retragă la o distanţă sigură. În largul oceanului, cu 
ajutorul  propulsoarelor costumului, nu ar fi 
reprezentat o problemă. 

Dar în spaţiul restrâns al templului... 

— Tot mai cred că nu e ideea cea mai bună. 

— Dacă nu va da rezultat, mă poţi concedia. Gata, 
am terminat. 

Explozivii erau prinşi destul de nesigur de tavan, 
lipiţi deasupra unei nervuri din fildeş. Aceasta va fi 
făcută ţăândări la o milisecundă după detonare - 
problema era cât de mult din forţa exploziei va fi 
direcţionată spre tavan. 

Chase avea experienţă îndelungată în acţiuni de 
demolare, dar în situaţia aceea trebuia să se bizuiască 
pe noroc. Nu-i rămânea de ales. 

— Trage-te deoparte, i-a cerut el lui Kari şi a făcut 

semn cu mâna spre capătul îndepărtat al templului. Şi 
coboară cât mai mult faţă de tavan. 

— Am înţeles. 

S-a rostogolit şi a dispărut sub luciul vălurit al apei, 
iar lumina aruncată de proiectoarele costumului s-a 
stins treptat. 

Chase s-a uitat încă o dată la detonator. 

— În regulă, a zis el, făcându-şi curaj. 

Activarea ceasului era un proces în două etape: întâi 
trebuia răsucit şi scos un cui de protecţie, după care 
se apăsa comutatorul  detonatorului. Apoi un 
mecanism de ceas foarte simplu şi eficient număra 
cele şaizeci de scunde. Să-i dăm drumul... 

A răsucit cuiul pe jumătate, după care l-a smuls din 
locaş. Acum bomba era armată. Imediat ce apăsa 
butonul, nu mai era cale de întoarcere. 

— Gata, Kari, a spus el, deşi nu era sigur că 
semnalul radio transmis de costumul lui va ajunge la 
ea prin apă, fii pe fază. Şaizeci de secunde începând 
din clipa... asta. 

A apăsat butonul şi a dat să se rostogolească de pe 
capul statuii. 

Dar a rămas blocat. 

Echipamentul costumului se încurcase în coroană. 

— Uf, drace, a rostit, încercând să se elibereze. Fără 
nici un efect. Fir-ar să fie! 

Ceasornicul ticăia neiertător. 


— Cinci sute de metri, a anunţat căpitanul. 


— E de ajuns, a zis Qobras, privind pe ferestrele 
cabinei de comandă. 

În faţă, de un alb strălucitor, Evenor se vedea pe 
toată lungimea; Rechinodozer, de un galben intens, se 
legăna prins în cârligele macaralei de la pupa. Bărcile 
de salvare se  dispersaseră, oamenii din ele 
străduindu-se să ajungă cât mai departe de nava 
condamnată la pieire. 

— Te rog, a spus Nina cu glas rugător, nu trebuie să 
faci aşa ceva... 

Rămas cu ochii aţintiţi la Evenor, Qobras nu s-a uitat 
spre ea. 

— Îmi pare rău, dar trebuie. 

A ridicat primul detonator şi a apăsat butonul. 


Castille a eliberat comanda de propulsie, plutind 
încă puţin şi oprindu-se apoi deasupra acoperişului 
templului. Auzise ceva în căşti, un pocnet slab, care a 
sunat ca o jumătate de înjurătură. 

— Edward? a întrebat el, apropiindu-se înot de 
întinderea de piatră de sub el. Edward, tu eşti? Mă 
auzi? 

Apoi a auzit altceva. 

De data aceasta, sunetul nu venea din căşti, ci era 
transmis prin apă, propagat de la suprafaţă. 

Un sunet pe care l-a recunoscut imediat. O explozie 
în apă chiar deasupra. 

Asta nu putea însemna decât un lucru. 

Nina se aşteptase ca din prova lui Evenor să se 
înalte o minge de foc, însă zgomotul exploziei a fost 
dezamăgitor de înfundat. Din tambuchiurile deschise 
s-au ridicat câţiva norişori albicioşi, urmaţi de mici 
bucăţi de resturi şi hârtii care au zburat fluturând. De 
sub linia de plutire s-a învolburat o spumă albă, care a 

dispărut cu repeziciune. 

Efectul distructiv a devenit evident abia după aceea. 

Prova navei s-a aplecat aproape imediat, afundându- 
se în apă, canarisindu-se la tribord. Obiectele nefixate 
de punti au alunecat de-a latul lor şi au căzut în ocean, 
iar Rechinodozer a început să se legene violent. Pe 
puntea pupa, elicopterul s-a zdruncinat, întinzând la 
maximum cablurile care îl prindeau de platforma de 
aterizare. 

luţeala scufundării a uimit-o pe Nina. S-a uitat cu o 
fascinaţie amestecată cu groază cum prova s-a 
prăbuşit în ocean, în vreme ce aerul ţâşnind din 
interior a azvârlit pe gurile tambuchiurilor alte şi alte 
resturi. În acel ritm, se va scufunda în mai puţin de un 
minut. 

Chase se zbătea să-şi elibereze centura din coroana 
statuii, dar având mişcările îngreunate de carcasa 
costumului de scufundare nu reuşea să se prindă de 
altceva. 

Mai avea patruzeci de secunde. 

— La dracu! 

A auzit un zgomot, un bubuit surd, venind din afara 
templului. O explozie! 

lar apoi nişte pocnete în căşti, vocea cuiva care se 
străduia să învingă paraziţii. Kari... 

Ba nu! Era Castille! 

— Edward! Mă auzi? Edward! 

Dacă radioul funcţiona fără intermediul releului, 
însemna că se găsea foarte aproape. 

— Hugo! a strigat Chase. Pleacă de aici! Am pus 
bomba! Indepărtează-te! 

— Edward! Mai spune o... 

Treizeci de secunde. 

— Bombă! a răcnit el. 

Şi-a căutat, pe bâjbâite, cuțitul. Centura de care 
erau prinse echipamentele era strânsă bine în jurul 
taliei; a lovit disperat cu lama cuţitului în ea, 
încercând să vâre vârful sub coarda îmbrăcată în 
plastic. 


Castille a căscat ochii mari. Mai toate cuvintele 
rostite de Chase fuseseră prea distorsionate să le 
desluşească, însă ultimul apel i-a ajuns la urechi mai 
clar decât şi-ar fi dorit. 

Lovind puternic cu picioarele în acoperişul 
templului, s-a propulsat cât de repede a putut spre o 
zonă liberă. 


Canarisirea lui Evenor s-a transformat într-un 
tangaj, pentru că puntea era acum înclinată la 
aproape patruzeci şi cinci de grade, în timp ce prova 
coborâse deja sub valuri. Elicopterul s-a desprins din 
cablurile care îl ţineau şi a alunecat de-a latul 
platformei, izbindu-se de apă. Coada i s-a scufundat 
prima, aerul dinăuntru a mai menţinut vreme de 
câteva secunde cabina la suprafaţă, după care, învins 
de propria greutate, aparatul s-a dus la fund. 

Pe puntea prova, unul dintre cablurile care 
susțineau submarinul s-a rupt, iar Rechinodozer a 
rămas atârnat ca un pendul şi a lovit apa, stârnind un 
val enorm de stropi. Solicitat peste capacitatea de 
rezistenţă, postamentul macaralei s-a forfecat la bază, 
prăbuşindu-se şi lunecând pe puntea înclinată şi 
înfigându-se în submarinul deja deteriorat. Prin gaura 

apărută, apa s-a năpustit înăuntru, iar Rechinodozer s- 
a scufundat în câteva secunde. 

Imediat după răsturnarea vasului, dinăuntru au 
apărut la suprafaţă tot felul de resturi. Pupa s-a ridicat 
din ocean, iar apa a şiroit de pe elicele propulsoare. 

Qobras a ridicat cel de-al doilea detonator şi, fără 
nici o expresie pe faţă, a apăsat declanşatorul. 


Douăzeci de secunde. 

— Hai odată, ticălosule! 

Chase a împins cu lama cuţitului în sus, folosind-o 
ca pe o pârghie, iar vârful s-a proptit în carcasa 
costumului. S-a auzit un pocnet, iar centura a cedat. 

A căzut doi metri şi jumătate până la luciul apei, 
aterizând pe spate şi lovindu-se cu capul de interiorul 
căştii. Însă nu a băgat în seamă durerea, pentru că 
mai avea cincisprezece secunde să se îndepărteze. 


Cu un ultim jet de aburi şi fum ţâşnind din puntea 
spate, Evenor a dispărut în Atlantic, într-un muget 
răsunător, ca al unui animal pe moarte. Un vârtej 
ameţitor de bule de aer au apărut în urma epavei, iar 
sute de bucăţi de obiecte prea uşoare ca să se ducă la 
fund au fost învârtite nebuneşte de acea bulboană. 

Generatoarele epavei au încetat să mai funcţioneze 
când apa a pătruns în compartimentele pupa, însă 
luminile de avarie au rămas aprinse, deoarece erau 
alimentate de baterii care au intrat automat în 
funcţiune când sursa principală de energie a murit. 
Trăgând după sine un jet de bule, nava de cercetare 
şi-a început coborârea rapidă, cu botul în jos, spre 
fund. 

Spre Atlantida. 

Qobras s-a întors spre căpitan. 

— Du-ne înapoi în port. Cu viteză maximă. 

— Am înţeles, domnule. 

Căpitanul a transmis ordine către echipaj. Uitată 
într-un colţ, Nina a rămas cu mâna la gură, încercând 
să-şi reprime suspinele. 

Nu a reuşit. 


Chase a acţionat propulsoarele la putere maximă, 
pentru că nu mai avea timp decât să se îndepărteze de 
statuie, scufundându-se. 

Cinci secunde, patru, trei... 

A observat o licărire slabă undeva sub el - Kari! şi s- 
a rotit spre ea. 

Explozivii au detonat. 

Capul statuii lui Poseidon, care rezistase scufundării 
Atlantidei şi rămăsese să vegheze singur asupra 
templului vreme de unsprezece mii de ani, s-a făcut 
ţăndări. Tavanul din fildeş s-a dezintegrat, iar cioburi 
ascuţite ca briciul au căzut ploaie în încăperea 
inundată. 

Insă şi blocul de piatră de deasupra încărcăturilor a 
resimţit din plin forţa exploziei. 

Sub imensa presiune a apei, abia dacă s-a ridicat 
treizeci de centimetri. 

Dar şi atât a fost de ajuns. 

După ce aşteptase răbdător o sută de secole, 
Atlanticul îşi găsise în sfârşit o cale de pătrundere în 
comoara cea mai veche a lui. Apa rece a năvălit prin 
gaură, forţa colosală trăgând de blocurile de piatră. În 
momentul în care tavanul a cedat, s-a format o bortă 
cu diametrul de cel puţin şase metri. Mii de tone de 
apă au pătruns ca un berbec şi au strivit ceea ce mai 
rămăsese din statuia lui Poseidon, transformând-o în 
moloz auriu. 

Impactul a transmis şi un val de şoc foarte puternic 
prin apa aflată deja în templu. Statuile au fost ridicate 
de pe podea şi azvârlite de colo-colo, ca nişte jucării. 

Chase a avut senzaţia că este izbit de un camion în 
viteză. Lanterna i-a fost smulsă din mână şi a dispărut 
răsucindu-se în vâltoarea stârnită de explozie. Iar el s- 
a trezit trântit de un zid. Cu forţă. Nu a reuşit să se 

mişte, fiind țintuit de forţa îngrozitoare ca un fluture 
pe o planşă de insectar. 

Apoi zgomotul a scăzut în intensitate. La fel 
presiunea care îl ţintuia şi îl freca de zid, pe măsură 
ce curenţii turbionari slăbeau în intensitate. In 
încheietura mâinii stângi a simţit crescând o durere 
cumplită, ca o arsură. Şi-a adus aminte ca prin ceaţă 
că îi fusese izbită de zid, dar mintea lui era capabilă să 
prelucreze acea senzaţie abia acum. 

Luminile de pe costum încă funcționau, dar o vreme 
nu-i vor fi de nici un folos. Sedimentele care stătuseră 
neclintite pe podeaua templului încă de la inundare 
fuseseră tulburate şi stârnite de furia potopului, 
făcând ca apa să devină lăptoasă. 

Acum însă templul era inundat complet, iar 
pătrunderea apei încetase. Ceea ce însemna că putea 
ieşi prin gaura din tavan. 

Kari! 

Era imposibil ca ea să fi fost pe deplin pregătită 
pentru a rezista năvalei apelor oceanului. Sigur fusese 
lovită la fel de neiertător ca el. 

A încercat să o apeleze prin radio. 

— Kari! Kari, mă auzi? Unde eşti? Kari! 

Nu a primit răspuns. 

Poate era în afara razei de acoperire radio - ori era 
rănită, ori murise. 

S-a lăsat spre podea şi a înotat în faţă, chircindu-se 
din cauza durerii din braţul stâng. S-ar fi deplasat mai 
repede folosind propulsoarele, dar nu voia să rişte o 
ciocnire cu vreun obiect pe care nu l-ar fi văzut în apa 
tulbure. 

A simţit resturi şi sfărâmături sub picioare, bucăţi 

de pietre şi statui. Podeaua era ca după un 
bombardament. 

A distins o lumină slabă în faţă. Distanţele erau 
extrem de înşelătoare în apa încărcată cu impurități; 
părea că luminiţa se afla la doisprezece sau 
cincisprezece metri, însă în condiţiile acelea probabil 
că era la doi metri şi ceva. 

— Kari! a strigat el, în momentul în care luminile au 
căpătat formă. 

Erau reflectoarele de pe costumul ei - de fapt, doar 
unul acum, pentru că unul era stins. Şi, din câte îşi 
dădea Chase seama şi ea părea să se fi stins, pentru 
că plutea nemişcată deasupra podelei. 

A îndreptat-o. Căştile lor s-au ciocnit când a încercat 
să îi vadă faţa prin apa lăptoasă. Avea ochii închişi, iar 
el nu şi-a dat seama dacă mai respira. Costumul de 
scufundare era un sistem închis, din care nu ieşeau 
bulele de aer care caracterizau costumele obişnuite. 

— Kari! 

Pleoapele ei au tresărit. 

— O, slavă Cerului! a exclamat Chase. Kari, hai, 
trezeşte-te! Trebuie să ieşim de aici. 

Ea a deschis ochii şi l-a privit confuză. 

— Eddie? Ce s-a întâmplat? 

— Să-ţi spun pe scurt? Bum! Şi pleosc! S-a făcut 
gaura. Te simţi întreagă? 

S-a strâmbat de durere. 

— Mă dor picioarele. 

— Clădirea e posibil să se prăbuşească în 
continuare. Trebuie să ieşim - dacă urcăm drept, 
putem merge de-a lungul tavanului până găsim gaura. 

— Ai reuşit? 

— Da. Am reuşit, i-a răspuns şi a luat-o de mână. 
Foloseşte-ţi propulsoarele şi urcă. 

A dus apoi mâna la comanda propulsoarelor lui. 

— Numărăm până la trei. Gata? 

Kari a confirmat şi el a numărat de la zero. Ea a 
pornit vertical. Chase a rămas în urmă. 

— Hei, hei, stai puţin! a exclamat el, sărind în sus de 
pe podea, în încercarea de a porni după ea. 

Bâzâitul slab al propulsoarelor ei s-a oprit. 

— Ce-ai păţit? 

Cu degetul mare, Chase a împins înainte şi înapoi 
rotita de comandă a propulsoarelor. Nu s-a întâmplat 
nimic. 

— Doamnă, avem o problemă. Propulsoarele mele 
nu funcţionează. 

— Ți s-a deteriorat costumul? 

— Hm, cam da. Primul indiciu a fost că 
funcționează. 

Ea l-a lovit cu palma peste zona pieptului. 

— Vorbeam serios! Costumele astea sunt rezistente 
- dacă a primit vreo lovitură care a deteriorat un 
sistem, s-ar putea să mai fie afectat vreunul. 
Alimentarea cu aer merge? 

— Pare cum trebuie, dar... Stai puțin. Ori am făcut 
pipi pe mine... ori e o fisură. 

S-a foit cu stângăcie. Avea o senzație rece, de umed, 
pe partea superioară a piciorului, în interiorul 
costumului. 

— Drace! Intră apă! 

Ca să fie şi mai limpede situaţia, o bulă de aer s-a 
înălţat între ei, atingând geamul căştii lui, după care a 
urcat spre suprafață. 

— Ţine-te de mine şi, orice s-ar întâmpla, nu-mi da 
drumul, i-a cerut Kari. 

Chase s-a prins de centura ei şi a observat că mai 
toate instrumentele lipseau, fiind probabil smulse de 
curenţi. Ea a pornit propulsoarele, care s-au încordat 
sub sarcina sporită. 

— Incetineşte, a sfătuit-o Chase când s-au apropiat 
de acoperiş. Să nu ne lovim de tavan. 

— Dar nici să te îneci! 

Cu toate acestea, a încetinit, ţinând mâna liberă 
ridicată deasupra capului până când a atins ceva solid. 

— Am ajuns. Încă mai există un buzunar de aer, îl 
simt. 

S-a ridicat până când creştetul căştii s-a lovit uşor 
de tavanul din fildeş. Acolo exista suficient spaţiu cât 
să-şi ridice ochii deasupra luciului apei. 

Spre surprinderea ei, a observat lumină. Beţele 
luminoase era încă acolo, legănându-se pe apă. 

— Ce vezi? a întrebat-o. 

— Tavanul s-a lăsat la vreo zece metri de aici, de 
aceea mai există aer. 

S-a răsucit în apă. 

— Văd unul dintre zidurile din capăt. 

— Acela e peretele sudic, locul unde am fost noi. 
Trebuie să mergem în direcţie opusă. 

— Bine. 

A coborât vreun metru, trăgându-l pe Chase după 
ea, apoi s-a înclinat în faţă pentru a se propulsa de-a 
lungul marginii acoperişului. Discretă, lumina oranj a 
băţului a îndrumat-o către porţiunea care se lăsase a 
tavanului. 

— Să fii atentă, pietrele s-ar putea desprinde, a 

prevenit-o. 

— Da, îmi dau seama, având în vedere explozivii 
folosiţi de tine. 

S-a apucat să exploreze tavanul mai atentă după ce 
şi-a dat seama că explozia spintecase fildeşul, lăsând 
la vedere aşchii ascuţite şi periculoase. j 

Pe neaşteptate, a simţit în faţă un curent slab. In 
apa agitată erau mai puţin particule în suspensie. 

— Eddie! Cred că am găsit-o! 

— Grozav! Aten... 

Cu un pocnet ca acela făcut de ruperea unui os, unul 
dintre blocurile uriaşe de piatră a cedat forţei 
gravitaționale şi a căzut din locul în care se odihnea, 
smulgând cu sine părţi mari de fildeş. A izbit-o pe Kari 
în partea din spate a costumului, azvârlind-o într-o 
parte. 

Chase a prins-o de braţ şi a tras-o în picioare. 

— Drace! Eşti teafărăâ? 

I-a verificat costumul. Partea superioară a carcasei 
de formă rotundă, unde erau adăpostite rezervoarele 
de aer şi sistemul de recirculaţie era strivit, crăpată 
precum coaja unui ou. 

— Costumul ţi-e turtit - mai poţi respira? 

Îngrijorată, Kari a inspirat. 

— S-a întâmplat ceva - încă primesc aer, dar mi-e 
mai greu să respir. Cred că s-a deteriorat regulatorul. 

Ca să o încurajeze, Chase a prins-o strâns de mână. 

— Nu-ţi pierde cumpătul. Aproape c-am ieşit din 
templu. După ce ajungem afară, poate îl găsim pe 
Hugo şi ne îndreptăm spre suprafaţă. Ne trebuie doar 
cincisprezece minute, atât. Fă economie de aer şi 
respiră rar. Ai înţeles? 


466 


— Am înţeles, a spus ea, dând din cap, deşi pe faţă i- 
a apărut o expresie de îngrijorare. 

Au ajuns la gaura căscată în acoperiş. Kari s-a slujit 
de propulsoare ca să se ridice din templu, trăgându-l 
pe Chase după ea. Apa s-a limpezit cu repeziciune. El 
a privit în jur, căutând lumini. A remarcat imediat 
câteva, dar ele nu aparţineau unui obiect cunoscut. 

— Un alt submersibil, a zis ea, uitându-se la epava 
unui vas. 

Cu toate că porţiunea rezervată echipajului făcuse 
implozie, secţiunea în care se aflau bateriile rămăsese 
etanşă, alimentând fără rost proiectoarele. 

— E al lui Qobras. 

— Hugo trebuie să fie prin apropiere, a spus el şi, 
înotând, a ieşit cu totul din gaură. Hugo, mă auzi? Am 
ieşit din templu, repet, am ieşit. Mă auzi? 

Linişte. 

— Edward! 

Vocea era slabă, acoperită de paraziți, dar îi 
aparţinea neîndoielnic belgianului. 

— Te aud. Unde eşti? 

— Deasupra capătului nordic al templului. Tu? 

— Eu cobor dinspre sud-vest! Mă vezi? 

Chase a ridicat privirea. Şi, bineînţeles, a văzut 
luminile costumului lui Castille apropiindu-se. 

— Sunteţi teferi? 

— Costumul lui Kari e avariat - dar şi al meu e buşit, 
am o fisură în el şi nu mă pot folosi de propulsoare. 
Trebuie să ajungem cât mai repede la suprafaţă. 

Castille şi-a îndreptat lanterna spre costumul lui 
Chase. 

— Uite unde ai fisura, a zis el, arătând spre talie. 

Chase şi-a dat seama care era cauza. Când folosise 
cuțitul pentru a-şi tăia centura cu echipamente, vârful 
lui ascuţit străpunsese carcasa de policarbonat. Chiar 
în timp ce privea, a văzut o mică bulă de aer ieşind din 
costum şi ţâşnind spre suprafaţă. 

— Ai ceva cu care să peticim costumul? 

Castille a clătinat din cap. 

— Edward, ascultă, la suprafaţă s-a întâmplat ceva 
urât. Am auzit... 

Zdronc! 

— Ce dracu' a fost asta? a întrebat Chase. 

Zgomotul neaşteptat a sunat ca un obiect de metal 
căzând pe piatră. S-a întors. Ceva, un obiect aflat 
alături de el, lucea slab. S-a apropiat mai mult ca să-l 
examineze. Era o cheie de piuliţe. 

Zdrang! 

Un alt zgomot, mult mai puternic şi mai intens. S-au 
răsucit toţi trei şi au văzut un drug lung în picioare pe 
acoperişul de piatră. S-a dat peste cap încet şi a 
alunecat pe latura în pantă a acoperişului. 

Castille a înotat după el, oprindu-se când şi-a dat 
seama ce era. 

— O cange de barcă. Ce naiba... 

La periferia câmpului său vizual, Chase a remarcat 
alte şi alte obiecte căzând în jurul lor, o adevărată 
ploaie de metal. A ridicat ochii... 

— Hugo! Dă-te.../ 

Dar era prea târziu. Cu iuţeala unei sulițe, 
elicopterul de pe FEvenor se prăbuşea cu coada înainte 
spre Castille. Belgianul a fost blocat pe acoperişul 
templului. 

Una dintre palele rotorului a străpuns costumul 

gros. 

— Nu se poate! a urlat Chase. 

A încercat să înoate spre prietenul lui, dar unda de 
şoc produsă de fuzelajul elicopterului la izbirea de 
pietre l-a azvârlit înapoi. 

Fasciculele reflectoarelor lui Castille au fost 
întunecate de un nor care a crescut în dimensiuni. 

Sânge. 

— Hugo! 

Valul şi-a pierdut din forţă; a pornit din nou înot, 
lovind furios apa, ignorând durerea din braţ. 

Kari l-a prins de costum, folosindu-se de propulsoare 
să îl tragă înapoi. 

— A murit! a strigat ea. Trebuie să ieşim de aici! 
Imediat! 

Cuprins de furie şi disperare, Chase a ocolit-o. 

— Nu-l pot lăsa aici! 

— Trebuie! Uite! a strigat ea şi a arătat spre 
suprafaţă. 

De sus venea o ploaie de obiecte. Scule, capace de 
tambuchi, bucăţi din balustrade, chiar şi o secţiune 
din domul radar de pe Evenor. 

Iar prin semiîntuneric se năpustea spre ei ceva mai 
mare, o formă masivă, de culoare galbenă... 

Kari a ţâşnit într-o parte cu forţa maximă a 
propulsoarelor, târându-l pe Chase cu ea, în timp ce 
Rechinodozer a căzut pe lângă ei şi a trecut prin 
acoperiş, cât pe ce să-i lovească. În urma lui a căzut, 
târându-se, un lanţ, ale cărui zale s-au târât cu un 
zgomot înfiorător peste pietre. Macaraua de la celălalt 
capăt s-a prăbuşit peste templu, după care a alunecat 
ca o seceră pe panta din spatele lor. Amândoi i-au 

simţit trecerea prin apă când s-a strecurat la câţiva 
centimetri pe sub picioarele lor. 

Kari s-a aplecat în faţă şi a ieşit din templu. În jurul 
lor au continuat să cadă resturi, iar când acestea 
atingeau fundul, nisipul părea să explodeze, ridicându- 
se încet şi formând nori. 

Chase a ridicat ochii. 

— Uf, la dracu'! Mergi drept! Mergi! 

L-a ascultat, întorcând însă capul să vadă - şi inima 
i-a împietrit de groază. 

Era o constelație de stele căzătoare, o adevărată 
boltă de lumini care dădeau să o împresoare. 

Evenor! 

Cu luminile de avarie încă aprinse, scoțând gemete 
metalice care se propagau prin apa oceanului, nava 
reprezenta o bombă de trei mii de tone care se 
prăbuşea drept spre ei. 

Kari a apăsat cu degetul mare şi mai puternic pe 
comanda propulsoarelor şi a reuşit să iasă atât ea, cât 
şi Chase, din calea vasului care plonja spre ei. 

Evenor a lovit fundul ca o bombă. 

Prova s-a strivit, aplatizându-se la contact, iar forţa 
apei împinse înapoi prin interiorul navei a sfârtecat 
suduri şi îmbinări, la fel de distrugătoare ca un 
explozibil de mare putere. Puţinul aer rămas prins 
înăuntru a năvălit prin sutele de fisuri şi fracturi noi 
apărute în corpul vasului. Nituri, hublouri, chiar uşi, 
au zburat în toate părţile, la fel ca schijele dintr-o 
grenadă. 

Surprinşi de unda de şoc şi aproape asurziţi, Kari şi 
Chase nu au putut face altceva decât să se lase târâţi 
de curent, în vreme ce bucăţi din epavă se răsuceau în 

jurul lor, lovindu-se de costume. 

Un alt scrâşnet îngrozitor de metal chinuit, însoţit 
de un geamăt, s-a auzit în adâncuri când, încet, dar 
inexorabil, Fvenor s-a răsturnat pe o parte şi a 
secţionat templul ca o lamă de ghilotină. In ciuda 
perfecțiunii arhitecturale, clădirea nu putea să reziste 
nicicum forţei distructive a câtorva mii de tone de 
oţel. 

Acoperişul templului a zburat spre exterior când 
Evenor a dislocat apa din interiorul încăperii 
principale. Fără nici un sprijin, pereţii s-au năruit, 
strivind tot ce mai rămăsese întreg înăuntru. 

Templul lui Poseidon, însăşi inima  citadelei 
Atlantidei, era acum pierdut pentru totdeauna. 

Zgomotul s-a stins treptat. Simţindu-şi capul vuind, 
Chase a rămas aproape uimit că scăpase cu viaţă. 

Kari... 

Nu reuşiseră să se mai țină de mână şi se 
despărţiseră. S-a răsucit, încercând să o zărească prin 
norii de sedimente stârnite. 

— Kari! Unde eşti? 

Nu a văzut nici urmă de ea în bezna care îl 
înconjura. j 

— Aici sunt, a spus ea, cu glas pierit. In spatele tău, 
la vreo cinci metri mai jos. Urc spre tine. 

Chase a coborât privirea. Aceeaşi negură. 

— Nu te văd. 

— Am pierdut reflectorul. Stai puțin. 

După câteva clipe s-a aprins o lumină oranj, în care 
a văzut-o pe Kari cum se ridica având un băț luminos 
în mână. 

— Îți mai funcționează propulsoarele? 

— Da. Dar cum e cu spărtura din costumul tău? 

Chase s-a mişcat în interiorul lui. Senzaţia de 
răceală se extinsese. 

— La naiba. Cred că situaţia s-a agravat. 

— Sigur nu e o fisură mare, altfel mureai deja - dar 
se va lărgi. 

Kari a ajuns lângă el şi a ţinut băţul luminos în faţa 
zonei deteriorate. 

— Există posibilitatea de a o astupa? 

— Nu. Dar tu ai putea să faci ceva. 

— Ce anume? 

— Tine degetul mare peste ea. 

— Aha. 

Chase s-a simţit ciudat de jenat că nu-i venise lui în 
minte acea soluţie. A coborât privirea spre templu. 
Câteva dintre luminile de pe FEvenor încă mai ardeau 
în mijlocul dezastrului. 

— Hugo... 

— Acum mă preocupă soarta Ninei, a spus Kari. Din 
câte ştiu, se afla pe vas. Iar Qobras nu prea lasă 
martori în viaţă. 

Chiar dacă se afla alături de el, iar interferența 
radio era minimă, vocea ei se auzea foarte slab. 

Kari a pornit propulsoarele, începând ascensiunea. 
Chase s-a ţinut de centura ei cu o mână, apăsând cu 
degetul celeilalte pe fisura din costum. In interiorul 
căştii se găsea un indicator de adâncime, care a 
început să afişeze numere ce scădeau. 

Dar urcuşul era prea lent. Din cauza greutăţii 
suplimentare, costumul lui Kari nu atingea decât 
jumătate din viteza maximă. 

Chase s-a chinuit să calculeze cât timp le va trebui 

să ajungă la suprafaţă. Cel puţin douăzeci de minute. 
Poate chiar jumătate de oră. Şi cum alimentarea cu 
oxigen din costumul lui Kari funcţiona defectuos... 

— Cum respiri? a întrebat el. 

— E tot mai greu. Regulatorul lasă impresia că se 
blochează. Nu reuşesc să primesc suficient aer. 

— Şi cum te simţi? 

— Ciudat. Şi... şi puţin ameţită. 

Acestea erau primele simptome ale hipoxiei şi-a dat 
seama Chase. Lipsa de oxigen. Kari nu avea cum să 
rămână conştientă îndeajuns de mult ca să îi 
propulseze pe amândoi până la suprafaţă. Asta 
însemna că va trebui ca el să acţioneze comenzile 
propulsoarelor. 

Iar asta însemna că... va trebui să-şi ia degetul de pe 
gaura din costum. Va avea nevoie de ambele mâini ca 
să se ţină de ea - maneta de comandă nu era 
prevăzută pentru a suporta o sarcină mai mare. Dacă 
se lăsa cu toată greutatea pe ea, putea plesni, ceea ce 
îi condamna pe amândoi la moarte. 

— Kari, a spus el, străduindu-se să-şi păstreze 
calmul, atât pentru binele lui, cât şi pentru al ei, ţine 
degetul pe rotiţa aceea atât cât poţi, înţelegi? Dacă ai 
probleme, preiau eu. O să ajungem la suprafaţă. 

— Dar dacă preiei controlul, nu o să...? 

— Nu te mai gândi la mine. O să reuşim. Clar? 

— Bine... i-a răspuns ea cu glas somnoros. 

S-au ridicat în tăcere vreme de alte câteva minute. 
Chase a verificat indicatorul de adâncime: două sute 
de metri. Mai rămânea mult de urcat. 

— Eddie. 

— Da. 

Kari părea în pragul somnului. 

— Îmi pare rău de Hugo. Am ţinut la el. 

— Şi mie îmi pare rău, i-a zis Chase, simțind un val 
de furie crescând în el. 

A făcut un efort să o ţină în frâu. Dar fără succes. 
Deocamdată. 

— De obicei, nu-mi place să mă răzbun, pentru că nu 
e profesionist - dar Qobras va regreta amarnic. 

— Bine. Suntem atât de aproape, că nu ne va putea 
opri... 

— Atât de aproape, de ce? 

Nu a primit răspuns. 

— Kari! 

Propulsoarele s-au oprit. Mâna stângă a femeii a 
căzut moale, dând drumul manetei de comandă. 

— Of, drace, a mormăit Chase. 

Se aflau la o sută optzeci de metri. La acea 
adâncime, costumul lui trebuia să reziste la o presiune 
de douăzeci de atmosfere. Dacă fisura se lărgea, apa i- 
ar fi pătruns în costum ca un şuvoi, nu picătură cu 
picătură. 

Dar nu-i rămânea de ales. 

A înotat în sus, cu mâna cuprinsă de dureri, a prins- 
o de talie pe Kari, iar cu dreapta a preluat comanda 
propulsoarelor. Senzaţia de umezeală din costum s-a 
accentuat. A început să tremure. 

Nu avea timp să se gândească la aşa ceva. 

A dat comanda la puterea maximă. Căpătând viaţă, 
propulsoarele au scârţâit din nou, iar indicatorul de 
adâncime a reînceput să numere înapoi, dar extrem de 
încet. A dat din picioare, făcând tot ce se putea pentru 
a grăbi viteza de urcare. În ciuda pregătirii fizice şi a 

instruirii îndelungate, a simţit că oboseşte rapid, 
pentru că presiunea şi frigul îl secătuiau de puteri. 

Mai erau o sută cincizeci de metri. Umezeala rece s- 
a extins în tot corpul. 

La o sută douăzeci, până la el a ajuns prima idee de 
lumină de la suprafaţă, iar bezna completă a făcut loc 
unei nuanţe albastre intense şi ciudat de frumoase. Pe 
măsură ce urcau, apăreau tot mai mulţi peşti, care 
săgetau pe lângă ei sugerându-le că erau nişte intruşi 
ai adâncurilor şi măsurându-i cu ochi reci şi 
nepăsători. 

S-a uitat la Kari. Avea ochii închişi şi părea aproape 
senină. Nu şi-a dat seama dacă mai respira. Ori 
respiraţia ei era foarte superficială, astfel că nu-i 
vedea nările mişcându-se... ori deja murise. 

La şaizeci de metri, Chase şi-a dat seama că poate 
vedea soarele, o pată ceva mai strălucitoare de 
lumină. Contorul de adâncime număra în continuare, 
metru cu metru... Brusc, propulsoarele s-au oprit. 

A apăsat mai tare cu degetul pe comandă, sperând 
că frigul îl amorţise, făcând-i mâna să alunece. Dar nu 
se întâmplase asta. Rotiţa dinţată era împinsă la 
maximum. 

Costumele de imersiune erau proiectate pentru a fi 
folosite în conlucrare cu un submersibil, pentru 
coborâre - iar urcarea se făcea la fel. Nu se gândise 
nimeni la o urcare autonomă. 

Bateriile muriseră. 

Şi mai aveau treizeci de metri până la suprafaţă. 

— La mama dracului... 

S-a uitat la Kari, a clătinat-o, parcă vrând să o 
trezească şi să primească ajutorul ei. Insă ea a rămas 

cu ochii închişi. Aşadar, totul depindea de el. 

A început să înoate folosindu-şi forţa rămasă, 
trăgând-o cu el. Ea cântărea şaizeci de kilograme, însă 
greutatea costumului care trebuia de asemenea 
ridicat era totuna cu transportarea unui coleg masiv, 
complet echipat, pe o scară. 

Douăzeci şi şapte de metri. Douăzeci şi patru. 
Douăzeci şi unu. 

Fiecare număr nou apărea pe ecranul contorului 
parcă după o eternitate. Nu voia altceva decât să se 
oprească pentru a se odihni, să-şi recapete suflul şi să 
simtă că arsura din muşchi dispare, însă trebuia să o 
ducă pe Kari până la suprafaţă. 

Doisprezece metri. Nouă. 

Razele soarelui sclipeau parcă dispreţuitor în 
valurile de deasupra. Insă contorul mai avea de 
numărat. Trei metri, doi şi jumătate... 

Simţea deja legănarea produsă de valuri, întrucât 
costumul lui se izbea de cel al lui Kari. Un metru şi 
jumătate, un metru... Ajunsese să gâfâie spasmodic, 
iar muşchii erau deja gata să-i cedeze... 

Gata! 

A despicat luciul apei şi a clipit orbit de razele 
soarelui roşiatic, aflat la orizont. Incordându-se, a 
tras-o pe Kari după el. Apa s-a scurs de pe casca ei. 
Sub apă, îi fusese imposibil să-i vadă adevărata 
culoare a feţei; acum, chiar în lumina caldă, piele ei 
părea palidă şi vineţie. 

Costumele erau închise cu multiple cleme şi 
încuietori, menite să fie desfăcute cu ajutorul a doi 
oameni, dar acum nu aveau la cine apela. Chase s-a 
chinuit cu inelul de etanşare de la gâtul ei, 

întâmpinând greutăţi din cauza degetelor amorţite de 
frig atunci când a desfăcut încuietoarea. Şi-a înfăşurat 
braţul în jurul căştii, străduindu-se să găsească 
suficientă forţă pentru a o răsuci puţin. 

Până la urmă s-a învârtit, iar ştiftul de zăvorâre s-a 
eliberat. A ridicat casca şi a aruncat-o deoparte. Kari a 
legănat nesigură din cap. 

— Kari! Hai, trezeşte-te! 

Chase a bătut-o pe obraji, încercând să o ţină 
dreaptă, astfel încât apa să nu treacă peste gâtul 
costumului ei şi să-l inunde. Ea avea nevoie de 
resuscitare gură la gură, dar era imposibil să-şi scoată 
casca fără să-i dea drumul. 

— Kari! Hai, revino-ți! 

Tânăra a luat brusc o gură de aer, apoi a tuşit şi a 
început să gâfâie. Pleoapele i-au fluturat. 

— Eddie? 

Cuvântul a rămas doar o şoaptă slabă. 

— Hei, ai înviat! a spus el, zâmbind cu gura până la 
urechi. Am reuşit. Te simţi bine? 

— Mi-e rău... şi mă doare cumplit capul. 

— Dar eşti în viaţă şi ăsta-i cel mai important lucru. 
Dă-mi mâna şi ajută-mă să-mi scot găleata asta 
nenorocită de pe cap. 

Ea a tras de sistemele de prindere a căştii. 

— Au, ce naiba! 

— Ce-ai păţit? 

I-a aruncat o privire de om învins. 

— Nu mai are importanţă. Suntem la o sută cincizeci 
de kilometri în largul Atlanticului, iar nava noastră e 
bucăţi la fund. O să avem cam mult de înotat. 

Spre surprinderea lui, Kari a zâmbit. 

— Nu cred că va fi nevoie să înotăm. 

— De ce? 

— Pentru că-l văd pe căpitanul Matthews vâslind 
spre noi. 

Chase s-a întors. 

— Măi, să fie. 

Barca de salvare era la o sută de metri, dar 
Matthews se vedea clar în uniforma lui albă, la prova, 
făcând semne cu braţul. 

— Deci Qobras i-a lăsat în viaţă... 

— Nu-i stă în obicei, a spus Kari, nedumerită, dar 
simțindu-se uşurată. Sigur s-a întâmplat ceva. Cred 
că... Vai, Dumnezeule, a strigat şi l-a prins de braţ. 
Nina! Cred că a luat-o pe Nina cu el! 

— De ce? O voia moartă - ce l-a făcut să se 
răzgândească? 

— Cred că ştie ceva şi-a ea dat seama. O fi vorba de 
ceva ce a văzut în templu, vreo informaţie îndeajuns 
de valoroasă pe care să o ofere în schimbul vieţii 
echipajului. 

— Mda, îi putem întreba peste câteva minute. Hai, 
dă-mi casca jos mai repede! 

— Dacă mă gândesc mai bine, ar fi preferabil să o 
păstrezi până urcăm în barcă. 

Chase s-a încruntat. 

— De ce? 

— Pentru că am senzaţia că radioul din costumul tău 
este singurul pe care îl mai avem... 


Cinci minute mai târziu, Chase a reuşit să respire în 
cele din urmă aerul proaspăt al oceanului. 
Kari avusese dreptate: echipajul de pe Evenor 

fusese lăsat în derivă fără aparat de radio-recepţie. Cu 
toate acestea, imediat ce barca de salvare s-a alăturat 
celorlalte în apropierea zonei presărate cu resturi de 
la nava scufundată, unul dintre mecanici s-a ocupat de 
emițătorul aflat pe costumul de scufundare. Nu bătea 
prea departe, dar nici nu le trebuia aşa ceva. Potrivit 
standardelor maritime, în golful Cadiz traficul era 
destul de intens. Dar, după cum a susţinut Matthews, 
încă nu era recomandabil să folosească aparatul - nu 
avea rost să lanseze un semnal S.O.S. dacă vasul cel 
mai apropiat era cel al lui Qobras. 

Chase şi Kari n-au mai pierdut vremea şi au aflat ce 
se întâmplase la bordul navei Evenor. 

— Aşadar, Nina s-a predat de bunăvoie ca să vă 
salveze? 

Matthews a dat din cap drept confirmare. 

— Cu toate că omul acela, Qobras, i-a spus că o va 
ucide. Ii suntem datori pentru viaţa noastră. 

Kari a rămas tăcută şi a privit gânditoare spre 
soarele care apunea. Chase şi-a petrecut un braţ pe 
după umărul ei. 

— Hei, lasă. Deocamdată trăieşte. Indiferent ce ştie, 
sigur nu i-a divulgat totul din prima clipă. Va trage de 
timp cât va putea. Şi vom reuşi să o găsim. 

— Cum? a întrebat ea pe un ton sumbru. Chiar dacă 
descoperim nava în port, Qobras sigur nu va mai fi 
acolo. Cu siguranţă că a fost preluat de un elicopter, 
ori a plecat la țărm cu o şalupă rapidă. Până ajungem 
noi... 

— Găsim noi o soluție, a răspuns Chase, lāsându-se 
puțin pe spate şi privind spre cer. 

Apăruseră primele stele, care licăreau delicat pe 

cerul senin. 

— De fapt, a intervenit Matthews, doctorul Wilde a 
lăsat un mesaj, deşi nu am idee ce a vrut să dea de 
înţeles. A zis să ţi-l transmit dacă te voi vedea. 

Chase s-a ridicat în capul oaselor. 

— Ce a spus? 

— Nu mare lucru. Doar că... îţi va trimite o ilustrată. 

— O ilustrată? a făcut Kari nelămurită, încruntându- 
se. 

Nedumerirea ei a sporit când Chase a început să 
râdă cu hohote, arătând foarte fericit. 

— Ce? Ce a vrut să spună? 

Chase a reuşit să-şi stăpânească râsul, dar a rămas 
cu un zâmbet larg până la urechi. 

— Înseamnă că ştiu precis unde va merge, a anunţat 
el. 


480 


481 


482 


23 


Tibet 


Soarele nu se ridicase încă deasupra piscurilor 
Himalayei, însă, în timp ce elicopterul zbura printre 
munţi, Nina a văzut venind dinspre est lumina 
dinaintea zorilor. 

Încadrată de două gărzi înarmate, stătea în partea 
din spate a aparatului. În faţa ei erau Qobras, 
Starkman şi Philby. Cât ţinuse acel zbor, fostul ei 
mentor nu îndrăznise nici o clipă să o privească drept 
în faţă. 

În urma lor, îşi dăduse ea seama, venea un alt 
elicopter, care transporta alţi oameni şi ceva ascuns 
într-o ladă de mari dimensiuni. Se îndoia că în ea s-ar 
fi aflat ceva bun. 

— Continuă, a îndemnat-o Qobras. Vorbeai de o 
erupție... 

— Da. 

Imaginea ultimelor inscripţii din templu i-a revenit 
în minte. 

— Insula se scufunda lent, iar vulcanul din nordul ei 
devenise activ - ştiau că sfârşitul era aproape. Nu 
cred că şi-au dat seama cât de curând va sosi acea 
clipă, astfel că au fost oarecum surprinşi când s-a 
întâmplat catastrofa. 

— Dar nu s-a petrecut suficient de repede. Unii 
dintre ei au scăpat. 

Nina a clătinat din cap. 


483 


— Chiar că ai ceva împotriva atlanţilor, adevărat? 
Având în vedere că imperiul lor a fost distrus acum 
unsprezece mii de ani, cred că a trecut cam multă 
vreme de atunci ca să le mai porţi ranchiună. 

— Imperiul nu a fost niciodată distrus integral 
doctor Wilde. El continuă să existe şi în prezent. 

— O, trebuie să fie vorba de puternicul şi invizibilul 
imperiu al atlanţilor. 

Qobras nu a luat în seamă sarcasmul ei. 

— Dacă foloseşti cuvântul „invizibil” în sensul că 
nimeni nu ştie de existenţa lui, atunci, da, ai dreptate. 
Descendenții atlanţilor trăiesc printre noi, căutând să 
deţină controlul asupra tuturor oamenilor pe care îi 
socotesc inferiori lor. Diferenţa este că ei deţin 
puterea nu doar prin forţa armelor, ci prin aceea a 
bogăției. 

— S-ar părea că am pătruns pe tărâmul teoriei 
conspirației, l-a ironizat Nina. Urmează să mai spui că 
atlanţii sunt de fapt lluminaţii, nu? 

— Nu tocmai. Noi suntem Iluminaţii. 

Nina s-a uitat la el neîncrezătoare. 

— Poftim? 

— Nu în înţelesul pe care în mod sigur ţi-l închipui. 
Organizaţia noastră a fost înfiinţată cu mult timp 
înaintea sectelor care au adoptat acest nume începând 
cu secolul al XVI-lea. lar numele de iluminaţi este 
latin, în vreme ce numele nostru codificat provine din 
greaca veche. Frăția lui Selasphoros - purtătorii de 
lumină. 

— Greaca antică? a exclamat Nina şi s-a întors către 
Philby, căutând un sprijin împotriva acelei idei 
nebuneşti, dar cum el încă nu avea curaj să se uite în 

ochii ei, nu a descoperit pe faţa lui o expresie care să 
sugereze că punea la îndoială vorbele lui Qobras. 
Aşadar, susţii că eşti capul unei organizaţii secrete 
împotriva atlanţilor, veche de două mii cinci sute de 
ani? Asta e o absurditate! 

— Ba este chiar mai veche, a continuat Qobras, 
netulburat. Sunt sigur că-ţi aminteşti de Critias - se 
vorbeşte acolo de războiul dintre atenieni şi regii 
atlanţilor, da? 

— Sigur. Războiul despre care se spunea că se purta 
între cei care trăiau dincolo de Coloanele lui Heracle 
şi cei care trăiau dincoace de ele. Dar asta e singura 
menţiune, în afara celor câtorva rânduri din Timaios. 

Qobras a clătinat din cap. 

— Ba nu. E vorba de ceva mai mult. 

— Critias a rămas neterminat. 

— Critias a fost suprimat, a contrazis-o Qobras. De 
Frăţie. Textul complet cuprinde o descriere a 
războiului dintre cele două mari puteri şi a modului în 
care atenienii şi aliaţii lor i-au alungat pe invadatori 
din Mediterana. De asemenea, mai era prezentat 
contraatacul atenian împotriva Atlantidei - care s-a 
încheiat când armata ateniană a fost surprinsă pe 
insula care s-a scufundat. 

— Dar acest lucru nu este în concordanţă cu 
conţinutul dialogului Timaios. Texul sună cam aşa; „Şi 
într-o singură zi şi noapte de nefericire, toţi războinicii 
voştri ca unul s-au scufundat în pământ, iar insula 
Atlantida, în acelaşi fel, a dispărut în adâncurile 
mării.” E vorba de două evenimente distincte. 

— E vorba de acelaşi eveniment, dacă judecăm în 
funcţie de textul originar al dialogului Critias. 

— Bine, dar asta... a rostit Nina şi a tăcut în clipa în 
care înţelesul deplin al spuselor lui Qobras i-a devenit 
clar. Te referi la textul originar? Adică transcris direct 
după vorbele lui Platon? 

— Avem în tainiţele noastre mai multe decât îţi 
imaginezi, inclusiv textul complet al dialogului Critias 
- şi al treilea dintre dialogurile despre Atlantida al lui 
Platon, Hermocrates. 

— Dar Hermocrates nu a fost scris... 

— Pentru că noi am convins lumea. Frăția a acţionat 
vreme de mii de ani pentru a împiedica redescoperirea 
Atlantidei. Am depus toate eforturile pentru ca 
urmaşii atlanţilor să nu intre în posesia unor lucruri 
care să îi ajute în încercările lor de a o găsi. 

— Toate eforturile au presupus şi recurgerea la 
crimă, a zis ea, strâmbându-se. 

— Nu ne mândrim cu asta, însă uneori a fost 
necesar. Alteori... a fost justificat. 

— Dar de ce? a întrebat Nina. E o nebunie! 
Adevărat, Atlantida este una dintre cele mai cunoscute 
legende din lume, dar până la urmă ea reprezintă doar 
un şantier arheologic, un oraş mort, plin de ruine. 

Qobras s-a ridicat de pe banchetă. 

— O fi oraşul mort, dar ceea ce reprezintă este cât 
se poate de viu, doctore Wilde. Şi acest lucru este la 
fel de periculos acum pe cât era şi în anul 9500 î.e.n. 
Descoperirea atlanţilor ar ajuta la adunarea tuturor 
descendenților, unindu-i într-o forţă uriaşă, capabilă 
să facă rău. 

— Dar Atlantida a fost deja descoperită, a protestat 
Nina. De mine. Şi toţi oamenii de pe Fvenor ştiu unde 
se află. Crezi că vei reuşi să păstrezi secret acest 

lucru? 

— Locul este posibil să fie descoperit, însă 
cunoştinţele pe care el le conţine au fost distruse. lar 
Frăția are influenţă în multe zone, a spus şi a aruncat 
o privire spre Philby. Putem face lumea academică să 
rămână nepăsătoare, desigur. 

— De aceea mi-ai respins proiectul, Jonathan? a 
întrebat ea. Ai fost tot timpul în solda acestui individ? 

— Am încercat să te protejez, i-a răspuns el. Nu 
eram convins că teoria ta se va concretiza. Dar nu 
puteam să risc să se dovedească a fi corectă. Nu ştiam 
că ei vor încerca să te ucidă chiar acolo, în Manhattan, 
pentru a împiedica difuzarea teoriei, trebuie să mă 
crezi! Nu am vrut nicidecum să-ţi fac vreun rău! 

— Îţi rămân recunoscătoare pentru grija pe care mi- 
ai purtat-o. 

Ruşinat, Philby a evitat să o privească în ochi. 

— In ce-i priveşte pe ceilalţi care ar manifesta vreun 
interes, a continuat Qobras, există multe modalităţi 
prin care să le distragem atenţia. Insă acum acest 
lucru nu va mai fi necesar. Dacă spui adevărul în 
privinţa ultimei redute a atlanţilor de altădată, 
înseamnă că o vom distruge şi pe aceasta. Dacă va 
dispărea şi ultima verigă, urmaşii lor nu vor mai fi 
capabili să se unească pentru a porni un nou război de 
cucerire. 

— Familia Frost nu are nicidecum intenţia de a 
porni un război, a protestat Nina. Doar dacă socoteşti 
acţiunile filantropice drept arme de distrugere în 
masă. 

Qobras a scos un hohot de râs. 

— Acte filantropice? Eu nu le-aş numi astfel. Kristian 

Frost a făcut tot ce i-a stat în putinţă pentru a 
restaura domnia atlanţilor sub conducerea lui. Chiar 
crezi că Fundaţia Frost a acţionat pentru a-i ajuta pe 
cei bolnavi? 

— Atunci în ce scop acţionează? 

— Kristian Frost a folosit proiectele medicale ale 
fundaţiei sale drept acoperire pentru a stabili 
dispersarea pe plan mondial a genomului atlanţilor, 
pentru a-i descoperi pe cei care au acelaşi ADN cu el. 
Oameni ca tine. Da, ştim despre testul ADN pe care 
familia Frost l-a efectuat în privinţa ta. Mai ştim că, în 
ultimul deceniu, domnul Frost a folosit resurse 
însemnate şi mari sume de bani pentru a descoperi 
Atlantida - mult mai însemnate decât a declarat public 
sau decât ţi-a spus ţie, bănuiesc. Nu eşti prima 
persoană care a avansat o teorie privind locul în care 
se găseşte Atlantida şi căreia să-i fi finanţat expediţia. 

— Ai încercat să ucizi şi acele persoane? În afara 
expresiei de pe faţa lui Qobras, Nina nu a avut nevoie 
de alt răspuns. Of, Dumnezeule. 

— Cum îţi ziceam, nu ne mândrim cu asta, dar era 
necesar. Însă, în ciuda acestui fapt, datorită ţie... 
familia Frost a ajuns la apogeul planului lor. 

— Şi care este acest plan, dacă nu te superi? 

— Nu cunoaştem amănuntele precise. Nici unul 
dintre oamenii noştri nu a reuşit să pătrundă atât de 
adânc în organizaţia lui pentru a descoperi adevăratul 
ei scop. Însă am aflat suficient de multe ca să ne dăm 
seama că planul lui nu se bazează doar pe 
descoperirea Atlantidei, ci şi pe recuperarea anumitor 
artefacte. Însă Frăția face toate eforturile ca acest 
lucru să nu se petreacă, a spus, apoi a făcut un semn 

către geam. Ne apropiem de Piscul Auriu. 

Privind pe geam, Nina a văzut prima lumină a 
soarelui de dimineaţă care se ridica peste piscurile 
zimţate ale Himalayei... 

Iar spre vest, cel mai înalt dintre cele trei vârfuri s-a 
aprins, căpătând o nuanţă orbitoare de oranj, ca şi 
cum ar fi izbucnit în flăcări. Până şi porțiunile de 
stâncă dezgolită de sub stratul de zăpadă de un alb 
pur au părut să se aprindă, pentru că razele de soare 
erau reflectate din vinişoarele foarte fine de aur din 
roca îngheţată. 

— Dumnezeule, a şoptit ea. 

— Piscul Auriu, a zis Qobras. E vorba de o legendă 
locală, care vorbea probabil de o comoară uriaşă. Cei 
din Ahnenerbe au socotit că avea legătură cu 
Atlantida. La fel ca părinţii tăi. 

Imediat ce Qobras a adus vorba de familia ei, Nina 
s-a uitat brusc la el, dar se întorsese către pilot, 
dându-i instrucţiuni. Elicopterul a coborât într-un cerc 
larg spre munte. A aterizat pe o ieşitură largă, 
acoperită de zăpadă. 

— Poteca Lunii, a anunţat Qobras când a coborât din 
elicopter, iar zăpada i-a scârţâit sub tălpi. Niciodată 
nu mi-am imaginat că voi revedea acest loc. 

Nina şi-a strâns paltonul mai bine în jurul corpului şi 
a coborât după el, urmată de gărzile care nu o slăbeau 
nici o clipă. 

— Ai mai fost aici? 

— Da, dar am considerat că nu puteam găsi nimic 
valoros. Se pare că m-am înşelat, a spus şi şi-a lăsat 
mâna pe umărul lui Philby. Probabil că noi doi ar fi 
trebuit să ne petrecem ceva mai mult timp aici. Asta 

ne-ar fi scutit de multe necazuri. 

— Şi tu ai mai fost aici? l-a întrebat Nina pe Philby, 
care a scos un sunet indecis, aproape temător, de 
confirmare. 

— A fost aici cu părinţii tăi, a adăugat Qobras. 

Îngrozită, Nina a rămas cu ochii aţintiţi la el. 

— Giovanni, te rog, încetează, s-a milogit Philby. Nu 
este nevoie să... 

Qobras s-a uitat cu severitate la el. 

— Am făcut multe lucruri cu care nu mă mândresc, 
dar mi-am recunoscut partea de vină. Ar trebui să 
procedezi şi tu la fel... Jack. 

— Jonathan? 

Nina s-a apropiat de el, fără să se mai sinchisească 
de gărzi. 

— La ce face aluzie? Părinţii mei au fost aici? Ce ştii 
şi nu spui? 

Bărbatul a încercat să-i întoarcă spatele. 

— Ştii... Nina, îmi pare rău... 

Ea l-a prins de haină. 

— Jonathan, ce-mi ascunzi? 

— Doctor Wilde, vino pe aici, a zis Qobras, făcând 
semn către pantă. 

Starkman a îndepărtat-o de Philby. În ciuda frigului, 
profesorul asudase. 

Grupul a urcat cu greu panta, cel de-al doilea 
elicopter anunţându-şi sosirea cu un vârtej muşcător 
de particule îngheţate în momentul în care a aterizat 
în spatele lor. Qobras a pornit în frunte, examinând 
faţada stâncilor cu mare atenţie în timp ce urca. La un 
moment dat, s-a oprit. 

— Acolo, a rostit el. 

Nina s-a uitat spre locul indicat. La început nu a 
văzut decât zăpadă şi stânca dezgolită, straturi 
răsucite spre verticală de forțele geologice 
imemoriale, dar, la o privire mai atentă, a depistat o 
pată ceva mai întunecată care se profila pe cenuşiul- 
albăstrui al muntelui. 

O crăpătură în stâncă, o deschizătură... 

— E cam strâmtă intrarea, a remarcat Starkman. 

Într-adevăr, în porţiunea ei cea mai lată, despicătura 
avea cel mult treizeci de centimetri. 

— Cred că s-a mai produs o alunecare de teren între 
timp. Să vină oameni cu unelte de săpat. 

Starkman a dat ordinul. După câteva minute, din cel 
de-al doilea elicopter au sosit zece oameni. Aceştia, 
folosindu-se de târnăcoape, s-au apucat de treabă, 
dând la o parte mormanul de pietre desprinse şi aflate 
sub zăpadă. Curând, deschizătura era suficient de 
largă pentru a permite trecerea unei persoane, însă 
Qobras le-a cerut să continue săpăturile. 

— Trebuie să fie suficient de mare să trecem bomba. 

— Bomba? a exclamat Nina, uimită. Ce bombă? 

El i-a aruncat o privire aproape iritată. 

— Doctor Wilde, nu ne aflăm într-o expediţie 
arheologică. Am venit aici să distrugem ultima 
legătură cu Atlantida. Nimeni nu va mai ajunge să 
vadă ceea ce se află în pântecul acestui munte. 

— Eşti mai rău decât talibanii, a mârâit ea. Ei au 
distrus lucruri de nepreţuit de dragul apărării 
dogmelor. Insă tu faci asta motivat de teoria 
conspirației! 

— O conspirație despre care sunt fericit să afirm că 
se va încheia aici. După ce voi distruge şi ultima 

redută, va dispărea până şi cel din urmă indiciu 
referitor la atlanţi. 

— Şi după aceea ce vei face? Te retragi la soare, în 
Bahamas? Ori vei continua să ucizi oameni care nu-ți 
plac din cauza ADN-ului lor? 

Qobras nu i-a răspuns, mulţumindu-se să se uite la 
deschizătura care se lărgea. 

După alte cinci minute de activitate, s-a declarat 
satisfăcut. 

— Aduceţi bomba, a ordonat el. Noi mergem 
înăuntru. 

Oamenii s-au întors la elicoptere, iar Qobras a pornit 
în fruntea celor care au coborât în peşteră, fiind urmat 
de Starkman şi de Philby. Nina a venit după aceştia, 
încadrată de cele două gărzi. Fasciculele puternice ale 
lanternelor au început să scotocească prin spaţiul 
întunecat. Ei i s-a părut a fi o peşteră naturală care 
fusese lărgită pentru a forma un pasaj spre adâncul 
muntelui. 

— Aici, a spus Starkman, îndreptând lanterna într-o 
latură. 

Când a văzut ce găsise acesta, Nina a scos o 
exclamaţie de uimire. 

Cadavre. 

Cinci cadavre mumificate care, având pielea 
stafidită şi transformată într-un soi de pergament, 
păreau să îi privească mut pe vizitatori. După felul în 
care stăteau, înşiraţi pe o latură a peşterii, Nina a 
bănuit că muriseră de foame sau de frig - dar a avut 
impresia că fuseseră percheziţionaţi de cineva chiar 
după ce muriseră. 

— Membrii celei de-a patra expediţii a celor din 


492 


Ahnenerbe, a zis Qobras cu glas sumbru. Jurgen Kraus 
şi tovarăşii lui. Au urmat drumul din Maroc până în 
Brazilia şi, în cele din urmă, până în Tibet. 

— A patra expediţie? a întrebat Nina. Ştiam că au 
existat doar trei. 

— Doar trei au fost trecute în documente. Adică în 
cele cunoscute. Au existat şi altele. 

Glasul lui a devenit şi mai sumbru. 

— Tatăl tău a ajuns în posesia câtorva. Acestea l-au 
făcut să vină până în Tibet, să caute Piscul Auriu... 
apoi a sosit aici. 

— Aici? a făcut Nina, nedumerită... dar trăind de 
asemenea un sentiment tot mai intens şi apăsător. 

— Pe aici, a spus Qobras şi a îndreptat lanterna spre 
pasajul aflat în partea din spate a încăperii, făcându-i 
semn lui Starkman să o însoţească îndeaproape pe 
Nina. 

Cu o expresie de spaimă pe faţă, Philby a rămas în 
urmă. 

Dar pe chipul lui se citea şi altceva şi-a dat ea 
seama. 

Sentimentul vinovăției? 

A coborât, urmându-l pe  Qobras.  Fasciculul 
lanternei lui ilumina ceea ce se găsea la capătul 
pasajului. 

Era un mormânt, unul tipic pentru atlanţi; 
arhitectura agresivă şi inscripţiile Glozel n-aveau cum 
să fie confundate cu altceva. Cu toate acestea, 
iluminarea şi-a pierdut orice semnificaţie când Nina a 
văzut ce se mai afla în acea încăpere. 

Alte cadavre. 

Spre deosebire de cele ale membrilor expediției 

naziste, acestea nu avuseseră parte de o moarte 
firească. Zăceau lipite de ziduri în poziţii nefireşti, cu 
trupurile răsucite, trădând durerea şi suferinţa. In 
spatele lor, în stâncă, Nina a văzut adânciturile făcute 
de gloanţe, înconjurate de pete de culoare maronie, ce 
nu puteau fi decât de sânge, de mult uscat şi 
decolorat. 

Iar între feţele morţilor erau şi... 

Nina a dus ambele mâini spre faţă, acoperindu-şi 
gura. 

— Nu se poate... a şoptit. 

Qobras a întors capul să o privească, apoi i-a făcut 
un semn lui Starkman, care a tras-o înainte. I s-a opus, 
însă el a dus-o târâş. 

— Nu! 

De această dată era un vaier, un țipăt necontrolat, 
în care răzbăteau groaza şi deznădejdea. 

Timpul şi frigul transformaseră pielea cadavrelor, 
făcând-o să capete o culoare cafenie, ca pielea 
tăbăcită. Iar țesuturile moi se  descompuseseră, 
găvanele ochilor fiind nişte găuri întunecate şi goale. 
Insă Nina a recunoscut acele feţe. Le avusese în minte 
în fiecare zi în ultimii zece ani. 

Erau ale părinţilor ei. 

Aşadar, nu muriseră într-o avalanşă. Pieriseră acolo, 
doborâţi de gloanţe. 

Asasinați. 

Starkman a silit-o să înainteze mai aproape de 
realitatea îngrozitoare surprinsă de  fasciculul 
lanternei lui Qobras. Nina s-a zbătut şi a încercat să-l 
izbească cu piciorul, nedorind să se uite, dar simţindu- 
se incapabilă să îşi ferească privirea de la acele 

cadavre. 

— Tu ai făcut asta! a strigat ea la Qobras. Tu i-ai 
ucis! Tu, ticălosule, nenorocitule! O să te omor! 

Cele două gărzi au intervenit, aşezându-se în faţa lui 
ca să-l protejeze, dar acesta a ridicat mâna spre ei, 
făcându-le semn să se oprească. Cei doi s-au retras şi 
au aşteptat, în vreme ce strigătele Ninei au devenit 
incoerente, ajungând doar scâncete şi suspine de 
furie. 

— Îmi pare rău, a spus Qobras cu glas scăzut. Dar 
am fost nevoit. Nu-i puteam permite lui Kristian Frost 
să obţină secrete despre atlanţi. 

— Ce secrete? a strigat Nina cu amărăciune în glas. 
Aici nu e nimic! Doar un mormânt! 

L-a privit cu ochi plini de ură şi a continuat. 

— Nemernicule, i-ai ucis degeaba pe părinţii mei! 

— Ba nu... a răspuns el şi a rotit fasciculul de 
lumină, trecând peste pereţi. Acum zece ani, am 
crezut că aici nu se află nimic şi că mormântul fusese 
jefuit. Dar dacă ultima inscripţie din templul de pe 
Atlantida este adevărată, înseamnă că locul acesta 
reprezintă mai mult decât mi-am închipuit. 

S-a întors către cele două gărzi. 

— Cercetaţi fiecare centimetru de zid. Căutaţi orice 
ar indica o deschizătură - crăpătură, bloc desprins, 
fisură - orice! 

În timp ce oamenii s-au grăbit să-i dea ascultare, 
Qobras s-a apucat personal să examineze peretele de 
lângă el cu mare atenţie. Starkman a continuat să o 
țină pe Nina. 

Suspinele ei de suferinţă s-au stins... înlocuite fiind 
de o expresie neutră, glacială. 

Însă lipsa de expresie era o iluzie. Doar ochii 
exprimau furia ce ardea în interiorul ei. 

Verificarea a ţinut doar câteva minute, pentru că 
una dintre gărzi a strigat spre Qobras. Toţi ceilalţi s- 
au grăbit spre locul unde se afla omul, care a trasat o 
linie aproape ascunsă printre coloane. 

— Uşi, a spus Qobras, trecându-şi vârful degetului 
peste adâncitura îngustă. Dinspre exterior pare să nu 
existe nici o modalitate de a le deschide. Va trebui să 
folosim forţa. 

Una dintre gărzi a fost trimisă la elicoptere pentru a 
aduce echipamentul necesar. În acest timp, în peşteră 
au sosit alţi oameni, aducând un cărucior cu roţi 
groase, pe care se afla lada pe care o văzuse Nina 
când fusese încărcată pe cel de-al doilea elicopter. A 
simţit un fior îngheţat de teamă de-a lungul spinării. 
Chiar dacă bomba dinăuntru era pe jumătate cât lada, 
tot ar fi fost mai mare decât un om. 

Incărcăturile explozive pe care Qobras dorea să le 
utilizeze pentru uşi erau însă mult mai mici. Folosind 
o bormaşină, oamenii lui au făcut în rocă o gaură de 
mărimea unui pumn. După aceea, el a plasat înăuntru 
explozibilul - un disc gros de mărimea unei monede de 
un dolar. 

— Ai de gând să arunci zidul în aer? a întrebat Nina. 

— Da. 

— Dar cu ei ce faci? a zis ea şi a arătat spre cadavre. 
Vrei să le faci şi pe ele bucăţi? Nu ajunge că i-ai ucis 
pe aceşti oameni, acum vrei să le şi necinsteşti 
rămăşiţele? 

Starkman a scos un mormăit de nemulţumire, dar 
Qobras a rămas un moment pe gânduri, analizând 

cuvintele ei. 

— Jason, adu câţiva oameni şi pune-i să tragă 
cadavrele în camera de la intrare, a spus el în cele din 
urmă. 

— Giovanni, ne pierdem vremea, a insistat 
Starkman, făcând eforturi să-şi ascundă dezaprobarea. 
Ar trebui să ne facem treaba, nu să-i permitem să tot 
tragă de timp. Ce importanţă mai are? Şi aşa sunt 
morţi. 

— Doctor Wilde are dreptate. Mută cadavrele de 
acolo. 

Starkman s-a strâmbat, dar a executat ordinul, 
chemând un grup de oameni care să ajute. Nina nu s-a 
simţit în stare să se uite, pentru că a simţit o nouă 
izbucnire de durere aproape insuportabilă când 
cadavrul uneia dintre călăuzele tibetane a fost ridicat 
ca şi cum nu ar fi cântărit mai mult decât un copil. 
Atât mai rămăsese din acei oameni, din familia ei, 
doar nişte învelişuri fără substanţă. De durere, a 
simţit că până şi răsuflarea i se opreşte în gâtlej. A 
făcut un efort supraomenesc, refuzând să cedeze în 
faţa duşmanilor ei. 

Imediat după ce cadavrele au fost îndepărtate, 
Qobras şi-a îndreptat atenţia asupra explozivului. A 
anexat un ceas la acesta, după care s-a retras cu 
iuţeală, împingându-i pe toţi ceilalţi afară din peşteră. 

— Este C-20, i-a explicat Starkman Ninei, deşi 
nimeni nu-i ceruse. E cel mai puternic exploziv folosit 
vreodată. O bucată de mărimea unui biscuit străpunge 
un blindaj de cincisprezece centimetri. 

— Şi vrei să mă arăt impresionată? i-a răspuns ea, 
cu glas acru. 

— Nu neapărat. Dar poate ar fi cazul să-ţi duci 
mâinile la urechi. 

Nina a văzut că ceilalţi tocmai procedau astfel şi, 
grăbită, le-a urmat exemplul. Un moment mai apoi s-a 
auzit un pocnet asurzitor, urmat de un nor învolburat 
de praf. 

Qobras a fost primul care a trecut dincolo, iar 
fasciculul lanternei lui a sfâşiat praful ca o rază laser. 

— Să curăţaţi tot molozul din dreptul uşilor, să 
putem trece bomba înăuntru, a dat el ordin. Kason, 
Jack, doctor Wilde - veniţi cu mine. 

Nina nu a rămas defel surprinsă când cele două 
gărzi au urmat-o îndeaproape. 

Ceea ce păruse a fi un zid de netrecut era acum o 
bortă căscată larg. Bucăţi mari dintr-o uşă erau acum 
împrăştiate pe podeaua camerei unde se afla 
mormântul. Cealaltă uşă rămăsese la locul ei, deşi era 
grav deteriorată. 

Dincolo se întindea bezna. 

Qobras a păşit peste fragmentele de piatră, pornind 
spre ceea ce s-a dovedit a fi o pantă lină care ducea 
spre inima muntelui. 

Aerul era rece şi, spre uimirea Ninei, proaspăt, lipsit 
de acea umezeală stătută, greu de definit, pe care ea o 
asocia cu locurile închise vreme îndelungată. Probabil 
că mai exista un acces, ori măcar o cale prin care 
aerul pătrundea de afară. 

Asemenea camerei de intrare, tunelul lung fusese 
lărgit pornind de la un pasaj natural. Ţinând seama de 
lungimea lui, folosindu-se doar unelte obişnuite, 
săparea lui trebuia să fi durat ani de zile. 

Şi, având în vedere ceea ce se găsea dincolo de el... 

— Se deschide, a spus Qobras. 

Distanţa a făcut ca fasciculul lanternei lui să capete 
dimensiunea unei monede minuscule. Ecoul paşilor a 
dispărut, sugerând că aveau să ajungă într-un spaţiu 
foarte larg, poate în aer liber. 

Însă acest lucru era imposibil. Se aflau în pântecele 
muntelui. 

Ceea ce însemna că spaţiul în care urmau să 
pătrundă era gigantic... 

Au ajuns pe un drum care era lat şi pavat, 
întinzându-se dincolo de zona luminată de fasciculele 
lanternelor. De o parte şi de alta se înălţau clădiri, cu 
stâlpi impunători sclipind de aur şi oricalc ridicându- 
se către tavanul cufundat în întuneric. 

— Iisuse Hristoase, e uriaş, a zis Starkman. 

Şi-a făcut palmele pâlnie la gură şi a strigat: 

— Aloo. 

Câteva clipe mai târziu, un ecou slab i-a repetat 
sunetul scos. 

— Avem nevoie de mai multă lumină, a spus Qobras. 

Starkman a dat din cap, apoi şi-a dat jos rucsacul, 
din care a scos un pistol de semnalizare. L-a încărcat 
cu repeziciune şi a tras la un unghi nu mai mare de 
patruzeci şi cinci de grade. A apărut o lumină roşie 
strălucitoare, care a continuat să lucească la fel şi în 
coborâre... 

Toţi au rămas împietriţi de priveliştea care li se 
înfăţişase. 

— Dumnezeule mare... a rostit Nina. 

Scena din faţa lor era spectaculoasă, un tablou 
inspirând teamă şi respect, rămas pierdut încă din 
zorile istoriei. 

Nina a recunoscut imediat ceea ce se afla în centru. 
Era o altă replică a templului lui Poseidon - însă, de 
această dată, acesta nu era singur. 

In jurul lui se găseau alte clădiri - ceva mai mici, dar 
nu mai puţin grandioase. Stilul arhitectural era 
cunoscut, de o eleganţă sobră, însă în acelaşi timp 
oarecum brutală. 

Erau palate şi temple; citadela Atlantidei, aşa cum 
fusese descrisă de Platon, recreată la mii de kilometri 
depărtare de locul unde se afla originalul care o 
inspirase. Şi, spre deosebire de copiile ruinate din 
Brazilia, acestea rezistaseră încercărilor timpului 
deoarece fuseseră protejate de fenomenele naturii, 
păstrându-se perfect. 

După ce ochii i s-au adaptat la lumina pâlpâitoare a 
rachetei, Nina şi-a dat totuşi seama că scena încă nu 
era completă. În ciuda dimensiunilor uriaşe, peştera 
nu putea cuprinde întreaga citadelă. Până şi templul 
lui Poseidon rămăsese incomplet, întrucât capătul lui 
dispărea în peretele peşterii. Existau semne că atlanţii 
încercaseră să scobească acea parte din stâncă pentru 
a face loc acelei structuri, însă, în cele din urmă, a 
presupus ea, încăperile interioare ale templului 
fuseseră săpate pur şi simplu în interiorul muntelui. 

Racheta luminoasă a pâlpâit şi apoi s-a stins, făcând 
peştera uriaşă să fie din nou cuprinsă de beznă. 
Singurele lumini proveneau de la lanternele celor din 
grup. 

— Dar e... e incredibil, a spus Philby. Giovanni, 
trebuie să fotografiezi măcar minunile astea. E o 
descoperire chiar mai importantă decât Atlantida în 
sine! 

— Nici gând, i-a răspuns Qobras cu glas hotărât. 
Nimic nu poate rămâne în picioare. Moştenirea 
atlanţilor va sfârşi aici. 

I-a întors spatele şi s-a adresat lui Starkman. 

— Drumul ăsta duce exact spre centrul citadelei. 
Cheamă-i pe ceilalţi şi pune-i să plaseze bomba. 

— Dar cât de puternică e bomba asta? a întrebat 
Philby, cuprins de o stare de agitaţie. 

— E un explozibil de cinci sute de kilograme, de tip 
combustibil-aer, i-a explicat  Starkman. Baza 
explozibilului o constituie douăzeci şi cinci de 
kilograme de CL-20. În ceea ce priveşte forţa de 
distrugere, o bate doar o rachetă nucleară. 

— Dumnezeule mare, a reuşit să îngaime celălalt. 

— Ăştia simt oamenii alături de care ai ales să 
trăieşti, i-a reamintit Nina cu răceală în glas. Nişte 
distrugători şi ucigaşi. Sper că acum te simţi mândru 
de tine. 

— Nina, te implor, a spus el pe un ton rugător, 
apropiindu-se de ea, îmi pare groaznic, dar groaznic 
de rău! Nu am vrut să le fac nici un rău lui Henry şi 
Laurei - am plecat în expediţie cu ei sperând că nu vor 
descoperi nimic! 

— Dar tot i-ai trădat. Şi ai găsit şi cui! i-a zis, 
aruncând o privire plină de ură către Qobras. Părinţii 
mei au murit din cauza ta, Jonathan. Tu i-ai ucis. Eşti 
un ticălos fără seamăn! 

Până să reacționeze gărzile ei, l-a lovit cu pumnul 
peste figură. Durerea explozivă pe care a simtit-o în 
degetele strânse a fost eclipsată doar de satisfacția pe 
care a simţit-o când l-a văzut pe Philby prăbuşindu-se 
pe spate, plin de sânge pe faţă. Rămas fără grai, 

profesorul s-a uitat îngrozit spre ea. 

Gărzile au tras-o înapoi, iar Starkman, părând de-a 
dreptul amuzat, l-a ajutat pe Philby să se ridice în 
picioare. 

— Frumoasă lovitură, doctor Wilde. Ai luat lecţii de 
la Eddie? 

Apoi au fost informaţi prin radio că aducerea 
bombei până în tunel va dura aproximativ un sfert de 
oră. Qobras şi-a consultat ceasul, după care s-a uitat 
la Philby şi de Nina. 

— Jack, doar atât timp ai la dispoziţie să explorezi 
acest loc. Doctor Wilde, ţi-am promis că vei avea şansa 
de a vedea ultima redută a atlanţilor. Sunt un om de 
onoare. 

— Inainte de a mă ucide, cu alte cuvinte, nu? a spus 
ea cu un zâmbet amar. 

— Cum ziceam, rămân un om de onoare. 

— Corect. Sper că asta te va face să dormi bine la 
noapte. 

Starkman a aprins încă o torţă, după care au 
coborât drumul spre citadelă. In timp ce se apropiau 
de ea, Ninei i-a fost imposibil să nu simtă emoția 
descoperirii, însă, în acelaşi timp, era conştientă în 
mod dureros că fiecare pas făcut o apropia de clipa 
morţii. 

În lumina schimbătoare şi orbitoare a torţei şi-a dat 
seama că în faţa templului lui Poseidon exista o altă 
clădire, mult mai mică, înălțându-se de pe podeaua 
peşterii pe o movilă cu laturi abrupte. Era înconjurată 
de un zid înalt de cinci metri. Un zid din... 

— Aur, a rostit Starkman, vădit impresionat. Cred că 
sunt tone de aur în gardul ăsta. Cât valorează uncia 

acum? Cinci sute de dolari? Sau şase sute? Asta 
înseamnă că acolo sunt sute de milioane de dolari. 

— Fii atent, l-a avertizat Qobras. Felul acesta de a 
gândi l-a făcut pe Yuri să ne trădeze. Am venit aici să 
distrugem toate astea, nu să profităm de ele. 

S-au apropiat de zidul strălucitor. Înconjura complet 
clădirea micuță, fără a oferi nici o cale de intrare. 

— Templul lui Cleito, soţia lui Poseidon, a spus Nina. 
Platon susţinea că este inaccesibil. 

— Inaccesibil, zici? a făcut Starkman, lăsându-şi jos 
restul echipamentului şi luându-şi de pe umăr pistolul 
de lansat ancora de căţărare. Mai vedem noi. 

— Jason. 

Acest singur cuvânt l-a oprit la jumătatea gestului. 

— Ei, lasă, l-a încercat Nina pe Qobras. Nu eşti 
câtuşi de puţin curios să afli ce se ascunde înăuntru? 
Reprezintă însuşi începutul Atlantidei, o replică a 
locului unde a fost întemeiată - eu am bănuiala că în 
clădirea de aici s-ar găsi tot ce cuprindea templul 
iniţial, aşadar toate lucrurile aduse din Atlantida. Nu 
vrei să ştii cu ce te-ai luptat atâta vreme? Nu vrei să-ţi 
cunoşti duşmanul? 

Qobras a privit lung spre zidul de aur, apoi a făcut 
un semn de aprobare către Starkman, care a scos 
ancora din gura pistolului şi a desfăşurat o porţiune 
de cablu. Când a socotit că acesta avea o lungime 
suficientă, s-a tras puţin înapoi şi a aruncat ancora 
peste coama zidului. Apoi a tras de cablul care s-a 
întins, semn că era bine ancorat. 

— Bine, hai să vedem ce e înăuntru, a spus 
Starkman, urcând pe gard. 

Una dintre gărzile Ninei a aruncat un alt cablu şi a 

urcat pe el, deşi mai încet. 

Ajuns pe coamă, Starkman s-a întors şi s-a lăsat pe 
burtă. 

— Doctor Wilde, tu urmezi. 

I-a făcut apoi semn celeilalte gărzi să o ridice pentru 
a o apuca de mâini. 

— Îţi dai seama că te-aş putea împinge de aici şi ţi-ai 
rupe gâtul? a murmurat ea, imediat ce a ajuns pe 
coamă. 

— Îţi dai seama că te-aş putea împuşca în ambele 
picioare, lăsându-te să agonizezi până când va exploda 
bomba? i-a răspuns Starkman, după care a coborât-o 
de cealaltă parte a zidului. 

A urmat Philby, ajutat cu stângăcie de Starkman, 
după care au urcat cealaltă gardă şi Qobras. Acesta s- 
a dovedit uimitor de agil pentru vârsta lui, a observat 
Nina. Era un corespondent al lui Kristian Frost, însă 
imaginea întunecată a acestuia. 

Câteva trepte duceau în susul movilei, unde se afla 
intrarea în templu. Qobras a pornit în frunte, cu Nina 
imediat în spatele lui, hotărâtă să vadă ce se găsea 
înăuntru. _ 

A rămas surprinsă de austeritatea interiorului. In 
apropierea uşii erau două statui: Poseidon, dar nu în 
varianta uriaşă din templul închinat lui, însă oricum 
mai mare de un stat de om şi, în faţa lui, Cleito, soţia 
lui. Dincolo de ei... 

— E un mausoleu, a zis ea. 

Partea din spate a încăperii era ocupată de două 
sarcofage care, prin modul simplu, aproape grosolan 
în care fuseseră dăltuite, contrastau vădit cu lucrătura 
fină şi atentă a metalelor preţioase care căptuşeau 

pereţii. 

— Da, dar ale cui sunt? s-a mirat Starkman. 

A îndreptat fasciculul lanternei spre o inscripţie 
dăltuită pe capătul unuia dintre sarcofage. 

— Ce scrie acolo? 

Nina şi Philby au dat în acelaşi moment să traducă, 
dar el a renunţat imediat. 

— Scrie că este mormântul lui Mestor, ultimul rege 
al... cred că asta înseamnă Noua Atlantida. 

Literele arătau diferit faţă de acelea din alfabetul 
Glozel pe care le cunoştea, dar în cazul de faţă 
diferenţa nu părea să fie rezultatul unei transformări a 
limbii în decursul timpului, ci mai curând era urmarea 
cioplirii neglijente. S-a deplasat spre al doilea 
sarcofag. 

— lar acesta e al reginei lui... Calea, aşa se pare că 
o chema. 

Literele erau la fel de grosolan dăltuite. 

— Ultimul rege? a murmurat Philby. Dar ce s-a 
întâmplat cu succesorii lui? Chiar dacă nu a avut 
moştenitori, tot trebuia să existe cineva din familie 
care să urce pe tron... 

— Dă-mi lanterna, a spus Nina poruncitor către 
Starkman, aproape smulgându-i-o din mână, apoi s-a 
aplecat să citească restul inscripţiilor. 

— Cu plăcere, a făcut el pe un ton sarcastic. 

Concentrată să descifreze scrisul antic, l-a ignorat. 

— Erau pe moarte şi-a dat ea seama în timp ce citea. 
Au crezut că vor putea conduce de aici un nou 
imperiu, că vor domni peste teritoriile din jurul 
Himalayei, folosind lanţul muntos drept sistem de 
apărare. S-au înşelat. 

— Ce s-a întâmplat? a întrebat-o Qobras. 

— Ce se întâmplă cu orice imperiu? S-au extins mai 
mult decât era firesc, s-au lenevit, au decăzut. Şi, să 
privim lucrurile în faţă, nu s-au stabilit pe tărâmul cel 
mai roditor din lume. Şi-au închipuit probabil că vor 
sili popoarele pe care le cuceriseră să le aducă tot ce 
voiau ca tribut, dar planul nu le-a mers. 

Citind mai departe textul, aproape că a râs. 

— Şi locul ăsta? Ultima redută a marelui imperiu al 
Atlantidei? L-au abandonat. Toţi ceilalţi au stat aici din 
cauza regelui şi reginei păstraţi aici. Imediat după 
moartea lor, ceilalţi s-au grăbit să plece, sigilând tot 
ce se găsea aici. De fapt, nu m-ar surprinde să 
descopăr că supuşii i-au omorât pe rege şi pe regină 
ca să grăbească plecarea. 

— Şi unde au plecat? a zis Starkman. 

— Cred că au pătruns exact acolo unde crede şeful 
tău - în alte societăţi. Doar că... şi de data aceasta 
Nina nu şi-a mai reţinut râsul - nu au mai avut poziţia 
de cuceritori. Au fost asimilați la fel cum se întâmplă 
şi acum - ca imigranţi, ca refugiați. Au ajuns în partea 
de jos a noilor societăţi în care s-au integrat. 

— Nu poate fi adevărat, a mormăit Qobras. 

— Asta ar fi interpretarea precisă a textului, a 
confirmat Philby. Oamenii care au scris textul ştiau că 
societatea lor era muribundă şi că singura modalitate 
de supravieţuire era integrarea în alte culturi din 
regiune. 

— Uite cum se năruie teoria conspirației în care 
crezi, Qobras, a spus Nina, fără a se deranja să-şi 
ascundă disprețul. Frăția aceea a voastră a pierdut mii 
de ani luptând cu ceva ce nici măcar nu a existat. 

— Ba există! Atlanţii nu ar accepta niciodată 
subjugarea de către popoare pe care le socotesc 
inferioare. Aşa gândesc ei, ideea asta e în genele lor. 
Vor să urce unde cred că le este locul - va dura 
generaţii, dar îşi vor recâştiga puterea. 

— Dar ce dovezi ai? a strigat ea, sărind în picioare şi 
împungând cu lanterna spre el, de parcă ar fi fost o 
spadă. Aşadar, Kristian Frost depistează descendenţii 
atlanţilor în funcţie de ADN şi vrea să descopere 
Atlantida, cea mai mare legendă din istorie, dar asta 
nu înseamnă că vrea să cucerească lumea! 

Qobras s-a rotit spre Nina, orbind-o cu fasciculul 
lanternei lui. 

— Nu ştii ce este în stare să facă acest Kristian 
Frost. 

— Nu poate fi mai rău decât tine! 

El a privit-o printre gene. 

— Habar nu ai... 

Continuarea ideii a fost întreruptă de un mesaj radio 
primit de Starkman. 

— Au adus bomba, a anunţat el, după ce a răspuns 
la apel. 

— Spune-le să o pregătească pentru detonarea 
imediată. Să mergem. 

Toţi s-au îndreptat spre intrarea în templu, însă el a 
ridicat mâna şi a oprit-o pe Nina. 

— Tu nu ieşi. 

— Poftim? 

— Tu rămâi aici. Mi se pare a fi locul cel mai 
potrivit. 

Cuvintele lui au îngrozit-o, făcând-o să-şi simtă 
pieptul cuprins parcă de o menghină de gheaţă. 

— Stai... doar nu ai de gând să mă laşi aici. Vrei să 
fiu aici când va exploda bomba aceea blestemată? 

Starkman a dus mâna spre pistolul aflat în toc. 

— Dacă vrei, te împuşc în cap. 

— Nu vei apuca să simţi nici o durere, i-a zis Qobras. 
Te vei vaporiza instantaneu. 

— Da, asta o să mă facă foarte fericită. Nu poţi să 
mă laşi aici! 

— Adio, doctor Wilde, a spus el, a aruncat un băț 
luminos la picioarele ei, apoi a ieşit din templu. 

Ceilalţi l-au urmat. Philby a aruncat o privire peste 
umăr, cu o expresie de tristeţe îndurerată pe faţă. Ca 
şi cum ar fi vrut să rostească ceva, dar până la urmă a 
ieşit tăcut. 

Ninei i-a venit să alerge după ei, să-i lovească cu 
pumnii şi picioarele, să desprindă cablurile şi să-i facă 
prizonieri acolo, alături de ea... dar nu s-a simţit în 
stare. Trupul ei a refuzat să reacționeze, 
recunoscându-se înfrânt, deşi mintea îi cerea să 
continue lupta. S-a lăsat moale lângă sarcofagul 
regelui, alunecând pe podeaua din piatră prăfuită. 

Ceilalţi au escaladat gardul, lăsând-o în întuneric. 

Asta era tot? Aşa avea să moară? Închisă într-un 
mormânt, alături de ultimii conducători ai Atlantidei? 

Tremurând, a inspirat adânc, după care a pipăit în 
jur, căutând bastonul luminiscent, pe care, după ce l-a 
găsit, l-a frânt. Acesta a dat o lumină verzuie, 
bolnăvicioasă. Neştiind ce altceva să facă, s-a întors şi 
a privit din nou textul dăltuit pe sarcofag. 

Aşadar, aici se încheia povestea Atlantidei. Nu în 
urma unei serii de valuri pustiitoare, care au şters o 
mare putere de pe faţa pământului, ci în mod 

dezonorant, pierind din cauza decăderii şi degradării, 
ca orice alt imperiu cunoscut în istoria lumii. 

Într-un fel, era bine aşa. Legenda va rămâne astfel, 
o poveste care să stârnească uimirea. Marele mister al 
tuturor timpurilor. 

Însă asta nu o făcea să se simtă mai bine. 

A auzit zgomote venind de dincolo de zid, sunete 
metalice, clinchete şi zăngăneli, semn că oamenii lui 
Qobras deschideau lada şi pregăteau bomba. S-a 
întrebat cât mai avea de trăit. Un sfert de oră? Zece 
minute? 

Apoi a auzit voci ridicate. A înălţat capul. Tonul 
vocilor s-a schimbat brusc: derută amestecată cu 
îngrijorare. 

Cu bastonul luminiscent în mână, a coborât în grabă 
treptele şi s-a apropiat de zid, încordându-şi auzul să 
perceapă glasurile celor de afară. Qobras cerea 
răspuns la ceva, iar Starkman vorbea la aparatul de 
emisie-receptie. 

Şi nu primea răspuns. 

Apoi Qobras a strigat ceva, mult prea clar, ceea ce a 
făcut-o pe Nina să îngheţe, incapabilă să mai respire. 

— Porniţi ceasul! 

Au urmat zgomote de paşi în alergare. Acest sunet s- 
a stins curând, semn că oamenii se grăbeau să urce 
drumul spre tunel. 

— Uf, drace! 

Dorinţa de supravieţuire i-a revenit; a alergat de jur 
împrejur, căutând o cale de ieşire din incintă. 

Nu a găsit nici una. Era încercuită cu un inel masiv 
din metal, plăcile de aur fiind aşezate pe o structură 
de fier, care înconjura templul. 

Templul... 

O fi existând vreo cale de scăpare asemenea celei 
din templul lui Poseidon. A urcat treptele în goană, 
ajungând în mausoleu şi simțind o scânteie de 
speranţă în suflet. 

Dar şi aceasta avea să se stingă destul de curând. 
Pereţii interiori şi podeaua păreau solide, singurul loc 
în care se putea ascunde ceva fiind sarcofagele - şi 
imediat şi-a dat seama că nu era suficient de puternică 
pentru a da deoparte capacul greu de piatră al 
vreunuia. 

A trăit apoi minute de deznădejde şi i s-a părut că 
aude ticăitul ceasului detonator... 

Un zgomot izbucnit brusc a făcut-o să tresară. Nu 
era o explozie, ci... împuşcături! 

Ţăcănitul îndepărtat al unor arme automate. 
Departe... dar parcă apropiindu-se. 

Ce se petrecea? A coborât treptele în fugă, 
apropiindu-se de zid să asculte. În camera uriaşă a 
răsunat ecoul schimburilor de focuri - dar şi bubuitul 
produs de o explozie. O grenadă? Câteva momente 
mai târziu, s-a auzit alt bubuit, urmat de un răcnet, 
întrerupt brusc de un zăngănit puternic. 

Deasupra ei, peştera era inundată de lumini 
roşietice. S-a repezit înapoi până în capul scării ca să 
vadă peste zid. 

Un grup de oameni - Qobras şi acoliţii lui, dar mai 
puţini decât înainte - alerga spre ea, trăgând ca 
demenţii în spatele lor, către o forţă mai mare care se 
dispersase în urma lor, între clădirile înconjurătoare. 
Dinspre nou-sosiţi licăreau luminiţe roşii - flăcări de la 
gura ţevilor. Unul dintre cei care fugeau a căzut. 

Au intervenit în luptă şi alte arme, s-au auzit 
bubuituri mai grave, urmate de explozii produse în 
fața lui Qobras şi a oamenilor lui. Atacatorii acestora 
foloseau lansatoare de grenade! Fragmentele de rocă 
şi alte materiale zburau în toate direcţiile. Nina s-a 
făcut mică. 

Qobras încercase să ajungă la bombă. Însă acum 
atacatorii îi tăiaseră calea şi îl ţineau departe, având 
oameni care trăgeau cu grenade spre poziţia lui. 

Atacatorii aveau o forţă de foc mult mai puternică 
decât cea a Frăției. In confruntare au intervenit şi alte 
arme, iar acelei simfonii a distrugerii i s-au adăugat 
note noi. Grenadele luminoase produceau explozii 
orbitoare şi bubuituri sfredelitoare. S-a auzit şi foc de 
mitralieră, iar şirurile de gloanţe au sfârtecat fațadele 
palatelor antice şi oamenii ascunşi în preajma lor. Au 
explodat şi alte grenade - urmate de un zgomot 
asurzitor provocat de prăbuşirea unei clădiri. Prin 
peşteră au răsunat urlete de durere. 

Şi, în tot vacarmul acela, Nina a auzit vocea lui 
Starkman. 

— Încetaţi focul! Încetaţi focul! 

Treptat, clănţănitul armelor s-a stins. 

Oamenii lui Qobras se predau! 

Nina a auzit alţi oameni repezindu-se către templu. 

— Hei! a strigat ea, coborând treptele câte două o 
dată. Hei! Sunt aici! Mă auziţi? Scoateţi-mă de aici! 

Alte voci - apoi un zăngănit puternic, provocat de o 
ancoră care a zburat peste zid, fixându-se şi apoi 
tresărind când cineva a urcat pe cablu. 

De pe coama zidului, un fascicul de lanternă s-a 
îndreptat spre ea, apoi s-a auzit un glas familiar. Un 

bărbat pe cale de a cheli, cu câţiva dinţi lipsă - dar cu 
cel mai frumos zâmbet pe care Nina îl văzuse 
vreodată. 

— Bună, doctore, a spus Chase, surâzându-i cu o 
încântare nedisimulată. Ia spune, nu-i aşa că mi-ai dus 
lipsa? 

— Eşti teafără? a întrebat Chase, când a coborât-o 
pe Nina de pe zidul de aur. 

— Da, sigur. Îţi mulţumesc. Şi mă bucur că ai scăpat 
întreg - crezusem că ai murit! 

— Nu ajunge un vas scufundat ca să mor, a zis el, 
dar expresia de triumf s-a şters imediat de pe faţa lui. 

— Ce-ai păţit? a spus ea, temându-se de ce era mai 
Tău. 

El şi-a încleştat fălcile înainte de a răspunde. 

— Hugo n-a scăpat. 

— Vai... a făcut ea şi l-a atins pe braţ. Vai, Doamne, 
cât de rău îmi pare... 

— Asta e. 

Chase a rămas tăcut câteva clipe, apoi a clătinat din 
cap. 

— Kari e bine. Coboară şi ea imediat. 

— Kari e aici? a zis Nina, emoţionată. 

— Da, însă i-am cerut să stea deoparte până se 
termină schimbul de focuri. 

A contemplat scena iluminată de fasciculele 
lanternelor şi de bastoanele luminiscente. Cei opt 
supraviețuitori din echipa lui Qobras - inclusiv el, 
Starkman şi Philby - stăteau îngenuncheaţi, cu mâinile 
pe după cap, înconjurați de vreo doisprezece oameni 
îmbrăcaţi în salopete negre de luptă şi veste antiglonţ. 
Cel puţin alţi zece patrulau prin apropiere. Nina nu l-a 
recunoscut pe nici unul dintre ei. 

— Cine sunt oamenii ăştia cu care ai venit? 

— Oamenii din forţa de securitate a lui Frost; 
lucrează pentru Schenk, la Ravnsfjord. Mai toţi provin 
din armată - nu la nivel SAS, dar destul de buni. In 
graba în care eram, am luat câţi am putut. Nu ştiam 
cât timp am la dispoziţie, de aceea m-am gândit că era 
bine să acţionez rapid. 

— Văd că nu glumeşti. Au pus chestia aceea să 
explodeze, a adăugat şi a făcut semn către bombă - un 
cilindru verde mai, urât, de mărimea şi forma unui 
boiler. 

— Ştiu. Am oprit ceasul când mai erau cinci minute 
până la detonare. 

— La cinci minute? 

Dându-şi seama cât de aproape fusese de moarte, 
Nina s-a cutremurat. 

— Sper că aţi decuplat declanşatorul. 

— E pus pe pauză. Nu te teme, a adăugat el, 
văzându-i privirea îngrijorată, n-o să umble nimeni la 
ea ca să declanşeze explozia din greşeală. 

— Cum m-ai găsit? 

Chase a zâmbit. 

— Am primit ilustrata de la tine, ca să zic aşa. Bună 
treabă că mi-am amintit numele satului. Dacă nu aş fi 
reuşit, eram terminat. Tibetul e foarte întins. 

— M-ai găsit atât de repede doar folosind acel 
indiciu? 

Nina socotise că aluzia făcută către Matthews avea 
să rămână neînţeleasă, dar orice sugestie mai clară i- 
ar fi adus căpitanului - probabil şi ei înseşi - moartea 
pe loc. 

— Nu am apucat să transmit nimănui informaţiile pe 

care le-am aflat din ultima inscripţie văzută pe 
Atlantida - descrierea în susul Gangelui până în 
Himalaya, modul în care pot fi găsite Piscul Auriu şi 
toate celelalte. 

— Nici nu era nevoie. Tăticul lui Kari şi-a folosit 
relaţiile să convingă guvernul chinez să ne permită 
accesul în ţară, iar noi am venit cu elicopterele direct 
la Xulaodang. Cineva de-acolo şi-a adus aminte că 
nişte occidentali au sosit să investigheze o legendă 
locală. Kari le-a cerut să ne îndrume, iar noi am zburat 
fără probleme până aici. Când am văzut elicopterele 
lui Qobras, ne-am dat seama că găsisem locul care ne 
interesa. lar aparatele lor sunt făcute ţăndări acum. 

A aruncat o privire spre prizonieri şi s-a încruntat. 

— Păcat că ticălosul nu era în vreunul dintre ele. Ar 
fi fost o răzbunare pentru Hugo. 

— Şi ce veţi face cu ei? 

— Habar n-am. Las asta în seama domnului Frost, 
cred... 

— Nina! 

S-a uitat în jur şi a văzut-o pe Kari alergând ca 
fulgerul spre ea, îmbrăcată numai în alb, cu părul 
blond fluturând peste gulerul de blană. I-a ocolit pe 
prizonieri şi a venit în fugă spre ea, apoi a îmbrăţişat- 
O. 

— Of, Doamne, bine că eşti în viaţă! 

— Da, sunt bine, bine. Şi mă bucur că şi tu eşti 
întreagă! Când Qobras a scufundat nava Evenor, am 
crezut că n-o să te revăd. 

— A fost cât pe ce. 

Kari a mai strâns-o o dată în braţe, după care s-a 
retras un pas. 

— Fără Eddie nu aş fi reuşit să scap. 

— Nu mai e „domnul Chase”? a întrebat Nina, pe un 
ton uşor răutăcios. 

Norvegianca i-a zâmbit aproape ruşinată. 

— Cred că relaţia patron-angajat s-a schimbat după 
ce mi-a salvat viaţa a şasea oară. 

— Da, îmi puteţi mulţumi cu o joacă în trei, dar mai 
târziu, a zis Chase zâmbind. 

Kari şi-a dat ochii peste cap în glumă. 

— Observ că unele lucruri nu s-au schimbat, a 
remarcat Nina, cu un surâs strâmb. Kari, îţi vine a 
crede? Nu ţi se pare nemaipomenit ce am reuşit să 
descoperim? 

— Ceea ce ai descoperit tu. 

A transmis un ordin în norvegiană către unul dintre 
luptătorii în negru; acesta a tras o rachetă luminoasă, 
iluminând clădirile într-un roşu nepământean. Aici 
avem o re-creare a citadelei de pe Atlantida, aproape 
intactă... 

Chase a aruncat o privire către rămăşiţele prăbuşite 
ale uneia dintre clădirile apropiate. 

— Mda. Îmi pare rău de daunele produse. 

Nina l-a bătut pe braţ. 

— Ţinând seama de circumstanţe, te iert. 

— Şi încă o replică a templului lui Poseidon, a 
continuat Kari. De necrezut. 

— Şi ceea ce se găseşte aici e la fel de incredibil, a 
zis Nina, arătând spre templul mult mai mic, 
înconjurat de zidul din aur. 

— E cumva templul lui Cleito? 

Nina a confirmat cu o mişcare a capului. 

— Doar că a fost folosit ca mausoleu. Şi ghici cine 

sunt înmormântați acolo? Ultimul rege al Atlantidei şi 
regina lui! 

Încântarea de moment a lăsat-o mută pe Kari. 

— Eşti sigură? a reuşit ea să întrebe dintr-o 
răsuflare. Acolo există chiar cadavrele lor? 

— Ei, nu m-am uitat, dar aşa scrie pe sarcofage... 

— Arată-mi, s-a auzit o altă voce, baritonală şi foarte 
autoritară. 

Nina s-a uitat în jur şi a rămas înmărmurită 
văzându-l pe Kristian Frost, îmbrăcat în haine de 
vreme rece, păşind spre ea. În trecere, a aruncat o 
privire spre Qobras şi ceilalţi prizonieri, după care a 
continuat să se apropie, însoţit de un bărbat musculos 
pe care l-a recunoscut cu întârziere ca fiind Josef 
Schenk şi de un tânăr înalt, cu fălci bine desenate şi 
având părul blond tuns scurt, milităros. 

— Tată, a spus Kari şi atitudinea ei s-a schimbat, 
dovedind o politeţe respectuoasă. 

Nina a ridicat din sprâncene. Şi-a dat seama că, 
sosit acolo, Kristian Frost devenise şeful. 

El a făcut semn spre templul lui Cleito. 

— Acolo e? 

— Da, a zis Nina, dar nu există intrare, trebuie sărit 
peste gard... 

Frost a pocnit din degete. Tânărul blond şi-a lăsat 
jos rucsacul, a tras imediat fermoarul şi a scos un 
ferăstrău circular. S-a apropiat de zid şi-a trecut 
vârfurile degetelor peste el, ca şi cum ar fi căutat 
defecte, apoi şi-a pus ochelari de protecţie şi a pornit 
aparatul. Acesta a scos un țipăt ascuţit când lama a 
început să taie stratul de aur. 

— Da, o să meargă şi aşa, a spus Nina, şocată de 

acea maltratare a templului, dar nu ar trebui să 
conservăm acest loc? Cred că s-ar cuveni să îl păstrăm 
intact, aşa cum l-am găsit. 

— Deocamdată, grija mea este să descopăr lucrul 
pentru care am venit până aici. Cât timp îţi trebuie să 
tai zidul? 

— Un minut sau două, i-a răspuns tânărul. 

— Îndeajuns ca să mă ocup şi de altceva. 

Şi-a scos mănuşile, lovindu-le de palmă şi s-a întors. 

— Giovanni. În sfârşit, ne-am întâlnit. 

— Scuză-mă, dar nu doresc să-ţi strâng mâna, s-a 
răstit Qobras la el. 

Frost s-a apropiat de el, iar gărzile din jurul 
prizonierilor s-au dat la o parte să-i facă loc. 

— Ce o să facem cu tine? Ar fi fost mult mai simplu 
dacă ai fi fost împuşcat în schimbul de focuri, dar 
acum... 

— Procedezi cum vrei. Nu ai nici o şansă de a 
înfrânge Frăția. Indiferent ce se va întâmpla, oamenii 
noştri vor lupta în continuare împotriva ta. 

Frost a pufnit în râs. 

— Nu. Nu va fi aşa. Mai ales după ce voi lua ce se 
află în templu. 

S-a uitat o clipă spre mausoleu. 

— Ştii ceva, sunt aproape ispitit să te las liber. Doar 
ca să-ţi dai seama ce eşec aţi suferit tu şi organizaţia 
ta. Şi aţi luptat, aţi ucis... degeaba. 

— Crezi că omorându-mă vei distruge Frăția? a 
întrebat Qobras rânjind. 

— Chiar nu ai idee ce se va întâmpla, nu-i aşa? a 
spus Frost, râzând din nou. Cred că m-am temut de 
agenţii tăi mai mult decât era cazul. 

— Fă-mi ce vrei, a mârâit celălalt. 

— N-o să-ţi fac nimic. Cred că doctor Wilde merită 
să se bucure de acest privilegiu. 

— N-am înţeles, a zis Nina, derutată. 

Frost a păşit spre ea, iar glasul lui a scăzut, 
ajungând un murmur catifelat. 

— Doctor Wilde... Nina. Acest om ţi-a ucis părinţii. 
Se cuvine să plătească pentru faptele lui. Trebuie să 
se facă dreptate. 

— Frost, între toţi cei care sunt de faţă, tu eşti 
singurul criminal! a strigat Qobras. 

Una dintre gărzi l-a lovit cu piciorul în piept, 
lăsându-l fără suflu. 

— Mda, sigur, dar... a îngăimat Nina şi s-a uitat la 
Qobras. Nu ar fi mai bine să fie judecat pentru tot ce a 
făcut? 

— Cine să-l judece pe acest om? El este mai presus 
de lege. A comis crime în întreaga lume, fără să se 
sinchisească, vreme de zeci de ani, a spus Frost şi a 
tras fermoarul jachetei, apoi a vârât mâna sub ea. 
Singura justiţie de care trebuie să aibă parte este 
aceeaşi pe care a aplicat-o altora. 

A scos pistolul din toc şi i l-a vârât Ninei cu forţa în 
mană. 

— Pentru toate crimele pe care le-a făptuit, pentru 
tot ce a făcut ca să te doboare... cred că ştii ce ai de 
făcut. 

Tânăra s-a uitat uimită la pistol, neştiind ce să 
creadă, apoi a ridicat ochii spre Frost. Nu a văzut nici 
un semn pe faţa lui care să-i sugereze altceva decât că 
vorbea cât se putea de serios. 

— Staţi puţin, a intervenit Chase, îngrijorat. Vreau 

la fel de mult ca dumneavoastră ca acest ticălos să 
dispară, dar de ce să recurgem la o execuţie sumară? 
Asta nu mai e dreptate, ci crimă. Şi nu-i cereţi Ninei 
să devină criminală. 

— Te rog să nu te amesteci în această chestiune, 
domnule Chase, a zis Frost, pe un ton aproape 
dispreţuitor. Doar doctor Wilde are dreptul de a lua o 
asemenea decizie. 

— Kari! a exclamat el, uitându-se la ea ca şi cum i-ar 
fi cerut sprijinul. 

Insă ea părea complet deconcertată, mutându-şi 
ochii de la Frost la Nina, apoi la Chase... 

— E... tatăl meu ştie cel mai bine, a spus într-un 
târziu, nesigură de vorbele ei. 

Frost şi-a lăsat mâinile peste braţele Ninei şi a 
coborât tonul vocii, care a ajuns aproape o şoaptă. 

— Nina, de tine depinde. Ştii bine ce a făcut, ştii că 
trebuie să plătească. 

Ţinând o mână strânsă uşor peste armă, a petrecut 
degetele ei peste patul pistolului. 

— Ţi-a ucis părinţii. l-a asasinat, chiar aici, în 
pântecul muntelui. Ar trebui să iei înapoi ceea ce ţi-a 
smuls. Fă-o. 

Ochii Ninei s-au umplut de lacrimi. [inându-şi 
buzele strânse, cu falca tremurând, s-a uitat dincolo 
de Frost, către silueta îngenuncheată a lui Qobras. 

— Ta... a dat Kari să zică, dar o simplă privire a lui a 
făcut-o să amuţească. 

Apoi a eliberat mâna Ninei şi s-a retras. 

Nina a făcut un pas înainte, simțind încordarea din 
fiecare muşchi şi fibră. Arma i se părea rece şi grea. 
Qobras a urmărit-o, iar pe faţa lui nu a apărut o 

expresie de spaimă sau furie, ci de dispreţ glacial. 

Durerea arzătoare din sufletul ei s-a transformat, 
căpătând alt chip. Acela al urii. 

— Nina! a strigat Chase din spatele ei, însă tânăra 
nu a lăsat impresia că l-a auzit. 

A ridicat pistolul, ţintind întâi spre pieptul lui 
Qobras, apoi, mai hotărâtă, spre faţa lui. Starkman s-a 
încordat, dar a rămas neclintit, urmărind totul atent 
cu singurul ochi teafăr. 

Qobras s-a uitat tăcut spre ea. Omul care încercase 
să îi ucidă pe ea şi pe prietenii ei. Care îi ucisese 
prietenii, pe Castille şi pe mulţi membri ai echipajului 
de pe Nereida. 

Care îi ucisese părinţii, familia, oamenii pe care îi 
iubise... 

Ochii i s-au împăienjenit de lacrimi. Le-a alungat, 
simțind cum se răcesc pe măsură ce îi alunecau pe 
obraji. Bărbatul i-a apărut în câmpul vizual, de data 
asta clar, continuând să o măsoare cu răceală. 

Arătătorul i s-a încordat pe trăgaci. Percutorul 
pistolului s-a retras încet; mai era nevoie de o mică 
apăsare pentru ca glonţul să pornească... 

Apoi degetul a îngheţat. 

Cu ochii plini de lacrimi din nou, Nina s-a retras, 
coborând arma. 

— Nu-mi dau seama drept ce mă iei, a spus ea în 
şoaptă, dar te înşeli. ADN-ul meu nu comandă ceea ce 
sunt sau ceea ce fac. Voiam să afli asta. 

Cu mare atenţie, a slăbit apăsarea asupra 
trăgaciului, iar percutorul a revenit la poziţia iniţială. 
Apoi s-a apropiat de Frost. 

— Nu pot să-l ucid cu sânge rece. Şi nu vreau. 

Spre surprinderea ei, Frost a adoptat un ton 
nepăsător. 

— Păi, bineînţeles că nu eşti în stare! a exclamat el, 
recuperându-şi pistolul. Nici nu credeam că poţi. Insă, 
în caz că mi-ai fi înşelat aşteptările... arma nici măcar 
nu era încărcată. 

— Ce Dumnezeu...? a exclamat Nina. Mă supui la 
încercări? 

— Îmi pare rău. Dar voiam să aflu exact ce fel de 
persoană eşti. 

Kari s-a grăbit să se apropie de Nina, aşezându-se 
aproape protector între ea şi Frost. 

— Nu aveai nici un drept să-i faci aşa ceva! De ce nu 
ai dat crezare judecății mele? 

— Îmi pare rău, a repetat el. Cum spuneam, voiam 
să mă conving. 

Scrâşnetele scoase de ferăstrău au încetat brusc. O 
clipă mai târziu s-a auzit un zdrăngănit puternic, 
produs de căderea secţiunii tăiate. 

— Staţi cu ochii pe ei, le-a ordonat Frost oamenilor 
lui, referindu-se la prizonieri, după care s-a apropiat 
de zid şi s-a uitat prin gaura apărută în el. A luat o 
lanternă de la tânărul blond, după care a trecut prin 
spaţiul liber şi a privit peste umăr, către Kari şi Nina. 

— Veniti. 

Schimbând priviri, cele două femei s-au strecurat 
prin gaură, urmându-l. Chase a trecut şi el de zid, cu 
toate că nu fusese chemat, ceea ce, după cum a 
observat Nina, l-a făcut pe Frost să se uite iritat la el. 
Apoi a venit şi Schenk, iar blondul s-a aşezat în faţa 
deschizăturii ca şi cum ar fi avut sarcina să o apere. 

Frost a urcat în grabă treptele până în templu. Până 

să fie prins din urmă de Nina, s-a şi apucat să 
examineze capacul de pe sarcofagul regelui, căutând 
fisuri. 

— Ajutaţi-mă, a cerut el poruncitor. 

Având o rangă în mână, Schenk a trecut pe lângă 
Nina. Chase li s-a alăturat în efortul de a îndepărta 
capacul sarcofagului. 

Cei trei bărbaţi şi-au unit forţele, Schenk apăsând 
pe rangă cu toată greutatea. Capacul s-a clintit. 

— Hai odată, ticălosule! a gemut Chase. Haideţi, la 
unu, doi, trei, acum! 

S-au încordat încă o dată - şi au ridicat capacul 
suficient cât să-l tragă deoparte. După încă un efort, 
interiorul sarcofagului era complet expus; după al 
treilea, lespedea de piatră a căzut pe podeaua 
templului şi s-a crăpat în două. Nina s-a crispat 
văzând un asemenea sacrilegiu. 

Frost a ridicat lanterna şi s-a aplecat curios peste 
marginea sarcofagului. 

— Dumnezeule, ia te uită la el! 

Nina şi Kari s-au apropiat imediat. Nina a simţit un 
fior de spaimă la vederea cadavrului, o adevărată 
mască a morţii, care se holba la ei ca o stafie apărută 
într-un vis. După ce stătuse închis între pereţi de 
piatră mii de ani, corpul din sarcofag era negru şi se 
stafidise, iar rămăşiţele buzelor putrezite de multă 
vreme sugerau un rânjet, lăsând la vedere dinţii 
dezgoliţi. 

— Salutare, mumie, a spus Chase în şoaptă şi a 
rânjit. 

Nina l-a înghiontit cu cotul în coaste. 

Frost a examinat mai îndeaproape cadavrul. 

— Ultimul rege al atlanţilor... încă intact. 

A scos o punguţă din buzunarul jachetei şi a extras 
din ea o sondă de forma unui ac, după care a luato 
mostră de piele. 

— Deschideţi-l şi pe celălalt, dar repede, le-a cerut 
el lui Schenk şi Chase. 

— De ce atâta grabă? a întrebat Chase. Nu cred că 
au de gând să plece undeva. 

— Faceţi ce v-am zis, s-a răstit Frost la el. 

A trecut sonda în cealaltă mână, scoțând un bisturiu 
din pungă şi aplecându-se peste faţa regelui mort ca 
un chirurg pregătit de o operaţie. 

— Ce faci? a întrebat Nina, cu îngrijorare în glas. 
Asta nu este o practică standard. 

— Am nevoie de o probă de ADN, a răspuns el, ca şi 
cum asta ar fi explicat totul. 

Hârşâitul slab făcut de bisturiu cât a tăiat carnea 
mumificată a fost acoperit de scrâşnetul pietrei pe 
piatră cât Chase şi Schenk au ridicat capacul celuilalt 
sarcofag. 

— Bine, dar ar fi cazul să... a continuat ea, 
crispându-se din nou când cel de-al doilea capac s-a 
spart lovindu-se de podea. 

S-a dus să se uite înăuntrul celuilalt sarcofag, în 
timp ce Frost era încă absorbit de primul cadavru, 
extrăgând o bucăţică din buzele uscate ale regelui şi 
vârând-o într-un recipient de plastic. 

Regina Calea era cam în aceeaşi stare ca soţul ei şi 
doar rămăşiţele zdrenţuite ale îmbrăcămintei ofereau 
indicaţii clare că mumia aparţinea unei femei. 

— Asta parcă e Camilla Parker-Bowles! a exclamat 
Chase cu un aer amuzat, când s-a uitat în interiorul 


524 


sarcofagului. 

— Ce-ar fi să-ţi ţii gura? i-a spus ea. 

— Kari, a zis Frost, fără să ridice ochii de la 
„operaţia” pe care o executa. Cred că aţi fi mai în 
siguranţă dacă tu şi Nina v-aţi duce la elicopter. 

Tânăra s-a uitat nedumerită la el. 

— În siguranţă? Sunt convinsă că oamenii lui Josef îi 
pot ţine la respect pe acoliţii lui Qobras. 

— Vreau să fiu sigur. Du-te, Kari. 

— Dar mai avem multe de făcut aici. Nici măcar nu 
am început să explorăm celelalte temple, a protestat 
Nina. 

— După ce locul va fi asigurat, ne vom întoarce aici 
oricând vom dori. Aceasta a fost o misiune de salvare, 
nu de explorare arheologică - nu avem la noi 
echipamentul necesar. 

— Cu excepţia trusei tale chirurgicale, din câte se 
pare... 

Frost a ţintuit-o cu o privire severă. 

— Nu sunt dispus să discut în contradictoriu. Kari, 
mi-ai spus că siguranţa ei este prima ta preocupare. 
Asigură-te că nu va păţi nimic ducând-o la elicopter. 
Plecaţi odată! 

Kari a lăsat impresia că ar fi vrut să obiecteze, dar 
apoi a cedat. 

— Da, tată. Hai să mergem, Nina. 

— Şi ce se va întâmpla cu Qobras? a întrebat ea, 
având unele îndoieli. 

— Îl vom preda, împreună cu oamenii lui, 
autorităţilor chineze, a răspuns Frost, închizând cu un 
pocnet recipientul pentru probe şi trecând la cel de-al 
doilea sarcofag. A comis crima pe teritoriul lor, astfel 

că ele trebuie să se ocupe de el. 

— S-ar putea să fie greu de dovedit crima după atâta 
vreme, a intervenit Chase. Şi, dacă nu m-au înşelat 
urechile, ai afirmat că omul e deasupra legii, da? 

— Am o oarecare influenţă asupra autorităţilor 
chineze, a zis Frost şi a ridicat privirea spre ele. Vă 
rog, duceţi-vă la elicopter. Mă ocup eu de restul 
lucrurilor de aici. 

— Bine... a încuviinţat Kari, nu tocmai convinsă, 
luând-o pe Nina de mână. 

Roasă de îndoieli, aceasta s-a lăsat condusă afară 
din templu. Chase i-a făcut un semn cu mâna. l-a 
răspuns. 

— Are dreptate, a spus Kari. E mai sigur, cel puţin 
până vom lua măsuri de conservare a descoperirii. 

— Nu pari prea convinsă, a remarcat Nina. 

— Sunt doar... dezamăgită, a recunoscut ea. Ca şi 
tine, voiam să explorez peştera. Insă aşa... 

S-a uitat spre gărzile îmbrăcate în negru care 
stăteau în jurul prizonierilor. 

— Tata are dreptate, nu suntem în siguranţă aici. 

Apoi i-a rugat pe doi oameni să le însoţească până la 
elicopter şi au pornit pe drumul de ieşire din uriaşa 
peşteră. 

— Gata, a zis Frost, închizând şi cel de-al doilea 
recipient din plastic. 

L-a aşezat grijuliu în pungă, alături de perechea lui, 
după care a strecurat totul într-un buzunar interior al 
jachetei. 

— Asta e tot. Pentru asta am venit aici. 

— Eu credeam că aţi venit să o salvaţi pe Nina, a 
spus Chase, cu subînţeles. 

Frost l-a ignorat şi a părăsit templul. Schenk l-a 
urmat. Strâmbându-se, Chase a pornit în fugă după 
cei doi. 

A trecut prin gaura din zid şi, într-o clipă, a evaluat 
scena. Nina şi Kari plecaseră, însă Qobras şi oamenii 
lui rămăseseră în genunchi, înconjurați de gărzi. Frost 
şi Schenk discutau încet. 

A decis să mai verifice bomba. Ceasul fusese oprit la 
cinci minute până la detonare. 

— N-ar trebui să dezactivăm ceasul? a strigat el 
către Frost. 

— Domnule Chase, deocamdată e bine să rămână 
aşa, i-a răspuns el, după care şi-a reluat conversaţia 
purtată în surdină. 

A ridicat din umeri, după care s-a apropiat de 
prizonieri. S-a oprit în faţa lui Starkman, care stătea 
cu mâinile la ceafă. 

— Aşa, Jason. Acum, când putem discuta 
netulburaţi, n-ai vrea să-mi explici de ce ţi-ai trădat 
camarazii înhăitându-te cu scârba asta de om? l-a 
întrebat şi a împuns cu degetul spre Qobras. 

— Pentru că el este tipul de treabă, Eddie, i-a spus 
el, cu ochii strălucindu-i intens în lumina lanternei. 

— Ucigând oameni nevinovaţi, aruncând monumente 
istorice în aer, scufundând nave... da, aşa bun 
samaritean mai zic şi eu. 

— O face pentru binele general, crede-mă. Doar mă 
cunoşti... 

— Am crezut că te cunosc, l-a întrerupt el. Mi s-a 
părut că te cunosc. Dar acum? Nici bătut nu pricep ce 
e în capul tău. 

— Ar trebui să ştii totuşi că nu aş accepta o slujbă 

dacă nu aş crede în ceea ce fac. Asta nu s-a schimbat 
în toţi anii cât am fost alături. Şi nici acum. 

— Deci crezi în ceea ce faci, s-a văzut Chase silit să 
accepte. 

Texanul fusese întotdeauna consecvent în privinţa 
aceasta. 

— Dar tot nu pricep. 

— Sigur, există şi lucruri cu care nu mă pot mândri. 
Dar alternativa este mai rea. Dacă îl lăsăm pe amicul 
tău Frost să obţină ceea ce vrea... 

— Deja am ceea ce voiam, domnule Starkman, a 
intervenit acesta. 

— Dar de ce voiai? a întrebat Qobras, încă sfidător. 
Ai descoperit ultima redută a Atlantidei - şi o mostră 
de ADN de la atlanti. În ce scop o vei folosi? 

Cu un surâs abia schiţat pe buze, Frost l-a măsurat 
dispreţuitor. 

— Aproape că mă simt ispitit să te las să ajungi în 
mormânt fără să ştii adevărul. Însă... 

Zâmbetul i-a dispărut, iar faţa lui a rămas împietrită. 

— O să refacem lumea aşa cum ar trebui să fie. Cuo 
elită conducătoare, alcătuită din atlanţi de rasă pură - 
şi eliminând toate gunoaiele din umanitate. 

Expresia de neîncredere de pe faţa lui Qobras s-a 
transformat într-una de groază. 

— Dumnezeule... eşti chiar mai dement decât mi-am 
închipuit. Aşadar, nu ai vrut o mostră pură de ADN ca 
să-i identifici pe toţi cei ca tine - tu ai dorit mostra ca 
să vă puteţi imuniza! Şi foloseşti laboratorul acela ca 
să creezi o armă biologică! 

— la stai puţin! a exclamat Chase, plimbându-şi 
privirea de la Qobras la Frost şi înapoi. O armă 

biologică? E adevărat? 

— Domnule Chase, asta nu te priveşte, i-a răspuns 
Frost, fără să-şi dezlipească ochii de la Qobras. Acum 
însă, Giovanni, acum când ştii adevărul şi îţi dai seama 
că Frăția a dat greş... totul s-a terminat. 

A scos pistolul şi a tras. 

O minţise pe Nina. Fusese încărcat. 

Împuşcătura a căpătat ecou între clădirile 
înconjurătoare, iar ţeasta lui Qobras a explodat, 
împroşcându-i pe oamenii din spatele lui cu sânge 
amestecat cu bucăţi de creier. Philby a scos un urlet şi 
a încercat să se tragă deoparte, dar una dintre gărzi l- 
a făcut să stea pe loc, lovindu-l cu piciorul. 

— Iisuse! a exclamat Chase, îngrozit. 

— Ridicaţi-l, i-a ordonat Frost unuia dintre oamenii 
lui, făcând semn către Philby. 

Când a fost ridicat în picioare, profesorul a scos un 
țipăt de spaimă. 

— Ţine-ţi gura! s-a răstit Frost la el. Te luăm cu noi. 
Scoateţi-l dintre ceilalţi. 

Philby a fost tras deoparte, în timp ce restul 
oamenilor, răspunzând unui gest din cap făcut de 
Schenk, au ridicat armele MP-7 în poziţie de tragere. 

— Staţi, opriţi-vă! a protestat Chase, aşezându-se 
între Starkman şi cea mai apropiată gardă. Ce dracu' 
faceţi? Nu-i puteţi executa fără judecată! _ 

— Domnule Chase, de fapt, putem, a spus Frost. In 
realitate, acum, după ce am obţinut ce-mi doream... şi 
expresia de pe faţa lui a devenit mult mai glacială - 
contractul cu tine este încheiat. 

Apoi a dat un ordin în norvegiană... iar Chase s-a 
trezit că armele gărzilor erau îndreptate spre el. 

— Ce naiba înseamnă asta, șefu? a întrebat, 
ridicând încet braţele în aer. 

Schenk i-a luat arma şi l-a împins înapoi între ceilalţi 
prizonieri. 

— Acesta este sfârşitul, a zis Frost, apoi s-a uitat la 
Schenk. Reporneşte ceasul! 

— Mai sunt cinci minute. Avem timp să ieşim de 
aici? 

— Da, dacă alergăm. 

— Staţi puţin, a făcut Chase, după ce ne-am chinuit 
atât să descoperim locul ăsta... vreţi să-l aruncaţi în 
aer? 

Frost a făcut un gest din umeri. 

— Nu mai am nevoie de el. Aceste mostre de ADN 
valorează mai mult decât orice comori antice, 
indiferent cât de mari ar fi ele. Porneşte ceasul, i-a 
ordonat din nou lui Schenk. 

Germanul a dat din cap şi s-a dus să execute 
ordinul. 

— Ţi-am spus eu, a mormăit Starkman către Chase. 

— Cum, ne lăsaţi aici să fim făcuţi fărâme de 
explozie? 

Frost a pufnit dispreţuitor. 

— Nu, o să te ucid, ca să nu poţi opri declanşatorul. 
Fiţi gata! 

Fiecare dintre oamenii în salopete negre şi-a ales 
câte o ţintă. Chase a văzut cel puţin două arme 
îndreptate spre el. 

Drace! 

Trebuia să întreprindă ceva şi încă repede. 

Însă nu avea nici armă şi nici pe cineva să-l sprijine. 

Doar dacă... 

A făcut un pas înapoi, ca şi cum s-ar fi refugiat din 
faţa armelor, ciocnindu-se de Starkman, care stătea 
îngenuncheat. 

— Jason? Avem nevoie de o scânteie de inspiraţie... 

Starkman şi-a schimbat poziţia în spatele lui, iar cu 
mâinile deja ridicate a ajuns la centura lui Chase. 

A întins degetul mic şi a tras. 

Frost a inspirat, pregătindu-se să dea ordinul de 
foc... 

Starkman a smuls una dintre grenadele orbitoare de 
la centura lui Chase, cuiul de siguranţă fiind încă 
atârnat de degetul lui. Şi-au pus amândoi palmele 
peste urechi, iar cilindrul negru de metal a descris un 
arc de cerc, aterizând în spatele lor. 

Zgomotul făcut de grenadă când a atins cu podeaua 
a atras atenţia tuturor oamenilor lui Frost, care şi-au 
îndreptat ochii o clipă spre ea... 

Lumina orbitoare scoasă de amestecul de pudră de 
aluminiu şi perclorat de potasiu care a luat foc 
instantaneu a fost urmat la o milisecundă de zgomotul 
asurzitor produs de explozia grenadei, derutând 
simţurile tuturor la fel de mult ca o lovitură grea 
primită în cap. Chiar dacă explozia avea doar o 
fracțiune din forţa letală a unei grenade obişnuite, 
suflul ei a fost suficient de puternic pentru a le arunca 
la pământ pe două dintre gărzile de corp aflate mai 
aproape. 

— Fugi! a răcnit Chase, deschizând ochii. 

Anii de instruire şi experienţa l-au ajutat în acea 
fracțiune de secundă să acţioneze aproape perfect. 
Oamenii care îi încercuiau pe prizonieri, inclusiv 
Frost, fuseseră luaţi prin surprindere de explozia 

grenadei şi, vreme de câteva secunde, au rămas orbi 
şi dezorientaţi. Însă ceilalţi oameni ai lui Frost, aflaţi 
ceva mai departe, fuseseră mai puţin afectaţi. Aşa că 
ei au reacţionat. 

Chase l-a izbit cu pumnul în faţă pe cel mai apropiat 
duşman şi a simţit cum nasul acestuia este strivit sub 
lovitura puternică. În spatele lui, Starkman a ţâşnit în 
picioare şi l-a lovit cu cantul mâinii în gât pe un altul. 

Chase a înşfăcat arma de la cel pe care-l doborâse şi 
a rotit-o, trăgând. O ploaie de foc a pornit din ţeava 
puştii MP-7. Gloanţele speciale de 4,6 mm folosite 
erau proiectate să străpungă vestele antiglonţ - iar de 
la mică distanţă, treceau prin orice. 

Cu prima rafală, a nimerit patru dintre oamenii lui 
Frost. Aceştia au căzut sângerând prin găurile apărute 
în armurile lor de corp. Cei aflaţi mai departe, au 
căutat să se ascundă, pentru că nu puteau riposta fără 
să primejduiască viaţa camarazilor lor. 

Din spatele lui s-a auzit o rafală, semn că Starkman 
deschisese focul împotriva gărzilor aflate în cealaltă 
parte a cercului. După ce s-au prăbuşit trei oameni, 
cordonul din jurul prizonierilor s-a spart. 

A văzut că doi dintre ostatici reuşiseră să-şi 
protejeze auzul şi se repeziseră la cei care îi ţineau 
captivi. Ceilalţi erau la fel de debusolaţi ca oamenii lui 
Frost. 

Nu avea cum să-i ajute. În acele momente, fiecare 
trebuia să lupte singur pentru supravieţuire. 

S-a răsucit şi l-a văzut pe Frost pierzându-şi 
echilibrul şi ţinându-se cu mâinile de cap. Dacă îl 
omora acum, planurile lui s-ar fi oprit atunci şi acolo. 

În timp ce a ridicat arma să-l doboare, tânărul 

blond, pe nume Rucker, a apărut ca din senin şi s-a 
aruncat asupra lui Frost, trântindu-l la podea. Chase a 
tras, totuşi, însă după doar două focuri, arma a rămas 
fără muniţie. In spatele lui Rucker au apărut două 
găuri. Gloanţele nu-l atinseseră pe Frost. 

Iar acum, când şeful lor era întins la pământ, ceilalţi 
oameni ai lui puteau deschide focul. 

S-a uitat la templul lui Poseidon dincolo de 
mausoleu. Era al treilea pe care îl vedea - iar primele 
două avuseseră o structură interioară identică. 

A trântit un cot în faţa uneia dintre gărzile aflate 
aproape de el şi a ţâşnit în goană. 

— Mergeţi spre templu! a strigat. 

Nu avea timp să vadă cine îl urmează sau să-şi facă 
asemenea griji. Intr-o parte, aproape de zidul de aur, 
Schenk stătea ghemuit, repornind ceasul 
detonatorului. Nu avea cum să-l împiedice, pentru că 
celelalte gărzi deschiseseră focul. 

Auzind gloanţele ţiuind pe lângă el, a fugit cât a 
putut de repede spre templul lui Poseidon. 

Chase a ocolit în goană zidul din jurul mausoleului, 
slujindu-se de el pentru a se feri de gloanţe - dar era 
conştient că trebuia să iasă curând în câmp deschis. 
lar atunci, oamenilor lui Frost le vor trebui doar 
câteva secunde pentru a-i tăia retragerea. 

A auzit zgomot de paşi în urma lui. Erau Starkman şi 
doi dintre oamenii lui, rămaşi ceva mai în spate. 

Lumina lanternei pe care o avea prinsă la piept se 
bălângănea nebuneşte pe zidul templului. Intrarea 
trebuia să fie exact în faţă. 

A mai auzit plesnete de metal pe metal, semn că 
zidul de aur era ciuruit de gloanţe. Cineva a scos un 
urlet, apoi s-a auzit un bufnet; omul se prăbuşise la 
pământ. 

Nu a privit înapoi. Intrarea stătea drept în faţă, ca 
un pătrat de beznă absolută aflat în zid. Starkman 
ajunsese aproape alături de el. Ticălosul fusese 
întotdeauna un alergător bun... 

Acoperind o clipă vuietul şi ţiuitul gloanţelor, Chase 
a auzit glasul lui Frost, care răcnea ordine: 

— Ucideţi! Ucideți-i pe toţi! 

A urmat un clânţănit asurzitor de arme, apoi au 
răsunat ţipete. li măcelăreau pe prizonieri! 

Pătratul negru s-a mărit, iar lumina tremurată a 
lanternei a evidenţiat liniile de perspectivă ale 
tunelului din interior. 

Un glonţ a şuierat atât de aproape de obrazul lui, 

încât i-a simţit căldura, dar a reuşit să pătrundă în 
tunel! 

— Jigodiile! a spus Starkman, care a apărut gâfâind 
alături de Chase. Mi-au omorât oamenii! 

— Ca şi cum tu n-ai fi făcut acelaşi lucru cu ai lui! l-a 
pus Chase la punct. 

Mai aveau puţin până să dea primul cot al 
pasajului... 

Tunelul a explodat într-o lumină oranj, un adevărat 
joc mortal de licăriri, când urmăritorii, ajunşi la 
intrare, au început să tragă dezlănţuit. Cel de-al doilea 
om din echipa lui Starkman a fost lovit de câteva 
gloanţe, iar umbra lui s-a zbătut cumplit pe peretele 
din faţa lui Chase. 

Colţul... 

S-a azvârlit pe după el, Starkman l-a urmat o clipă 
după aceea, iar o rafală a izbit peretele tunelului. 
Aşchii de piatră au sărit în toate părţile. Apărându-şi 
ochii de ploaia de pietre ascuţite, Chase a scos o 
grenadă de mână de la brâu şi i-a smuls cuiul de 
siguranţă, făcându-i mânerul să se elibereze cu un 
declic. 

A numărat în gând până la trei, apoi a aruncat-o 
după colţ, către cei care se apropiau. 

Buum! 

Schijele au zburat în aer ca un roi de albine 
înnebunite de furie, iar Chase s-a aruncat la pământ, 
trăgându-l şi pe Starkman odată cu el. Tunetul 
exploziei s-a stins. Imediat după aceea, nu s-a mai 
auzit nici un zgomot de paşi. 

După ce şi-a recuperat arma, Starkman s-a ridicat în 
fund. 

— Mulţumesc. 

— Încă nu-mi mulţumi, a mârâit Chase. Nu am 
hotărât dacă o să te las în viaţă. 

— Dar arma e la mine, a ţinut să-i amintească 
celălalt. 

— lar eu sunt singurul care ştie cum să ieşim din 
templu. Hai înainte. 

S-a ridicat, trăgându-l apoi şi pe Starkman în 
picioare. 

— Avem la dispoziţie cinci minute, după care tot ce 
se găseşte aici se va face ţăndări. 


— Bomba e pregătită, a anunţat Schenk. Am 
dezactivat comenzile - acum nu mai poate fi 
dezamorsată. 

— Dacă vrei să rămâi viu, aleargă! a strigat Frost 
spre Philby şi a pornit în goană spre intrarea în 
peşteră. 

Scoţând un țipăt mut de spaimă, profesorul a pornit 
după el. 


Au înaintat pe tunel, au trecut de câteva colţuri... şi 
au ajuns în camera unde era Încercarea Tăriei. 
Mânerele de lemn de deasupra băncii de piatră se 
făcuseră praf de multă vreme, dar... 

— Uf, la naiba, a exclamat Chase, văzând că barele 
verticale cu ţepuşe, deşi mâncate mult de rugină, 
continuau să blocheze drumul la fel ca în templul din 
Brazilia. 

— Credeam că s-au mâncat de tot până acum! 

— Ce sunt astea! 

— O belea de zile mari! 

A scos ultima grenadă şi s-a deplasat spre peretele 
de lângă pasajul îngust. 

— Stai deoparte! 

Grenada s-a rostogolit pe podeaua de piatră, 
explodând la jumătatea pasajului. Suflul ei a sfârtecat 
metalul corodat şi a umplut aerul cu un viscol de 
aşchii şi coji ascuţite de metal. 

Apoi Chase a privit de-a lungul pasajului. Doar 
câteva bare rămăseseră intacte. 

— Bun aşa! Urmează-mă când îţi fac semn, dar cât 
de repede poţi! 

— Ce se întâmplă dacă nu fac ce spui? 

— Eşti tras în ţeapă! Unu, doi, trei! 

A ţâşnit de-a lungul pasajului, şerpuind printre 
cioturile de stâlpi. La orice pas greşit o ţepuşă i s-ar fi 
putut înfige în talpă - deşi tetanosul era ultimul 
pericol care îl ameninţa în acele clipe. 

— Pregăteşte-te să... 

Zdronc! 

Lespedea de piatră de sub piciorul lui s-a deplasat. 

Cel puţin o parte din vechiul mecanism rămăsese 
intactă. Cu un geamăt hârâit, blocurile din tavan au 
început să coboare, iar praful dintre ele a pornit să se 
cearnă spre podea. 

— Ce dracu' mai e şi asta? a strigat Starkman cu 
glas ascuţit. 

— O capcană! Trebuie să ajungem la capătul celălalt 
înainte de a fi striviţi! 

S-a aplecat pentru a evita rămăşiţele ca de stalactită 
ale unui stâlp, după care şi-a scos lanterna de la 
centură. Neavând pe nimeni pe bancă pentru a-i 
încetini coborârea, tavanul se lăsa mult mai repede 

decât se întâmplase în Brazilia. Însă el se putea 
deplasa mai repede. 

Capătul pasajului se afla la nici un metru şi ceva, 
însă ultimele două bare rămăseseră întregi, iar spaţiul 
liber dintre ele era suficient de îngust ca ţepuşele să-l 
agaţe. 

A lovit cu piciorul, ţintind cu călcâiul în cel mai 
apropiat stâlp. Acesta s-a despicat în două, iar 
jumătatea de sus a căzut din gaura sa din tavan şi i-a 
tăiat piciorul. 

Insă nu avea vreme să se văicărească de durere - 
tavanul continua să coboare. 

A trecut de ultimul stâlp, plimbând fasciculul 
lanternei în jur, încercând să descopere maneta sau 
comutatorul, sau ce naiba trebuia să tragă ori să 
apese pentru a... 

— Chase, a strigat Starkman, rămas în urma lui, 
ajutor! 

S-a uitat peste umăr. Mai înalt decât el, Starkman 
fusese silit să se ghemuiască tot mai mult pe măsură 
ce pietrele coborau - iar tocul gol al pistolului se 
agăţase de unul dintre stâlpii frânţi. 

Dar dacă se întorcea să-l ajute, tavanul îi va strivi pe 
amândoi în următoarele secunde. 

— Eddie! 

L-a ignorat, continuând să caute înfrigurat de-a 
lungul peretelui. 

Acolo! O adâncitură întunecoasă în piatră. 

A vârât grăbit pumnul în deschizătură pătrată, 
ţinând degetele desfăcute larg. 

Nu a găsit nimic, doar nişte aşchii uscate. 

Tavanul cobora, silindu-l să stea deja în genunchi. 


538 


Peste câteva secunde, ultimul bloc de piatră va ajunge 
la gaura din perete, strivindu-i mâna, apoi şi trupul. 

Mecanismul trebuia să fie făcut din ceva mai 
rezistent decât lemnul, pentru că acesta se degrada 
repede. 

Şi-a îndesat mâna mai adânc în adâncitură, 
scotocind cu degetele. 

A dat de fragmente de lemn, piatră rece şi... metal/ 

Ciotul unei manete, o parte a unui comutator - nici 
nu mai conta ce era. Şi-a petrecut degetele cât de 
strâns a putut în jurul ei şi a tras. 

S-a mişcat! 

Se deplasase doar o idee, dar fusese de ajuns. Ceva 
dinăuntrul peretelui a scos un zgomot răsunător - iar 
tavanul şi-a oprit coborârea. 

Simţind praful căzând peste el ca o cascadă şi-a 
retras mâna din gaură şi a descoperit că palma îi 
sângera. Marginile ciotului metalic erau la fel de 
ascuţite ca stâlpii ruginiţi. 

A întors fasciculul lanternei, căutând din ochi locul 
unde fusese ieşirea din cameră în templul brazilian, 
între două blocuri a apărut o nouă deschizătură. A 
împins piatra cu piciorul. Aceasta s-a deplasat. 

— Acum mă poţi ajuta puţin? a auzit el o voce slabă. 

Starkman stătea ghemuit într-o poziţie extrem de 
incomodă, răsucit în jurul ţepuşei rupte. Tavanul 
rămăsese la mai puţin de un metru deasupra podelei. 
Era evident că aici nu funcţiona maşinăria care 
retrăsese blocurile de piatră în camera din Brazilia. 

I-a întins mâna teafără, apoi s-a lăsat puţin pe spate 
şi a tras. Vreme de câteva secunde a avut impresia că 
Starkman rămăsese prins acolo - apoi un stâlp a cedat 

cu un pocnet şi un scârţâit, aruncându-l pe american 
în faţă. 

— Mulţumesc, a spus el, apropiindu-se târâş. 

Chase a dat un picior blocului de piatră, 
îndepărtându-l. 

— Mai avem de trecut prin două chestii dintr-astea, 
l-a avertizat el pe Starkman, târându-se prin 
deschizătură şi ridicându-se în picioare când a ajuns 
în pasaj. 

Celălalt l-a urmat imediat. 

— Cât timp mai avem? 

— Trei minute şi jumătate. Hai! 

— E suficient? a întrebat Starkman, în timp ce 
alerga în urma lui. 

— Vrem, nu vrem, trebuie. 

Pasajul avea acelaşi traseu pe care şi-l amintea din 
Brazilia. Deocamdată, era bine, mai exista o şansă de 
supravieţuire. 

Redusă, dar... 

Ecoul paşilor a sunat altfel, iar tunelul li s-a deschis 
în faţă. Încercarea îndemânării. 

Chase a plimbat lumina lanternei prin încăpere. Aici 
nu erau caimani sau peşti piranha - de fapt, nu era 
apă deloc, bazinul era complet gol. La fundul canalului 
adânc de peste doi metri şi jumătate rămăseseră 
resturi de alge urât mirositoare şi decolorate. 

S-a uitat spre dreapta. leşirea exista, dar podul... Nu 
mai era întreg. Putrezise şi se năruise, iar rămăşiţele 
lui se împrăştiaseră pe fundul bazinului ca oasele unui 
schelet. 

— Trebuie să ajungem acolo, a zis, arătând către 
ieşire şi sărind în bazin. 

— Cât mai avem? 

— Două minute şi ceva. 

Au alergat spre resturile podului. Chase s-a uitat 
spre partea de sus a peretelui. Probabil că ar fi reuşit 
să sară şi să se prindă de margine, însă i-ar fi fost 
greu să se ţină cât urca. 

— Ține mâinile ca să urc eu, a spus Starkman. 

— Mai bine mi-ai face tu scară, a ripostat Chase. 

— N-ai încredere în mine? 

— Nu, cum să am? 

— Ai dreptate, dar tu ştii calea de ieşire, iar eu nu. 

— Corect, a zis el, aplecându-se şi prinzându-şi 
palmele pentru ca Starkman să le folosească drept 
scară. 

Americanul a urcat pe perete şi a dispărut dincolo 
de coama lui. 

Vreme de o clipă, văzând că nu mai apare, Chase s-a 
îngrozit, dar apoi acesta a întins braţele în josul 
zidului. După alte câteva secunde, a ajuns pe coamă. 

— Credeai c-am dispărut? a întrebat Starkman, 
ridicându-se în picioare. 

— N-ar fi fost pentru prima oară, nu? a răspuns 
Chase şi s-a uitat la ceas. 

Mai aveau două minute. 

— Drace! Să ne grăbim! 

Au ţâşnit prin tunel. Următoarea oprire era la 
încercarea Minţii, dar măcar ştia unde să găsească 
uşa din spate. 

A dat buzna în încăpere şi s-a orientat rapid. 

— În zid există un comutator secret, a început el, 
grăbindu-se către un colţ... 

Dar nu a găsit acolo decât piatră. 

Nici o gaură. Nici un comutator. 

Nici o uşă. 

— Fir-ar să fie! 

A plimbat lumina lanternei de-a lungul bazei 
peretelui, căutând o altă adâncitură sau scobitură, 
vreun semn că oamenii care construiseră templul 
modificaseră proiectul. 

Nimic! 

— Ce s-a întâmplat? a întrebat Starkman, alarmat. 

— Nu-i aici! Nu văd nici o uşă de serviciu! 

S-a uitat din nou spre uşa de piatră care bloca 
ieşirea, la simbolurile săpate în peretele de deasupra. 

A văzut vasul cu bile de plumb, la fel şi cântarul 
metalic, precum şi grilajul cu ţepi, suspendat de tavan, 
gata să se prăbuşească şi să străpungă pe oricine era 
aflat dedesubt dacă răspunsul la ghicitoare se dovedea 
greşit. 

Iar răspunsul era... 

Chase s-a încruntat, încercând cu disperare să 
recheme acel număr din memorie. Nina îi spusese 
răspunsul după ce descoperise modul de calcul. Care 
era numărul, care? 

Patruzeci şi doi... 

— Ba nu, acela era Ghidul autostopistului. 

Patruzeci! 

— Trebuie să punem patruzeci de bile în taler! a 
spus el, arătând către cântar, în timp ce a luat o mână 
de bile. Două grupuri de câte zece fiecare. Repede! 

Starkman l-a ascultat. 

— Şi ce se-ntâmplă dacă încurcăm numărătoarea? 

— Murim! 

Chase a numărat zece bile şi le-a pus în taler, după 

care a început să numere alte zece. 

Cât a numărat, Starkman a procedat la fel. 

Douăzeci, treizeci... 

Patruzeci! 

A prins maneta, a făcut o scurtă pauză, timp în care 
a sperat ca Nina să nu fi greşit socoteala, apoi a tras 
de ea. 

A auzit un clinchet. 

Uşa de piatră s-a deschis puţin, când încuietoarea s- 
a desfăcut. 

— Ce-mi plac femeile deştepte! a zis Chase, chiuind. 
Ajută-mă! 

Impreună au împins uşa, deschizând-o. 

Starkman era exact în urma lui când au pătruns în 
ultimul pasaj. 

— Acum fugi cât te ţin picioarele! i-a strigat. 

Nu a mai pierdut nici măcar frântura de clipă care i- 
ar fi trebuit ca să-şi consulte ceasul, însă şi-a dat 
seama că mai aveau cel mult treizeci de secunde. 

În încăperea principală a templului, obiectele de aur 
şi oricalc sclipeau în jurul lor. Însă nu-i interesa nimic 
altceva decât statuia uriaşă a lui Poseidon de la 
capătul îndepărtat şi şirul de trepte din spatele ei. 

Spera că mutarea comutatorului ascuns era ultima 
schimbare pe care o făcuseră arhitecţii. 

— Aici sus! a spus el pe nerăsuflate, urcând câte trei 
trepte odată. 

Mugşchii picioarelor parcă îi luaseră foc, sudoarea îi 
dădea usturimi în pulpa stângă. Dar nu se putea opri 
tocmai acum. 

— În partea din spate a încăperii trebuie să existe 
un puț! 

— Trebuie? s-a mirat Starkman, gâfâind. 

— Dacă nu e, mă dai în judecată. 

Au ajuns în capul scării, înconjurați de bogăţiile din 
camera altarului, însă singurul lucru de valoare pentru 
Chase era puţul... 


Bomba de tip combustibil-aer a explodat. 

Detonaţia a măturat peştera cu o forţă care a făcut 
totul să se cutremure. Templele s-au prăbuşit, palatele 
au plesnit pe măsură ce unda de şoc se extindea. lar 
în urma acesteia venea o minge de foc care creştea, o 
adevărată furie pârjolind şi topind tot ce atingea. 

Nici măcar zidurile antice ale templului lui Poseidon 
nu puteau rezista forţei dezlănţuite a armelor 
moderne. Blocuri care cântăreau tone au fost 
pulverizate într-o clipită. 

Până şi peştera a cedat la fel de repede forţei 
devastatoare. Un milion de tone de piatră s-au 
prăbuşit când tavanul a cedat, acoperind cu totul 
citadela. 

Chase a auzit unda de şoc apropiindu-se cu iuţeala 
unui tren expres, un vânt care se năpustea prin 
camera altarului înaintea exploziei în sine. 

„Gaura preotului” era la doar un metru... 

S-a azvârlit prin ea. Nu mai avea vreme să verifice 
dacă se blocase ori nu. Dacă era, însemna că peste 
câteva momente avea să moară. 

Spre deosebire de puţul vertical din Atlantida, 
acesta era înclinat, având o pantă de cel puţin şaizeci 
de grade. Starkman era imediat în urma lui când a 
început alunecarea în josul puţului. 

Vântul a crescut, ajungând la forţa de furtună... 

Piloții elicopterelor primiseră un mesaj plin de 
paraziți prin care li se cerea să-şi pregătească 
aparatele pentru decolare în cel mai scurt timp. Acum, 
Nina şi Kari se uitau îngrozite cum Frost - şi doar 
aproximativ jumătate din oamenii lui - ies în goană din 
peşteră şi aleargă prin zăpadă spre elicoptere. 

— Vai, Dumnezeule! a strigat Kari, când Frost şi 
Schenk au sărit în cabină. 

Doi oameni practic l-au azvârlit pe Philby în cel de-al 
doilea aparat. 

— Ce s-a întâmplat? 

— Porneşte!  Ridică-te! a strigat Frost la pilot. 
Qobras a scăpat şi a pornit ceasul detonatorului. Nu l- 
am putut opri! 

— Dar Eddie unde este? a întrebat Nina într-un 
țipăt. 

— A murit! L-au împuşcat! 

A simţit că rămâne fără suflare. 

— Cum? Nu-i posibil! 

Şocată, Kari s-a uitat la ea. 

— Mai repede! Bomba are să... 

O trâmbă de fum, praf şi fragmente de rocă de 
dimensiuni colosale a erupt pe intrarea în peşteră cu 
un bubuit incredibil de puternic şi grav, răsunând ca o 
tobă cu diametrul de un kilometru şi mai bine. Nina a 
simţit în piept vibrația produsă de detonație. 

Pilotul a înclinat puţin în lateral elicopterul în 
ascensiune, ca să se îndepărteze din calea avalanşei 
care se năpustea spre ei. O avalanşă alcătuită nu din 
zăpadă, ci din pietre, roci dislocate de suflul exploziei, 
măturând tot ce exista în calea lor şi prăbuşindu-se în 

gol de pe o ieşitură ca o faleză. 

Cel de-al doilea elicopter l-a urmat îndeaproape pe 
primul. Pietrele care se rostogoleau l-au izbit în fuzelaj 
ca grindina, în timp ce avalanşa şi-a continuat 
coborârea, făcând ca o porţiune uriaşă de rocă să se 
desprindă din versantul muntelui, faleza 
dezintegrându-se într-un nor gigantic de praf. 

Calea Lunii dispăruse pentru totdeauna; drumul 
spre ultimul avanpost al Atlantidei se ştersese. 

Nina şi-a lipit palmele de geamul elicopterului şi s-a 
uitat la haosul iscat dedesubt. Alte straturi de rocă au 
alunecat pe versantul muntelui, semn că Piscul Auriu 
al legendei tibetane era zdruncinat din adâncuri. 

Şi tot ce existase în pântecul lui se pierduse. 

— Eddie... a rostit ea în şoaptă. 

Suferise destul când îl pierduse prima oară. A doua 
oară era deja prea mult ca să suporte durerea. Ochii i 
s-au umplut de lacrimi. 


Când unda de şoc a trecut peste el, aducând cu sine 
praf, resturi şi pietre sfărâmate, răzuindu-i pielea, 
Chase a scos un răcnet. Zgomotul era inimaginabil, un 
tunet necuprins, care i-a cutremurat fiecare oscior din 
corp în vreme ce era azvârlit cu viteză incontrolabilă 
în josul puţului. 

In tunel a apărut o lumină, o strălucire crescândă... 

Nu era lumina zilei, care să-i întâmpine, ci focul 
venind din urmă, un amestec de aer şi combustibil 
supraîncălzit care se năpustea spre ei, pentru că 
peştera care se prăbuşea comprima aerul dinăuntru, 
azvârlindu-l afară cu o furie crescută. 

Şi el nu putea face altceva decât să se lase să 

alunece pe panta aceea spre bezna de dedesubt, în 
vreme ce strălucirea din spate s-a transformat din 
roşie în oranj, apoi în galben, pe măsură ce focul 
gonea spre ei... 

Brusc, în fața lor a apărut un pătrat de lumină 
solară; zăpada ce acoperea ieşirea fusese îndepărtată 
de suflul exploziei. Nu a mai avut vreme să se 
gândească la norocul pe care îl avusese. A acţionat din 
reflex când a fost scuipat afară din tunel spre un 
morman de grohotiş acoperit de zăpadă, azvârlindu-se 
într-o parte ca să evite limba de foc. 

Zăpada s-a transformat instantaneu în aburi când 
mingea de foc a erupt din puţul aflat acum înapoia lui. 
S-a izbit serios de sol, pentru că stratul de zăpadă 
care acoperea roca era subţire şi nu a reuşit să 
amortizeze şocul căderii. 

Insă nici aşa nu mai era timp să simtă durerea, 
pentru că un zgomot înfiorător venind de deasupra lui 
l-a avertizat că pietrişul dislocat pornise să măture 
panta muntelui... 

S-a rostogolit şi s-a lipit de faţa versantului, 
făcându-se una cu el, rugându-se ca ieşitura veche de 
când lumea să fie suficient de mare pentru a respinge 
pietrele, făcându-le să treacă pe deasupra lui şi nu să-l 
strivească. 

O sumedenie de bolovani de deasupra lui, a căror 
mărime pornea de la cea a unui pumn şi se termina cu 
aceea a unui tors de om, s-au spart bucăţi ca nişte 
grenade. Chase şi-a protejat capul cu mâinile, în 
vreme ce restul corpului i-a fost izbit de fragmentele 
care zburau în toate direcţiile. A urlat, dar abia şi-a 
auzit vocea, acoperită fiind de vuietul pietrelor care se 

rostogoleau izbindu-se între ele. 

In cele din urmă, tot acel tumult s-a stins treptat. 
Având dureri în întregul corp, s-a silit să se ridice în 
genunchi, făcând ca bucăţi de rocă şi pietre să cadă 
de pe el şi a privit de jur împrejur. 

Mica prelungire a platoului stâncos îl sa/vase - la 
mai puţin de jumătate de metru se găsea un bolovan, 
crăpat exact în două la contactul cu solul; s-a gândit 
că, dacă i-ar fi căzut în cap, i l-ar fi strivit ca pe un 
pepene. Dincolo de acesta se găsea o masă de piatră 
spartă, de culoare întunecată. A privit în jur şi, în 
ciuda prafului, a reuşit să vadă piscurile înzăpezite ale 
Himalayei. 

Uitându-se în jos, a văzut că se afla pe o ieşitură 
care dădea spre o vale largă. Panta părea suficient de 
domoală pentru o coborâre care să nu necesite 
echipament de alpinist. 

lar asta îi venea în ajutor, pentru că în acele 
momente echipamentul lui se reducea la ceea ce mai 
avea prin buzunare. Îşi pierduse până şi lanterna. 

In nări i-a ajuns un miros ciudat, nelalocul lui: acela 
de abur. In locurile unde focul făcuse zăpada să se 
evapore se ridicau firişoare ca de ceaţă, purtate acum 
de briză. S-a uitat în jur şi l-a zărit pe Starkman 
aproape îngropat sub un morman de pietre. S-a grăbit 
să ajungă la el. 

— Jason! Hei, nu mă lăsa singur, a strigat, azvârlind 
deoparte bucăţile mai mari de rocă. Mă auzi? 

— Eddie? s-a auzit glasul nesigur al lui Starkman, 
semn că era ameţit de şoc. Tu eşti? 

— Da, eu sunt. Eşti întreg? Te poţi mişca? 

— Habar n-am, stai să... au, fir-ar să fie! 


548 


— Ce ai? Ce-ai păţit? 

Dacă Starkman ar fi fost grav rănit, practic nu putea 
face nimic pentru a-l cobori de pe munte. 

— Am aterizat pe boaşe... 

Chase s-a uitat lung la el, apoi a început să râdă. 

— Ha-ha, ticălosule, mare hâtru mai eşti, a zis el în 
cele din urmă. 

Având încă dureri, Starkman a râs şi el. 

— Hai, ridică-ţi fundul, american nenorocit ce eşti. 

Starkman s-a ridicat cu oarecare greutate. Peticul 
negru i se desprinsese de pe ochi, lăsând la vedere 
găvanul adâncit în spatele pleoapei închise, uşor 
decolorate. 

— Uf, fir-ar să fie! a făcut el gemând. Ce doare... 

Chase a ridicat privirea spre munte. Fumul şi praful 
alunecau pe versanţi. 

— Ei, uite, şeful tău a obţinut până la urmă ceea ce 
dorea, a rostit el cu un oftat. Tot ce-a existat acolo s-a 
făcut praf şi pulbere - nimeni nu va mai scoate ceva 
întreg. 

— Da, dar şi şeful tău a obţinut ce-şi dorea, a ţinut 
Starkman să-i reamintească. 

— În clipa în care a încercat să mă ucidă, a încetat 
să-mi mai fie şef, a spus el pe un ton glacial. Cred că o 
să am un schimb de cuvinte cu ticălosul. 

— Din câte ţin minte, niciodată nu ai acceptat 
trădarea, am dreptate? a zis Starkman fără să se 
ferească. 

Chase l-a măsurat în tăcere. 

— Cam aşa. 

— Ai rămas acelaşi tip neiertător? 

— Nu neapărat. Insă, a adăugat el, există unele 

lucruri pe care le pot trece cu vederea mai uşor decât 
altele. Asta pe moment. 

Starkman l-a privit cu ochiul teafăr. 

— Eddie, nici nu am atins-o. Indiferent ce ţi-ar fi 
spus soţia ta, eu nu am avut nimic de a face cu ea. 
Niciodată nu i-aş face asta unui prieten. 

— Jason, ştii ceva? a zis Chase, întinzându-i mâna, 
sincer să fiu, te cred. 

— Eddie, îmi propui un armistițiu? 

— Deocamdată. 

Starkman a strâns mâna întinsă de Chase, care l-a 
ajutat să se ridice. 

— Cred că amândoi vrem acelaşi lucru: să-l 
pedepsim pe ticălosul de Frost pentru ceea ce a făcut. 
Şi să o salvez pe Nina. 

— Din momentul în care Frost a încetat să-ţi fie 
patron, tu nu mai eşti plătit să o protejezi. 

— A trecut ceva vreme de când nu am protejat-o 
doar pentru bani, i-a răspuns, ceea ce a făcut ca 
Starkman să ridice din sprâncene a mirare. 

Amândoi au privit în jur, pentru că au auzit un 
zgomot. Cu lumina zorilor reflectată de geamurile lor, 
elicopterele lui Frost au ocolit muntele, iar vuietul 
stârnit de rotoare a răsunat cât s-au îndepărtat în 
viteză. Chase s-a uitat lung după ele, după care s-a 
întors către Starkman şi i-a întins mâna din nou. 

— Chiar dacă Qobras e mort acum, mai ai acces la 
resursele Frăției? 

— La unele. Dar ce idee ţi-a venit în minte? 

— Mă gândeam la o plimbare până în Norvegia. Te 
interesează, cumva? 

— Evident. Şi-au strâns mâinile. Luptăm până la 

capăt, Eddie? 

— Până la capăt. 

Starkman a privit în jur. 

— Ar mai fi o mică problemă de rezolvat. Am rămas 
blocaţi cine ştie unde în munţii Himalaya, fără nici un 
mijloc de transport şi fără echipamente. 

Chase a surâs. 

— Mă felicit că am aruncat o privire pe hartă înainte 
de a ajunge aici, a spus el şi a arătat spre fundul văii. 
Dacă ai chef de o plimbare, ştiu un sat în direcţia 
aceea. Cred că vom ajunge acolo până la căderea 
întunericului, a adăugat, iar surâsul s-a transformat 
într-un zâmbet până la urechi. Ştiu acolo o fată... 


27 
Norvegia 


Peisajul de o frumuseţe sălbatică se desfăşura pe 
sub avionul Gulfstream care cobora pentru aterizare, 
dar Nina abia l-a băgat în seamă. 

Era cu mintea în altă parte, gândindu-se la 
evenimentele petrecute în ultimele zile. În ciuda 
tuturor eforturilor făcute de Kari, încă era copleşită de 
tristeţe, de un sentiment de pierdere. Era vorba şi de 
suferinţa renăscută pe care o trăise când văzuse 
cadavrele părinţilor ei. Moartea lui Chase... şi 
distrugerea Atlantidei, ultimele vestigii ale acelei 
civilizaţii şterse de pe faţa pământului de Qobras. 
Totul îngropat, irecuperabil, astfel încât căutarea care 
dăduse sens vieţii ei se încheiase brusc. 

Într-un fel, viaţa pe care o dusese până atunci se 
terminase. Lumea ei se schimbase complet. 

— Ai păţit ceva? a întrebat-o Kari. 

— Hm? Nu, n-am nimic. De ce? 

— Mi s-a părut că erai oarecum... departe. 

— Serios? 

A rămas pe gânduri. 

— Cred că aşa e. Mă gândeam. 

— La ce? 

— La faptul că, după căutări de ani şi ani, am găsit 
Atlantida... dar a dispărut. Totul s-a schimbat. Şi nu 
ştiu... nu ştiu ce voi face de acum înainte. 

Kari i-a zâmbit. 

— Ce să faci doctor Nina Wilde? Îţi vei lua locul 
alături de noi. Eşti de-a noastră, iar noi ştim să le 
purtăm de grijă semenilor. 

— Nici măcar nu ţi-am mulţumit. Pentru tot ce ai 
făcut. 

— Nu e nevoie să-mi mulţumeşti. Şi nu ai pierdut 
Atlantida. 

— Cum asta? 

— Pentru că vom construi o nouă Atlantidă. Nu mai 
trebuie să privim spre trecut, pentru că vom crea 
viitorul. 

Nina a ridicat o sprânceană de mirare. 

— Ca să înţeleg şi eu, când o să-mi spui cum anume 
veţi crea viitorul? Încă nu pricep cum o mostră de 
ADN veche de unsprezece mii de ani ar putea schimba 
lumea. 

— Aşa va fi, te asigur. Kari s-a aplecat spre ea. Cred 
că eşti pregătită. 

— Pregătită pentru ce? 

552 


— A venit vremea să-ţi arăt ce vom face. Cum vom 
reface lumea. 

Avionul a descris ultimul viraj, coborând spre pista 
lungă. 


Chase i-a aruncat lui Starkman o privire în care se 
citea îndoiala. 

— Dacă aţi planificat acţiunea asta încă de la 
început, de ce naiba nu aţi pus-o în aplicare ca să 
scutiţi lumea de atâtea necazuri? 

— Nu am ştiut cu certitudine ce punea la cale Frost. 
Iar Giovanni nu a vrut să rişte un atac decât dacă era 
absolut necesar. Ar fi expus Frăția - şi nu ar mai fi 
putut păstra secretul privind existenţa ei. 

— Cred că s-a terminat cu acţiunile executate pe 
furiş. 

Chase s-a ridicat de pe canapea, a traversat cala 
aparatului şi s-a uitat pe un geam mic. Avionul, un 
aparat de transport C-123 Provider cu două motoare, 
trecuse de coasta Norvegiei cu câteva minute mai 
devreme, iar acum se deplasa spre nord pe deasupra 
peisajului presărat de zone acoperite de zăpadă. 

Curând, avea să coboare brusc. 

Chase s-a uitat la ceilalţi pasageri din cală. 
Doisprezece dintre oamenii lui Qobras - acum, ai lui 
Starkman - cu toţii membri ai Frăției, strânşi la patru 
zile după întoarcerea celor doi supraviețuitori de la 
Piscul Auriu în Europa. 

Şi-a exprimat în gând speranţa că doisprezece vor fi 
de ajuns în acea acţiune. 


— Tată, a zis Kari, intrând împreună cu Nina în 

biroul lui Frost, aflat deasupra laboratorului de 
biologie. 

El stătea la masa de lucru, având peisajul oferit de 
Ravnsfjord în spatele său. 

— Cred că a venit vremea. Nina e pregătită. 

Expresia de pe faţa lui i-a sugerat Ninei că nu era 
foarte convins, dar el nu a obiectat. 

— Despre ce-i vorba? Care este marele secret? Kari 
a fost foarte misterioasă. 

— Doctor Wilde, marele secret... a început el, dar 
tânăra l-a privit cu subînţeles. Adică, Nina. Sper că nu 
te deranjează. 

— Nu am nimic împotrivă, a spus ea zâmbind. 

Frost i-a surâs şi apoi s-a ridicat. 

— Marele secret, după cum zici, este că... ei bine, 
astăzi vom schimba lumea. Pentru totdeauna. 

— Asta este o provocare deosebită. 

— Într-adevăr. Dar este o provocare pentru care mă 
pregătesc de o viaţă, iar datorită ţie acum se va 
împlini. Devine posibilă pentru că ai descoperit 
Atlantida. 

— Dar s-a pierdut totul. Poate vom recupera câteva 
relicve din adâncul Atlanticului, însă toate structurile 
intacte pe care le-am găsit, toate artefactele aflate în 
acestea... au dispărut. 

— Asta nu contează. 

— Nu? Bine, dar... 

— Mostrele ADN pe care le-am recuperat din 
cadavrele ultimului rege şi al reginei lui valorează mai 
mult decât tot aurul şi oricalcul. Acestea vor schimba 
lumea. Vor salva lumea, de fapt. 

— Cum asta? Vreţi să le folosiţi pentru a crea un 

vaccin sau aşa ceva? 

— Aşa ceva, i-a spus Frost, zâmbind din nou, dar de 
data aceasta cu un aer misterios. Vino cu mine şi-ţi voi 
arăta. 

A ocolit masa de lucru, îndreptându-se către ele, 
când a fost sunat pe intercom. Evident iritat de acea 
întrerupere, a apăsat să răspundă. 

— Ce s-a întâmplat? 

— Domnule, s-a auzit din difuzor vocea lui Schenk, 
turnul de control m-a informat că un avion a solicitat 
permisiunea de a ateriza de urgenţă. Are probleme cu 
un motor şi nu poate ajunge până la Bergen. 

— Şi unde se află acum? 

— La aproximativ zece minute depărtare, vine 
dinspre sud. 

Frost a strâns din buze. 

— Foarte bine,  dă-le aprobarea. Dar... să-l 
supraveghezi atent. 

— Am înţeles, domnule, a zis Schenk şi a închis. 

— Îmi pare rău de întrerupere, a spus el, 
alăturându-se Ninei şi lui Kari. 

— Nu-i nimic, i-a răspuns Nina. Dacă tot doriţi să 
salvaţi întreaga lume, puteţi începe cu un avion, nu? 

— Adevărat, a făcut Frost şi a zâmbit. Hai, veniţi. O 
să vă arăt cum. 


— Ne-au acordat aprobarea de aterizare, i-a zis 
Starkman lui Chase, ridicând glasul ca să acopere 
zgomotul motoarelor. Zece minute. 

— Ceva probleme? 

— Cei de la controlul traficului aerian vor să ştie de 
ce nu au primit planul nostru de zbor. Pilotul îi ţine de 

vorbă, dar cred că au devenit suspicioşi. 

— Atâta vreme cât nu devin îndeajuns de bănuitori 
ca să trimită după noi avioane de interceptare, nu are 
importanţă. 

Apoi Chase s-a întors spre ceilalţi oameni din 
cabină. 

— Gata! Mai avem zece minute, flăcăi! Pregătiţi-vă 
să săriţi! 


Frost le-a condus pe cele două femei în zona de 
protecţie, trecând printr-o altă ecluză şi pătrunzând 
mai adânc în instituţia subterană. 

— Aici, a indicat el. 

Uşa de la capătul coridorului era din oţel gros şi, 
spre deosebire de uşile din aluminiu transparent ale 
altor laboratoare, nu oferea posibilitatea de a vedea 
dincolo de ea. Şi-a lipit degetul mare de un lector 
biometric aflat alături de uşă. 

— Te rog, intră tu prima. 

Nina nu ştia la ce să se aştepte să vadă în acea 
încăpere. Câteva aparate şi echipamente ştiinţifice pe 
care le-a recunoscut vag, însă majoritatea lucrurilor 
de acolo reprezentau un mister pentru ea. Rafturile de 
computere din partea din spate a laboratorului spaţios 
erau cam singurele elemente pe care le-a identificat, 
nişte dulapuri înalte, vopsite în albastru, legate la 
sisteme de răcire cu lichid. Intr-un colţ al 
laboratorului se găsea o cameră de izolare; avea 
ferestre, dar acestea erau opace. 

— Aici, a început Frost cu un aer teatral, mi s-a 
îndeplinit ambiția de o viaţă. Tot ce mai există în 
imperiul meu de afaceri nu face decât să sprijine ceea 


556 


ce s-a realizat în această încăpere. Vreme de treizeci 
de ani, am folosit resursele Fundaţiei Frost pentru a 
efectua cercetări în întreaga lume, pentru a identifica 
moştenirea genetică a fiecărui grup de populaţii de pe 
planetă. 

— Căutând genele atlanţilor? a întrebat Nina. 

— Întocmai. Doar aproape unu la sută din populaţia 
lumii poartă ceea ce eu aş considera forma „pură” de 
genom - noi facem parte din acel unu la sută. 

— Unu la sută din întreaga populaţie... asta 
înseamnă, cât? Şaizeci şi cinci de milioane de oameni? 

— Echivalentul populaţiei Marii Britanii, da. Dar noi 
suntem răspândiţi pe toată planeta, în fiecare grup 
etnic. Apoi sunt cei care posedă o formă impură de 
marker genetic - fie din cauza atenuării apărute de-a 
lungul timpului, prin căsătorii mixte, cu persoane care 
nu îl posedau, fie din cauza mutaţiilor naturale. 

Aceştia constituie aproximativ cincisprezece la sută 
din populaţia lumii. 

— Nouă sute şaptezeci şi cinci de milioane, a spus 
Nina imediat. 

Frost a zâmbit. 

— Cu certitudine eşti de-a noastră. Una dintre 
trăsăturile genomului caracteristic atlanţilor este 
capacitatea înnăscută de a opera cu sisteme logice 
precum matematica. 

— Având în vedere ce ai descoperit, a adăugat Kari, 
acum credem că este aproape sigur că descendenţii 
vechilor  atlanţi s-au ocupat de elaborarea şi 
dezvoltarea sistemelor numerice şi lingvistice 
pretutindeni în lume. 

— Chiar şi după scufundarea Atlantidei, 

supraviețuitorii au continuat să reprezinte forţa 
motorice a civilizaţiei umane, a zis Frost. Ei au fost 
liderii, inventatorii,  descoperitorii. Au inventat 
sistemele care au permis umanităţii să prospere şi să 
se dezvolte - în domenii precum limbajul, agricultura, 
medicina. Însă, ca o ironie... iar faţa i s-a întunecat - 
procedând astfel, au creat premisele propriei 
subjugări, înainte ca ei să fi contribuit la dezvoltarea 
civilizaţiei, supraviețuirea rasei umane a fost în 
întregime în seama selecţiei naturale. Cei slabi 
piereau. Insă reducând ameninţarea forţelor naturale, 
atlanţii au făcut posibilă prosperitatea celor slabi. 

— Nu sunt convinsă că aş exprima asta chiar aşa... a 
încercat Nina. 

— Eu sunt convins, a insistat Frost. lar procesul s-a 
accelerat peste măsură în ultimii cincizeci de ani. 
Peste patru ani se anticipează că populaţia lumii va fi 
de şapte miliarde de persoane. Şapte miliarde. O cifră 
care nu poate fi sustenabilă. lar optzeci şi patru la 
sută din aceştia nici măcar nu posedă genomul 
atlanţilor. Asta înseamnă că peste patru cincimi din 
populaţia lumii este inutilă. 

Nina a rămas împietrită în faţa acestor cuvinte 
neiertătoare. 

— Cum adică, inutilă? 

— Chiar de inutilitate este vorba. Aceste miliarde de 
oameni nu oferă nimic de valoare omenirii. Ei nu 
inovează, nu creează, nici măcar nu gândesc. Ei doar 
există, se înmulţesc şi consumă. 

— Cum puteţi vorbi astfel? a protestat ea. Asta este, 
cum să zic... 

— Nina, a rostit Frost, apropiindu-se de ea, ia drept 

exemplu ţara ta. Imposibil să nu fi observat. America 
este dominată de masele indolente, stupide şi voit 
ignorante, care nu fac altceva decât să consume. 
Democraţia contribuie doar la perpetuarea sistemului, 
deoarece le permite maselor să adopte calea minimei 
rezistenţe şi să continue a evita munca productivă, să 
evite gândirea, iar astfel să nu realizeze nimic. lar cei 
care ar trebui să-i scoată din această stare au devenit 
corupți din lăcomie, nedorind decât să îi exploateze pe 
aceşti nefericiţi - pentru bani! 

Părea aproape dezgustat de acel cuvânt. 

— Nu acesta este rolul unui lider! Atlanţii ştiau că, 
pentru progresul societăţii, oamenii trebuiau conduși, 
nu lăsaţi să cadă pradă lăcomiei. 

— Dar şi atlanţii au căzut în aceeaşi capcană, i-a 
reamintit ea. Mai ţineţi minte ce scria în Critias? 
„Păreau plini de glorie şi binecuvântaţi chiar în 
perioada în care erau cuprinşi de avariţie şi de putere 
căpătată pe nedrept.” Iar zeii i-au distrus din această 
pricină. 

— O greşeală care nu se va mai repeta. 

— Ea se repetă mereu! Atlanţi ori nu, toţi suntem 
umani. Natura umană devine predominantă, aşa a 
spus Platon. 

— Vom învăţa din greşelile trecutului. 

— Cum? Ce anume veţi face? Veţi schimba lumea cu 
o mostră de ADN provenind de la un cadavru vechi de 
unsprezece mii de ani? 

— Exact astfel vom proceda! a spus Frost şi a făcut 
un semn către supercomputere. Până acum, ele au 
lucrat cu simulări, oferind un milion sau chiar un 
miliard de variaţiuni ale aceluiaşi lucru. Însă, fără o 

mostră de ADN pur, neatins, care să fie utilizat ca 
bază, nu exista posibilitatea de a şti care era cea 
potrivită. Cu timpul, până şi ADN-ul nostru s-a 
modificat într-o oarecare măsură, iar noi suntem cei 
mai apropiaţi de atlanţii pursânge din lumea modernă. 
Dar acum... s-a uitat spre camera cu ferestre 
întunecate - acum ştiu exact care sunt acele 
modificări. Şi am reuşit să ţin seama de ele. 

— Să ţineţi seama, dar în ce sens? 

— In sensul de a reface lumea aşa cum era - şi cum 
ar fi trebuit să fie mereu. O lume în care atlanţii să-şi 
reia locul ca domnitori fireşti asupra umanităţii, 
pentru a o conduce spre noi culmi, fără să mai fie traşi 
înapoi de masele inutile şi neproductive. 

Urmat de Kari, a traversat laboratorul. Aproape fără 
să vrea, Nina i-a urmat, incapabilă să priceapă ceea ce 
zicea Frost. Oare înnebunise? Vorbele lui păreau la fel 
de demente ca şi acelea ale lui Qobras! 

— lată ce mi-a permis să creez descoperirea 
adevăratului ADN al atlanţilor, a continuat el, făcând 
semn către un dulap cu pereţi din sticlă, izolaţi cu 
garnituri groase de cauciuc. Era una dintre variantele 
pe care le simulaseră computerele - dar până acum nu 
aveam cum să ştiu dacă aceea era cea corectă. 

Nina a privit în interiorul dulapului, observând un 
şir de cilindri din sticlă şi oţel, plini cu un lichid 
incolor. 

Şi-a dat seama că nu erau umpluţi cu apă. 

— Ce este acolo? a întrebat, cu o senzaţie de 
nelinişte. 

— Ceea ce se află acolo face parte din acţiunea 
Trident, aşa o numesc eu. Cea mai puternică armă a 

lui Poseidon. Fiecare dintre recipientele de acolo 
conţine, în suspensie, un virus modificat genetic. 

Nina s-a retras instinctiv din dreptul geamului opac. 

— Poftim? 

— Nu există nici un motiv de teamă, a asigurat-o 
Kari. Cel puţin pentru noi. 

— Cum adică, pentru noi? 

— Noi suntem imuni, a precizat Frost, ori, mai bine 
zis, virusul este inofensiv pentru noi. A fost modificat 
în aşa fel încât nu poate ataca secvenţa genetică unică 
existentă în ADN-ul atlanţilor, chiar dacă aceasta a 
suferit mutații. Însă pentru cei care nu posedă 
respectiva secvenţă ADN... el este sută la sută mortal. 

Nina a avut senzaţia că în încăpere nu mai era nici o 
moleculă de aer. 

— Dumnezeule, a rostit ea pe nerăsuflate. Aţi 
înnebunit? Nu, nu este nevoie să-mi răspundeţi - chiar 
nu sunteţi sănătoşi. 

— Nu, Nina, te rog să ne asculţi, a implorat-o Kari. 
Ştiu că îţi vine greu să accepţi aşa ceva, însă în 
adâncul sufletului, dacă priveşti dincolo de 
condiţionarea ta socială, ştii că noi avem dreptate. 
Lumea este dată peste cap, iar situaţia se înrăutăţeşte 
- singura modalitate de a o împiedica să treacă 
dincolo de punctul din care nu mai există posibilitatea 
de întoarcere este ca noi să restabilim domnia elitei 
atlanţilor. 

— Socotind că genocidul reprezintă ceva rău nu e 
totuna cu programarea socială! a protestat Nina. 
Vorbiţi serios spunând că plănuiţi să eliminaţi optzeci 
şi patru la sută din rasa umană? Asta înseamnă 
aproape cinci miliarde şi jumătate de oameni! 

— Este un lucru necesar, a subliniat Frost. Dacă nu 
vom proceda aşa, umanitatea va fi sufocată de 
propriile sale deşeuri. Cei inutili ne vor domina 
numeric în proporţie de o sută la unu şi vor consuma 
toate resursele disponibile până ce acestea vor 
dispărea. În urma intervenţiei noastre, cei înzestrați 
cu calităţi de lider vor reuşi să reconstruiască lumea 
aşa cum ar fi trebui să fie. Fundaţia Frost îi va uni pe 
supraviețuitorii din întreaga lume. 

Nina s-a tras încet înapoi. 

— Iar dumneavoastră veţi fi la conducere, adevărat? 
Chiar că v-aţi pierdut minţile. Mai bine aţi vorbi 
despre oameni, nu despre deşeuri! Şi când plănuiţi să 
declanşaţi mica dumneavoastră apocalipsă? 

Frost i-a aruncat un zâmbet sumbru. 

— Eu nu plănuiesc nimic, doctor Wilde. În prezent, 
acționez în această privinţă. 

Senzaţia de lipsă de aer a revenit. 

— Poftim? 

— Pe pista aflată dincolo de fiord e gata de zbor un 
avion de transport Airbus A380. Va decola peste un 
sfert de oră şi se va îndrepta întâi spre Paris, apoi 
spre Washington. În timpul zborului, va dispersa în 
aer virusul Trident pe deasupra Europei, apoi în zona 
curenților rapizi din zona Atlanticului de Nord şi, în 
cele din urmă, deasupra zonei estice a Statelor Unite. 
Previziunile noastre arată că în mai puţin de o lună 
virusul va ajunge în toate zonele populate ale planetei. 
Toţi cei care nu posedă genomul atlanţilor vor fi 
infectați. 

— Şi ce se va întâmpla după aceea? a întrebat Nina 
în şoaptă. 

— După aceea... 

Frost s-a apropiat de camera de izolare, unde a 
acţionat nişte butoane de pe un tablou de comandă. 
Ferestrele opace s-au  depolarizat, devenind 
transparente. 

— lată ce se întâmplă. g 

Abia îndrăznind să se uite, Nina a înaintat încet. In 
fața ochilor i-a apărut interiorul camerei. O celulă albă 
în care se găseau doar un scaun de toaletă din oțel 
inoxidabil şi un pat scund, pe care zăcea întins... 

Îngrozită şi-a pus palmele peste gură. 

— Jonathan... 

Philby se holba spre tavan fără să vadă nimic, iar 
globii oculari erau înroşiţi de vasele de sânge sparte. 
Pielea, care căpătase o culoare cenuşie, îi era 
lipicioasă, iar pieptul abia i se mai ridica la fiecare 
respiraţie chinuită. 

— A fost infectat ieri, a spus Frost pe un ton 
nepăsător, care a făcut-o pe Nina să simtă că-i 
îngheaţă sângele în vene. Virusul Trident atacă 
sistemul nervos vegetativ, blocând organele. Dacă îşi 
face efectul aşa cum anticipează simulările, va muri 
peste şase ore. 

— Vai, Doamne... a făcut ea şi s-a întors cu spatele, 
îngreţoşată. Nu-l lăsaţi să moară astfel. Vă rog, aţi 
demonstrat ce v-aţi propus - acum administraţi-i 
antidotul, sau vaccinul, ceea ce trebuie. 

— Nu există vaccin. Aşa ceva ar infirma scopul pe 
care mi l-am propus. După eliberare, virusul va 
acţiona în sensul în care a fost creat. Singurul leac 
este moartea. 

— Nina, a zis Kari cu glas scăzut, a căpătat exact ce 

merita. Ne-a trădat - şi te-a trădat şi pe tine. [i-a 
vândut părinţii lui Qobras. Şi se pregătea să-ţi facă şi 
ție acelaşi lucru. Nu ţi-a fost prieten - ţi-a purtat 
oarecum de grijă pentru că se simţea vinovat. 

— Nimeni nu merită aşa ceva. 

Kari a dat să-i pună mâna pe umăr, dar ea s-a ferit 
cu un gest furios. 

— Să nu mă atingi. 

— Nina... 

S-a răsucit cu faţa spre ei, furioasă. 

— Credeţi că voi fi alături de voi în această acţiune 
de... genocid? Dumnezeule! E demenţă! Acesta ar fi 
cel mai mare râu făptuit în întreaga istorie. Ce fel de 
fiinţă credeţi că sunt? 

— Eşti una dintre noi, a insistat Kari. 

— Nu, nu sunt ca voi! Nu vreau să particip la aşa 
ceva! 

— Păcat, a făcut Frost cu răceală. Asta pentru că ne 
găsim într-o situaţie în care ori eşti alături de noi... ori 
ni te opui. 

— Bineînțeles că mă opun! 

— Atunci vei muri, a zis şi a dus mâna spre un 
buzunar interior al hainei. 

Urmărindu-l cum scoate un pistol lung şi argintiu, 
Nina a simţit că timpul se scurge mai încet. Arma 
sclipitoare s-a întors, iar ţeava s-a îndreptat exact spre 
pieptul ei. Ar fi vrut să se răsucească pe călcâie şi să 
fugă de acolo, însă descumpănirea şi şocul au făcut-o 
să rămână locului, paralizând-o. A văzut tendoanele de 
pe dosul mâinii lui Frost încordându-se, degetul 
arătător fiind gata să apese pe trăgaci până la capăt... 

— Tată! Nu! 

Kari i-a împins braţul exact în momentul în care a 
pornit glonţul. Acesta a trecut şuierând pe lângă Nina, 
lovind peretele din spatele ei. A încercat să ţipe, dar 
nu a reuşit să scoată decât un icnet mut. 

Pe faţa lui a apărut o expresie de furie abia 
stăpânită, moment în care Kari a început să-i 
vorbească în norvegiană pe un ton rugător. Apoi 
starea de furie s-a mai domolit. 

— Doctor Wilde, fiica mea tocmai ţi-a salvat viaţa. 
Deocamdată. 

— Nina, te rog, a început Kari, vorbind repede, îmi 
dau seama că te simţi copleşită de toate acestea, dar 
te rog să mă asculţi cu atenţie. Te cunosc, ştiu că eşti 
de-a noastră şi că gândeşti la fel ca noi, nu înţelegi? 
Dacă te alături nouă, vei putea avea orice, totul. Te 
rog, gândeşte în mod raţional. 

— Raţional? a exclamat ea. Plănuiţi să exterminați 
aproape toată rasa umană şi îmi cereţi mie să fiu 
rațională? 

— E inutil, a spus Frost. Mi-am dat seama că va 
reacţiona astfel când a refuzat să-l ucidă pe Qobras. A 
fost îndoctrinată prea puternic de societatea în care 
trăieşte. Nu-şi va schimba părerile. 

— Ba da, a insistat Kari, în glasul căreia a apărut o 
umbră de disperare. Sunt convinsă că va trece de 
partea noastră. _ 

— Prea bine, a rostit el în cele din urmă. li acord 
răgaz până la prima eliberare a virusului. Dacă refuză 
să-şi schimbe părerea... atunci tu o vei omori. 

Kari a rămas fără grai. 

— Nu, tată. Nu pot... 

— Ba da, a insistat el, cu faţa împietrită. Vei putea. 

Mă înţelegi, Kari? 

— Da, tată, a încuviinţat ea, plecându-şi fruntea. 

— Bine. Atunci du-o la avion. 

— La avion? a întrebat, uitându-se derutată la el. 

— Pilotul îţi va preciza momentul în care trebuie să 
eliberezi virusul. Presupun că vrei să-i laşi la 
dispoziţie timpul necesar pentru a face alegerea 
potrivită, da? 

Kari a confirmat cu o mişcare din cap. 

— Înseamnă că veţi şti amândouă cât mai e până la 
final. Dacă refuză să-şi schimbe părerea, o ucizi şi îi 
arunci cadavrul în apă. 

Continuând să ţină arma îndreptată spre Nina, Frost 
s-a dus la un telefon şi a format un număr. 

— Securitatea, sunt Frost. Trimiteţi doi oameni la 
laboratorul Trident ca să le însoţească pe fiica mea şi 
pe doctor Wilde până la aeroport. Doctor Wilde este în 
stare de arest - vreau să fie încătuşată. Dacă încearcă 
să evadeze, împuşcaţi-o. 

A aruncat o privire spre Kari. 

— Chiar dacă fiica mea vă va interzice, a adăugat. 
Acesta este ordinul meu. 

Apoi a aşezat receptorul în furcă. 

— Şi vrei să-ţi fiu recunoscător pentru asta? a spus 
Nina cu dispreţ. 

— Să-i fii recunoscătoare lui Kari. Dar foarte 
recunoscătoare. Doar mulţumită ei eşti încă în viaţă. 

Uşa glisantă s-a deschis şi în sală au pătruns două 
gărzi în uniformă, având mâinile pe arme. Nina nu a 
opus rezistenţă decât prin privirea plină de ură 
aruncată lui Frost când, cu mâinile l-a spate, i s-au pus 
cătuşe la încheieturi. 

— Coborâţi la Paris şi folosiţi unul dintre avioanele 
companiei la întoarcere, i-a zis lui Kari. Doctor Wilde? 

— Ce mai e? s-a răstit ea. 

— Sper să ai suficientă minte să te răzgândeşti şi să 
fii în avion cu Kari la întoarcere. 

Nina a tăcut şi curând uşa s-a închis în urma ei. 


Chase s-a uitat pe parbrizul cabinei de comandă. 
Privea la Ravnsfjord. 

S-a grăbit să ajungă în cabina pasagerilor. 

— Încă ceva! i-a spus el lui Starkman, în timp ce-şi 
fixa firul de eliberare al paraşutei de şina aflată pe 
tavan. Unii dintre oamenii aceştia sunt civili. Simplul 
fapt că lucrează pentru Frost nu-i face în mod automat 
ţinte - trageţi doar în cei care îndreaptă arma spre 
voi. 

— Ai rămas acelaşi băiat bun, care nu vrea să facă 
rău, nu-i aşa, Eddie? 

— Nu-mi surâde să ucid oameni care nu merită. 

— Dar dacă dăm de avocaţi ai corporației? 

— E tentant... dar nu! Gata, pregătiţi-vă toţi de salt. 

Chase a apăsat butonul care comanda rampa din 
spatele avionului, care cobora cu repeziciune. Imediat 
după ce aceasta a început să se lase jos, a pătruns 
vântul îngheţat, aducând cu sine şi şuieratul aproape 
asurzitor al motoarelor. Clădirile de birouri au defilat 
pe dedesubt: se apropiau cu repeziciune de casa lui 
Frost, care domina totul de pe vârful piscului, dincolo 
de ea fiind laboratorul de biologie. 

Avionul a zburat mugind la doar treizeci de metri pe 
deasupra casei, apoi distanţa faţă de sol a crescut 
vertiginos. Altitudinea minimă la care funcționau 

paraşutele era de optzeci de metri, iar terenul dintre 
casă şi laborator era suficient de jos... 

— Săriţi! 

Chase s-a aruncat primul. Paraşuta a ieşit exploziv 
din sac imediat ce a tras puternic şnurul de 
declanşare. La o altitudine atât de redusă, dacă nu se 
desfăcea perfect, săritorul risca să se zdrobească de 
pământ înainte de a mai apuca să facă vreo altă 
manevră. 

Cădea cu viteză spre terenul presărat cu iarbă, 
zăpadă şi bolovani, dar a avut vreme să vadă şi un 
automobil care se îndrepta spre podul care traversa 
fiordul... 

Brusc, a simţit decelerarea, deoarece i s-a deschis 
paraşuta cu un pocnet şi i-a smucit hamul prins strâns 
peste piept. 

S-a pregătit, încordându-şi muşchii... 

Buuf! 

A avut parte de o aterizare din care s-a ales cu 
vânătăi, pentru că paraşuta abia dacă reuşise să îi 
frâneze coborârea până la o viteză absolut sigură. A 
trecut peste şocul impactului cu solul, apoi s-a eliberat 
de paraşută şi a verificat poziţia în care se găsea. 
Ceilalţi paraşutişti aterizau în jurul lui, lovindu-se 
puternic de pământ. A sperat că oamenii lui Starkman 
ştiau ce îi aştepta. Cel care ar fi ratat aterizarea era 
un om pierdut - ceilalţi nu aveau vreme şi nici forţa 
numerică necesară pentru a-i recupera şi transporta 
pe răniţi. 

După ce şi-a lansat pasagerii, aparatul C-123 a 
descris un viraj brusc, înălţându-şi botul şi accelerând 
pentru a căpăta altitudine, ridicându-se deasupra 

fiordului. 

Dinspre marginea fiordului a ţâşnit o linie de fum, 
urma lăsată de un proiectil antiaerian Stinger care se 
îndrepta spre ţintă... 

Care a explodat! 

Aparatul Provider a pierdut o aripă, smulsă de norul 
arzând de combustibil, apoi, neajutorat, s-a răsucit în 
şurub spre valea cu versanţi abrupți, izbindu-se de 
peretele de piatră şi destrămându-se cu vuiet, 
devenind o minge de foc. 

— La naiba! a strigat Starkman. 

— Se pare că ne vom întoarce acasă pe jos, i-a 
strigat Chase. 

Debarasat de paraşută şi-a pregătit arma, o puşcă 
automată Heckler and Koch UMP-45. 

— În fine! Haideţi să alungăm îngheţul“! 


28 


Aflată în Mercedes, Nina s-a uitat îngrozită cum 
avionul a plonjat spre un versant al fiordului şi a 
explodat. 

— Iisuse! 

— Sunt oamenii lui Qobras - sigur ei au venit! a 
strigat Kari. Îşi încearcă ultima şansă! 

— Bravo lor! a spus Nina şi s-a răsucit să se uite pe 
lunetă. 

Paraşutiştii coborâseră până la ultimul pe sol. 

— Sper să arunce în aer tot ce există aici, împreună 
cu tatăl tău! 


4 Joc de cuvinte: frost înseamnă „îngheţ”, „ger” (n. tr.). 

Pleosc! 

A rămas împietrită. Kari o lovise. Arsura de pe obraz 
nu era atât de dureroasă pe cât de umilitoare, dar 
tocmai acest lucru a făcut ca efectul să fie mai 
puternic. 

În timp ce Mercedesul se apropia de pod, Kari a dat 
ordine prin telefon: 

— Alertaţi centrul de securitate şi anunţaţi-i că 
avem paisprezece intruşi care se îndreaptă spre 
laboratorul de biologie. lar tu, a adăugat ea, 
adresându-se şoferului, du-ne mai repede la avion! 


— Să-l topim pe Frost? a întrebat Starkman, mirat, 
în timp ce gonea alături de Chase, conducând echipa 
spre laborator. De când aştepţi să zici asta? 

— Încă din Tibet, a recunoscut el şi a privit în jur, 
evaluând situaţia tactică. 

Terenul deschis nu oferea protecţie - nici oamenilor 
lui Frost, nici celor ai lui Starkman. Clădirile îi puteau 
proteja pe duşmani, dar va fi uşor să îi surprindă din 
flancuri. 

Proiectilul Stinger fusese lansat din clădirea de pază 
situată în colţul dinspre nord-vest al ansamblului. 
Dacă existau şi alte arme grele, sigur le păstrau acolo. 

— Jason! Şase oameni, acoperiţi-ne! 

A făcut un gest către clădirea de pază. Starkman a 
confirmat printr-o mişcare a capului şi a transmis 
ordinul. 

Echipa de şase s-a desprins din grupul principal. 
Chase a înaintat cu rapiditate către intrarea în 
laborator. Acesta nu avea multe ieşiri - în afara uşilor 
principale şi a intrării de siguranţă, singurele căi de 

acces sau ieşire erau scările de incendiu şi rampa care 
ducea spre parcarea subterană. lar asta însemna că 
locul cel mai potrivit pe unde puteau ieşi forţele lui 
Frost era... 

Uşile întunecate ale intrării principale s-au deschis 
brusc, iar gărzile în uniformă s-au năpustit. Inarmate 
cu puşti MP-7 şi muniţie capabilă să perforeze vesta 
antiglonţ, la fel ca aceea folosită de Chase în Tibet. 

— Foc! a strigat el, aruncându-se la pământ şi 
îndreptând puşca spre duşmani. 

Starkman şi cei şase oameni ai lui l-au imitat. 
Fațada laboratorului a explodat într-un nor de praf 
când gloanţele de calibru 11,48 mm au început s-o 
măture. Uşile au zburat în ţăndări negre, iar sângele 
s-a amestecat cu cioburile de sticlă în momentul în 
care o parte dintre gărzi au căzut secerate. 

Din stânga lui Chase s-au auzit alte împuşcături de 
MP-7 şi curând a văzut un alt grup de gărzi ieşind în 
goană din clădirea pazei. Aceştia erau mai bine 
pregătiţi decât camarazii lor şi beneficiau de o 
acoperire mai bună, ascunzându-se după zidurile care 
mărgineau treptele. 

Cea de-a doua echipă a lui Starkman se găsea la 
aproximativ treizeci de metri de ei. Se împărţiseră în 
două grupuri de câte trei, unul aruncându-se la 
pământ pentru a-i oferi celuilalt foc de acoperire, 
astfel încât acesta să ajungă la cea mai apropiată 
clădire. 

Forţele de securitate au răspuns cu foc, încercând 
să îi surprindă pe atacatorii care alergau înainte de a 
apuca să se adăpostească. Una dintre gărzi a ridicat 
capul prea sus peste zid, iar o porţiune din ţeastă i-a 

fost spulberată de un glonţ de 11,48 mm; sângele şi o 
parte din creier i-au sărit în aer, în timp ce omul a 
căzut pe spate. 

Însă ceilalţi au continuat să tragă. 

Unul dintre oamenii care alergau a căzut după ce s- 
a ales cu răni multiple, care au înflorit sângeriu pe 
pieptul lui. Camarazii lui nu au rărit deloc paşii, 
ajungând la clădire şi azvârlindu-se la adăpost. 

Gărzile au deschis foc împotriva celor întinşi la 
pământ. Gloanţele care izbeau solul cu forţă aruncau 
bulgări în aer. Chase a văzut apoi o linie de ţărână 
azvârlită apropiindu-se ca un şarpe de pradă, dar nu 
avea cum să-i avertizeze. 

Sângele roşu a ţâşnit în aer, împreună cu particule 
din solul răscolit. 

Gărzile şi-au redirecționat focul, încercând să îi 
lichideze pe ceilalţi aflaţi la pământ. 

Aruncate cu precizie de echipa care reuşise să se 
adăpostească după clădire, două grenade au descris 
arce de cerc prin aer. Au explodat deasupra scării, la 
înălţimea capului, împroşcând gărzile cu schije 
ucigătoare. Pe o rază de zece metri, cele două unde de 
şoc au spart ferestrele. 

— Uşile principale! a strigat Chase, pornind ca 
săgeata spre intrare. 

Starkman şi ceilalţi l-au urmat, desfăşurându-se ca 
să asigure acoperirea. 

Chase a ajuns la uşile distruse, s-a lipit de una 
dintre ele şi a aruncat o privire în interiorul clădirii. 
Având forma unei potcoave, pupitrul recepţiei era 
părăsit; paznicul care stătea acolo zăcea mort la 
podea. Nu a mai văzut pe nimeni, nici din forţele de 

securitate, nici dintre civili. 

Starkman a ocupat o poziţie de cealaltă latură a 
uşilor. Chase a pătruns în hol, sprijinit de un alt 
american. Dincolo de pupitru se găsea intrarea în 
coridorul central, având acoperiş de sticlă; într-o 
latură se aflau scări care duceau în sus şi în jos. 

O uşă s-a deschis şi Chase a scos imediat arma. 
Tânăra blondă care ieşea a îngheţat de spaimă când l- 
a văzut. 

— Bună, a zis el, făcând un semn spre Starkman să 
nu tragă. Vorbeşti englezeşte? 

Cu ochi mari de teamă, ea a confirmat din cap. 

— Bine. leşi din clădire. O să izbucnească un 
incendiu. Ei, mai curând o explozie, dar... 

A observat în apropiere o alarmă de incendiu pe zid. 

— Mai este cineva înăuntru? 

Prea înspăimântată pentru a vorbi, femeia a preferat 
să dea din cap. 

— Bine, spune-le să iasă. Şi să alerge cât îi ţin 
picioarele. 

Apoi, folosindu-se de patul armei, a spart geamul 
care acoperea butonul de alarmă. Sirenele au început 
să urle. Chase s-a crispat auzind mugetul - îl 
împiedica să detecteze paşii gărzilor în caz că acestea 
s-ar fi apropiat - dar cu cât civilii ieşeau mai repede 
din clădire, cu atât mai bine. 

Pentru că, peste câteva minute, avea să devină o 
amintire. 

A trecut de uşă - ţinând arma îndreptată spre 
oamenii care ieşeau în fugă, dacă vreunul ar fi fost 
înarmai - şi a izbit cu piciorul în următoarea. Un post 
de pază. Părăsit. 

Ştia însă că undeva în clădire mai existau şi alţi 
angajaţi de-ai lui Frost. 

Starkman şi ceilalţi oameni ai lui au pătruns în hol 
în timp ce civilii ieşeau în grabă. 

— Plasaţi încărcăturile aici! a strigat Chase ca să 
acopere hărmălaia făcută de alarma de incendiu, 
făcând semn către uşa pe care fugiseră angajaţii lui 
Frost. Asiguraţi-vă mai întâi că au ieşit toţi civilii. 

— Situaţia se cam încurcă! s-a plâns Starkman. 

Oamenii aflaţi la etajul superior se grăbeau să 
coboare scările. 

— Dacă printre civili se amestecă şi gărzi... 

— Atunci, ţinteşti! Sper că voi, americanii, mai ştiţi 
să trageţi, da? 

I-a aruncat lui Starkman un surâs sarcastic şi s-a 
adăpostit apoi în spatele pupitrului, supraveghind 
scările şi coridorul central, în vreme ce angajaţii 
laboratorului treceau în goană prin hol. Oameni de 
ştiinţă, tehnicieni... 

Dar şi gărzi! Prin mulţime începeau să se zărească 
arme MP-7... 

Chase a sperat în sinea lui că civilii vor avea 
inspiraţia de a se ghemui. A tras o rafală de trei 
gloanţe, ţintind sus în mod deliberat, după care s-a 
aruncat la pământ. Oamenii din mulţime au început să 
tipe. Prin hol au răsunat împuşcături de MP-7, iar 
tăblia de marmură scumpă a pupitrului recepţiei a fost 
spartă de gloanţele capabile să străpungă şi veste 
antiglonţ. 

S-au auzit şi alte bubuituri, ceva mai grave, 
provenite de la arme UMP, semn că trăseseră 
Starkman şi oamenii lui. Alte ţipete, după care 

schimbul de focuri a încetat. Chase s-a uitat peste 
pupitru şi a văzut cu uşurare că fuseseră nimerite 
doar gărzile. 

— Ai avut dreptate, a spus Starkman. Treaba cu 
ţintitul chiar funcționează! 

Chase a zâmbit, apoi le-a făcut semn oamenilor de 
pe scară să se îndrepte spre uşi. 

— Toată lumea afară! Jason, mergeţi şi plasați 
încărcături şi pe coloanele de sprijin din parcare - 
putem astfel să îngropăm locul în pământ! 

— Dar tu ce faci? 

A făcut semn din cap către coridorul central. 

— Frost păstrează virusul în zona de control - 
trebuie să prăbuşim întregul munte ca să ne asigurăm 
că va rămâne închis acolo. 

— Ideea mi se pare bună. Te acopăr eu. Aristides, 
Lime, cu mine, a ordonat el - ceilalţi, plasați 
încărcături în subsol, apoi ieşiţi. 

Chase a verificat coridorul. A văzut şi alţi civili care 
încercau să scape din clădire. 

— Haideţi! 

A fugit pe coridor, urmat de Starkman şi de ceilalţi. 

Cum era de aşteptat, la vederea celor patru bărbaţi 
înarmaţi şi purtând veste antiglonţ care se repezeau 
spre ei, bărbaţii şi femeile care veneau din direcţie 
opusă s-au speriat şi au încercat să se dea din calea 
lor, ghemuindu-se pe lângă pereţi. 

— leşiţi din clădire! a urlat la ei. Mergeţi! 

— Avem companie! a strigat Starkman, făcând semn 
cu mâna spre coridor. 

Chase a văzut doi oameni în uniformă ghemuindu-se 
în spatele postului de securitate de la celălalt capăt, 

care tocmai ţinteau... 

S-a azvârlit în lateral, după care o rafală de gloanţe 
a zburat de-a lungul coridorului, nimerindu-l pe un 
lucrător care rămăsese prins în mijlocul pasajului, 
paralizat de spaimă şi indecizie. 

— La naiba! a scuipat el printre dinţi. 

Civilii  forfoteau deznădăjduiţi pe coridor, 
împiedicându-l să tragă, iar gărzilor nu le păsa că 
făceau victime în rândul acestora. 

O rană sângerândă a explodat în umărul unei femei 
aflate la câţiva paşi de Chase, iar în cădere, câteva 
picături de sânge i-au sărit pe faţă. 

Nu avea de ales. 

A ridicat puşca şi a tras o rafală spre postul de pază, 
străduindu-se să nu nimerească vreun civil panicat. 
Gărzile s-au ghemuit când gloanţele au început să 
plouă în jurul lor. 

— Foc de acoperire! a cerut. 

Un bărbat a încercat să treacă în fugă pe lângă el; l- 
a prins şi a arătat spre femeia rănită. 

— Scoate-o de aici! 

Ingrozit, omul a dat din cap, apoi a dus-o târâş pe 
femeie de-a lungul coridorului. 

Chase a tras încă o rafală ca să le facă pe gărzi să 
stea la pământ, apoi a ţâşnit de-a lungul coridorului, 
rămânând pe o latură ca să îi ofere lui Starkman 
posibilitatea de a trage. A făcut un salt peste un 
bărbat care stătea făcut ghem în pragul unei uşi şi a 
observat că uşile masive ale primei ecluze nu erau 
departe. 

Focul din spatele lui a fost susţinut de două puşti, în 
loc de trei, apoi de numai una, cât ceilalţi au 

reîncărcat armele. Oamenii lui Frost aveau să 
interpreteze acest lucru drept o invitaţie de a se ridica 
pentru a riposta. Şi, intr-adevăr, unul dintre ei a sărit 
în picioare dinapoia pupitrului, având puşca MP-7 
pregătită... 

Însă a fost azvârlit înapoi spre zid, cu sângele 
ţâşnind în toate părţile; Chase descărcase în el 
cartuşele pe care le mai avusese în încărcător. 

A făcut un plonjon, aruncând încărcătorul gol chiar 
înainte de a atinge podeaua lustruită. 

Apoi a sărit în picioare şi cel de-al doilea. 

Chase ar mai fi avut nevoie de trei secunde pentru a 
reîncărca. 

Celălalt l-a văzut şi a îndreptat ţeava puştii spre el. 

Pe neaşteptate, capul lui a făcut o mişcare bruscă 
spre spate, pentru că o singură împuşcătură trasă de 
Starkman l-a nimerit drept în frunte. 

Chase s-a uitat peste umăr şi i-a văzut pe cei trei 
alergând către el. Şi-a încărcat arma, apoi s-a ridicat. 

— Frumoasă lovitură. 

— Da, într-adevăr, foarte frumoasă, s-a auzit o voce. 

Chase s-a răsucit. 

Frost! 

A tras spre silueta aflată de cealaltă parte a uşilor în 
acelaşi timp cu Starkman, iar armele lor, puse pe foc 
automat, au dezlănţuit o cumplită forţă de foc asupra 
geamului. 

Bing. Bing. 

Gloanţele turtite au căzut inofensive pe podeaua de 
la baza uşii. Armura de aluminiu transparent nici 
măcar nu era zgâriată. 

— Fir-ar a naibii de treabă! a bombănit Starkman. 

Frost a făcut un pas în faţă. Glasul lui era transmis 
printr-un difuzor plasat sub cititorul de amprente. 

— Domnule Chase. Trebuie să recunosc, mă 
surprinde să te văd din nou. 

— Îmi erai dator cu ceva, a răspuns el, căutând din 
ochi vreo modalitate de a deschide uşa. 

O fi existând vreo comandă secretă la postul de 
pază... 

— Nu te mai deranja, i-a zis Frost, parcă ghicindu-i 
gândurile. Această secţiune a laboratorului este 
izolată perfect. Nu există nici o modalitate de a 
pătrunde aici. 

— Poate că nu vom reuşi să pătrundem, dar o să mă 
asigur că tu nu o să mai ieşi de acolo, a spus 
Starkman. 

A desfăcut unul dintre pachetele legate la centura 
lui şi i-a scos conţinutul. 

— Aici e CL.-20. Un kilogram. O să-ţi dărâmăm 
muntele în cap, aşa cum ai încercat şi tu în Tibet. 

— Vă urez noroc, a făcut Frost şi s-a mulţumit să 
Trânjească, apoi le-a întors spatele şi dat să se 
îndepărteze. 

— Frost! a strigat Chase. Unde e Nina? 

Celălalt s-a oprit şi a aruncat o privire peste umăr. 

— Doctor Wilde este cu fiica mea. Kari m-a convins 
să o las în viaţă - speră că o va convinge să înţeleagă 
şi să ni se alăture înainte de eliberarea virusului. 

— Şi când se va întâmpla asta? 

— Depinde cât timp îi trebuie avionului să ajungă la 
altitudinea de zece mii de metri. 

Chase şi Starkman au schimbat priviri şocate. 

— Da, operaţiunea este în desfăşurare. Ai venit prea 

târziu, domnule Starkman. Qobras nu a reuşit să mă 
oprească şi la fel ai păţit şi tu. N-ar strica să mai 
reflectezi... până vei muri. Ceea ce, indiferent de ce 
vei face, se va întâmpla în următoarele douăzeci şi 
patru de ore. Adio, domnilor, le-a zis, chicotind 
dispreţuitor, apoi s-a îndepărtat. 

Al doilea set de uşi s-a închis, cu un aer de finalitate, 
în urma lui. 

De furie, Starkman a mai tras o rafală în uşă, care a 
rămas neatinsă. 

— Ticălosul! 

— Nimic nu urăsc mai mult decât ticăloşii cu ifose, a 
adăugat Chase. 

— Crezi că a minţit? În legătură cu virusul, vreau să 
spun. 

— Am mai avea o şansă dacă avionul încă nu a 
decolat. Dacă şi-a luat zborul, am ars-o şi, cu noi, 
întreaga lume. În orice caz... 

A scos încărcăturile de CL-20. 

— Să facem ce ne-am propus de la început - să 
aruncăm în aer locul ăsta nenorocit. 


Mercedesul a oprit sub aripa masivă a avionului 
Airbus A380. Având motoarele pornite şi mergând la 
ralanti, uriaşul avion de transport aştepta în zona de 
staţionare din faţa hangarului. Kari a împins-o pe Nina 
pe treptele scării de îmbarcare, urmată de cele două 
gărzi. 

A380 are trei punți; pe un model de avion de linie, 
etajul mijlociu, cel în care au intrat ele, ar fi fost cel de 
dedesubt dintre cele două destinate pasagerilor, însă 
toate cele trei niveluri ale versiunii de transport erau 

proiectate pentru mărfuri. Au pătruns în cabina 
echipajului. Uşa din partea din spate dădea spre un 
compartiment. Nina a privit înăuntru. Cam o treime 
din puntea lipsită de geamuri era ocupată de lăzi şi 
containere. 

Şi-a dat seama că undeva între acelea se găsea 
virusul care aştepta să fie eliberat... 

O scară abruptă ducea spre puntea superioară. Kari 
a îndemnat-o pe Nina să urce. Se aştepta să vadă un 
alt spaţiu uriaş de depozitare, dar a rămas uşor 
surprinsă când a pătruns într-o cabină luxoasă. 

— Tata a instalat aici un birou privat, i-a explicat 
Kari şi i-a desfăcut cătuşele. Te rog să iei loc. 

Privind în jur şi acţionând împotriva voinţei ei, Nina 
i-a dat ascultare. De o parte şi de alta a cabinei erau 
geamuri, iar uşa din capătul celălalt dădea probabil în 
compartimentul de marfă de la acel nivel. Pe biroul în 
formă de L se aflau un computer şi monitorul său, plus 
două telefoane încorporate în mobilier. 

Kari s-a aşezat pe o canapea de piele, chiar în faţa 
ei. Cele două gărzi nu le însoţiseră, rămânând în holul 
de jos. Nina s-a întrebat dacă ar fi fost capabilă să o 
învingă fizic pe norvegiancă şi să evadeze din avion 
înainte ca acesta să decoleze... dar a respins imediat 
ideea. Nu ar fi avut nici o şansă de a o învinge într-o 
confruntare fizică. 

— Nu-mi dau seama ce credeţi că veţi realiza, a spus 
ea. Dacă vă închipuiţi că voi fi alături de voi în ceea ce 
v-aţi propus... 

— Nu mă aştept să te alături nouă doar pocnind din 
degete. Ştiu că îţi este greu să accepti situaţia. Dar va 
trebui - pentru că aşa se va întâmpla. 

— Vă autoamăgiţi. Ba nu, sunteţi nebuni! Chiar 
credeţi în mod serios că aş vrea să am de-a face voi 
după aşa ceva? 

Kari a părut jignită. 

— Te rog, nu te mai purta astfel, Nina. Nu înţelegi? 
Eşti una dintre noi. Eşti o atlantă veritabilă, iar atlanţii 
au fost cei mai buni reprezentanţi ai umanităţii. Meriţi 
să te numeri printre conducătorii lumii. 

S-a ridicat şi a traversat cabina. Vreme de o clipă, 
Nina a crezut că voia să o pălmuiască din nou, însă 
Kari a îngenuncheat în faţa ei. 

— Nu vreau să te ucid, nu vreau! Spune că te-ai 
răzgândit - nici măcar nu este nevoie să fie adevărat. 
După ce totul se va schimba, voi şti că te vei adapta, 
că ţi-ai dat seama că noi am avut dreptate. Dar trebuie 
să zici aşa dacă vrei să rămâi în viaţă. 

— M-ai ucide chiar dacă aş fi cea mai bună dintre 
cei buni? a întrebat Nina în derâdere. 

— Nu pot să încalc voinţa tatei. Şi n-o voi face. 

Kari a încercat să o prindă pe de mâini, dar Nina şi 
le-a retras. 

— Doar o vorbă, asta e tot ce-ţi cer. Minţi! Te rog, 
nu-mi pasă! 

— Nici nu mă gândesc. 

Uruitul grav a crescut în intensitate, schimbându-şi 
şi tonul. Luminile au licărit, apoi avionul A380 s-a 
clintit din amorţeală şi a început să se deplaseze. 

— Prima şarjă de virus va fi eliberată la 
cincisprezece minute după decolare, a anunţat Kari, 
revenind pe canapea. Atât ai la dispoziţie ca să te 
răzgândeşti, Nina, te rog. Nu mă sili să te ucid. 

Trăind un sentiment de pierdere, Nina s-a întors să 

privească pe geam către peisajul de dincolo de fiord. 


În timp ce alerga spre ieşire alături de Starkman, 
Chase a auzit zgomotul unor schimburi intermitente 
de focuri. Ţinea puşca în mână, dar, odată afară, nu va 
avea timp să tragă în nimeni. Acum tot ce conta era să 
se îndepărteze cât mai mult de laborator. 

Au ţâşnit. Chase a văzut o mulţime de civili 
traversând în goană terenul deschis, iar la vreo şaizeci 
de metri depărtare două jeepuri albe Grand Cherokee 
blocau drumul. Câteva gărzi în uniforme se 
adăposteau înapoia lor, iar două cadavre zăceau pe 
sol, în apropiere. Gărzile trăgeau în cei doi membri 
supraviețuitori din echipa lui Starkman. 

Iar dincolo de fiord a văzut un avion deplasându-se 
lent către pista de decolare, un aparat de transport tip 
A380. 

Virusul era la bordul acestuia - poate mai exista o 
şansă de a zădărnici planul lui Frost. 

Iar la bordul lui se afla şi Nina. 

Nu avea timp să facă planuri. Gărzile din spatele 
maşinilor de teren îi văzuseră şi trăgeau în oamenii 
care fugeau îndepărtându-se de laborator. Chase a 
răspuns la atac folosindu-se de o singură mână, deşi 
era conştient că şansa de a nimeri pe cineva era 
aproape nulă - dar trebuia să-i sperie îndeajuns de 
mult cât să se îndepărteze de clădire. 

Lime, care alerga alături de el, s-a prăbuşit, lovit de 
un glonţ care i-a sfârtecat coapsa. Experienţa îl 
îndemna pe Chase să se întoarcă şi să-l ducă târâş 
până într-un loc sigur, însă acum nu mai exista o 
asemenea şansă. 

Încărcăturile de CL-20 urmau să explodeze în orice 
clipă... 


La un moment dat, Nina s-a uitat cu ochi goi spre 
clădirile îndepărtate care adăposteau laboratorul de 
biologie. Apoi, în următorul moment, a tresărit pe 
canapea, pentru că întregul complex s-a dezintegrat, 
numeroasele explozii pulverizându-l şi azvârlind tone 
de moloz la zeci de metri înălţime. Un nor învârtejit de 
praf a ţâşnit spre exterior, ca unda de şoc produsă de 
o bombă nucleară. 

— lisuse! a exclamat ea. 

Kari a sărit în picioare şi a dat fuga la un geam. 

— Vai, Dumnezeule! 

— Asta zic şi eu ultimă lovitură, a făcut Nina pe un 
ton triumfător. 

Aşadar oamenii lui Qobras reuşiseră! 

Apoi şi-a dat seama de adevăr. Nu mai avea nici o 
importanţă. 

Virusul fusese deja scos din laborator. Peste un sfert 
de oră va fi eliberat. Frăția distrusese altă ţintă decât 
trebuia. 


Simţind că urechile îi ţiuie cumplit, Chase s-a ridicat 
cu greu în picioare. A dus mâna la cap să se ferească 
de bucăţile de moloz mari cât grindina, care continuau 
să cadă din cer, apoi a privit în jur. 

Acum nimeni nu mai trăgea în el. Ambele jeepuri 
fusese izbite din lateral de suflu şi se răsturnaseră, 
strivindu-i pe cei care se ascunseseră după ele. 

Laboratorul era distrus aproape în întregime. 
Puținele secţiuni rămase erau sfârtecate şi nu se mai 

ştia ce reprezentaseră, zidurile stăteau zdrenţuite şi 
înclinate ca nişte dinţi bolnavi şi sparţi. Grinzi de oţel 
îndoite şi răsucite ieşeau de sub moloz. 

Chase a privit printre gene la norul călător de praf 
de beton şi a încercat să descopere daunele provocate 
zonei de izolare din subteran. Intrarea în aceasta era 
blocată de dărâmături. 

Insă nu ar fi luat mult să îndepărteze molozul - şi, 
spre groaza lui, a văzut că partea expusă a biroului lui 
Frost, situată ceva mai sus pe versant, rămăsese 
aproape intactă. Deşi crăpată şi plină de adâncituri, 
faţada fusese foarte puţin afectată - până şi ferestrele 
supravieţuiseră exploziei, ceea ce sugera că erau 
făcute din acelaşi material transparent ca şi ecluzele. 

Asta însemna că Frost şi virusul supravieţuiseră. 

Virusul... 

— La naiba! 

S-a uitat dincolo de fiord. Aparatul A380 continua să 
se deplaseze încet spre capătul estic al pistei. Ajuns 
acolo, avea să întoarcă pentru a accelera pe pista 
lungă, decolând şi îndreptându-se spre coastă pentru 
a începe să răspândească încărcătura ucigaşă. 

Aflat în apropiere, Starkman a scos un geamăt. 
Aristides era la câţiva metri în urma lui, rămas cu 
ochii deschişi în moarte. Chase s-a repezit la american 
şi l-a ridicat în picioare. 

— Hai, trezeşte-te! Virusul e în avion - încă îl putem 
opri! 

Starkman şi-a şters praful de pe faţă. 

— Eddie, se îndreaptă către locul de decolare şi a 
făcut un semn către podul ce unea malurile fiordului. 
Nu avem cum să ajungem acolo la timp. 

Chase a împuns cu degetul spre casă. 
— Ştiu unde găsim o maşină rapidă... 


Monitorul de pe birou a căpătat viaţă, aruncând o 
lumină pe faţa îngrijorată a lui Kari. 

— Doamnă Frost, s-a auzit o voce de femeie, sunteţi 
în legătură cu tatăl dumneavoastră. 

— Of, slavă Cerului! Credeam că ai murit. 

Din difuzoarele aflate în cabină s-a auzit vocea lui. 

— N-am păţit nimic. Zona de izolare a fost afectată 
nesemnificativ. 

— Au fost oamenii lui Qobras? Am văzut un grup 
paraşutându-se. 

— Erau Starkman şi... Edward Chase. 

Kari a înmărmurit. 

— Cum asta? Doar ai spus că l-a ucis Qobras. 

— Eddie! a exclamat Nina şi a alergat către birou. 
Adică e în viaţă? Ce s-a întâmplat, e teafăr? 

— N-ai face rău să-i reaminteşti doamnei doctor 
Wilde că încântarea ei de acum nu o ajută în nici un 
fel, a rostit Frost pe un ton acid. Chase a acţionat 
împreună cu Starkman împotriva noastră. 

Privind spre ecran, Kari s-a încruntat. 

— M-ai minţit! Dacă ştiai că nu murise... 

— Nimic nu mai contează, a întrerupt-o el. 
Important este că au dat greş. Încă deţinem culturile 
de viruşi în zona de izolare, iar Schenk şi-a pus în 
mişcare echipele de securitate ca să-i împiedice să 
treacă podul pentru a ataca avionul. Am crezut că 
Starkman şi Chase au murit - dar asta se va întâmpla 
oricum foarte curând. 

— Frumoase jucării, a zis Starkman, impresionat. 

El şi Chase se aflau în garajul din subsolul casei, 
având în faţă colecţia lui Kari de automobile şi 
motociclete. 

— Care e cea mai rapidă? Lamborghini sau 
McLaren? 

Chase a tras un foc în dulăpiorul în care se aflau 
cheile de contact ale vehiculelor. 

— Nu, avem nevoie de o decapotabilă - Ferrari. A 
arătat spre vehiculul stacojiu, un F430 Spider, 
observând că motocicleta de curse nu mai era în locul 
ei obişnuit, după care a căutat cheia potrivită. I-a fost 
uşor să o găsească - imaginea calului negru cabrat, pe 
fond galben, îi era cunoscută încă din copilărie, când 
visa o asemenea maşină. 

— Decapotabilă? De ce? 

— Pentru că va fi nevoie să deschid focul din ea. Pe 
drum ne vom confrunta cu gărzile - doar nu-ţi închipui 
că ne vor lăsa să trecem podul! 

I-a aruncat cheia lui Starkman. 

— Hai! Treci la volan! 

— Ce naiba pui la cale? a întrebat celălalt cât Chase 
a sărit pe scaunul din dreapta. 

— Încă nu ştiu, improvizez în funcţie de situaţie. 

— Mereu te crezi mare şi tare, nu? a zis el şi a urcat 
la volan, apoi a răsucit cheia în contact. 

Motorul maşinii a pornit cu un urlet aproape 
animalic. 

— Îţi închipui că o să dobori avionul doar cu o 
puşcă? 

— Nu vreau să-l dobor - Nina este la bordul lui. 

In fine, porneşte odată! 

Ferrariul a ieşit din garaj cu un scrâşnet de pneuri, 
pentru că Starkman a supraaccelerat. 

— Mamă! Ce sensibilă e! 

A încetinit şi a virat, îndreptându-se către uşa 
principală, care a început să se deschidă automat în 
vreme ce se apropiau de ea. 

— Ai de gând să o salvezi? Ce-o să faci, sari pe avion 
în timp ce decolează? 

— Dacă trebuie! a spus Chase şi s-a uitat la 
echipamentele pe care Starkman le avea în spate. Dă- 
mi pistolul cu ancoră. 

— Ai înnebunit, ce naiba? a obiectat el, dar i-a dat 
totuşi dispozitivul de escaladare. 

Uşa s-a ridicat suficient de mult cât să permită 
maşinii foarte joase să treacă. Apoi Starkman a apăsat 
pedala de acceleraţie, iar motorul a scos un urlet. 
Decapotabila a ţâşnit înainte ca glonţul. 

— Dumnezeule mare! 

— Mereu mi-am dorit una ca asta! a zis Chase, 
verificând dacă puşca automată era încărcată, după 
care a privit în faţă. 

Drumul pornind dinspre casă mergea în zigzag pe 
panta dealului, apoi se unea cu cel care ducea spre 
pod - unde fuseseră plasate două jeepuri Grand 
Cherokee pentru a bloca accesul. Dincolo de ele, la 
jumătatea podului se vedea un BMW X5. 

Starkman a arătat cu degetul; în spatele vehiculelor 
stăteau ghemuiţi oameni din forţele de securitate ale 
lui Frost. 

— Îmi pare rău că trebuie să-ţi spun, dar maşinile 
Ferrari nu sunt blindate! 

— Nici jeepurile! Eşti gata? 

F430 a efectuat ultimul viraj. 

— Gata, ca întotdeauna! 

Starkman a ridicat puşca în mâna stângă, ţinând 
volanul cu dreapta. Maşina s-a redresat, iar blocajul 
rutier improvizat a apărut drept în faţa lor... 

— Foc! 

Chase a deschis focul şi, în timp ce Ferrariul a 
accelerat, a rotit puşca spre jeepul aflat în dreapta, 
trăgând de la înălţimea ferestrei. Starkman a întins 
mâna în care avea arma până în afara maşinii şi a tras 
spre celălalt vehicul de teren, iar tuburile goale au 
fost aruncate în parbriz, scoțând clinchete. 

Jeepurile s-a legănat sub forţa atacului, geamurile 
le-au explodat şi părţile laterale au fost ciuruite de 
gloanţele penetrante. Chase a văzut un om căzând la 
pământ. Nu se aştepta să doboare toate gărzile, ci 
doar să le silească să stea la pământ până ce treceau 
de ele. 

— Urcă pe trotuar! a strigat el. 

— Poftim? 

— Pe trotuar, pe trotuar! 

Vehiculele blocaseră cele două benzi de circulaţie, 
însă pe partea dreaptă era un trotuar pentru uzul 
pietonilor. 

— N-o să încăpem! 

— Ba da! 

Nici nu aveau de ales - într-o coliziune între o 
maşină italiană sport şi una americană de două tone, 
era clar care ar fi ieşit mai şifonată. 

Starkman a virat, făcând Ferrariul să o ia prin 
dreapta, timp în care amândoi au continuat să tragă. 
Chase a auzit un declic neplăcut al armei lui. Apoi a 

urmat zgomotul făcut de gloanţele care au perforat 
F430-ul, semn că gărzile ripostaseră. 

— La dracu'! a răcnit Starkman. N-o să încăpem pe 
acolo! 

— Lasă, mergi înainte! a strigat Chase, ţinându-se 
mai bine în clipa în care au lovit bordura. 

Spoilerul s-a spart la impact, roţile s-au izbit de 
betonul dur cu un trosnet care s-a transmis prin 
coloana lui vertebrală ca o lovitură de baros. 

Partea din dreapta s-a frecat de balustrada podului, 
iar aripa stângă, de pe partea lui Starkman, a lovit 
partea din spate a jeepului şi s-a boţit ca o foiţă de 
staniol. Ambele oglinzi retrovizoare au fost retezate, 
împroşcându-i pe cei doi cu cioburi de sticlă. 

— Lasă-te-n jos! a strigat Chase în momentul în care 
Starkman a readus vehiculul pe drum. 

Imediat ce s-au ghemuit, maşina a fost lovită de mai 
multe gloanţe, unul dintre ele atingând cu un zăngănit 
o bară de protecţie aflată în spatele lui Chase, la doar 
câţiva centimetri de capul lui. 

Starkman a accelerat din nou. Chase s-a simţit 
strivit de spătar când Ferrariul s-a îndepărtat 
fulgerător de jeepuri. Fără să vrea, a scos un chiuit de 
plăcere când a trăit acea senzaţie. 

— Ce mama dracului! 

— Bună alegere ai făcut! a strigat Starkman ca să 
acopere şuieratul aerului. Ei, acum... 

Parbrizul s-a spart. 

Starkman a avut un spasm şi sângele i-a ţâşnit din 
lovitura primită în piept; un glonţ îi trecuse prin vesta 
antiglonţ. Zgomotul motorului a scăzut brusc în 
intensitate, semn că piciorul lui alunecase de pe 

acceleraţie. Maşina a derapat uşor, încetinind evident. 

— lisuse! a strigat Chase şi a prins volanul, 
străduindu-se să menţină direcţia astfel încât să evite 
ciocnirea cu BMW-ul parcat în faţa lor. 

Lângă automobil, având un pistol sclipitor în mână, 
se afla un bărbat pe care Chase l-a recunoscut 
imediat. 

Schenk. 

A recunoscut şi arma. Şeful serviciului de securitate 
al lui Frost îl împuşcase pe Starkman cu un pistol 
Wildey. 

Arma lui. 

A ridicat puşca, amintindu-şi abia în acea clipă că ar 
fi trebuit să înlocuiască încărcătorul. Schenk a aţintit 
spre el ţeava lungă a pistolului. 

A dat drumul volanului şi s-a azvârlit peste marginea 
uşii. Bubuitul inconfundabil al pistolului i-a ajuns la 
urechi în clipa în care lovitura pornită din Magnum a 
făcut o gaură cât pumnul în spătarul scaunului în care 
se aflase cu o clipă mai devreme. A lovit solul şi s-a 
rostogolit. 

Încă o bubuitură. Un fragment de asfalt a zburat în 
aer la câţiva centimetri de picioarele lui. S-a rostogolit 
din nou, iar forma ciudată a pistolului de lansat ancora 
i s-a înfipt în spate. S-a auzit un scrâşnet metalic 
atunci când Ferrariul care încetinea s-a lovit de o 
latură a automobilului de teren şi s-a oprit. Schenk a 
făcut un salt înapoi, găsindu-şi adăpost în spatele 
propriului vehicul. 

Chase a ţâşnit de la pământ şi a alergat spre BMW. 
Schenk l-a văzut şi a tras din nou, însă Chase a plonjat 
în spatele X5-ului, scotocindu-se în căutarea unui 

încărcător plin. 

Și, la naiba! 

De la prima atingere, a înţeles că se petrecuse ceva 
grav. Capătul deschis al încărcătorului era strâmb, 
deformat. Îl strivise sub propria greutate când se 
rostogolise pe drum. Acum nu mai putea fi introdus în 
puşcă. 

A aruncat încărcătorul devenit acum inutil, prinzând 
în schimb cu ambele mâini puşca UMP şi rotind-o la 
nivelul gleznelor în momentul în care Schenk s-a 
repezit pe după X5, cu pistolul Wildey în mână... 

Focul tras de german s-a dus departe când Chase a 
reuşit să-l izbească în picior cu patul armei, 
dezechilibrându-l. Schenk a icnit când şi-a pierdut 
echilibrul şi s-a bălăbănit, fluturându-şi braţele să se 
redreseze. 

Chase l-a placat ca la rugbi, împingându-l înapoi 
până s-a izbit de balustrada de protecţie a podului, 
încercând să-l arunce peste ea, în gol. 

Însă Schenk era prea masiv chiar şi pentru Chase ca 
să fie copleşit prin forţă brută, fiind doar muşchi. Şi-a 
dat seama de pericolul care îl pândea şi de aceea şi-a 
îndoit genunchii, mutându-şi centrul de greutate sub 
partea superioară a grilajului de protecţie. A rotit 
braţul, iar cu patul pistolului Wildey l-a pocnit pe 
Chase în gât, doborându-l şi provocându-i o durere 
insuportabili Apoi l-a lovit în tâmplă cu gheata. Chase 
a căzut pe o parte. Aproape complet ametit, a ridicat 
privirea. 

S-a trezit cu pistolul Wildey îndreptat exact spre 
faţă. Dincolo de ţeava acestuia, a văzut chipul lui 
Schenk. Neamţul a rânjit... 

Bum! 

Chase a tresărit. 

Însă focul nu pornise din Wildey. 

Ci din puşca UMP a lui Starkman, ultimul cartuş din 
încărcător făcând o gaură însângerată în umărul lui 
Schenk. Izbindu-se de balustradă, neamţul a scăpat 
pistolul argintiu din mână. 

Chase a prins arma care încă se răsucea în aer şi a 
întors-o spre german, spunând: 

— Cred că ăsta-i pistolul meu. 

Apoi a apăsat pe trăgaci. Glonţul l-a lovit pe celălalt 
în ochiul stâng, astfel că globul ocular a plesnit, 
azvârlind un vârtej de materie cu un aspect revoltător, 
după care a străbătut creierul şi a explodat la ieşirea 
din ţeastă. După ce capul i-a fost azvârlit pe spate de 
forţa loviturii, Schenk a zburat peste balustradă apoi a 
căzut cale de aproape o sută de metri până s-a lovit de 
apele îngheţate ale fiordului. 

Ţinându-se strâns de cap, care îl durea, Chase a 
mers împleticindu-se până la Ferrari. Starkman stătea 
prăbuşit peste portieră, iar din gură îi ieşea o spumă 
sângerie. Vreme de o clipă, a crezut că Starkman 
murise, dar apoi i-a văzut ochiul teafăr clipind şi 
privindu-l. 

— Pariez că acum te bucuri că nu m-ai omorât, aşa- 
i? a zis Starkman cu glas foarte slab. 

S-a tras până a ajuns să se îndrepte de spate, după 
care s-a prăbuşit din nou, lipindu-se de spetează. 

— Hai odată, doar trebuie să prinzi avionul... 

Chase a deschis portiera ca să-l aşeze pe scaunul 
din dreapta, dar celălalt a clătinat din cap. 

— Nu te mai osteni cu mine... Eu sunt terminat şi 

curând vom avea companie. 

S-a uitat în direcţia din care veniseră. Unul dintre 
jeepurile care alcătuiseră blocajul rutier pornise deja 
în urmărirea lor, iar dinspre clădirile corporației altele 
goneau spre ei. 

— Îi opresc eu cumva... 

— Cum? 

Starkman a reuşit să schiţeze un zâmbet şi a ridicat 
în aer un pachet de CL.-20 - iar acesta avea deja 
ceasul pornit. 

— Te rog să faci tot posibilul să ieşi de pe pod în 
douăzeci de secunde, a spus el cu voce şuierată, după 
care, cu ultimele puteri, a coborât din Ferrari şi s-a 
întins pe asfalt, la picioarele lui Chase. Luptăm până 
la capăt, Eddie, da? 

— Până la capăt, a repetat Chase, apoi a sărit în 
maşină, pe care a pornit-o din nou. 

A trecut în marşarier şi s-a îndepărtat de BMW, 
după care a mutat în viteza întâi şi a apăsat pedala de 
acceleraţie. 

Experienţa trăită stând pe scaunul din dreapta 
şoferului nu se compara nici pe departe cu aceea dea 
fi şofer şi de a avea sub control cei patru sute optzeci 
şi trei de cai-putere. Acceleraţia a fost atât de 
abruptă, încât a avut senzaţia că decolează cu un 
avion cu reacţie. Până să-şi aducă aminte că trebuia să 
schimbe vitezele, înainta deja cu aproape o sută de 
kilometri pe oră, iar motorul, plasat în partea din 
spate a maşinii, mugea de parcă ar fi înnebunit. 

A trecut în viteza a treia, ajungând la o sută treizeci 
de kilometri pe oră, după care a tras de schimbătorul 
de viteze, făcând-l să treacă prin ghidajul cromat, 

argintiu. 

Uitându-se în oglinda retrovizoare, a văzut că jeepul 
ajunsese în apropierea lui Starkman, iar celelalte 
vehicule intraseră deja pe pod. 

Chase a observat că se apropia cu repeziciune de 
capătul podului, dar nu a reuşit decât să intuiască 
timpul pe care îl mai avea până în momentul în care 
explozibilul va detona. Probabil doar câteva clipe. 

Ajunsese la peste o sută şaizeci de kilometri pe oră 
şi continua să câştige viteză, însă mai trebuiau câteva 
secunde până să ajungă pe celălalt mal al fiordului... 

Cu o sclipire, imaginea din oglinda retrovizoare a 
dispărut într-o clipă. Un moment după aceea, s-a auzit 
un pocnet asurzitor, amintind de un trăsnet, urmat 
imediat de un uruit grav, mult mai ameninţător. 

Tablierul plat al podului a devenit o pantă abruptă... 

Asta însemna că podul se năruia! 

Bomba aflată asupra lui Starkman explodase, 
distrugând zona de mijloc a arcului de susţinere, iar 
cele două jumătăţi ale structurii se prăbuşeau acum în 
fluviul de dedesubt. Nu putea face altceva decât să 
ţină talpa piciorului drept apăsată pe pedala de 
acceleraţie până la podea şi să spere că Ferrariul va 
ajunge la capătul podului înainte ca totul să se 
prăbuşească sub el! 

Acum maşina mergea la deal, iar viteza acesteia 
scădea în mod alarmant, în vreme ce un val de 
crăpături gonea pe suprafaţa drumului, urcând. 

— Mamă doamne, fir-ar să fie! 

Totul s-a înclinat, legănându-se, după care drumul s- 
a dezintegrat sub vehiculul pe care îl conducea... 

Ferrariul a ţâşnit dincolo de marginea podului care 

se năruia, izbindu-se de versanţii fiordului. Ţevile de 
eşapament au fost sfârtecate când s-au lovit de 
suprafaţa drumului, după care sunetul motorului a 
devenit un hârâit aspru, chinuit. 

În momentul în care s-a răsucit, Chase s-a străduit 
să ţină maşina sub control. A apăsat pedala de frână. 
Maşina a trepidat puternic când sistemul antiblocare a 
frânelor a intrat în funcţiune, dar era deja în derapaj 
lateral, iar  pneurile  scrâşneau, amenințând să 
explodeze. 

A tras brusc de volan. Vehiculul s-a răsucit înapoi, 
pornind spre un zid. 

A apăsat frâna şi, în acelaşi timp, a accelerat... 

Cu un scrâşnet de cauciuc în suferinţă, într-un nor 
de fum cu iz înecăcios, Ferrariul a oprit la mai puţin 
de un sfert de metru de zidul care despărţea şoseaua 
de perimetrul de decolare. În momentul în care ceața 
învârtejită a trecut pe lângă el, Chase a început să 
tuşească. Prin parbrizul spart, a văzut un alt nor, o 
linie neclară de praf, care marca locul în care se 
aflase, până în acea clipă, podul peste fiord. Forţele de 
securitate care porniseră în urmărirea lui dispăruseră, 
pentru că, împreună cu cel care le comanda, se 
prăbuşiseră în hău. 

La fel şi Starkman. 

Chase a stat o clipă, socotind că trebuia să îi 
transmită fostului său camarad un cuvânt mut de 
mulţumire. 

Apoi s-a întors şi a aruncat o privire de-a lungul 
pistei. În depărtare a văzut silueta masivă, vopsită în 
alb, a aparatului A380, care se profila pe versantul 
dealului şi care se pregătea să execute un ultim viraj. 

Aşadar, era pe cale de a decola. 
A băgat în viteză Ferrariul, care suferise destul de 
mult, apoi a demarat de pe loc în scrâşnet de pneuri. 


596 


29 


Avionul A380 a încetinit când s-a apropiat de 
capătul căii de rulare, pregătindu-se să execute virajul 
de o sută optzeci de grade, pentru a porni de-a lungul 
pistei de doi kilometri. 

În timp ce accelera, Chase a rămas cu ochii aţintiţi 
asupra avionului, schimbând vitezele în funcţie de 
viteza de deplasare a acestuia. Curentul foarte 
puternic îl silea să ţină ochii întredeschişi, însă nu 
avea altceva de făcut decât să se deplaseze în linie 
dreaptă. 

Nu călcase niciodată la bordul unui A380 şi, în afară 
de faptul că avea două niveluri, nu ştia aproape nimic 
în legătură cu dispunerea compartimentelor. Insă 
până şi ceea ce ştia era legat de versiunea pentru 
pasageri a aparatului - însă acesta era destinat 
transportului de mărfuri, ceea ce însemna că îl deruta 
şi mai mult acel aparat. Când ar fi ajuns la bord ar fi 
trebuit să lucreze pe dibuite. 

Pe de altă parte, ar fi fost nevoit să zboare, ca să 
ajungă la bord. Încercarea de a bloca decolarea 
aparatului folosindu-se de Ferrari ar fi similară cu 
aceea de a opri înaintarea unui tanc slujindu-te de o 
cutie de carton. Avionul de dimensiuni enorme ar fi 
spulberat maşina sport ca şi cum nici nu i s-ar fi aflat 
în cale. 

Pe de altă parte, nici nu putea încerca să oprească 
avionul trăgând cu puşca automată în el - ar fi riscat 

să o ucidă pe Nina dacă aparatul ar fi luat foc ori s-ar 
fi prăbuşit. 

Cu toate acestea, dacă ţinea să împiedice 
dispersarea virusului, trebuia să aducă şi un sacrificiu 
- socotindu-se şi pe sine la fel... 

Ajunsese să ruleze cu peste două sute douăzeci de 
kilometri pe oră şi, având ochii înlăcrimaţi, abia 
reuşea să vadă cadranul vitezometrului. Avionul A380 
devenise o pată albicioasă neclară în faţa lui, moment 
în care s-a pregătit să execute un viraj. 

Indiferent ce intenţiona, trebuia să gândească şi să 
acţioneze cu cea mai mare repeziciune... 


— Doamnă Frost! s-a auzit vocea pilotului în 
difuzorul intercomului. Pe pistă a apărut o maşină! 

Kari s-a dus la geamul din dreapta cabinei şi s-a 
uitat în jos. 

— Ce-i asta? a întrebat ea pe nerăsuflate. 

Aflată în spatele ei, Nina a privit şi ea pe geam. 

Când avionul a virat, a văzut pista întinzându-se în 
depărtare - şi, gonind de-a lungul ei, o decapotabilă 
Ferrari. 

Maşina se deplasa spre avion cu o viteză incredibilă 
şi curând a devenit vizibil şi singurul ei ocupant. Chiar 
şi de la distanţa aceea, după începutul de chelie al 
şoferului, Nina l-a recunoscut imediat pe Chase. 

— Vai, Dumnezeule! Eddie! 

După un moment de uimire, Kari s-a dus la 
intercom. 

— Sunt Kari Frost. Sub nici un motiv nu trebuie să 
întrerupi procedurile de decolare. Indiferent ce face 
maşina aceea, să ridici aparatul în aer. E un ordin. 

S-a întors apoi la fereastră. 

— Ce dracu' vrea să facă? 

— Încearcă să te oprească, a spus Nina. 

Kari a strâns din dinţi şi pe faţa ei a apărut o 
expresie hotărâtă. 

— Nu va reuşi. 

S-a dus spre capul scării şi a strigat spre gărzi. 

— Pregătiţi armele şi deschideţi trapa! Cineva 
încearcă să împiedice decolarea avionului. 

Nina şi-a dat seama că în acel moment Kari era cu 
spatele la ea şi ţinea doar o mână uşor pe balustradă. 

Nici nu a mai apucat să analizeze în mod raţional 
gândul care i-a venit în minte. A acţionat doar din 
instinct, s-a repezit spre ea cu ambele braţe 
împreunate, ca un berbec şi a împins-o brusc în josul 
scării. 

Luată prin surprindere, Kari nu a avut nici o şansă 
de a evita căderea. În momentul în care s-a rostogolit 
pe trepte a scos un țipăt, vânturând din braţe şi 
izbindu-se de colţurile dure, apoi a aterizat greu pe 
podea, sângerând şi fiind ameţită. 

Aproape şocată de ceea ce făcuse, Nina s-a uitat în 
jos şi s-a lăsat condusă în continuare de instinct. 
Trebuia să lupte sau să fugă... 

A ales fuga. 

S-a repezit la uşa din capătul celălalt al cabinei, 
rugându-se în gând să nu fie încuiată. Nu era. Trecând 
ca fulgerul de ea, s-a trezit în magazia de la etaj, un 
tunel boltit, alcătuit din bare metalice care susțineau 
un şir de containere pentru mărfuri, care zăngăneau 
slab din cauza trepidaţiilor avionului. Şiruri de leduri 
albe, montate pe tavan, asigurau o iluminare 

fantomatică. 

Uşa nu avea încuietoare. S-a uitat rapid în jur, 
căutând din ochi ceva cu care să o blocheze. 

Cel mai apropiat container se afla la doar un metru 
distanţă, imobilizat cu ajutorul unor corzi groase, 
prinse de urechi de fixare. A tras de ceva ce, după 
părerea ei, era o manetă de eliberare. Cu un pocnet, 
coarda s-a desprins. A petrecut-o pe după o traversă, 
după care a legat-o de clanţa uşii, întinzând-o foarte 
bine. Acest lucru nu împiedica deschiderea uşii, dar 
îngreuna mult încercarea oricui de a trece prin spaţiul 
foarte îngust. 

S-a retras apoi şi a privit mai atentă de-a lungul 
magaziei. 

Virusul... 

Pentru a fi răspândit în timpul zborului, containerul 
în care se găsea trebuia să fie lipit de învelişul 
exterior al Airbusului. Dacă reuşea să identifice acel 
container, poate găsea şi modalitatea de a-l sabota. 

A auzit zgomot puternic de paşi venind dinspre 
cabină: cineva urca scara. 

A fugit de-a lungul magaziei. 


Avionul era pe punctul de a termina executarea 
virajului, iar Chase se găsea aproape pe centrul pistei. 
S-a şters la ochi, încercând să vadă mai clar aparatul. 
Sub fuzelaj existau cinci jambe ale trenului de 
aterizare, una sub botul lui şi celelalte patru 
distribuite larg pentru a susţine cât mai bine 
greutatea. 

Dacă reuşea să ajungă pe una dintre cele patru când 
trenul de aterizare se retrăgea în pântecul avionului, 

sigur va găsi vreo trapă de acces pe care să o 
folosească pentru a pătrunde în fuzelaj. 

Însă aceasta era doar o posibilitate. 

Trebuia să-şi încerce şansa. Nu avea de ales. 
Turbinele celor patru motoare ale avionului se roteau 
ameţitor. 

Pneurile maşinii au scos un scrâşnit când a întors 
spre o latură a pistei. Nu pentru a ieşi din calea 
avionului, ci pentru a executa un viraj cât mai strâns 
cu putinţă fără să piardă din viteză, pregătindu-se să 
ajungă dedesubtul lui. 

Pe scaunul din dreapta stătea pregătit pistolul de 
lansare a ancorei. 

Practic, avea şansa unei singure încercări - dacă 
rata, exista riscul de a muri când Ferrariul urma să fie 
prins în suflul motoarelor. Dacă supravieţuia suflului, 
oricum avea să moară curând după aceea, ucis de 
oamenii lui Frost sau de virus. 

Putea muri şi dacă reușea. Cu toate acestea, trebuia 
să încerce. 

Când a trecut prin spatele motoarelor de pe aripa 
stângă, a simţit pe faţă aerul încins şi arzător. 
Automobilul ameninţa să se rotească uşor, de aceea a 
mai redus viteza - dacă făcea vreo greşeală în acele 
momente, rata orice şansă de a ajunge aparatul din 
urmă. 

A văzut trapa din botul avionului deschizându-se. 
Având o armă în mână, un bărbat s-a aplecat în afară - 
era una dintre gărzile lui Frost, care îl căuta. 

Pneurile suprasolicitate au căutat aderenţă... 

Ajuns sub fuzelaj, Chase a redresat maşina, 
conducând-o între cele două perechi de jambe de 

aterizare de pe burta aparatului. 

Zgomotul motoarelor a crescut în intensitate, 
devenind un urlet asurzitor, iar avionul a început să 
accelereze. 

În ciuda dimensiunilor lui colosale, Airbusul era 
înspăimântător de rapid la decolare. Aerul încins l-a 
biciuit pe Chase cu forţa unui uragan când Ferrariul a 
ţâşnit pe sub coadă. Fuzelajul masiv i-a ocupat 
întregul câmp vizual, ca un baros uriaş gata să-l 
strivească dintr-o clipă în alta. 

Se afla între jambele posterioare ale trenului de 
aterizare, încă depăşind în viteză avionul - dar asta nu 
avea să mai dureze multă vreme. 

A luat în mână pistolul de lansare a ancorei. 

Acum ajunsese în dreptul jambelor frontale ale 
trenului, menţinând acceleraţia la podea ca să ţină 
pasul cu Airbusul care gonea. O mică întoarcere de 
volan l-a adus mai aproape de jamba din stânga, lângă 
cele patru roţi gigantice care se roteau vertiginos. 

Un singur foc. 

Roţile se găseau la mai puţin de jumătate de metru 
de portiera Ferrariului. 

În momentul în care avionul s-a îndepărtat puţin, 
Chase a ţintit spre nişa pentru roata trenului de 
aterizare. 

O singură şansă... 

Foc! 

Ancora a ţâşnit, trăgând cablul după ea. A pătruns 
în nişa pentru roata trenului şi s-a lovit de peretele 
interior. Dacă se prăbuşea, însemna că ratase 
încercarea... 

Dar a rămas înăuntru. 

Străpunsese peretele metalic. 

Avea nevoie ca ea să rămână acolo doar câteva 
secunde. După ce a apăsat butonul pentru derularea 
cablului, a vârât pistolul de lansare prin mijlocul 
volanului şi şi-a înfăşurat cablul de jur împrejur. Apoi 
a dat drumul volanului şi s-a ridicat drept, înfruntând 
curentul de aer ce-l izbea cu o sută şaizeci de 
kilometri pe oră. S-a ţinut de cablul întins... 

Ferrariul a derapat, fiind târât în spatele trenului de 
aterizare. 

A sărit peste portieră şi s-a tras palmă cu palmă pe 
cablu. Praful şi alte gunoaie stârnite de roţile 
avionului l-au izbit în faţă. Avea de traversat astfel 
doar vreun metru, însă cablul se încorda deja. 

Picioarele i-au atins pista, iar frecarea a fost cât pe 
ce să-l smulgă. In acea clipă, cablul i-a tăiat carnea 
degetelor, care au început să sângereze. 

Jamba era la doar treizeci de centimetri de el - încă 
o legănare a braţului şi va putea să se tragă, ajungând 
pe trenul de aterizare... 

Cablul a scos un sunet ca de bici. Ferrariul a 
derapat în lateral şi, ca o jucărie, a fost târât sub 
avion. Chase a simţit cablul de oţel tresăltând. Ancora 
începuse să se desprindă. 

Disperat, s-a azvârlit către jamba trenului, iar 
degetele însângerate au strâns metalul exact în 
momentul în care cablul s-a eliberat. 

Ferrariul a scăpat de sub control şi s-a răsucit. 
Cablul a ţâşnit pe lângă Chase, iar ancora cu colţi 
ascuţiţi i-a trecut fulgerător prin dreptul feţei. În mod 
instinctiv, s-a întors să o urmărească şi a apucat să 
vadă cum Airbusul a trecut peste maşina sport, 

turtind-o instantaneu. Bucăţi desprinse din ea au 
zburat în toate părţile. 

Impactul a cutremurat până şi avionul, în ciuda 
masivităţii lui. Chase s-a zbătut ca să se ţină de jambă, 
pipăind disperat cu picioarele ca să-şi găsească un 
reazem şi să nu aibă aceeaşi soartă. 

În cele din urmă, a găsit suport. S-a tras în sus. 
Dacă se înşelase şi nu exista o trapă de acces, urma să 
fie strivit când trenul de aterizare intra în burta 
avionului. 

A ridicat privirea, dar nu a văzut decât pereţi de 
metal şi o încurcătură de cabluri şi furtunuri ale 
sistemului hidraulic. 

La dracu’. 

În momentul în care Airbusul s-a ridicat puţin 
deasupra pistei, în urletul ascuţit şi asurzitor al 
motoarelor jamba de aterizare a început să se retragă, 
pliindu-se spre interior, în nişa rezervată roţilor. În 
timp ce era împins spre tavan, a văzut nervurile 
metalice ale fuzelajului ca nişte lame gata să-l taie 
bucăţi şi s-a răsucit cuprins de deznădejde. 

O trapă! 

Un panou de acces, nu mai lat de şaizeci de 
centimetri, având la bază un mâner de formă inelară, 
scufundat în suprafaţă. A prins mânerul între degete. 

Panoul nu s-a clintit. 

Era rigid din cauză că nu mai fusese folosit 
niciodată ori era blocat prin încuiere. A bănuit că 
prima variantă era cea valabilă, de aceea a răsucit şi a 
tras mai tare, iar trapa s-a deschis. S-a azvârlit prin 
gaura strâmtă, aterizând cu un bufnet, în vreme ce 
trenul de aterizare a scos un zgomot metalic 

aşezându-se în poziţie în urma lui. Spaţiul liber rămas 
între jambă şi tavanul nişei pentru roţi era de numai 
zece centimetri. 

Nivelul de iluminare a scăzut brusc în momentul în 
care uşile compartimentului trenului de aterizare s-au 
închis cu un zdrăngănit, iar zgomotul motorului a 
devenit doar un uruit înfundat. Chase s-a uitat în jur 
pentru a se orienta. Se găsea într-un spaţiu auxiliar, 
înalt de un metru şi ceva, iluminat de grupuri de 
leduri mici, dar puternice. Pereţii erau căptuşiţi cu 
cabluri şi mergeau spre centrul aeronavei. 

A închis trapa şi a urmat traseul cablurilor, căutând 
o cale de pătrundere în compartimentele de transport. 


Nina a auzit izbituri puternice în uşă. S-a grăbit să 
se îndepărteze, pătrunzând mai adânc în spaţiul de 
transport. 

Nu avea idee ce conţineau toate acele containere - 
ştia însă că nici unul dintre ele nu era legat de fuzelaj. 
Ţinându-se de curelele de asigurare pentru a se 
menţine în picioare în vreme ce avionul se ridica 
abrupt spre cer, s-a îndreptat spre partea din spate a 
aparatului. 

Loviturile în uşă au crescut în intensitate. Nu-i 
rămăsese la dispoziţie prea mult timp şi trebuia să 
caute şi la alte două niveluri... 

Chase a deschis o altă trapă, ieşind din spaţiul 
auxiliar şi trezindu-se în compartimentul inferior faţă. 
Puntea de jos a avionului era despărțită în două de 
trenul de aterizare, iar el hotărâse să se îndrepte spre 
partea din faţă, nu spre spate, în ideea că va reuşi să 
ajungă la cabina de comandă şi să îi amenințe pe 

piloţi. 

Dacă virusul se afla în compartimentul spate, 
însemna a dat-o-n bară... 

Compartimentul era plin, astfel că nu avea loc să se 
strecoare printre containerele de aluminiu, iar spaţiul 
liber dintre ele şi tavan era de doar treizeci de 
centimetri. S-a urcat pe cel mai apropiat container şi a 
început să se târască pe burtă cât de repede putea 
spre partea din faţă a avionului. 


Kari s-a strecurat pe uşă. A trecut pe sub chinga 
legată de clanţă, apoi a privit atentă prin acel 
compartiment şi a surprins o mişcare la capătul 
celălalt. 

Şi-a şters sângele de pe buza de jos şi a privit lung 
pata de un roşu aprins de pe piele. 

— Vai, Nina, păcat că ai procedat aşa... a zis ea 
încet. 

Apoi a ridicat pistolul şi a pornit după ea. 


În partea din faţă a compartimentului exista o uşă. 
Chase a deschis-o şi a văzut în dreapta un lift de 
mărfuri suficient de mare pentru a transporta un 
cărucior de servire, iar alături de acesta, o scară care 
ducea la etajul superior. 

A urcat-o. Dădea într-o cameră utilitară, un spaţiu 
strâmt, pe pereţii căruia erau numai dulapuri. 

A aruncat o privire la inscripţiile de pe ele - 
echipamente de urgenţă de diferite tipuri apoi a scos 
pistolul Wildey şi a întredeschis uşa să se uite afară. 

Nu a văzut pe nimeni. Se afla aproape de botul 
avionului.  Încăperea părea să fie rezervată 

echipajului, pentru că a văzut un şir de scaune lipite 
de perete, alături de o uşă prin care a zărit cala 
principală. O altă uşă ducea spre partea din faţă a 
avionului. 

Acolo era probabil cabina de comandă. 

A ieşit din camera utilitară având pistolul pregătit. 
Spre stânga se aflau un şir de trepte care duceau spre 
puntea de sus. A aruncat o privire într-acolo, dar nu a 
văzut pe nimeni. 

Nu se hotărâse cum să acţioneze. Trebuia să o 
găsească pe Nina. Dar Frost spusese că virusul va fi 
dispersat când avionul va ajunge la altitudinea de 
croazieră, iar cum acesta se găsea în ascensiune 
pronunţată, nu mai era mult până la acel moment. 

A luat hotărârea. 

S-a apropiat de uşa cabinei piloților şi a deschis-o 
brusc. Copilotul s-a uitat peste umăr, aşteptându-se 
să-l vadă probabil pe vreunul dintre membrii 
echipajului, apoi a strigat un avertisment în 
norvegiană către pilot. 

Acesta s-a răsucit în scaun şi a dat să pună mâna pe 
ceva. 

Chase a văzut imediat arma şi a reacţionat exact 
cum l-au îndemnat instruirea şi experienţa. In spaţiul 
mic al cabinei de pilotaj, bubuitura a fost ca a unui 
tun. Glonţul a făcut o bortă prin spătarul scaunului, a 
trecut prin trupul pilotului şi s-a oprit într-un ecran. 
Sângele a stropit instrumentele de comandă. 

Mort, pilotul s-a prăbuşit în faţă, scăpând manşa din 
mână. Avionul a intrat brusc în ruliu, azvârlindu-l pe 
Chase în peretele cabinei. Şi-a recăpătat echilibrul şi a 
ridicat privirea. In loc să preia manşa pentru a 

controla avionul, copilotul întinsese mâna după 
pistolul lui... 
Wildey a mai scuipat un glonţ. 


Cele două gărzi care coborau în cala de dedesubt 
pentru a o prinde pe Nina au auzit prima împuşcătură 
- iar înclinarea instantanee pe o aripă le-a confirmat 
faptul că se petrecuse ceva grav. Până să le ajungă la 
urechi şi a doua bubuitură, porniseră deja în goană 
spre cabina de pilotaj. 


Nina a scos un țipăt când a fost aruncată într-o 
parte şi s-a lovit de unul dintre containere. S-a prins 
de o chingă pentru a se sprijini şi aşa a reuşit să 
rămână în picioare. 

Era sigură că auzise o împuşcătură cu puţin înainte 
ca avionul să se încline. 

O bubuitură cunoscută ei. 

— Eddie... a şoptit ea, neîndrăznind să creadă o 
asemenea posibilitate. 

Reuşise cumva să urce la bord? 

Aparatul s-a cutremurat din nou. 

Dacă era în avion, însemna că provoca la fel de mult 
deranj ca întotdeauna... 


Chase s-a chinuit să se strecoare între scaunele 
celor doi oameni morţi. Sistemele ultramoderne de pe 
A380 înlocuiseră tradiționala manşă mare şi grea cu 
un mic joystick. Asta însemna că pilotul depunea mai 
puţin efort fizic - însă îi îngreuna lui Chase sarcina de 
a ajunge la el. 

— Tâmpitule, de ce a trebuit să te bagi? a mârâit el 

retoric spre pilot. 

A reuşit să apuce manşa şi a tras de ea într-o parte. 
Spre uşurarea lui, înclinarea avionului a început să se 
micşoreze. 

Imediat după aceea s-a dezmeticit - nu ştia ce să 
facă în continuare. Nu ştia să piloteze nici un fel de 
avion, cu atât mai puţin un gigant de cinci sute de 
tone. 

— La naiba! a exclamat. 

S-a uitat deznădăjduit la tablourile de comandă. 
Singurul lucru pe care l-a putut identifica dintr-o 
privire a fost orizontul artificial, care arăta că avionul 
era încă în urcare şi avea o înclinare pe o aripă mai 
mare decât şi-ar fi dorit. 

Unde mama naibii era pilotul automat? 

Aha! A văzut inscripţia „Iniţiere autopilot” în partea 
de sus a tabloului de control. A apăsat comutatorul 
care ieşea în afară şi, de încercare, a dat drumul 
manşei. Glasul sintetizat al unei femei l-a anunţat că 
autopilotul era activ, iar avionul s-a redresat, intrând 
într-o atitudine de palier orizontal. A căutat din ochi 
altimetrul. Trecuse puţin de trei mii şase sute de 
metri, rămânând încă departe de altitudinea de 
croazieră. 

Şi-a exprimat în gând speranţa că sistemul conceput 
pentru eliberarea virusului nu era activat de vreun 
ceas. 


Kari a reuşit să stea dreaptă când avionul s-a 
redresat. Cele două împuşcături puternice venite din 
direcţia cabinei piloților i-au sugerat că ambii piloţi 
erau morţi - şi că de asta se făcea răspunzător Chase. 

Chase! Cum dracu' reuşise să urce la bord? 

Acum nici nu mai prezenta vreo importanţă. Era 
acolo şi devenise o ameninţare. 

Mai mare decât Nina? A analizat primejdia. 
Canistrele cu virus erau plasate în partea din spate a 
punţii medii, conectate la ţevi care urmau să 
disperseze soluţia ucigaşă în curentul puternic format 
de coada avionului. Dacă reuşea să deschidă 
containerul, Nina putea defecta mecanismul de 
eliberare a virusului. 

Insă întâi trebuia să descopere containerul, iar apoi 
să îl afecteze în vreun fel. 

Pe de altă parte, Chase se găsea în cabina piloților. 
Iar primejdia mai mare o reprezenta el. 

Aruncând o ultimă privire spre Nina, care se 
retrăgea, Kari s-a întors. 


Nina a ajuns în partea din spate a calei superioare. 
Nici unul dintre containere nu prezenta semne care să 
sugereze că era conectat la ceva aflat în exteriorul 
avionului. 

Asta însemna că virusul se găsea la alt etaj. 

Se temea că va trebui să revină spre partea din faţă 
a calei şi să încerce trecerea pe lângă urmăritori, dar 
apoi a observat o trapă în peretele despărțitor din 
spate. Dădea spre un mic compartiment. A vârât capul 
în spaţiul strâmt, cu tavanul foarte jos. Era o zonă de 
acces unde se aflau câteva dulăpioare care păreau a fi 
tablouri de  siguranţe, conectate la mănunchiuri 
groase de cabluri pornind în câteva direcţii pe perete. 

Şi încă o trapă plasată în podea. 

A intrat şi a desfăcut dispozitivele de închidere a 


610 


trapei, după care a deschis-o. Dedesubt a văzut un alt 
container metalic, în faţa căruia exista un pat de 
scânduri de care era legată cu chingi o motocicletă 
mare, zveltă, de culoare albastru cu argintiu. A 
recunoscut-o ca fiind motocicleta de curse cu care se 
mândrea Kari. 

Nina a coborât în cala mediană. 


Odată avionul pus pe pilot automat, Chase s-a retras 
de la comenzi. Din fericire, în acest fel reuşea să 
câştige ceva timp. Modul în care va reuşi aterizarea în 
condiţiile în care ambii piloţi erau morţi reprezenta o 
altă problemă... 

A auzit zgomot de paşi în spatele lui şi s-a azvârlit 
spre peretele din stânga, după care imediat gloanţele 
au trecut pe lângă el, nimerind în panoul cu 
instrumente. Prin uşa cabinei de pilotaj a văzut un om 
care se adăpostea după o nervură masivă, aşteptând 
ca tovarăşul lui să-i asigure acoperirea pentru a se 
putea răsuci să continue focul. 

Chase a apucat să tragă primul. Un singur glonţ 
pornit din pistolul lui a găurit nervura, dar şi pe cel 
dinapoia ei. Sângele a ţâşnit în toată cabina, iar garda 
s-a prăbuşit cu faţa în jos pe podea. 

Scăpase de unul. Insă afară mai era un om. 

Alte câteva gloanţe au lovit cabina, iar aşchii de 
plastic şi lemn au zburat pretutindeni. Celălalt folosea 
aceeaşi metodă, trăgând prin nervură. Chase s-a 
aruncat pe burtă şi s-a lipit de podea, timp în care 
gloanţele nimereau în peretele cabinei şi în tablourile 
de instrumente de deasupra lui. 

A reuşit să vadă, pe podea şi pistolul celui mort, un 

SIG-Sauer P226. Probabil că şi celălalt atacator 
folosea acelaşi tip de armă, ceea ce însemna că avea 
cincisprezece cartuşe în încărcător, din care 
treisprezece, ba nu, paisprezece, fuseseră trase. 

A plecat apoi şi al cincisprezecelea! 

Dacă greşise numărătoarea, va muri. 

S-a rostogolit şi-a întins braţele în faţă şi s-a aruncat 
pe uşa deschisă a cabinei de pilotaj. L-a văzut pe cel 
de-al doilea om al lui Frost încercând foarte grăbit să 
introducă încărcătorul plin în pistol. 

Wildey a scos o detunătură. Omul a fost măturat de 
pe picioare, prăbuşindu-se în partea din spate a 
compartimentului. 

Chase a sărit imediat în picioare şi s-a repezit să 
îndepărteze pistoalele de cei doi, în cazul că nu ar fi 
fost morţi. Insă o privire rapidă l-a asigurat că nu mai 
trăiau. 

Dacă nu mai existau şi alţi membri ai echipajului, 
despre care nu avea cunoştinţă, însemna că la bord se 
afla acum doar Kari. 

Şi Nina, desigur. 


Nina a auzit împuşcăturile şi s-a ascuns după 
motocicletă, temându-se că vreunul dintre oamenii lui 
Frost va pătrunde în cală. 

Ultima împuşcătură pornise din pistolul lui Chase. 
lar asta însemna că doar el mai rămăsese în viaţă 
după acea confruntare. 

— Eddie? a strigat ea. Eddie! 


Chase a auzit un glas de femeie venind dinspre cală. 
Să fi fost al Ninei - sau al lui Kari? Din cauza 

zgomotului motoarelor, îi era greu să-şi dea seama. S- 
a dus la uşă, dar nu a văzut decât containere metalice, 
sclipind în lumina din tavan. 

— Nina! Tu eşti? 

În partea din spate a calei s-a iţit capul cuiva. Chase 
a recunoscut instantaneu părul roşcat. 

— Nina! 

Apoi a intrat fugind în cală. 


În timp ce revenea în birou, Kari l-a auzit pe Chase 
strigând în cala de dedesubt. A rămas tăcută o clipă şi 
a privit pe furiş în josul scării să se asigure că el nu 
pândea acolo, după care a coborât treptele fără să 
facă zgomot. 

Având pistolul pregătit, a pătruns în camera 
echipajului. Nici urmă de Chase, însă cei doi oameni ai 
ei zăceau morţi pe podea. O privire în cabina de pilotaj 
a lămurit-o că şi ambii piloţi muriseră. 

Se putea închide în cabina aceea ca să recapete 
controlul asupra avionului. Cu toate acestea, găurile 
din pereţi au convins-o că ar fi riscat prea mult. Chase 
ar fi împuşcat-o prin uşă. 

Iar dacă rămânea încuiată înăuntru, le-ar fi oferit lui 
Chase şi Ninei posibilitatea să descopere canistrele şi 
să zădărnicească acţiunea de dispersare a virusului. 

S-a repezit totuşi în cabina de comandă să verifice 
starea zborului.  Gloanţele  deterioraseră câteva 
tablouri şi instrumente, dar a reuşit să afle 
informaţiile de care avea nevoie imediat. Aparatul 
zbura pe pilot automat şi se afla la trei mii şase sute 
de metri altitudine, cu viteza de cinci sute nouăzeci de 
kilometri pe oră. Faptul că nu mai respecta cursul 

stabilit trebuie să-i fi alarmat deja pe cei de la 
controlul traficului aerian, care vor crede că se 
petrecuse ceva neprevăzut, ţinând seama şi de 
întreruperea comunicaţiei. Dacă avionul nu răspundea 
apelurilor vreme de câteva minute, cei de la sol urmau 
să trimită avioane de interceptare. La naiba! a gândit 
ea. 

Avionul trebuia readus la sol înainte de intervenţia 
forţelor militare aeriene. Dacă revenea la Ravnsfjord, 
pe un aeroport privat, atunci evenimentele petrecute 
la bord puteau fi muşamalizate, puse pe seama unei 
erori umane. lar încercarea de răspândire a virusului 
Trident s-ar amâna. 

A examinat comenzile de pilot automat care, din 
fericire, rămăseseră intacte. Computerele de pe A380 
erau foarte performante, iar pista de la Ravnsfjord 
fusese dotată cu cele mai moderne instrumente de 
navigaţie; în caz de urgenţă, avionul putea practic să 
zboare până la aterizarea în siguranţă fără intervenţia 
omului. 

Iar acest lucru era un avantaj, pentru că la bord nu 
mai exista nimeni capabil să piloteze enormul avion. 

Simţind cum o cuprind brusc sudorile, Kari a activat 
secvenţa de aterizare de urgenţă. 


Chase s-a strecurat pe lângă containere până a 
ajuns la Nina, care îl aştepta în apropierea 
motocicletei de curse a lui Kari. A strâns-o în braţe. 

— Iisuse, eşti teafără! 

— Şi eu am crezut că ai murit! a exclamat ea. 

— Nici gând, eu sunt indestructibil! 

Nina l-a sărutat. 

— A, bună idee. Cum de ţi-a venit? 

— De fericire că te revăd! 

Apoi zâmbetul de pe faţa ei s-a stins treptat. 

— Eddie, ascultă - undeva în avion există... 

— Virusul, ştiu. Ai habar unde-o fi? 

— Nu, dar trebuie să existe o legătură până la 
fuzelaj. In cala de sus nu am descoperit nimic. 

— Nu am văzut aşa ceva nici până aici şi nici în cala 
de jos. 

— Înseamnă că nu mai avem mult de căutat. Vino! a 
zis şi l-a tras către partea din spate a calei. Tu verifici 
pe stânga, eu, pe dreapta. 

Pe partea lui erau mai puţine containere şi nici unul 
nu prezenta vreun amănunt ieşit din comun. A ajuns la 
uşa uriaşă din spate şi s-a oprit să verifice comenzile. 
Deschizând-o - sau ejectând-o, pentru că la o privire 
mai atentă a descoperit o avertizare privind 
acţionarea bolţurilor explozive - poate silea avionul să 
coboare... 

— Eddie! 

S-a uitat în jur, uitând imediat de uşă, pentru că în 
partea din spate a avionului a văzut-o pe Nina 
fluturând agitată din mâini! 

— Hai aici! L-am găsit! 

S-a grăbit să ajungă la ea. Stătea alături de două 
furtunuri îmbrăcate în oţel, care duceau de la ultimul 
container până la nişte duze aflate în peretele exterior 
din coada avionului. 

— Aici! a spus ea. Ai idee cum să împiedicăm 
dispersarea virusului? 

El a clătinat din cap. 

— În mod normal, când mă ocup de arme de 
distrugere în masă, arunc în aer toată clădirea în care 
se află ele. 

Pe panoul din faţa containerului era pus un lacăt, 
dar cu câteva lovituri date cu patul pistolului a reuşit 
să-l forţeze. 

— Vai, Dumnezeule! a exclamat Nina când s-a uitat 
înăuntru. 

Ceea ce îi arătase Frost în laborator o făcuse să se 
aştepte la mici recipiente cu virus; cele trei containere 
pe care le-a văzut acolo arătau mai curând a butoaie 
de motorină. 

— Acum ce facem? 

— Scoatem asta din funcţiune, a zis Chase, arătând 
către o pompă electrică aflată la baza butoaielor. 

Alături de ea era un panou de control foarte simplu. 
Prin apăsarea unui buton se deschideau supapele, iar 
prin apăsarea altuia se pompa virusul prin ţevi până 
ajungea în afara avionului. 

— Nu crezi că ar putea fi o capcană? 

— De ce să fie? N-au anticipat că la bord se vor afla 
persoane străine de plan. 

A aţintit pistolul spre panoul de comandă. 

— Hei, stai puţin! a strigat Nina. Nu trage. Dacă se 
produce un scurtcircuit care declanşează sistemul de 
împrăştiere? 

Chase s-a uitat la ea. 

— Aş putea demonta totul, dar nu prea avem vreme! 

A ţintit din nou. 

Avionul s-a înclinat brusc, făcându-i pe amândoi să 
se dezechilibreze. 

— Ei, fir-ar să fie! a spus el. Ce-a fost asta? 

Nina a privit spre partea din faţă a calei. 

— Kari. Probabil că a ajuns în cabina piloților. Oare 
ce planuri are? 

— Întoarce avionul din drum, a zis Chase cu un aer 
sumbru. Ne duce înapoi la Ravnsfjord, ca să ne trezim 
înconjurați de cincizeci de oameni. 

— Dar, dar nu ştie să piloteze. 

— Nici nu e nevoie, pentru că în locul ei va pilota 
computerul. 

A scos dintr-un buzunar un briceag multifuncțional 
şi i l-a întins. 

— Vezi că are şi şurubelniţă şi o forfecuţă. Scoate 
panoul frontal, apoi taie toate firele pe care le vezi 
acolo. 

— Sunt arheolog, nu electrician! a protestat ea. Tu 
ce vrei să faci? 

— Să mă ocup de Kari. 

A ridicat pistolul şi s-a strecurat pe lângă ea, 
îndreptându-se către botul avionului. 

Nina s-a chinuit cu briceagul, încercând să scoată 
lamele care i se opuneau. Nu a reuşit decât să-şi rupă 
unghia de la degetul mare. 

— Drace! a spus ea şi a încercat încă o dată, fără a 
reuşi însă. Eddie, aşteaptă! 

El nu a auzit-o. Cuprinsă de frustrare, a fugit după 
el. 

Chase a ajuns la camera echipajului şi s-a uitat cu 
precauţie înăuntru. Uşa de la cabina piloților 
rămăsese deschisă. Dar nici urmă de Kari. 

A îndreptat ţeava pistolului în sus şi a intrat în 
cameră. Cele două cadavre rămăseseră aşa cum se 

prăbuşiseră. 

Unde era Kari? 

Nu trecuse pe lângă el când se afla în cală, aşadar 
trebuia să se afle tot în porţiunea din faţă. Asta 
însemna că urcase scara până pe puntea superioară şi 
se ascunsese în cabina piloților sau în camera 
utilitară. 

Urmărind din ochi uşa cabinei piloților, a înaintat 
spre camera utilitară şi s-a oprit - apoi a deschis uşa 
brusc şi a aţintit pistolul spre interior. 

Era goală. 

A închis uşa şi s-a lipit cu spatele de ea, pregătit să 
se rotească după colţ şi să ţintească în susul scării. 

A executat mişcarea. 

Nu a văzut pe nimeni. 

S-a relaxat... iar Kari a coborât brusc din locul de 
deasupra lui unde stătuse ascunsă, izbindu-l cu 
ambele picioare în faţă. 

Chase s-a dezechilibrat, gata să cadă pe spate şi a 
simţit că ochii îi lăcrimează din cauza durerii 
provocate de nasul rupt. Cum avionul continua să fie 
înclinat pe o aripă, a trebuit să facă un efort mare ca 
să se redreseze. 

A primit apoi o altă lovitură; Kari a pivotat pe un 
picior şi s-a rotit complet. Călcâiul ghetei ei l-a izbit în 
piept cu forţa unui piolet, în apropierea inimii. A 
rămas fără suflare. 

După aceea, l-a mai lovit o dată cu piciorul, ţintind 
braţul în care ţinea pistolul. A simţit o durere 
agonizantă când degetul mic de la mâna dreaptă i s-a 
rupt. Pistolul s-a rotit în aer şi a zburat până în perete. 

A lovit şi el cu mâna stângă făcută pumn, nimerind-o 
în obraz şi aruncându-i capul pe spate. Ea a scos un 
țipăt, mai mult de uimire decât de durere şi s-a retras 
un pas, iar pe faţă i-a apărut o expresie de ură cruntă. 

Chase şi-a dat seama că ea avea un pistol vârât sub 
betelia pantalonilor de piele. Kari a observat ochii lui 
care au lunecat spre armă. În momentul în care a 
prins-o între degete, bărbatul s-a repezit la ea şi a 
lovit-o cu umărul, trântind-o de uşa camerei utilitare şi 
făcând-o să rămână fără suflu. 

Pistolul s-a descărcat. 

Chase a simţit o durere sfâşietoare în coapsa 
piciorului stâng. A dus mâna la rană. Glonţul trecuse 
prin carne, fără să atingă osul, dar cracul pantalonului 

se umpluse de sânge. 

Avionul s-a redresat, trecând la zbor orizontal, iar 
pilotul automat îl îndrepta spre Ravnsfjord. 

Kari a făcut un efort să respire. 

— Lua-te-ar dracu', Eddie, a spus ea, înecându-se, 
apoi a ridicat pistolul, îndreptându-l spre faţa lui... 

Şi a rămas în acea poziţie. 

Au trecut o secundă şi încă una, iar degetul arătător 
a început să apese pe trăgaci. 

— Kari! 

În uşa camerei utilitare apăruse Nina, ținând 
pistolul lui Chase în ambele mâini. Îndreptat spre 
norvegiancă. 

— Aruncă pistolul! 

— Nina, tu? a exclamat ea surprinsă, dar ţinând în 
continuare arma aţintită asupra lui Chase. 

— Kari, lasă pistolul jos. Pune-l jos! 

— Nina, încă e vreme să te răzgândeşti, a zis ea pe 
un ton aproape rugător. Încă poţi veni alături de mine! 

Nina a strâns din dinţi. 

— Nu te las să-l omori pe Eddie. 

— Nu-l voi lăsa să primejduiască planul. 

Kari a privit din nou spre Chase. Cu ochii strânşi de 
durere şi apăsându-şi cu putere piciorul rănit, el nu i-a 
putut răspunde. A întors capul spre Nina, sugerându-i 
în gând să tragă. Doar amatorii vorbesc în asemenea 
clipe, voia el să-i spună, însă cuvintele au refuzat să se 
lase rostite. 

— Planul e făcut de o minte bolnavă! a strigat Nina. 
Tatăl tău este dement! 

Cuprinsă brusc de furie, Kari s-a schimonosit la faţă. 

— Nu vorbi aşa despre el! 


620 


— Stii că e aşa. Îţi dai seama că nu e bine ce face. 
Pentru numele lui Dumnezeu, doar ai lucrat ani şi ani 
ca să salvezi viaţa oamenilor în diverse locuri din 
lume. Gândeşte-te la cei pe care i-ai salvat. Asta nu 
înseamnă nimic pentru tine? 

— Trebuie, a zis Kari, deşi pe faţă i-a apărut o 
expresie ciudată, care îi trăda lupta lăuntrică. Nu voi 
nesocoti voinţa tatălui meu. 

— Dar ai făcut-o deja! i-a reamintit Nina. Când nu l- 
ai lăsat să mă ucidă. Şi te-am văzut şi acum: puteai să- 
l omori pe Eddie, dar nu ai făcut-o. Pentru că şi tu ţii 
la el. Doar ţi-a salvat viaţa. 

— Dar nu e dintre ai noştri... 

— Kari, nu există „noi” şi „ei”, a spus Nina pe un ton 
convins. Suntem cu toţii oameni, fiinţe umane. Da, 
lumea are probleme - nu e mare lucru, pentru că 
probleme au existat mereu. 

Nesigură, cealaltă s-a uitat spre ea. 

— Dar le vom rezolva... 

— Ucigând miliarde de oameni! Asta e calea voastră 
de a rezolva problemele? 

Continuând să ţină pistolul îndreptat spre 
norvegiancă, Nina s-a apropiat de ea. 

— Kari, te cunosc bine. Nu eşti Hitler, nici Stalin şi 
nici o persoană care să le semene. Şi îl poţi împiedica 
pe tatăl tău să ajungă un asemenea om. E nevoie doar 
să laşi arma jos. 

Cealaltă a rămas neclintită. 

— Nu... nu pot. 

— N-o să te las să-l ucizi. Şi nici pe altcineva. 

Kari a mişcat arma, aţintind-o spre Nina. 

— Nu vreau să te ucid. Te rog, nu mă sili. 

— Nina, trage, a reuşit să rostească Chase printre 
gemete. 

— Nici eu nu vreau să te ucid, dar o voi face dacă 
trebuie, a zis Nina, iar pistolul uriaş i-a tremurat între 
mâinile nesigure. 

— Nina, număr până la trei. Te rog să laşi arma jos, 
a spus Kari, aproape rugând-o. Unu... 

— Trage! a horcăit Chase. 

— Doi... 

— Kari, lasă pistolul! 

— Trei! 

Kari a tras. 

De la o distanţă atât de mică i-ar fi fost imposibil să 
rateze, însă aşa s-a întâmplat, pentru că şi-a răsucit 
puţin încheietura mâinii în ultima clipă. Glonţul a 
zburat pe lângă Nina şi s-a înfipt în peretele din 
spatele cabinei. 

Nina s-a crispat instinctiv. 

Şi a tras. 

Pistolul a tresăltat atât de puternic în mâinile ei, 
încât reculul aproape că i l-a smuls din strânsoarea 
degetelor. 

Kari s-a prăbuşit peste uşă. Pe metalul din spatele ei 
a apărut o floare sângerie după ce glonţul calibrul 
11,48 mm i-a străbătut corpul. A alunecat în josul uşii 
şi a rămas întinsă la podea alături de Chase. 

Ingrozită, Nina a rămas cu ochii aţintiţi la ea. A lăsat 
pistolul să cadă pe podea. 

— Vai, Dumnezeule... a rostit, incapabilă să accepte 
ceea ce făcuse. 

— Nina... a şoptit Kari, iar o lacrimă i s-a scurs pe 
un obraz, apoi a închis ochii. 

— Vai, Dumnezeule! a repetat Nina. N-am vrut să... 

— A încercat să ne ucidă, a mârâit Chase, ţinându-se 
în continuare strâns de picior şi încercând să se ridice. 
Vino, am nevoie de ajutor. 

După un moment de şovăială, neputând să-şi mute 
privirea de la Kari, Nina l-a ridicat în poziţie şezând. 

— Mulţumesc, a făcut el. 

Văzând că stofa pantalonului era îmbibată de sânge, 
Nina i-a examinat piciorul. 

— Iisuse! Mă duc să caut nişte bandaje. 

— Nu avem vreme. Du-mă în cabina piloților, trebuie 
să scoatem din funcţiune pilotul automat. 

L-a ridicat cu greu. În momentul în care prin picior 
l-a săgetat durerea, lui Chase i-a scăpat un geamăt. 

— Şi după aceea, ce facem? a întrebat ea. 

— Trebuie să împiedicăm răspândirea virusului, apoi 
vom contacta autorităţile ca să le avertizăm în 
legătură cu intenţiile lui Frost. 

— Dar ce se va întâmpla cu virusul din laborator? a 
continuat ea, în timp ce l-a ajutat să meargă 
şontâcăind spre cabina piloților. Până convingem pe 
toată lumea că încearcă să ucidă miliarde de oameni, 
ar putea să trimită alt avion. 

Chase s-a oprit. 

— Laboratorul... 

— Ce e cu el? 

— Am aruncat clădirea în aer, dar zona de protecţie 
a rămas intactă. Trebuie să o distrugem. 

— Cum? 

Chase a privit dincolo de ea, la interiorul avionului. 

— A, nu... a spus ea, cu o amintire vie a ororilor 
văzute pe 11 septembrie. 

Apartamentul ei fusese la mai puţin de trei kilometri 
de World Trade Center. 

— Avionul ăsta de cinci sute de tone, încărcat cu 
combustibil, ar face praf locul acela şi ar incinera tot 
ce se află înăuntru, a zis Chase cu glas sumbru. 

— Dar vom muri şi noi! Dacă nu cumva... Există 
paraşute la bord? 

El a clătinat din cap. 

— Nu există altă soluţie. Doar dacă... 

Expresia de pe faţa lui s-a schimbat, apoi s-a răsucit 
şi a privit în urmă. 

— Hai de aici - ajută-mă să ajung în cală, dar 
repede! 


Frost stătea în picioare la fereastra biroului, 
examinând ruinele încă fumegânde ale laboratorului 
de dedesubt. Dincolo de acesta se aflau fiordul şi 
rămăşiţele sfârtecate ale podului. Chase şi oamenii lui 
provocaseră daune enorme proprietăţii lui. Primise 
deja telefoane de la autorităţile locale, care voiau să 
ştie ce se petrecea acolo. 

Insă nimic nu avea importanţă. Zona de protecţie 
rămăsese intactă. Chase dăduse greş, deşi reuşise să 
urce la bordul Airbusului. 

— Domnule, am fost informaţi de turnul de control 
că avionul se întoarce la Ravnsfjord pe pilot automat, 
l-a anunţat un bărbat prin telefonul pus pe 
teleconferinţă. 

— Şi ai veşti de la fiica mea? 

— Deocamdată, nu. Domnule, cei de la controlul 
traficului doresc să ştie ce se petrece. 

— Spune-le că s-a produs o defecţiune minoră şi că, 

din motive de securitate, Airbusul se întoarce. 

Frost s-a uitat dincolo de fiord, unde se afla 
aeroportul. 

— Când va ateriza? 

— Peste aproximativ şase minute. 

— "Ţine-mă la curent. 

A închis, apoi a privit în depărtare, dorind să vadă 
masivul avion de transport apropiindu-se. Lipsa 
oricărei comunicaţii îl îngrijora, la fel faptul că se 
apelase la sistemele de pilotare automată, ceea ce 
dovedea apariţia unei situaţii de urgenţă - dar 
revenirea aparatului îl asigura că oamenii lui 
păstraseră controlul. Chase ar fi încercat să zboare 
spre altă destinaţie şi ar fi alertat autorităţile 
norvegiene. 

Imediat după aterizare, situaţia putea fi ţinută sub 
control. 

Planul său era încă valabil. 


— Acestea trei, desfă chingile care le fixează, a spus 
Chase cu glas poruncitor, arătând spre containerele 
aflate în spate, pe latura stângă a calei principale. 

— Dar se vor desprinde atunci când se va înclina 
avionul, a zis Nina, derutată. 

— Vor face mai mult de atât. Hai, mai repede. 

După ce ea a tras manetele de eliberare a chingilor 
de fixare, Chase a mers şchiopătând spre comenzile 
uşii calei de mărfuri. 

— Ce vrei să faci? 

— O să arunc uşa în aer. 

Nina a îngheţat. 

— Ce-ai spus? 

— Trebuie să luăm containerele astea din drum. Vezi 
motocicleta? 

Nina s-a uitat peste umăr spre motocicleta aflată pe 
patul de scânduri. 

— Da, ce e cu ea? 

Apoi, brusc şi-a dat seama ce plănuia Chase. 

— Nu! Nici să nu te gândeşti, e o nebunie! 

— E singura soluţie! Dacă sărim din avion la 
aterizare, el tot se va deplasa cu peste o sută şaizeci 
de kilometri pe oră - şi nu vom supravieţui impactului. 

— Şi o să scăpăm dacă ţâşnim cu motocicleta prin 
partea din spate în timpul zborului? 

— Ştiu că nu e un plan perfect. Dar e mai bun decât 
să ne lăsăm împuşcaţi după aterizare. 

— Cred că ai pierdut prea mult sânge şi acum 
creierul tău e insuficient irigat, de aceea gândeşti 
astfel, a spus Nina pe un ton ce-i trăda nefericirea, dar 
a continuat să elibereze containerele, scoțând chingile 
din urechile de fixare de pe podea. 

Chase a citit semnul de avertizare. 

— Gata, a răcnit el, după ce ea a desfăcut şi ultima 
chingă, acum întoarce-te la motocicletă şi ţine-te bine! 

Ea s-a grăbit să se îndepărteze, iar Chase a renunţat 
să se mai ţină cu mâna de piciorul rănit şi s-a prins de 
o nervură a fuzelajului. Cu cealaltă mână a răsucit 
primul dintre cele două mânere vopsite în roşu, care 
declanşau explozia bolţurilor. 

Apoi a răsucit şi al doilea mâner. 

Pocniturile produse de exploziile care au secţionat 
balamalele grele ale uşii de la cala de mărfuri au 
sunat ca o muzică faţă de urletul feroce al vântului şi 
zgomotul motoarelor. Înăuntru a pătruns un vânt 

şuierător, cu forţa unei furtuni. Cum era în coborâre, 
avionul nu s-a depresurizat, însă se deplasa cu peste 
cinci sute cincizeci de kilometri pe oră. 

Aparatul s-a cutremurat. Computerele încercau deja 
să compenseze mişcarea neaşteptată, dar primul 
dintre containere s-a deplasat, alunecând spre coadă 
peste rolele existente în punte; totul s-a petrecut cu 
un scrâşnet îngrozitor, produs de frecarea metal pe 
metal. Containerul s-a izbit de cel în care se afla 
virusul, apoi s-a prăbuşit prin trapa deschisă, fiind 
apoi azvârlit departe de curentul făcut de coada 
aparatului. 

Chase l-a urmărind căzând. Se aflau încă deasupra 
mării, însă mai aveau câteva minute până să ajungă la 
uscat. 

Avionul s-a legănat din nou, după care pilotul 
automat a compensat uşoara dezechilibrare provocată 
de pierderea de greutate. Un alt container metalic a 
pornit scrâşnind peste role, răsucindu-se în lateral - se 
îndrepta direct spre el! 

Nu avea unde să se refugieze şi nici nu se putea feri 
din calea lui... 

A dat drumul nervurii şi s-a aruncat în spate. Vântul 
care bătea cu furie l-a luat pe sus, iar tălpile lui au 
pierdut contactul cu podeaua. 

Cadrul uşii calei de mărfuri i-a intersectat câmpul 
vizual ca o lamă de cuţit. Spre stânga lui se găsea 
spaţiul îngust dintre latura containerului cu virus şi 
peretele calei; spre dreapta, doar cerul necuprins şi o 
moarte sigură... 

S-a aruncat spre cadru, fiind țintuit pe loc o clipă de 
forţa vântului... 

Apoi a fost aruncat spre stânga. 

A reuşit să prindă între degete o chingă şi s-a ţinut 
strâns de ea, în vreme ce containerul desprins s-a 
hurducat cu zgomot, înaintând pe role şi a dispărut pe 
uşă. Cel de-al treilea container venea imediat în urmă, 
ca şi cum ar fi fost un vagon de tren, iar zguduirea 
bruscă a avionului, care pierdea din nou greutate, l-a 
făcut să se năpustească spre Chase. S-a izbit de 
containerul care conţinea virusul şi, după ce a 
tresăltat de câteva ori, s-a oprit la mai puţin de o 
palmă de faţa bărbatului. Apoi vântul care lovea ca un 
baros asupra părţii frontale l-a azvârlit afară din cală, 
în spaţiul gol de deasupra mării. 

Imediat după aceea, vântul îngheţat l-a plesnit din 
nou pe Chase. Silit să stea cu ochii aproape închişi, s-a 
uitat totuşi spre cală. Nina se ţinea strâns de 
containerul aflat alături de motocicletă. Prin cadrul 
uşii a reuşit să distingă linia întunecată a orizontului. 
Era coasta Norvegiei. 

S-a tras pe după colţul deformat al containerului 
care conţinea virusul. Fiecare pas făcut cu piciorul 
rănit îi provoca dureri de parcă în carne i-ar fi fost 
vârâtă şi răsucită o ţepuşă. A continuat totuşi să 
înainteze, slujindu-se de chingile cu care erau fixate 
containerele de pe partea stângă a calei şi astfel a 
reuşit să se târască spre Nina. 

Imediat ce a trecut de uşă, forţa vântului a mai 
slăbit. A ajuns lângă Nina şi aproape de motocicletă, 
de unde a strigat ca să acopere vâjâitul vântului: 

— Desfă legăturile şi porneşte motorul! 

— Dar dacă nu are benzină în rezervor? 

— Atunci suntem pierduţi! Pregăteşte-o - eu trebuie 

să mă întorc în cabina piloților. 

— De ce? 

— Ca să dezactivez pilotul automat! 

Folosindu-se de containere pentru a se sprijini, 

Chase a şchiopătat de-a lungul calei, ieşind în zona 
rezervată echipajului. Cadavrele celor două gărzi 
fuseseră aruncate spre o latură a cabinei de 
manevrele efectuate de avion, iar Kari zăcea acum cu 
faţa în jos la picioarele scării. Şi-a zărit pistolul Wildey 
şi a încercat să se aplece pentru a-l recupera, dar o 
durere înfiorătoare l-a oprit imediat. O să-l] iau la 
întoarcere, a decis el. 

A intrat în cabina de comandă şi a verificat ecranul 
pilotului automat. Aşa cum bănuise, Kari activase 
toate sistemele de urgenţă. A380 urma un curs de 
revenire pe pista principală a aeroportului din 
Ravnsfjord, folosind semnalele de la sol pentru 
dirijarea lui la aterizare. 

Chiar dacă avionul era la kilometri buni depărtare, 
Chase a reuşit să vadă prin parbriz luminile de 
marcare a pistei. Airbusul se afla încă deasupra Mării 
Nordului, însă linia coastei era la kilometri distanţă, 
iar aeroportul, la cinci kilometri în interiorul uscatului. 
A verificat celelalte comenzi. Avionul pierdea viteză, 
motoarele încetinind, deoarece computerele aduceau 
avionul la sol într-o coborâre cu pantă lină, încercând 
să facă aterizarea cât mai simplă cu putinţă. 

Chase s-a uitat pe geam. A văzut fiordul, o 
adâncitură întunecată în linia coastei. O dâră de fum 
negru marca locul laboratorului... 

Tinta lui. 

Coloana centrală a parbrizului a slujit drept ghid 

pentru cursul Airbusului. În acele momente se 
îndrepta spre luminile pistei. Trebuia să facă avionul 
să vireze câteva grade spre dreapta... 

A verificat altimetrul. Aparatul era la două mii patru 
sute de metri şi continua să coboare. Trebuia să aducă 
avionul mai jos. Mult mai jos. 

Aplecându-se peste pilotul mort şi simțind dureri 
cumplite, a apucat joystick-ul cu o mână şi a 
dezactivat pilotul automat cu cealaltă. 

S-a auzit un semnal strident de avertizare, dar nu l-a 
luat în seamă. În schimb, a înclinat joystick-ul spre 
dreapta, aplecând avionul pe o aripă. Încet, luminile 
pistei au trecut în stânga coloanei parbrizului. A ţinut 
manşa în acea poziţie până când coloana de fum era 
exact în faţă, după care a împins manşa în poziţie 
verticală. Aparatul s-a legănat ameţitor, după care a 
intrat pe palier orizontal. 

Deocamdată, totul era bine. Acum însă venea partea 
mai grea... 

A împins manşa înainte. Botul s-a aplecat, cifrele de 
pe cadranul altimetrului au început să se deruleze în 
ritm accelerat. Trebuia să aprecieze totul din ochi: 
dacă ar fi fost prea sus, avionul trecea pe deasupra 
țintei; dacă zbura prea jos, se ciocnea de versantul 
stâncos al fiordului. 

Avionul a coborât sub o mie două sute de metri. 
Linia coastei a apărut clar în faţă. Nu mai avea vreme. 
Trebuia să se grăbească. 

A împins manşa şi mai mult în faţă, accentuând 
panta de coborâre. A auzit încă o sirenă de avertizare. 

— Ştiu, ştiu, s-a răstit el către panoul cu 
instrumente. 

Ajunsese la nouă sute de metri. A verificat 
indicatorul de viteză. Sub o sută optzeci de kilometri 
pe oră. 

Viteza era prea mare, dar acum nu mai putea face 
nimic. Dacă încetinea şi mai mult, exista posibilitatea 
ca avionul să-şi piardă portanţa. 

Şase sute de metri. Se apropia vertiginos de linia 
coastei. Continua să se îndrepte spre ruinele 
fumegânde ale laboratorului. A apăsat de câteva ori 
butonul de „anulare”, rugându-se în gând ca astfel să 
şteargă toate comenzile pe care le introdusese Kari. 
Dacă aparatul urma instrucţiunile programate în 
computer înainte de intervenţia lui şi executa 
aterizarea de urgenţă la Ravnsfjord, totul era 
terminat. 

Trei sute de metri altitudine. Un claxon ca de 
maşină a răsunat asurzitor în cabină şi s-a auzit vocea 
sintetizată a unei femei. „Atenţie. Avertizare la 
apropierea de sol. Atenţie. Avertizare...” 

— Stiu! a explodat Chase. 

A ajuns la o sută optzeci de metri, apoi la o sută 
cincizeci... 

A redresat avionul. Orizontul artificial a revenit 
încet la poziţia centrală. O sută douăzeci de metri, o 
sută zece... 

O sută. A adus avionul în plan orizontal. Terenul de 
pe latura sudică a fiordului era cam la nouăzeci de 
metri deasupra nivelului mării. S-a uitat drept în faţă. 
Dacă îşi menținea cursul şi altitudinea, atunci avionul 
avea să treacă peste fiord, zburând peste rămăşiţele 
laboratorului şi înfigându-se în versantul din spatele 
acestuia. 

Dacă apreciase corect altitudinea. Dacă nu... 

A activat pilotul automat, stând cu o mână deasupra 
manşei, pentru situaţia în care computerele ar fi dat 
comandă de ridicare sau de viraj spre pistă. Nu s-a 
întâmplat. Toate celelalte instrucţiuni fiind şterse, 
pilotul automat a menţinut Airbusul pe un curs şi o 
viteză stabile. 

S-a întors şi, ignorând durerea, a dus mâna la 
piciorul rănit. A perceput deja senzaţia dată de 
pierderea masivă de sânge, amețeli şi slăbiciune, 
suferinţe care îi dădeau târcoale ca o haită de şacali, 
abia aşteptând să îl doboare. Nu-i mai rămânea mult 
timp la dispoziţie. $Şchiopătând, a trecut dinspre 
cabina piloților către camera echipajului. 

Şi, cuprins de groază, a îngheţat locului. 

Kari dispăruse! 

O urmă de sânge ducea spre uşa calei. 

Şi-a înşfăcat pistolul de pe podea şi, în ciuda durerii 
atroce, a pornit spre uşă. 

— Nina! 


Motocicleta era desprinsă din chingi, fiind rezemată 
de suportul ei. Cheia de pornire era într-un plic din 
plastic lipit de rezervorul de benzină; Nina l-a desfăcut 
şi a scos cheia, iar documentele însoţitoare au fost 
imediat luate de vântul puternic şi împrăştiate. 

Nu avea o experienţă prea bogată în privinţa 
motocicletelor, dar a reuşit fără nici o problemă să 
pornească Suzukiul. Indicatorul de combustibil bătea 
spre  „gol”, acesta fusese scos în vederea 
transportului, astfel că în rezervor mai rămăseseră 
probabil doar câteva picături. S-a uitat în jur să vadă 

dacă Chase terminase ceea ce avusese de făcut în 
cabina piloților... 

Şi a văzut-o pe Kari sărind asupra ei! 

A trântit-o jos de pe motocicletă. Amândouă au 
aterizat dureros pe podea. Nina a încercat să o 
împingă pe Kari de pe ea, însă s-a trezit lovită cu cotul 
în tâmplă. Năucită, a ridicat privirea. 

Norvegianca i-a cuprins gâtul cu mâinile. Faţa ei era 
schimonosită de durere şi furie, iar părul blond îi era 
învolburat de vânt. 

— Căţea! a strigat ea cu glas strident, având dinţii 
pătaţi de sânge. Ţi-am dat totul, iar tu m-ai trădat! 

Nina nu mai putea respira. A tras de mâinile 
celeilalte, însă acestea erau ca de oţel, neclintite. 
Strânsoarea a crescut, iar degetele mari au apăsat 
adânc în traheea ei. S-a simţit împresurată de beznă. 
In urechi, a auzit un ţiuit care a crescut în intensitate, 
depăşind până şi vuietul tunător al vântului. 


Imediat ce a pătruns în cală, Chase a văzut-o pe Kari 
deasupra Ninei, încercând să o sugrume, dar cele 
două femei erau prea aproape ca să se folosească de 
pistol... 

Pândită de pierderea cunoştinţei, Nina a şi-a dat 
seama că o aştepta moartea. Acum nu mai vedea decât 
faţa furioasă a lui Kari, aflată deasupra ei. A făcut o 
ultimă încercare firavă de a-i îndepărta mâinile de la 
gât. 

Degetele ei au atins ceva rece şi dur. 

Ceva ascuțit. 

Pandantivul ei. 

Cu ultimele forţe, a prins bucata de oricalc şi a 

trecut-o apăsat peste partea interioară a încheieturii 
mâinii lui Kari. 

Aceasta a scos un răcnet. A tresărit, retrăgându-şi 
mâna din care ţâşnea sânge, după care a eliberat-o şi 
s-a uitat la rană, incapabilă să creadă. 

Nina a lovit-o cu pumnul în faţă. Kari a căzut pe 
spate, rostogolindu-se şi a rămas ameţită pe podea. 

— Frumoasă lovitură! a strigat Chase şi s-a apropiat 
chinuit. 

— M-am gândit să rezolv lucrurile în stilul tău, a 
spus ea abia respirând. 

— Urcă pe motocicletă! 

Pe uşa calei a văzut linia coastei dispărând în 
depărtare în urma lor. Acum avionul se găsea la mai 
puţin de trei kilometri de laborator, distanţă pe care 
avea să o străbată în cel mult un minut. 

A încălecat pe Suzuki şi a scos un geamăt de durere. 
Nina a urcat pe şa în spatele lui. Brusc, bărbatului i s- 
a revelat nebunia ideii pe care voia să o pună în 
practică. Şansele lor de supravieţuire erau aproape 
nule... 

Însă până şi şansele neînsemnate însemnau ceva. 
Nina şi-a petrecut braţele în jurul lui. 

— Să-i dăm drumul! 

Kari s-a ridicat în fund şi şi-a dat seama ce voiau să 
facă. 

Chase a răsucit mânerul de acceleraţie. Roata din 
spate s-a rotit pe loc, motorul de mare putere a scos 
un urlet ascuţit, sfredelitor, iar motocicleta a ţâşnit de 
pe patul de scânduri şi a rulat cu mare viteză de-a 
lungul calei spre uşa căscată. 

Kari a dat să o apuce pe Nina, dar era deja prea 


634 


târziu. 

În momentul în care a ajuns la uşa calei, motocicleta 
gonea cu peste o sută de kilometri pe oră şi continua 
să accelereze. 

Chase a tras în sus de ghidon, iar motocicleta a 
zburat în spaţiul liber. 

Zborul pornit din partea din spate a avionului 
anulase o parte a vitezei de deplasare înainte, odată 
cu curentul de aer - însă nu era suficient. Se aflau 
deasupra unui teren solid şi coborau cu repeziciune! 

Nu calculase bine momentul zborului, iar acum 
aveau să moară. 

— Închide ochii! a răcnit el în momentul în care 
versantul nordic al Ravnsfjordului a trecut fulgerător 
pe sub ei. 

Apoi au început să se prăbuşească spre apă! 

Chase s-a uitat în jos. Se apropiau de valuri cu o 
viteză înspăimântătoare... 

— Sari! 


Cu sângele şiroindu-i din răni, Kari aproape că s-a 
târât înapoi spre cabina piloților. Dacă ar fi reuşit să 
activeze din nou pilotul automat, computerele ar fi 
readus avionul la situaţia de aterizare de urgenţă. 

Insă în momentul în care a intrat în cabină şi-a dat 
seama că ajunsese prea târziu. 

Casa ei a trecut fulgerător prin dreapta. Apoi pe 
dedesubt au defilat ruinele laboratorului şi, exact în 
faţă, au apărut versantul muntelui şi ferestrele foarte 
mari ale biroului tatălui ei... 

A scos un răcnet... 

Frost a rămas paralizat când a văzut uriaşul avion 
care zbura peste fiord îndreptându-se direct spre el. A 
dat să întreprindă ceva, a simţit îndemnul primar de a 
fugi, care a dominat orice alt gând, însă nu avea unde 
să găsească adăpost şi nici nu mai era timp... 


Chase s-a împins cu piciorul teafăr, azvârlindu-se de 
pe motocicleta care începea mişcarea de rostogolire în 
faţă. Nina i-a urmat exemplul. S-au prăbuşit amândoi 
spre apa mării... 


Airbusul s-a năpustit în munte cu peste o sută 
şaizeci de kilometri pe oră. 

Chiar dacă era supraarmată, zona de izolare nu avea 
cum să reziste izbiturii cu mare viteză a unui obiect de 
cinci sute de tone, alcătuit din metal, substanţe 
compozite şi combustibil foarte inflamabil. Cele patru 
motoare masive au fost smulse în momentul 
impactului, străpungând pereţii din beton şi oţel de 
parcă ar fi fost bombe perforante. În urma lor, în 
momentul dezintegrării aripilor, combustibilul s-a 
aprins. Un val de foc lichid a măturat întregul complex 
şi a incinerat tot ce a atins. 

Infernul acela s-a îndreptat spre fiecare colţişor al 
zonei de izolare. Laboratorul în care se realizase şi 
stocase virusul a fost sfârtecat, iar flăcările au înghiţit 
tot ce au întâlnit în cale, inclusiv trupul chinuit al 
bietului Jonathan Philby. Apoi muntele întreg s-a 
prăbuşit sub propria greutate, recuperându-şi spaţiul 
care îi fusese răpit şi izolând virusul pe vecie sub 
milioane de tone de rocă. 

Chase ştia că atunci când un corp cade de la mare 
înălţime, apa îl întâmpină dură precum betonul. 

Cu excepţia cazului în care luciul este spart anterior 
de un alt corp. 

Motocicleta grea a izbit apa, stârnind un val de 
stropi. O fracțiune de secundă după aceea, el şi Nina 
au căzut aproape în acelaşi loc. 

Chiar dacă luciul a fost despicat, senzaţia este 
similară aruncării dintr-o clădire înaltă. În momentul 
în care piciorul rănit i-a fost îndoit, a simţit o durere 
agonizantă. lar apa era rece, aproape de temperatura 
de îngheţ. 

Apoi a simţit încă o durere, pentru că a mai izbit 
ceva. Nu apa, ci un obiect solid. 

Motocicleta... 

Aceasta aterizase pe o parte, iar rezistenţa lichidului 
îi încetinise scufundarea. lar acum el căzuse exact 
peste ea. 

Durerea a fost atât de intensă, încât aproape că şi-a 
pierdut cunoştinţa. 

Aproape. În ciuda suferinţei crâncene, a reuşit să nu 
piardă din vedere scopul pe care şi-l propusese - acela 
de a rămâne în viaţă. Era sub apă. A trebuit să înoate, 
să ajungă la suprafaţă, să respire. 

Stârnind astfel alte dureri în piciorul rănit, devenit 
complet inutil - iar acum având celălalt picior prins de 
motocicletă. 

Hainele i se agăţaseră de ea. A bătut din picior, 
străduindu-se să şi-l smulgă. Nu a reuşit. Nu avea 
suficientă forţă să se opună. Motocicleta se scufunda 
şi, ca o ancoră, îl trăgea spre fundul fiordului. 

In ciuda experienţei şi a instruirii, s-a simţit cuprins 

de panică. S-a zbătut ca un turbat, fără să ia în seamă 
durerea, însă tot nu a putut să se elibereze. 

Se va îneca! 

După ce reuşise să scape din atâtea primejdii, după 
ce supravieţuise atâtor ameninţări, urma să sfârşească 
astfel... 

Însă, în acea clipă, cineva l-a prins şi l-a tras. 

Nina! 

l-a simţit mâinile pipăindu-i piciorul, forțând 
materialul blugilor, care s-a sfâşiat. Motocicleta s-a 
dus în adâncul întunecat, în vreme ce Nina înota din 
răsputeri, trăgându-l la suprafaţă. 

A reuşit să ajungă dincolo de luciul apei şi a răsuflat 
adânc şi chinuit aerul rece. 

— Uf, Doamne! a exclamat el. Credeam că o să mor! 

— N-am făcut decât să-ţi întorc serviciul. 

L-a sprijinit pe sub apă şi a început să înoate spre 
zona cea mai apropiată a fiordului. 

— lisuse, nu pot să cred că am reuşit să scăpăm cu 
viaţă! 

— Chiar nu ai păţit nimic? 

— Mă doare cumplit tot corpul, dar nu cred că mi- 
am frânt ceva. Ce s-a întâmplat cu avionul? 

Chase a încercat să ridice mâna din apă ca să arate 
spre uscat, dar era prea slăbit pentru un asemenea 
efort. De aceea a înclinat capul spre răsărit. Pe cer se 
profila o coloană de fum gros şi negru. 

— O aterizare ratată. 

— Şi virusul? 

— S-a prăjit. Împreună cu toate celelalte. 

Nina s-a uitat cu tristeţe spre norul întunecat. 

— Kari... a rostit. 

Au ajuns la malul stâncos, după care l-a ajutat să se 
târască afară din apă. 

— Of, Dumnezeule, a exclamat, după ce i-a văzut 
piciorul rănit. 

Şi-a apăsat palma peste rană, încercând să oprească 
sângerarea. 

— Trebuie să te vadă un doctor. 

— Aşa este, a spus Chase, scrâşnind din dinţi. Ştiu 
că există o clinică pe culmea muntelui, la sediul 
companiei. Necazul este că îi aparţine celui căruia i- 
am provocat atâtea necazuri. Nu cred că se vor 
bucura văzându-ne. 

Ca şi cum ar fi primit răspuns la acele vorbe, au 
auzit o detunătură, iar o piatră de lângă el s-a 
sfărâmat. Zgomotul împuşcăturii a stârnit ecou în 
fiord. 

— Asta nu-i de glumă! a strigat ea. 

S-a uitat în jur, căutându-l din ochi pe trăgător. Pe 
malul celălalt a văzut câţiva bărbaţi profilaţi pe cer, 
care ţineau armele aţintite asupra lor. 

Un alt glonţ s-a înfipt în pământ în apropiere, 
azvârlindu-le în faţă mici fragmente de rocă. 

— Adăposteşte-te! i-a zis Chase pe un ton 
poruncitor. 

— Nu te părăsesc aici! a protestat Nina şi s-a 
aplecat să îl tragă după ea. 

— Nu te mai chinui! 

— Nu te părăsesc aici! a repetat ea, ţinându-l de 
subsuori şi trăgându-l peste pietre şi bolovani. 

Ceva a zburat pe lângă tânără, ştergându-i părul. 
Apoi în spatele ei o altă piatră s-a făcut bucăţi. 

— Ne-au prins! a gemut el. 


639 


S-au uitat spre siluetele de pe culmea muntelui şi au 
surprins sclipirea fugară a unei lunete. 

Nina s-a ghemuit şi l-a cuprins pe Chase mai strâns, 
lipindu-şi obrazul de faţa lui. 

— Eddie... 

Apoi s-a auzi o rafală - dar nu declanşată de vreo 
puşcă de pe culmea de peste fiord. 

Era foc de mitralieră, venind de undeva de sus. Pe 
culmea îndepărtată s-a înălţat un nor de praf. Unul 
dintre oamenii de acolo s-a prăbuşit în josul 
versantului, rostogolindu-se şi urlând până în clipa în 
care s-a izbit de un colţ de stâncă. 

— Ce dracu’ mai e şi asta? a întrebat Chase, uimit. 

A primit răspuns după câteva clipe, când trei 
elicoptere purtând însemnele armatei norvegiene au 
trecut peste culme, iar mitraliorii au devenit vizibili în 
cabinele lor. Două dintre aparate şi-au continuat 
zborul peste fiord, pentru a-i bloca pe cei de pe culme, 
iar al treilea s-a lăsat spre apă, întorcându-se cu botul 
spre Nina şi Chase. 

— De unde au apărut elicopterele astea? a întrebat 
ea gâfâind. 

— Cred că cineva a dat alarma. Probabil că 
norvegienii au vrut să afle de ce aproape toată 
proprietatea lui Kristian Frost a zburat spre ceruri. 

Din difuzoarele de la bordul elicopterului s-a auzit o 
voce asurzitoare spunând ceva. 

— Ştii cumva norvegiană? a întrebat-o Chase pe 
Nina. 

— Nici o boabă. 

— Nici eu. 

El a ridicat braţele cât de mult a putut, în ciuda 

durerii. 

— N-ai face rău să ridici şi tu mâinile. Doar nu vrei 
să fii împuşcată de vreun norvegian agitat după ce ai 
supravieţuit atâtor întâmplări. 

— Nu vreau nicidecum, a zis ea şi a ridicat o mână, 
cu cealaltă sprijinindu-l şi rămânând cu obrazul lipit 
de al lui. A, încă ceva, Eddie. 

— Ce anume? 

Nina l-a sărutat. n 

— Iţi mulţumesc pentru că mi-ai salvat viaţa. Incă o 
dată. 

El i-a întors sărutul. 

— Iţi mulţumesc pentru că şi tu mi-ai salvat viaţa. 
Chiar dacă... a spus el, zâmbind generos şi arătându-şi 
strungăreaţă, chiar dacă nu suntem chiar chit în 
privinţa asta. _ 

— Ihî, a făcut ea cu un zâmbet. Imi place cum îţi 
arăţi recunoştinţa. 

Au rămas îmbrăţişaţi, timp în care elicopterul a stat 
în zbor la punct fix deasupra lor, iar câţiva militari au 
coborât pe corzi până la sol. 

Epilog 
New York City 


Nina a deschis uşa apartamentului şi, ostenită, a 
păşit înăuntru. Totul era la fel cum rămăsese la 
plecarea ei, în urmă cu câteva săptămâni. 

A dat drumul pe masa din bucătărie corespondenţei 
acumulate în perioada de absenţă şi a umplut ibricul 
cu apă. Trebuia să bea o cafea tare, fără zahăr. Nici 
măcar nu a încercat să-şi imagineze în ce stare erau 
alimentele pe care le lăsase atâta vreme în frigider. 
Probabil că era preferabil să arunce frigiderul cu 
totul, fără să-l mai deschidă, pentru ca apoi să 
cumpere altul. 

După ce a aşezat ibricul pe aragaz, s-a lăsat cu greu 
pe o canapea şi s-a uitat în jur. Apartamentul i se 
părea deopotrivă familiar şi ciudat, o imagine aproape 
ştearsă, revenită în memorie. 

I se părea dificil să accepte situaţia normală, în 
fond, de a reveni acasă. După ce trecuse prin atâtea, 
acum se întorsese acasă, la New York, de parcă nu s- 
ar fi întâmplat absolut nimic. 

Numai că nu era adevărat. În acel răstimp 
descoperise Atlantida - iar apoi o pierduse. Scrisese 
din nou istoria umanităţii, dar nu deţinea nici o 
dovadă, astfel că nu ar fi putut convinge pe nimeni. 

A ridicat mâna, a atins pandantivul şi s-a corectat. 
Nu avea cum să aducă dovada... decât ştiind şi având 
satisfacția că omenirea va continua să existe. Planul 

nebunesc al lui Frost fusese zădărnicit, iar toate 
cercetările lui privind virusul fuseseră distruse. A 
întors capul şi a privit pe fereastră spre luminile din 
Manhattan. S-a întrebat dacă milioanele, de fapt, 
miliardele de oameni pe care Frost le condamnase la 
moarte ştiau cât de aproape fuseseră de exterminare. 

Probabil că nu aveau habar. Imediat după 
implicarea guvernului norvegian, iar apoi a forţelor 
NATO, i se dăduse de înţeles că adevăratul scop al 
Fundaţiei Frost trebuia să rămână un secret bine 
păzit. 

Nina a stat întinsă pe canapea până când a început 
să fiarbă apa din ibric, după care, desculţă, s-a dus 
până în bucătărie. A luat o cană şi s-a apucat să 
scotocească prin dulap după recipientul în care îşi 
tinea cafeaua. 

Pe blatul mesei, alături de cană, a aterizat ceva, iar 
zgomotul a făcut-o să tresară. S-a răsucit pe călcâie. 

În uşă se afla Chase, purtând jacheta lui de piele, 
mai chinuită ca oricând. Şi el părea destul de zdrobit, 
însă în felul lui atrăgător. I-a zâmbit Ninei. 

— N-ai face rău să încerci altceva, a spus el, făcând 
semn spre plicurile de ceai pe care le azvârlise pe 
tăblia mesei. Ți-ar face mai bine decât cafeaua. 

— Vai, Eddie! a strigat ea, neştiind dacă să se arate 
încântată sau surprinsă. 

A aruncat o privire spre încuietorile de la uşa 
apartamentului. Toate i s-au părut intacte. 

— Cum ai reuşit să intri? 

— Am metodele mele, a răspuns el, zâmbind şi mai 
generos. Vino încoace, doc... pardon, Nina, s-a 
corectat el, imediat ce ea l-a privit cu un fals reproş. 

Apoi s-au îmbrăţişat şi sărutat. 

— Ce cauţi aici? l-a întrebat Nina în cele din urmă. 

Înţelesesem că te-ai întors în Anglia. 

— Chiar asta am şi făcut. Dar mi s-a oferit o nouă 
slujbă. De fapt, tocmai de aceea mă aflu aici. 

Tânăra a ridicat din sprâncene. 

— Serios? înseamnă că nu ai venit aici doar pentru 
că voiai să fii alături de mine, nu-i aşa? a întrebat ea, 
ironizându-l în glumă. 

— Nu, dar e o ocazie deosebită, de care merita să 
profit! Glumeam, a adăugat el şi a îmbrăţişat-o încă o 
dată. Chiar am vrut să te văd. În realitate, noua mea 
slujbă... adică acceptarea ei depinde foarte mult de 
tine. 

— Ce vrei să spui? 

— Ei bine, acum, după ce s-au convins că Atlantida a 
existat cu adevărat, boşii s-au gândit că s-ar putea să 
existe şi alte mituri care să se adeverească. De aceea, 
ar dori să le găsească - şi să le protejeze, asigurându- 
se în acelaşi timp că nu vor mai apărea oameni ca 
Frost, să încerce să le folosească în scop personal. 
Drept urmare, Naţiunile Unite vor înfiinţa un fel de 
agenţie internaţională de arheologie care să se ocupe 
de conservarea unor astfel de locuri. lar persoana pe 
care vor să o pună în fruntea acestei agenţii... eşti tu. 

— Eu? a exclamat Nina. De ce tocmai eu? 

— Pentru că eşti singura persoană din lume care 
ştie aproape totul despre Atlantida. Ştii ce anume să 
cauţi. Aşadar, a zis el desfăcându-şi larg braţele, eşti 
dispusă să accepţi? 

— Şi ție ce-ţi iese din treaba asta? 

— Mie? Cum să spun, sper să mi se dea sarcina de a 

avea grijă de tipa asta grozavă care mi-a salvat viaţa 
cândva... 

— Adică să-i fii gardă de corp, da? a întrebat ea şi a 
zâmbit. 

— De fapt, aş vrea să am mai mult de a face cu 
corpul ei decât să-l păzesc! 

— Cred că asta se poate rezolva... 

Chase a zâmbit atât de larg, încât tânăra a crezut că 
ţeasta lui va crăpa în două. 

— Bun, să trag concluzia că eşti gata să preiei 
slujba? 

Nina a zâmbit, apoi l-a luat de mână şi l-a tras spre 
dormitorul ei. 

— Cred că vom hotărî asta mâine dimineaţă. 
Atlantida a aşteptat unsprezece mii de ani, ce mai 
contează o zi în plus? 


Sfârşit. 

